
PRATARMĖ 


Ši knyga - tai iš pagrindų perrašyta versija ankstesnės mano 
tuo pačiu pavadinimu knygos, kurią paskelbiau 1941 metais. 
Ji gerokai ilgesnė už savo pirmtakę. Be bendrojo pobūdžio pa- 
pildymų, čia kur kas išsamiau ir teikiant daugiau svarbos api- 
būdinama Austrijos užsienio politika. Habsburgų monarchi- 
joje labiau nei galingiausiose didžiosiose valstybėse viskas 
buvo pajungta užsienio politikos reikmėms; jos likimą vieno- 
du mastu nulėmė tiek tarptautinai įvykiai, tiek savos tautos. 
Austrijos imperijos susikūrimą padiktavo Napoleonas, Austri- 
jos-Vengrijos — Bismarckas, o žlugo monarchija baigiantis ka- 
rui, kurį pati padėjo sukelti. Mano pastangos parašyti Habs- 
burgų monarchijos istoriją neaptariant Habsburgų užsienio po- 
litikos paliko ankstesnėje knygoje daug neatsakytų klausimų; 
dabar, viliuosi, šį trūkumą būsiu ištaisęs. 

Kitas esminis pokytis - įvykių traktavimas. Ankstesnė kny- 
gos versija, nors stengiausi objektyviai aprašyti įvykius, vis dar 
persunkta „liberalios iliuzijos“; ten ne kartą minimos neva „pra- 
leistos progos“ ir norima įpiršti mintį, kad Habsburgų monar- 
chija galėjo išlikti, jei vienas ar kitas valstybininkas, ta ar ana 
tauta būtų buvę nuovokesni. Šitokio požiūrio sunku išvengti 
prisiskaičius daugybę geranoriškų rašytojų amžininkų, kurie ra- 
šė arba prieš žlungant monarchijai, arba rašydami vis dar ne- 
buvo susitaikę su mintimi, kad ji jau žlugo. Visi tokie apgailes- 
tavimai - ne istoriko reikalas, ypač kai įvykiai, kuriuos jis pasa- 
koja, tai vieni, tai kiti, aiškiai rodo, kad nebūta jokių progų, kurias 

buvo galima praleisti. Prieštaravimas tarp virštautinės dinasti- 
nės valstybės ir tautinio principo turėjo būti vienaip ar kitaip 
išspręstas, kaip ir konfliktas tarp viršesniųjų ir pavaldžiųjų tau- 
tų. Neišvengiamai visos iki vienos nuolaidos būdavo padaro- 
mos per vėlai ir pasirodydavo esančios per menkos; ir lygiai 
neišvengiamai kiekviena nuolaida sukeldavo dar nuožmesnį 
nepasitenkinimą. Tautinis principas, jei jau iškilo, turėjo savo 
darbą atlikti iki galo. Ankstesnėje knygoje galbūt dar turėjau 
ir „tautinę iliuziją“: ten prasikiša mintis, kad tautiniai judėji- 
mai iki XX amžiaus buvo „tautos“ judėjimai. Čia šį požiūrį mė- 
ginu pakoreguoti ir aiškai pasakyti, kad masinis nacionaliz- 
mas, kur toks išvis buvo, labai smarkiai skyrėsi nuo inteligen- 
tų nacionalizmo. 

Aš taip ir neradau tikslaus trumpo įvardo tai imperijai, apie 
kurią parašyta ši knyga. „Austrijos imperija“ egzistavo tik nuo 
1804 iki 1867 metų; paskui ji tapo „Austrija-Vengrija“. Neveng- 
riška imperijos pusė neįgijo vardo; vis dėlto aš pasinaudojau 
nerūpestinga šiuolaikine praktika vadinti ją „Austrija“ ar kar- 
tais „konstitucine Austrija“ — kad priminčiau oficialų jos api- 
būdinimą „žemės ir karalystės, atstovaujamos Reichsrate“. 
Ankstesnėje knygoje vartojau išverstą Reichsrato pavadinimą 
— Imperijos taryba; šis terminas, nors formaliai teisingas, su- 
teikė menkinamąjį atspalvį susirinkimui, kuris buvo tiek pat, 
jei ne labiau, parlamentas kaip ir Reichstagas; čia vėl grįžtu prie 
vokiško pavadinimo. Kita vertus, atsisakiau absurdiškos tradi- 
cijos laikytis įsikibus vokiškų ar itališkų vietovardžių formų tų 
vietovių, kur negyvena nė vienas vokietis ar italas; šioje knygo- 
je Zagrebą grąžinu kroatams, Sadovą - čekams. Išskyrus traptau- 
tinę formą Viena (Vienna), nuo šios taisyklės nukrypau tik Pra- 
hos (Prague) ir Triesto (Trieste) atvejais; tai visai nereiškia, kad 
Prahą atiduodu vokiečiams, o Triestą - italams!. 


' Lietuviškame vertime visi vietovardžiai rašomi lietuviškai; jų originalios 
formos pateiktos rodyklėje. - Vert. 

Epiloge nesiekiama apibendrinti pastarųjų trisdešimties me- 
tų istorijos — tik parodyti, kad Habsburgų temos tebesitęsia ir 
žlugus Habsburgų monarchijai. Pirmą kartą šias mintis išdės- 
čiau Political Ouarterly pakelbtame straipsnyje „Tautinė nepri- 
klausomybė ir „Austrijos idėja“. 

Dėkoju p. A. F. Thompsonui iš Wadhamo koledžo, skaičiu- 
siam rankraštį, ir savo kolegai p. C. E. Stevensui, skaičiusiam 
korektūrą. 


1947 metų lapkričio 16 d. A.J. P. TAYLOR 


PIRMAS SKYRIUS 
DINASTIJA 


1918 metais baigusi gyvuoti Habsburgų imperija buvo unikali 
- tarsi išdygusi ne savo laiku ir ne savo vietoje. Metternichas, 
pats tikras europietis iš Reinlando, jautė, kad Habsburgų impe- 
rija nepritampa prie Europos. „Ties Landštrase (tai kelias iš Vie- 
nos į rytus — Aut. ) - sakė jis, - prasideda Azija“. Pranciškus 
Juozapas suprato, kad gimė ne tame amžiuje. Theodore'ui Roo- 
seveltui jis yra sakęs: „Mano asmenyje matote paskutinį senojo 
sukirpimo monarchą“. Žemių sankaupa, kurią valdė Habsbur- 
gų dvaras, niekada neturėjo nusistovėjusio įvardijimo. Jų pla- 
čios sienos buvo nustatytos 1526 m., kai Ferdinandas, jau ir taip 
turėdamas daugybę titulų kaip vokiškųjų Alpių žemių valdo- 
vas, tapo dar Bohemijos ir Vengrijos karaliumi. Tos valdos bu- 
vo vadinamos „Habsburgų dvaro žemėmis“ arba „[Šventosios 
Romos] Imperatoriaus žemėmis“. 1740-1745 m., kai imperato- 
rių titulas išslydo Habsburgams iš rankų, Marijai Teresei teliko 
vadintis „Vengrijos karaliene“, nors, žinoma, valdė ji ne tik 
Vengriją. 1804 m. Pranciškus II, paskutinis vadinęsis Švento- 
sios Romos imperatoriumi, pajutęs, kad Napoleonas šiam titu- 
lui tuoj padarys galą, pasivadino „Austrijos imperatoriumi“. Bet 
šis vardas irgi reiškė ne ką kita, o visas dinastijos valdomas že- 
mes: tai buvo ne austrų imperija, o Austrijos dvaro imperija. 
1867 m. Vengrija pareiškė savo pretenzijas būti lygi su austrais 

prieš imperatorių, ir imperija tapo „Austrija-Vengrija“. Neveng- 
rų žemės liko bevardės iki pat galo. 

Habsburgų valdų nesiejo nei geografinis, nei tautinis bendru- 
mas. Kartais jos būdavo pavadinamos Dunojaus baseino žemė- 
mis. Bet kaip prie to reikėjo prisegti Nyderlandus, Breisgau“ ir 
šiaurinę Italiją? Arba XIX amžiuje - Galiciją, Bosniją, Bukoviną 
ar net ir Bohemiją? Patys Habsburgai savo kilme buvo vokie- 
čiai. Iš prdžių jie susimaišė su ispanais, vėliau įsiliejo italų kraujo 
ir niekada nesiribojo vienu kuriuo regionu ar tauta: tai buvo 
paskutinė dinastija, valdžiusi niūrią viduramžišką visuotinę mo- 
narchiją, kuri ir suformavo kosmopolitinį dinastijos pobūdį. Vie- 
nos, Habsburgų sostinės, gyventojai buvo vokiečiai - tik tai juos 
labiausiai ir siejo būtent su šia tauta. Kitur valdovų dinastijos 
tėra epizodai tautos istorijoje, o Habsburgų imperijoje tautos 
gerokai komplikavo dinastijos istoriją. Ilgainiui Habsburgų že- 
mės išsiugdė bendrą kultūrą, įgavo - iš dalies - bendrą ekono- 
minį pobūdį: dinastija buvo viso to kūrėja, o ne kūrinys. Jokia 
kita valdovų šeima nesilaikė istorijoje taip ilgai ir jokia kita ne- 
paliko Europai tokios gilios žymės: Habsburgai buvo didžiau- 
sia naujųjų laikų dinastija, ir Vidurio Europoje istorija sukosi 
apie juos, o ne atvirkščiai. 

Habsburgams per visą jų viešpatavimą kliuvo daugybė mi- 
sijų. XVI amžiuje jie apgynė Europą nuo turkų; XVII amžiuje 
prisidėjo prie kontrreformacijos pergalės; XVIII amžiuje propa- 
gavo Švietimo idėjas; XIX amžiuje jie tapo kliūtimi susikurti di- 
džiajai tautinei vokiečių valstybei. Tačiau jų ryšys su šiais daly- 
kais buvo atsitiktinis. Tikrasis Habsburgų tikslas, kurio jie be 
perstojo siekė, - didingai viešpatauti; idėjos, kaip ir žmonės, 
tebuvo priemonė palaikyti jų didybei. Dėl šio tikslo Habsbur- 
gai buvo pasiryžę net eksperimentuoti: ar ne todėl, pavyzdžiui, 
Pranciškus Juozapas į savo valdymo pabaigą patapo visuotinės 


2 Vokietijos sritis tarp Aukštutinio Reino ir Švarcvaldo. - Vert. 

rinkimų teisės šalininku? Jie keitė idėjas, teritorijas, sajunginin- 
kus, pareigūnus, jei tik to reikalavo dinastijos interesai. Vieninte- 
lis „Augusto dvaras“ stūksojo amžinas. Habsburgų žemės buvo 
paveldimųjų valdų rinkinys, o ne valstybė; pačių Habsburgų 
greičiau būta žemvaldžių, o ne valdovų. Kai kurie iš jų pasiro- 
dė esą sumanūs žemvaldžiai, kai kurie - nemokšos, dar kiti — 
godišiai ir grobuonys, bet visi stengėsi išplėšti kuo didesnį pel- 
ną iš savo žemių valdytojų, kad galėtų didžiuotis savo turtais 
Europoje. Jie būtų galėję susitaikyti su viskuo, tik ne su reikala- 
vimu atsisakyti Žemės valdų; šis reikalavimas reiškė jų pražūtį. 

Kilti kaip dinastija Habsburgai pradėjo būdami Austrijos — 
pietrytinių Šventosios Romos imperijos žemių Alpėse - ercher- 
cogai. XV amžiuje Habsburgų atstovas buvo išrinktas impera- 
toriumi - nepavojinga vidutinybė stojo valdyti imperijos po bu- 
vusių neramumų; ir šis titulas faktiškai tapo paveldimas - tik 
1742-1745 metais imperatorius buvo ne iš Habsburgų. Tačiau 
net ir Habsburgai siekė paversti Imperiją realia jėga, suvienyti 
Vokietiją; tačiau jiems reikėjo daugiau galios, kad galėtų paža- 
boti vokiečių kunigaikščius. Iš amžiaus į amžių meistriškai jie 
žongliravo dinastinėmis vedybomis; tai buvo ginklas, kuriuo 
jie sukūrė savo didybę. Karolis V, išrinktas imperatoriumi 1519 
metais, valdė Nyderlandus, Ispaniją su Vest Indija ir didžiąją 
dalį Italijos; jo jaunesnis brolis Ferdinandas užvaldė Austrijos 
erchercogystę, o 1526 metais tapo Bohemijos ir Vengrijos kara- 
liumi. Tai jau buvo pretenzija į visuotinę monarchiją, paremtą 
šeimos ryšiais. Bet priešininkai pasirodė per stiprūs: prieš ją stojo 
prancūzų ir vokiečių kunigaikščiai ir jos įgyvendinti nepavyko. 
Taigi 1526 metais Ferdinandas ne stiprybės įgavo, o tik užsikro- 
vė papildomą naštą. Bohemija ir Vengrija jam atiteko po pasku- 
tinio jų abiejų karaliaus Jogailaičio žūties mūšyje su turkais?, o 


3 Liudvikas II, Vladislovo Jogailaičio sūnus, žuvo Mohačo mūšyje 1526 m. 
rugpjūčio 29 d. -Vert. 

1529 metais turkai apsiautė ir Vieną. Užuot pažaboję vokiečių 
kunigaikščius, Habsburgai patys turėjo prašyti jų paramos. Vie- 
na buvo išvaduota, ir turkams teko tenkintis tik didžiąja Veng- 
rijos dalimi. Turkų antpuoliai, įsivyravusia nuomone, sugriovė 
Habsburgų planus dominuoti Vokietijoje, o galbūt reikėtų pa- 
žiūrėti kitaip: greičiau jie leido Habsburgams nepražūti ir išsi- 
laikyti iki XX amžiaus. Jei nebūtų nuolat grėsęs turkų pavojus, 
Habsburgai, be abejonės, būtų mėginę, kaip ir jų pirmtakai Ho- 
henštaufenai bei Liuksemburgai, užvaldyti Vokietiją - ir būtų 
susilaukę to paties likimo. O turkai įdavė jiems į rankas pirmąją 
iš daugybės dinastijai tekusių „misijų“: per visą šimtmetį nepa- 
judinę nė piršto, kad išvaduotų turkų užgrobtą Vengriją, Habs- 
burgai įtikino visus ir net save pačius, kad jie yra krikščionybės 
gynėjai. Priešybės stiprina viena kitą, kaip kad atramos iš abie- 
jų pusių paremia sieną. Krikščionybei pavyko pergalėti erezi- 
jas, bet ne abejingumą. Habsburgai sugebėjo laikytis prieš tur- 
kus, bet vos tie pradėjo silpti, ir Habsburgų galia ėmė nykti, ko! 
galiausiai abi - ir Habsburgų, ir Osmanų - imperijos žlugo vie- 
na po kitos. 

Habsburgų kūrybingumas išseko sulig Karolio V abdikacija. 
1556 metais, kai imperatoriaus titulas perėjo Ferdinandui, pra- 
sidėjo Habsburgų kova už didingą išlikimą; monarchija įgavo 
savo ilgalaikį pobūdį. Pirmoje XVI amžiaus pusėje didžiausią 
pavojų jai kėlė išorės priešai; antroje — susiskaldymas. Įvairių 
kraštų luomų susirinkimai siekė įtvirtinti savo nepriklausomy- 
bę ir savųjų aristokratų privilegijas. Bohemija turėjo tautinę re- 
ligiją - Husitų bažnyčią; Vengrijoje ir vokiečių žemėse plito pro- 
testantizmas. Net ir vedybų politika atsisuko kitu galu: mat iš 
vedybų randasi vaikai, tad Habsburgai dalijo žemes tarp pali- 
kuonių iki pat XVII amžiaus galo, o jau tuomet naujomis vedy- 
bomis siekė atitaisyti tai, ką pagadino ankstesnėmis. Habsburgų 
žemių suvienijimo idėja vertė abejoti dinastijos teise disponuo- 
ti tomis žemėmis savo nuožiūra, tad jie ir troško valdyti kiek- 

vienas atskirai, nesusivienydami. Čia niekada nebuvo Genera- 
linio luomų susirinkimo kaip Prancūzijoje. 1614 metais atstovai 
iš visų Habsburgų žemių, išskyrus Tirolį, susirinko į Lincą ir 
nutarė įsteigti centrinį luomų komitetą; tai greičiau buvo nu- 
kreipta ne prieš turkus, o prieš Habsburgų valdžią. Kitose šaly- 
se dinastijos eidavo išvien su tautomis, tuo tarpu Habsburgai 
buvo įsitikinę, kad jų tautos eis tik prieš juos. Todėl ieškojo są- 
jungininko, kuris padėtų malšinti valdinių iniciatyvumą, ir jį 
rado - tai buvo kontrreformacija. 

Sąjunga su jėzuitais išgelbėjo Habsburgus ir susilpnino pro- 
testantizmą Vidurio Europoje; kartu suteikė „austrų“ kultūrai 
tą ypatingą žymę, kurią ji išlaikė iki pat galo. Austriškoji baro- 
ko civilizacija, kaip ir jos sukurti pastatai, buvo grandiozinė, 
bet paviršutiniška, tuščia vidumi - tai buvo teatras, o ne gyve- 
nimas. Jai trūko vientisumo ir individualumo; jos esmę galima 
apibūdinti kaip sielvartingą lengvabūdiškumą. „Tragiška, bet 
nerimta“ - štai pagrindinis principas, kuriuo Baroko epocha pa- 
ženklino Habsburgų pasaulį. Nuoširdžius jausmus pavyko iš- 
reikšti nebent muzikai —- mažiausiai politizuotai iš menų. Vis 
dėlto ir čia kūrybinė dvasia turėjo laužte laužtis iš primestų pan- 
čių: Viena buvo kur kas palankiau nusiteikusi Johannui Straus- 
sui nei Mozartui su Beethovenu. Habsburgai iš jėzuitų išmoko 
kantraus atkaklumo, gudrumo, teatrališkumo, bet negalėjo iš jų 
išmokti nuoširdumo ir kūrybiškumo. 

XVII amžiaus antroje pusėje kontrreformacija taikiai atsiko- 
vojo vokiečių Žemes*: protestantizmas išsilaikė tik keliuose kal- 
nų slėniuose Karintijoje. Siauras Habsburgų Vengrijos ruožas 
su seimu Bratislavoje pasidavė irgi lengvai. Centrinę Vengriją 
turkai pavertė savo pašaliku ir taip išnaudojo, kad toji virto dyk- 
ra. Vengrų Žemės į rytus buvo pavaldžios turkams kaip pri- 
klausoma kunigaikštystė; turkų apsaugotas kalvinizmas čia iš- 


* Tai yra vokiškas Habsburgų žemes. - Vert. 

silaikė, kad drumstų Habsburgams vandenį vėliau. Atviras kon- 
fliktas įsiplieskė Bohemijoje. Jos bajorija, kaip ir Nyderlandų luo- 
mų susirinkimas, kalvinizmą ir nacionalizmą pasitelkė savo aris- 
tokratiškoms privilegijoms apsaugoti. Tačiau kitaip nei Nyder- 
landuose, Bohemijoje nebuvo kylančios vidurinės klasės, kuri 
privilegijų gynimą būtų galėjusi paversti kova už naujas lais- 
ves. Minėdama Huso vardą ir šlovindama čekų tautą, Bohemi- 
jos diduomenė iš esmės nepažengė toliau nuo atsisakymo mo- 
kėti mokesčius. 1618 metais konfliktas peraugo į karą. Įsibai- 
minęs imperinių kėslų, Bohemijos seimas, nors buvo žadėjęs, 
nesutiko savo karaliumi vėl rinkti Habsburgo. Vietoj jo išrinko 
vokiečių kunigaikštį protestantą, kuris, kaip jie vylėsi, galėtų 
tikėtis ginkluotos pagalbos iš Vokietijos Kalvinistų sąjungos ir 
iš savo uošvio Anglijos karaliaus. Habsburgų monarchija, ro- 
dės, tuoj žlugs: imperatorius neturėjo nei pinigų, nei karių, o 
čekų kavalerija jau buvo pasiekusi Vienos vartus. Bet Bohemija 
trumpai mėgavosi sėkme: diduomenė vis tiek nebūtų nieko pa- 
aukojusi gindama savo privilegijas ar netgi savo egzistenciją, 
o Jokūbas I, persiėmęs pacifistinės diplomatijos dvasia, nebūtų 
pasiryžęs Bendruomenių rūmų raginimu siųsti kariuomenės į 
Bohemiją; Kalvinistų sąjunga menkomis pajėgomis teparėmė 
čekus, o Katalikų lyga - gausiomis Habsburgus. 1620 metais 
istorinė Bohemija buvo parklupdyta Baltojo kalno mūšyje. Hu- 
sitiškąją čekų kultūrą pakeitė kosmopolitiška Baroko kultūra, 
atnešta kontrreformacijos. Čekų bajorija buvo eksproprijuota 
arba ištremta; du trečdaliai dvarų perėjo į kitas rankas, ir vi- 
sokie avantiūristai iš įvairiausių Europos kraštų, Habsburgų 
pataikūnai, sudarė naująją imperijai lojalią aristokratiją. Ka- 
rūna tapo paveldima Habsburgams; seimas 1627 metų Atnau- 
jintais žemės įstatymais buvo atkurtas, bet prarado savo tei- 
ses - nuo šiol visa, ką jis turėjo teisę daryti, tai tik parūpinti 
Karūnai pinigų. 

Baltojo kalno mūšis nulėmė Habsburgų imperijos pobūdį. 

Anksčiau Bohemija ir Vengrija buvo panašios, pusiau nepriklau- 
somos karalystės; nuo šiol Bohemija tapo „paveldimąja žeme“, 
kaip ir vokiečių žemės, o Vengrija liko viena. Čekų tauta buvo 
užtvindyta vokiečiais, Bohemija virto administraciniu vienetu. 
Nors vokiečiai čia buvo sulyginti su čekais, Bohemija nepasida- 
rė vokiška: ji tapo „austriška“, tai yra kosmopolitinė, arba jokia. 
1620 metų pergalę reikia laikyti absoliutizmo, o ne centralizaci- 
jos pergale. Habsburgai bijojo suvienyti savo tautas, net esan- 
čias priklausomybėje; be to, centralizuoti savo valdas jiems ne- 
būtų užtekę administracinių sugebėjimų. Galią, kurią buvo su- 
kaupę pažaboti Bohemijai, jie paleido vėjais paskutinį kartą 
mėgindami priversti paklusti Vokietiją. Senosios ambicijos ne- 
davė ramybės, ir imperijos pulkai prisiartino prie Baltijos kran- 
tų. Prancūzijos ir Švedijos intervencija sugriovė šias Habsbur- 
gų užmačias; Vestfalijos taika, užbaigusi Trisdešimties metų 
karą, įkūnijo nuosprenį, kad Vokietija nebus suvienyta Šven- 
tosios Romos imperijos žemėse. Bet buvo ir kita šio nuospren- 
džio pusė: Habsburgai, nors pralaimėję kaip imperatoriai, ne- 
išnyko iš istorijos akiračio - jie ir toliau liko galingi savo di- 
nastinių žemių valdovai. Europai teko pripažinti Austrijos 
dvarą - jau nebe kaip imperatoriaus titulo turėtoją, o dėl pa- 
ties dvaro stiprybės. 

Paskutinis akmuo, įmūrytas į Habsburgų monarchijos stati- 
nį, buvo Vengrijos atsikariavimas. Imtis veiksmų Habsburgus 
paskatino paskutinis turkų galybės proveržis, kai šie 1683 me- 
tais antrą kartą apgulė Vieną. Apgultį pralaužus turkų banga 
greitai atslūgo, ir Habsburgų kariuomenė iki XVII amžiaus pa- 
baigos išvijo juos praktiškai iš visos Vengrijos. Beje, Habsbur- 
gai turėjo ir kitą akstiną skubėti. Vengrų žemvaldžiai buvo tvirtai 
pasiryžę išvengti Bohemijos likimo: išvaduoti iš turkų, jie suki- 
lo prieš Habsburgus ir 1707 metais nuvertė Habsburgų karalių. 
Tačiau Baltojo kalno mūšis nepasikartojo; Habsburgų pajėgos 
visu smarkumu buvo mestos į Ispanijos įpėdinystės karą ir ne- 

galėjo būti atitrauktos tramdyti vengrų bajorų. Kompromisas — 
pirmasis iš daugelio - tarp Habsburgų ir Vengrijos buvo suda- 
rytas 1711 metais. Satmaro sutartimi vengrų bajorai, vadovau- 
jami Aleksandro Karolyi'o, išsižadėjo savo vado Rakėczi'o ir 
pripažino karaliumi Habsburgą; šis, savo ruožtu, pripažino 
Vengrijos tradicinę konstituciją ir išskirtinę padėtį. Vengrija to- 
kiu būdu išsaugojo savo feodalinį seimą, savarankiškumą ir dva- 
rininkų privilegijas. Ir svarbiausia, jai buvo palikti komitatų su- 
sirinkimai, unikali Europoje vietinės savivaldos institucija. Ties 
Vengrijos siena Habsburgų valdžia baigėsi; net absoliutizmo su- 
stiprėjimo tarpsniais Vengriją administraciškai valdė renkamieji 
komitatų bajorijos komitetai, o jie niekada nepriimdavo bajori- 
jai nepalankių sprendimų. Tad nusistovėjo toks Vengrijos atei- 
ties modelis: Habsburgai tol buvo pripažįstami karaliais, kol 
palaikė žemvaldžių „laisvę“. Aleksandras Karolyi's, Satmaro 
sutarties iniciatorius, išsaugojo savo luomą ir kartu šiuo žygiu 
padėjo pamatus savo šeimos didybei; po dviejų šimtų metų jo 
palikuonis, iš paskutiniųjų mėgindamas išsaugoti didžiąją Veng- 
riją, paskelbė Habsburgų imperijos galą. 

Po dvylikos metų Satmaro sutartis buvo patvirtinta Pragma- 
tine sankcija, Habsburgų monarchijos teisine chartija. Karolis 
VI, imperatoriumi tapęs 1711 metais, neturėjo vyriškos lyties 
palikuonių. Jis troško, kad imperijos žemės išvengtų dalybų li- 
kimo, neseniai ištikusio Ispanijos imperiją, - iš tų dalybų jis pats 
išėjo nugalėtoju. Karolio priimtu pagrindiniu įstatymu Pragma- 
tine sankcija imperijos žemių paveldėtoja paskelbta jo duktė, o 
svarbiausia, juo įtvirtintas Habsburgų Žemių nedalomumas. 
Habsburgų monarchija, užuot likusi provincijų, tik atsitiktinai 
valdomų to paties valdovo, rinkiniu, tapo apibrėžta imperija. 
Norėdamas sustiprinti Pragmatinę sankciją, Karolis turėjo pa- 
siekti, kad ją patvirtintų visų jo imperijos valstybių seimai. Tai 
nesudarė jokių sunkumų Bohemijoje ir vokiečių žemėse, kur sei- 
mai buvo netekę savo galios. Užtat Vengrijos seimas pareikala- 

vo vėl iškilmingai pripažinti Vengrijos „teises, laisves ir privi- 
legijas, neliečiamybę, prerogatyvas ir papročius“. Taigi Prag- 
matinėje sankcijoje slypėjo prieštaravimas - esminis Habsbur- 
gų imperijos prieštaravimas. Habsburgams tai buvo teisinis jų 
imperijos vienybės pagrindas; vengrams tai buvo teisinis jų pri- 
vilegijuotos padėties, tai yra savarankiškumo - vadinasi, impe- 
rijos nevieningumo - patvirtinimas. 

Pragmatinė sankcija negarantavo, kad Marija Teresė valdys 
ramiai. 1740 metais Habsburgų monarchijos išlikimas vėl paki- 
bo ant plauko, kaip tai yra buvę 1618 metais. Prūsijos karalius 
pareikalavo Silezijos ir ją užgrobęs pakeitė Bohemijoje vokie- 
čių ir nevokiečių santykį; ne Habsburgas buvo išrinktas impe- 
ratoriumi - juo tapo Bavarijos kurfiurstas; Prancūzijos kariuo- 
menė įsiveržė į Bohemiją ir užėmė Prahą. Marija Teresė klio- 
vėsi savo pirmtakų išbandytais ginklais - kantrybe, atkaklumu, 
rėmėsi profesionaliąja kariuomene, apdairiai rinkosi sąjunginin- 
kus. Ji nemėgino kreiptis paramos į savo tautas. Vienintelį kar- 
tą pamėginusi apeliuoti į patriotizmą (dramatiškasis jos pasiro- 
dymas 1741 metais Vengrijos seime), patyrė nesėkmę. Vengrų 
bajorai iš tiesų pareiškė esą pasiryžę mirti už savo karalienę Ma- 
riją Teresę. Bet tai nesutrukdė jiems atsisakyti mokėti jai mo- 
kesčius, o ištikimybę pareikšti patvirtinant, kad jie pripažįsta ją 
tik kaip Vengrijos karalienę ir neturi nieko bendra su jungtinė- 
mis Habsburgų žemėmis. Po 1618 metų krizės Habsburgai pa- 
tyrė, kad tautos gali susitelkti ne dėl jų, o tik prieš juos; 1740 
metų krizė dar labiau sustiprino įsitikinimą, kad tikėtis para- 
mos iš tautų — tuščias darbas: tai nieko neduos, 0 tautos tik pa- 
sinaudos proga reikalauti nuolaidų. Tad, kai tik susitvarkė su 
užsienio priešais, Marija Teresė ėmėsi Žygių suvienyti savo im- 
periją. 

Karolis VI pavertė Habsburgų žemes teisiniu vienetu, o Ma- 
rija Teresė privertė jį funkcionuoti gyvenime. Anuomet, kai ji 
įžengė į sostą, provincijos buvo viskas, o centras - niekas; im- 

perija tereiškė tik dvarą ir kariuomenę. Marijos Teresės valdy- 
mo metais buvo sukurta biurokratinė sistema, be kurios Habs- 
burgų imperija nebūtų likusi didžiąja valstybe. Panaikinta Bo- 
hemijos kanceliarija, o Vienoje įsteigta centrinė direktorija; jos 
ministraciją. Vis dėlto stambieji žemvaldžiai išlaikė „paveldi- 
mąją jurisdikciją“ savo valstiečių atžvilgiu; ji buvo panaikinta 
tik 1848 metais. Naudos iš to dvarininkai turėjo ne tiek politi- 
nės, kiek finansinės; jie net dažnokai samdydavosi vietinį im- 
perijos valdžios įgaliojimus turintį asmenį tvarkyti savo juridi- 
nių reikalų. Kreishauptmann, pažodžiui rajono kapitonas, buvo 
Marijos Teresės sukurtosios imperijos kertinis akmuo - tarsi ofi- 
ciali pusiaukelė tarp centrinės valdžios ir vietinio valdytojo. Kaip 
Burbonų Prancūzijoje, provincijos paliktos gyvuoti, bet kaip Na- 
poleono Prancūzijoje, sukurti nauji dirbtiniai administraciniai 
vienetai — rajonai, kuriuos kontroliavo kapitonai. Didikai pra- 
rado turėtąją valdžią, o kad ją atgautų, vėliau tapo savo kraštų 
patriotais ir netgi - kurį laiką - buvo nusiteikę liberaliai. 

Marijos Teresės imperinė sistema buvo būtent imperinė ar 
netgi „austriška“, ji neturėjo tautinių požymių. Tačiau imperi- 
jos kanceliarijos Vienoje nariai ir didžioji dalis rajonų kapitonų 
buvo vokiečiai: jie gaudavo vokišką išsilavinimą ir tarpusavyje 
bendravo vokiečių kaip oficialia valstybės reikalų kalba. Jie bū- 
tų nustebę sužinoję, kad vykdo „vokišką“ misiją. Nepaisant to, 
vos tik sujudo tautinė savimonė, suvokietėjusi biurokratija ta- 
po pretekstu vokiečių nacionalizmui pretenduoti į Habsburgų 
įpėdinystę; beje, ir patys Habsburgai susimąstė, ar tik jie ne vo- 
kiečių dinastija. 

Vengrija išvengė šių reformų, kaip ir kitus kartus, pasinau- 
dojusi Habsburgų užsienio reikalų sunkumais. O ir Marija Te- 
resė negalėjo sau leisti, kad pasikartotų Baltojo kalno mūšis. 
Vengrai išlaikė savo atskirą kanceliariją ir savarankišką admi- 

tą padėtį Marija Teresė tikėjosi pakirsti pamažu, žingsnis po 
žingsnio. Ji nė karto nesušaukė Vengrijos seimo po Septynerių 
metų karo; neleido egzistuoti atskiram Vengrijos dvarui, todėl 
vengrų aristokratai buvo įtraukti į imperinio Vienos dvaro gy- 
venimą ir persiėmė austriška, tai yra kosmopolitiška, dvasia. 
Ekonomikos požiūriu į Vengriją buvo žiūrima kaip į Austrijos 
koloniją, vertelgiškai. Kad jau vengrų žemvaldžiai nemokėjo mo- 
kesčių, pinigai iš Vengrijos buvo ištraukiami kitaip - apdėjus 
didžiuliais muitais prekes, vežamas čion iš kitų Habsburgų že- 
mių, o kad įplaukos iš tų muitų nemažėtų, Vengrijai buvo už- 
drausta importuoti iš kur nors kitur ar gaminti prekes pačiai. Ši 
sistema vengrų aristokratus visai patenkino: krašto nuskurdi- 
nimas tebuvo menka kaina už jų privilegijuotos padėties išlai- 
kymą. Kiekvienas naujas žingsnis paveldimose Habsburgų že- 
mėse darė Vengriją politiškai ir sociališkai vis didesne išimtimi. 
Marija Teresė iš tikrųjų buvo Austrijos imperijos įkūrėja; antra 
vertus, savo reformoms leidusi neperžengti Vengrijos sienos, ji 
padėjo pamatus dualizmui. 

Juozapas II motinos atsargumą ir kompromisus stebėjo ne- 
kantraudamas. Kai ji 1780 metais mirė, jis iškart užsimojo jos 
pradėtą darbą užbaigti iki galo ir padaryti savo imperiją cen- 
tralizuota egalitarine valstybe. Jis atsisakė būti vainikuotas 
Vengrijos karaliumi, pripažinti Vengrijos privilegijas, šaukti sei- 
mą; buvo panaikinti komitatų susirinkimai, ir Vengrijoje įsitvir- 
tino biurokratinė vokiečių valdžia. Juozapas II nedvejojo dėl sa- 
vo imperijos pobūdžio: tai turinti būti vokiečių valstybė. „Aš 
esu vokiečių reicho imperatorius, - sakė jis, - todėl visos kitos 
valstybės, esančios mano valdžioje, tėra jo provincijos“. Be kita 
ko, Juozapas nutraukė Habsburgų ryšius su Romos bažnyčia. 
Uždaryta daugybė vienuolynų, buvę užguiti protestantai ir Žy- 
dai gavo lygias teises, o Bažnyčia, netekusi savo priveligijuotos 
padėties, buvo pajungta valstybės kontrolei, kur kas griežtes- 
nei, nei Napoleonas primetė Prancūzijos Bažnyčiai 1801 metais. 

Daigelius ėmė leisti pasaulietinė mintis, vėl įsižiebė protestan- 
tizmo žarijos Bohemijoje, o išlaisvindamas žydus Juozapas pri- 
kėlė gyvenimui lojaliausius Austrijos gyventojus. Žydai vienin- 
teliai neišgyveno konitlikto tarp dinastijos ir tautinių aspiracijų: 
jie buvo austrai be išlygų. 

Dar ženkliau būsimą Habsburgų valdomų žemių pobūdį nu- 
lėmė Juozapo II agrarinės reformos: visa kita paėjo iš jų - netgi 
šių dienų Rytų Vidurio Europa. Baudžiavos panaikinimas bu- 
vo vienas iš savaime suprantamų apšviestųjų despotų veiks- 
mų; Juozapas bene vienintelis išlaisvino baudžiauninkus nenu- 
varydamas jų nuo žemės. Tiksliau kalbant, baudžiava (sistema, 
kurioje valstiečiai yra vergai, pririšti prie Žemės) egzistavo tik 
Bohemijoje ir Vengrijoje; vokiečių žemėse valstiečiai buvo lais- 
vi Žmonės, nors žeme naudojosi feodalinėmis sąlygomis. Juo- 
zapas II, kaip ir daugelis vokiečių kunigaikščių, panaikino tik- 
rąją baudžiavą (tik Prūsijai šito teko laukti iki Steino laikų), ta- 
čiau vokiečių žemėse ir Prūsijoje po Steino reformų išlaisvinti iš 
baudžiavos valstiečiai turėjo palikti žemę: jiems nebuvo garan- 
tuota teisė į ją. Žemę išlaikė tik turtingesni valstiečiai, labiau 
nuskurdę iš savo sklypų buvo „išprašyti' ir tapo bežemiais dar- 
bininkais. Juozapas II pasistengė, kad jo monarchijoje tokio vals- 
tiečių nuvarymo nuo žemės (Bauernlegung) nebūtų. Jau Marija 
Teresė savo laiku pasirūpino sudaryti visų Žemių registrą, ku- 
riame buvo griežtai atskirtos bajoro ir valstiečių valdos - tuo- 
metinės teisės žargonu tariant, pono ir kaimo žemė. Juozapas 
visiems laikams uždraudė bajorams įsigyti „kaimo“ Žemės ir 
didžiajai daugumai „kaimiečių“ garantavo teisę į ją. Pagrindi- 
nis imperatoriaus motyvas, be abejonės, buvo užkirsti kelią „po- 
nų“ žemės plotų plėtimuisi, nes jie mažai mokėjo mokesčių, o 
Vengrijoje — visai nieko; ne ką menkesnis tikslas buvo ir išsau- 
goti valstietiją. Už Žemę valstiečiai vis dar turėjo atlikti darbo 
prievolę lažą (Robot); jis galiojo iki 1848 metų. Valstiečiams, „po- 
no“ žemės nuomininkams, irgi teko laukti tų metų, kad gautų 

garantuotą teisę į žemę. Vis dėlto ir tai, kas padaryta, buvo ryž- 
tingas žingsnis. Valstietijai čia suteiktos tokios garantijos, ko- 
kias kitose Europos šalyse jai iškovojo tik Prancūzijos revoliuci- 
ja. Nors nuskurdę valstiečiai ir toliau parduodavo savo ūkius ir 
nueidavo nuo žemės, bet dabar parduoti juos tegalėdavo tik tur- 
tingesniam valstiečiui, o ne bajorui, nesvarbu, smulkiajam ar 
stambiajam. Nuosavybė galėjo pereiti iš rankų į rankas tik so- 
cialinės klasės ribose, o ne iš vienos klasės į kitą. Todėl ten, kur 
siekė Habsburgų valdžia, valstiečių bendruomenės išsilaikė", o 
su jomis — ir valstiečių tautiškumas. Politiškai Habsburgų mo- 
narchija išliko despotizmo šalis, tačiau sociališkai ji kur kas la- 
biau panėšėjo į revoliucinę Prancūziją negu į Prūsiją ar į kitas 
vakarų Vokietijos valstybes. Negana to: XIX amžiuje, kai des- 
potizmo pamatai pradėjo trupėti, politinės prancūzų idėjos čia 
taip pat rado labiau išpurentą dirvą nei Vokietijoje - iškiliųjų 
Habsburgų monarchijos inteligentų, kaip ir prancūzų radikalų, 
šaknys buvo laisvojoje valstietijoje. 

Vis dėlto Habsburgų monarchijai iki jakobinų Prancūzijos dar 
buvo tolokai; dėl to atsakomybė tenka irgi Juozapui II. Para- 
doksas, bet jo agrarinė sistema pasitarnavo taip pat ir stambia- 
jai aristokratijai, klasei, kuri Habsburgų imperijai teikė ypatingų 
bruožų. Valstiečių teisės į žemę garantija sudavė smūgį smul- 
kiajai bajorijai: sustabdė laipsnišką bajorų dvarų augimą. Stam- 
bieji dvarai buvo jau susiformavę ir dabar augo smulkiosios ba- 
jorijos dvarų sąskaita. Lygiai taip pat smulkiajai bajorijai į nau- 
dą neišeidavo kiekvienas naujas pokytis pinigų sistemoje: jie 
greit iššvaistydavo tas menkas sumas, kurias gaudavo, o stam- 
bieji bajorai gaudavo dideles sumas ir jas telkdami tapdavo ka- 
pitalistais. Išskyrus Vengriją, čia nebuvo tokios svarbios junke- 
rių klasės; bet net ir Vengrijoje po 1848 metų vengrų smulkioji 

5 Šis teiginys netinka šiaurės Italijai, kur visos žemės savininkai buvo ponai, 


o vadinamieji valstiečiai ją nuomojo, kaip naujųjų laikų Anglijoje. Tai, be 
abejonės, pagrindinė pramonės išsivystymo šiaurinėje Italijoje priežastis. 

bajorija pasuko kitu keliu nei Prūsijos junkeriai. Štai taip Habs- 
burgų monarchija išlaikė visoje stiprybėje dvi klases, kitur jau 
silpstančias: stambiąją aristokratiją, kuri padarė imperiją kon- 
servatyviausia Vidurio Europos valstybe, ir žemės turinčią vals- 
tietiją, kuri darė ją radikalesnę. Abi šios klasės sudarė atsvarą 
miesto kapitalistui, kitose šalyse svarbiausiai XIX amžiaus libe- 
ralizmo figūrai. Juozapas II siekė savo imperiją padaryti vokie- 
čių valstybe, bet jo agrarinės reformos pristabdė įsitvirtinimą 
tos socialinės klasės ir tokios ekonominės sistemos, kurios buvo 
vokiečių nacionalizmo vėliavnešės. Valstiečių čia niekas never- 
tė paknopstom, kaip Vokietijoje, jau nekalbant apie Angliją, pa- 
likti žemę, todėl Austrijos pramonei teko ilgiau laukti pigios 
darbo jėgos, kurios teikia bežemis proletariatas. Pramonės atsi- 
likimas slėpėsi už aukštų muitų, ir tai atkirto Austriją nuo Vo- 
kietijos muitų sąjungos (Zollverein). Nevertėtų tik šituo faktu 
aiškinti, kodėl Habsburgai patyrė nesėkmę tolesnėje kovoje dėl 
galios. Austrijos pramonė rėmėsi vien Bohemijos amatais ir jų 
pasiektu meistriškumu, be to, Habsburgų žemėse nebuvo dide- 
lių anglies telkinių, kuriuose ir glūdėjo XIX amžiaus valstybės 
stiprumo paslaptis. Abu veiksniai veikė kartu; neįmanoma įver- 
tinti, kuris svarbesnis ar pirmesnis. Kaip Prancūzijoje, taip ir 
čia anglių ir bežemio proletariato nebuvimas tegalėjo privesti 
prie vieno: XIX amžiuje ir Prancūzija, ir Habsburgų monarchi- 
ja, dvi tradiciškai didžiosios Europos valstybės, buvo užgožtos 
Ruro kaminų. 

Juozapo II veikla buvo nuostabus šviečiamosios filosofijos lai- 
mėjimas, imperinės valstybės galios akivaizdybė. Jis kišosi vi- 
sur — ir į tai, kas didu ir kas menka; jį galėtum sakyti buvus 
Konventu viename asmenyje. Toks atsiribojimas nuo kitų lėmė 
imperatoriaus silpnumą. Jo revoliucinės politikos nepalaikė re- 
voliucinė klasė. Napoleonas, iškilęs po didžiosios revoliucijos, 
galėjo remtis prancūzų valstiečiais; tuo tarpu Juozapas II pa- 
smerkė Prancūzijos revoliuciją; sakydamas: „Aš esu karalius iš 

profesijos“, jis pripažino esminį prieštaravimą, glūdėjusį jo veik- 
los pamate. Juozapo išsikelti tikslai galėjo būti pasiekti tik revo- 
liucija, bet revoliucija būtų nušlavusi pačią dinastiją. Tad ir toliau 
bajorai laikėsi įsikibę savo privilegijų, valstiečiai - savo prieta- 
rų, o Juozapo valdoma valstybė pavirto virtine Vandėjų. Ar- 
šiausio nepasitenkinimo, pasibaigusio maištu, židinys buvo 
Vengrija, kur tradicinių teisių reikalavimas pūstelėjo apgaulin- 
gu liberalizmo vėju, nors tai tebuvo senųjų socialinių privilegi- 
jų gynimas. Net Bohemijoje imperijos bajorija, atkeldinta čionai 
Habsburgų, savo priešiškumą socialinėms reformoms užuolan- 
kom reiškė demonstratyviai dėdamasi Bohemijos patriote - Hof- 
burgo koridoriuose vokiečių, škotų ar ispanų nuotykių ieškoto- 
jų palikuonys pasipūtėliškai persimesdavo vienu kitu čekišku 
žodeliu, kurių didelėmis pastangomis būdavo išmokę iš savo 
arklininkų. Tai buvo pirmoji Bohemijos XIX amžiaus politikos 
repeticija. 

Juozapas II mirė 1790 metais: nesileidęs į kompromisus iki 
pat galo, jis pasiekė, kad jo pralaimėjimas būtų visiškas. Juoza- 
po įpėdinis Leopoldas II nebuvo toks teorijos vergas. Jis vėl įtei- 
sino lažą, kurį Juozapas buvo panaikinęs 1789 metais; kitos pas- 
tarojo reformos liko galioti. Naujasis imperatorius visai buvo 
linkęs vainikuotis Bohemijos karaliumi, bet nesutiko pakoreguo- 
ti 1627 metais priimtų Atnaujintų Žemės įstatymų nei atkurti 
Bohemijos kanceliarijos. Realių nuolaidų, kaip realus buvo prieš 
tai kilęs maištas, padarė tik Vengrijai. Sušauktas seimas, su nau- 
jais formalumais patvirtintos ypatingos Vengrijos privilegijos — 
ypač ta, kad savavaldė komitato administracija atgauna visą sa- 
rimtai į savo pažadą šaukti seimą kartą per trejus metus, tad ir 
jo įpėdinis to nedarė iki 1825 metų. Tokie absoliutizmo tarps- 
niai galėjo tik pristabdyti tolesnę vengrų separatizmo raidą, bet 
negalėjo jos pasukti priešingon pusėn tol, kol vietinius reikalus 
tvarkė vietos, o ne imperijos valdžia. Komitatų susirinkimai lė- 

mė, kad išliko vengrų aristokratija; negana to, nors įstatymo ver- 
čiami tvarkytis pagal Juozapo II agrarines reformas, su žemės 
savininkais jie elgėsi atsargiai ir taip išsaugojo vengrų smulkią- 
ją bajoriją iki 1848 metų. Kilusi krizė rutuliojosi pagal jau pažįs- 
tamą schemą: tiek dinastija, tiek Vengrijos privilegijuotieji luo- 
mai pasistengė išvengti žūtbūtinio susirėmimo. Prieitas dar vie- 
nas kompromisas - ir vėl vengų tautos sąskaita. 

Ir platesniu - visos imperijos - mastu įvykiai klostėsi pagal 
įprastinę schemą. Jau nuo Karolio V laikų Habsburgų monar- 
chiją kiekvieno amžiaus pirmoje pusėje užgriūdavo išorės pa- 
vojai, o antroje pusėje ištikdavo vidaus bėdos. Leopoldas pirma 
laiko mirė 1792 metais ir visas imperijos problemas paliko savo 
rambiam, nepatyrusiam sūnui Pranciškui II, paskutiniam Šven- 
tosios Romos imperatoriui ir pirmajam Austrijos imperatoriui. 
Tas problemas tuojau į šalį nustūmė karai su Prancūzija, kurie 
prasidėjo 1792 metais ir truko su pertrūkiais iki 1814-ųjų. Re- 
forma irjakobinizmas tapo tolygiomis sąvokomis. Karas Habs- 
burgams atnešė daugybę nelaimių. Teko pasitraukti iš Italijos 
ir Reinlando; dukart prancūzų armija buvo apsiautusi Vieną; 
1806 metais Napoleonas, pats tapęs visuotiniu imperatoriu- 
mi, privertė Pranciškų panaikinti Šventąją Romos imperiją. 
Prieš naują galybę Pranciškus ginklavosi senais ginklais - kan- 
trybe ir atkaklumu, telkė profesionaliąją kariuomenę ir ieško- 
jo sąjungininkų. XVIII amžiuje pasižymėję kaip reformuojanti 
dinastija, dabar Habsburgai tapo konservatizmo šalininkais; 
trokšdami išsaugoti savo šeimos padėtį, jie turėjo būti suinte- 
resuoti visuotiniu Europos stabilumu. Nebe pirmą kartą - ir 
kart pasišovė apginti Europą nuo revoliucijos, kaip anksčiau 
kad, tikėkime, apgynė ją nuo turkų. Per patį Napoleono eros 
įkarštį ankstesnių Habsburgų ambicijų tik menkas aidelis bu- 
vo girdėti: per 1809 metų karą Pranciškus jau nešėsi Vokieti- 
jos išlaisvintoju ir vokiečių tautos vadu. Karas baigėsi katast- 

rofišku pralaimėjimu, ir Pranciškus džiaugėsi pasitaikiusia pro- 
ga atgauti Napoleono malonę per labai jau Habsburgams pa- 
žįstamą politikos reikalų sprendimo būdą - vedybas“. Pasku- 
tinis išsivaduojamasis karas laimėtas anaiptol ne žmonių en- 
tuziazmu; pergalė pasiekta griežtai disciplinuotos valstiečių 
armijos dėka ir dėl dantį griežiančių didžiųjų sąjungininkių ben- 
dradarbiavimo, užtrukusio tiek, kad Napoleonas gavo galimy- 
bę sužlugdyti pats save. 

Kai karas 1814 metais baigėsi, Pranciškus jau imperatoria- 
vo daugiau kaip dvidešimt metų. Jam pavyko išlaikyti Habs- 
burgų didybę kare, ir didžiausias jo siekinys buvo išsaugoti 
šią didybę taikos metu. Jis netroško jokių permainų, žmonių 
iniciatyvos, kratėsi net ir mažiausių gyvybės apraiškų politi- 
koje. Tačiau šis jo konservatizmas tuoj pat išgaruodavo, kai 
reikėjo skaitytis su Vengrijos privilegijomis, mat šios žeidė jo 
imperinę valdžią; todėl Pranciškus ketino vėl prispausti Veng- 
riją, kuriai jo pirmtakai buvo palikę apylaisves rankas. Vos tik 
Europoje buvo atkurta taika, Habsburgų valdovas, rodėsi, tuoj 
imsis senų veiksmų įveikti susiskaldymui ir vėl atsinaujins 
lėtas ir vis nutrūkstantis imperijos valdžios žygis prieš tradi- 
cines teises ir visokias išimtis. Tačiau XIX amžius įpynė nau- 
jų gijų į Habsburgų monarchijos istoriją: imperijos tautos pa- 
sijuto turinčios savo norų bei tikslų, ir galiausiai paaiškėjo, 
kad tie norai nesuderinami nei su kitų, gretimų, tautų no- 
rais, nei su dinastijos išlikimu. Habsburgai vis dar buvo už- 
ėmę scenos vidurį, bet jau turėjo įsiteikiamai šypsotis ir ki- 
tiems aktoriams, o netrukus scenos darbininkų buvo para- 
ginti iš jos pasitraukti. 


* 1810 metais Napoleonas vedė Pranciškaus dukrą Mariją Liudviką. — 
Vert. 

Pranciškus Iš, kai jam kažkas užsiminė apie Austrijos patriotą, 
nekantriai atsiliepė: „O ar jis patriotas mano atžvilgiu?“ Im- 
peratorius be reikalo reagavo taip skrupulingai. Austrija bu- 
vo ne šalis, o imperinis darinys; būti austru reiškė neturėti jo- 
kio tautiškumo jausmo - būti be tautybės. Nuo Baltojo kalno 
mūšio iki Marijos Teresės laikų „Austriją“ įkūnijo Žemės aris- 
tokratija, didikai. Jie, kad ir būdami vokiečiai, tarėsi esą ne 
vokiečiai, o austrai, lygiai kaip Prūsijos bajorija vadino save 
prūsais. Bohemijoje, kur telkėsi daugiausia stambiųjų dvarų, 
bajorija savo jausmais buvo visiškai atsiribojusi nuo to krašto; 
ji buvo Habsburgų „kūrinys“, suformuotas Trisdešimties me- 
tų karo dešimtmečiais. Net ir vengrų didikai Esterhdazy ai, 
Karolyi'ai, Andrassy'ai nejautė tvirto tradicijų pagrindo po ko- 
jomis: jie už savo didybę irgi buvo dėkingi Habsburgams, įga- 
voją, tik kai Vengrija buvo išvaduota nuo turkų ir užgniauž- 
tas Rakėczi'o sukilimas. Savo tautinę bajoriją turėjo tik Galici- 
ja ir Italija: lenkų didikai Habsburgams nesijautė skolingi už 
savo iškilimą ir niekada nepamiršdavo esą lenkai (tačiau ne- 
pripažino šito tautovardžio savo valstiečiams); italų bajorai 
save laikė kosmopolitais, bet Italija jiems buvo viskas. Taigi, 
išskyrus Galiciją ir Italiją, Austrijos imperija tarsi susidėjo iš 
daugybės Airijų, tik su vienu skirtumu: kitaip nei airių žem- 
valdžių - tie nors turėjo gimtinę, iš kur buvo kilę, - Austrijos 
bajorų vienintelė gimtinė tebuvo imperijos dvaras. 


7 Šiame skyriuje minimi kai kurie dalykai bus aiškesni susipažinus su 
monarchijos provincijų tautine sudėtimi, kuri pateikta Priede. 

5 Kaip Šventosios Romos imperatorius, jis buvo Pranciškus II, o kaip 
Austrijos imperatorius - Pranciškus I. - Vert. 

Austrijos bajorija gyveno uždarame rate; didikas pažinojo tik 
savo klasės atstovus, vesdavo tik tos pačios kilmės moteris ir 
kalbėjo tik oficialia kosmopolitine dvaro kalba -iš pradžių pran- 
cūziškai ar itališkai, vėliau vokiškai. Szėchėnyi's, „didysis veng- 
ras“,savo asmeninį dienoraštį rašė vokiškai, o Mihaly Karolyi's, 
paskutinis žymus vengrų aristokratas, net XX amžiuje prancū- 
ziškai ir vokiškai dar kalbėjo geriau nei vengriškai. Ši visuome- 
nės klasė davė daug aukštų karininkų, diplomatų, keletą iškilių 
valstybės ministrų; jie savo feodaliniuose dvaruose vykdė tei- 
singumą ir, prieš Marijai Teresei bei Juozapui II imantis centra- 
lizuoti žemes, administravo atskirus imperijos regionus. Mo- 
narchija sudarė sąlygas aristokratams išnaudoti savo valstiečius, 
tad tie atsidėkodami ją ir rėmė. Habsburgams ėmusis reformuoti 
monarchiją, aristokratų padėtis susvyravo. Centralizacija kėlė 
grėsmę jų nepriklausomybei; agrarinės reformos kėsinosi ap- 
mažinti jų ekonomines privilegijas; gausėjanti biurokratija žlug- 
dėjų turėtą vietinės valdžios monopolį. Galiausiai atsitiko taip, 
kad XIX amžiuje aristokratams teko ginti savo privilegijas nuo 
monarchijos, nors ne kas kitas, o toji pati monarchija jas ir sukū- 
rė. Kaip kokia įgula Airijoje, būdami svetimi tam kraštui savo 
dvasia, o dažnai ir patys svetimkilmiai, jie užtraukdavo libera- 
lią ar net tautinę melodiją. Vis dėlto aristokratai niekada nepa- 
miršo, kad jų egzistencija tvirtai susieta su monarchija: nors pa- 
žaisdavo nepaklusnumu, visada vėl atsigręždavo į dvarą, nu- 
vildami — ir taip daug kartų - savo liberalių ir tautinių idėjų 
bendražygius. Stambieji žemvaldžiai, nepaisant tokių atsitikti- 
nių frondų, iki pat galo liko Habsburgų monarchijos šerdis. 

Tačiau maždaug nuo tada, kai Marija Teresė Vienoje įsteigė 
centrinę kanceliariją, radosi dar viena klasė, kuri galėjo preten- 
duoti būti laikoma iš esmės „austriška“: tai biurokratija, Žmo- 
nės, kurių dėka tas imperinis darinys funkcionavo. Šis visuo- 
menės sluoksnis taip pat neturėjo nei tautinės, nei klasinės ki!- 
mės: čia buvo ir didžiųjų aristokratų, maišėsi vengrų, pasitaikė 

— pavyzdžiui, Kolovratas - čekų. Daugiausia biurokratiją suda- 
rė miestų bendruomenių vokiečiai; nors tituluoti, jie priklausė, 
anot austriško posakio, „antrajai aukštuomenei“. Biurokratai nei 
prijautė vietiniam patriotizmui, nei vaikėsi aristokratų privile- 
gijų: jų idealas buvo uniformuota imperija, valdoma Švietimo 
principais. Kaip Juozapas II, jų pavyzdys ir įkvėpėjas, biuro- 
kratai nebuvo fanatiški nacionalistai; antra vertus, jiems ir min- 
ties nekilo, kad Austrijos imperija glėtų būti kokia nors kitokia, 
o ne vokiečių valstybė. Vokiečių kalba neišvengiamai tapo cen- 
trinės administracijos kalba, o kaip tik todėl ji imta vartoti ir 
kaip vietinės administracijos kalba, vos tik toji buvo pajungta 
centro kontrolei. Imperijos biurokratija turėjo prieš akis ir kul- 
tūrinius, ir centralizavimo tikslus: jai buvo pavesta skleisti Švie- 
timą. Tatai taip pat reiškė vokiškos dvasios plėtrą. Kultūra bu- 
vo kuriama tik viena kalba - nepasirodė joks literatūros, filoso- 
fijos, net agronomijos veikalas, parašytas kaip nors kitaip nei 
vokiškai; nė vienas Žmogus nesimokė kur nors kitur, tik vokiš- 
kuose universitetuose; nematyta jokio kito kultūros šaltinio, iš 
kurio būtų galima semti, tik Vokietiją. Panašiai Macaulay'us, 
kurio tikrai nepavadinsi neliberaliu žmogumi ar nacionalistu, 
buvo įsitikinęs, kad Indijos kultūrinį lygį galėtų pakelti tik tie 
indai, kurie skaito Shakespeare'o veikalus ir studijuoja Šlovin- 
gosios revoliucijos doktrinas. 

Biurokratiją vokišką darė ne vien tik kultūriniai saitai. Jos 
atstovai - dauguma ir kilimo, ir pagal darbo vietą - buvo mies- 
tiečiai; o miestai Habsburgų monarchijoje savo dvasia buvo vo- 
kiški. Šiaip jau tuometinę Habsburgų monarchiją iš esmės gali- 
ma laikyti agrarine valstybe. Keleto istorinių miestų, kurie kaž- 
kada išaugo iš kaimo, istorija pertrūko: čekų Prahos klestėjimą 
sustabdė Habsburgai, vengrų Budapešto - turkai. Visa kita te- 
buvo prekybinės gyvenvietės, kai kurios specialiai įkurtos Habs- 
burgų, kai kurios neskubriai plėtojamos veiklesnių pirklių, - ir 
kalba, ir kultūra vokiškos. Praha, Budapeštas, Zagrebas, Brno, 

Bratislava buvo lygiai tokie pat vokiški miestai kaip ir Lincas ar 
Insbrukas - net turėjo vokiškus vardus: Prague, Ofen, Agram, 
Brūnn, Pressburg?. Prahoje 1815 metais gyveno 50 000 vokiečių 
ir tik 15 000 čekų; net 1848 metais respektabilūs miestiečiai gat- 
vėse kalbėjo tik vokiškai: tas, kas paklausdavo kelio čekiškai, 
išgirsdavo įžeidų atsakymą. Budapešte ir 1848 metais vengrai 
tesudarė mažiau nei trečdalį visų miesto gyventojų; trečiajame 
amžiaus dešimtmetyje ten buvo leidžiami du vokiški dienraš- 
čiai ir nė vieno vengriško; o Budapešto miesto taryba visus rei- 
kalus tvarkė vokiškai iki pat XIX amžiaus devintojo dešimt- 
mečio. Vis dėlto Praha ir Budapeštas buvo pagrindiniai tautų 
atgimimo židiniai. Mažesni miesteliai dar ilgai liko vokiški, kai 
kurie, tokie kaip Brno, net iki XX amžiaus. Ir čia išimtis vėl su- 
darė tik šiaurinė Italija ir Galicija, prie monarchijos prijungtos 
per vėlai, kad Habsburgai būtų galėję pakeisti jų gyventojų su- 
dėtį. Krokuvoje ir Lvove vyravo lenkai, o prekybą savo rankose 
laikė žydai, ne vokiečiai. Italija pati buvo moderniosios Euro- 
pos tiek prekybos, tiek miestiškosios gyvensenos lopšys: Itali- 
jos miestams nereikėjo, kad juos statytų ir puoselėtų vokiečiai. 

Vokiškas miestų pobūdis turėjo mažai ką bendra - arba išvis 
nieko - su vokiečių tautybe. Tik nedidelė miestų gyventojų da- 
lis buvo atkeldinti iš Vokietijos, daugumą jų sudarė išeiviai iš 
kaimo. Vokietis reiškė ne tautovardį, o visuomeninės klasės pa- 
vadinimą. Juo buvo įvardijami dažniausiai su prekyba susiję 
žmonės - parduotuvių savininkai, pirkliai, amatininkai, pinigų 
skolintojai. Nuo šios veiklos atstovų vokiečio reikšmė prasiplė- 
tė iki visų, kurie dirbo mieste - rašytojų, mokytojų, klerkų, 
teisininkų. Koks nors veiklesnis valstiečio - nesvarbu, čeko, 
rumuno ar serbo - sūnus persikėlė į miestą, išmoko vokiško 
amato ir buvo priverstas vokiškai bendrauti su savo bičiuliu 
krautuvininku; jo vaikai jau niekino tėvo valstietišką šneką, o 


? Bratislava turėjo dar ir vengrišką pavadinimą - Pozsony. 

vaikaičiai, patikimai įsitaisę į valdininkų vietas, ir visai užmir- 
šo kada nors buvę ne vokiečiai ir ne miestiečiai. Taigi miestai 
buvo tarsi kokios vokiečių kultūros ir kartu lojalumo imperijai 
salos. Visi tie prekybininkai nematė jokios prasmės sielotis dėl 
provincijų laisvių — tai terūpėjo vien žemės turinčiai bajorijai. 
Tad konfliktas tarp centralizuojamos monarchijos ir provincijų 
iš esmės buvo konfliktas tarp miestų vidurinės klasės ir žemės 
aristokratijos; O tai savo ruožtu išvirto į konfliktą tarp vokiečių 
dominavimo ir tautų margumyno. Žinoma, ir pati suvokietėju- 
si vidurinė klasė ne visai sutarė su monarchija: nors ji palaikė 
imperiją, bet norėjo, kad toji būtų paremta „liberaliais“ princi- 
pais, kaip jie buvo pavadinti XIX amžiuje. Šios klasės atstovus 
piktino stambiųjų aristokratų įtaka dvare; jie norėjo turėti sva- 
resnį žodį tiek politikoje, tiek administracijos klausimais; bu- 
vo nepatenkinti išlaidžiai ir painiai tvarkomais Habsburgų fi- 
nansais. Tačiau šis jų nepasitenkinimas nekėlė grėsmės impe- 
rijos egzistavimui; jei ir kildavo svarstymų, tai tik dėl tempų, 
kaip greitai reikėtų centralizuoti monarchiją ir įgyvendinti re- 
formas. Suvokietėję biurokratai ir kapitalistai buvo ir liko im- 
perijos Žmonės. 

Tačiau šią klasę galima tarti buvus tik vokiečių pays lėgal, 
XIX amžiuje ji atitrūko nuo savo tautiečių. Paskutinį Habsbur- 
gų istorijos amžių imperiją draskė tautinės problemos, ir pir- 
moji iš jų — vokiečių nacionalizmas. Iš pradžių šitai nė kiek ne- 
trikdė dinastijos; jis siekė tik pakeisti imperijos pobūdį, o gal 
šiek tiek pastūmėti jos raidą į priekį. Jei senoji imperija išvis 
turėjo tautinį pobūdį, tas pobūdis buvo vokiškas. Šventosios Ro- 
mos imperatorius apibendrintai, nors ir netiksliai, buvo vadi- 
namas „vokiečių imperatoriumi“; o pačią imperiją nuo XV 
amžiaus Europoje žinojo kaip „Šventąją vokiečių tautos Romos 
imperiją“. Tarp 1806 ir 1815 metų Vokietija išvis neegzistavo; 
1815-aisiais Habsburgų valdiniai vokiečiai tapo dar ir Vokieti- 
jos sąjungos nariais. Negana to, vokiška iki pašaknų buvo visa 

imperijos kultūra, išskyrus tik paties dvaro kosmopolitinę kul- 
tūrą; vokišką dvasią skleidė universitetai; nieko nuostabaus, kad 
vėliau atsirado tvirtinančių, jog Austrijos valstybinė kalba yra 
vokiečių. Net ir visuomenei atstovaujanti vyriausybė - tai buvo 
klasikinis liberalų reikalavimas - būtų tik sustiprinusi vokiečių 
pozicijas. Vokiečiai, nors sudarė tik trečdalį gyventojų, mokėjo 
valstybei du trečdalius visų tiesioginių mokesčių; atskiras indi- 
vidas vokietis mokėjo mokesčių dukart daugiau nei čekas ar 
italas, apytikriai penkiskart daugiau nei lenkas ir septyniskart 
daugiau nei kroatas ar serbas. Tad rinkimų teisės apribojimas, 
paremtas mokesčių mokėjimu, - tai kita visuotinė programinė 
liberalų nuostata - būtų sudaręs sąlygas išrinkti vien vokišką 
parlamentą. Patys vokiečiai tik tada susidūrė su dilema, kai na- 
cionalizmas peraugo į unitarinės tautinės valstybės siekį. Vieni 
reiškė kraštutinę nuomonę, kad tautinės Vokietijos labui reikią 
atsikratyti Habsburgų, kiti metėsi į kitą kraštutinumą - siūlė į 
tautinę Vokietiją įtraukti visas Habsburgų Žemes, įskaitant net 
ir Vengriją. Tačiau dauguma manė, kad Vokietijos sienos turė- 
tų sutapti su Vokietijos sąjungos ribomis: šiai priklausė čekai 
ir slovėnai, bet ne Vengrija. Toji viltis žlugo 1866 metais: Aust- 
rijos vokiečiai liko atskirti nuo tautinės Vokietijos ir buvo dras- 
komi prieštaravimų dėl lojalumo. Dabar jie nebegalėjo taip 
lengvai burbėti prieš Habsburgus. Savo balsą ėmė rodyti kitos 
imperijos tautos - ir tas jų balsas buvo net daugiau nukreiptas 
prieš vokiečius nei prieš imperatorių. Habsburgų imperijos žlu- 
gimas galėjo suteikti vokiečiams tai, ko jie taip troško: įsijun- 
gimą į tautinę Vokietijos valstybę. Bet galėjo atnešti ir kai ką 
daug blogesnio - privilegijuotos padėties tose žemėse, kurios 
tradiciškai priklausė jiems, praradimą. Tad vokiečiai iki pat 
galo liko neapsisprendę dėl savo lojalumo: jie toli gražu nebu- 
vo tokie „austrai“ kaip stambieji žemvaldžiai ir kapitalistai, 
bet puoselėjo viltį, kad imperija vis dėlto turėtų būti pertvar- 
kyta į imperiją „jiems“. 

Taigi pirmaisiais XIX amžiaus dešimtmečiais Habsburgų mo- 
narchija rėmėsi dviem ramsčiais - stambiąja aristokratija ir vi- 
durinės klasės aukštesniuoju vokiečių sluoksniu. Šiokių tokių 
nepatogumų - bet tik jau ne pavojų - monarchijai sudarė gan 
tolimos dar migloto vokiečių liberalizmo ir tautiškumo idėjos. 
Esamą pusiausvyrą trikdė kitos dvi jėgos, kurios reikalavo per- 
tvarkos monarchijoje, o kartais net ir jos galo, - tai Vengrijos ir 
Kroatijos tradicinis smulkiosios bajorijos nacionalizmas ir nau- 
jai radęsis valstietiškųjų tautų nacionalizmas. Savita Vengrijos 
politinė istorija davė išskirtinį tiek Europoje, tiek pačioje Habs- 
burgų monarchijoje socialinį rezultatą - čia išliko smulkieji že- 
mės savininkai. Bohemijoje ir vokiečių žemėse tarp stambiosios 
aristokratijos ir valstiečių nebuvo jokio tarpinio sluoksnio. Veng- 
rijoje iš dešimties milijonų gyventojų pusė milijono buvo „bajo- 
rai“. Ši pusė milijono ir sudarė „vengrų tautą“. Kaip ir vokie- 
čiai, vengrai, arba madjarai“, buvo terminas, įvardijantis visuo- 
meninę klasę: jis reiškė Žemės savininkus, atleistus nuo Žemės 
mokesčio, kurie lankė komitatų susirinkimus ir dalyvavo sei- 
mo rinkimuose"!. Tokių žemvaldžių turimi žemės plotai svyra- 
vo nuo beveik prilygstančių didžiuliams didikų dvarams iki 
menkų sklypelių, prastesnių net už tuos, kokius turėjo daugu- 
ma valstiečių. Maždaug trečdalis bajorijos turėjo dvarelius, kur 
galėjo leisti laisvalaikį ir dar gaudavo iš jų šiokios tokios nau- 
dos; šios šeimos laikė save „tūkstantmetės Vengrijos“ gynėjais. 
Ši frazė nutyli be ketvirčio du amžius vengrų kentėtą turkų prie- 


19 Madjarai yra vengrų savivardis. Vengrų kalboje nėra kito žodžio, kad 
būtų galima atskirti Vengrijos valstybės pilietį ir žmogų, kurio gimtoji 
kalba yra vengrų. Vakarų kalbose šiam skirtumui išryškinti vartojami 
tautovardžiai vengras (angl. Hungarian) ir madjaras (angl. Magyar). Tokia 
vartosena patogi, bet istoriškai klaidinga. (Toliau lietuviškame vertime ir 
Hungarian, ir Magyar verčiama vengras. - Vert.) 

!! Taigi Vengrijos seimas turėjo didesnį elektoratą už nereformuotus 
Britanijos Bendruomenių rūmus. 

spaudą; ja pasakoma Vengriją turint unikalią senovę ir teigia- 
ma, kad Vengrija ir žemvaldžių privilegijos yra neatskiriamai 
susiję dalykai. XIX amžiuje tradicinis patriotizmas virto moder- 
niuoju nacionalizmu, o konservatyvus tradicinių teisių gynimas 
peraugo į liberalizmo principų teigimą. Tik niekas nepasikeitė: 
bajorija ir toliau laikėsi įsikibusi savo privilegijuotos padėties. 
Šie smulkieji bajorai nedarė nieko daugiau, kaip tik tyliai taiks- 
tėsi su tuo, kad yra Habsburgų valdžioje, nes turėjo savo privi- 
legijas - jos buvo užkardas imperijos pareigūnams kištis į Veng- 
rijos administracinę tvarką, įstatymų leidybą, mokesčių politi- 
ką. Praeityje nuo smulkiosios bajorijos ne kartą buvo nusigręžę 
didikai, kurie retsykiais net pelnėsi tarpininkaudami tarp Habs- 
burgų ir Vengrijos seimo, ir dažniausiai veikė kaip Habsburgų 
parankiniai. Pagrindinis XIX amžiaus Vengrijos istorijos įvykis 
buvo kompromisas tarp didikų ir smulkiosios bajorijos; tai bu- 
vo esminis žingsnis į kompromisą tarp Vengrijos ir Habsburgų, 
dėl kurio pasenusi socialinė santvarka Vengrijoje išsilaikė iki 
pat XX amžiaus. 

Smulkiosios bajorijos būta ir Kroatijoje, savo ruožtu nuo Veng- 
rijos Karūnos priklausomoje karalystėje. Kroatijos bajorija taip 
pat neturėjo jokių tautinių požymių, arba, tiksliau, po jos nacio- 
nalizmu irgi slėpėsi klasiniai interesai. Tarp vengrų ir kroatų 
bajorų ruseno priešiškumas.Tiesą sakant, kroatai už savo privi- 
legijas turėjo būti dėkingi tik sąjungai su Vengrija; izoliavęsi 
kroatų bajorai būtų patyrę čekų likimą. 1790 metais, pačiame 
kovos su Juozapu II įkarštyje, Kroatijos seimas įgaliojo už save 
dėl mokesčių derėtis Vengrijos seimą - kaip stipresnį ir kur kas 
pajėgesnį priešintis; kartu jis priėmė nutarimą, kad Kroatijos 
vietinė valdžia turi būti pavaldi Vengrijos valdžiai Budapešte, 
užuot buvusi pavaldi imperatoriaus skiriamam Kroatijos val- 
dytojui. Net ir XIX amžiuje Kroatijos bajorija vis dar manė, kad 
artimesni saitai su Vengrija yra saugiausias kelias jų kraštui. 
1827 metais Kroatijos seimas nusprendė, kad kroatiškose mo- 

kyklose turi būti mokoma vengrų kalbos, ir 1830 metais mokėti 
vengrų kalbą pareikalavo iš visų Kroatijos valdininkų. Ir tik ta- 
da, kai vartoti vengrų kalbą, vietoj lotynų, buvo pareikalauta iš 
jų pačių, kroatų bajorai ėmė „keisti kursą“ ir pajuto, kad jų tau- 
tiniai interesai nebesutampa su klasiniais. Vengrų nacionaliz- 
mas pastūmėjo kroatų bajorus į Habsburgų glėbį. Būta ir kitų 
veiksnių, lėmusių skirtingą kroatų ir vengrų bajorijos padėtį. 
Pirma, kroatai neturėjo savų didikų luomo. Stambiuosius dva- 
rus Kroatijoje valdė vengrų didikai, visiškai abejingi kroatų pri- 
vilegijoms; štai kodėl kroatų bajorija vargiai galėjo rizikuoti veltis 
į konfliktą su imperija. Antrasis skirtumas tokį konfliktavimą 
darė dar mažiau galimą. Vengrijos smulkioji bajorija gyveno ato- 
kiai savo komitatuose; mažai kas iš jų stojo į imperijos dvaro 
tarnybą; į Habsburgų valdovą jie žiūrėjo kaip į svetimšalį, o daž- 
nai ir kaip į priešą. Kroatija niekada nepatyrė turkų jungo, bet 
pati, būdama imperijos pasienio karalystė, aktyviai prisidėjo prie 
kovos su jais. Kroatų smulkioji bajorija nuo seno puoselėjo karo 
tarnybos tradiciją ir karta po kartos gana ženkliai papildydavo 
karininkais Habsburgų kariuomenės pulkus. Jie buvo lojalūs di- 
nastijai, tuo tarpu vengrai tik ir suko galvą, ką išjos galėtų išsi- 
derėti. Beje, kroatų bajorija nė neturėjo tiek gudrumo - paga- 
liau visose šalyse karininkai yra gan menki, riboti politikai. Kro- 
atų bajorai buvo tiesiog pasmerkti būti apgaudinėjami visų iš 
eilės — likimo brolių vengrų bajorų, savo karaliaus, galiausiai 
net kroatų liaudies. 

Ne tik Kroatijoje, bet ir visoje imperijoje XIX amžiaus revo- 
liucinės reikšmės įvykis buvo tai, kad į politiką plūstelėjo liau- 
dis, „masės“. Demokratiniai reikalavimai neatrodė naujiena 
Habsburgų monarchijai, naujiena buvo tų reikalavimų tautiš- 
kumas. Tradicinės, ar, kaip įprasta jas vadinti, „istorinės“ tau- 
tos buvo klasinės: vengrų smulkioji bajorija, vokiečių prekybi- 
ninkai. Nei tie, nei kiti į savo tarpą neįsileido žmonių, iš kurių 
jie pelnėsi: vengrai - savo žemės nuomininkų, vokiečiai - pa- 

prastų pirkėjų; neegzistavo toks mišrus darinys kaip „austrai“, 
todėl kiekvienos naujos grupės įsiliejimas į politinę visuomenę 
reiškė imperijos tautinės sudėties pagausėjimą. Savo egzisten- 
ciją ėmėsi ginti valstiečiai; tai buvo esminis posūkis tiek tauti- 
nėje, tiek socialinėje istorijoje. Tačiau toks apibendrinimas su- 
paprastina, taigi šiek tiek iškreipia tikrąją įvykių eigą. Pirmuo- 
ju tarpsniu, kuris savo aukščiausią tašką pasiekė 1848 metais, 
valstietija terodė menką aktyvumą; geriausiu atveju ji leido nau- 
jas intelektinės veiklos atžalas. Tad tautos, pasirodžiusios isto- 
rijos arenoje 1848 metais, buvo rašytojų fantazijos padarinys ir 
egzistavo tik vaizduotėje; tai buvo tautos, kuriose rašytojai skai- 
čiumi pranoko skaitytojus. Tie rašytojai —- tai Marijos Teresės ir 
Juozapo II sukurtos agrarinės sistemos vaisius, klasės, Prancū- 
zijoje pagimdžiusios jakobinus, austriškoji versija. Jakobinai su- 
vienijo prancūzus į tautinį vienetą; tuo tarpu Vidurio Europoje 
inteligentai savo veikla skaldė imperijos vienybę. Nebūdami nei 
stambūs žemvaldžiai, nei prekybininkai, jie negalėjo tapti nei 
„austrais“, nei vokiečiais. Vidurinė klasė, smulkioji bajorija eg- 
zistavo tik Vengrijoje, todėl čia inteligentai, net jeigu jie kilimo 
buvo slovakai ar rumunai, galėjo tapti „vengrais“ kaip ir bajo- 
rai. Visur kitur jiems teko patiems susikurti savo tautybę - pri- 
kelti iš miegų savo valstiečių tėvų tautybę. 

Ankstyvuosius tautinius judėjimus sukėlė ir jiems vadovavo 
rašytojai - daugiausia poetai ir istorikai. Tautos vadai kalbėjo 
taip, tarsi būtų buvę palaikomi susipratusios, organizuotos liau- 
dies; iš tikrųjų jie ir patys Žinojo, kad toji tauta egzistuoja tik jų 
rašiniuose. Vienas iš čekų tautinio judėjimo pradininkų per su- 
sitikimą su savo bendraminčiais rašytojais Prahoje, pažymėjo: 
„Jeigu dabar čia ant mūsų užgriūtų lubos, tai būtų tautinio at- 
gimimo pabaiga“. Gyvendami uždarame vaizduotės pasauly- 
je, šie pirmieji tautos vadai žvangino kardais seniai, prieš dau- 
gelį šimtmečių, įvykusiuose mūšiuose. Jie nežinojo, kada eiti į 
kompromisus, o kada — priešintis. Jie nesuprato, kad politika 

yra jėgų kontliktas, o manė, kad tik argumentų. Į kovą jie pasi- 
telkė teises, o ne šalininkus. Jakobinai žmogaus teisių argumentu 
pasinaudojo įkvėpti ryžto revoliucijon pakilusioms minioms; 0 
Habsburgų imperijoje tautos šaukliai manė, kad monarchijai už- 
teks tik išdėstyti tas teises, kad vien jų visuma yra neatremia- 
ma. Jie atkakliai įrodinėjo savo siekių pagrįstumą, kaip ir Karo- 
lis VI savo laiku, stengdamasis gauti Europos šalių pritarimą 
dėl Pragmatinės sankcijos. Kiekviena tauta pretendavo būti pa- 
veldėtoja vienos iš tų senovės karalysčių, ant kurių griuvėsių 
iškilo Habsburgų monarchija; o tos tautelės, kurios niekaip ne- 
galėjo rasti sau karalystės, pretendavo nors į provincijos statu- 
są. Vokiečių nacionalistai siekė, kad vokiečiai būtų pripažinti 
Šventosios Romos imperijos paveldėtojais; vengrai skelbė, kad 
visos „Šv. Stepono žemės“ esančios vengrų tautinė valstybė; če- 
kai nuo jų neatsiliko su pretenzijomis į visas „Šv. Vaclovo že- 
mes“; kroatai reikalavo „Trivienės Karalystės“, kažkada valdy- 
tos Kroatijos karaliaus. Istoriniai ir tautiniai siekiai buvo susi- 
pynę; tokiu gudriu žongliravimu paženklinta visa XIX amžiaus 
Austrijos politika. Kiekvienoje provincijoje dauguma primygti- 
nai reikalavo, kad istorinis vienetas taptų ir vietisu tautiniu vie- 
netu; mažuma spyrėsi, kad provincija būtų padalyta tautiniu 
principu. Tad, pavyzdžiui, Štirijoje vokiečių dauguma bandė 
įtvirtinti savo teises slovėnų mažumos sąskaita, kaip kad čekų 
dauguma - tų pačių vokiečių sąskaita Bohemijoje. 

Tautos vadai kovojo intelekto ginklais ir dėl intelektinių per- 
galių. Jie steigė tautines akademijas ir reikalavo tautinių uni- 
versitetų. Vokiečiai stengėsi nepaleisti iš rankų valstybės tar- 
nautojų vietų monopolio, kitataučiai — prasibrauti į jį. Tautinė 
kova buvo kova už biurokratų kėdes. Į liaudies mases žiūrėta 
kaip į neaiškią, tarsi kokią užkulisinę jėgą, pastiprinimą, kurio 
niekas netroško, kad prireiktų. Antroje XIX amžiaus pusėje ma- 
sės nebesitenkino tokiu niekingu vaidmeniu. Po 1848 metų vis 
sparčiau ėmė augti miestai. Panaikinus per revoliuciją lažą, nu- 

trūko paskutinis teisinis saitas, laikęs pririšęs valstietį prie Že- 
mės; o dar svarbiau tai, kad iš Prancūzijos sklidusios revoliuci- 
nės idėjos tarsi kokia nepermaldaujama rūgštis iš pamatų suar- 
dė tradicinį gyvenimo būdą, kuris buvo net stipresnis ryšys su 
žeme negu lažas. Kaimiškas gyvenimas nepajėgus atlaikyti su- 
sidūrimo su racionalizmu. Valstiečių banga plūstelėjo į miestus 
ir užtvindė vokiečių „salas“; dabar ir miestai persiėmė ta pačia 
tautybe kaip kaimas. Šis miestų augimas tiek pats skatino pra- 
monės plėtrą, tiek buvo jos rezultatas; ir vėlgi - iš to radęsis 
klasių konfliktas įgavo tautinį pobūdį. Senakuriai kapitalistai ir 
kvalifikuoti amatininkai buvo vokiečiai; naujai iškepti, besibrau- 
nantys į senųjų tarpą kapitalistai ir nekvalifikuoti darbininkai — 
čekai ir slovėnai. Taigi antrasis tautinių judėjimų etapas, nors 
vis dar neišėjo už miestų ribų, bet jau buvo platesnio masto. 
Sukilo tokios masių aistros, kurių vadai inteligentai nebepajėgė 
suvaldyti ar apmaldyti, - tautybės stojo į kovą dėl turtų ir val- 
džios, o nebe dėl teorinių principų. 

Galiausiai XX amžiuje tautinis judėjimas įžengė į savo trečią- 
jį etapą, kuris dar ir baigęsis nebuvo, kai Habsburgų monarchi- 
ja subyrėjo į šipulius. Nacionalizmas yra intelektinė idėja, ne- 
įmanoma be liaudies raštingumo. Žmogus, nemokantis skaityti 
ir rašyti, kalba savo tarme; „tautos kalba“ ši tarmė gali tapti tik 
turėdama spausdintinę raštiją. Tautinis judėjimas kilo iš vals- 
tiečių, bet negalėjo apimti visos valstietijos tol, kol ši buvo ne- 
raštinga, kol Žmonės apie save tegalėjo pasakyti „mes vietiniai“. 
Augant miestams nacionalizmas grįžo prie savo ištakų. Visuo- 
tinis raštingumas —- miestų kultūros ir industrinės sistemos re- 
zultatas - plito į kaimą ir pagimdė valstiečių nacionalizmą. Šis 
nacionalizmas irgi tarsi aidas atkartojo klasinius konfliktus ir 
ambicijas: jis nekentė stambiųjų dvarų, bet nemėgo ir miestų, 
jautė priešiškumą miestiškajam nacionalizmui su jo įvairiapu- 
siškesne intelektine aplinka. Profesoriai pasijuto nublokšti į ša- 
lį; paskutiniai tautos vadai Habsburgų monarchijoje buvo ku- 

nigai — tautinį judėjimą čia įžiebusių revoliucinių Prancūzijos 
idėjų priešai. Inteligentai ieškojo paramos liaudyje; liaudis į tai 
atsiliepė intelektinių vertybių atstūmimu. 

Šis apibendrintas tautinių santykių modelis tikrovėje gero- 
kai įvairavo, nelygu laikas ir vieta. Habsburgų monarchija drie- 
kėsi skersai Europos nuo Šveicarijos iki Turkijos ir gyvavo šimt- 
mečius. Didžiausi nesutarimai, be abejonės, buvo tarp viršes- 
niųjų ir pavaldžiųjų tautų — iš vienos pusės, vengrų, vokiečių, 
lenkų ir italų ir, iš kitos, slavų tautų (išskyrus lenkus) bei rumu- 
nų. Bet ir viršesniosios tautos kivirčijosi tarpusavyje, nepaisant 
to, kad buvo tykojamos bendro pavojaus: italai iš paskutiniųjų 
norėjo atsikratyti vokiečių, o tie patys vokiečiai Vengrijoje neiš- 
vengė vengrinimo. Taip pat ir pavaldžiosios tautos, nors vieno- 
du mastu priklausomos, nesupanašėjo. Čekai su savo klestin- 
čiu intelektiniu gyvenimu ir plėtojama kapitalistine pramone 
tapo vidurinės klasės tauta; kroatai su savo smulkiąja bajorija ir 
istoriniu tęstinumu išlaikė aristokratišką gyvenseną; ir vieni ir 
kiti gerokai skyrėsi nuo „valstietiškųjų tautų“. Arba vėlgi - tos 
tautos, kuriose įsitvirtino protestantizmo tradicija, - čekai ir 
vengrai —- pasižymėjo kur kas laisvesne dvasia nei katalikiškos 
tautos - kroatai ir slovėnai, kuriems spausti Habsburgai tebetu- 
rėjo religinę sankciją; antra vertus, ir protestantai, ir Romos ka- 
talikai Habsburgų monarchijoje jautėsi kaip namie palyginti su 
stačiatikių tautomis - serbais ir rumunais, kuriems imperija ge- 
riausiu atveju tebuvo svetimas būstas. 

Dinastija, kaip ir anksčiau, nekreipė per daug dėmesio į tau- 
tinius siekius ir ginčus, o konfliktuojančios tautos stengėsi pa- 
lenkti ją į savo pusę, bet ne nuversti. Vien tik italai XIX amžiaus 
pradžioje ir serbai XX amžiaus pradžioje siekė ištrūkti iš Habs- 
burgų monarchijos - ir toji pirmųjų buvo supurtyta iki pamatų, 
o antrųjų dėka apskritai žlugo. Su visomis kitomis tautomis 
Habsburgai sugebėjo manevruoti. Pirmoje XIX amžiaus pusėje 
dinastijai buvo iškilusi grėsmė iš dviejų didžiųjų istorinių tautų 

pusės - vokiečių ir vengrų; kad atsilaikytų, ji atnaujino Juozapo 
II politiką ir kreipėsi į užguitąsias tautas. Tai buvo 1848 metų 
įvykių esminė aplinkybė, Habsburgų likimo lūžis. Dinastija ne- 
galėjo atsiriboti nuo savo istorinio paveldo - negalėjo mesti sa- 
vo kontrreformacinės pasaulėžiūros ar dėtis su valstiečiais prieš 
jų ponus. Ir dinastinė valdžia, ir vengrų bei vokiečių privilegi- 
jos, abu šie dalykai, lėmė demokratijos nebuvimą; Habsburgai 
nedrįso griebtis demokratijos prieš vengrus ir vokiečius bijoda- 
mi, kad tai atsisuks prieš juos pačius. Užguitųjų tautų grėsmės 
akivaizdoje nuo seno kovojančios pusės užglaistė savo nesuta- 
rimus; tai ir buvo 1867 metų kompromisas. Dinastijai nepavy- 
ko išvengti šio kompromiso padarinių, tad ir ją, ir vokiečius su 
vengrais ištiko bendra pražūtis. 


TREČIAS SKYRIUS 


SENASIS ABSOLIUTIZMAS: 
METTERNICHO AUSTRIJA, 
1805-1835 


1804 metais Habsburgų dvaro žemės pagaliau įgavo pavadini- 
mą -jos tapo „Austrijos imperija“. Tai galėjo būti krikštas mir- 
ties patale. 1805 metais paskutinįkart žybtelėjo Habsburgų sva- 
jonė apie visuotinę monarchiją: Pranciškus užsimojo apginti 
senąją Europą nuo Napoleono. Austerlico mūšis sutrypė šią sva- 
jonę, nušlavė Šventosios Romos imperijos likučius ir paliko Pran- 
ciškų geriausiu atveju tik antrarūšiu imperatoriumi. Šiaip ar taip, 
Austrija iš mūšio lauko išėjo kaip nepriklausoma šalis ir siekė 
vykdyti nepriklausomą politiką. Tai privedė prie 1809 metų ka- 
ro; Austrija dėjo visas pastangas groti pirmuoju smuiku Vokie- 
tijos išvadavime. Šis karas Austrijos imperijos vos nesužlugdė. 
Napoleonas skatino vengrų sukilimą ir net svarstė planus dėl 

atskiros Bohemijos karalystės. Austriją išgelbėjo ne kariuome- 
nės galia ir ne tautų lojalumas, o dviejų kaimyninių valstybių 
varžytuvės: Rusijos Aleksandras ir Napoleonas niekaip negalė- 
jo pasidalyti teritorijų, bet buvo patenkinti išplėtę savo sienas — 
Aleksandras pasigvelbė rytinę Galiciją, o Napoleonas pietines 
slavų gyvenamas žemes pavertė Prancūzijos provincija Ilyrija. 
1809 metų įvykiai suformavo Austrijos politiką keturiasdešim- 
čiai metų į priekį arba net ir visam imperijos egzistavimo šimt- 
mečiui. Austrija tapo reikalinga Europai. Šiurkščiai tariant, 
didžiosios valstybės pripažino, kad nuolaužos, likusios iš Habs- 
burgų užmačių tapti visuotine monarchija, yra mažiau pavo- 
jingos jų pačių rankose nei kokios nors naujos pretendentės į 
pasaulinę imperiją. Austrijos imperijos prigimtis akivaizdžiai 
matyti lyginant ją su Prūsija. Abi jos, sutriuškinus Napoleoną, 
atgavo didžiųjų valstybių statusą; bet Prūsija to pasiekė griež- 
tomis reformomis, o Austrija - lanksčia politika ir gudriomis 
sutartimis. 

Šitokią Austriją įkūnijo Metternichas, kuris 1809 metais tapo 
užsienio reikalų ministru ir atstovavo jai Europoje trisdešimt 
devynerius metus. Jam, kaip ir Europai, Austrija buvo diplo- 
matijos sąvoka. Vokietis nuo Reinlando, Vakarų europietis pa- 
gal išsiauklėjimą ir pažiūras, pavėlavęs Šviečiamosios epochos 
racionalistas, jis žavėjosi konstruktyviomis abstrakčiomis poli- 
tinėmis sistemomis ir buvo įsitikinęs savo neklystamumu. Dėl 
Metternicho diplomatinio meistriškumo Austrija išlaviravo tarp 
pavojingųjų 1809 ir 1813 metų ir tapo po Napoleono žlugimo 
susidariusios jėgų pusiausvyros Europoje centru: Vienos kon- 
gresas buvo jo laimėjimų simbolis. Kadangi Europai reikėjo 
Austrijos, tai ir Austrijai reikėjo Europos. Austrija negalėjo vyk- 
dyti atsiribojimo ar net savarankiškumo politikos: ji turėjo visą 
laiką stengtis pateisinti savo egzistavimą, vykdyti kokias nors 
misijas, burti sąjungas. Metternicho užsienio politiką diktavo 
rūsti praeitis: jis bijojo aktyviai veikti, visuomet atidėliodavo 

sprendimus ir troško tik ramybės. Ponapoleoninės kartos Euro- 
pa taip pat troško ramybės, ir šia prasme Metternichas atitiko 
jos lūkesčius. Jo nelaimė buvo ta, kad jis pergyveno karo išvar- 
gintą kartą ir įžengė į tokią Europą, kuri reikalavo pozityvesnių 
idealų. 

"Metternichas, kaip ir kiti 1815 metų Europos valstybininkai, 
manė, kad nauja grėsmė Europai vėl kils iš Prancūzijos, tad sa- 
vo politika siekė sunaikinti Napoleono šmėklą. Napoleono im- 
perija rėmėsi prancūzų viršenybe Italijoje ir vakarų Vokietijoje; 
dabar abi jos pateko Austrijos globon. Pranciškus nebesiekė at- 
gauti Šventosios Romos imperatoriaus titulo - šis atsižadėjimas 
vėliau įgavo simbolinę reikšmę. 1815 metais ši permaina nebe- 
turėjo jokių realių padarinių. Titulas seniai buvo formalus, bu- 
taforinis, tai jautė netgi Habsburgai; 1815-aisiais sukurta Vo- 
kietijos sąjunga buvo glaudesnis sambūris nei suirusi Imperija, 
o Austrija, kaip pirmininkaujanti valstybė, turėjo lemiamą žodį 
Vokietijos reikaluose. Ir 1815 metais ji neatsisakė to vadovauja- 
mo vaidmens. Greičiau atvirkščiai: vis pabrėždavo savo vokiš- 
kumą ir, nors pripažino Prūsiją antrąja didžiąja Vokietijos vals- 
tybe, bet ši partnerystė buvo iš tų, kai viena pusė (Prūsija) dirba 
darbą, o kita (Austrija) džiaugiasi laurais. Tiek Austrija, tiek Prū- 
sija buvo per daug supurtytos Napoleono karų, kad imtų var- 
Žytis tarpusavyje; bendra Napoleono baimė jas suvienijo, o ben- 
dra Prancūzijos, tuo labiau prancūzų idėjų baimė išlaikė jas 
draugėje per visos kartos gyvenimą po Leipcigo ir Vaterlo. Te- 
oriškai Austrija ir Prūsija susivienijo kartu ginti Vokietijos; prak- 
tiškai Austrija svarbiausią uždavinį paliko Prūsijai ir buvo nu- 
bausta už savo gudrumą, tik per vėlai tai suprato. 

Ypatinga Austrijos prisiimtoji misija - Metternicho diploma- 
tijos šedevras - buvo Italijos saugumas. Tam pradžią davė atsi- 
tiktinumas — pagal nusistovėjusią XVIII amžiaus diplomatijos 
praktiką Austrija 1797 metais gavo Veneciją mainais už Austri- 
jos Nyderlandus. Venecija ir Lombardija (Austrijai priklausiu- 

sios nuo Ispanijos įpėdinystės karo), išsivadavusios iš Napole- 
ono, tapo Italijos karalyste; 1814 metais jos grįžo Habsburgų im- 
perijai, ir toji suteikė šioms žemėms, dabar pavadintoms Lom- 
bardijos-Venecijos karalyste, nepriklausomybę. Dabar jos 
nebebuvo daugybės išlaidų reikalaujančios Austrijos sritys, bet 
nenustojo savo lemiamos reikšmės Austrijos egzistavimui. Ties 
Italijos klausimu Austrijos užsienio politika buvo sutelkta dau- 
giau kaip keturiasdešimt metų - net 1866 metais rūpinimasis 
Italijos reikalais kainavo Austrijai karą su Prūsija. Ši „misija“ 
Austriją turėjo pateisinti Europos akyse, ir net tie rūpesčiai, ku- 
rių ji kėlė, teikė pranašumų: jie traukė prie Austrijos Europos 
dėmesį, kaip kokia nors negirdėta liga traukia dėmesį prie žmo- 
gaus, kuris kitais požiūriais niekam neįdomus. Italijos klausi- 
mas švelnino Austrijos sunkumus dar ne vienoje diplomatinėje 
krizėje: Anglija norėjo apsaugoti Italiją nuo Prancūzijos, Rusija 
kiau ir visais kitais atžvilgiais. O būta ir svaresnių motyvų, kodėl 
ji taip laikėsi įsikibusi Italijos. Lombardija-Venecija liko pasku- 
tinė puoselėtosios visuotinės monarchijos idėjos atspirtis. Bū- 
tent dėl Italijos Austrija galėjo vadintis Viduržemio jūros vals- 
tybe ir priklausyti Vakarų Europai, o Habsburgai išvengė lem- 
ties likti vien tik vokiečių kunigaikščiais. 

Didžiausią pavojų „Austrijos idėjai“ kėlė Italija. Habsburgų 
imperija rėmėsi tradicija, dinastinėmis teisėmis ir tarptautinė- 
mis sutartimis; „įstatymo raidė“ jai buvo svarbiau už viską. O 
tautinis principas, kurį Italijoje pasėjo Napoleonas, nepripaži- 
no įstatymo raidės ir metė iššūkį pačiam Habsburgų egzistavi- 
mo pagrindui. Su kitais priešininkais Habsburgai dar galėjo ieš- 
koti kompromiso: jie sugebėjo sudaryti sandėrį net su vokiečių 
nacionalizmu, kaip leidžia suprasti pusę amžiaus puoselėti pla- 
nai dėl didžiosios Vokietijos; tik italų nacionalizmas buvo ne- 
pažabojamas. Italų radikalai neprašė nuolaidų iš Habsburgų, 
nesiekė įsiteikti dinastijai ar užsitikrinti ypatingą padėtį impe- 

rijoje; jie netgi nesiekė istorinio garbingumo, kurio jiems būtų 
suteikusi „geležinė Lombardijos karūna“. Italijos sąjūdis, nors 
menkas ir silpnas materialiai, simbolizavo Habsburgų monar- 
chiją griaunančią idėją, tad Metternicho sistema be perstojo su 
juo konfliktavo. Didžioji dalis Austrijos kariuomenės buvo su- 
telkta Italijos šiaurėje; Italiją Metternichas laikė svarbiausiu sa- 
vo diplomatijos punktu; nuo Italijos įvykių, tiek 1848-aisiais, tiek 
1859-aisiais, priklausė ir kitų imperijos regionų likimas. Radet- 
zky'o pergalės lėmė 1848 metų revoliucijų nesėkmes, o Madžen- 
tos ir Solferino mūšiai 1859 metais pakirto absoliutizmą. Kaip ir 
konfliktas su Serbija šimtmečiu vėliau, Habsburgų imperijos ir 
italų nacionalizmo susidūrimas buvo simbolinis - tai dviejų pa- 
saulių susidūrimas. 

Metternichas vadovavosi prielaida, kad daugiau dėmesio 
skirtina Vakarams: prancūzai, jo manymu, taikėsi sugriauti 
Vienos kongreso nustatytas valstybių ribas, o ir Italijos bei Vo- 
kietijos saugumą jis laike savo svarbiausiu rūpesčiu. Deja, prie- 
laidos būta klaidingos: Prancūzijos galybės zenitas jau buvo 
praeityje, ir ji niekados daugiau nebesiekė dominuoti Europoje. 
Pavojus Austrijai, kuris galiausiai ją ir sužlugdė, kilo ne iš Pran- 
cūzijos, o iš Rusijos. Taigi opiausią Austrijos problemą sudarė 
Rytų klausimas. XVIII amžiuje „Rytų klausimas“ tebuvo papras- 
čiausi nesutarimai tarp Rusijos ir Austrijos dėl atkariautų iš tur- 
kų teritorijų. Dabar reikalai pasikeitė. Paskutiniai užkariavimai 
priartino Rusiją prie Dunojaus, ir kiekvienas tolesnis jos Žžings- 
nis būtų reiškęs, kad rusai jį peržengs. O Dunojus buvo vienin- 
telis ekonominis Austrijos saitas su pasauliu prieš atsirandant 
geležinkeliams ir liko svarbiausias saitas net juos nutiesus; ji 
negalėjo perleisti Dunojaus žiočių Rusijai ir išlikti nepriklauso- 
ma valstybė. Apie tolesnes dalybas negalėjo būti nė kalbos; šis 
faktas, pamažu suvoktas Austrijos diplomatų ir niekada nesu- 
voktas rusų, vyravo Rytų politikoje nuo 1812 iki 1914 metų. Tur- 
kija taip pat pasidarė reikalinga Europai; Austrijos ir Turkijos, 

kurios abi labiau pasikliovė įstatymo raide nei savo pačių stip- 
rybe, tykojo tie patys pavojai. Politinis rašytojas Gentzas, pa- 
mėtėdavęs Metternichui idėjų, 1815 metais rašė: „Austrų impe- 
rija gyvuos gal ir ilgiau už turkų, bet ne kažin ką ilgiau". 

Tai, kad išsaugojo taiką su Rusija ir sulaikė ją nuo tolesnio 
veržimosi į Artimuosius Rytus!*, buvo didžiausias Metternicho 
diplomatijos laimėjimas; tuo didesnis, kad jis pats ne taip jį ver- 
tino kaip savo kovą su revoliucija. Vis dėlto ir viena, ir kita ka- 
bojo virš galvos, ir, matyt, Metternichas žinojo, ką daro, kai iš- 
pūtė Prancūzijos ir radikaliojo nacionalizmo pavojų. Tai buvo 
priemonė, kuria pavyko atitraukti Rusijos dėmesį nuo Duno- 
jaus ir nuo Konstantinopolio. Monarchų solidarumas ir konser- 
vatizmas suturėjo iš pradžių Aleksandrą I, o paskui ir Nikolajų I 
nesigviešti laimikių, kuriuos, kaip Napoleono sutriuškintoja, Ru- 
sija buvo pakankamai pajėgi pasiimti. Aleksandras, atviresnis 
visuotinėms idėjoms, bet ir liberalesnis, po 1815 metų tarėsi Tur- 
kiją jau laikąs savo rankose. 1821 metų Italijos sukilimai grąži- 
no jį atgal prie įsipareigojimų Europai; o Veronos kongresui, 
susirinkusiam 1822 metais dėl Graikijos įvykių, vietoj šių buvo 
primestas intervencijos prieš Ispanijos liberalus svarstymas. Tai- 
gi Aleksandro dėmesį nuo Artimųjų Rytų pasisekė nukreipti, ir 
tai Metternichui atrodė verta net po to kilusio ginčo su Anglija. 
Visą šį apsukrų žaidimą reikėjo sužaisti iš naujo po 1825 metų, 
kai caru tapo Nikolajus I, atkaklesnis, bet ir konservatyvesnis 
už savo brolį. Iš tikrųjų Nikolajus numojo ranka į konservatiz- 
mą, ir 1829 metais rusų kariuomenė, persikėlusi per Dunojų, 
patraukė Konstantinopolio link. Tai buvo didžiausia Metterni- 
cho diplomatijos krizė. Jis jau linko burti prieš Rusiją Anglijos- 
Austrijos sąjungą ir planavo Balkanų karą — šiuo keliu eita ir 
vėliau, 1878-aisiais. Bet jo sistemą išgelbėjo 1830 metų revoliu- 
cijos — Prancūzijoje, Italijoje ir ypač Lenkijoje. Jos lyg ir rodė, 


" Autorius čia Artimaisiais Rytais vadina Turkijos imperijos valdytą 
Europos dalį. - Vert. 

kad Metternicho baiminimasis buvo ne be pagrindo, o Nikola- 
jaus siekiai klaidingi. Be to, nukariauti Turkiją pasirodė per kie- 
tas riešutas Rusijos karinei galiai ir diplomatijai: net ir patys 
Rusijos valstybininkai nusprendė, kad Turkija tuo tarpu dar rei- 
kalinga kaip valstybė. 1833 metais Nikolajus su Metternichu 
Mnichovo Hradištėje susitiko kaip mokinys su mokytoju. Kon- 
servatyvi Rusijos ir Austrijos sąjunga buvo atnaujinta sutarus 
dėl dviejų principų: pirma, slopinti revoliucinius judėjimus Eu- 
ropoje ir, antra, palikti ramybėje Turkiją. 

Mnichovo Hradištės susitarimas buvo Austrijos saugumo ga- 
rantas - kartu ir tikslas, kurio Metternichas siekė apie dvide- 
šimtį metų, ir išeities taškas jo tolesnei politikai. Rusija ir Aust- 
rija sutarė dėl nesikišimo politikos Artimuosiuose Rytuose, ir 
kaina už šią Rusijos nuolaidą buvo tik ta, kad Austrija toliau 
lieka egzistuoti. Be abejonės, caro apsisprendimą didžia dalimi 
lėmė nuovoka, kad Rusijos žygis į Artimuosius Rytus būtų su- 
tiktas visuotiniu nepritarimų; ir vis dėlto caro įtikinimą galima 
laikyti tikra Metternicho diplomatinio meistriškumo pergale. 
Konservatizmu paremta Austrijos ir Rusijos partnerystė buvo 
Metternicho politikos ir Metternicho Austrijos pagrindas. No- 
riai prie šios konservatyvios sąjungos, kaip trečioji šalis, dėjosi 
Prūsija; apmalšo neramumai Prancūzijoje; o Anglija galėjo sau 
deklaruoti liberalius principus, nebekeldama Europos gyven- 
tojams jokio pavojaus. Vis dėlto Metternicho sėkmė slėpė Aust- 
rijos silpnumą. Austrija liko išsaugota, nes tai buvo paranku 
kitoms valstybėms, o ne apsisaugojo pati. Didžiąja valstybe Eu- 
ropa susirūpina, kai ši ima silpti; tai, kuri tikrai stipri, nereikia 
pateisinti savo egzistavimo. 

Habsburgų kūrybiškumas paskutinįkart atsiskleidė Juozapo II 
asmenyje. Pranciškus, jaunystėje uitas savo dėdės Juozapo, o 
brandžiame amžiuje - žento Napoleono, buvo užsispyręs visa 
ko neigėjas. Vienintelis jo būdo bruožas - kietakaktiškas polin- 
kis priešintis - tiek užsienio priešams, tiek vidaus reformoms. 

Vidutinybė ir charakteriu, ir išsilavinimu, jis būtų tikęs į carus — 
galėjo valdyti apgriuvusią imperiją, kur daugelis dalykų vyks- 
ta savaime, be nurodymų iš aukščiau. Bet Austrija - ne Rusija: 
Austrija buvo centralizuota valstybė, turinti kur kas labiau iš- 
vystytą ir gausesnę biurokratiją nei kuri nors kita. Marijos Tere- 
sės ir Juozapo II dėka Austrijos imperatorius galėjo tikra to Žo- 
džio prasme valdyti: turėjo sąlygas duoti pajusti savo valią vi- 
sai imperijai. Bet Pranciškus neturėjo valios - paliko biurokratiją 
be nurodymų ir nevykdė jokios politikos. Šiuolaikiniam žmo- 
gui šios sistemos trūkumai neatrodo tokie baisūs, kokie jie atro- 
dė amžininkams, turėjusiems daug menkesnę biurokratinio val- 
dymo patirtį. Austrijos biurokratija buvo sąžininga, darbšti ir, 
apskritai imant, kilniadvasiška; ji veikiausiai padarė daugiau 
gero nei blogo. Kartu ji buvo vangi, apsikrovusi kalnais popie- 
rių - pagrindiniu savo uždaviniu laikė steigti vis naujas biuro- 
kratines tarnybas ir neretai pamiršdavo, kad turi reikalų su gy- 
vais žmonėmis; visi šie dalykai labai gerai pažįstami kiekvie- 
nos civilizuotos valstybės piliečiui. Vis dėlto Austrijos biuro- 
kratija, ko gero, mažiau nei įprasta buvo prileista prie politikos, 
ir tai akivaizdus trūkumas, tuo labiau kad daugelis biurokratų 
pasižymėjo kaip gabūs ir įžvalgūs žmonės. Hartigo, vieno iš ar- 
timiausių Metternicho bendražygių, žodžiais tariant: „Valdžios 
vietą buvo užėmusi administracija“. 

Valdžios institucijų nestigo, tik niekam nepavyko Pranciškaus 
įtikinti panaudoti jas valstybės labui. Jis panaikino, paskui vėl 
atkūrė ir vėl panaikino Valstybės tarybą, kuri sugalvojo Mari- 
jos Teresės reformas; vietoj jos įsteigė Ministrų susirinkimą, bet 
taip jo nėkart ir nesušaukė. Vieni biurokratai toliau vykdė Juo- 
zapo II reformas, kiti savo vienintele pareiga laikė priešintis „ja- 
kobinizmui“. Vieni stengėsi silpninti provincijų ir aristokratų 
privilegijas, ką jau buvo pradėjusi daryti Marija Teresė; kiti į 


kaip ir Juozapas II, manė, kad imperijos gyvenimą reikėtų grįs- 

ti racionalizmo filosofija; kiti troško šauktis Romos bažnyčios 
policinių tarnybų pagalbos. Stropiausiai biurokratija metėsi ko- 
voti su „pavojingomis mintimis“: Pranciškaus laikų Austrijos 
imperija —- klasikinis policinės valstybės pavyzdys. Spauda - 
tik oficiali, be gyvybės Žymės, susirašinėjimas, net ir impera- 
toriškosios šeimos, buvo tikrinamas; iš vienos provincijos nu- 
vykti į kitą ar iš miesto išvažiuoti į kaimą - reikėjo paso. Vis 
dėlto, kaip ir visa kita šioje sistemoje, cenzūra greičiau tebuvo 
įkyrus kliuvinys, o ne tironija. Nors imperija neįsileido užsie- 
nietiškų knygų ir laikraščių, išsilavinę visuomenės sluoksniai 
žinojo, kas vyksta pasaulyje, ir dar gerokai prieš 1848 metus 
čia jau būta aiškių radikalių programų - ne popieriuje, bet žmo- 
nių galvose. 

Biurokratinė mašina geriausiai veikė toje srityje, kur ji turėjo 
mažiausiai sąlyčio su Žmonių jausmais. Austrija buvo paskuti- 
nė valstybė, kurioje ilgiausiai išsilaikė planinga merkantilizmo 
ekonomika; būtent tuo, labiau nei kuo kitu, ji metė iššūkį libe- 
ralizmui. Vengrijos, kuri turėjo savo atskirus muitus ir savą mo- 
kesčių sistemą, ši ekonomika nepalietė, ir ji liko žemės ūkio kraš- 
tas iki amžiaus vidurio; padėtis čia ėmė keistis tik po 1848 metų. 
Visoje kitoje imperijos dalyje pramonė ir toliau buvo plėtojama 
iš aukščiau. Senoji Austrija, prieš išnykdama, Vidurio Euro- 
pai paliko du dalykus, kurių nė vienas nebūtų radęsis iš laisse 
faire“: geležinkelių sistemą ir Triesto!* uostą. Geležinkeliais 
Austrija lenkė Prūsiją, būtent ji pradėjo tiesti pirmąjį geležin- 
kelį Europoje per kalnuotą kraštą - Semmeringo liniją. Triestą 
— iki geležinkelių amžiaus tai būtų buvę neįmanoma - imperi- 
ja pastatė sąmoningai, kad Vidurio Europa gautų išėjimą į Vi- 
duržemio jūrą ir nebepriklausytų vien nuo Dunojaus. Net ir 
Lombardija-Venecija turėjo naudos iš austrų valdymo. Ir mo- 
kesčiai, ir karo prievolė jos neslėgė taip kaip prie Napoleono 


5 Laisser faire (pranc. netrukdyti) - ūkininkavimo laisvė. - Vert. 
* Tai itališka vardo forma. Tikrasis vardas: Trst. 

ar vėliau, jau tautinėje Italijoje; taip pat ir Austrijos pareigūnai 
buvo sąžiningi - negirdėtas dalykas italams. Tačiau visi šie pa- 
siekimai nieko nelėmė politikoje. Austrijos valdymas dažnai pa- 
sitarnaudavo valstiečiams - bet tie kaip buvo, taip liko nebylūs; 
tuo tarpu išsimokslinusios vidurinės klasės liberalias nuostatas 
ji mynė po kojomis - o kaip tik ši klasė lėmė politinę to laiko 
atmosferą. 

Dauguma biurokratų, nenorėdami silpninti biurokratinės sis- 
temos, vis dėlto troško pelnyti didesnį palankumą; Metterni- 
chas reiškėsi kaip sumaniausias, nors ne pats energingiausias iš 
tokių reformuotojų. 1821 metais jam buvo suteiktas kanclerio 
titulas kaip atpildas už sėkmingą diplomatinę veiklą; ši padėtis 
leido Metternichui jaustis imperatoriaus patarėju visais klausi- 
mais. Be to, jis buvo greitai susiorientuojantis, darė protingo 
žmogaus įspūdį, turėjo didžiulę patirtį, susijusią su pasaulio rei- 
kalais; nors pats nebūtų sugebėjęs sugalvoti visuotinės politi- 
nės sistemos, turėjo po ranka Gentzą, talentingiausią to amžiaus 
politinį rašytoją. Pranciškus kratėsi bet kokių pokyčių, ar juos 
siūlė Metternichas, ar kas nors kitas; tad nė vienas Metternicho 
projektas taip ir nebuvo įgyvendintas. Jam trūko tos vidinės jė- 
gos idėjas paversti veiksmais, kuria pasižymi kiekvienas tikrai 
didelis valstybininkas; antra vertus, Habsburgų valstybės sąly- 
gomis, jei jis ir būtų turėjęs tos jėgos, vienintelis dalykas, kuris 
galėjo jo laukti, tai priverstinis pasitraukimas iš viešosios veik- 
los. Metternichas buvo politikos asas; jo gudriai išprotautos pro- 
gramos daugmaž numatė tuos būdus, kuriais vėlesni politikos 
asai tikėjosi išspręsti, arba tiksliau, apeiti „Austrijos problemą“. 
Problema iš esmės buvo labai paprasta: Habsburgų monarchija 
ir nacionalizmas - nesuderinami dalykai, ir jokia taika tarp jų 
neįmanoma. 

Metternichas suprato tai daug aiškiau nei daugelis jo darbo 
tęsėjų ir tikrai daug aiškiau nei geranoriškai nusiteikę XX am- 
žiaus pradžios teoretikai, kurie Habsburgų monarchijos nesėk- 

mes aiškino kažkokia įsivaizduojama „praleista proga“. Met- 
ternichas irgi ieškojo išeičių — ir nusivylė visomis. Pamėgino 
griebtis represijų —- ir savo vardą amžiams susiejo su Spielbergo 
siaubu. Aišku, tai buvo neryžtingos represijos ir negalėjo kito- 
kios būti, kol monarchija laikė save civilizuota valstybe, o ji tik- 
rai tokia ir buvo. Metternichas išbandė ir kitą „Austrijos misi- 
jos“ metodą: skatino ekonominę gerovę, už kurią tikėjosi masių 
dėkingumo Habsburgų valdžiai. Misija buvo nuoširdi, bet jos 
rezultatai pražūtingi; kiekvienas į tą gerovę vedantis žingsnis 
aštrino tautines problemas, pirmiausia vokiečių, vėliau - ir kitų 
tautų. Kad ekonominė programa pasiektų tikslą, ji turi būti nau- 
dinga masėms, 0 ne vien didinti vidurinės klasės gerovę; tokiu 
atveju Habsburgams būtų tekę tapti komunistais, kuo Metter- 
nichas, beje, ir buvo apkaltintas viešėdamas Galicijoje 1846 
metais, o Bachas tą patį išgirdo po 1848-ųjų. Tikriausiai tai Met- 
ternichas ir turėjo omeny sakydamas, jog norėtų būti gimęs šimt- 
mečiu vėliau. Šiaip ar taip, jis buvo priverstas padaryti konsti- 
tucinių nuolaidų, greičiau, gudrybių - jomis tikėtasi numaldyti 
žmonių nepasitenkinimą nesusilpninus imperatoriaus valdžios. 
Vieno Metternicho biografo žodžiais tariant, alkanam žmogui 
jie pasiūlė paveiksliukus su natiurmortais. Pranciškus Juoza- 
pas vėliau turėjo tą patį tikslą, taigi Metternichas davė gaires ir 
antros XIX amžiaus pusės Austrijos konstitucinei raidai. Parla- 
mento sudėtis, beje, ir pavadinimas, provincijų seimų sudėtis — 
viskas buvo apibrėžta likusiame be naudos Metternicho memo- 
randume, kuris abejingai mėtėsi imperatoriaus stalčiuje; Met- 
ternichas buvo gabiausias žmogus, kuris kada nors ėmėsi šitos 
„Austrijos problemos“, deja, praktiniai rezultatai pasirodė esą 
bemaž nuliniai. Geriausiai suprasdamas Habsburgų monarchi- 
ją, jis greičiausiai ja ir nusivylė. 

Austrijos bėda buvo ta, kad turėjo centralizuotą valdymo sis- 
temą, tik neturėjo kas jai vadovautų. Metternichas siūlė du skir- 
tingus, iš esmės priešingus kelius: arba imti tai centralizuotai 

sistemai vadovauti, arba padaryti ją mažiau centralizuotą. Jis 
žinojo, kad centralizuota sistema buvo sėkminga Napoleono im- 
perijoje, ir visose savo programose stengėsi užčiuopti tos sėk- 
mės paslaptį. O paslaptis paprasta: turi būti genialus imperato- 
rius. Žinoma, tokios paslapties negalėjai pasakyti Pranciškui, 
pagaliau to nesuprato nė pats Metternichas; jis klaidingai nu- 
sprendė, kad sėkmingo valdymo priežastis - tai Napoleono Vals- 
tybės taryba, kuri tariamai padėjo pamatus liberaliems imperi- 
jos valdymo principams. Metternichas dėl Reichsrato, arba 
Imperijos tarybos, Pranciškų įtikinėjo daugiau kaip dvidešimtį 
metų. Reichsratas, aiškino jis, ne paverš iš imperatoriaus val- 
džią, o tik suteiks jai formą: tai būsiąs „monarcho įstatymų lei- 
džiamosios valdžios įkūnijimas“. Apie tikruosius savo tikslus 
jis prasitarė pareikšdamas, kad Reichsratas „sulaikys valdovą 
nuo impulsyvių veiksmų". Pranciškus netroško būti nuo ko nors 
sulaikomas ir į šį reikalą rimtai nežiūrėjo: kas gi savo noru atsi- 
sakys turimos galios. Vis dėlto Reichsrato pavadinimas buvo 
paleistas į apyvartą ir būtent taip Austrijos parlamentas vadi- 
nosi iki 1918 metų. Metternichas taip pat suko galvą ties klausi- 
mu, kas turėtų sudaryti tąją Tarybą. Buvo akivaizdu, kad ji ne- 
patobulins biurokratinės sistemos, jeigu įją įeis vien biurokratai, 
todėl Metternichas pasiūlė įlieti naujo kraujo. Liktų čia ir seno 
kraujo: atsistatydinę biurokratai turėtų kritiškai vertinti savo 
įpėdinių darbą. Numatė jis ir imperatoriškojo kraujo: savo iš- 
mintimi prie Reichsrato turėtų prisidėti erchercogai - itin nepa- 
traukli Pranciškui idėja, mat jis nemėgo visų savo giminaičių, 
išskyrus silpnapročius. O tikroji Metternicho plano naujovė bu- 
vo pasiūlymas, kad į Reichsratą savo atstovus siųstų provincijų 
seimai; tuomet jis būtų tapęs imperijos Generaliniais luomais, 
nors su griežtai apribotomis - tik patariamosiomis - funkcijo- 
mis. Ir šia prasme Metternicho idėjos davė vaisių: Reichsratą 
seimai rinko nuo 1861 iki 1873 metų, o klasiniu pagrindu - „nuo 
luomų“ - iki 1907 metų. 

Vis dėlto Austrijos parlamentas, šiaip ar taip, būtų radęsis ir 
be Metternicho projektų. Kita dalis pasiūlymų - ir čia jo įtaka, 
be abejo, reikšmingesnė - provincijų autonomijos atkūrimas. 
Pagarbus požiūris į provincijas buvo konservatizmo, kurio 
Metternichas išmoko iš Gentzo, esminis bruožas; vėlesnių lai- 
kų nuostabai, šis romantiškas antijakobinizmas atgaivino be- 
maž sunykusias provincijas. Negali sakyti, kad monarchija ir 
konservatizmas būtų buvę istoriniai sąjungininkai, tuo labiau 
Habsburgų monarchijoje. Habsburgų valdovai nuo Baltojo kal- 
no laikų šoko naikinti senąsias istorines institucijas, tarkim, Juo- 
zapas II imperiją ėmėsi tvarkyti jakobinų pavyzdžiu. Tradici- 
nės institucijos išliko tik ten, kur žlugo monarchija, - Anglijoje 
ir Jungtinėse Provincijose, - o ne ten, kur ji išsilaikė. Galinga 
Prancūzijos revoliucijos banga privertė buvusius priešus telktis 
krūvon: aristokratai, kurie nepaliaujamai maištavo prieš savo 
karalius, staiga tapo net juokingai lojalūs; o karaliai pasijuto ro- 
mantiškai nusiteikę tradicijų, kurias iki tol tik ir stengėsi nai- 
kinti, atžvilgiu. Prancūzijoje Karolis X prarado sostą, pabandęs 
Bažnyčiai ir bajorijai grąžinti privilegijas, kurias iš jų atėmė jo 
protėviai; Prūsijoje Frydrichas Vilhelmas IV pamėgino atgaivinti 
provincijų patriotizmą, nors tai buvo Prūsijos silpnybė; net ir 
Anglijoje Pitto epigonai gynė korupcinę tvarką, kurią Pittas sie- 
kė reformuoti. Visur į monarchiją buvo žiūrima kaip į sentimen- 
tą, o ne kaip į jėgą, tad karaliai nuo jakobinizmo stengėsi apsi- 
saugoti po „istorijos“ priedanga. Jie kolekcionavo tradicijas, kaip 
geologai kolekcionuoja fosilijas, ir bandė įrodinėti, kad tos fosi- 
lijos gyvos. 

Didžiausią entuziazmą dėl šitų istorinių fosilijų rodė ne tie, 
kurie tarp jų užaugo, bet svetimšaliai, persivertėliai, kurie tik 
dėjosi gerbią svetimas tradicijas. Istorinis pagarbus požiūris į 
Austrijos provincijas ir jų seimus - tai iš Reinlando kilusio Met- 
ternicho ir prūso Gentzo išradimas. Iš tikrųjų tie seimai neturė- 
jo nei galios, nei reikšmės: tai tebuvo parodomieji apsimestinai 

įtakingos Habsburgų bajorijos susirinkimai, iškilmingai svars- 
tantys — be teisės atmesti - įstatymus ir mokesčių planus, kurie 
buvo padėti prieš juos. Metternichas nesiūlė suteikti ssimams 
realią valdžią ar leisti jiems geriau atstovauti savo interesams: 
jis tik norėjo, kad istoriniai spektakliai būtų vaidinami plačiau 
ir dažniau. Taigi seimus imta šaukti reguliariau, jie atgaivinti ir 
ten, kur buvo išnykę, - tačiau liko parodomieji. Vis dėlto šis 
politinis žaidimas senienomis paliko gilią žymę Austrijos isto- 
rijoje. Merdinčios provincijos tarsi tapo senomis statinėmis, į 
kurias buvo supiltas jaunas nacionalizmo vynas. Metterni- 
chas vylėsi, kad atgaivindamas provincijas jis ruošia dirvą 
„Istoriniam“ federalizmui, sustiprinsiančiam imperiją; iš tik- 
rųjų provincijos tapo tautinių ambicijų mūšio lauku, lemtin- 
ga užkarda, neleidusia tautoms suartėti. Dirbtinai sukurtos 
tradicijos sužlugdė Austriją, o Metternichas buvo šios veiklos 
pradininkas. 

Avantiūristiška, rizikuoti linkusi prigimtis, pasūdyta pavir- 
šutinišku, be tikro pamato, konservatizmu, pastūmėjo Metter- 
nichą į dar vieną eksperimentą, priešingą jo politikai, nukreip- 
tai į provincijų atgaivinimą, nors iš jos išplaukiantį. Knaisioda- 
masis po provincijų senovę, jis padarė atradimą, kad daugelis 
jų savo kilme ne vokiškos. Taigi istorinis atgimimas galėjo pasi- 
tarnauti dar ir tuo, kad būtų silpninęs vokiečių nacionalizmo 
keliamą pavojų. Metternichas rėmė čekų literatūros, aiškiai lin- 
kusios į istoriją, atgimimą. Tai dar galima paaiškinti tuo, kad 
Bohemija buvo istorinis vienetas. Kur kas didesnę nuostabą ke- 
lia palankus Metternicho požiūris į neistorinį judėjimą už ben- 
drą pietų slavų kalbą, tai yra intelektinį sąjūdį, kuris prasidėjo 
Napoleono Ilyrijoje ir savo esme buvo tiek pat revoliucinis kiek 
ir mintis apie tautinę Italiją. Didžiausią „ilyrų“ kalbos patrauk- 
lumą sudarė tai, kad ji galėjo būti ginklas prieš vengrų reikala- 
vimus, ginklas, iš kurio Habsburgai, žinoma, negalėjo turėti 
daug naudos. Be abejo, Metternichas, Vakarų vokietis, ne itin 


57 


HABSBURGŲ MONARCHIJA 


nusimanąs apie slavų reikalus, manė, kad ilyrų kalba, matyt, 
susijusi su kroatų istorija, kaip kad čekų atgimimas buvo susi- 
jęs su istorine Bohemija. Šiaip ar taip, visai tai literatūrinei veik- 
lai nebuvo lemta turėti kokių nors praktinių politinių rezultatų; 
ją galima laikyti „kultūriniu nacionalizmu“, laisvės pakaitalu, 
kurį maloningai toleruodavo absoliutiniai valdovai. Bet vis tiek 
Metternichas, palaikydamas ilyrizmą ir materialiai remdamas 
jo populiarintoją poetą Gajų, nesąmoningai savo veiklą kreipė į 
tai, kad istorinės provincijos nesunyktų, kad jose atgimtų tau- 
tiškumas. Iš tikrųjų pats gerai nesuvokdamas ką darąs, Metter- 
nichas siūlė padalyti imperiją tautiniu pagrindu. Viena iš jo 
neįgyvendintų reformų buvo pasiūlymas centrinę kanceliariją 
padalyti į departamentus: Austrijos, Italijos, Ilyrijos ir bendrą 
Bohemijos, Moravijos, Galicijos. Trys pirmieji buvo skirti tauti- 
niams vienetams, nes „Austrija“ čia reiškia vokiečių žemes; ir 
netgi ketvirtasis turėjo būti tautinis, nes pagal Ilyrijos pietų sla- 
vų analogiją čekus ir lenkus sujungė į „vakarų slavus“. Kartu 
sujau esančiomis Vengrijos ir Transilvanijos kanceliarijomis, bū- 
tų buvę šeši tautiniai vienetai, vartojantys kiekvienas savo kal- 
bą. Išskyrus vieną punktą - Galiciją, Metternichas šiuose apma- 
tuose numatė visus būsimus Habsburgų monarchijos pertvar- 
kymo planus; bet kaip ir tie būsimi, taip ir šis jo planas buvo 
bergždi, nė nebandyti įgyvendinti. Vidurio Europos likimą Met- 
ternicho laikais ir vėliau lėmė klasių ir institucijų konfliktai, o 
ne protingos idėjos. 

Skirtumas tarp popierinių schemų ir realios politikos, tarp 
apsimestinio konservatizmo ir tikrų dalykų buvo itin akivaiz- 
dus Vengrijoje, vienintelėje Habsburgų provincijoje, turinčioje 
ciniu Habsburgų nepasitikėjimu. Negana to, kad jis nemėgo sa- 
vo dėdės Juozapo II, dar labiau jam nepatiko, kad Vengrija 
purkštavo prieš jį; tad Pranciškus irgi norėjo padaryti galą Veng- 
rijos privilegijoms. Bet per karus su prancūzais tai pasirodė ne- 

įmanoma. Seimas būtinai turėjo būti sušauktas - monarchijai 
reikėjo karių ir pinigų; o 1809 metais Pranciškui teko vaidinti 
patriotą, kad paveiktų vengrus nepasiduoti Napoleono ragini- 
mams sukilti. 1811 metais Pranciškus sugalvojo suvienodinti 
Vengrijos ir imperijos valiutą sumažinant Vengrijos pinigų ver- 
tę iki Vienos lygio. Seimas šį reikalavimą atmetė, ir įpykęs Pran- 
ciškus jį paleido, uždraudęs kada nors sušaukti kitą. Konstitu- 
cinė teisė šaukti seimą kas treji metai vėl buvo pažeista, tačiau, 
kitaip nei Juozapas II, Pranciškus kartu nepanaikino vietinės 
komitatų susirinkimų savivaldos. Pradėti valdyti Vengriją vi- 
durinės klasės vokiečių pareigūnų rankomis - tam reikėjo su 
įkarščiu imtis reformų, o šitai Pranciškui buvo nepakenčiama. 
Susidarė padėtis be išeities. Komitatų komitetai nevykdė nuro- 
dymų, kuriuos gaudavo iš Vengrijos kanceliarijos Vienoje, ir at- 
sisakydavo rinkti mokesčius ar šaukti kareivius be seimo po- 
tvarkio, kartu jie visaip trukdė ir imperijos įgaliotiniams, kurie 
buvo čia siunčiami organizuoti mokesčių rinkliavos ir vyrų ėmi- 
mo į kariuomenę; o 1823 metais — pasipriešinimo viršūnė - Ba- 
čo komitatas išvis paleido visus savo pareigūnus, kad atvykę 
įgaliotiniai negalėtų dirbti. Metternichas visąlaik apgailestavo 
dėl šito priešiškumo su „istoriniu“ kraštu ir, išeikvojęs visą sa- 
vo diplomatinį meistriškumą, šiaip taip įtikino Pranciškų, kad 
sugebės susitvarkyti su Vengrijos seimu. Seimas vėl sušauktas 
1825 metais - tai buvo vengrų separatizmo pergalė prieš Habs- 
burgų centralizmą. 

Metternichas tikėjosi, kad vengrų bajorija liks patenkinta ga- 
vusi to paties lygio seimą kaip ir kiti marionetiniai seimai ir da- 
lyvaus šiame istoriniame farse, kuriame jis pats vaidino pagrin- 
dinį vaidmenį. Imperijos ramstis Vengrijoje buvo vokiečiai mies- 
tiečiai prekybininkai, iš pat pradžių sąmoningai atkeldinti į 
Vengriją. Metternichas galėjo juos patraukti savo pusėn žadė- 
damas iždo formavimo ir balsavimo teisės reformas - tai yra 
panaikinti bajorų atleidimą nuo mokesčių ir parūpinti miestams 

daugiau vietų seime. Bet šitai jau būtų buvęs „liberalizmas“, o 
kartu ir sąsaja su vokiečių nacionalizmu: Metternichas labiau 
buvo linkęs globoti istorinę Vengriją, kaip kad globojo istorinę 
Bohemiją. Vengrijos stambioji aristokratija taip pat įžvelgė libe- 
ralizmo ir nacionalizmo grėsmę, bet, užuot ieškojusi Habsbur- 
gų užtarimo, nusprendė, kad būtų patikimiau pačiai stoti tauti- 
nio judėjimo priešaky, — ir taip pelnė tiek smulkiosios bajorijos, 
tiek miestiečių vokiečių paramą. Šio pokyčio pradininkas buvo 
Szėchėnyi's, stambus žemvaldys, perpratęs vigų sėkmės Angli- 
joje paslaptį: tauriu gestu, kuris, galima sakyti, davė pradžią 
moderniajai Vengrijai, jis pasiūlė metines visų savo dvarų paja- 
mas įkurti Vengrijos akademijai. Stambieji aristokratai tapo pat- 
riotais, O patriotizmas tuo pat metu įgavo tautinį pobūdį. Pir- 
mieji balsai, reikalaujantys gimtosios, tai yra vengrų, kalbos vie- 
toj lotynų, pasigirdo 1825 metais; dar ryžtingiau jie skambėjo 
1830 metų seime. Anksčiau Vengrija iš visos imperijos išsiskyrė 
vien tik savo nuo seno turimomis privilegijomis; nuo šiol ji iški- 
lo kaip aiškiai tautinė valstybė. 

1825 ir 1830 metų seimai leido suabejoti Metternicho įžval- 
gumu ir susilpnino jo įtaką imperatoriui. Metternicho padėtis 
susvyravo ir dėl vis didėjančios suirutės Austrijos finansų sis- 
temoje. Dar jo reikalas buvo rūpintis taika. Užuot tai daręs, jis 
1829 metais rengėsi karui su Rusija, o 1830-aisiais turėjo skelbti 
mobilizaciją - pavojus kilo po Liepos revoliucijos Prancūzijoje; 
šie žingsniai jam brangiai atsiėjo. Finansus sėkmingai sutvarkė 
Metternicho varžovas Kolovratas, Bohemijos aristokratas, į im- 
perijos vyriausybę pakviestas 1826 metais. Kolovratas neturėjo 
nė kruopelės pakilaus Metternicho konservatizmo; jis buvo Juo- 
zapo II stiliaus biurokratas, įtariai Žiūrėjo į provincijas ir nieki- 
no tradicijas. Labiausiai jį akino asmeniniai motyvai, nes nemė- 
go Metternicho kaip „užsieniečio“ ir nepritarė Austrijos jėgų 
eikvojimui Europos politiniuose žaidimuose. Pasirinkęs opozi- 
cinę laikyseną Metternicho atžvilgiu, jis vaizdavo kai kada li- 

beralą, kai kada - Bohemijos patriotą. O kadangi turėjo didžiu- 
lius turtus, nuolat savo tikslui pasiekti griebdavosi spaudimo — 
grasino atsistatydinsiąs. Metternichas, įsikibęs savo pareigų dėl 
pinigų poreikio, buvo prieš jį bejėgis. 1831 metais Kolovratas 
subalansavo Austrijos išlaidas ir pajamas - unikalus atvejis Pran- 
ciškaus valdymo laikotarpiu, - tad nuo tol galėjo jaustis saugus 
imperatoriaus malonėje. Nepasakytum, kad Pranciškus labai jau 
mėgo Kolovratą, jis visai gerai sutarė su Metternichu, bet Ko- 
lovrato veikla leidojam nepaisyti Metternicho kritikos, nukreip- 
tos prieš monarchijos valdymo sistemą. Vidaus reikalai ir ypač 
pareigūnų skyrimas perėjo Kolovrato žinion; Metternichui te- 
ko apsiriboti užsienio politika. 

1832 metais Metternichas Vengrijoje dar kartą išmėgino savo 
politinį meistriškumą. Dabar jis suprato, kad seimo netenkins 
parodomosios funkcijos, ir norėjo nukreipti jo dėmesį į prakti- 
nių reformų programą - siūlė panaikinti painiavą Vengrijos tei- 
sėje, modernizuoti ją. Vengrų bajorija, pasikausčiusi karta iš kar- 
tos komitatų susirinkimuose, perprato politinę gudrybę ir at- 
metė reformų programą, primetamą iš viršaus. Didikams šiaip 
taip pavyko sulaikyti žemesniuosius rūmus nuo atviro pasiprie- 
šinimo valdžiai, bet siūlomų reformų svarstyti niekas nesiėmė. 
Šį pralaimėjimą Metternichui atsvėrė nemaža sėkmė užsienio 
politikoje: 1833 metų susitarimas su Rusija. Jo autoritetas Pran- 
ciškaus akyse vėl ėmė kilti; 1835-ųjų pradžioje šis pasižadėjo 
įsteigti Imperijos tarybą, dėl kurios Metternichas jam taip daž- 
nai ūžė ausis. Kaip visų kitų, taip ir šito pažado Pranciškus nete- 
sėjo. Mirė jis 1835 metų vasarį. Mirties patale pasirašė du politi- 
nius testamentus savo sūnui, kuriuos jam seniai buvo parengęs 
Metternichas. Vienu įpareigojo Ferdinandą panaikinti Bažny- 
čios kontrolę, kurią jai buvo užkoręs Juozapas II'“; kitu prisakė 


5 Šis paliepimas rodo, kad Pranciškaus konservatizmas nebuvo labai tvirtas. 
Juozapas II Bažnyčią reformavo „Svietimo dvasia“, todėl jo sūnėnas prieš 

nieko iš pamatų valstybėje nekeisti, dėl tarptautinių reikalų 
konsultuotis su erchercogu Liudviku (Pranciškaus jaunesniuo- 
ju broliu), ir svarbiausia, pasitikėti Metternichu, „mano ištiki- 
miausiu tarnu ir draugu“. Kolovrato nė nepaminėjo. Rodės, 
pagaliau Metternichas atsikratė varžovo ir dabar galės vyk- 
dyti savo seniai propaguojamą konstruktyvaus konservatizmo 
programą. Grįžęs į kanceliariją, jis tokiais žodžiais gydytojui 
pranešė apie Pranciškaus mirtį: „Ferdinandas - jau imperato- 
rius“. Gydytojas - atlapaširdis, o gal pataikūnas - atsiliepė: 
„Ojūs- Richelieu“. 


KETVIRTAS SKYRIUS 
PRIEŠKOVIS!“ 


Po Pranciškaus mirties prasidėjo tarpuvaldis, vadinamasis prieš- 
kovis, - keistas laukimo laikotarpis, kuris, kaip visi gerai žino- 
jo, baigsis „tvanu“. Naujasis imperatorius Ferdinandas buvo 
silpnaprotis, epileptikas ir rachitikas; savo asmenybę jis iš- 


tas reformas buvo nusistatęs priešiškai. Kita vertus, jos galiojo, todėl 
Pranciškus niekaip negalėjo pasiryžti jų atšaukti. Tuometinė konservatizmo 
doktrina teigė Altoriaus ir Sosto vienybę, tuo tarpu Habsburgų tradicija 
buvo griežtai kontroliuoti Bažnyčią. Dėl to Pranciškus visą savo valdymo 
laiką praleido ketindamas panaikinti Juozapo II darbus, bet nepajudino nė 
piršto savo ketinimams įvykdyti, lygiai kaip nuolatos žadėjo įgyvendinti 
Metternicho siūlomas reformas - ir kišdavo jų planus į giliausią stalčių. 
Šitą amžiną jo neapsisprendimą rodo ir paskutinis gestas - prisakė savo 
sūnui siekti tikslų, kuriuos pasiekti jam pačiam pritrūko ryžto, nors gerai 
žinojo, kad Ferdinandas yra per menko proto tvarkyti net paprasčiausius 
reikalus. 

'6 Prieškoviu (angl. pre-March) autorius vadina tą trylikos metų laikotarpį 
nuo Pranciškaus mirties iki 1848 metų revoliucijų, kurios Vienoje ir kituose 
miestuose prasidėjo kovo mėnesį. - Vert. 

reikšdavo vienintele protinga pastaba: „Aš esu imperatorius ir 
noriu kukulių!“!" Metternichas suvokė, kas laukia imperijos be 
imeratoriaus, bet vis tiek palaikė Pranciškaus nenorą keisti įpė- 
dinystę. Nebuvo ir padorios alternatyvos: jaunesnysis brolis 
Pranciškus Karolis, nors, tiesą sakant, ir ne silpnaprotis, bet 
netiko valdyti, be to, įrodinėjo Metternichas, įpėdinystės pa- 
keitimas pažeistų paveldimosios monarchijos principą. Tikrieji 
Metternicho motyvai buvo kur kas praktiškesni, tai yra apgal- 
vota diplomatinė gudrybė: jei soste sėdėtų nepajėgus valdyti 
imperatorius, tikrasis valdovas būtų jis, Metternichas, ir tuo- 
met pagaliau galėtų įgyvendinti savo konservatyvių reformų 
programą. Tačiau jis neturėjo Richelieu ar Bismarcko pasitikė- 
jimo savimi ir net dabar privalėjo slėptis erchercogo šešėlyje; 
tad nutarė, kad bus saugiausia regentu pasirinkti erchercogą 
Liudviką, pačią nereikšmingiausią personą iš Pranciškaus bro- 
lių. Habsburgų dvare buvo ir du protingi dinastijos nariai: 
erchercogas Karolis, talentingas karo reikalų organizatorius, 
ir erchercogas Jonas, įsitikinęs liberalas; abu stojo už reformas, 
bet kritikavo Metternichą ir todėl liko nustumti nuo valstybės 
vairo. 

Liudviko pasirinkimas - ne valstybininko, o diplomato žings- 
nis, nes iš tikrųjų reformuoti monarchijai Metternichui būtų rei- 
kėję stipraus, ryžtingo Žmogaus paramos, o ne menkystos. Jis 
neperprato tikrosios politinės situacijos esmės: nuoširdžiai ma- 
nė, kad vienintelis valstybės trūkumas yra imperatoriaus bū- 
das, ir nekreipė dėmesio nei į galingą biurokratijos mašiną, nei 
į grynakraujų austrų nepasitikėjimą jo „užsienietiškomis“ gud- 
rybėmis. Tiesą sakant, būtent Metternicho intrigų sėkmė pada- 
rė Kolovratą patriotinio austrų bruzdėjimo, ėmusio reikštis dva- 
ro aplinkoje, lyderiu. Iš pradžių Kolovratas nekreipė dėmesio į 


T" Po teisybei, tai jis reikalaudavo makaronų. Bet angliškai, kai lepšis 
reikalauja makaronų, - tai jau kalambūras. (Angl. noodle reiškia ir lepšį, 
mulkį, ir lakštinius, makaronus. - Vert.) 

tai, kad vis likdavo apeinamas. Konfliktas įsiplieskė 1836 me- 
tais. Metternichas, suvokdamas pavojų, kurį Austrijos padėčiai 
Vokietijoje kėlė Muitų sąjunga, įkurta Prūsijos 1834 metais, 
norėjo pakeisti Austrijos muitų tarifus, kad ir Austrija galėtų 
priklausyti tai sąjungai. Pirmiausia 1836 metais jis pasiūlė su- 
mažinti cukraus muitus - tikras smūgis stambiesiems dvarams, 
kurie jau buvo pajutę naudą iš cukrinių runkelių pasėlių. Ko- 
lovratas tam pasipriešino ir, pasitraukęs į savo dvarą Bohemi- 
joje, pareiškė atsistatydinsiąs. Metternichas tai suvokė kaip pui- 
kią progą. Jis pasiūlė Liudvikui įsteigti Reichsratą, parlamento 
pakaitalą, ir Ministrų susirinkimą, vyriausybės pakaitalą, - kon- 
stitucinės valdžios įstaigas be renkamų atstovų, abi vadovauja- 
mas paties Metternicho; tai buvo tikro konservatoriaus svajo- 
nė. Liudvikas, apsidžiaugęs galimybe nusikratyti atsakomybės, 
sutiko. 

Deja, šie popieriniai planai nesusilaukė rimtesnio nė vienos 
klasės ar partijos pritarimo - sugalvoti per vieną dvaro intrigą, 
jie lengvai galėjo būti suardyti per kitą. Kad Metternichas pra- 
laimėtų, pasistengė erchercogas Jonas, libaralių pažiūrų Habs- 
burgas. Per karus su Napoleonu Jonas norėjo, kad Austrija sto- 
tų vokiečių tautinio pasipriešinimo priešaky, ir palaikė tirolie- 
čių sukilimą prieš Napoleono jiems primestą Bavarijos valdžią; 
šie veiksmai pavojingai kirtosi su Metternicho tuomet pasirink- 
ta delsimo diplomatija ir sukėlė Pranciškaus nepasitenkinimą. 
Jonas, kuris savo liberalizmą nedviprasmiškai parodė dar ir ves- 
damas pašto viršininko dukterį, buvo ištremtas iš dvaro geriems 
trims dešimtmečiams. Metternichą jis laikė tik reakcionieriumi 
ir obskurantinės Bažnyčios šalininku ir manė, kad tasai jo su- 
manymas vainikuoja visą jo reakcingą politiką. Grįžęs į dvarą 
pirmąkart po dvidešimt penkerių metų, Jonas primygtinai ėmė 
įrodinėti Liudvikui, kokius pražūtingus padarinius atneš prita- 
rimas Metternicho planams; paakintas dvarininkų, įsibaiminu- 
sių dėl savo cukrinių runkelių teikiamos naudos likimo, gyrė 

Kolovratą kaip sėkmingą finansininką ir liberaliai nusiteikusį 
žmogų. Metternichas neturėjo įtakingų sąjungininkų; vieninte- 
lis jo ginklas buvo įtikinėjimai, bet pusketvirtos valandos dės- 
tęs Liudvikui savo argumentus, išėjo tuščiomis. Liudvikas, erc- 
hercogo Jono įkalbėtas ir suglumintas, atšaukė savo sprendimą: 
išmetė iš galvos Reichsratą, o dėl Ministrų susirinkimo nutarė, 
kad pirmininkaus jam pats; ši institucija vėl tapo tik formali, 
kokia ir buvo Pranciškaus valdymo metais. Kolovratas trium- 
fuodamas grįžo į savo biurokrato kėdę. 

Metternicho diplomatija, tokia sėkminga, kai reikėdavo neigti, 
patyrė pralaimėjimą, kai teko kurti. Niekas nepasikeitė, arba 
tiksliau, pasikeitė į bloga. Imperijos valdžios įgaliojimus perė- 
mė Liudviko, Metternicho ir Kolovrato „parengiamasis susirin- 
kimas“: jie sprendė klausimus, kuriuos turėtų spręsti vyriausy- 
bė. Ir vėl ministrų darbas buvo dirbamas kitų, kaip kad darė 
Pranciškus, tik dar labiau viską vilkinant. Kolovratas ir Metter- 
nichas nekentė vienas kito, o Liudvikas išvis negalėjo pakęsti 
jokios veiklos. Todėl visuomet būdavo nubalsuojama už tai, kad 
nereikia nieko daryti; valstybės gyvenimas tiesiog merdėjo. Da- 
bar ne tik kad valdžios vietą buvo užėmusi administracija, bet 
ir pati administracija nieko neveikė. 

Taigi Metternichui nepavyko reformuoti centrinės valdžios; 
pastangos pažadinti provincijas davė daugiau rezultatų, bet 
vis dėlto ne tokių, kokių jis tikėjosi. Ganėtinai keista, Metter- 
nichas ir Kolovratas varžėsi vienas su kitu dėl provincijų, ypač 
Bohemijos, palankumo: Kolovratas, nors Juozapo II pakraipos 
centralistas, nemėgo vokiečių ir dėjosi Bohemijos patriotu, o 
Metternichas, nors vokietis, nepritarė centralizacijai. Buvo at- 
gaivintos tradicinės provincijų ceremonijos: Vengrijos karaliu- 
mi Ferdinandą vainikavo 1830 metais, dar esant gyvam tėvui; 
1836-aisiais jis buvo vainikuotas Bohemijos karaliumi, o 1838 
metais gavo geležinę Lombardijos karūną - visiškas austriš- 
kosios Italijos maskaradas. Metternichas troško dar vienos 

pseudoistorinės tuštybės: vainikuoti Ferdinandą Austrijos im- 
peratoriumi dalyvaujant delegatams iš provincijų seimų; šitoks 
tradicijų fabrikavimas buvo pernelyg dirbtinis net prieškovio 
laikų Austrijai. 

Šiaip ar taip, provincijų savimonė pabudo, net ir vokiškųjų 
žemių. Vienintelė jų priemonė išreikšti visuotinį savo nepasi- 
tenkinimą centrinės valdžios pašlijimu ir merdėjimu, buvo sei- 
mai; jie tapo liberalizmo židiniais, panašiai kaip Prancūzijos pri- 
vilegijuotųjų klasių susirinkimai, persiėmę netikra liberalizmo 
dvasia prieš Didžiąją revoliuciją. 1840 metais Tirolio seimo na- 
rys Andrianas išspausdino knygą Austrija ir jos ateitis, kurioje 
atspindėjo ir formavo išsilavinusio, valstybės administracijoje 
įsitvirtinusio visuomenės sluoksnio nuomonę; jo požiūriu im- 
perija yra niekas, o provincijos - viskas. Net ir Žemutinės Aust- 
rijos seimas, kurį sudarė centrinės valdžios biurokratai, susi- 
rinkęs Vienoje, pripažino provincijų teises ir taip pareiškė nusi- 
statymą prieš Liudviko, Metternicho ir Kolovrato „parengiamojo 
susirinkimo“ primestą sąstingį. Tai buvo absurdas. Supranta- 
ma, kad už provincijų teises iš dalies galėtų stoti tų kraštų žem- 
valdžiai, nes čia jie matė būdą atsikratyti Vienos kišimosi. Bet 
vokiečių biurokratams ginti provincijų teises buvo savižudybė, 
nes tai reiškė nukreipti ginklą prieš sistemą, kuri palaikė vokie- 
čių kultūrą, be to, davė darbo vokiečių pareigūnams net ir toli- 
miausiuose imperijos užkampiuose. Natūralu, kad apie provin- 
cijų teises buvo kalbama Prahoje, Liublianoje ar net Insbruke, 
bet kalbėti apie jas Vienoje reiškė kirsti šaką, ant kurios sėdi. 
Vokiečių biurokratijai tikrai reikėjo tvirtesnės paramos, tačiau 
jos verčiau būtų buvę laukti iš vokiečių vidurinės klasės, o ne iš 
nepatenkintos provincijų bajorijos. Tiesą sakant, provincijas rė- 
mę entuziastai iš Žemutinės Austrijos seimo už poros dešimt- 
mečių tapo liberaliojo centralizmo lyderiais. 

Seimai aktyviau reiškėsi ten, kur jų veiklą skatino tautos sa- 
vimonė. Bohemijos seimas, sudarytas vien iš stambiųjų Žem- 

valdžių, naudojosi čekų patriotizmu. 1840 metais jis pasiskelbė 
turįs teisę atmesti ir įvertinti pasiūlymus, gautus iš šalies; 1846 
metais pareikalavo grąžinti visas tas teises, kurias turėjo prieš 
Baltojo kalno mūšį ir prieš priimant Atnaujintus Žemės įstaty- 
mus. Habsburgų absoliutizmo iniciatyva į Bohemiją atkeldintų 
kitataučių palikuonys irgi reikalavo teisių čekams, 0 juk turėjo 
juos asimiliuoti; panašiai buvo atsitikę Airijoje, kai jos žemval- 
džiai anglai XVIII amžiuje stojo už Airijos nepriklausomybę. Tie 
Bohemijos aristokratai nieko nenutuokė apie čekų nacionaliz- 
mą. Tiesiog pavydėdami privilegijų savo likimo bendrams veng- 
rams, nutarė, kad ir jie, griebęsi pigaus istorinio triuko, atsikra- 
tys imperijos pareigūnų ir mokesčių rinkėjų. Tautinio judėjimo 
inteligentai taip pat buvo įkvėpti vengrų pavyzdžio. Nerasda- 
mi kitų sąjungininkų, jie šliejosi prie seimo stambiosios bajori- 
jos. Palacky's, vienas iš įtakingiausių čekų atgimimo veikėjų, bu- 
vo užaugęs Vengrijoje ir manė, kad Bohemijos bajorija, kaip ir 
Vengrijos, galėtų įgauti tautinį pobūdį; be to, Palacky'ui Veng- 
rija įdiegė pagarbų požiūrį į titulus ir nepasitikėjimą niekuo, 
nebūdingą čekams. Imperijos valdžia taip pat, nors ir atmetė 
seimo „konstitucinius“ reikalavimus, buvo pasiryžusi sulošti 
Bohemijos korta prieš Vengriją: Bohemijos komedija pasinau- 
dota išjuokti Vengrijai. O jei rimčiau, valdžia į slavus pamažu 
ėmė žiūrėti kaip į galimus sąjungininkus - ir ne tiek prieš vo- 
kiečius, kiek prieš vengrus. Tai nebuvo naujovė Habsburgų 
politikoje - jau Leopoldas II, siekdamas priversti vengrus eiti 
į kompromisą, gąsdino juos serbų sukilimu, o 1791 metais Pra- 
hos universitete įsteigė Čekų kalbos katedrą, išklausęs čekų 
atgimimo pradininko Dobrovsky'o paskaitą apie slavų tautų 
vienybę. Dabar, penktajame dešimtmetyje, kosmopolitiškai 
auklėta, vokiškas pavardes turinti Bohemijos bajorija buvo drą- 
sinama rašyti pamfletus, ginančius čekų kultūrą ir netgi slo- 
vakų teises Vengrijoje. 

Didžiausias prieškovio įvykis buvo su niekuo nesitaikstan- 

čio vengrų nacionalizmo pergalė, arba, jei turėsime omeny as- 
menybes, Kossutho pergalė prieš Szėchėnyi į. Szėchėnyi's sten- 
gėsi kelti bajorijos tautinę dvasią, norėdamas juos įkalbėti mo- 
kėti mokesčius; šios jo politikos simbolis — tiltas per Dynojų 
Budapešte, pastatytas iš mokesčių, surinktų bajorų žemėse. Ži- 
noma, Szėchėnyi's troško, kad Vengrija taptų modernia tautine 
valstybe, bet norėjo, kad taip atsitiktų natūralios raidos būdu ir 
be priešiškumo su imperijos valdžia. Jis nejautė prielankumo 
storžieviškai smulkiajai bajorijai, lindinčiai komitatuose, ir sa- 
vo idealu laikė vigus — stambiosios aristokratijos ir vidurinės 
miestiečių klasės sąjungą prieš torius — apykvailius grafysčių 
skvairus. Szėchėnyi's prieškoviu skatino Metternichą įgyven- 
dinti Vengrijos programą - administracines ir ekonomines re- 
formas, palankias miestams. Pagrindiniai jos punktai - komita- 
tų susirinkimų pirmininkus pripažinti valdžios pareigūnais, 
padaryti, kad miestams seime būtų atstovaujama vienodai su 
komitatais, panaikinti vengrų muitų sieną, įtraukti Vengriją į 
Austrijos geležinkelio sistemą. Šios reformos grėsė sužlugdyti 
smulkiąją bajoriją, o kad pavyktų, joms reikėjo stiprios, atkak- 
lios vidurinės klasės pritarimo. Deja, tikrovė buvo prieš jas. 
Smulkiąją bajoriją su šeimomis sudarė apie 600 000 žmonių, o 
bendras miestiečių skaičius - dauguma tų miestų iš tikrųjų bu- 
vo kiek didesni kaimai - tesiekė 575 000. Szėchėnyi'o ir Metter- 
nicho programa buvo protinga, bet nereali. 

Ir vis tiek ji galėjo pamažu stumtis į priekį, jei ne istorijos 
arenoje pasirodęs smulkiosios bajorijos gelbėtojas Kossuthas. La- 
josas Kossuthas politiniame gyvenime aktyviai reiškėsi tik de- 
šimtį metų, bet Vidurio Europoje paliko gilesnį pėdsaką nei ku- 
ris kitas paskiras veikėjas. Nors kilęs iš smulkiųjų bajorų, bet 
bežemis; iš profesijos Žurnalistas ir, prastai susiklosčius aplin- 
kybėms, visai neturėjo ką prarasti. Jis buvo tik „atsivertęs“ į mad- 
jarizmą, iš tikrųjų slovakas; jo motina slovakė net nekalbėjo veng- 
riškai. Slaviška kilmė lėmė begalinį Kossutho pasitikėjimą savi- 

mi, tokį nebūdingą apdairiems ir realybės jausmą turintiems 
vengrams. Būdamas bežemis ir slavas, Kossuthas troško, kad jį 
laikytų vengrų ponu; atkakliai tvirtino, kad būtent tautinė savi- 
monė, o ne žemės nuosavybė turi būti tikrasis skiriamasis vengro 
bruožas. Kossuthas irgi studijavo Vakarų Europos politiką; tai 
jis Vengrijon „importavo“ terminą gentry“* apibūdinti ne per 
daug išsilavinusiai smulkiajai bajorijai - tokiems kaip jis pats. 
Ten, kur Szėchėnyi's išmoko vigizmo, Kossuthas išmoko nacio- 
nalizmo; smulkiąją bajoriją jis patraukė įtikinėdamas, kad bū- 
tent ji, o ne miestai, yra vengrų tautos širdis. Atsilikęs kaimo 
dvarininkėlis, nemėgstąs visko, kas svetima, ir gyvenantis vi- 
duramžiškame svajonių pasaulyje, savo džiaugsmui sužinojo, 
kad kvailiausi jo prietarai yra verti pagarbos ir kad tai jis saugo 
Vengriją. Amžiais maištingai nusiteikusi prieš stambiosios ba- 
jorijos lyderiavimą, dabar smulkioji bajorija galėjo priversti juos 
eiti sau iš paskos. Savo įstabų talentą įtaigiai rašyti ir oratoriš- 
kai kalbėti Kossuthas nukreipė į vieną tikslą - Žadinti tautinę 
savimonę; pasikliaudamas savo sugebėjimais, jis nepripažino 
nei istorinių tradicijų jėgos, nei materialinių kliūčių, į kiekvieną 
savo varžovus pranoko keldamas vis radikalesnius reikalavi- 
mus. XIX amžiaus penktojo dešimtmečio Vengrijos spaudoje vy- 
ravo Kossutho rašiniai; nors jis neatitiko privalomos sąlygos tu- 
rėti žemės, vis tiek buvo išrinktas į seimą. Šis faktas iš esmės 
simbolizavo vengrų evoliuciją nuo klasės iki tautos. Kossuthas 
tapo populiariu Vengrijos didvyriu, o ilgainiui - ir visos Euro- 
pos radikalizmo didvyriu, nors iš tikrųjų su rimtu, sąžiningu 
savo amžininkų radikalizmu neturėjo nieko bendra; jis buvo 
greičiau diktatorius, kuris iškopė į valdžią prostitutiškai pasi- 
naudojęs idealizmu tautinėms aistroms Žžadinti. 

Vengrija yra tautinė vengrų valstybė; ši paprasta dogma ir 


'š Gentry - angl. netituluota smulkioji bajorija; Lenkijoje gal atitiktų 
šlektas. — Vert. 

lėmė Kossutho sėkmę. Tuo pačiu ginklu jis mosavo ir ekonomi- 
kos srityje: sutriuškino Metternicho kritiką dėl didelių Vengri- 
jos muitų motyvuodamas tuo, kad reikia palaikyti „nacionalinę 
ekonomiką“; doktrina, kurią Listas pasiūlė vokiečių vidurinei 
klasei, Kossuthas pasinaudojo, kad sumažintų Vengrijos vokie- 
čių palankumą imperijos valdžiai ir palenktų juos savo pusėn. 
Šiaip ar taip, vokiečiai vengrams kėlė mažiau problemų; jie bu- 
vo miestiečiai ir kaime, išskyrus Transilvanijos saksus, neturėjo 
jokių šaknų. Bet didžiulėse Vengrijos srityse išvis negyveno jo- 
kių vengrų, jei neskaitysime žemvaldžių, kurie tik atvažiuoda- 
vo į savo dvarus. Tai buvo tolesnio šimto metų Vengrijos politi- 
kos esmė: vengrai siekė pseudoliberalios politikos, bet ją vyk- 
dyti galėjo tik neliberaliais metodais. Savo tautiškumą jie galėjo 
įtvirtinti tik dirbtinai savindamiesi viešojo gyvenimo monopolį 
ir slopindami kitų Vengrijos tautų kultūrinę veiklą. Pradžioje 
tokia politika neturėjo jokio sąmoningai siekiamo tikslo; ją pa- 
skatino neišvengiamai pribrendęs siekis atsikratyti lotynų kal- 
bos. Kossuthas šį siekį pavertė ginklu įtvirtinti vyraujančiai 
vengrų padėčiai. 1840 metais vengrų kalba paskelbta vieninte- 
le oficialia kalba. 1844 metų seimas galutinai įteisino Kossutho 
pergalę: visiškai atsisakė lotynų kalbos, o vengrų kalbą pripa- 
žino išimtine įstatymų, visų kitų valstybės reikalų ir, svarbiau- 
sia, valstybinio švietimo kalba. 1844 metų kalbos įstatymas buvo 
dvigubai parankus smulkiajai bajorijai. Jis gynė ją nuo vokiečių 
kalbą vartojančių imperijos pareigūnų kišimosi ir užtvėrė kelią 
iš valstietiškųjų tautų kilusiems inteligentams. Vengrija juk ne- 
galėjo likti per amžius ekonomiškai izoliuota nuo pasaulio, o 
vos tik ši izoliacija būtų išnykusi, smulkiosios bajorijos dvarams 
būtų atėjęs galas. Kossuthas jai suteikė naują pagrindą išgyven- 
ti - valstybinės tarnybos monopolį. 

Kossutho programa nesustojo ties „mažąja Vengrija'; tauti- 
nė Vengrija pretendavo į šv. Stepono įpėdinystę, kaip kad pran- 
cūzų revoliucionieriai laikė save šv. Liudviko įpėdiniais, ir pa- 

sivadino „Šv. Stepono Karūnos žemėmis“. Tai grėsė pažeisti 
Transilvanijos ir Kroatijos autonomiją. Transilvanija pasirodė 
esanti lengviau sudorojama auka. Jos seime, daugiau nei kiti 
išlaikiusiame feodalinių painybių, buvo vienodai atstovauja- 
ma vengrams, sekleriams (vengrų atšakai) ir vokiečiams sak- 
sams; rumunai, sudarę gyventojų daugumą, balsavimo teisės 
neturėjo. Iš visų tik saksai mėgino reikšti savo nepriklausomą 
nuomonę, bet ir juos paveikė Kossutho demagoginė kampani- 
ja: klasinis išdidumas neleido jiems solidarizuotis su bebalse 
rumunų dauguma. Iki 1848 metų vengrai Transilvaniją visiš- 
kai pajungė. 

Kroatija buvo kietesnis riešutas. Jos seimas su savo feodali- 
nės teisės liekanomis ir apnykusiomis Kroatijos Karūnos tradi- 
cijomis senumu nenusileido Vengrijos seimui. Net 1844 metų 
kalbos įstatyme kroatams buvo palikta išimtis - jų atstovams 
Vengrijos seime dar šešerius metus leista vartoti lotynų kalbą, o 
po to irjiems teks pereiti prie vengrų kalbos. Kroatų bajorija iki 
šiol visąlaik stodavo Vengrijos pusėn prieš Habsburgų kišimą- 
si, tad dabar neteko amo dėl tokios vengrų politikos. Priešinda- 
miesi vengrų kalbai kroatai gynė ne savo gimtąją, bet lotynų 
kalbą. Jie nesusimąstė dėl savo tautiškumo ir nieko nežinojo apie 
ilyrizmo judėjimą, kuris buvo vienintelis būdas išsaugoti Kroa- 
tijos savastį. Opoziciškai prieš vengrų reikalavimus nusistatę 
kroatų bajorai pirmą kartą su ilyrizmo pradininku Gajumi susi- 
tiko 1833 metais Bratislavoje, Vengrijos seimo būstinėje; nei jie, 
nei jis nenumanė vieni apie kitų egzistavimą Zagrebe. Vis dėlto 
ketvirtojo dešimtmečio pabaigoje Kroatijos seime jau galėjai iš- 
girsti kalbant kroatiškai; 1847 metais savo paskutiniame loty- 
niškame nutarime seimas „kroatų-slavonų kalbą“ paskelbė tau- 
tine kalba. Taip Kossutho Vengrija ir tautinė Kroatija atsidūrė 
ant konflikto ribos. 

Imperijos valdžia bejėgiškai stebėjo Kossutho pergalę. Met- 
ternichas, turėdamas stiprią nuojautą, anksti suvokė Kossutho 


71 


HABSBURGŲ MONARCHIJA 


veiklos pavojų ir griebėsi vienintelių XVIII amžiaus racionaliz- 
mu besivadovaujančiam politikui prieinamų priemonių - įtiki- 
nėjimų, kalėjimo, papirkinėjimų. Tačiau tai buvo daroma ne- 
ryžtingai, tad, kaip ir visa kita imperijoje, nedavė rezultatų. Im- 
perijos valdžia, anksčiau skelbusis, kad yra pasiryžusi ginti 
Vengrijos tautų kultūrines teises, susidūrusi su maištinguoju 
1844 metų seimu, paspaudė uodegą ir nenoromis sutiko su veng- 
rų kalbos įstatymu, pasitenkinusi vien tuo, kad vokiečių kalbą 
vengrai pripažino bendravimo su imperijos valdžia kalba. Tai 
buvo vienui vienintelė vengrų nuolaida tris šimtus metų egzis- 
tuojančiai ir juos pačius iš turkų jungo išlaisvinusiai imperijai. 
Tačiau Metternichas žinojo, kad luominis liberalizmas, net ir 
Vengrijoje, tebuvo žemvaldžių judėjimas; Habsburgų politikai 
nepamiršo patikrinto Juozapo II ginklo - palenkti savo pusėn 
valstietiją. Patys būdami žemvaldžiai ir konservatoriai, jie dar 
svyravo, ar verta to griebtis. Tačiau šį ginklą jiems į rankas įda- 
vė Galicijos įvykiai. 1846 metais sukilo lenkų patriotai - dvari- 
ninkai ir inteligentai, tai ir buvo 1848-ųjų revoliucijų įžanga. 
Austrijos valdžia, pašiurpusi iš panikos, kad prasideda seniai 
pranašauta revoliucija, ir matydama, jog turi nepakankamą re- 
guliariąją kariuomenę, sukurstė valstiečius sukilti prieš savo šei- 
mininkus. Viskas baigėsi žakerija. Lenkai, susigėdę, kad išryš- 
kėjo ribota klasinė jų nacionalizmo prigimtis, vėliau aiškino, kad 
valstiečiai buvę „rusinai“, mažarusiai; iš tikrųjų abu tie sukili- 
mai - ir tautinis, ir valstiečių - vyko grynai lenkų gyvenamose 
srityse, o valstiečiai buvo tautiškai nesusipratę lenkai. Galicijos 
sukilimą nuslopino dalgiais ir spragilais, bet jis sudrebino Aust- 
rijos monarchijos agrarinę sistemą. Sukilimo metu imperijos val- 
džia turėjo pažadėti panaikinti lažą, tad sukilimui pasibaigus 
nebedrįso jo primesti. Vadinasi, seimų frondos bei Kossutho tau- 
tinio fanatizmo pašonėje krutėjo ir valstiečių masės; kas išlais- 
vins juos nuo lažo, tas ir pelnys jų palankumą. Scena 1848-ie- 
siems buvo paruošta. 

Tarptautinėje arenoje ateičiai irgi rengtasi. Vienintelė saugu- 
mo garantija, kuria Metternichas pasitikėjo, buvo Rusija; kaip 
daugybės kitų ir praeityje, ir ateityje, taip ir jo skepticizmas ties 
Rusijos siena išgaruodavo. 1833 metų Austrijos ir Rusijos susi- 
tarimas be jokių nesusipratimų galiojo ir naujos Artimųjų Rytų 
krizės metu 1839-1841 metais. Metternichui tai buvo ideali Ar- 
timųjų Rytų krizė, nes vandenį per ją drumstė Prancūzija, ne 
Rusija; neramumų židinys ruseno tiek prie Reino, tiek Levante. 
Tai patvirtino jo įsitikinimą, kad krizė Artimuosiuose Rytuose 
atvers duris revoliucijai Europoje. Žinoma, jeigu ne nujaučiama 
grėsmė iš Prancūzijos, ir caras Nikolajus nebūtų vykdęs tokios 
nenukrypstamai konservatyvios politikos, ištikimai laikęsis iš- 
vien su Austrija ir Anglija, kad tik išlaikytų nepaliestą Turkijos 
imperiją. Tačiau Nikolajus matė Turkijos silpnumą ir turėjo tai 
omeny, tuo tarpu prisiminimas apie 1829 metų Rusijos silpnu- 
mą buvojau beveik išgaravęs. Per visą penktąjį dešimtmetį Ru- 
sija vis atviriau traukėsi nuostatus guo politikos Artimuosiuose 
Rytuose ir gręžėsi atgal prie Turkijos padalijimo planų, kurie 
jau beveik buvo įvarę pleištą tarp Austrijos ir Rusijos 1829 me- 
tais. Metternichui teko dairytis naujų sąjungininkų. Jis negalėjo 
dėti vilčių į Prūsijos paramą, nes toji buvo visiškai abejinga Ar- 
timiesiems Rytams, o ir Angliją atokiau nuo šio reikalo laikytis 
vertė dvi priežastys: liberalusis sentimentalizmas ir visai pa- 
grįstos abejonės dėl Austrijos stiprybės. Liko Prancūzija, tad 
Metternichas, siekdamas palaikyti status guo pirmiau Italijoje, o 
paskui ir Artimuosiuose Rytuose, paskutiniais savo metais ėmė 
puoselėti mintį apie sąjungą su konservatyviaisiais sluoksniais 
Prancūzijoje. Nenusisekęs Prancūzijos ir Austrijos bendradar- 
biavimas, kuris per Krymo karą Austrijai atnešė tiek nesėkmių, 
iš esmės buvo Metternicho proto vaisius. Ši sąjunga negalėjo 
būti veiksminga be tvirtos konservatyvios vyriausybės Prancū- 
zijoje; tokią vyriausybę vėliau sudarė Napoleonas III, bet ji bu- 
vo ne pagal jėgas 1847 metais Guizot. 

Taigi abejonės dėl Prancūzijos stabilumo vertė Metternichą 
vėl ieškoti priklausomybės - deja, nesėkmingai - nuo Rusijos. 
Tris dešimtmečius Rusija žadėjo jam paramą prieš „revoliuci- 
ją“. 1847 metais revoliucijos grėsmė buvo kaip ant delno, ir Met- 
ternichui nebereikėjo jos perdėti. Galicijos sukilimas - tai tik pa- 
viršiaus subangavimas prieš besitvenkiančią lenkų audrą; atvi- 
rai maištaujančioje Lombardijoje austrų kareiviai nekišo nosies 
iš kareivinių bijodami užgauliojimų gatvėse; iš Vienos gniauž- 
tų išslydo Kossutho vadovaujama Vengrija; o ir pačioje Vienoje 
liberalų klubai rinkdavosi tiesiog policijos panosėje. Revoliuci- 
jos grėsmė buvo visuotinė; kaip tik todėl Rusija ir nenorėjo prieš 
ją kelti ginklo. Du carai, Aleksandras ir Nikolajus, laikėsi po- 
žiūrio, kad Austrija reikalinga Europai; jie turėjo omeny, reika- 
linga kaip sąjungininkė, o ne kaip įsipareigojimas. Jei Rusija būtų 
stojusi prieš revoliuciją, būtų užsitraukusi visų keturių viršes- 
niųjų tautų - lenkų, vengrų, vokiečių ir italų - priešiškumą; o 
užjų jau šmėsčiojo naujojo Napoleono šešėlis. Rusijai palaikyti 
Metternichą reiškė vėl prisišaukti 1812-uosius. Todėl ji atsisakė 
sąjungos su status guo siekiančia valstybe ir, kaip ir 1839 metais, 
nusišalino nuo Europos reikalų, pamynusi principus, kad lai- 
mėtų laiko. Rusijai tai išėjo į naudą, o Metternichui reiškė žlugi- 
mą. Jis, kuris niekados neveikė vienas, dabar vienutėlis stovėjo 
prieš revoliuciją - nė užsienio sąjungininkų, nė paramos namie. 
Priešininkai ir netgi patys imperatoriškosios šeimos nariai Met- 
ternichą laikė atpirkimo ožiu ir manė, kad jį nuvertus viskas 
būtų gerai. Deja, virsdamas Metternichas paskui save nusitem- 
pė ir senąją Austriją; iškilo Austrijos problema; ir per tolesnį 
šimtą Europos konflikto metų taip ir nepavyko atkurti Vidurio 
Europoje stabilumo, kuris buvo sugriautas 1848 metų kovo 13 
dieną. 

RADIKALIZMO PROTRŪKIS: 
1848 METŲ REVOLIUCIJOS 


1848 metais į Habsburgų imperiją kelią prasiskynė žmogaus 
teisių doktrina. Imta abejoti dinastijos idėja, o kartą sukėlusiai 
abejonių jai jau nebebuvo lemta susigrąžinti praeityje turėto 
nesąmoningo visuomenės pritarimo. „Austrijos idėja“ tapo to- 
kia pat idėja kaip ir kitos, konkuruojančios dėl inteligentų pa- 
lankumo; dinastija šiaip taip išsilaikė ne dėl savo stiprybės, o 
tik manevruodama tarp besivaržančių viena su kita tautų ir 
klasių. 1848-ieji žymėjo perėjimą nuo nesąmoningo gyvenimo 
būdo prie sąmoningų pastangų jį sutvarkyti, tad, nepaisant 
Habsburgų kariuomenės pergalės, protas liko lemiamas veiks- 
nys Austrijos politikoje. 

Revoliucija vyko iš esmės agrarinėje valstybėje, todėl vienin- 
telė neįveikiama jos jėga buvo valstiečių noras atsikratyti lažo 
ir kitų feodalinių prievolių. Šis gaivališkas siekis mažai ką ben- 
dra turėjo su radikalia miestų inteligentų programa, tačiau šio- 
kių tokių sąsajų galima rasti. Valstiečiai irgi buvo žmonės, ne- 
paisant vengriškų priežodžių, kuriais teigiama priešingai; šiaip 
ar taip, jie jautė tautines ribas, skiriančias juos nuo ponų, ypač 
kai tas ribas dar gilino religiniai skirtumai, tad jau pirmosiomis 
revoliucijos dienomis pripažino radikalus savo vadais. Todėl 
toks iš pažiūros buvo brandus tautinės programos turinys, lei- 
džiantis nujausti ir XX amžiaus politinius reikalavimus. Nejįti- 
kėtina, bet valstiečių pakilimas į kovą prieš lažą revoliucine dva- 
sia užkrėtė ir jų ponus ar bent jau ne visai tvirtus imperijos val- 
džios šalininkus. Vengrijos smulkioji bajorija, įsibaiminusi dėl 
savo likimo, tapo tikrai revoliucine jėga; šis reiškinys vengrų 
revoliucijai, taigi ir Vengrijos istorijai, suteikė unikalumo. Su- 
svyravo ir stambiųjų dvarininkų lojalumas - tereikėjo sužlugti 

jų besąlygiškam sandėriui su Habsburgais: imperatorius 
nebandė tramdyti valstiečių, ir didikams teko ieškotis kitų są- 
jungininkų. Jų fronda gal ir nebuvo labai rimta, tačiau tapo 
nuolatine: iš pradžių reiškėsi kaip kietai reakcinė, vėliau ėmė 
eksperimentuoti su nacionalizmu. 

Valstiečių nepasitenkinimas, nors visuotinis, buvo nesąmo- 
ningas: kad įsipliekstų, jam reikėjo žiežirbos iš miestų. 1848 me- 
tais revoliucija pratrūksta visur, kur tik yra miestas, turintis per 
100 000 gyventojų. Todėl du rimti sukilimai įvyksta Austrijos 
Italijoje - Milane ir Venecijoje. Į šiaurę nuo Alpių tebuvo trys 
tokie miestai - Viena, Budapeštas ir Praha. Iš jų tik Vieną, kur 
gyveno daugiau kaip 400 000 žmonių, pagal anuometinį lygį 
galima laikyti dideliu ir moderniu miestu. Nuo 1815 metų gy- 
ventojų čia beveik padvigubėjo, daugiausia jų suplūdo iš kai- 
mo; šiai nebrandžiai, skurdo kamuojamai masei toli gražu ne- 
užteko darbo vietų pramonėje. Priešingai įprastinei nuomonei, 
1848 metų revoliucijas paskatino ne Pramonės revoliucija, o jos 
nebuvimas. Miestai augo greičiau, nei kilo pramonė, teikianti 
darbo vietų ir prekių; tad miestų augimas privedė prie to, kad 
gerokai smuktelėjo miestiečių gyvenimo lygis. Pramonės plėt- 
ra, kaip rodo tolesnė XIX amžiaus istorija, yra vaistas nuo so- 
cialinės įtampos, o ne jos priežastis; todėl Viena niekados nebu- 
vo taip revoliucingai nusiteikusi kaip tada, kai turėjo menkiau- 
siai išvystytą pramonę. Proletariato —- bežemių valstiečių - čia 
užteko, tik nesimatė kapitalistų, kurie juos įdarbintų; toks buvo 
1848-ųjų visuomenės modelis. Proletariatas sudarė labiau nei 
valstietija susitelkusią revoliucinę jėgą, tačiau, kaip ir valstie- 
čiai, neturėjo savo vadų ir rado juos - akivaizdžiausias ekono- 
minio ir politinio atsilikimo požymis - tarp universiteto studen- 
tų. Viena ir čia išsiskyrė iš kitų miestų: visoje Austrijos imperi- 
joje niekur kitur nebuvo visapusiško universiteto. Studentai tik 
vadovavo gatvių mūšiams, bet nebuvo pakankamai subrendę 
tapti atsakingais revoliucijos vadais ir, žinoma, nerado tokių va- 

dų tarp savo profesorių. Be to, išskyrus medicinos studentus, 
visi kiti mokėsi biurokratijos specialybių ir anksčiau ar vėliau 
pajuto realybės spaudimą. | 

Nei Praha, nei Budapeštas nepasižymėjo tokiu revoliuciniu 
įkarščiu kaip Viena. Abu buvo palyginti maži miestai: Prahoje 
gyveno šiek tiek daugiau nei 100 000 gyventojų, Budapešte — 
šiek tiek mažiau. Nei vieno, nei kito negalėjai pavadinti augan- 
čiu miestu, abu 1815 metais turėjo per 60 000 gyventojų. Sena- 
kuriai miestiečiai - ne kas kita kaip vokiečiai - ir dabar vyravo: 
sudarė du trečdalius visų gyventojų Budapešte ir maždaug tiek 
pat Prahoje. Kita vertus, Budapešto universiteto studentai bu- 
vo daugiausia vengrai, tuo tarpu čekų studentai Prahoje suda- 
rė kovotojų mažumą. Vengrijoje revoliuciją perėmė vengrų 
smulkioji bajorija, tad studentams liko tik šalutinis vaidmuo; 
Prahoje revoliuciją savo rankose laikė studentai, bet neturėda- 
mi realių jėgų, patyrė pirmąjį 1848-ųjų pralaimėjimą. Tiesą sa- 
kant, Praha, nepaisant didumo, buvo to paties lygio kaip ir ne- 
dideli, keleto tūkstančių gyventojų, miesteliai, kurių vardais bu- 
vo pavadintos įvairios 1848 metų programos. Tose programose 
apsišvietęs mokyklos mokytojas čekas, stačiatikių kunigas ser- 
bas ar liuteronų pastorius slovakas tarsi iš molio lipdė savo 
tautas. Taigi slovakų tauta - dar abejotino brandumo - iš neži- 
nomybės išniro Liptovsky Sv. Mikulaše 1848 metų gegužės 10 
dieną, serbų tauta —- Karlovicuose gegužės 13 dieną, rumunų - 
Blaže gegužės 15 dieną. 

Austrijos revoliucijoms, kaip ir Vokietijos, postūmį davė va- 
sario 24 dienos Paryžiaus revoliucija; šis pavyzdys uždegė in- 
teligentus irgi neatsilikti. Budapešte vasario pabaigoje grupė ra- 
dikaliai nusiteikusių studentų, netrukdomi seimo, kuris vis dar 
rinkdavosi Bratislavoje, išėjo į gatves su revoliucine programa: 
jie reikalavo demokratinės konstitucijos, kurioje būtų numaty- 
ta visuotinė rinkimų teisė, lažo panaikinimas be kompensacijos 
ir lygios teisės visoms tautybėms. Ši programa, kuri, be kita ko, 

metė iššūkį dinastijai, dar didesnį iššūkį metė smulkiajai bajori- 
jai - ekonominį, užsipuldama lažą, ir politinį, užsipuldama 
smulkiosios bajorijos privileginę rinkimų teisę; tai buvo tokios 
rūšies programa, kuri kitose šalyse pasiturinčius liberalus vėl 
nuvijo „tvarkos“ gynėjų pusėn. Kossuthas, vienintelis Europo- 
je, užuot ieškojęs dinastijos paramos prieš radikalus, įtikino sa- 
vo sekėjus juos pranokti; jis nutildė demokratinius šūksnius, nu- 
kreiptus prieš smulkiąją bajoriją, paleidęs tautinius šūksnius, 
nukreiptus tiek prieš Habsburgus, tiek prieš kitas Vengrijos tau- 
tybes. Jei smulkioji bajorija neperims revoliucijos vadžių, radi- 
kalių pažiūrų inteligentai patrauks savo pusėn valstiečius - šiuo 
argumentu Kossuthas įtikino seimą Bratislavoje priimti vadi- 
namuosius Kovo įstatymus. 

Kovo įstatymai, kurie sukūrė modernią Vengriją, turėjo tris 
aspektus: konstitucinį, liberalųjį ir tautinį. Svarbiausias jų tiks- 
las - išsaugoti smulkiąją bajoriją; šis tikslas buvo slepiamas, bet 
sėkmingiausiai pasiektas. Pagal Kovo įstatymus Pragmatinę 
sankciją keičia asmeninė unija; panaikinama Vengrijos kance- 
liarija Vienoje; palatinas, arba imperatoriaus vietininkas Buda- 
pešte, turi perimti visas imperatoriaus teises ir tvarkytis vietoje 
be jokių nuorodų iš Vienos; Vengrijos pasiuntinys turi būti 
priimamas imperijos dvare kaip vyriausiasis komisaras; Vengri- 
ja turi atskirą savo kariuomenę, biudžetą ir užsienio politiką. 
Trumpai tariant, Vengrija gauna dominijos statusą. Vietoj feoda- 
linio seimo Bratislavoje turi būti parlamentas Budapešte, renka- 
mas visuotiniu, nors su apribojimais, balsavimu, ir jam atsakinga 
konstitucinė vyriausybė; bajorijai atimama privilegija nemokėti 
mokesčių, o miestams suteikiama teisė būti atstovaujamiems par- 
lamente. Vengrų kalba nuo šiol tampa pagrindiniu kandidata- 
vimo į seimą reikalavimų; ir ši vengrų tautinė valstybė apima 
visas „Šv. Stepono Karūnos žemes“. Taigi į šią unitarinę Veng- 
rijos valstybę inkorporuojamos ir Transilvanija su Kroatija - jų 
seimai ir valdytojai panaikinami. Abu seimai turėjo susirinkti 

paskutinį kartą, kad patvirtintų savo paleidimą - kaip vėliau 
paaiškėjo, abiejų seimų susirinkimų rezultatai gerokai skyrėsi. 
Visi tie stulbinantys tautinio išsilaisvinimo ir meistriškos politi- 
kos laimėjimai užtemdė du esminius nukrypimus nuo radika- 
lios programos: pirma, lažas, nors ir panaikinamas, bet valsty- 
bė vis dėlto turi dvarininkams sumokėti kompensaciją; antra, 
nors turto cenzas buvo apribotas, smulkioji bajorija vis vien su- 
gebėjo išlaikyti privileginę balsavimo teisę ir administracinę val- 
džią komitatuose. Tiems bajorams, kurie visai neturėjo žemės, 
jų teisės buvo paliktos tik iki gyvos galvos; daugiausia laimėjo 
vidutinė bajorija - kertinis „istorinės Vengrijos“ akmuo. 

Vengrijos įvykiai, kaip kad dažnai atsitikdavo, paskatino 
jais pasekti ir Bohemiją. Kovo 11 dieną radikaliai nusiteikę Pra- 
hos inteligentai taip pat suformulavo savo programą; Bohe- 
mijos seimas, neturėdamas nei savo Kossutho, nei smulkio- 
sios bajorijos, liko nuošalyje ir nė nemėgino su jais varžytis. 
Kovo 11 dieną į kavinės koncertų salę susirinko čekai bei vokie- 
čiai — ir vieni, ir kiti politiškai nepatyrę. Jie reikalavo įprasti- 
nių liberalių „laisvių“ - diskusijų laisvės, cenzūros panaikini- 
mo ir panašių dalykų. Tik paskutinę akimirką čekų inteligentas 
Brauneris, gulėdamas ligos patale, dar pridėjo labiau Bohemi- 
jos sąlygas atitinkančių reikalavimų - panaikinti lažą; suly- 
ginti čekų ir vokiečių kalbų teises mokykloje ir administraci- 
joje; Silezijai, Moravijai ir Bohemijai - „Šv. Vaclovo Karūnos 
žemėms“ - įsteigti bendrą centrinę kanceliariją ir bendriesiems 
reikalams tvarkyti parlamentą, kuris rinktųsi tai Prahoje, tai 
Brno. Taip visai atsitiktinai impulsyvus sergančio Žmogaus 
žingsnis iškėlė tautinį klausimą Bohemijoje ir parodė, kaip jis 
susipynęs su istorinėmis pretenzijomis. Šiuodu dalykai rau- 
donomis gijomis ėjo per Bohemijos - o ir visos Vidurio Euro- 
pos - lemtį nuo to 1848-ųjų kovo 11 dienos vakaro iki galuti- 
nio atsiteisimo 1945-aisiais, kai vokiečiai buvo išvyti iš visų 
istorinių Šv. Vaclovo žemių. 

Paskutinė, tačiau pati rimčiausia revoliucija įvyko Vienoje. 
Čia dinastija dar laikė rankose paskutinius valdžios likučius, 
todėl revoliucija čia buvo kova dėl valdžios, o ne visa ko griovi- 
mas. Vienos politinė visuomenė, kosmopolitiškesnė nei kitur ir 
labiau patyrusi valdymo reikaluose, buvo per daug brandi, kad 
aklai pritartų neapgalvotoms radikalioms programoms. Tačiau 
brandžių žmonių revoliucija, kaip rodo abiejų - ir Pirmosios, ir 
Antrosios - respublikų konstitucijos Prancūzijoje, stengiasi iš- 
vengti revoliucinių padarinių; o Vienos visuomenė buvo dar 
tik pusiaukelėje į brandumą. Imperijos valdžia visaip bandė ma- 
nevruoti ir derėtis su revoliucija, kaip kad daug kartų buvo da- 
riusi su daugybe kitų priešų. Kovo 12 dieną Metternichas žen- 
gė paskutinį savo kaip valstybininko žingsnį: pasiūlė sušaukti 
visų provincijų seimų delegatus į Generalinių luomų susirinki- 
mą - pamėginti suburti bajoriją ginti savo ir imperatoriaus pri- 
vilegijų. Tačiau žingsnis buvo pavėluotas: bajorija nebeturėjo 
jėgų priešintis revoliucijai, negana to, matydama yrančią lažo 
sistemą, dėl to kaltino ne ką kitą, o imperijos valdžią. Metterni- 
chas ne tik netapo bajorijos lyderiu, bet, kad dvarui pavyktų 
pelnyti jos, o podraug ir pasiturinčios vidurinės klasės paramą, 
apskritai buvo išmestas už borto. Šiam „imperiniam perver- 
smui“ dirigavo erchercogienė Sofija, imperatoriaus brolio Pran- 
ciškaus Karolio žmona ir Pranciškaus Juozapo motina; už jos 
stovėjo visi tie Metternicho pavyduoliai ir ypač siaurakakčių 
absoliutizmo šalininkų grupuotė, kuriai Metternichas buvo ir 
per daug apsišvietęs, ir per didelis reformuotojas. Žemutinės 
Austrijos seimą, kuriuo Metternichas pasikliovė, jie panaudojo 
kaip susidorojimo su juo priemonę. 

Vienoje revoliucija kovo 13 dieną prasidėjo kaip dvaro są- 
mokslas; netrukus paaiškėjo, kokia kvailystė buvo įtraukti ma- 
ses į dvaro intrigas. Vienos viešoji nuomonė jau kunkuliavo nuo 
radikalios vengrų programos Bratislavoje, esančioje vos už 40 
mylių; o kovo 3 dieną kurstyti minių kuo atviriausiai į Vieną 

atvyko pats Kossuthas. Kovo 13 dieną susirinko Žemutinės Aust- 
rijos seimas ir, kaip planuota, pareikalavo, kad atsistatydintų 
Metternichas. Šio reikalavimo - o tai anaiptol nebuvo numaty- 
ta - nusitvėrė į gatves išėję Žmonės, ir prasidėjo tikra revolicija. 
Gatvių mūšių išvengta tik todėl, kad valdžia palūžo dvasia; jei 
ji būtų bandžiusi priešintis, Habsburgų monarchijos citadelė bū- 
tų buvusi sulyginta su žeme. Metternichas atsistatydino - ir se- 
noji Austrija žlugo kartu su juo. Valdžia Vienoje perėjo į stu- 
dentų komiteto rankas, kuris pats buvo vienintelė priedanga 
nuo proletarų ekscesų. Metternicho sistemą ištiko paskutinis 
smūgis. Kovo 18 dieną, padrąsinta žinios apie Metternicho nu- 
vertimą, įstikinusi, kad revoliucijai pavojaus nebėra, sukilo Lom- 
bardija ir kreipėsi pagalbos į Sardinijos karalių; tai savo ruožtu 
paskatino sukilti Veneciją ir įkurti Venecijos respubliką. Aust- 
rijos itališkoji misija baigėsi; austrų kariuomenės niekas nebe- 
bijojo net ten, kur jos buvo sutelkta daugiausia. 

Atsistatydinus Metternichui, išsikvėpė ir „imperinis perver- 
smas“. Buvo įsteigta atsakingo ministro pirmininko pareigybė, 
tik nepasakyta, kam jis turėtų atsiskaityti. Pimuoju ministru pir- 
mininku tapo Kolovratas, pagaliau — kad ir vos kelioms die- 
noms - atsisėdęs į Metternicho kėdę. Naujuoju finansų minist- 
ru paskirtas Ficąuelmont'as, kurį Metternichas jau seniai buvo 
numatęs kaip savo įpėdinį. Kovo 15 dieną liaudžiai pažadėta 
kada nors - neapibrėžtoje ateityje - sušaukti visuotinį Luomų 
susirinkimą, kuriame bus gausiau atstovaujama ir viduriniams 
visuomenės sluoksniams; o balandžio 10-17 dienomis Vienoje 
susirinko Luomų centrinis komitetas. Visi šie bergždi gudravi- 
mai nepajėgė nuslopinti neramumų Vienoje: kasdien plykstel- 
davo naujos riaušės ir skambėjo vis kiti reikalavimai, tad ir to- 
liau iš kėdžių lėkė ministrai ir buvo daroma vis naujų nuolaidų. 
Kolovratas iš politinės arenos dingo už keleto dienų; Ficguel- 
mont'as išsilaikė iki gegužės 5 dienos, kai iš savo kabineto buvo 
išmestas studentų demonstracijos; tad visą gegužės mėnesį at- 

sakomybės naštą nešė Pillersdorfas, senyvo amžiaus biurokratas, 
kuris prieškovio laikotarpiu buvo pelnęs neužtarnautą liberalo 
reputaciją. Netekusi politikos vadžių, imperatoriškoji šeima 
šiaip taip stengėsi laikytis vandens paviršiuje; kaip ir ankstes- 
nės krizės per Napoleono karus ar vėlesnės 1918-ųjų krizės me- 
tu, ji būtų pripažinusi visus ir viską, kas tik savo ruožtu būtų 
pripažinęs ją. Naujas balandžio 25-osios maištas privertė dinas- 
tiją paskelbti parlamentinę konstituciją visai imperijai, skubotai 
sulipdytą belgų konstitucijos pavyzdžiu. Tai nėmaž nepatenki- 
no Vienos radikalų, kurie norėjo parengti savo konstituciją. Ge- 
gužės 15 dieną po dar kelių demonstracijų Balandžio 25-osios 
konstitucija buvo atšaukta ir pažadėtas visuotiniu balsavimu 
išrinktas Steigiamasis susirinkimas. Praėjus vos dviem dienoms, 
gegužės 17-ąją, imperijos dvaras iš Vienos nusidangino į Ins- 
bruką. Šis Habsburgų mėginimas pasprukti nuo revoliucijos 
nuosaikiuosius liberalus pastūmėjo atgal į radikalų glėbį, ir ge- 
gužės 26 dieną Vienos revoliucionieriai pasiekė savo didžiau- 
sią pergalę: įkūrė Visuomenės saugumo komitetą - iš dalies 
vadovauti revoliucijai, bet dar labiau kontroliuoti likusių mi- 
nistrų veiklai. 

Visas tas pačias kaip Vienos vokiečiams nuolaidas dvaras pa- 
darė ir kitoms viršesniosioms tautoms. Vyriausiajam kariuome- 
nės vadui Radetzky'ui Italijoje buvo prisakyta nesipriešinti su- 
kilimams ir neilgtrukus į Lombardiją įžengusiems Sardinijos da- 
liniams; Lombardijai suteikta savivalda ir nusiųstas ministras 
sutvarkyti šitų reikalų; o kai iš to nieko neišėjo, Austrijos vy- 
riausybė gegužės viduryje pasisiūlė užleisti Lombardiją Sardi- 
nijai ir suteikti autonomiją Venecijai. Šie pasiūlymai irgi buvo 
atmesti: italai reikalavo, kad Austrija atsitrauktų iš visų jai pri- 
klausančių Italijos teritorijų, o Anglija, į kurią Austrija kreipėsi, 
nesiėmė tarpininkauti, kol Venecijai ar bent jos daliai, nebus pa- 
žadėta nepriklausomybė. Derybomis savo itališkų teritorijų 
Habsburgai nebegalėjo išlaikyti; Radetzky's, nepaisydamas nu- 

rodymų iš Vienos, rengėsi susigrąžinti jas jėga, o imperijos val- 
džia savo ruožtu, nekreipdama dėmesio į jo nepaklusnumą, vis 
dėlto siuntė pastiprinimus, taigi ėmėsi ribotų praktinių veiks- 
mų. Pritarimas Radetzky'ui Austrijoje nesiribojo valdžia; italų 
pretenzijos į Triestą ir Tirolį net pačių radikaliausiųjų širdyse 
pažadino patriotinius jausmus, tad revoliucingai nusiteikę 
studentai paliko barikadas, kurias buvo pasistatę prieš imperi- 
nes pajėgas, ir patraukė į Italiją stoti tenai į imperijos kariuo- 
menės gretas. 

Tarp Vienos ir Vengrijos radikalų panašaus konflikto nebu- 
vo. Vengrijos palatinas erchercogas Steponas, nelaukdamas im- 
peratoriaus-karaliaus sutikimo, pakluso revoliucijai ir perdavė 
savo valdžią atsakingai vyriausybei, vadovaujamai radikalaus 
didiko Batthyany'o; Kossuthas tapo finansų ministru ir politi- 
kos vairininku. Dvaras murmėjo reikšdamas nepasitenkinimą, 
bet turėjo sutikti; balandžio 11 dieną Ferdinandas Kovo įstaty- 
mus patvirtino kaip konstituciją. Taigi Vengrijos revoliucija bu- 
vo legalizuota; Habsburgų imperija skilo į dvi dalis, ir Vengrija 
— iki šiol buvusi tik Habsburgų provincija, nors ir privilegijuo- 
ta, - tapo atskira valstybe. Dvaras, be abejonės, puoselėjo viltį 
išsižadėti savo nuolaidų; ir netgi daugelis vengrų politikų ma- 
nė, kad pergalė buvo išplėšta per šiurkščiai. Deakas, vienas iš 
liberalių smulkiosios bajorijos atstovų, taip paaiškino, kodėl de- 
dasi prie Kossutho programos: „Girtas neklauso proto argumen- 
tų, O seimas šiuo metu yra apgirtęs“. 1848 metų vasarą Deakas 
faktiškai pasitraukė iš politinės veiklos būdamas įsitikinęs, kad 
Kossutho ekstremizmas veda Vengriją į pražūtį ir todėl būtina 
eiti su Habsburgais į kompromisą. Ir kai tas kompromisas pri- 
brendo, jis buvo sudarytas Kovo įstatymų, o ne Pragmatinės 
sankcijos pagrindu. Vengrija, o ne dinastija, čia buvo toji šalis, 
kuri daro nuolaidas.Vengrai nesunkiai galėjo išsireikalauti švel- 
nesnių sąlygų - juk po 1848 metų balandžio 11-osios Vengrijos 
egzistavimas nebekėlė abejonių. 

Nuolaidos iš abiejų pusių buvo vienodos: išskyrus vokiečių 
širdperšą dėl Tirolio, dvaras ir revoliucionieriai daugmaž vie- 
nodai palankiai žiūrėjo į Habsburgų imperijos pertvarką pagal 
viršesniųjų tautų norus. Vienos liberalai imperiją laikė vokiečių 
valstybe, kuri vaidins svarbiausią vaidmenį naujojoje liberalio- 
je Vokietijoje, ir tiek pat primygtinai reikalavo rinkimų į vokie- 
čių Tautinį susirinkimą Frankfurte, kiek ir į Steigiamąjį susirin- 
kimą Austrijoje. Nevykusi Balandžio 25-osios konstitucija, kuri 
provincijas traktavo kaip kokius valstybės filialus, be perstojo 
centrinei valdžiai besiskundžiančius savo bėdomis ir rūpesčiais, 
buvo tiesmuka tokio požiūrio išraiška. Dar ryškiau šis požiūris 
prasikišo siūlymuose, kuriuos kurpė Luomų centrinis komite- 
tas, posėdžiavęs balandžio 10-17 dienomis, ruošdamasis taip 
niekad ir neįvykusiam Generalinių luomų susirinkimui. Komi- 
tetą sudarė tik vokiškųjų provincijų seimų nariai - aukštieji Vie- 
nos biurokratai ir apsišvietę vokiečių bajorai, varę agitaciją prieš 
Metternichą; trumpai tariant, nuosaikiausi ir labiausiai patyrę 
ano meto Austrijos vokiečiai. Šitie vokiečiai pripažino ir kitų 
istorinių tautų siekius: Vengrija, jų siūlymu, su imperija turėtų 
būti sujungta tik asmeniniais ryšiais; Lombardiją-Veneciją rei- 
kėtų perleisti tautinei Italijos valstybei; Galicijai, kol dar neatsi- 
kūrusi Lenkija, suteikti autonomiją. Visa kita imperijos dalis tu- 
rėtų būti unitarinė vokiečių valstybė, Vokietijos sąjungos narė, 
vienijama vokiečių kultūros. Šios programos šalininkai jau ma- 
nė dinastiją esant visai sugniuždytą, bet vos tik toji vėl atsistojo 
ant kojų, ne vienas vokietis iš oficialiųjų sluoksnių nuo progra- 
mos kaipmat atsimetė. Šiaip ar taip, jie atskleidė visiems mo- 
narchijos vokiečiams bendrą nuostatą: jei dinastija virstų, jie ei- 
tų išvien su didžiuoju vokiečių nacionalizmu, o ne į federaciją 
su neistorinėmis tautomis. Įvairios vokiečių grupės nesutarė tik 
dėl vieno dalyko - laiko, kada tai įvyks: patys radikaliausi prieš 
dinastiją nusistatė 1848 metais, o didžioji dauguma vokiečių dar 
regėjo joje šiek tiek gyvybės. 

Tarp vokiečių ir vengrų radikalizmo galima įžvelgti nemen- 
ką sąryšį. Kossuthas pervertino vengrų jėgas, tačiau net ir jis 
suprato, kad išsilaikyti jiems pavyks tik šliejantis prie vokiečių 
nacionalizmo, todėl pasiūlė vokiečiams globėjišką partnerystę. 
Du vengrų pasiuntiniai nuvyko į vokiečių Tautinį susirinkimą 
Frankfurte: jie ten paprašė nesutikti su tuo, kad Austrijos impe- 
rijoje būtų sukurtos slavų valstybės, ir garantavo Vokietijai, kad 
Vengrija palaikys Vokietijos sąjungos vientisumo idėją prieš če- 
kų ir slovėnų separatizmą. Tuščiagarbiai ir pernelyg savim pa- 
sitikintys, Kossuthas su vengrų radikalais manė, kad didysis 
vokiečių nacionalizmas bus nukreiptas tik prieš dinastiją ir sla- 
vų tautas, bet neperžengs vengrų sienos. Kossuthas taip pat buvo 
linkęs paremti italų ir lenkų siekius, bet aplinkybės vertė laiky- 
tis diplomatinio atsargumo. Net ir jis suvokė, kad neverta tyčia 
provokuoti Rusijos intervencijos ir todėl iš pradžių apie Galici- 
ją tylėjo. Be to, tautinės Vengrijos neišvengiamai laukė bręstan- 
tis karas su kroatais, todėl ji vylėsi sukurstyti prieš juos imperi- 
jos valdžią. Vengrija nenoriai prisidėjo prie karo su Italija - „su 
sąlyga, kad Austrijos vyriausybė padės nugalėti Kroatiją ir kad 
karui baigiantis nusileis visiems teisėtiems tautiniams italų rei- 
kalavimams“. Taigi imperijos valdžiai buvo leidžiama gyvuoti 
tik tokiu atveju, jeigu ji taps viršesniųjų tautų įrankiu. 

Visa tai toli gražu netenkino dinastijos. Per pirmas tris pra- 
laimėjimo savaites, sutikdama su visais vokiečių ir vengrų rei- 
kalavimais, ji vis dėlto ėjo prieš jų norus teikdama nuolaidų 
čekams ir kroatams. Iš pradžių dvaras tai darė be jokių sąmo- 
ningų ketinimų, vien tik iš silpnumo, tačiau gegužės pradžioje 
suvokė, kad po kojų pasipainiojo naujas diplomatinis ginklas ir 
kad pasitraukęs čia, į Insbruką, gali veikti atrištomis rankomis. 
Insbrukas, kur vyravo sentimentai savo provincijai, o ne tautiš- 
kumo jausmas, buvo neutrali vieta, iš kur dinastija galėjo ba- 
lansuoti tarp viršesniųjų ir pavaldžiųjų tautų. Dar kovo mėnesį 
Kroatijai ji garantavo tokią padėtį, kuri visiškai kirtosi su veng- 

rų Kovo įstatymais. Vengrija paskelbė Kroatiją išvis panaiki- 
nanti, Kroatijos seimas į tai atsakė nutraukiąs ryšius su Vengri- 
ja. Karalius-imperatorius patvirtino abu aktus. Negana to, dar 
prieš atiduodamas Kroatiją į Budapešto priklausomybę, kroatų 
patriotą Jellačičių jis buvo paskyręs Kroatijos valdytoju. Veng- 
rijos vyriausybei prireikė trijų mėnsių, kad protestais išgautų jo 
atleidimą; tai buvo padaryta birželio 10 dieną, bet net ir po to 
Jellačičius naudojosi slaptu imperatoriškosios šeimos palanku- 
mu. Jo grąžinimas į buvusį postą, be mažiausios abejonės, reiš- 
kė atvirą karo paskelbimą Vengrijai rugsėjo 4 dieną. Jellačičius 
buvo dvarininkas ir imperijai tarnaujantis pareigūnas, iš Kroa- 
tijos smulkiosios bajorijos iškilęs vien tik savo gabumais ir cha- 
rakterio stiprumu. jis pats linko į konservatyvią ištikimybės 
dinastijai ir „istorinių“ kroatų teisių programą; bet 1848 metų 
sūkuryje, radęs sąjungininkų, irgi persiėmė tautine - atskiros 
pietų slavų valstybės Habsburgų imperijoje — idėja. Gajus, ily- 
rizmo propaguotojas, ir Jellačičius, Habsburgų generolas, vei- 
kė išvien - išties keista partnerystė. Kroatijos seimo bajorai pa- 
reiškė: „Mes esame viena tauta su serbais“. Jellačičius apie ser- 
bus kalbėjo kaip apie savo „kraujo brolius“; jis sveikino serbų 
tautinį sukilimą, kuris gegužės 13 dieną Karlovicuose paskelbė 
atskirą serbų Voivodiną. Tiesą sakant, Jellačičius elgėsi taip kaip 
ir aukštesnieji vidurinės vokiečių klasės sluoksniai: nutraukęs 
ryšius su imperija, jis veikė kaip pietų slavų nacionalistas, o at- 
gavęs imperatoriškąją malonę, išsižadėjo tautinių principų ir grį- 
žo prie „istorinių“ siekių. 

Dvarui su apgailestavimu teko pripažinti vengrų pergalę 
Transilvanijoje. Gegužės 15 dieną Blaže rumunų tautinis susi- 
rinkimas pareikalavo, kad klausimas dėl unijos su Vengrija ne- 
būtų svarstomas tol, kol rumunai neturės seime savo atstovų. Į 
tai Transilvanijos seimas, išrinktas senuoju principu, neatsižvel- 
gė ir susirinkęs Kluže gegužės 30 dieną nubalsavo pats save 
paleisti. Rumunų atstovai prie dvaro Insbruke buvo supažin- 

dinti su unijos aktu ir išgirdo, kad nuo šiol turi derėtis su Veng- 
rijos vyriausybe. 

Imperijos politikos prieštaringumas viršūnę pasiekė Bohemi- 
joje. Pirmoji kovo 11 dienos Bohemijos peticija, dar prieš žlun- 
gant valdžiai Vienoje, buvo perdėm nuosaiki — Prahos inte- 
ligentų nebetenkino vietinė savivalda ir individualios „laisvės“. 
Jie taip pat norėjo savų Kovo įstaymų. Antrojo susirinkimo Pra- 
hoje būta grynai čekiško: įkvėpti vengrų pavyzdžio, čekai pa- 
reikalvo vienybės ir nepriklausomybės „Šv. Vaclovo žemėms“ 
— Bohemijai, Moravijai ir Silezijai - su atskiru parlamentu ir jam 
atsakinga vyriausybe. Formaliai žiūrint, viskas vyko kaip ir 
Vengrijoje, tačiau tikroji padėtis smarkiai skyrėsi. Vengrams te- 
reikėjo surevoliucinti savo istorinę konstituciją, o saujelei čekų 
teko gręžtis prie tradicijos, nutrauktos 1620 metais. Vengrija nie- 
kada nebuvo praradusi galimybės kontroliuoti savo vietinę ad- 
ministraciją — tai darė per komitatų susirinkimus; tuo tarpu 
Bohemiją nuo pat Marijos Teresės laikų valdė tik imperijos įga- 
liotiniai - ji buvo neatskiriama Marijos Teresės ir Juozapo II su- 
kurtos unitarinės valstybės dalis. Skirtumą suvokė net ir patys 
čekai: Vengrija be išlygų siekė asmeninės unijos, tuo tarpu če- 
kai, jeigu jiems būtų pažadėta nepriklausoma vyriausybė, suti- 
ko, kad bendrus reikalus tvarkytų Austrijos imperijos Genera- 
liniai luomai. 

Būta dar vieno lemiamo skirtumo tarp Vengrijos ir Bohemi- 
jos. Vengrams, nors šiaip jie sudarė Vengrijos gyventojų mažu- 
mą, priklausė visi pasiturintys ir išsilavinę žmonės, išskyrus tik 
vokiečių buržuaziją, bet ir toji greitai suvengrėjo. Tautinė veng- 
rų valstybė „Šv. Stepono žemėse“ įsitaisė kroatų, slovakų, ser- 
bų ir rumunų sąskaita - kroatai tolima pakraščio tauta, o kiti 
visai be politinio balso. Ir atvirkščiai, čekai, nors sudarė gyven- 
tojų daugumą Bohemijoje, turėjo dar tik vos ne vos prabudusią 
kultūrinę savimonę, bet jau metė iššūkį vokiečiams - sąmonin- 
gai istorinei tautai. Nesitenkindami šia kultūrine kova Bohemi- 

joje, Prahos čekai reikalavo dar ir Silezijos su Moravija. Silezijo- 
je vyravo vokiečiai, o Moravijoje — nors ir čekai, bet jie ten netu- 
rėjo kultūrinio centro ir todėl politiškai liko vokiečių šešėlyje. 
Silezija ir Moravija paklusti Prahai galėjo būti priverstos tik jė- 
ga, o čekai jos neturėjo. Vengrai prieš imperijos valią Šv. Stepo- 
no žemėse įsitvirtino patys savo jėgomis, o čekai pageidavo, kad 
ne kas kitas, o pati imperija iškovotų jiems Šv. Vaclovo žemių 
sienas. To jau imperijos valdžiai buvo per daug net ir didžiau- 
sio silpnumo akimirką. Balandžio 8 dienos atsaku ji garantavo 
vienodas čekų ir vokiečių kaip oficialių kalbų teises ir pažadėjo 
įsteigti atsakingą vyriausybę Prahoje; Bohemijos, Silezijos ir Mo- 
ravijos unija buvo palikta svarstyti artimiausiam imperijos par- 
lamentui. 

Bohemijos vokiečiai tebuvo tik maža dalis čekų rūpesčių. Če- 
kai gyveno gožiami vokiečių nacionalizmo; jie vieninteliai iš sla- 
vų tautų varžėsi tik su vokiečiais. Tautinė Vokietija irgi preten- 
davo į istorinį palikimą - Šventosios Romos imperijos žemes, 
kurios apėmė ir Bohemiją; todėl visi vokiečių nacionalistai sie- 
kė, kad Bohemija įeitų į tautinės vokiečių valstybės sudėtį. Į pa- 
rengiamąjį parlamentą Frankfurte nuvyko viso labo du austrai; 
o penkiasdešimties narių komisija, kurią parlamentas sudarė 
parengti vokiečių Tautiniam susirinkimui, pageidavo, kad Aust- 
rijai atstovautų daugiau narių. Iš šešių Austrijos atstovų, pa- 
kviestų į komisiją, vienas buvo Palacky 's; jo balandžio 11 die- 
nos atsisakymo laiškas paskelbė čekų tautos siekį turėti savo 
gyvenimą. Didelė to laiško dalis buvo skirta istoriniams gin- 
čams, tokiems pat bevaisiams kaip ir vokiečių istoriniai argu- 
mentai. Tačiau visa esmė glūdėjo sakiny: „Aš esu slavų rasės 
Bohemijos gyventojas“. Todėl jis ir negalįs dalyvauti tautinės 
Vokietijos reikaluose. Tačiau jis nereikalavo nepriklausomos tau- 
tinės čekų valstybės ir atmetė visuotinės rusų monarchijos idė- 
ją, apie kurią jau svajojo kai kurie panslavizmo mistikai. Pa- 
lacky's rado trečią išeitį - nei su rusais, nei su vokiečiais: Aust- 

rijos imperiją, jo siūlymu, reikėtų pertvarkyti į tautų federaciją, 
kur visos tautos gyventų laisvai, globojamos Habsburgų val- 
džios. Tai buvo austroslavizmo programa, ir nuo tada, kai Pa- 
lacky's apie tai prakalbo, ji tapo lemiamu veiksniu ne vien Habs- 
burgų, bet ir Europos likime. Padaryti Vidurio Europą ne rusiš- 
ką ir ne vokišką - tai buvo paskutinė - pagaliau nuoširdi - iš 
visų Habsburgų „misijų“. 

Austroslavizmo, drąsa anaiptol nepasižyminčios programos, 
autorius buvo savo tautai visa širdim atsidavęs žmogus, kuris 
vis dėlto netikėjo jos stiprybe: slavų tautos prašė dinastijos su- 
teikti joms laisvę, nes tarėsi esančios per silpnos ją išsikovoti 
pačios. Kaip turėjo Palacky's nenorėti užsitraukti vokiečių pyk- 
čio, kad gegužės 8 dieną atsisakė tapti imperijos švietimo mi- 
nistru; esą jo paskyrimą vokiečiai „suprasią kaip palankumo 
slavams pareiškimą“. Vis dėlto dinastija buvo linkusi eiti su 
slavais į sąjungą tik tuo atveju, jei tie būtų turėję pakankamai 
jėgų ją paremti: imperatorius nė iš tolo nepriminė geranoriš- 
ko, pasiryžusio idealistiškai aukotis misionieriaus. O turėda- 
mi jėgų slavai ne dinastiją būtų rėmę, 0 už savo laisvę kovoję. 
Čia ir glūdėjo austroslavizmo trūkumas: dinastija būtų ėjusi į 
sajungą su slavais tik tada, kai slavų tautoms jos jau nebebūtų 
reikėję. 

1848 metais dinastija nė neketino į bendradarbiavimą su pa- 
valdžiosiomis tautomis Žiūrėti rimtai; jos tebuvo reikalingos kaip 
gaivalas, kurį galima sukurstyti prieš vokiečius ir vengrus, ne- 
sukant sau galvos dėl jų tolesnio likimo. Bet vos tik išryškėjo 
nesutarimai tarp Vienos ir dvaro, šis kaipmat pasidarė nuolai- 
desnis čekams. Gegužės 29 dieną Bohemijos valdytojas Leo Thu- 
nas, atsiliepdamas į Visuomenės saugumo komiteto sukūrimą 
Vienoje, atsisakė vykdyti Vienos vyriausybės nurodymus ir Pra- 
hoje įkūrė kažką panašaus į čekų ir nuosaikiųjų vokiečių laiki- 
nąją vyriausybę. Viena šį separatizmą pasmerkė, o dvaras Ins- 
bruke Bohemijos delegacijai surengė priėmimą ir palaimino Bo- 

hemjos seimo planą susirinkti anksčiau už imperijos Steigiamą- 
jį susirinkimą. Tasai seimas būtų atsisakęs siųsti savo atstovus į 
Vienos parlamentą ir būtų derėjęsis su šiuo kaip lygus su lygiu 
Vengrijos pavyzdžiu, tik, deja, jis neįvyko. 

Keista, bet Bohemijos viltis sudaužė austroslavizmo idėjos 
įsikūnijimas —- Slavų kongresas. Palacky's ir jo draugai panoro 
suorganizuoti atkirtį vokiečių Tautiniam susirinkimui Frank- 
furte; be to, jiems reikėjo aptarti praktinius Austrijos imperijos 
gelbėjimo veiksmus. Vieninteliai Austrijos slavai, kuriuos tie- 
siogiai engė vokiečiai, buvo slovėnai, bet jų tautiniai jausmai 
dar beveik merdėjo. Pavyzdžiui, Karintijos ir Štirijos seimų at- 
stovai slovėnai 1848 metais balsavo kartu su vokiečiais už tai, 
kad šios dvi provincijos išliktų kaip istoriniai vienetai, tai yra 
prieš jų pertvarkymo tautiniu pagrindu programą, kuri būtų 
leidusi jiems išsivaduoti nuo vokiečių ir susivienyti su Krainos 
slovėnais. Kongresui reikėjo platesnio pagrindo. Be to, nors če- 
kai nenorėjo konfliktuoti su vengrais, jie negalėjo atstumti slo- 
vakų, kurių keliems kultūrinio atgimimo vadams buvo suteikę 
prieglobstį Prahoje; o vos tik apsispręsta priimti slovakus, pasi- 
prašė kroatai. Kaip Austrijos slavai turėjo dalyvauti ir Galicijos 
jie faktiškai į kongresą atvyko pirmiausia sergėti, kad tasai ne- 
priimtų kokio nutarimo mažarusių - lenkų valdinių rytinėje Ga- 
licijoje - naudai. Poznanės lenkai, kuriuos pačius buvo pavergę 
vokiečiai, nepriklausė Austrijos imperijai; jų dalyvavimas būtų 
prieštaravęs Palacky o iš pat pradžių nusistatytiems principams. 
Galiausiai pasirinktas kompromisinis variantas - į kongresą nu- 
spręsta kviesti tik Austrijos slavus, o kitiems leista dalyvauti 
kaip svečiams. Didžiausias svetimšalis iš tų svečių buvo Baku- 
ninas - vienintelis, be to, pats delegatu pasisiūlęs didžiausios 
slavų šakos atstovas. Bet lenkai tą kompromisą vis tiek sugebė- 
jo apeiti. Kongresas buvo padalytas į tris slavų tautų grupes: 
lenkų-mažarusių, čekų-slovakų ir pietų slavų, ir kiekvienai leis- 

ta pačiai parinkti atstovus - tuo pasinaudoję Galicijos lenkai 
iškart prisikvietė Prūsijos lenkų. 

Taigi birželio 2 dieną prasidėjęs Slavų kongresas buvo aust- 
roslavizmo ir slavų nacionalizmo mišinys, dar pagardintas mig- 
loto slavų solidarumo. Jis priėmė dvi prieštaringas programas: 
revoliucinį manifestą į Europos tautas ir konservatyvų kreipi- 
mąsi į Habsburgų imperatorių. Manifeste, iš esmės parengta- 
me lenkų, pasmerkti Lenkijos padalijimai ir vokiečių, vengrų 
bei turkų paprašyta geriau elgtis su jų valdiniais slavais - len- 
kai neketino laužyti ištikimybės savo partnerėms viršesniosioms 
tautoms. Kreipimesi į imperatorių smulkiai išdėstyti slaviškų 
Habsburgų monarchijos provincijų reikalavimai ir, ypač svar- 
bu, pareikštas protestas dėl unijos su Vokietija; į reikalavimą 
garantuoti visų Habsburgų valdžioje esančių tautų lygybę no- 
rėta įtraukti ir Vengrijos mažarusius — tas nepatiko lenkams. 
Kongresas jau ketino numatyti tolesnį Austrijos slavų bendra- 
darbiavimą, bet viskam galą padarė birželio 12 dienos maištas 
Prahoje. 

Sekminių maištas žymėjo 1848 metų revoliucijų, taigi ir Vi- 
durio Europos likimo, posūkį. Tačiau jis neturėjo jokio tikslo ir 
sėkmės atveju būtų buvęs mažai reikšmingas. Greičiausiai kon- 
gresas Prahoje išjudino politines nuotaikas, ir vietiniai radika- 
lai - tiek čekai, tiek vokiečiai - užsigeidė pamėgdžioti sėkmin- 
gą Vienos revoliuciją. Birželio 12-0sios demonstracijos niekuo 
nesiskyrė nuo gero pustuzinio ankstesnių demonstracijų. Vie- 
nintelis skirtumas buvo Windischgratzo, imperijos generolo Pra- 
hoje, reakcija. Jis, kuriam kovo mėnesį nepavyko pasireikšti kaip 
diktatoriui Vienoje, dabar priėmė į gatves išėjusių prahiškių iš- 
šūkį. Prahos gatvių kautynės buvo pirmas rimtas mūšis su re- 
voliucija, ir revoliucija jį pralaimėjo. Pralaimėjimą patyrė ne vien 
tik čekų radikalai, bet visi tie, kurie manė, kad senoji tvarka jau 
žlugusi ir kad Europą jau galima pertvarkyti radikaliais princi- 
pais. Windischgratzas, savaime aišku, sutrypė ir Bohemijos pla- 

nus dėl autonomijos: rinkimai į seimą buvo atidėti, o iš Insbru- 
ko sugrįžusi delegacija sužinojo, kad jos kelionė visiškai bevai- 
sė. Tačiau čekų nuosaikieji - tokių, beje, buvo dauguma - džiau- 
gėsi Prahos radikalų sutriuškinimu. Jie ir toliau savo viltis siejo 
su austroslavizmu, juo labiau kai į dienos šviesą išlindo Bohe- 
mijos radikalizmo silpnumas; tačiau dabar sėkmingo savo pro- 
gramos įgyvendinimo jie turėjo siekti centriniame parlamente 
Vienoje, nebe Prahoje. Todėl čekų lyderiai buvo linkę vykti į 
Steigiamąjį susirinkimą, kurį anksčiau ketino boikotuoti, o bai- 
mindamiesi Frankfurto nutarimų ir vokiečių nacionalizmo, pa- 
laikė centralizuotą Austrijos valstybę, kuri didžia dalimi buvo 
tų pačių vokiečių kūrinys. 

Windischgratzo pergalę, pakančiai sutiktą čekų, dar atviriau 
sveikino vokiečiai. Frankfurtą jau ėmė erzinti Bohemijos rinkė- 
jų atsisakymas rinkti deputatus į Susirinkimą; Prahos maištas 
sukėlė paniką dėl čekų kraujo praliejimo, ir Susirinkimas nu- 
sprendė pasiųsti Prūsijos arba Saksonijos kariuomenę, kad padė- 
tų užgniaužti maištą. Giskra, vėliau Brno meras ir liberalių 
pažiūrų Austrijos ministras, atidavė Windischgratzui dėkin- 
gumo duoklę ir pridūrė: „Kaip Moravijos vokietis, aš reikalau- 
ju, kad čekų judėjimas būtų visiškai numalšintas ir išrautas 
su šaknimis ateities labui“. Taigi ir vokiečiai manė, kad di- 
nastijos karinės pajėgos gerai dirba savo darbą, ir kartu pri- 
tarė tam, kad susirinktų Steigiamasis susirinkimas. Tiesą 
sakant, dėl Steigiamojo susirinkimo apgailestavo tik Prahos 
nugalėtojas Windischgratzas; parlamente, kuris susirinko jo 
ginamas, iš pat pradžių slypėjo netikra gaida. Prahoje radi- 
kalai buvo sumušti, bet dinastija neturėjo pakankamai jėgų 
pakartoti šią pergalę visur kitur. Dėl to tik ir galėjo būti Habsbur- 
gų istorijoje tas liberalus epizodas, kuris tęsėsi nuo 1848-ųjų lie- 
pos iki 1849-ųjų kovo. 

LIBERALUSIS EPIZODAS: 
STEIGIAMASIS SUSIRINKIMAS, 
1848 LIEPA —- 1849 KOVAS 


1848 metų liepos mėnesį Vienoje prasidėjęs Steigiamasis susi- 
rinkimas buvo vienintelis visai valstybei atstovaujantis Reich- 
stagas, arba imperijos parlamentas, Austrijos imperijos istorijo- 
je. Jis išreiškė dvigubą kompromisą: liberalai susitaikė su impe- 
rija ir dinastija, o dinastija priėmė liberalizmą. Į šį kompromisą 
privertė eiti silpnumas ir baimė, o ne įsitikinimai. Čekai bijojo 
vokiečių nacionalizmo, nuosaikieji vokiečiai bijojo, kad imperi- 
jos nesužlugdytų vokiečių radikalizmas ar kad jos neužgrobtų 
slavai; vidurinės klasės liberalai bijojo kol kas dar miglotų „pro- 
letariato“ socialinių siekų. Savo ruožtu dinastijai reikėjo para- 
mos prieš Vengriją ir karui Italijoje. 

Steigiamasis susirinkimas suteikė dinastijai galimybę panai- 
kinti atotrūkį tarp savęs ir Vienos. Į Vieną atidaryti Susirinkimo 
atvyko erchercogas Jonas, o kai jis rugpjūtį buvo išrinktas Vo- 
kietijos regentu, jo vieton į Vieną grįžo imperatorius ir kiti im- 
peratoriškosios šeimos nariai. Vyriausybę Susirinkimas pasky- 
rė kur kas tvirtesnę, bet ir liberalesnę. Tikroji jos galva užsienio 
reikalų ministras Wessenbergas, nors išėjęs Metternicho mokyk- 
14 - dalyvavo kartu su Metternichu Vienos kongrese 1814 me- 
tais, - buvo liberalių nuostatų Žmogus ir visąlaik gynė Austri- 
jos užsienio politikos „vakarietiškąją“ orientaciją: norėjo, kad 
imperija kliautųsi Anglija, o ne Rusija - 1834 metais jam teko 
palikti tarnybą už pernelyg glaudų bendradarbiavimą su An- 
glija Belgijos klausimu. Dabar jis dėjo viltis į Angliją, kad padė- 
tų liberaliais būdais išspręsti Italijos klausimą; tuomet Habs- 
burgai, atsikratę priklausomybės nuo Rusijos, galėtų vykdyti 
liberalią politiką taip pat ir Vengrijoje bei Galicijoje. Stiprus žmo- 

gus naujojoje vyriausybėje buvo ir Aleksandras Bachas, gabiau- 
sias iš visų Vienos radikalų prieškovio laikotarpiu. Jis į radika- 
lizmą palinko negalėdamas apsikęsti dėl neišjudinamo prieš- 
kovio sąstingio; jo didžiausias troškimas — vieninga Austrijos 
imperija, valdoma moderniais principais. Nors vokietis ir radi- 
kalas, jis buvo Austrijos patriotas, o ne vokiečių nacionalistas. 
Tikėdamas „uniformine“ tvarka ir valdžia, jis nė kiek nenusi- 
leido jakobinų diktatoriams, kurie sukūrė moderniąją Prancū- 
Ziją; išskyrus tik tai, kad, neremiamas ryžtingos vidurinės kla- 
sės, šis austrų jakobinas pats turėjo remtis Habsburgų dinastija. 
Be to, Habsburgų kariuomenė nepasekė anciene rėgime Prancū- 
zijos kariuomenės pavyzdžiu. Užuot pakrikusi ir susiskaldžiu- 
si, Radetzky '0 armija Italijoje liepos 25 dieną sumušė italus prie 
Kustocos ir rugpjūčio pradžioje atsikariavo Lombardiją. Tačiau 
Austrijos vyriausybę saistė nekonkretūs įsipareigojimai su- 
rengti konferenciją Italijos reikalu - tą ji buvo pažadėjusi An- 
glijai ir Prancūzijai; tad laikotarpį, kol Lombardija-Venecija 
dar galėjo tikėtis savivaldos, irgi galima laikyti liberaliojo epi- 
zodo dalimi. 

Steigiamasis susirinkimas atstovavo tik mažajai Austrijai. 
Lombardijoje buvo įvesta karo padėtis, Venecija palikta respub- 
lika — tai nuolaida „sesei respublikai“ Prancūzijai; Vengrija at- 
sikovojusi nepriklausomybę Kovo įstatymais. Kaip ir visur kitur 
Europoje, visuotinės rinkimų teisės klausimu radikalai Susirin- 
kime sudarė mažumą. Viena ir vokiečių miestai rinko radika- 
lus; prie jų prisidėjo tik „lenkai su surdutais“, tai yra priklausą 
aukštesniajam ir viduriniam visuomenės sluoksniui. Kaimiški 
vokiečių rajonai, nepasitikėdami miestų inteligentais, rinko vals- 
tiečius. Tačiau čekų valstiečiai pasitikėjo savo inteligentais, o 
mažarusiai — savo unitų kunigais, tad paradoksas —- daugelis 
grynai valstiečių gyvenamų sričių deputatais rinko ne valstie- 
čius. Taip Aukštutinė Austrija išrinko 13 valstiečių iš 16 depu- 
tatų, o Bohemija ir Moravija - 16 valstiečių iš 138 deputatų. Vie- 

nas iš keleto vokiečių, bandžiusių įtikti ir miestui, ir kaimui, 
buvo Hansas Kudlichas, radikalių pažiūrų studentas, bet vals- 
tiečio sūnus; tai jis iškėlė agrarinį klausimą, kuris vyravo Stei- 
giamajame susirinkime iki rugsėjo 7 dienos, kai buvo priimtas 
Išlaisvinimo aktas. 

Šis aktas, didžiausias 1848 metų revoliucijų laimėjimas, už- 
baigė Juozapo II pradėtą darbą. Jis panaikino, ir be jokių kom- 
pensacijų, dvarininkų paveldimąsias teises jurisdikcijoje ir 
administracijoje; panaikino darbo prievolę lažą - iš dalies vals- 
tybės, iš dalies žemės valdytojų sąskaita"; suteikė valstiečiui, 
dvarininko žemės nuomininkui, naudojimosi ta žeme garanti- 
jas. Rugsėjo 7-osios aktas nulėmė Habsburgų monarchijos po- 
būdį visam likusiam jos gyvavimo laikui. O kai jau lažas buvo 
panaikintas, dvarininkams neliko reikalo ilgiau laikyti daugy- 
bę prie žemės pririštų valstiečių: vargingesnieji pardavė savo 
sklypelius turtingesniems valstiečiams ir patraukė į miestus. Be- 
sivystančiam kapitalizmui radosi darbo jėgos, o kartu šie atei- 
viai valstiečiai praskiedė senakurius miestų gyventojus vokie- 
čius, taigi miestai pasipildė to krašto tautybės gyventojais. Be 
to, išlaisvinus valstiečius, apmalšo klasinė įtampa tarp aristok- 
ratijos ir valstietijos, ir valstiečiai, įgavę tautinės savimonės, at- 
sigręžė vieni prieš kitus. Kudlichas parodė tai savo pavyzdžiu: 
po vieno istorinio įvykio savo gyvenime jis tapo paprasčiausiu 
vokiečių radikalu, o 1872 metais, grįžęs iš tremties Jungtinėse 
Valstijose, propagavo Silezijoje tautinę uniją su vokiečiais ir kurs- 
tė prieš čekus. Eisenmanno žodžiais tariant: „Tautybių kova ta- 


'* Panašiame Vengrijos įstatyme, priimtame kovo mėnesį, visą kompensaciją 
įpareigota sumokėti valstybė. Galicijoje valdytojas, kad išlaikytų valstiečius 
lojalius ir atskirtus nuo jų ponų, jau buvo pažadėjęs panaikinti lažą 
valstybės iždo sąskaita. Kai vėliau Galicija gavo autonomiją, lenkų 
dvarininkai, kurie perėmė jos valdymą, pasipriešino tam, kad patys sau 
turėtų sumokėti kompensaciją; ją teko mokėti imperijai. Taigi už Galicijos 
valstiečių išlaisvinimą sumokėjo vokiečių ir čekų valstiečiai. 

po masių karu, užuot buvusi privilegijuotųjų asmenų dviko- 
va“. Net ir klasių kova aštrino tautinius nesutarimus: darbda- 
viai miestuose buvo daugiausia vokiečiai, o darbininkai - iš kai- 
mų suplaukę čekai, slovėnai ar lenkai. 
turintiems - šie supirko vargingųjų sklypus ir išsikovojo žemės 
- net ir nuomojamos iš dvarininkų - valdymo garantijas. Dėl to 
valstiečiai savo socialinėmis pažiūromis pasidarė dar konser- 
vatyvesni; kita vertus, kadangi dabar turtingesni valstiečiai 
įstengė mokėti už savo vaikų mokslą, valstiečių partijos vis la- 
biau persiėmė tautine dvasia. Stambieji aristokratai tarėsi esą 
sužlugdyti: jie pasmerkė Išlaisvinimo aktą ir imperijos valdžią, 
kuri jam nepasipriešino, kaip „komunistinius“. Bet atsitiko kaip 
tik priešingai. Stambieji dvarai, panaikinus menko našumo la- 
žą, nuo šiol galėjo būti tvarkomi kur kas ekonomiškiau. Vengri- 
jos garo plūgai, ryškus XIX amžiaus bruožas, kaip tik ir buvo 
valstiečių išlaisvinimo rezultatas. Be to, su ta nemenka pinigų 
suma, kurią gavo kaip kompensaciją, didikai galėjo imtis kapi- 
talistinio verslo. Pagal Denis, Bohemijos didikai 1880 metais tu- 
rėjo 500 iš 800 alaus daryklų, 80 iš 120 cukraus fabrikų ir 300 iš 
400 spirito varyklų. Vengrų didikai irgi iš kompensacijų už lažą 
pasistatė lentpjūvių, popieriaus fabrikų, viešbučių, įsirengė an- 
glių kasyklų, mineralinio vandens gręžinių. XX amžiuje stam- 
bieji dvarai Habsburgų monarchijoje klestėjo kaip niekada iki 
tol; tai lėmė 1848 metų valstiečių išlaisvinimas. O smulkioji ba- 
jorija iš tikrųjų žlugo: savo dvarų be lažo jie nepajėgė išlaikyti, o 
gautos kompensacijos neužteko pradėti verslui. Tiesa, ne Veng- 
rijoje šis visuomenės sluoksnis ir taip nebuvo reikšmingas, bet 
Vengrijai smulkiosios bajorijos žlugimas turėjo lemtingų politi- 
nių padarinių. 

Valstiečių išlaisvinimas pasirodė esąs naudingas ir imperijos 
valdžiai. Panaikinus paveldimąją jurisdikciją, vietinės administ- 
racijos priežiūra teliko išimtinai imperijos pareigūnams - šitaip 

galutinai įtvirtinta jos priklausomybė nuo Vienos. Negana to, 
imperijos pareigūnai patys ir tvarkė visus to išlaisvinimo for- 
malumus, tad valstiečiai manė, kad tai imperatoriaus dovana 
jiems, o ne Steigiamojo susirinkimo sprendimas. Iki 1848 metų 
rugsėjo valstiečiai buvo nusiteikę agresyviai ir revoliucingai, bet 
vos įsitikino lažo panaikinimo tikrumu, liovėsi domėjęsi politi- 
ka ir abejingai stebėjo absoliutizmo pergalę. Bachas iš pat pra- 
džių numatė tokią baigtį, todėl, kad ir nenoriai, sutiko su Kud- 
licho siūlymais, tik išreikalavo, kad valstiečių išlaisvinimo kai- 
na būtų padalyta tarp žemės valdytojų ir valstybės. Ir vis dėlto 
imperijos ministrai ne tiek rūpinosi ateitimi, kiek gyveno šia die- 
na. Suglumę, jie stengėsi šiaip taip išvairuoti per revoliuciją 
girgždančią imperijos mašiną, tad finansus laikė didžiausiu sa- 
vo praktiniu rūpesčiu. 

Finansai taip pat atvėrė kelią nesutarimams su Vengrija ir jų 
paskatintiems tolesniems lemtingiems įvykiams. Kovo įstaty- 
mais Kossuthas buvo pasiekęs visą savo programą: Vengrija su 
visa kita imperijos dalimi liko susieta tik asmenine unija. Impe- 
rijos vienybės sugriuvimas - dar ne viskas, kas pribloškė aust- 
rus, net Bacho tipo radikalus. Austriją iškart prislėgė sunki na- 
cionalinės skolos dalis. Nuosaikieji vengrai, tokie kaip Deakas, 
kurie buvo įsitikinę, kad Vengrijai naudinga sąjunga su kitomis 
Habsburgų žemėmis, norėjo kompromisiškai išspręsti šį kritiš- 
ką finansų klausimą, bet Kossutho šovinistinės iškalbos buvo 
sudoroti ir pasitraukė iš visuomenės gyvenimo. Todėl Kossut- 
has liko atsiribojęs nuo visų, nesutariantis tiek su liberalia Aust- 
rijos vyriausybe, tiek su Vengrijos liberalais. Tai paskatino dva- 
riškių grupuotę, susibūrusią apie erchercogienę Sofiją, imtis 
veiksmų prieš jį, ir rugsėjo 4 dieną, nepranešę Austrijos vyriau- 
sybei, jie grąžino Jellačičių į Kroatijos valdytojo postą. Rugsėjo 
11 dieną Jellačičiaus pulkai persikėlė per Dravą ir įžengė į Veng- 
riją. Prieš šią dinastijos ir kroatų vienybę Kossuthas mėgino kurs- 
tyti vengrų ir vokiečių vienybę ir kreipėsi į Vienos parlamentą 

prašydamas tarpininkauti tarp Vengrijos ir dinastijos. Kaip ir 
visi jo amžininkai tuometiniai radikalai, Kossuthas neperprato 
Austrijos prigimties ir manė, kad Steigiamasis susirinkimas Vie- 
noje yra nacionalistinės pakraipos vokiečių parlamentas. 
Priimti ar ne Vengrijos delegaciją, Susirinkimas svarstė rug- 
sėjo 17-19 dienomis. Tai buvo pirma vieša diskusija „Austrijos 
klausimo“ istorijoje; ji suformulavo temas ir ateičiai. Radikalieji 
vokiečiai, kurie norėjo, kad paveldimosios žemės taptų sude- 
damąja tautinės Vokietijos dalimi, pritarė Kossutho asmeninės 
unijos programai; pritarė ir „lenkai su surdutais“ „siekiantys to- 
kios pat nepriklausomybės Galicijai. Nuosaikesni vokiečiai troš- 
ko priklausyti Vokietijai, bet kartu norėjo išsaugoti imperijos 
vienybę, nes didingesnė jiems atrodė būsianti būtent vieninga 
Austrijos, o ne kokios nors Bavarijos ar Saksonijos imperija: tai 
yra jie pageidavo Austrijoje naudotis visais vokiečių pranašu- 
mais, o Vokietijoje — visais austrų pranašumais. Jie sutiko su 
Bacho argumentu, kad konstitucines Vengrijos privilegijas ga- 
lima buvo toleruoti tol, kol kita imperijos dalis buvo absoliutiz- 
mo valdžioje; o dabar Vengrija turinti pripažinti imperijos par- 
lamentą podraug su kitomis bendromis finansų, karo, užsienio 
reikalų institucijomis. Čekai neigiamai vertino tokią centralisti- 
nę poziciją: jie gynė federalizmo principus ir norėjo turėti savo 
parlamentą Prahoje, lygiateisį su Budapešto parlamentu. Ir vis 
"dėlto jie negalėjo remti Kossutho, nes tai būtų reiškę pritarimą 
tautinei vengrų valstybei, vadinasi, savo giminaičių slavų - ser- 
bų, kroatų, o svarbiausia savo brolių slovakų - išsižadėjimą. 
Kad ir priešiškai nusistatę prieš centralistinę Vienos valdžią, če- 
kai dar labiau bijojo iš Frankfurto sklindančio vokiečių nacio- 
nalizmo; tad verčiau rinkosi stiprią imperiją, kartu vildamiesi 
sušvelninti jos griežtumą savo pačių atžvilgiu. Vengrijai nepa- 
lankią daugumą smarkiai papildė slovėnai, kurie taip pat troš- 
ko išvengti vokiečių dominavimo, ir mažarusiai, kurie tokiu ne- 
tiesioginiu būdu balsavo prieš lenkų dominavimą Galicijoje. Tai- 

gi austroslavizmas ir didysis austrizmas susivienijo prieš vir- 
šesniųjų tautų siekius. 

Habsburgų imperija pelnė savo labui daugumą parlamente, 
bet jai dar reikėjo laimėti karą. Buvo nutarta imperijos kariuo- 
menę pasiųsti į pagalbą Jellačičiui; tai išprovokavo spalio 6 die- 
nos sukilimą Vienoje - pačią radikaliausią iš 1848 metų revoliu- 
cijų. Spalio revoliucija užsimojo sugriauti Austrijos imperiją ir 
jos vieton sukurti tautinę Vokietiją ir tautinę Vengriją; tiesą sa- 
kant, jos tikslas buvo sumenkinti Vieną iki provincijos miesto 
lygio. Deja, su tokia programa negalėjai kreiptis paramos į vi- 
durinės klasės liberalus, kurie suprato, kaip naudinga būti di- 
delės imperijos sostinės piliečiais; be to, juos atstūmė tas įkarš- 
tis, su kuriuo šią programą - kaip savo socialinio nepasitenki- 
nimo išraišką — palaikė Vienos liaudis. Spalio revoliucija buvo 
pasmerkta, jeigu jos neparems tautinė Vokietija ir tautinė Veng- 
rija, dėl kurių ji ir kovojo. Vokietija neturėjo pajėgų. Frankfurto 
parlamentas, pats įbaugintas radikalizmo, jau buvo atsidavęs 
Prūsijos kariuomenės globai; viena, ką jis tepadarė, tai spalio 27 
dieną priėmė nutarimą, kad vokiečių ir nevokiečių žemės gali 
būti sujungtos tik asmenine unija, - nutarimą, kuris tą pačią aki- 
mirką išlakstė į skutus sušaudytas kartu su Vienos barikadomis. 
Vengrija, gavusi atokvėpį, skubėjo steigti Kossutho vadovauja- 
mą Visuomenės saugumo komitetą. Vengrijos kariuomenė bu- 
vo nedrąsiai patraukusi į Vieną, bet, gavusi atkirtį, baikščiai at- 

itraukė. 

Įsiplieskus revoliucijai dvaras pabėgo į Olomoucą Moravijo- 
je, paskui jį nusekė ir dauguma Steigiamojo susirinkimo narių. 
Vienoje liko atsimetėliai nuo Susirinkimo vokiečių radikalai ir 
„lenkai su surdutais“. Net ir dabar dinastija palaikė ryšius su 
abiem pusėmis, norėdama apsidrausti nuo radikalų pergalės. 
Vienos gynybai vadovavo vyriausybės tam reikalui paskirtas 
Messenhaueris; oficiozas Vienna Gazette vieną šalia kito spaus- 
dino jo ir Windischgratzo, Austrijos imperijos vyriausiojo ka- 


= 
|. 


99 


HABSBURGŲ MONARCHIJA 


riuomenės vado, atsišaukimus. Finansų ministras Krausas, su 
kitais atsimetėliais likęs Vienoje, sumokėjo iš imperijos iždo 
dviem emisarams, kurie buvo pasiųsti pas Kossuthą prašyti 
pagalbos. Šis atsargumas pasirodė nereikalingas; Viena liko izo- 
liuota. Kudlichas - Išlaisvinimo akto iniciatorius - mėgino, pa- 
sitelkęs savo atoritetą, sukelti Žemutinės ir Aukštutinės Aust- 
rijos valstiečius. Nepavyko. Windischgratzo ir Jellačičiaus ka- 
riuomenės užėmė Vieną ir sutriuškino radikalizmą Europoje. 
Pirmieji vyriausybės veiksmai, pasiekus pergalę, buvo pripa- 
žinti negaliojančiu Frankfurto spalio 27 dienos nutarimą ir pa- 
skirti Windischgratzą kariuomenės vadu kariauti su Vengrija. 
Ji atsisakė ketinimų pelnyti Anglijos paramą nuolaidomis Itali- 
joje ir ėmė rengtis atnaujinti ten karą. Taigi Spalio revoliucijos 
pralaimėjimas sužlugdė visas tris - tautinę Vokietiją, tautinę 
Vengriją ir tautinę Italiją. 

Stipri imperijos politika reikalavo stiprių ministrų ir stipraus 
imperatoriaus. Lapkričio 21 dieną pagyvenęs Wessenbergas už- 
leido vietą Feliksui Schwarzenbergui, Windischgratzo svainiui 
ir Radetzky o patarėjui. Gruodžio 2 dieną Ferdinandas atsisakė 
sosto ir perleido jį sūnėnui Pranciškui Juozapui. Po abdikacijos 
jis išnyko iš istorijos - teapsireiškė joje vienintelį kartą 1866 me- 
tais pakomentuoti to fakto, kad Prūsija okupavo Prahą: „Net ir 
aš būčiau galėjęs taip šauniai tai padaryti“. Naujasis ministras 
pirmininkas Schwarzenbergas buvo smurto Žmogus - žiaurus 
asmeniniame gyvenime, toks pat politikoje. Jis laikėsi nuosta- 
tos, šiaip jau nebūdingos šaltu protu besivadovaujantiems val- 
džios vyrams, kad jėga yra viskas, o idėjos — niekas. Schwar- 
zenbergas buvo kariavęs Radetzky'o kariuomenėje Italijoje, ir 
rimtai žiūrėdamas į 1848 metų karą, tikėjo Austrijos karinėmis 
pajėgomis, kas visai nebūdinga Austrijos valstybininkui; jį, tie- 
są sakant, galima laikyti viena iš pirmųjų su Italija susijusios 
didžiosios iliuzijos aukų - iliuzijos, kuri į tolesnio šimto metų 
Europos politiką įnešė farsiškos „nežymios pagalbos“ sąvoką. 

Kad ir būdamas vienos iš įtakingiausių Austrijos šeimų narys, 
Schwarzenbergas nejautė nė mažiausios pagarbos nei tradici- 
jai, nei aristokratijai ir ketinimą Ponų rūmus padaryti paveldi- 
muosius pasmerkė sakydamas, kad Austrijoje neatsirastų dvy- 
likos bajorų, vertų juose sėdėti. Pats visai be idėjų, labai greitai 
idėjas ar bent jų apmatus perimdavo iš kitų, tad savo kabinetui 
rinkosi sumanius Žmones, visiškai nekreipdamas dėmesio į jų 
praeitį. Vidaus reikalų ministru paskirtas grafas Stadionas bu- 
vo lojalus, bet ryžtingai liberalus aristokratas, savo liberalią po- 
litiką sėkmingai išbandęs Galicijoje, kai ėjo jos valdytojo parei- 
gas. Teisingumo ministras Bachas buvo nekilmingas teisinin- 
kas, net gegužės 26 dieną dar stovėjęs radikaliojoje barikadų 
pusėje. Prekybos ministru tapo baronas Bruckas, prekybinin- 
kas, Reinlando vokietis, - jis padėjo pagrindus Triesto suklestė- 
jimui ir puoselėjo Mitteleuropos - austrų ir vokiečių vadovauja- 
mos visos Vidurio Europos ekonominės sąjungos - idėją. Šiuos 
vyrus, smarkai vienas nuo kito besiskiriančius kilme ir pažiū- 
romis, vienijo nuostata teikti pirmenybę jėgai. Schwarzenber- 
gas tuo pat paženklino užsienio politiką. Metternichas priklausė 
nuo Rusijos, Wessenbergas - nuo Anglijos; abiejų pasirinkimą 
lėmė principai - konservatyvūs stūmė prie Rusijos, liberalūs len- 
kė prie Anglijos. Schwarzenbergas ketino išvengti šių morali- 
nių alternatyvų bendradarbiaudamas su Luji Napoleonu, tokiu 
pat kaip irjis pats neprincipingu avantiūristu, kuris ką tik buvo 
tapęs Prancūzijos Respublikos prezidentu. Jo negąsdino Habs- 
burgų sąjunga su Bonapartais. Schwarzenbergo vyriausybė bu- 
vojakobiniška vyriausybė, ir tikslas, kurį ji sau išsikėlė, - Habs- 
burgų palikuonį Pranciškų Juozapą paversti Napoleonu, revo- 
liucijos vaiku. 

Imperatorius, kuriam teko toks keistas vaidmuo, tebuvo aš- 
tuoniolikos metų, doras ir nepažįstantis pasaulio berniukas. Kaip 
ir Schwarzenbergas, jis irgi nepasitikėjo idėjomis: Schwarzen- 
bergas buvo per daug protingas, kad turėtų principus, Pranciš- 

kus Juozapas — per daug suklaidintas, kad suprastų juos. Už- 
valdytas dinastijos idėjos, nematė nieko daugiau. Kaip ercher- 
cogas, jis buvo tik Pranciškus, pridėtinis vardas Juozapas metė 
aliuziją į Juozapą II, „Žmonių imperatorių“. Tačiau, be vardo, 
daugiau Pranciškus Juozapas su Juozapu II neturėjo nieko ben- 
dra; jam dinastijos idėja reiškė tik valdžios įtvirtinimą ir nieko 
kita. Kaip Pranciškus I, jis galėjo būti pareigingas biurokratas: 
turėjo, anot vokiečių posakio, Sitzfleisch, kietą užpakalį. Amži- 
nai suko galvą, kodėl negali tvarkyti savo imperijos reikalų vien 
tik sėdėdamas prie stalo ir sklaidydamas popierius aštuonias 
valandas per dieną. Vis dėlto ir jis pasižymėjo tam tikru politi- 
niu lankstumu, tačiau stokojo proto lankstumo. Visas Pranciš- 
kaus Juozapo gyvenimas buvo paženklintas 1848 metų atmini- 
mo, kai atrodė, kad imperija tuoj subyrės. Toji patirtis impera- 
toriaus veiksmams suteikė primygtinumo ir nekantrumo - iš 
prigimties jam nebūdingų bruožų. Schwarzenbergas vadova- 
vosi politine teorija, kad valdžios pagrindas yra jėga, ne idėjos; 
Pranciškus Juozapas šią teoriją, kaip ir visas kitas, vertino skep- 
tiškai ir todėl palaikė ar bent jau nestojo skersai kelio sistemos 
naujovėms, kurios ne kartą vertė šį tą keisti ir imperijos ideolo- 
giniame pamate. Tačiau niekuomet nesvyravo dėl dviejų daly- 
kų, kuriems vieną kartą pasiryžo: išlaikyti ir stiprinti savo ka- 
riuomenę ir kelti monarchijos prestižą užsienyje. Ilga ir karti 
patirtis išmokė jį, kad šių tikslų įmanu pasiekti tik darant nuo- 
laidų vidaus politikoje, bet neišmokė suprasti, kad tai yra blogi 
tikslai ir kad tautų norą priklausyti imperijai reikia užsitarnau- 
ti darbais, o ne meilikavimu joms siekti, kad imperija neiškrik- 
tų. Iš savo pirmtakų, ypač iš Juozapo II, Pranciškus Juozapas 
paveldėjo didžiulį geros valios „kapitalą“, tačiau iššvaistė jį di- 
nastijos valdžiai stiprinti ir todėl paliko imperijos tautas, taip ir 
nesuvokusias imperijos egzistavimo pagrindo. Pranciškus Juo- 
zapas nepripažino idėjų, tačiau dinastinė teisė irgi buvo idėja, 
ir dargi labai sena. 1848 metų revoliucijos sustabdė natūralią 

„nesąmoningą“ Austrijos istorijos tėkmę, ir Pranciškus Juoza- 
pas, „paskutinis senojo sukirpimo imperatorius“, tapo atnau- 
jinta institucija, tokia pat „sukurta“ kaip ir visos kitos. Nepasi- 
tikėdamas savo tautomis, nejautė dėl jų jokios atsakomybės ir 
darė nuolaidas tik iš baimės, o ne iš įsitikinimų. Todėl supran- 
tama, kad jis tapo tuo kalviu, kuris į Habsburgų imperiją trink- 
telėjo lemiamą smūgį. 

Pranciškaus Juozapo valdymo pradžia sutapo, gal ir keista, 
su Steigiamojo susirinkimo atsitiktiniu išlikimu; kol Vengrija dar 
nebuvo prispausta, dvarui vertėjo laikytis nuosaikiųjų čekų ir 
vokiečių paramos, kurie nebuvo įsitraukę į birželio maištą Pra- 
hoje ar Spalio revoliuciją Vienoje. O Steigiamasis susirinkimas, 
praradęs visą turėtą įtaką, nusikraustė į Kromeržyžą Moravijo- 
je- tęsti savo konstitucinių darbų. Ir čekai, ir vokiečiai atsikratė 
savo radikaliųjų sparnų: pirmieji buvo austroslavai, antrieji — 
austrai. Į klausimą, ar imperija išgyvens, jau atsakė įvykiai; Stei- 
giamajam susirinkimui beliko apsvarstyti, kaip imperatorių 
suderinti su individualia ir tautine laisve. Be to, spalio įvykiai 
parodė dinastiją ir pačią turint nuo nieko nepriklausomos stip- 
rybės; jos dabar negalėjo palenkti nei čekai, nei vokiečiai, tad 
abi pusės suprato, kad protingiausia susitarti ir rasti kompro- 
misą. Vis dėlto jų pasaulėžiūras skyrė gili praraja: vokiečiai no- 
rėjo centralizuotos valstybės, tokios, kokią buvo sukūrę Marija 
Teresė ir Juozapas II; čekai troško atgauti Bohemijos, kaip pro- 
vincijos, teises. Kita vertus, vokiečiai buvo pasiryžę apriboti cen- 
trinę valdžią dabar, kai dinastija ją taip akivaizdžiai vėl suėmė 
į rankas; o čekai buvo pasiryžę ją palaikyti, nes centrinė valdžia 
gynėjuos nuo Frankfurto propaguojamos tautinės vokiečių vals- 
tybės. Čekai išsižadėjo savo federalizmo idėjos ir sutiko su uni- 
tarine valstybe; tuo tarpu vokiečiai, bentjau dauguma, neprieš- 
taravo dėl provincijų autonomijos. 

Palacky's, reto intelektinio dorumo žmogus, buvo linkęs iš- 
skirti net ir daugiau naujų provincijų, turinčių kiekviena savo 

tautinę savastį. Kiti čekai šį pasiūlymą atmetė - nenorėjo atsisa- 
kyti „istorinės“ Bohemijos, nepaisant čionykštės vokiečių ma- 
žumos; 0 vokiečiai, reikšdami savo tautines teises Bohemijoje, 
nėmaž neketino atiduoti slovėnų gyvenamų sričių Karintijoje ir 
Štirijoje. Be to, siekdami centralizuotos valstybės, vokiečiai no- 
rėjo užkirsti kelią bet kokiems atskirų tautų ir provincijų tapa- 
tybės įtvirtinimams. Todėl net ir Kromeržyže tiek čekai Bohe- 
mijos labui, tiek vokiečiai imperijos labui prieštaravo siūlymams, 
kad Austrija būtų paversta daugybės tautinių bendruomenių 
sąjunga, ir dėl šito - daugiau dėl jokio kito dalyko - vieningai 
sutarė iki pat Habsburgų imperijos žlugimo. Kromeržyžo kon- 
stitucija padarė tik vieną nuolaidą tautinėms provincijų mažu- 
moms: sukūrė provincijai pavaldžias „apskritis“ su vietiniais 
seimeliais ir vietinės reikšmės autonomija. Kromeržyžo posė- 
džiautojai manė, kad tautinius siekius visiškai patenkins mo- 
kyklos ir vietinės valdžios įstaigos gimtąja kalba; jie neįsivaiz- 
davo, kad tos tautos gali norėti pačios lemti savo likimą. Kaip ir 
vokiečių Tautinis susirinkimas Frankfurte, jie nesuprato val- 
džios - pagrindinės politikos problemos - esmės; jie manė, kad 
valdžia turėtų likti dinastijos rankose; ten ji ir liko. Taigi Kro- 
meržyžo konstitucija nepamėgino išspręsti klausimo, kaip skir- 
tingos tautos galėtų susiderinti tarpusavyje, kad sukurtų 
bendrą joms visoms valdžią; joje pasirūpinta tik tuo, kaip skir- 
tingos tautos galėtų gyventi taikiai Habsburgų valdžioje. Iš 
esmės konstitucija pripažino, kad be dinastijos imperija nega- 
li egzistuoti, ir todėl iš anksto pasmerkė visus būsimus pro- 
jektus pakeisti Habsburgų monarchiją „Dunojaus konfedera- 
cija“. Tautos, anot Kromeržyžo konstitucijos, gali veikti išvien 
tik valdomos Habsburgų. 

Tačiau net ir sutikimas gyventi taikiai Habsburgų valdžioje 
buvo laimėjimas, niekada daugiau nebepasiektas Habsburgų 
monarchijos istorijoje. Šis unikalus faktas skatino vėlesnius is- 
torikus pervertinti Kromeržyžo konstitucijos reikšmę. Čekai su 

vokiečiais susivienijo bendram reikalui, kad rastų sprendimą, 
ir šito sprendimo sėkmė priklausė nuo to bendradarbiavimo tęsi- 
nio. Tatai būtų neįmanoma, jei abi pusės vėl panūstų palenkti 
dinastiją kiekviena į savo pusę. Mayeris, kuris ir parengė kon- 
stituciją, per metus ar dvejus tapo patikimiausiu Bacho žmo- 
gum, patikėtiniu siekiant imperiją paversti centralizuoto ab- 
soliutizmo tvirtove; Lasseris, pagrindinis Mayerio padėjėjas 
Kromeržyže, dirbo kartu su Schmerlingu, kad įtvirtintų šią 
vokiečių centralizaciją prisidengę suklastotai išrinktu vokiečių 
parlamentų; jis ir sumąstė tą „rinkimų geometriją“, kuri leido 
vokiečiams Austrijos parlamente dirbtinai sudaryti daugumą. 
Čekams teko ilgiau laukti savo šanso pelnyti dinastijos palan- 
kumą. Dabar jie prieš savo Kromeržyžo kolegas vokiečius me- 
tėsi ieškoti sąjungos su „feodaline“ Bohemijos bajorija; o 1879 
metais Palacky'o žentas ir pagrindinis kalbėtojas Kromeržyže 
Riegeris ėmėsi partneriauti su imperijos valdžia, kad padarytų 
galą vokiečių hegemonijai. Be to, net ir šitą laikiną susitarimą 
Kromeržyže nulėmė tai, kad čekų ir vokiečių radikalai pralai- 
mėjo Habsburgų kariuomenei; anksčiau ar vėliau tasai radika- 
lizmas turėjo atgimti. Kromeržyžo konstituciją, toli gražu neiš- 
reiškusią Austrijos tautų susitarimo, rengė deputatai — tolimi 
toms tautoms ir jų reikalams, atsargūs, išsimokslinę žmonės, 
kurie vylėsi užsitikrinti savo biurokratinę bei akademinę ateitį 
ir manė, kad tai turėtų patenkinti tautinius masių siekius. 

O kol Susirinkimas Kromeržyže svarstė konstituciją, Vengri- 
joje visa savo jėga prasiveržė nacionalizmo pliūpsnis - serbai, 
slovakai bei rumunai, iš vienos pusės, ir vengrai, iš kitos, sker- 
dė vieni kitus žiauriausiame naujųjų laikų tautiniame kare. Kro- 
meržyžo Susirinkimas sutiko, kad Austrijos imperija turi būti 
stipri; to nebuvo įmanoma pasiekti neišsprendus Vengrijos klau- 
simo, ir vis dėlto Kromeržyžas nukreipė savo akis nuo Vengri- 
jos. Vienintelis Palacky's ne itin ryžtingai siūlė padalyti Vengri- 
ją į tautines valstybes. Čekai nepritarė siūlymui, kuris galėjo 

išprovokuoti panašų siūlymą „istorinės“ Bohemijos atžvilgiu, 
tačiau nepalaikė ir vengrų pretenzijų, nes būtų turėję atsižadėti 
slovakų. Vokiečiai irgi nestojo prieš tokią pat kaip jie viršesnią- 
ją tautą remti pavaldžiųjų slavų tautų, tačiau nepalaikė preten- 
zijų, kurios kėlė grėsmę didžiajai Austrijai. Ir čekai, ir vokiečiai 
apsimetė, kad Vengrijos problema neegzistuoja, todėl leido pa- 
čiai dinastijai susitvarkyti su Vengrija už jų akių. Kromeržyžo 
tyla dėl Vengrijos Susirinkimą padarė bevertį ir Schwarzenber- 
go vyriausybei, kuri norėjo paramos prieš Vengriją, o ne libera- 
lios konstitucijos. Schwarzenbergas ir jo komanda jau buvo pa- 
siryžę imtis priemonių prieš vengrus, tad 1849 metų kovo 4 die- 
ną — ir tai buvo vienas pirmųjų imperijos valdžios sutvirtėjimo 
ženklų - paleido taip ir nebaigusį rengti konstitucijos Kromer- 
žyžo Susirinkimą. 

Beje, Schwarzenbergas, Stadionas ir Bachas irgi nešėsi tam 
tikrais revoliucionieriais. Nors į postus buvo iškelti Win- 
dischgratzo, bet nepritarė šio pažiūroms ir neprijautė jo drau- 
gams aristokratams. Šitie „senieji konservatoriai“ - Metterni- 
cho sekėjai, palaikomi nuo Kossutho atsimetusių vengrų didi- 
kų, - siūlė panaikinti viską, kas padaryta 1848 metais, ir atkurti 
Vengrijos seimą tokį, koks jis buvo prieš Kovo įstatymus, tai 
yra vėl imtis sąjungos tarp imperatoriaus ir bajorijos politikos, 
bergždžios jau Metternicho laikais, dar bergždesnės tapusios 
po agrarinių revoliucijos reformų. Schwarzenbergas ir jo mi- 
nistrai neketino grįžti į prieškovį; jie nė kiek nesižavėjo to laiko- 
tarpio sumaištim ir menkyste, lygiai kaip ir po to užėjusiu libe- 
ralizmo tarpsniu. 1849 metų kovo mėnesį Windischgratzas jau 
buvo praradęs politinę įtaką ir į jo protestus niekas nekreipė 
dėmesio. Stadionas skubotai apmetė kitą konstituciją, kaip at- 
svarą Kromeržyžo projektui. Šioje konstitucijoje visa imperija, 
įskaitant Vengriją ir Lombardiją-Veneciją, buvo laikoma cen- 
tralizuota unitarine valstybe. Čia turėjo būti vienas imperijos 
parlamentas, renkamas tiesioginiais rinkimais, jam atsakinga vy- 

riausybė, vadovaujama ministro pirmininko; Vengrija padaly- 
ta į naujas provincijas atsižvelgiant į tautybes, ir šios naujos kartu 
su visomis kitomis imperijos provincijomis sumenkintos iki ad- 
ministracinių sričių reikšmės. Stadiono konstitucija Austrijos 
problemą „išsprendė“ ją išvis panaikindama: į visą tą margu- 
myną žemių su skirtingiausiomis tradicijomis ir nevienodo iš- 
sivystymo lygio tautomis pažvelgta kaip į tautų ir tradicijų pras- 
me vieningą valstybę, tarsi tai būtų buvusi kokia Napoleono 
Prancūzija. Mėginta atnaujinti Juozapo II pastangas, tik kur kas 
nepalankesnėmis sąlygomis; šis bandymas gal ir galėjo pavyk- 
ti, jei Schwarzenbergas ir jo ministrai iš pat pradžių būtų nuo- 
sekliai vadovavęsi jakobinizmu. 

Stadiono konstitucija buvo paskelbta 1849 metų kovo 4 die- 
nos dekretu - tą pačią dieną, kai paleistas Kromeržyžo Susirin- 
kimas. Pažadėta, kad ji pradėsianti veikti tuoj pat, vos tik pasi- 
baigs „laikinoji padėtis“. O tuo tarpu ministrų kabinetas buvo 
atsakingas tik neegzistuojančiam parlamentui ir nepatyrusiam 
jaunam imperatoriui. Jie valdė kaip diktatoriai - atkovojo Habs- 
burgams Vengriją ir Italiją ir revoliucinės svarbos įstatymus lei- 
do kaip „laikinuosius dekretus“. Liberalūs reikalavimai buvo 
nutildyti; prasidėjo naujos rūšies absoliutizmas. 


SEPTINTAS SKYRIUS 

Su Kromeržyžo Susirinkimo paleidimu prasidėjo atviras viršes- 
niųjų tautų puolimas. Liovėsi kalbos apie nuolaidas Italijoje; Sar- 
dinija buvo išprovokuota atnaujinti karą, ir Radetzky's kovo 26 
dieną laimėjo svarbią pergalę ties Novara; o Venecijos respubli- 

ka nugalėta per neskubrų atolo pjovimą liepos mėnesį. Menkas 
ryšys su tautine Vokietija irgi nutrūko: balandžio 5 dieną Aust- 
rijos deputatai atšaukti iš Frankfurto Susirinkimo. Kur kas kie- 
tesnis riešutas buvo Vengrija. Nuo juodųjų 1848 metų rugsėjo 
dienų Kossuthas stebėtinai sugebėjo Vengriją vėl pakelti ant ko- 
jų. Tuomet jau atrodė, kad didžioji Vengrija byra: šiaurėje suki- 
lo slovakai; Voivodinoje - serbai; Transilvanijoje bendromis jė- 
gomis pasipriešino rumunai su vokiečiais; į Vengriją, persikėlę 
per Dravą, įžengė kroatai. Eiti į kompromisą Kossuthą ragino 
netirjo radikalieji šalininkai. Jis nesvyravo. Užuot mėginęs pel- 
nyti Vengrijos tautų prielankumą, tik kurstė vengrų įkarštį — 
tautiniai konfliktai jam kaip tik rodėsi tinkama proga užgniaužti 
nevengrų tautas. Jis vienintelis nieko nenorėjo girdėti apie kom- 
promisus, kuriuos tautybėms siūlė kiti ministrai, ir toms bun- 
dančioms tautoms svaidė į veidus frazes, skaudžiai deginusias 
dar ir po šimto metų. Serbams jis pasakė: „Išsiaiškinsim kalavi- 
ju“ ir kūrė planus, kaip „juos išrauti su šaknimis“; Kroatiją api- 
būdino, kad jos esą „per maža net vienam patiekalui“; rumu- 
nus išvadino „sąmokslo prieš Vengriją siela“. 

Šis tautinių aistrų kurstymas pasirodė vaisingas. Vengrų ka- 
reivius pavyko įtikinti, kad jie savo valstybę gali išgelbėti tik 
žudydami tuos Vengrijos piliečius, kurie kalba kita nei jų kalba. 
Jellačičius buvo nublokštas atgal; pažabota slovakų gyvenama 
teritorija ir didžioji dalis Voivodinos; rumunai viltis dėjo, nors 
nedaug telaimėjo, į Rusijos kariuomenę, kuri nuo revoliucijų pra- 
džios taikėsi užimti Dunojaus kunigaikštystes. Toliau sekėsi dar 
geriau. 1848 metų žiemą į Vengriją įžengė Windischgratzo pul- 
kai ir okupavo Budapeštą; tačiau netrukus vengrų kariuome- 
nei vadovaujantys lenkų generolai sugebėjo įgyti pranašumą ir 
1849 metų balandžio pradžioje privertė Windischgratzą trauk- 
tis. Tuo pat metu, kai Habsburgai nutraukė santykius su tauti- 
ne Italija ir tautine Vokietija, su jais pačiais nutraukė santykius 
tautinė Vengrija. Debrecene susirinkęs seimas balandžio 14 die- 

ną, gerokai išsekintas nuosaikiųjų narių prieštaravimų, nuver- 
tė Habsburgus nuo Vengrijos sosto ir jos valdytoju išrinko Kos- 
suthą. Taip Kossutho doktrina, kad Vengrija pajėgtų būti di- 
džioji valstybė tiek be sąjungos su Habsburgais, tiek be taikaus 
sambūvio su nevengrų tautomis, įgavo savo logišką baigtį. Ir 
vis dėlto Kossutho pergalę nulėmė ne kokios nors pranašesnės 
vengrų tautos savybės ir ne jo sukeltas šovinistinis įkarštis - šią 
pergalę laimėjo vengrų kariuomenė, kuri pati buvo Habsburgų 
galybės dalis. 

Be jokios abejonės, Habsburgai po kurio laiko būtų sutriuš- 
kinę Kossuthą ir savo pačių jėgomis, tyliai pritariami vengrų 
didikų ir remiami nevengrų tautų. Tačiau skubiai pagalbą pa- 
siūlė Rusija. Carui nė kiek nepatiko lenkų generolų, vadovau- 
jančių vengrų kariuomenei, sėkmė, jis baiminosi, kad Vengrijos 
pavyzdys neužkrėstų Lenkijos. Be šių, caro turėta ir giliau sly- 
pinčių motyvų. Rusijos politika Artimuosiuose Rytuose, po dvie- 
jų dešimtmečių ramybės, vėl buvo bepradedanti aktyvėti; oku- 
puodama Dunojaus kunigaikštystes, tariamai kad apgintų jas 
nuo revoliucijos, Rusija žengė pirmąjį naujojo žygio į Konstan- 
tinopolį žingsnį. Caras nenorėjo, kad Habsburgų imperija savo 
krizę įveiktų nejausdama nė menkiausios padėkos Rusijai, an- 
tra vertus, jis kaip įmanydamas vengė atskleisti tikruosius Ru- 
sijos siekius, bijodamas, kad tuomet Austrija pasitrauks iš Žai- 
dimo. Kaip jau ne kartą anksčiau, o ir vėliau, Rusija vaikėsi žalt- 
vykslę - vylėsi, kad didžioji valstybė, atsidėkodama už suteiktą 
sėkmingą pagalbą, savanoriškai apdovanos ją, Rusiją, dovanė- 
le, kurios ji pati nedrįso pareikalauti??. Caras rimtai žiūrėjo į tuos 


20 Tai buvo Aleksandro I klaida, kai jis palankiai vertino tą faktą, kad 
Napoleonas 1809 metais užkariavo Austriją, o vėliau pats prisidėjo prie 
Napoleono sutriuškinimo 1814 metais. Šią klaidą pakartojo Aleksandras II, 
kai ramiai žiūrėjo į Bismarcko pergales prieš Austriją ir Prancūziją, ir 
Stalinas 1939 metais. Keista, bet rusai ne kartą yra patikėję tik vokiečių 
(austrų) nuoširdumu. Su kitomis Vakarų valstybėmis jie siekdavo sudaryti 
kur kas tikslesnes sutartis, kaip antai 1915 ar 1944 metais; deja, irgi, kaip 
paaiškėjo, nevaisingas. 


109 


HABSBURGŲ MONARCHIJA 


konservatizmo principus, kurių buvo išmokęs iš Metternicho; 
jam nė į galvą neatėjo, kad jie visiškai nieko nereiškia Schwar- 
zenbergui, ojei ir būtų reiškę - tai tik ne tiek, kad sutiktų regėti 
Konstantinopolį ar Dunojaus žiotis Rusijos rankose. 

Caro veiksmai atitiko Schwarzenbergo planus. Jis buvo pasi- 
ruošęs priimti Rusijos pagalbą Vengrijoje ar vėliau Vokietijoje, 
tik iš pat karto nusistatė nepripažinti nerašytų skolų. 1849 metų 
gegužę Rusijos armija įžengė į Vengriją, ir rugpjūčio mėnesį 
vengrų kariuomenė kapituliavo carui ties Vilagosu. Kossuthas 
pabėgo į Turkiją ir keturiasdešimt metų pragyveno tremtyje, 
mėgindamas išlaikyti tuščią Vengrijos valdytojo orumą; svajo- 
nė apie didžiąją nepriklausomą Vengriją subliuško. Tačiau ir 
Habsburgų sėkmės būta tokios pat iliuzinės kaip ankstesnės Kos- 
sutho sėkmės. Austrai ją pasiekė padedami Rusijos, tad ir jos 
likimas priklausė nuo draugystės su Rusija tęsinio. Juolab kad 
tai buvo grynai karinis, o ne politinis laimėjimas. Čekų ir vokie- 
čių nuosaikieji sveikino čekų ir vokiečių radikalizmo sutriuški- 
nimą, o Vengrijoje Kossutho pralaimėjimu nesidžiaugė nė vie- 
nas žmogus. Apie Windischgratzą telkęsi didikai ir į Deaką 
dairęsi liberalai sutiko su Kossutho tikslu paversti Vengriją di- 
džiąja vengrų valstybe; nepritarė jam tik dėl to, kaip tą tikslą 
pasiekti, - bajorų supratimu, geriausia intrigomis dvare, o Deako 
nuomone, legalia opozicija. Batthyany o ir trylikos vengrų ge- 
nerolų egzekucija sukūrė Vengrijai kankinius ir legendą, kurių 
nebuvo galima ištrinti per dešimtį absoliutinio režimo metų. Be 
to, didikai, nors ir tikri Vengrijos patriotai, nusigręžė anais sėk- 
mės mėnesiais nuo Kossutho; todėl dabar čia nebuvo didelio 
masto konfiskacijų ir užtat nepridygo atimtuose dvaruose im- 
perijos bajorų, kaip kad atsitiko Bohemijoje po 1620 metų pra- 
laimėjimo. Pasak Eisenmanno: „Tapatinti Vilagosą su Baltuoju 
kalnu - tai apsirikti daugiau kaip dviem šimtais metų“. 

Tačiau, šiaip ar taip, Vilagosas nustūmė paskutinį kliuvinį 
nuo kelio į didįjį centralizuoto absoliutizmo eksperimentą. Sta- 

dionas 1849-ųjų vasarą išprotėjo; Schwarzenbergas įsitraukė į 
užsienio reikalus; taigi vieninteliu tikruoju diktatoriumi liko po 
Stadiono vidaus reikalų ministru tapęs Bachas - ir išnaudojo 
jam atitekusią valdžią revoliuciniam tikslui. Visi provincijų is- 
toriniai siekiai ir turėtosios privilegijos buvo šluote nušluoti. 
Vengrams paaiškinta, kad savo konstituciją jie patys iš savęs 
atėmė nuversdami nuo Vengrijos sosto Pranciškų Juozapą; 0 
kur neliko Vengrijos, negalėjo likti ir jokios kitos valstybės ar 
provincijos; net Kroatija, buvusi nuo pradžios iki galo lojali, pra- 
rado ir seimą, ir vietinę savivaldą, ir teritorinį vientisumą. Pir- 
mą ir paskutinį kartą Austrijos imperija tapo tikrai unitarine 
valstybe. Ji turėjo bendrą administracijos sistemą, kurią pagal 
nurodymus iš Vienos tvarkė vokiečių pareigūnai; bendrą įsta- 
tymų sąvadą; bendrą muitų sistemą. 1850 metų birželį „ypatin- 
guoju dekretu“ staigiai panaikinta muitų siena tarp Vengrijos 
ir kitos imperijos dalies; nuo tada imperijoje ėmė veikti ir ben- 
dra prekybos sistema. „Bacho sistema“ galiojo tik 10 metų, iki 
1859-ųjų, - to nepasakysi apie jos padarinius, kurie buvo justi 
dar labai ilgai. Iki 1848-ųjų siena tarp Vengrijos ir kitos imperi- 
jos dalies skyrė dvi visuomenes; po 1867-ųjų ji teskyrė du par- 
lamentus. Nuo tada iki pat monarchijos galo vengrai rūkė tuos 
ir pildė tokios pat formos biurokratinius popierius kaip ir visi 
kiti monarchijos piliečiai; tiesą sakant, daug ką iš to, kas iki šiol 
laikoma grynai vengriškais dalykais, Vengrijai įpiršo Bachas ir 
jo parankiniai. Senoji Vengrija su savo autonominiais komita- 
tais buvo iš tikrųjų laisva nuo biurokratijos; po 1867-ųjų komi- 
tatų autonomija reiškė tai, kad juose galioja Austrijos biuro- 
kratinė sistema, tik ją vykdo vengrų biurokratai. Tai tokį paliki- 
mą gavo Vengrija iš „Bacho husarų“. 

Bacho sistemą įgyvendinti buvo patikėta vokiečiams, bet ne 
vokiečių nacionalistams. Čia taip pat galima įžvelgti Schwar- 
zenbergo užsienio politikos dvasią: tai mechaniškas didžiavo- 


111 


HABSBURCGŲ MONARCHIJA 


kiškojo radikalizmo aidas, be jokio - tiek radikalaus, tiek nacio- 
nalistinio - įkarščio. Bruckas įtikino Schwarzenbergą siekti „Sep- 
tyniasdešimties milijonų imperijos“ - Habsburgų valdomos vi- 
sų Vokietijos ir Austrijos žemių sąjungos; šis puoselėjo mintį 
įtraukti Habsburgų imperiją į atgaivintą Vokietijos sąjungą ir, 
negana to, dar į Vokietijos muitų sąjungą. Tokie planai metė 
kiečių kunigaikščiams; to tebuvo įmanoma pasiekti vien tik re- 
voliucine demagogija, o ne su Habsburgų kariuomenės pagal- 
ba - tad Schwarzenbergo siekiai faktiškai atskleidė jo mąstymo 
trivialumą. Lengva buvo suardyti Prūsijos planus sukurti Prū- 
sijos valdomą Šiaurės Vokietijos sąjungą. Austrijos kariuomenė 
laimėjo pergales Italijoje ir Vengrijoje; caras ir vėl ištiesė pagal- 
bą konservatyviajai, kaip jis klaidingai manė, pusei. 1850 metų 
gruodžio mėnesį Olomouco sutartimi Prūsija atsisakė savo pla- 
nų ir sutiko, kad būtų atgaivinta Vokietijos sąjunga. Tai buvo 
paskutinis Schwarzenbergo laimėjimas. 1851 metų pradžioje 
Dresdeno konferencijoje vokiečių kunigaikščiai atmetė jo pa- 
stangas įtraukti visas Habsburgų valdas į Vokietijos sąjungą ir į 
Vokietijos muitų sąjungą; prie šios opozicijos, pagaliau suneri- 
męs, prisidėjo ir caras. Austrija atsidūrė aklavietėje. Schwarzen- 
bergas savo jėgos ir prestižo vaikymosi politika vertė Austriją 
grumtis dėl vadovaujamos padėties Vokietijoje, tuo tarpu savo 
vidaus politika vertė vokiečius gręžtis nuo jos. 

Prūsijos pralaimėjimas pašalino paskutinę dingstį išsaugoti 
teoriškai galiojusią Stadiono konstituciją. Schwarzenbergo mi- 
nistrų kabinetas, nors iš pažiūros revoliucinis, nebuvo remia- 
mas revoliucinių jėgų, ir kai tik 1848-ųjų sukelti pavojai praėjo, 
Pranciškus Juozapas pateko kur kas jam priimtinesnėn konser- 
vatyviųjų didikų ir generolų įtakon. Šie troško atgaivinti istori- 
nes prieškovio institucijas, bet kadangi negalėjo susigrąžinti sa- 
vo seimų ir paveldimosios jurisdikcijos, tai nors siekė atkurti 
„Istorinę“ imperatoriaus valdžią. Ministrų despotizmas jiems 

atrodė revoliucinis, tad jie ragino grįžti prie prieškovio siste- 
mos, kur ministrai tebuvo tik administratoriai, o vienintelė įsta- 
tymų leidžiamoji ir kontroliuojamoji institucija - imperatorius. 
Tačiau Žmonės, troškę grįžti į sistemą, kurios visiškas supuvi- 
mas išlindo į paviršių 1848 metais, patys buvo griežčiausi jos 
kritikai; šios dvariškių grupuotės lyderio Kūbecko atsiminimai 
yra svarbiausias šaltinis, teikiantis Žinių apie prieškovio reži- 
mo bejėgystę. Kūbeckas pavydėjo Bachui, kaip Metternichas pa- 
vydėjo Kolovratui; jis skatino absoliutizmą, nors ir žinojo, kad 
imperijai nepajėgus vadovauti vienas žmogus, tuo labiau jau- 
nas ir niekuo nepasižymintis. Todėl Kūbeckas griebėsi seno, už- 
mesto pasiūlymo, kurį Metternichas tiek daug metų piršo Pran- 
ciškaus dvarui, - įsteigti „parlamento pakaitalą“, arba Imperi- 
jos tarybą, kuri patarinėtų imperatoriui, nesikėsindama į jo ab- 
soliutinę valdžią; jam pavyko labiau nei Metternichui - impe- 
ratorius sutiko. Pranciškui Juozapui buvo malonu išgirsti iš vy- 
resnių imperijos valstybininkų, kad galės imperiją valdyti pats, 
užuot atidavęs ją į Bacho, revoliucingo teisininko rankas; įkvėp- 
tas Luji Napoleono 1851 metų gruodžio 2 dienos coup d ėtat, jis 
užsigeidė iki metų galo padaryti ir savąjį perversmą. Taigi bu- 
vo oficialiai panaikinta Stadiono konstitucija, 0 ją pakeitė sku- 
biai parengtas Kūbecko projektas, pavadintas 1851 metų gruo- 
džio 31-osios Patentu: pagal jį Austriją valdo tik imperatorius, 
o įstatymų leidybos srityje jam talkina paskirtas Reichsratas, arba 
Imperijos taryba, vadovaujama, žinoma, Kūbecko. 

Šis Kūbecko sėkmingai įgyvendintas planas mažai ką pakei- 
tė gyvenime. Pranciškus Juozapas, iki šiol teoriškai konstituci- 
nis monarchas, dabar tapo teoriškai absoliutiniu; praktiškai jis 
ir toliau paliko viską spręsti vyriausybei, kuri valdė Austriją 
pastaruosius trejus metus. Schwarzenbergas sutiko su Kūbec- 
ko Patentu, būdamas tikras, kad kaip ministras pirmininkas su- 
gebės išlaikyti savo aukščiausią padėtį, kad ir kokios bus Pa- 
tento sąlygos. Pranciškus Juozapas taip menkai suprato Kūbec- 

ko Patento esmę, jog, Schwarzenbergui staiga 1852 metų balan- 
džio mėnesį mirus, į ministrus pirmininkus pasiūlė Bachą. Kū- 
beckas kartu su grįžusiu iš tremties Metternichu įtikino jį, kad 
absoliutizmas ir ministras pirmininkas - nesuderinami dalykai. 
Taigi Schwarzenbergas buvo vienintelis Austrijos imperijos mi- 
nistras pirmininkas per visą jos istoriją, išskyrus keletą atsitikti- 
nių veikėjų revoliucijos metais. Bachas liko vidaus reikalų mi- 
nistru, 0 ministru pirmininku tapo ir visą savo gyvenimą išbu- 
vo pats Pranciškus Juozapas; ir pasirenkant politikos kryptį, ir 
priimant sprendimus jam patarinėjo ministrai, besiskiriantys vie- 
nas nuo kito kaip dangus nuo žemės. Ministerinio valdymo su- 
ardymas neišėjo į naudą ir Imperijos tarybai: Pranciškus Juoza- 
pas, vadovaudamasis tiesiog sveiku protu, matė, kad įstatymų 
leidžiamoji institucija, nors sudaryta iš jo paskirtų žmonių, ne- 
suderinama su absoliutizmu taip pat kaip ir ministrų kabine- 
tas, ir niekada nesitarė su ja jokiu svarbiu reikalu. Iš Tarybos 
buvo tik tiek naudos, kad ji parodė Metternicho prieškovio lai- 
kų sumanymo bergždumą, ir Kūbeckas netrukus atsistatydino 
iš tuščių jos pirmininko pareigų. Taigi lengvabūdiška ir neatsa- 
kinga aristokratija - aukšti karo vadai ir žemvaldžiai - sužlug- 
dė vyriausybę, kuri, šiaip ar taip, vykdė kryptingą politiką ir 
išreiškė kolektyvinę valią; neturėdama ką pasiūlyti jos vieton, 
aristokratija atgaivino didžiausias senojo režimo blogybes, kai 
ministrai nedrįsta nė piršto pajudinti be nurodymo iš viršaus. 
1851 metų Kūbecko darbas įrodė, kad Bismarckas teisingai api- 
būdino Austrijos valdymo metodą: „Austrijos imperatorius ne- 
stokoja ministrų, bet kai jis nori, kad kas nors būtų padaryta, 
pats turi tai padaryti“. 

Kūubecko Patentas, nors praktiškai neveiksmingas, simboli- 
zavo vilties, kad įmanomas „liberalizmas iš viršaus“ pabaigą. 
Iš vyriausybės pasitraukė Schmerlingas, gynęs Austrijos inte- 
resus Frankfurto parlamente, o vėliau pakeitęs Bachą teisingu- 
mo ministro poste; juo netrukus pasekė Bruckas. Kovodamas 

su tuo, kas neišvengiama, ilgiausiai laikėsi Bachas. Jis skatino 
laikinąjį absoliutizmą siekdamas paversti imperiją vieningu da- 
riniu be provincijų ar tautinio separatizmo; ir iki pat 1852 metų 
pabaigos neatsižadėjo vilties apvainikuoti savo darbą liberalia 
centralizaciją įtvirtinančia konstitucija. Savo lemiamą apsispren- 
dimą Bachas padarė tik po Schwarzenbergo mirties: administ- 
racinės sistemos veiksmingumą jis vertino labiau nei liberalius 
principus ir, norėdamas išsaugoti „Bacho sistemą“, stojo remti 
absoliutinės monarchijos. Likimo ironija - beje, pelnyta - kaip 
tik Bachui, jakobiniškų nuostatų ministrui, teko panaikinti Juo- 
zapo II bažnytines reformas, kurios sugebėjo išlikti net per Met- 
ternicho konservatizmo politiką prieškoviu. 1855 metų konkor- 
datas atleido Romos katalikų bažnyčią nuo valstybės kišimosi 
ir suteikė teisę kontroliuoti švietimą, kurią ji paskutinį kartą tu- 
rėjo juodžiausiu kontrreformacijos tarpsniu. Pertvarkyta Baž- 
nyčia, kaip ir pertvarkyta monarchija, buvo dirbtinis, sąmonin- 
gas bandymas užgniaužti naują dvasią iš XVIII amžiaus muzie- 
jaus ištrauktais ginklais; Karūnos, Bažnyčios ir kariuomenės 
sąjunga, kažkada natūrali, dabar buvo abstrakčiai išprotauta, 
kaip, beje, ir pats liberalizmas, prieš kurį monarchija ją nukreipė. 

Naujasis absoliutizmas nieko nežadėjo; tai buvo didžiausia 
jo blogybė. Iki 1848-ųjų Žmonės aiškiai matė visus sistemos trū- 
kumus, bet tada nors ore sklandė galimybė, kad imperatorius 
sutiks, o gal ir pats paskatins, ištaisyti padėtį. Dabar neliko nė 
tokios galimybės: Habsburgai teikė pirmenybę ne taikiems 
sprendimams, o jėgai. Aišku, nebeliko ir privilegijuotų tautų ar 
kalbų. Visos staiga tapo lygios ir jautėsi vienodai nepatenkin- 
tos, nes jau buvo paragavusios, ar tik lyžtelėjusios, 1848-ųjų tau- 
tinės laisvės. Net ir vokiečiai nesijautė patenkinti, nors šiaip jau 
turėjo naudos iš to, kad gyveno prestižinėje Vienoje ir kad cen- 
trinė administracija buvo vokiška. Kaip labiausiai apsišvietusi 
tauta, jie norėjo konstitucijos, o kaip labiausiai pasiturinti, prie- 
šinosi ant jų pečių kraunamai piniginių prievolių naštai, kurios 

reikalavo kairuomenės išlaikymas. Nesubalansuotas biudžetas 
buvo silpniausia naujojo absoliutizmo vieta. Represinei kariuo- 
menei reikėjo mokėti, bet net stropuoliai Bacho valdininkai nega- 
lėjo surinkti lėšų tiek, kad padengtų augančias išlaidas. Šeštasis 
dešimtmetis visur kitur Europoje buvo didžiausių kapitalo in- 
vesticijų metas, tuo tarpu Austrijos imperijoje vietoj fabrikų ir 
geležinkelių stūksojo kareivinės - dabar Austrija prarado iki šiol 
turėtą ekonominį pranašumą prieš Prūsiją. Paleisti vėjais net 
senojo režimo ekonomikos pasiekimai. Valstybės geležinkeliai, 
Kūbecko suplanuoti prieškovio laikotarpiu, perleisti grupei už- 
sienio kapitalistų. Į prancūzų kapitalistų rankas perėjo Lombar- 
dijos geležinkeliai; tai buvo gūdus Austrijos imperijos išpūstos 
karinės stiprybės atspindys. Užėjus 1857 metų krizei Bacho sis- 
tema nusivylė iki šiol dar ja tikėję Vienos kapitalistai vokiečiai; 
ji naująjį absoliutizmą supurtė taip pat smarkiai, kaip 1847 me- 
tų krizė supurtė prieškovio režimą. Tačiau Bachas ir jo admi- 
nistracinė mašina buvo stipresni už Metternichą ir to meto ne- 
tvarką. Metternicho sistemą sužlugdė vidiniai prieštaravimai 
ir silpnybė; Bacho sistemą - negyvybingą, bet kietą — reikėjo 
sugriauti iš išorės. 

Visus dešimtį absoliutinio režimo metų Austrijos politikoje 
dominavo užsienio reikalai. Absoliutizmas tam ir įvestas, kad 
būtų galima vykdyti stiprią užsienio politiką; užsienio politi- 
kos nesėkmė lėmė ir absoliutizmo galą. Metternicho sistema 
žlugo tiek užsienio, tiek vidaus reikaluose. Iki 1848-ųjų caras 
susiturėjo nuo veiksmų Artimuosiuose Rytuose, kad nepraras- 
tų privilegijos remti Austrijos imperiją; po 1848-ųjų caras rėmė 
Austrijos imperiją, kad gautų už tai atpildą Artimuosiuose Ry- 
tuose. O kaijau Rusija okupavo Dunojaus kunigaikštystes, kon- 
flikto tarp Austrijos ir Rusijos buvo sunku išvengti, kad ir kokia 
būtų buvusi politinė sistema; tą įrodė Schwarzenbergo pasirink- 
tas naujas kursas. Schwarzenbergo politikos esmė - pasitikėji- 
mas Austrijos stiprybe. Metternichas gąsčiojosi, kad menkiau- 

sias konfliktas Europoje suskaldys Austriją į gabalus; Schwar- 
zenbergas ieškojo naujų erdvių dinamiškai politikai. Metterni- 
chas, anksčiau pasinaudojęs Napoleonu, kad išsaugotų Habs- 
burgų imperiją, 1813 metais nusigręžė nuojo ir pasirinko Rusi- 
ją bei konservatizmą. Schwarzenbergas šį pasirinkimą apvertė 
aukštyn kojom, mat manė, kad Austrija pakankamai stipri eiti 
išvien su naujuoju Napoleonu. Jo užsienio politika taip pat pa- 
sižymėjo jakobinizmo dvasia: jis niekinamai vertino Vienos kon- 
greso „sutarčių sistemą“ ir puoselėjo viltis šį tą laimėti Vokieti- 
joje ir Artimuosiuose Rytuose. Atmesdamas Metternicho kon- 
servatizmą, Schwarzenbergas, reikia tiesiai pasakyti, bemaž 
neturėjo kitos išeities; tai Austriją vertė daryti naujas Prancūzi- 
jos ir Rusijos politikos dinamizmas, nors Napoleonas III ir sens- 
telėjęs Nikolajus I menkai tepriminė Napoleoną I irjaunatvišką 
Aleksandrą I. Vienos kongreso dvasia išgaravo anksčiau, nei 
iširo jo nustatytas teritorinis Europos suskirstymas; dabar Aust- 
rija buvo suspausta tarp didžiųjų valstybių ir rytuose, ir vaka- 
ruose. Rusija ištiesė rankas į Dunojų; Napoleonas III svajojo apie 
naują Italijos karalystę. 

Schwarzenbergas sugalvojo naują politiką; jo bėda buvo ta, 
kad jai vykdyti nepasirūpino naujų ginklų. Avantiūrinė politi- 
ka negalėjo remtis vien tik Habsburgų kariuomene; tam reikėjo 
pasitelkti demagogiją, apeliuoti į vokiečių nacionalizmą. Po 
dešimties metų Bismarckas įveikė šią problemą, su kuria bevil- 
tiškai bandė susidoroti Schwarzenbergas: padedamas vokiečių 
nacionalizmo, jis Vokietijai, o kartu ir Habsburgų monarchijai 
suteikė saugumą nuo Rusijos ir Prancūzijos ir netgi privertė vo- 
kiečių liberalizmą tarnauti Prūsijos karaliui. Schwarzenbergas 
nestokojo Bismarcko drąsos ir laisvės nuo prietarų, bet neturėjo 
pagrindinio Bismarcko ginklo - gebėjimo uždegti žmones. 1848 
metais karas su Rusija būtų net ir labai tenkinęs vokiečių ir len- 
kų radikalus, tačiau Schwarzenbergas valdė, tarsi būtų jų už- 
kariautojas. Ryžtinga politika Artimuosiuose Rytuose, kuri iš- 

simėčiusias vokiečių miestų bendruomenes pajungtų vokiečių 
politiniam vadovavimui, buvo įmanoma tik vokiečių naciona- 
lizmo pagrindu; dėl šio tikslo Bruckas ir propagavo „Septynias- 
dešimties milijonų imperijos“ idėją. Schwarzenbergas „Septy- 
niasdešimties milijonų imperiją“ manėsi sukursiąs vien vyriau- 
sybės manevravimu, mindamas po kojų vokiečių jausmus; šios 
užmačios žlugo 1851 metais per Dresdeno konferenciją, taigi jo 
Artimųjų Rytų politika buvo pasmerkta dar net nepradėta vyk- 
dyti. Vėliau, po 1867 metų, kai Habsburgų monarchija sudarė 
kompromisą su viršesniosiomis tautomis - lenkais, vengrais ir 
vokiečiais, - ji jau galėjo rinktis antirusišką pakraipą, ir sulig 
kiekvienu šių tautų įtakos monarchijai padidėjimu toji pakrai- 
pa darėsi vis ryškesnė. Schwarzenbergas, atseit žmogus be prin- 
cipų, aukojo viską absoliutinės valdžios principui; tai buvo es- 
minis jo sistemos prieštaravimas. 

Bismarckas, be minėtojo, dar turėjo kitą pranašumą: didžiau- 
sią įtaką Prūsijos karaliui ir iš esmės nepajudinamą valdžią. Prū- 
sijos konservatoriams ir generolams nepatiko Bismarcko avan- 
tiūrizmas, tačiau jie tylėjo, iš dalies skaitydamiesi su karaliumi, 
iš dalies patys suprasdami virš jų kabantį pavojų. Schwarzen- 
bergas visada jautė dvaro įtakos grėsmę, ypač po Kūbecko sėk- 
mės 1851 metais; o Buolis, kuris tapo užsienio reikalų ministru 
po Schwarzenbergo mirties 1852 metų balandžio mėnesį, išvis 
neturėjo lemiamo balso. Stambieji aristokratai, nebespėjantys su 
laiku nei užsienio politikoje, nei vidaus reikaluose, vis dar pri- 
tarė Metternicho konservatyvaus solidarumo politikai; genero- 
lai buvo apsėsti minties apie Italiją, o su Rusija kariauti, jų ma- 
nymu, ne Austrijos jėgoms. Čia ir glūdėjo absurdas: diplomatai 
savo politiką grindė Austrijos stiprybe, o generolai buvo įsitiki- 
nęjos silpnumu. 

Krymo karas Habsburgų monarchiją įstūmė į apsisprendi- 
mo krizę; anuomet priimti prieštaringi sprendimai nulėmė jos 
tolesnį likimą. Negalėdama nuspręsti, į kurią pusę pasiduoti — 

Rytus ar Vakarus, Austrija nuo tada atsidūrė padėtyje, prime- 
nančioje sustabdytą animaciją, laukiančią, kol užges ekranas. 
Dar parengiamuoju karo etapu Buoliui pavyko įgyvendinti di- 
džiausią Habsburgų siekį: Rusijos kariuomenė atsitraukė iš Du- 
nojaus kunigaikštysčių, ir jas okupavo Austrija. Taigi dabar ji 
kontroliavo Dunojų praktiškai per visą jo navigacinį ilgį; Rusija 
buvo atkirsta nuo Balkanų, tad Austrija tapo vienintele preten- 
dente juos užvaldyti. Šią savo padėtį Austrija galėjo įtvirtinti 
tik tuo atveju, jeigu būtų tapusi Anglijos ir Prancūzijos sąjun- 
gininke, o karas būtų iš Krymo persikėlęs į Galiciją; tik čia ji 
galėjo pasiekti ženklių rezultatų, tačiau, ko gero, kaip įtikinė- 
jo generolai, savo pačios sąskaita. Buolio patartas, Pranciškus 
Juozapas nusiuntė Rusijai ultimatumą, bet, generolų sukriti- 
kuotas, pasižadėjo jo nevykdyti. Karą Galicijoje, išvengtą 1855 
metais, Austrijai teko kur kas nepalankesnėmis aplinkybėmis 
kariauti 1914-aisiais. Buolis, kad nors kiek išsaugotų turimą 
padėtį, dėjo pastangas užmegzti sąjungą su Prūsija, tačiau tam 
irgi būtų reikėję arba grįžti prie Metternicho konservatizmo, 
arba apeliuoti į vokiečių nacionalizmą, o Buolis negalėjo daryti 
nei vieno, nei kito. Taigi Krymo karas paliko Austriją be drau- 
gų: Rusija savo pralaimėjimą aiškino Austrijos grasinimu dėtis 
prie sąjungininkių, o sąjungininkės manė, kad Rusija būtų atsi- 
traukusi be karo, jeigu Austrija iš pat pradžių būtų prie jų prisi- 
dėjusi. 

Paryžiaus kongresas, užbaigęs šį karą 1856 metais, ir jam 
parinkta vieta, ir savo dvasia ženklino Vienos sistemos galą. 
Austrija daugiau nebebuvo reikalinga Europai. Anglija su Pran- 
cūzija sustabdė Rusijos veržimąsi į Artimuosius Rytus ir be Aust- 
rijos pagalbos; abi, nors skirtingų paskatų vedamos, palankiai 
žiūrėjo į Italijos nacionalizmą; o Rusija su Prūsija, vėlgi dėl skir- 
tingų priežasčių, daugiau nebesivaikė konservatizmo. Prancū- 
Zija ir Rusija, dar taip neseniai priešininkės, rengėsi susivienyti 
prieš Austriją; tai turėjo būti nauja Tilžės taikos versija. Buolis 

tikėjosi Prancūzijos garantijų dėl Austrijos provincijų Italijoje; 
vietoj to išgirdo Cavourą visam kongresui paskelbiant, kad Aust- 
rijos valdžia Italijoje nebegaliojanti. Tikėjosi taip pat, kad Du- 
nojaus kunigaikštystės bus atiduotos Austrijai ilgam valdyti; vie- 
toj to Austrijai teko atitraukti kariuomenę, ir per metus ar dve- 
jus kunigaikštystės pačios, padrąsintos Prancūzijos ir Rusijos, 
susivienijo į nepriklausomą Rumuniją. Tačiau, nors Paryžiaus 
taika sužlugdė „Austrijos Dunojaus“ planus, kartu ji sužlugdė 
ir „Rusijos Dunojaus“ planus. Rumunija tapo niekieno žeme, 
neutralia Dunojaus žiočių savininke, todėl kur kas pakančiau 
nusiteikusia abiejų - ir Austrijos, ir Rusijos - atžvilgiu, negu jei 
būtų buvusi kurios nors vienos valdoma. Per vėlesnes aštunto- 
jo ir devintojo dešimtmečių krizes Rusija nesikėsino į Rumuni- 
jos nepriklausomybę, tad jas pavyko įveikti vien diplomatijos 
išgalėmis. Tačiau vos tik Rusija, o su ja ir Rumunija, liovėsi pai- 
syti 1856-aisiais nustatytų principų, Habsburgų monarchijos eg- 
zistencija pakibo ant plauko; to ženklas buvo caro Nikolajaus II 
vizitas 1914-ųjų birželį į Kostancą pas Rumunijos karalių. Pran- 
ciškus Juozapas po Krymo karo valdė dar šešiadešimt metų, ir 
visi šie šešiasdešimt metų praėjo Paryžiaus taikos šešėlyje. 
Užsienio politikos nesėkmę 1856-aisiais dar labiau apkartino 
1857 metų ekonominė krizė; Austrija ėmė pamažu kratytis ka- 
rinio absoliutizmo. Lombardijoje-Venecijoje pagaliau buvo 
atšaukta karo padėtis, ir erchercogas Maksimilianas, imperato- 
riaus brolis, kaip jos valdytojas, visaip mėgino silpstančiai čio- 
nykštei Austrijos valdžiai įkvėpti apsimestinai liberalios dva- 
sios; taip pat mėginta taikiai kalbėtis su konservatyviais vengrų 
didikais ir didžiosios Vokietijos šalininkais vokiečių kapitalis- 
tais. Visa tai rodė valdžios sutrikimą, o ne permainas sistemoje. 
Šiaip ar taip, Austrijos valdovai atkakliai laikėsi nuomonės, kaip 
ir Metternichas savo laiku, kad pavojus kyla iš vidaus, ir šį 
kartą jie buvo teisūs, nors iki galo nesuvokė, kokio tas pavojus 
didumo. Austrijos izoliacija gundė Napoleoną III įgyvendinti 

savo svajonę apie naująją bonapartizmo hegemoniją Italijoje; 
1858 metais jis sutarė su Cavouru išstumti austrus iš šiaurinės 
Italijos. Rusija, nekantraudama išvysti Austriją pažemintą ir su- 
silpnintą, kaipmat pažadėjo Napoleonui neutralitetą. Austrijos 
valdovai vis dar, tarsi apsvaigę, svaičiojo apie Austrijos stipry- 
bę; susidūrę su italų nepasitenkinimu Lombardijoje, jie negalė- 
jo atsakyti nieku kitu kaip tik baudžiamuoju žygiu į Sardiniją. 
Paskutinę akimirką Buolis suabejojo savo jėgomis ir kreipėsi pa- 
ramos į didžiąsias valstybes. Jo pastangos buvo bergždžios: nie- 
kas daugiau nebetikėjo „Austrijos misija“. Prancūzija apskritai 
rengėsi pulti ją pačią; Rusija irgi troško Austrijos žlugimo; bri- 
tai norėjo italų nacionalizmo pergalės. Liko vienintelė Vokieti- 
ja. Deja, jos Buolis taip pat nepalenkė savo pusėn: jis negalėjo 
demagogiškai apeliuoti į vokiečių tautinius jausmus, o ir Pran- 
ciškus Juozapas nebūtų nusipirkęs Prūsijos paramos net pripa- 
žindamas Prūsijos princą regentą šiaurinės Vokietijos vyriau- 
siuoju karo vadu. Habsburgų monarchijai neišvengiamai teko 
remtis savo kairuomene ir niekuo daugiau; 1859 metų balandį 
Sardinija, gavusi nusiginkluoti reikalaujantį ultimatumą, buvo 
išprovokuota stoti su Austrija į karą. 

Austrijos kariuomenė toli gražu neatitiko savo toli siekian- 
čių pretenzijų. Radetzky's mirė 1857 metais. Jo nevykėlis įpėdi- 
nis Gyulai šį postą gavo tik per dvaro intrigas; griebtis kokių 
nors veiksmų jo nepastūmėjo net imperatoriaus adjutanto te- 
legrama: „Be abejo, jūs su viskuo susidorosite taip pat šauniai 
kaip ir Radetzky's“. Prancūzija turėjo užtektinai laiko ateiti Sar- 
dinijai į pagalbą, ir pirmasis Madžentos mūšis vyko Austrijos 
teritorijoje. Nors nebuvo lemiamas, jis parodė austrų karo vadų 
bailumą — šie atsitraukė į įtvirtintą Kvadrilateralį. Birželio mė- 
nesį austrai, siekdami pakartoti Radetzky 'o pergalę prie Kusto- 
cos, atsitrenkė į prancūzus prie Solferino; susidūrė dvi pasenu- 
sios karo mašinos, abi surūdijusios, viena už kitą nemokšiškes- 
nės, ir prancūzai - beveik atsitiktinai - laimėjo. Solferino mūšis 

gerokai išklibino Pranciškaus Juozapo pasitikėjimą savo kariuo- 
mene; visą likusį savo gyvenimą jis jau žinojo, kad ko nors kito 
kaip tik pralaimėjimo iš jos nesulauksi. 1859 metų birželį Pran- 
ciškus Juozapas pirmą kartą pademonstravo savo tikrąją pro- 
tauseną: nutarė atsitraukti, vildamasis vėliau atgauti prarastas 
pozicijas. Šitas, pirmasis, jo kompromisas buvo taktinis, ne nuo- 
širdus, tačiau, kaip ir daugelis vėlesnių kompromisų, pasirodė 
ilgalaikis. Pranciškus Juozapas buvo linkęs tiesiai derėtis su Na- 
poleonu III, o ne per tarpininkes neutralias valstybes, nes šios 
primestų tokį teritorijų paskirstymą, kuriam vėliau nebepasi- 
priešinsi. O Napoleonas III savo ruožtu turėjo rimtą priežastį 
kompromisui: neįsivaizduodamas, kaip aklai Habsburgai lai- 
kosi konservatizmo, jis bijojo, kad Austrija nepasišauktų į pa- 
galbą vokiečių nacionalizmo, ir norėjo baigti reikalus su Pran- 
ciškumi Juozapu, kol dar neiškilo karo prie Reino grėsmė. Taip, 
nepaisant pralaimėjimo, Austrija gavo visai neblogas sąlygas; 
teko atiduoti tik Lombardiją, ir tai be gynybinio Kvadrilatera- 
lio; bet išlaikė Veneciją ir toliau liko viena iš valstybių Italijoje, 
dėl ko vėliau turėjo daug rūpesčių. 

Taigi ilgai pranašautas didysis Italijos konfliktas baigėsi gana 
ramiai. Tačiau karinis imperijos prestižas per šį laiką fatališkai 
sumenko. Viršesniosios tautos, nepaisant 1849 metų pralaimė- 
jimo, pasirodė eančios stiprios. Kur italų ginklai patyrė nesėk- 
mę, ten laimėjo italų diplomatija; net ir po tikros italų karinės 
nesėkmės 1859 metais Austrija vis vien prarado Lombardiją. Prie 
Italijos sėkmės esmingai prisidėjo Vengrija: pulkai, kurių reikė- 
jo Lombardijoje, negalėjo būti atitraukti iš okupacinės kariuo- 
menės Vengrijoje; pačių vengrų pulkai buvo pasirodę esą ne- 
patikimi mūšyje; o kai Kossuthas atvyko į Napoleono III štabą 
Milane organizuoti vengrų legiono, tai buvo lemiamas postū- 
mis Pranciškui Juozapui sudaryti taiką. Ne mažiau svarbus 
Habsburgams dėl karo buvo ir vokiečių palankumas: imperija 
negalėjo išsiversti be naujų paskolų, o Vienos kapitalistai vo- 

kiečiai reikalavo už tai konstitucinių nuolaidų. Ir vėl Habsbur- 
gams teko rinktis kaip ir 1848-aisiais: arba dalytis valdžia su 
viršesniosiomis tautomis, arba pelnyti pavaldžiųjų tautų para- 
mą. Šis pasirinkimas nedavė jiems ramybės tarp 1859-ųjų ir 1867- 
ųjų; nors ne taip jau sunku buvo numanyti, ką pasirinks kontr- 
reformaciją ir antijakobinizmą išpažįstanti dinastija. 


AŠTUNTAS SKYRIUS 


FEDERALIZMO IR CENTRALIZMO 
KOVA: 
SPALIO DIPLOMAS IR VASARIO 
PATENTAS, 1860-1861 


Savimi pasitikintis Schwarzenbergo ir Bacho absoliutizmas ne- 
darė jokių nuolaidų nei namie, nei užsienio politikoje: juodu 
apsiėjo tiek be paramos valstybės viduje, tiek be užsienio sąjun- 
gininkų. To padariniai - vidaus įtampa ir tarptautinis izoliavi- 
masis. 1859 metais, po Vilafrankos taikos, grėsmė Austrijai 
pakibo iš visų trijų pusių: buvo aišku, kad anksčiau ar vėliau 
Napoleonas grįš vėl remti italų nacionalizmo; Prūsija ieškojo 
paramos tautiškai liberaliuose sluoksniuose Vokietijoje; Rusija 
taikėsi pakeisti Austrijos nenaudai Krymo karo verdiktą. Habs- 
burgų monarchijai neliko nieko kita kaip tik su kuria nors iš 
savo priešininkių eiti į kompromisą. Su Napoleonu nuoširdus 
bendradarbiavimas buvo neįmanomas, nes jo diegiamas bona- 
partizmas reiškė orientavimąsi į visiškai radikalią 1848-ųjų pro- 
gramą - tautinę Italiją, tautinę Vokietiją, tautinę Lenkiją ir tau- 
tinę Vengriją, tad Napoleono III globa Pranciškui Juozapui ga- 
lėjo baigtis tuo pat, kuo ji pasibaigė jo broliui Maksimilianui. 
Radikali užsienio politika Austrijai netiko: liko konservatizmas 
ir liberalizmas. Konservatizmas reiškė grįžimą prie Metterni- 

cho principų - prie Šventosios sąjungos užsienyje ir prie susi- 
taikymo su žemvaldžiais namie. Šiuo keliu ir pasukta iškart 
po karo su Italija, kai vietoj Buolio užsienio reikalų ministru 
tapo Metternicho šalininkas Rechbergas. Jis manė, kad Schwar- 
zenbergas ir jo arogantiški šalininkai tyčia sužlugdė Šventąją 
sąjungą. Iš tikrųjų toji suiro dar prieš nuverčiant Metternichą 
ir ją atkurti dabar buvo nebeįmanoma: joks konservatizmas 
nebūtų privertęs Rusijos susitaikyti su Paryžiaus taikos spren- 
dimu, o Prūsija, pati įbauginta stiprėjančio vokiečių tautišku- 
mo, nedrįso gaivinti merdėjančios Vokietijos sąjungos. Tad liko 
liberalizmas: atgaivinti Brucko „Septyniasdešimties milijonų 
imperijos“ idėją, šįkart dar pasitelkus ir vokiečių liberalizmą, 
tiek Habsburgų monarchijoje, tiek už jos ribų. Visa tai vėlgi 
reikalavo nuolaidų, didesnių, nei Habsburgai galėjo leisti sa- 
vo valia. Todėl Austrijos užsienio politika blaškėsi nuo kon- 
servatizmo prie liberalizmo ir vėl atgal, netgi kurį laiką buvo 
užsižiūrėjusi į bonapartinį radikalizmą, o sulig kiekvienu to- 
kiu posūkiu svyravo ir vidaus politika, kol pagaliau nusistojo 
— bet ne todėl, kad valstybininkai rado išeitį, o dėl 1866 metų 
karo pralaimėjimo. 

Taigi rinktis konstitucinio eksperimento kelią privertė užsie- 
nio įvykiai. Pranciškus Juozapas siekė stiprinti tarptautinę ir 
karinę imperijos padėtį; tai buvo vienintelis jo politikos moty- 
vas. Jo požiūrį, kokia turėtų būti imperija, išreiškė 1851 metų 
pavyzdžio absoliutizmas, o Schwarzenbergas ir Bachas buvo 
tie ministrai, su kuriais jis visada nuoširdžiai sutarė. Kai Bachą, 
kad įtiktų liaudžiai, 1859 metų liepos mėnesį teko atleisti iš vi- 
daus reikalų ministro pareigų, šis patogiai įsitaisė ambasado- 
riumi Vatikane; tai vienintelis Pranciškaus Juozapo ministras, 
kurio nuvertimas buvo kiek įmanoma sušvelnintas. Nuo šiol 
Pranciškus Juozapas išnaudojo ministrus pats su jais nesitapa- 
tindamas ir nėmaž nesukdamas sau dėl jų galvos; politinis kur- 
sas, kuris tuoj pat neduodavo sėkmingų rezultatų, būdavo 

šiurkščiai nutraukiamas, ir visagalis ministras, iš ryto atsikėlęs, 
sužinodavo, kad yra atleistas, neišgirdęs nė menkiausio apgai- 
lestavimo ar dėkingumo žodelio. Svetimas, niūrus Habsburgų 
dvaras į imperijos tautas žiūrėjo tik kaip į žaliavą. Nebesigirdė- 
jo naujų revoliucijų, tik pikta kritika, o Vengrijoje - pasyvus pa- 
sipriešinimas. 1848 metais tautos, ar bent jų iškiliausi protai, 
pareiškė savo reikalavimus: jos troško laisvės — vienos tuo tiks- 
lu norėjo sugriauti imperiją, kitos — su ja bendradarbiauti. Da- 
bar imperatorius siekė tik nuteikti tautas sau palankiai, nė kiek 
nemažindamas savo valdžios. Buvo diskutuojama dėl Austri- 
jos imperijos pagrindų, jos ateitis įnirtingai dėliojama tai į fe- 
deralizmo, tai vėl atgal į centralizmo svarstyklių lėkštę, bet 
visa tai vyko tik paskirto Reichsrato posėdžių salėje ar impe- 
ratoriaus darbo kabinete, ir sprendimai priklausė ne nuo tau- 
tų valios, o nuo kokio nors staigaus autokratinio Pranciškaus 
Juozapo potvarkio. Niekas nė nebandė tartis su tautomis, ne- 
ketino siūlyti joms partnerystės, į jas žiūrėta kaip į įkyrius, 
aikštingus vaikus. Imperijai rūpėjo tik tai, kokiu būdu jas pa- 
lankiai nuteikti, kad žmonės mokėtų mokesčius ir tarnautų ka- 
riuomenėje didesnei dinastijos šlovei. Eisenmannas, rašyda- 
mas apie Spalio diplomą, taikliai apibūdino visus Pranciškaus 
Juozapo konstitucinius eksperimentus: „Bankrutuojantis ab- 
soliutizmas užsidėjo apsimestinę konstitucinę kaukę, kad iš- 
trauktų iš žmonių keletą pensų“. 

1859 metais dėl imperatoriaus palankumo dvare varžėsi dvi 
grupuotės, nors, tiesą sakant, jos varžėsi visada, nuo patjo įžen- 
gimo į sostą, - tai vokiečių biurokratai ir stambieji žemvaldžiai. 
Ir vieni, ir kiti siūlė, kaip jie žadėjo, apgaulingą planą - kaip 
stvarkyti imperiją nesilpninant imperatoriaus valdžios. Biuro- 
kratų luomas, sukurtas Bacho, turėjo galią; nors praradę gerą 
vardą per 1859 metų nesėkmę, biurokratai vis dar laikė imperi- 
jos reikalus savo rankose. Jų lyderiai - teisingumo ministras Las- 
seris, į vyriausybę finansų ministru grįžęs Bruckas, finansų mi- 

nistras po Brucko savižudybės 1860 metas Pleneris, 1861 me- 
tais valstybės ministru tapęs Schmerlingas - visi turėjo šiokią 
tokią liberalią praeitį. Lasseris buvo Kromeržyžo parlamento 
pirmininkas, Schmerlingas - liberalios grupės kalbėtojas Žemu- 
tinės Austrijos parlamente iki 1848-ųjų ir Austrijos grupės va- 
dovas Frankfurte. Tačiau tąjų liberalizmą temdė tai, kad jie bu- 
vo atsidavę centralizuotos biurokratinės valstybės idėjai; ir tie, 
kurie paliko Schwarzenbergo vyriausybę, kaip kad Bruckas ir 
Schmerlingas, nuo jos skyrėsi tik kita nuomone, kaip valstybę 
padaryti dar labiau centralizuotą ir biurokratinę - anot jų, tam 
reikalingas centrinis parlamentas; šio požiūrio laikėsi ir pats Ba- 
chas. Atsidavimas imperijai ir patyrimas ją valdant buvo labai 
vertingi bruožai varžybose dėl imperatoriaus palankumo; ta- 
čiau šis bijojo, kad vokiškas biurokratų liberalizmas gali nuves- 
ti prie „konstitucijos“, tai yra prie to, kad tautos ims kištis į jo 
autokratinę valdžią. 

Žemvaldžiai buvo pralaimėjusioji pusė 1849 metais; jie pra- 
laimėjo taip pat skaudžiai kaip ir kraštutinis radikalizmas. 
Bacho biurokratai dėl revoliucijos kaltino bajoriją, ypač apsi- 
mestinį jų seimų liberalizmą, o provincijų autonomijos pro- 
gramose įžvelgė vien radikalios tautinių valstybių programos 
parodiją. Naujoji centralizacija nustūmė bajoriją nuo bet ko- 
kios valdžios vietose, o naujasis absoliutizmas taip pat smar- 
kiai sutrempė jos istorines teises kaip ir pastangas demokra- 
tiškai reformuoti valdžią. Dykinėtojams aristokratams neliko 
vietos tarp pareigūnų: net Vienos arkivyskupas kardinolas 
Rauscheris buvo plebėjiškos kilmės. Tik dvaras liko apsaugo- 
tas nuo šitos lygiavos - čia istorinė bajorija jautė pagrindą po 
kojomis. Dar 1850 metais grupė lojalių Vengrijos didikų išdrį- 
so kreiptis į imperatorių su peticija, kad būtų atkurta jų istori- 
nė konstitucija. Vengrų bajorų pasitikėjimas savimi ir politinė 
patirtis suteikė jiems pranašumo prieš visus kitus, ir dabar „se- 
niesiems konservatoriams“, kurie Windischgratzo buvo nu- 

stumti į šoną, dvare stojo vadovauti vengrų didikas Szėcse- 
nas, nors lojalus imperatoriui, tačiau, kaip ir visi kiti vengrų 
didikai, Vengrijos patriotas. 

Senieji konservatoriai nešėsi bendros aristokratinės tradici- 
jos atsovais, tačiau gyvenime istorija juos padalijo į dvi stovyk- 
las. Kai Szėcsenas apeliavo į istoriją ir į provincijų „istorinį po- 
litinį savitumą", toji jo istorija buvo reali: jis apeliavo į vengrų 
tradiciją, kuri išliko gyva ir net nuolat stiprėjo, kol buvo be gai- 
lesčio nutraukta 1849 metais. Tačiau kai Szėcseno frazes karto- 
jo Bohemijos bajorai, jie ne apeliavo į istoriją, o ėjo prieš istoriją 
- prieš unitarinę Marijos Teresės ir Juozapo II valstybę - o bū- 
tent ši valstybė buvo čekų istorijos realybė, sukurta jų pačių ir 
vokiečių provincijų sąskaita. Szėcseną ir vengrų didikus sva- 
riai palaikė vengrų smulkioji bajorija ir ne tikji; o čekų naciona- 
lizmui Clam-Martinicas ir Bohemijos bajorija nepritarė, todėl jų 
politikavimas buvo ne daugiau kaip tik gudrus triukas išvengti 
žemesnės už juos luominėje hierarchijoje biurokratijos - Bacho 
sistemos padaro - kontrolės. Senieji konservatoriai iš pradžių 
palenkė Pranciškų Juozapą savo pusėn, garantavę jam, kad aris- 
tokratų seimai bus nusistatę prieš „konstituciją“, tačiau kaip- 
mat prarado pelnytą palankumą, vos tik tasai sumetė, kad kai- 
na, kurią už tai teks mokėti, - unitarinės valstybės suirimas. Tuo 
tarpu jo malonę atgavo biurokratai, kai tik įtikino, kad sugebės 
išsaugoti imperatoriaus valdžią nesusiaurintą ir pseudokonsti- 
tucijos sąlygomis, kaip kad išsaugojo ją sunkiomis 1848-ųjų die- 
nomis. 

Tie dešimt Bacho valdymo metų tik padidino imperijos pro- 
blemą. Seniesiems konservatoriams dabar vadovavo vengras 
Szėcsenas - tokia jungtis iki 1848 metų būtų buvusi neįsivaiz- 
duojama. Iki tada, o ir per pačius 1848-uosius Vengrija turėjo 
išskirtinę padėtį; „dualizmas“ praktiškai tęsėsi jau nuo Marijos 
Teresės laikų. Vietinė komitatų savivalda niekada niekam ne- 
užkliuvo, išskyrus tik Juozapo II laikais, o ir tradicinės vengrų 

santvarkos formos, nors su pertrūkiais, šiaip jau buvo gerbia- 
mos. Ferdinandas patvirtino 1848 metų Kovo įstatymus, taipgi 
ir Kromeržyžo Susirinkimas nė nemėgino į savo kuriamą kon- 
stituciją įtraukti Vengrijos. Dabar, 1859-aisiais, Vengrija štai jau 
dešimtį metų buvo valdoma iš Vienos vienodai su visomis kito- 
mis imperijos dalimis; Pranciškus Juozapas tvirtai apsisprendė 
neiššvaistyti vėjais svarbiausio Bacho laimėjimo, šio nuostabaus 
pasistūmėjimo link ankstesniųjų Habsburgų pradėto darbo. 
Žmonių nepasitenkinimas imperijai buvo pavojingas tik Veng- 
rijoje; jei tik Vengrija gautų, ko nori, visur kitur Pranciškus Juo- 
zapas galėtų nesunkiai išlaikyti savo valdžią. Tačiau kad nenu- 
eitų niekais Bacho darbas, Pranciškus Juozapas ignoravo šią tie- 
są, tad siekdamas jį išsaugoti, nuo 1860 iki 1867 metų viso labo 
tik stengėsi laviruoti keisdamas konstitucijas ir Vengrijai daryti 
ne didesnes nuolaidas kaip ir kitoms imperijos dalims. Vengri- 
ja niekada nesiliovė reikalavusi savo konstitucinio seimo. Šį rei- 
kalavimą patenkinti buvo galima dviem būdais: pirma, leisti 
turėti savo seimus visoms provincijoms, taigi ir Vengrijai; ir 
antra, priimti imperijos konstituciją, numatančią centrinį parla- 
mentą Vienoje. Pirmasis - konservatizmo kelias — tiko pseudois- 
torinei bajorijai, antrasis - liberalizmo kelias - buvo priimtinas 
vidurinės klasės vokiečių biurokratijai. Tačiau nė vienas iš jų 
netenkino Vengrijos; ji atmetė tiek imperijos parlamentą, tiek 
provincijų seimus ir reikalavo sau išskirtinės padėties, į kurią 
teisę tarėsi gavusi dėl savo išskirtinės istorijos. 

1859 metų karas sugriovė pasitikėjimą Bacho biurokratija ir 
ta užsienio politika, su kuria ji buvo siejama. Rechbergas, nau- 
jasis užsienio reikalų ministras, nenuilsdamas triūsė, kad būtų 
atkurta Šventoji sąjunga; Gotuchowskis, lenkų aristokratas, 
pakeitė Bachą. Siekiant parodyti naują pagarbą provincijoms, 
vidaus reikalų ministro titulas buvo pakeistas valstybės minist- 
ro, tai yra imperiją sudarančių valstybių ir provincijų ministro, 
titulu, maždaug panašiai kaip Britanijos kolonijų reikalus iš pra- 

džių tvarkė vidaus reikalų ministras (Home Secretary), vėliau, 
bandant prisigerinti kolonijoms, pakeistas dominijų ministru 
(Secretary for the Dominions). Tačiau pavadinimo pakeitimu vis- 
kas ir baigėsi. Gotuchowskis buvo aristokratas, antra vertus, jis 
buvo lenkas; jo paskyrimas reiškė, kad Habsburgai susitaikė su 
šia istorine tauta, o lenkai - su dinastija. Žinoma, Gotuchowskis 
troško autonomijos Galicijai (kad ją autonomiškai valdytų len- 
kų aristokratai); jis troško nei mažiau, nei daugiau - kad unita- 
rinė Habsburgų imperija gintų Galiciją nuo Rusijos ir Prūsijos, 
tikrųjų lenkų pavergėjų. Užtat ir negalėjo nuoširdžiai pritarti 
Šventosios sąjungos, į kurią įeitų tos dvi represinės valstybės, 
atkūrimui. Po teisybei, paskirdamas Gotuchowskį, Pranciškus 
Juozapas atrado variantą, leidusį išvairuoti tarp tų jam iškilu- 
sių keblių alternatyvų. Gotuchowskis, nors priklausė prie kon- 
servatyviųjų bajorų, buvo centralistas; nors centralistas, bet ne 
vokietis; nors ištikimas savo tautai, lojalus ir dinastijai. Lenkų 
aristokratija vienintelė iš visų luomų tarnavo dinastijai nekel- 
dama jokių sąlygų, išskyrus vieną — Galicijos autonomiją, o tai 
buvo lengvai įvykdoma; lenkų aristokratai iki galo liko ištiki- 
miausias ir patikimiausias Habsburgų ramstis. Jie turėjo tik vieną 
trūkumą: jų buvo per maža, kad pajėgtų tvarkyti ir finansiškai 
išlaikyti visą imperiją. 

Nors Habsburgų monarchija ir vėl akis į akį susidūrė su iš- 
likimo klausimu, Pranciškus Juozapas dėl konstitucijos nusi- 
leido tik atkakliai spyriodamasis. Jis siūlė, pasitelkus į pagalbą 
konservatyviąją bajoriją, gudrauti darant nuolaidas, bet Go- 
luchowskio paskyrimas parodė, kad konservatyviąją bajoriją ir 
pačią reikėjo apgaudinėti. 1860 metų kovo mėnesį Reichsratas, 
benaudis 1851 metų Patento reliktas, buvo išvilktas į dienos švie- 
są, kad pateiktų imperatoriui siūlymų dėl sistemos pokyčių. 
Reichsratą nutarta „pastiprinti“ provincijų seimų nariais, o ka- 
dangi tie seimai neegzistavo, imperatorius pats nedelsdamas 
paskyrė trisdešimt aštuonis papildomus narius (kiekvienai pro- 

vincijai po du). Dauguma Reichsrato narių dabar buvo senieji 
konservatoriai, nors užtekojame ir biurokratų, kurie nuolat kurs- 
tė kritikos ugnį; liepos mėnesį Reichsratas pateikė daugumos 
parengtą ataskaitą, siūlančią imperiją pertvarkyti pagal aristok- 
ratinio federalizmo principus. Šios ataskaitos Pranciškus Juo- 
zapas net nesvarstė. Imtis panašių Žygių jį vertė užsienio politi- 
kos reikmės. Šventosios sąjungos reikalu jis spalio 21 dieną Var- 
šuvoje turėjo susitikti su caru ir Prūsijos karaliumi ir ten norėjo 
vykti apsiginklavęs konservatyvios vidaus politikos deklaraci- 
ja. Su jam būdingu impulsyvumu, kurio protrūkiai jį nuolat, per 
visą gyvenimą, ištikdavo po ilgų delsimo periodų, Pranciškus 
Juozapas, atidėliojęs sprendimą ilgiau kaip metus, dabar parei- 
kalavo konkretaus konstitucijos projekto per savaitę; iš tikrųjų 
pagrindiniai jo principai buvo aptarti per vienui vieną pokalbį 
su Szėcsenu traukinyje Zalcburgas-Viena. To pokalbio rezulta- 
tas, turėjęs tapti svarbiausiuoju imperijos įstatymu, buvo 1860 
metų spalio 20 dieną priimtas Spalio diplomas. 

Spalio diplomas reiškė senosios konservatyviosios bajorijos 
pergalę: ši siekė atgaivinti istorinį federalizmą, kuris, beje, nie- 
kad neegzistavo. Nuo šiol įstatymai turėjo būti priimami ben- 
dru provincijų seimų ir Reichsrato sutarimu; tai vienintelė libe- 
ralizmui padaryta nuolaida, bet be menkiausios užuominos, kad 
šiose benaudėse institucijose daugumos valia galėtų ką nors lem- 
ti. Istorinėse provincijose numatyta įsteigti seimus, kuriuos su- 
darytų žemvaldžiai; jie leistų įstatymus, reguliuojančius visas 
gyvenimo sritis, išskyrus tam tikras, priskirtas Reichsrato kom- 
petencijai; Reichsrato nariai lyg tarp kitko sužinojo, kad dabar 
jų bus apie šimtas Žmonių, mat prisidėjo atstovai nuo seimų — 
įprastinė didžiulės imperijos įstatymų leidžiamoji institucija. Tai 
šitaip XIX amžiaus viduryje po trijų šimtų metų Habsburgų val- 
džios gyvavimo ir praėjus septyniasdešimčiai metų po Prancū- 
zijos revoliucijos, ryžtasi Habsburgų imperiją suskirstyti dali- 
mis ir tas atskiras dalis patikėti valdyti žemės turinčiai bajorijai 

mainais už įsipareigojimą apsaugoti imperiją nuo liberalizmo. 
Diplomas, nors parengtas vengro, nė vienu straipsniu nemėgi- 
no įtikti Vengrijai: tikėtasi mat, kad vengrus patenkins ta pati 
padėtis kaip Forarlbergo arba Bukovinos. Vienintelė Vengrijai 
padaryta nuolaida ta, kad jai nebus taikomi kitų seimų sudėtį 
reguliuojantys nurodymai, kuriuos numatyta priimti vėliau; 
Vengrijos seimas „galės veikti pagal savo ankstesnę konstituci- 
ją“. Šią nuolaidą vengrai irgi laikė beverte, nes čia turėta minty- 
je tik senoji tradicinė konstitucija, o juk ši 1848 metais buvo 
pakeista modernia liberalia konstitucija. Paskutiniu straipsniu 
Spalio diplomo autoriai patys nesąmoningai pripažino tos pseu- 
doistorinės doktrinos, kuri sulygino Vengriją su kitomis pro- 
vincijomis, klaidingumą, nes jame pažymėta: kadangi visos pro- 
vincijos, „kitos nei Vengrijos Karūnos žemės“, „daugelį metų 
gyveno bendrais rūpesčiais" ,jų reikalus Reichsratas spręsiąs be 
Vengrijos atstovų. Štai tokiu atsitiktiniu būdu, nenoromis, bu- 
vo leista toliau ribotai gyvuoti unitarinei Marijos Teresės ir Juo- 
zapo II valstybei. 

Spalio diplomas parodė, kokia lengvabūdiška ir trumpare- 
giška Habsburgų aristokratija - luomas, kuris monarchijai dau- 
giau žalos darė būdamas lojalus, nei jeigu būtų buvęs nusitei- 
kęs priešiškai. Szėcseną ir jo bendražygius vengrus dar galima 
pateisinti: jie rūpinosi tik Vengrija. Aišku, jie suprato, kad vengrų 
nepatenkins vien tradicinių teisių - arba, anot Diplomo, „anks- 
tesnės konstitucijos“ - atkūrimas, tačiau tvirtai tikėjo, kad veng- 
rai bus nors tiek apmaldyti, jog liausis pasyviai priešinęsi, ir 
kad vėl bus atnaujintos tradicinės „derybos“ su karaliumi - tiek, 
kiek leidžia Spalio diplomas. Bohemijos bajorijos išvis nedomi- 
no imperijos problemos; neturėdama nei politinės nuojautos, 
nei patirties, ji rūpinosi, tik kaip užkirsti kelią „liberalizmui“ ir 
išsivaduoti nuo biurokratų jungo. Senojo konservatizmo per- 
galė buvo trumpa - jį tuoj pat ištiko galas. Kova prieš liberaliz- 
mą dar atrodė galima, kol tenkinosi teorinėmis svarstybomis; 

bet vos tik ji buvo išreikšta praktiškai Spalio diplomu, tapo aiš- 
ku, kad tokia politika susilpnins imperiją ir sukels vokiečių vi- 
durinės klasės opoziciją, nė kiek nesumažinusi vengrų nepasi- 
tenkinimo. 

Be to, Spalio diplomas apskritai buvo negyvas kūdikis. Jo pri- 
sireikė tam, kad Pranciškus Juozapas per Varšuvos susitikimą 
turėtų po ranka kuo įrodyti Austrijos konservatizmą; tačiau tas 
susitikimas žlugo. Rusijos ir Prūsijos jau niekas negalėjo palenkti 
atgal Metternicho sistemos pusėn; abi jos svajojo apie naujas 
žemes ir flirtavo su liberalizmu. Aleksandras II baudžiavos pa- 
naikinimo ir perėjimo prie liberalios politikos net ir lenkų at- 
žvilgiu išvakarėse draugystę su Austrija būtų atnaujinęs tik už 
nuolaidas Rumunijoje ir Juodojoje jūroje; o šių nuolaidų Austri- 
ja neketino daryti. Jei ir būtų sutikusi, Aleksandras II šįkart nebū- 
tų Austrijai suteikęs jokių garantijų prieš tolesnius Napoleono 
III grėsmingus planus Italijoje. Prūsija, visa persiėmusi trum- 
palaikiu „naujosios eros“ liberalizmu, nesirengė palaikyti Aust- 
rijos prieš Rusiją ar Prancūziją, nebent savo ruožtu už nuolai- 
das Vokietijoje; jų Austrija irgi neketino daryti. Metternicho sis- 
tema rėmėsi status guo, kurio būtų visuotinai laikomasi, bet jo 
daugiau nebesilaikė nė viena žemyno didžioji valstybė — neiš- 
skiriant nė pačios Austrijos. Kadangi Šventosios sąjungos atgai- 
vinti nebepavyko, vienintelė Austrijai likusi išeitis buvo sąjun- 
ga su vokiečių liberalizmu: siekti „Septyniasdešimties milijonų 
imperijos“, kad būtų sustabdytas Rusijos veržimasis į Balka- 
nus, ir apeliuoti į vokiečių nacionalizmą siekiant nustelbti Prū- 
sijos įtaką Vokietijoje. Tad iš Varšuvos Pranciškus Juozapas 
grįžojau nusivylęs Spalio diplomu ir trokštąs įsiteikti savo biu- 
rokratams vokiečiams; įvykiai imperijoje šį troškimą dar labiau 
sustiprino. 

Iki 1860 metų spalio Austrija praktiškai išliko centralizuota 
absoliutinė valstybė. Priėmus Spalio diplomą, reikėjo pradėti 
ruoštis rinkimams į seimus ir leisti politines diskusijas. Taigi 

Diplomas paskatino kaip tik tai, ką jis buvo skirtas užgniaužti, 
— viešą imperatoriaus valdinių politinių nuomonių reiškimą. 
Reikėjo duoti šiokios tokios laisvės spaudai, ir ją gavusi spau- 
da, išimtinai vokiečių ir vengrų, pagarsino visuotinį neprita- 
rimą naujajai sistemai. Vokiečiai, net ir bajorai, imperijos vie- 
nybę ir didybę laikė savo istorine savastim, o ji dabar turėjo 
būti pražudyta Bohemijos bajorijos labui; jie nėmaž nesidžiau- 
gė tais provincijų seimais ir laikėsi įsikibę ankstesnio absoliu- 
tizmo. Vengrai, išlaisvinti iš „Bacho husarų“ valdžios ir atgavę 
savo komitatų susirinkimus, nenorėjo nieko Žinoti apie pasta- 
rųjų vienuolikos metų įvykius. Jie atsisakė komitatų susirinki- 
mus vesti tradiciniais principais ir vėl pripažino galiojančiomis 
Kovo įstatymų priimtas taisykles; visur buvo išrinkti nepakitu- 
sios sudėties 1848 metų komitatų susirinkimai, išskyrus tik tuos 
narius, kurie nuėjo tarnauti absoliutizmui, - jų vardus vengrai 
tarė su neapykanta. Tačiau anuometinė 1848-ųjų komitatų sis- 
tema reikalavo atsakingos centrinės vyriausybės Budapešte; da- 
bar jos nebuvo, o nurodymų iš Vienos komitatų susirinkimai 
nepaisė. Taigi Vengrijoje įsigalėjo legalizuota anarchija, vienin- 
telė įmanoma padėtis veikiant senajai konstitucijai. Buvo visiš- 
kai akivaizdu nuo pat pirmos dienos, kad vengrai primygtinai 
reikalaus atnaujinti Kovo įstatymų galiojimą su svarbiausiu — 
asmeninės unijos - principu ir protestuodami prieš vieningą im- 
periją nesiųs savo narių į Reichsratą Vienoje. 

Szėcsenas ir jo šalininkai vengrai nesiruošė pripažinti savo 
idėjų bankroto. Politinį maištavimą Vengrijoje jie aiškinosi ne 
kaip Spalio diplomo atmetimą iš principo, o kaip nepasitikėji- 
mą imperijos valdžios garbingais ketinimais. Szėcseno tvirti- 
nimu, vengrai, matyt, nepatikėjo pažadu atkurti jų „ankstesnę 
konstituciją“, kai pamatė, kad Diplomas visoje kitoje imperi- 
jos dalyje padės palaikyti aristokratų obskurantizmą; tad jis 
be jokių skrupulų paliko savo sąjungininkus čekus ir Austrijos 
valdžią nutarė apvilkti liberalizmo apdaru. Vengrų konserva- 

toriai nuo vengrų liberalų skyrėsi tik politinėmis pažiūromis; 
tarp jų nebūta nei rasinių, nei tautinių skirtumų, nes kokie nors 
kuo liberaliausiai nusiteikę smulkieji bajorai pereidavo į kuo 
konservatyviausiai nusiteikusios diduomenės tarpą, o kai ku- 
rie didikai reiškėsi kaip užkietėję liberalai. O tarp Bohemijos 
konservatorių ir Austrijos liberalų būta ir luominių, ir tautinių 
skirtumų: pirmieji — išimtinai bajorai be jokio tautinio tapatu- 
mo, antrieji - išimtinai vidurinės klasės atstovai vokiečiai. Taigi 
flirtas su liberalizmu taip nesukrėtė Szėcseno, kaip jis sukrėtė 
Clam-Martinicą. Be to, širdies gilumoje Szėcseno ir jo draugų 
nė trupučio nejaudino, koks režimas yra kitoje - už Vengrijos 
ribų — Austrijos imperijos dalyje; jiems buvo svarbu, kad tik 
Vengrija turėtų savo tradicinę konstituciją. Szėcsenas kritikavo 
Gotuchowskį už tai, kad įkūnija reakcinę Spalio diplomo dva- 
sią; tuo pat metu jį puolė ir Bohemijos bajorija, kam nepaleidžia 
veikti Diplomo - mat Gotuchowskis, būdamas įsitikinęs centra- 
listas, kūrė visokius rinkimų planus, kaip prakišti į seimus kuo 
daugiau centrinės valdžios parankinių ir taip neleisti ssimams 
perimti tą federalinę valdžią, kuri teoriškai buvo jiems pažadė- 
ta. Netgi biurokratai vokiečiai, prisimindami, kad jis pakeitė Ba- 
chą, smerkė jį kaip konservatyvų aristokratą. Taigi nekenčia- 
mas vokiečių, vengrų ir Bohemijos bajorijos, Gotuchowskis leng- 
vai tapo auka - 1860 metų gruodį Szėcseno raginimu jis buvo 
atleistas. 

Naujasis Szėcseno iškeltas valstybės ministras Antonas von 
Schmerlingas, norėdamas pelnyti liberalios Vengrijos pasiti- 
kėjimą, dabar suko galvą, kaip nevengrų žemėms duoti stip- 
resnę liberalizmo „dozę“. Schmerlingas savo kaip liberalo re- 
putaciją įgavo, 1851 metais atsistatydinęs iš Schwarzenbergo 
vyriausybės; čia būta šio to daugiau negu vien tik dviejų stip- 
rių asmenybių susidūrimo. Didžiausias Schmerlingo nuopel- 
nas -jo sėkmingas priešinimasis 1848 metais Frankfurte radi- 
kalų pastangoms nušluoti nuo žemės paviršiaus Habsburgų 

valstybę. Schmerlingas visa savo esybe tarnavo unitarinei vals- 
tybei; jis buvo teisėjas, arba, anot taikliai teisingos austrų fra- 
zės, teismo „valdininkas“, ir beveik nematė skirtumo tarp ci- 
vilinių ir karinių monarchijos tarnautojų. Jo visas liberalizmas 
išsiteko požiūryje, kad monarchija sustiprės, jeigu užmegs su 
vidurine vokiečių klase partnerystę, kurią vokiečių liberalai 
galėtų peikti, o imperija iš jos turėtų naudos. Jis neprijautė 
senųjų konservatorių tradicionalizmui nė jų požiūriui, kad 
Vengrijos konstitucija yra neatimama vengrų tautos nuosavy- 
dėl 1848-ųjų maišto, o Bacho sistemą laikė nepajudinamu pa- 
matu, nuo kurio nenukrypdamas imperatorius galėtų teiktis 
dalyti nuolaidas. Jis sau tikslu išsikėlė „Septyniasdešimties mi- 
lijonų imperiją“, o ne Vengrijos nuraminimą; nė neketindamas 
vykdyti Spalio diplomo, Schmerlingas siekė išversti kaip švarką 
jo dvasią ir atkurti Bacho unitarinę valstybę. Senųjų konserva- 
torių argumentavimas rezultatais atsisuko prieš juos pačius: 
Bacho sistemai prireikė dešimties metų, kad žlugtų, ojų siste- 
ma subliuško per porą mėnesių. Staigią sėkmę - tik šitą vieną 
patikrinimo būdą pripažino Pranciškus Juozapas, bet kaip tik 
dėl to senieji konservatoriai susilaukė pasmerkimo. Szėcsenui 
su savo šalininkais teko sukandus dantis bejėgiškai sutikti su 
1861 metų vasario 26 dienos Patentu, išoriškai tarsi Spalio 
diplomo papildymu, o iš tikrųjų — centralizuotą valstybę at- 
kuriančiu aktu. 

Vasario patentas išlaikė tik Spalio diplomo sąvokas. Reichs- 
ratas, Diplome pavadintas išplėstine Karūnos taryba, čia su- 
reikšmintas iki visos imperijos parlamento; seimai, Diplomo pri- 
pažinti provincijų parlamentais, čia susitraukė iki rinkimų į 
Reichsratą organizacinių komitetų su šiokiomis tokiomis vieti- 
nės administracijos funkcijomis. Reichsratui suteikta teisė įsta- 
tymiškai reguliuoti visas gyvenimo sritis, jeigu nebuvo aiškiai 
apibrėžta, kad šios paliekamos seimams, o tokių buvo mažu- 

ma; dabar jis įgavo tikro parlamento pavidalą - su skiriamai- 
siais Ponų rūmais ir Atstovų rūmais, susidedančiais iš 343 na- 
rių. Vengrijos seimas, kaip ir visi kiti, prarado savo reikšmę; 
kaip niekinga nuolaida jam leista, jeigu norėtų, naudotis turė- 
tosios valdžios likučiais remiantis 1848 metų įstatymais. Tačiau 
kad ir kaip keista, štai šitoje centralizmo pergalės vietoje Vasa- 
rio patentas tolesnį žingsnį žengė dualizmo link. Spalio diplo- 
me tik labai neaiškiai buvo užsiminta apie reikalą visoms ne- 
vengrų žemėms tam tikrus klausimus spręsti drauge; Vasario 
patente jau praktiškai sudarytos sąlygos tam - greta visos su- 
dėties Reichsrato dirbsiąs „siauresnis“ Reichsratas, kuriam ne- 
priklausys Vengrijos deputatai. Tokioje gremėzdiškoje išeityje 
galima įžvelgti numanomą pripažinimą, kad nevengrų Žemės 
sudaro tam tikrą atskirą vienetą, glaudesnį ir realesnį nei teori- 
nė visos imperijos vienybė; taip pat tuo pripažįstamas ir dar 
vienas dalykas - kad kitas toks vienetas yra Vengrija ir kad Bu- 
dapeštas rikiuojamas į tą pačią gretą su Viena, o ne su Praha ar 
Insbruku. 

Schmerlingas ir jo bendrininkai, dogmatiškai išpažindami 
centralizmą, gerai nusimanė apie praktinio administravimo rei- 
kalus; jie žinojo, kad Vienoje daug kas sprendžiama ir už ne- 
vengrų žemes, kurios nelaikytos griežtai imperinėmis. „Siau- 
resnio“ Reichsrato idėja į tai ir buvo atsižvelgta. Tačiau jie ti- 
kėjosi kaip nors sumažinti tą skirtumą tarp Vengrijos ir visos 
kitos imperijos dalies, kai kurias administravimo funkcijas iš 
Vienos perkeldami į provincijas; prikeltiems iš letargo seimams 
reikėjo duoti ką veikti, tad Patentas reorganizavo juos iš vieti- 
nių įstatymų leidžiamųjų institucijų į administracines valdžios 
įstaigas. Seimai nustojo savo panašumo į valstijų įstatymų lei- 
džiamąsias institucijas Jungtinėse Valstijose ir nuo šiol prily- 
go tik Anglijos grafysčių taryboms. Tokia politika buvo kaip 
tik į koją su anuometine liberaliąja mintimi tiek Prancūzijoje, 
tiek Vokietijoje, kurios, perėmusios iš prancūzų revoliucijos 

kietą centralizmą, stengėsi jį sušvelninti vietine savivalda. Ne- 
gana to, kadangi dabar seimai prieš akis turės administracinius 
uždavinius, jie privalės nuolat veikti; tad Patentas įsteigė „sei- 
mo komitetą“, kuris atstovausiąs seimui ne sesijos metu. Žino- 
ma, 1861 metais biurokratai iš tikrųjų neketino seimams per- 
leisti kad ir menkiausios administracinės valdžios; tačiau il- 
gainiui vietinės administracijos įgaliojimų sritis išsiplėtė, ir po 
1867 metų paaiškėjo keistas kontrastas. Vengrijoje, tradicinia- 
me vietinės savivaldos lopšyje, centras suėmė į savo rankas 
stiprią valdžią komitatų susirinkimų sąskaita ir, apeliuodamas 
į tautinę dvasią, privertė juos paklusti savo valiai; tuo tarpu 
„Austrijoje“, kuri buvo unitarinės valstybės pavyzdys, vieti- 
nė provincijų administracija pamažu išstūmė centrinės val- 
džios įgaliotinius ir, pelniusi tautos paramą, paliko Vieną nuo- 
šlayje. Kai 1918 metais Habsburgų monarchija subyrėjo, Veng- 
rija tapo centralizuota valstybe, o Austrija administraciniu 
atžvilgiu buvo federacija. 

1861 metais seimai nereiškė nieko daugiau, tik rinkimų į 
Reichsratą „pirmą turą“. Bet ir į pačius seimus rinkimai buvo 
gana sudėtingi. Seimo narius rinko keturios atskiros rinkėjų gru- 
pės- stambieji žemvaldžiai, prekybos rūmai, miestiečiai ir kaimo 
gyventojai. Nuo kiekvienos tokios kurijos atskirai deputatai bū- 
davo išrenkami ir į Reichsratą. Pavyzdžiui, iš 54 Bohemijos at- 
stovų Reichsrate 15 išrinko žemvaldžiai, 4 - prekybos rūmai, 
vienas buvo Prahos atstovas, 15 atstovavo kitų miestų gyvento- 
jams, suskirstytiems į vienuolika apygardų, ir 19 išrinkti taip 
pat vienuolikos apygardų kaimo gyventojų. Vietų paskirsty- 
mo motyvai buvo dvejopi: pačių seimų labui daug jų skirta 
nuosavybės interesus ginantiems atstovams, o „Septyniasde- 
šimties milijonų imperijos“ labui taip pat nemaža dalis vietų 
skirta vokiečiams. Rinkimų sistema visose konstitucinėse šaly- 
se vis dar buvo nukreipta į tai, kad dauguma parlamentuose at- 
stovautų turtingajai visuomenės daliai ir miestams; Bismarckas, 

konservatorius, pirmasis įvedė visuotinę rinkimų teisę ir atsto- 
vavimo svarstykles nusvėrė kaimo pusėn. Tuo laiku „įnoringa“ 
balsavimo teisė galiojo net Anglijoje; beje, nelabai pasiteisino 
mėginimas kaip rinkėjų grupę išskirti akademinę visuomenę, 
kad parlamente būtų ir intelekto atstovų. Tačiau Anglijoje toks 
piktnaudžiavimas nors turėjo istorines šaknis; Vasario patente 
tai buvo dirbtinis išsigalvojimas. 

Unikalus šios „rinkimų geometrijos“ bruožas - lengvatos būti 
išrinktiems į Reichsratą vokiečiams; juk bet kuriuo atveju jų ten 
būtų patekę į turtingų Žmonių ir miestiečių atstovams skirtas 
vietas, nes vokiečiai buvo ir pasiturintys, ir miestiečiai. Bet spe- 
cialiai vokiečiams vietų buvo skirta tiek miesto, tiek kaimo rin- 
kėjų apygardose. Stambiųjų žemvaldžių kurijoje jiems nereikėjo 
skirti specialių vietų: žemvaldžiai ir taip rėmė dinastiją ir buvo 
pasirengę klausyti imperatoriaus įsakymų - išskyrus Bohemi- 
joje, - net jei tai reiškė pirmenybę rinkimuose vokiečiams. Pa- 
vyzdžiui, Krainoje, išimtinai slovėniškoje provincijoje, stambiųjų 
žemvaldžių kurija — jos atstovai sudarė seimo ketvirtadalį - vis 
tiek išliko perdėm vokiška. Prekybos rūmai buvo vokiškos or- 
ganizacijos. „Rinkimų geometrija“ vyravo atviresnėse rinkėjų 
apygardose. Miestams buvo palankesnės sąlygos kaimo sąskai- 
ta, vokiečių miestams ir kaimui —- palankesnės sąlygos nevo- 
kiečių miestų ir kaimo sąskaita, ypač čekų. Tad, pavyzdžiui, 
vokiško miesto deputatas atstovavo 10 000 gyventojų, o čekų 
miesto deputatas - 12 000. Vokiško kaimo deputatas atstova- 
vo 40 000 gyventojų, o čekiško kaimo — 53 000. Be to dar, mies- 
to rinkėjai buvo apgaudinėjami: čekų priemiesčių gyventojai 
buvo priskiriami prie aplinkinių kaimo vietovių rinkėjų; taigi, 
pavyzdžiui, Praha, jau didžia dalimi čekiška, turėjo mažiau 
atstovų nei koks, tarkim, visai vokiškas Liberecas*!. Moravijos 
miestams, kuriuose gyveno per 430 000 žmonių, atstovavo 13 
deputatų; kaimas su 1600 000 gyventojų turėjo 11 atstovų. La- 


21 Vokiškas vardas: Reichenberg. 

biausiai stulbinantis „rinkimų geometrijos“ atvejis randamas 
Dalmatijoje, kur 400 000 pietų slavų turėjo 20 atstovų, o 15 000 
italų - 23. Italai buvo neramiausia tautybė monarchijoje, pietų 
slavai - lojaliausi; šitai pavyko užglaistyti teikiant vienai istori- 
nei tautai pirmenybę prieš kitas. Tačiau įsiteikimas italams Dal- 
matijoje ar lenkams Galicijoje tebuvo puošmenos, apdaila; tik- 
roji „rinkimų geometrijos“ esmė ta, kad Reichsrato daugumą 
sudarytų vokiečiai. Jausdami dėkingumą už šią dirbtinę per- 
svarą jų naudai, vokiečiai buvo pasiryžę padėti Schmerlingui 
įtvirtinant imperijos vienybę prieš vengrus ir plečiant Habsbur- 
gų įtaką Vokietijoje. 

Tačiau net ir privilegijuotieji vokiečiai negavo tikros konsti- 
tucijos. Vasario patente nebuvo punktų, būtinų konstitucinei sis- 
temai. Straipsnis apie seimų ir Reichsrato „bendradarbiavimą“ 
čia perimtas iš Spalio diplomo; nė žodžiu neužsiminta apie spau- 
dos laisvę, deputatų neliečiamumą, teismo nepriklausomybę ar 
ministrų atsakomybę; rekrūtai į kariuomenę galėjo būti šaukia- 
mi ir mokesčiai didinami (bet ne nauji imami) be Reichsrato su- 
tikimo; teisė skirti abejų rūmų pirmininkus ir jų pavaduotojus 
pripažinta imperatoriui; O ypatingu atveju vyriausybė galėjo pri- 
imti sprendimus nelaukdama, kol susirinks Reichsratas. Praėjus 
dviem dienoms nuo Patento paskelbimo, Pranciškus Juozapas 
pareikalavo iš savo ministrų „iškilmingai prisiekti, kad gins sostą 
nuo seimų ir Reichsrato tolesnių reikalavimų daryti nuolaidas 
ar nuo revoliucinių masių bruzdėjimų". Ir pridūrė: „Ypač Reichs- 
ratui reikia neleisti kištis į užsienio reikalus, kariuomenės orga- 
nizavimą ar vadovavimą karinėms pajėgoms“. Šiuo sakiniu iš- 
reikšta politinė Pranciškaus Juozapo nuostata, nuo kurios jis nie- 
kuomet nenukrypo. 

Schmerlingas siekė vokiečių pritarimo savo užsienio politi- 
kai, kurios tikslas - didžioji Vokietija, „Septyniasdešimties mi- 
lijonų imperija“. Vargu ar jis nors kiek pagalvojo apie vengrus, 
nors buvo įpareigotas juos apraminti. Šiaip ar taip, vengrai aki- 

vaizdžiai neketino siųsti savo atstovų į Reichsratą, kuriame jų 
85 deputatai būtų sudarę nuolatinę mažumą. Vasario patento 
rengėjai numatė tokio atsisakymo galimybę, todėl 7 straipsniu 
užbėgo tam už akių: įrašė sąlygą, kad jei seimas neatsiųs savo 
atstovų, bus skelbiami tiesioginiai rinkimai apygardose. Čia kve- 
pėjo grasinimu nusigręžti nuo vengrų ir imti remtis pavaldžio- 
siomis tautomis — taigi suardyti Vengrijos žemių vienybę; šis 
su imperija Vasario patento pagrindu. Tačiau tuo pat metu, kai 
Vasario patentas pavertė niekais Szėcseno politiką ir sumenki- 
nojo įtaką Vengrijoje, Pranciškus Juozapas paguodė jį dėl poli- 
tinio pralaimėjimo pažadėdamas, kad 7 straipsnis niekuomet 
nebus taikomas praktiškai. Tai galima paaiškinti tuo, kad žlu- 
gus Bacho sistemai Pranciškus Juozapas niekada daugiau ne- 
susiejo savęs su kokia nors viena politikos kryptimi. Jis nusista- 
tė aklai nepasitikėti visagaliais ministrais ir skeptiškai žiūrėjo į 
visas jų politikas. Susidūręs su valstybės sunkumais, kurių ne- 
pajėgė suprasti, imperatorius būdavo pasiryžęs leisti energin- 
gam ministrui išbandyti kokią nors naują politinę panacėją, 
tačiau pats ketino nuo visko atsiriboti, jei toji panacėja nepasi- 
teisintų. Žlugo mėginimas įgyvendinti feodalinį federalizmą. 
Dabar savo progą paeksperimentuoti su apsimestiniu konstitu- 
cionalizmu gavo Schmerlingas. Pranciškus Juozapas nepuolė 
karštai pritarti apsimestiniam konstitucionalizmui, tačiau dar 
mažiau jis linko prie tikrojo, ir netgi idėja siūlyti vokiečiams 
partnerystę jam nė kiek neatrodė patraukli. 

Bacho sistema buvo nuosekli, o Schmerlingo rėmėsi prieštara- 
vimais. Vasario patentas apvertė aukštyn kojom Spalio diplo- 
mą, tačiau formaliai tik papildė jį; nors buvo persunktas centra- 
lizmo dvasia, iš tikrųjų provincijų seimus padarė svarbiausio- 
mis rinkimų institucijomis, taigi suteikė šiems didesnę reikšmę, 
negu jie turėjo kada nors praeityje. Nei Diplomas, nei Patentas 
nepripažino Vengrijos 1848 metų įstatymų; tačiau, leisdami veik- 
ti seimui, davė vengrams visas galimybes garsiai reikšti savo 
reikalavimus ir veikti opoziciškai prieš Vienos vyriausybę. Veng- 
rija liko dar labiau nepatenkinta, o jos nepasitenkinimas davė 
dar veiksmingesnių rezultatų; toks tad buvo bendras Szėcseno 
ir Schmerlingo laimėjimas. Teisinis Vengrijos padėties vertini- 
mas išsiskyrė: Schmerlingas ir jo šalininkai laikėsi nuomonės, 
jog išskyrus vien tai, kad Vengrijai, kaip ir kitoms provincijoms, 
leista turėti seimą, daugiau niekas nepasikeitė. Senieji konser- 
vatoriai tvirtino, kad dabar yra atkurta Kossutho sunaikinta se- 
noji tradicinė konstitucija; beje, jie sutiko, kad gali likti ir Bacho 
laikotarpiu padaryti socialiniai bei teisiniai pokyčiai tol, kol sei- 
mas nuspręs kitaip. O didžioji dauguma vengrų kaip neteisėtus 
veiksmus atmetė viską, kas įvyko nuo pilietinio karo pradžios 
1848-ųjų rudenį. Jie tarsi kempine nutrynė visą Bacho darbą, ir 
buvo menka paguoda, kad ta pati kempinė nutrynė Kossutho 
paskelbtą Habsburgų dinastijos nuvertimą nuo Vengrijos sosto 
ir Debreceno atsimetėlių parlamentą. 

Ne taip kaip Pranciškus Juozapas, vengrai iš 1848 metų įvy- 
kių šio to pasimokė. Kossuthas mėgino didžiąją Vengriją su- 
kurti kurstydamas vengrų aistras - deja, tik užtraukė Vengrijai 

nelaimę, bet net ir dabar iš tremties tegalėjo pasiūlyti vienintelį 
Habsburgų sutriuškinimo būdą - karą su Napoleonu III. Tokia 
besilygiuojanti į Italijos nacionalizmą ir prancūzų revoliucijos 
dvasios besivaikanti politika buvo atgyvenusi; nei viena, nei kita 
seniai nebeturėjo savo ankstesnės jėgos. Nauja politikos kryp- 
tis, kuria pasuko Vengrija, - bandyti susitaikyti su tautinėmis 
mažumomis, tuo pat metu toliau vadovaujantis tautinės Veng- 
rijos valstybės principu; Habsburgų absoliutizmo dešimtmetis 
tokią politiką padarė visiškai įmanomą. Miestiečių vokiečių vi- 
durinė klasė dabar dairėsi į vengrų smulkiąją bajoriją, nes jo- 
sios liberalios nuostatos visai atitiko vokiečių politinius siekius; 
ir netgi serbai su slovakais daugiau tikėjosi iš Budapešto nei iš 
Vienos. Pakeitęs Kossuthą, vengrams ėmėsi vadovauti Deakas. 

Ferencas Deakas, kaip ir daugelis XVII amžiaus anglų revo- 
liucijos vadų, turėjo sąlytį su abiem šaltiniais, iš kurių jo luo- 
mas sėmėsi jėgos: jis buvo ir žemvaldys, ir teisininkas. Pakan- 
kamai gerai nusimanydamas apie žemės reikalus, jis atmetė 
Vienos dvare laiką leidžiančių didikų fantazijas; o gerai pažin- 
damas pasaulį, suprato, kad verčiau vengti beprasmių derybų 
su bemoksliais komitatų bajorais. Jis sugebėjo meistriškai me- 
nevruoti neperžengdamas įstatymų, tačiau - nebūdingas daly- 
kas teisininkui —- pats neturėjo nė kruopelės garbėtroškos. Vie- 
nintelis tikslas, kurio siekė Deakas, - surasti istorinei Vengrijai 
saugią vietą moderniame pasaulyje, tačiau sveikas protas jam 
šnibždėjo, kad vengrai negali siekti didžiosios Vengrijos vienu 
metu ir prieš pavaldžiųjų tautų, ir prieš Habsburgų valią. Gin- 
damas savo nuomonę, jis sakė: „Turime pripažinti, kad patys 
vieni mes nesame didžioji valstybė“. Deakas žinojo tai, ko neži- 
nojo Kossuthas: Vengrija didi ir reikšminga tapo tik todėl, kad 
buvo susijusi su Habsburgų imperija; kita vertus, jis žinojo tai, 
ko nežinojo senieji konservatoriai: kad tokia didi ir reikšminga 
ji liko tik todėl, kad nepaliaujamai priešinosi Habsburgams. At- 
sargumas ir taktiniai įgūdžiai jam padėjo nuraminti nevengrus 

ir taip užkirsti kelią 1848 metų įvykių pasikartojimui. Tačiau 
Deakas nė kiek ne labiau nei Kossuthas simpatizavo kitų tautų 
siekiams ir netikėjo, kad įmanomas koks nors jų tarpusavio ben- 
dradarbiavimas. Nuolaidas joms jis darė taktiniais sumetimais 
ir taip pat ketino suvengrinti visus Vengrijos gyventojus, tik ne 
tokiu tiesmuku būdu. Ši blogybė kaip koks kirminas graužė jo 
politikos šaknis ir galiausiai apnuodijo visus jo laimėjimus. 
Deako nuosaikumas buvo apskaičiuotas, dar labiau savąjį ap- 
skaičiavo jo sekėjai - tokios politikos pasirinkimą jiems diktavo 
ankstesnė patirtis susidūrus su „Bacho husarais“; tačiau vos tik 
prisiminimai apie juos apiblėso, ir nuosaikumas ėmė tirpti. 
1861 metų balandžio mėnesį susirinkęs seimas atsisakė elg- 
tis kaip senųjų konservatorių išsvajotas tradicinis seimas. Išrink- 
tas 1848-ųjų atstovaujamuoju balsavimu, jis pareiškė esąs ne sei- 
mas, O parlamentas ir pabrėžė savo tęstinumą nuo 1848 metų 
parlamento; tačiau čia sąsajos ir baigėsi - dabar nebuvo atsa- 
kingos vyriausybės; seime nebuvo atstovaujama nei Kroatijai, 
nei Transilvanijai. Senieji konservatoriai neturėjo savo atstovo 
nė vienuose rūmuose. Didžioji dalis didikų ir mažuma Atstovų 
rūmų bajorijos linko prie Deako; dauguma bajorijos, vadovau- 
jama Kalmano Tiszos, liko „košutininkai“, neturį, išskyrus prieši- 
nimąsi, jokios kitos programos. Apie delegatų siuntimą į Reichs- 
ratą Vienoje, kaip ir numatė Vasario patentas, čia niekas nesi- 
leido į kalbas; vienintelis klausimas, dėl kurio tartasi, - kokiais 
būdais reikšti savo protestą prieš Diplomo ir Patento neteisėtu- 
mą. Tisza ir jo šalininkai teigė: kadangi seimas esąs neteisėta 
institucija, o Pranciškus Juozapas - neteisėtas valdovas, užtek- 
sią paskelbti rezoliuciją; Deakas į tai atsakė, kad Pranciškus Juo- 
zapas vis dėlto turi Vengrijos karaliaus valdžią, todėl vertėtų 
laikytis tradicinio būdo - kreipimosi į Karūną. Balsuojant ne- 
maža dalis „rezoliucijos“ frakcijos narių susilaikė, tad Deako 
pasiūlymas gavo balsų daugumą, o vėliau ir visi „rezoliucijos“ 
šalininkai pakluso Deakui. Tačiau šie ekstremistai nepersimetė 

į nuosaikiosios politikos pusę; jie tik pasinaudojo Deako politi- 
niu meistriškumu ir kilnumu siekdami savo tikslų. 

Deako kreipimasis, nuolankus stiliumi, buvo bekompromi- 
sinis turiniu: čia jis atkakliai gynė 1848 metų Vengrijos įstaty- 
mų teisėtumą ir atsisakė leistis su karaliumi į derybas, kol tie 
įstatymai nebus atnaujinti. Tai padarė galą senųjų konservato- 
rių viltims grįžti prie tradicinio karaliaus ir seimo „derėjimosi“. 
Tuščias darbas buvo patarinėti Pranciškui Juozapui duoti veng- 
rams taikų atsakymą, kuris galėtų praskinti kelią abipusiam su- 
tarimui; joks sutarimas akivaizdžiai buvo neįmanomas. Atleisti 
du ministrai vengrai - Szėcsenas ir Vay. Jų vietas užėmė kiti du 
vengrai, tačiau taip ilgai negyvenę Vengrijoje, kad jau buvo tapę 
— bent taip tikėtasi — lojaliais austrais: Forgacsas, iki tol Bohemi- 
jos valdytojas, ir diplomatas Moras Esterhazy's; šis, užmiršęs 
vengrų kalbą ir niekada gerai neišmokęs vokiškai, šiaip gyve- 
nime kaip gimtąja kalbėjo prancūzų kalba. Schmerlingo siūly- 
mu į vengrų kreipimąsi atsakyta ultimatumu: seimas ilgai ne- 
trukęs turįs paskirti delegatus į Reichsratą; vengrai atsisakė, ir 
seimas tučtuojau buvo paleistas. Prieš išsiskirstydamas, dar 
vienbalsiai priėmė rezoliuciją, kad pirmieji laisvo Vengrijos par- 
lamento uždaviniai būsią patenkinti tuos nevengrų reikalavi- 
mus, kurie nesikerta su politiniu ir teritoriniu Vengrijos vienti- 
sumų; įtvirtinti politinę ir pilietinę visų religijų atstovų, tarp jų 
ir žydų, lygybę; ir panaikinti visas feodalizmo liekanas. De4kas 
klaidingai manė, kad imperijos ministrai turi nors šiokios to- 
kios politinės nuovokos, ir iš anksto pasirūpino užbėgti už akių 
galimam Habsburgų kreipimuisi paramos į nevengrus ar že- 
mesniuosius Vengrijos luomus - kreipimuisi, kuriam iš tikrųjų 
Habsburgai niekada nepasiryžo. 

Schmerlingas nebuvo Deako vertas oponentas. Jis tik tuo pra- 
noko Bachą, kad sąmoningiau nei tasai kliovėsi imperijos vo- 
kiečiais ir tai dar labiau nei kada nors anksčiau nuteikė jį prieš 
kitas tautybes. Tad ilgai netruko pribręsti jo coup de thėūtre. Rug- 

pjūčio 23 dieną jis Reichsrate perskaitė deklaraciją, kurioje pa- 
aiškino, kad visi vyriausybės veiksmai prilygsta imperatoriaus 
veiksmams ir sprendimams; kai jis skaitė sakinį: „Vengrijos kon- 
stitucija ne tik sutrypta revoliucinių žiaurybių, bet neteko teisi- 
nės galios ir apskritai yra panaikinta“, pratrūko plojimų audra 
iš vokiečių užsėstos kairės ir centro. Po dešimties dienų Reich- 
sratas priėmė rezoliuciją, remiančią šitą Schmerlingo politiką 
Vengrijos atžvilgiu. Tai buvo simbolinis aktas: vokiečiai išsiža- 
dėjo savo ankstesnių liberalių principų ir suėjo į sąjungą su di- 
nastija, kurios niekada vėliau iki galo nebenutraukė. 1848-ųjų 
Spalio revoliucijos dvasia ilgiems dešimtmečiams nuslopo, ko! 
dirbtinai vėl buvo atgaivinta niūriomis 1918 metų spalio die- 
nomis. 

Vokiečių liberalizmo sunykimas lemtingai paveikė Europos 
istoriją. Iki 1848 metų visų šalių liberalai buvo tvirtai įtikėję sa- 
vo idealų pergale; deja, 1848-aisiais revoliucija pralaimėjo, ir 
absoliuti valdžia liko nekenčiamos dinastijos rankose. Prancū- 
zijoje 1848 metų revoliucija taip pat pralaimėjo, bet tas pralai- 
mėjimas tebuvo epizodas revoliucijų šimtmetyje, tad Napoleo- 
no III sėkmė neužkirto kelio iškilti Gambettai ar Clemenceau. 
Vokietijoje 1848 metų revoliucija blykstelėjo kaip atsitiktinis įvy- 
kis - vokiečių liberalai patys atsižadėjo pergalės. Vieni, labiau- 
siai atsidavę liberalizmo idėjai, paliko Vokietiją ir išvyko į lais- 
vą Ameriką; vienas kitas pasuko revoliucinio socializmo keliu; 
kai kurie liko liberalai, nors be jokios vilties. Dauguma, deja, 
nulenkė galvą prieš laimėtojus ir buvo pasirengę susitaikyti su 
tuo, kad dinastijos ir toliau liktų valdžioje, jeigu sutiktų įgyven- 
dinti keletą liberalios programos tikslų; taip Austrijos liberalai 
vokiečiai perėjo į Habsburgų pusę 1861 metais, o Prūsijos libe- 
ralai vokiečiai išsižadėjo savo pažiūrų dėl Hohencolernų 1866 
metais. Pasidavimas nebuvo naudos siekiantis; liberalai nuo- 
širdžiai tikėjo, kad pačios dinatijos yra persiėmusios liberaliz- 
mo dvasia. Bacho sistema rėmėsi vidurinės klasės vokiečių biu- 

rokratais; vadovaudamasi kažkuo panašiu į jakobinizmą, ji su- 
trypė klasines privilegijas ir vietines teises. Tiesiog nenormaliai 
išpūtusi Vienos, kaip finansinio ir prekybinio centro, reikšmę, ji 
pavertė Austrijos imperiją didžiule laisvosios prekybos zona. 
Schmerlingas panaikino dar likusius vokiečių skrupulus; jis davė 
jiems parlamentą, o užsienio politikoje pasiūlė tikslą - „Septy- 
niasdešimties milijonų imperiją“. Habsburgai, rodės, tapo di- 
džiosios Vokietijos vėliavnešiais. Taip jie pelnė ne tik Austri- 
joje, bet ir kitur gyvenančių vokiečių simpatijas. 1861-1866 
metais nuosaikieji liberalai Vokietijoje probėgšmais Žžvalgėsi į 
Prūsiją, tikėtina, kad pasiektų šiokių tokių nuosaikių praktinių 
rezultatų; o buvę 1848-ųjų radikalai ėmėsi remti Austriją. Tam 
yra vienas įspūdingas pavyzdys. 1848 metų spalį Frankfurto 
parlamento kairieji pasiuntė du savo delegatus į Vieną palaiky- 
ti revoliucijos. Abu pateko į Windischgratzo nagus. Vienam, Ro- 
bertui Blumui, buvo įvykdyta mirties bausmė; kito, Froebelio, 
irgi laukė tas pat, bet nuosprendis buvo atidėtas, ir jis pabėgo į 
Ameriką. Šitas pats Froebelis dabar į Vieną grįžo kaip Schmer- 
lingui dirbantis pamfletistas ir davė pirmą postūmį vokiečių ku- 
nigaikščių susitikimui Frankfurte 1863 metais, kuriame Habs- 
burgai paskutinįkart pretendavo į viršenybę Vokietijoje. 
Austrijos vokiečiai, tiesiog užvaldyti Vokietijos problemos, 
neturėjo nei laiko gilintis, nei kokio nors supratimo apie Austri- 
jos imperijos problemą. Patys be istorinio pagrindo po kojomis, 
jie smerkė visas tradicijas kaip neišvengiamai konservatyvias, 
o vengrus kritikavo už tai, kad tie, jų manymu, laikosi to paties 
revoliucinio principo, kurio laikėsi ir prancūzų radikalai, kovo- 
dami prieš Vandėją. Laimingu istorijos atsitiktinumu, vokiečių 
tautiškumo (tai yra gimtosios kalbos vartojimo) niekas nevaržė 
net ir tada, kai dinastija išgyveno savo reakcingiausius laikus, 
todėl jie niekaip negalėjo suprasti kitų tautų veržimosi išsiko- 
voti tautinę laivę, ypač kai tas veržiumas buvo labiau nukreip- 
tas prieš juos, vokiečius, nei prieš dinastijos valdžią. Patys visai 

linkę didžiosios Austrijos labui atsisakyti provincinio patriotiz- 
mo kur nors Tirolyje ar Štirijoje, jie stebėjosi, kodėl gi to negalė- 
tų padaryti ir kiti. Be to, tautiniai judėjimai iš tikrųjų buvo per- 
smelkti reakcinių nuotaikų ir konservatizmo. Neistorinės tautos 
neturėjo vidurinės miestiečių klasės ir kone visos bendradar- 
biavo su vietine bajorija. Net ir Vengrijos judėjimas tenkinosi 
istoriniais, teisėtais siekiniais, visiškai nepriimtinais modernia- 
jam liberalizmui, ir atrodė susirūpinęs tik vengrų aristokratų 
privilegijomis. Septintajame dešimtmetyje vargu ar būtum ra- 
dęs pavyzdžių, kalbančių federalizmo naudai. Jungtines Vals- 
tijas draskė pilietinis karas; Vokietijos sąjunga buvo ne daugiau 
kaip tik kliūtis liberaliajai minčiai; o Austrijos Spalio diplomas, 
praktinis federalizmo įgyvendinimo planas, pasirodė esąs be- 
gėdiškai skirtas atkurti politinį feodalizmą. Vokiečių liberalai, 
praradę iliuzijas dėl savo stiprybės, suprato nebeišsiversią be 
sąjungininkų; tad jiems teko rinktis, kaip jie manė, tik tarp di- 
nastijos, kuri - su visomis savo praeities klaidomis - bent ga- 
rantavo konstituciją ir siekė Austriją paversti didžiąja vokiečių 
valstybe, ir konservatyviosios bajorijos, kurios politika būtų su- 
skaldžiusi imperiją. 

Liberalai matė Vasario patento konstitucinius trūkumus ir 
tarėsi galį juos pataisyti. Tačiau, stokodami istorijos pojūčio ar- 
ba nesuvokdami, kad teisių ir laisvių pagrindas - lėta teisinės 
sistemos raida, jie neperprato svarbiausio Patento trūkumo: tai 
buvo imperinio absoliutizmo dokumentas, priimtas iš malonės 
kaip laikina priemonė, be to, jis galėjo būti bet kada panaikin- 
tas. Reichsratas savo kaip valdžios institucijos svarbą įgavo be 
kovos ir todėl, nepaisant parlamento funkcijų, realios valdžios 
neturėjo. Vokiečiai, motyvuodami tuo, kad sudaro Reichsrate 
daugumą, manė, jog vyriausybė priklauso nuo jų; iš tikrųjų, ka- 
dangi ta jų dauguma buvo „rinkimų geometrijos“ rezultatas, 
tai jie priklausė nuo vyriausybės. Dirbtinė dauguma fiktyvia- 
me parlamente - dėl šitokios politinės „pergalės“ vokiečiai išsi- 

žadėjo liberalių principų, užkirto sau visus kelius eiti išvien su 
kitomis imperijos tautomis ir įsipareigojo remti dinastiją, kad ir 
kokia būtų tosios politika. Trumpai tariant, jie sužlugdė gali- 
mybę susiformuoti kokiam nors kitokiam imperijos vaizdiniui, 
išskyrus tik įrankio, tenkinančio dinastijos norą valdyti. Vokie- 
čiai buvo labiau politiškai subrendę už kitas monarchijos tautas, 
todėl jiems tenkanti atsakomybė yra didesnė, 0 jų apsisprendi- 
mas laikytinas labiau nusikalstamu. Nes tasai 1861 metų apsi- 
sprendimas lėmė stabilumo ir taikos Vidurio Europoje pražūtį. 
Schmerlingas, sutvirtinęs vokiečių ir dinastijos sąjungą, ma- 
nėsi nudirbęs svarų darbą; iš tikrųjų tai, ką jis padarė, buvo ne 
daugiau kaip grįžimas, tik palydėtas skambesnių frazių, atgal 
prie Bacho sistemos. Vengrijoje nebe pirmą kartą panaikinta 
komitatų autonomija, ir Bacho pareigūnai, saugomi didžiulės 
okupacinės kariuomenės, sugrįžo į savo postus. Schmerlingas 
norėjo duoti Vengrijai laiko grįžti į protą, tada ji vėl galėsianti 
turėti savo 1861 metų ribotų įgaliojimų seimą. „Mes palauksi- 
me!" - tokia buvo jo Vengrijos programos galutinė išvada. Ta- 
čiau imperija negalėjo laukti: vienintelis 1861 metų konstitucinį 
eksperimentą paskatinęs akstinas - kuo greičiau gauti rezulta- 
tus. Bacho sistema, be jokios abejonės, būtų užgniaužusi Veng- 
rijos separatizmą ir sukūrusi vieningą imperiją, jeigu ji netruk- 
domai būtų buvusi diegiama keletą Žmonių gyvenimo kartų; 
tačiau ją sužlugdė karas; o dabar monarchijos tarptautinė pa- 
dėtis atrodė dar grėsmingesnė nei 1859 metais. Visi suprato, kad 
Schmerlingo absoliutizmas Vengrijoje ilgai neišsilaikys; net pats 
Schmerlingas su savo šalininkais apibūdino jį kaip laikiną; tuo 
tarpu vengrai, prisiposėdžiavę savo seime, buvo įgiję daugiau 
pasitikėjimo. Ar tai reiškia, kad jie pakluso Schmerlingui ten, 
kur atsilaikė prieš Bachą? Tarp dinastijos ir vengrų net ir Schmer- 
lingo sistemoje išliko per ilgą laiką nusistovėjusi pusiausvyra: 
nė viena pusė nepajėgė sužlugdyti kitos, bet ir nė viena be kitos 
negalėjo būti stipri. Šią pusiausvyrą buvo įmanu sugriauti tik 

pasitelkus į pagalbą neistorines slavų tautas. Tačiau vengrams 
to neleido daryti tautinė arogancija, o dinastijai —- sąjunga su 
vokiečiais. Ir vis dėlto kito kelio, kuris būtų galėjęs atvesti į sėk- 
mę, Schmerlingui neliko. 

Iš pat pradžių buvo aišku, kad Schmerlingo sistemoje nėra 
vietos čekams - jie atšaukus Spalio diplomą nukentėjo labiau- 
siai. Nepatyrę, bet dėl to ne mažiau ambicingi čekų vadai per 
šiuos metus darė lygiai tokius pat klaidingus ir pražūtingus 
sprendimus kaip ir vokiečiai. Čekų nacionalizmas, vos prasidė- 
jęs, galėjo vadovautis kovos už demokratines teises programa: 
juk čekams nesėdėjo ant sprando, kaip vengrams, stambioji aris- 
tokratija, ir jie nebuvo susisaistę, kaip vokiečiai, su imperijos 
praeitimi. Palacky's, šiek tiek abejodamas, Kromeržyže iškėlė 
grynai tautinę programą, kuria siūlė perdalyti Austriją į naujus 
tautinius vienetus. Kitiems čekų lyderiams to jau pasirodė „per 
daug“. Kuo silpnesnė buvo jų dabartinė padėtis, tuo labiau jie 
jautė poreikį pastiprinti ją istorinėmis legendomis - taip čekų 
valstiečių sūnūs šokosi tvirtinti esą seniai jau į istoriją nugrimz- 
dusios Bohemijos karalystės paveldėtojai. Tuo tarpu Palacky'o 
tautinė programa reiškė, kad jie praras Sileziją, kurioje dabar 
daugiausia gyveno vokiečių ir lenkų; grėsė netekti Moravijos, 
kurioje čekų diduma dar buvo tautiškai nepabudę; tai galėjo 
baigtis net Bohemijos padalijimu. Pagaliau juk visada tautinėmis 
ribomis, kaip ir natūraliomis sienomis, argumentuojama tik tada, 
kai jos leidžia išplėsti teritoriją. Naujas čekų tautinis vienetas, di- 
desnis už istorinę Bohemiją, galėjo susidaryti, jei čekai būtų prisi- 
jungę Vengrijos slovakus; šią idėją keletas ekstremistų paleido 
per Slavų kongresą 1848-aisiais. Tačiau tų metų įvykiai Vengri- 
jos sieną padarė nepajudinamą. Ekonomikai tai beveik neturėjo 
įtakos, tačiau turėjo politikai ir, svarbiausia, kultūrai; po 1848 metų 
slavų inteligentai jau nebegalėjo taip laisvai keliauti ten ir atgal 
per Vengrijos sieną, kaip kad buvo Metternicho Austrijos lai- 
kais. Be to, spaudžiamas vengrų nacionalizmo, negausus būrys 

slovakų inteligentų nutraukė savo ankstesnius ryšius su čekais. 
Pirmasis slovakų bendrinės kalbos variantas buvo sąmoningai 
paremtas vakarų Slovakijos tarmėmis, kaip artimesnėmis čekų 
kalbai; tačiau tų tarmių formos buvo nepažįstmos didžiajai da- 
liai slovakų valstiečių, ir kad jie nesuvengrėtų, slovakų švie- 
suoliai septintajame dešimtmetyje bendrinei kalbai pritaikė vi- 
durio Slovakijos tarmę. Taigi siekdami kaip nors atsilaikyti prieš 
vengrus, slovakai buvo prispirti tapti atskira tauta; ir kuo tvir- 
tesnės darėsi Vengrijos sienos, tuo aiškiau savo atskirą erdvę 
tarp jų brėžėsi slovakai. Po Kossutho Vengrijos sienos atrodė 
esančios amžinos - tą pripažino ir dinastija, ir net čekai. 
Kadangi Vengrija nebegalėjo būti suskaldyta, jos pavyzdys 
pasirodė užkrečiamas; taigi ir čekai, mėgdžiodami vengrus, ėmė- 
si reikšti savo tradicines teises, nors tų tradicinių teisių jie netu- 
rėjo. Vengrų pavyzdys paskatino čekų inteligentus taip pat dė- 
tis išvien su feodaline aristokratija, kuri irgi - nors visai kitais 
sumetimais - reikalavo Bohemijai autonomijos. Ši sąjunga bu- 
vo sutvirtinta per visą tą sumaištį, kilusią paskelbus Spalio di- 
plomą: bajorija apsiėmė globoti čekų kultūrą; inteligentai lai- 
kėsi įsikibę Bohemijos Karūnos teisių. Sandėris buvo toks pat 
nevykęs kaip ir tas, kurį su dinastija sudarė vokiečiai. Bajorija, 
atsiribojusi nuo tautos, nesirūpino čekų išlaisvinimu, nes tai ga- 
lėjo reikšti tik viena - jų pačių valstiečių išlaisvinimą; Clam- 
Martinicas ir jo sekėjai paprasčiausiai tenorėjo dirbtinės feoda- 
linės valstybės, kurią galėtų valdyti be biurokratijos kišimosi, 
be liberalizmo ir be modernios pramonės. Kad galėtų sudaryti 
bendrą frontą ne tik su Bohemijos ponais, bet tiek pat sėkmin- 
gai ir su antiliberaliai nusiteikusiais vokiečių Žemių aristokra- 
tais, čekų tautos vadams teko prakalbti feodalinio konservatiz- 
mo kalba ir užsikimšti ausis nuo savo valstiečių ekonominių 
skundų. Vis dėlto Bohemijos bajorija, nepaisant postringavimų 
apie teises į Šv. Vaclovo Karūną, niekaip nepajėgė įsivaizduoti 
sistemos, kurioje ji galėtų apsieiti be Vienos dvaro; bajorai ir 

įkalbėjo čekų lyderius, nors šie spyriojosi, dalyvauti Reichsrate. 
Tatai čekams nieko gero nedavė - tik pavertė vokiečių įžeidinė- 
jimų taikiniu; o kai 1863 metų birželio mėnesį jie iš Reichsrato 
pasitraukė, irgi nieko nelaimėjo — nebent pademonstravo savo 
silpnumą palyginti su vengrais, ir tiek. Vengrai, boikotuodami 
Reichsratą, pasiekė to, kad Patentu būtų įteisintas „siauresnis“ 
Reichsratas: be Vengrijos didžioji imperija negalėjo egzistuoti. 
O kai iš jo pasišalino čekai, vienintelis daiktas, ką jie pasiekė, - 
tai palengvino vokiečiams visą reikalą; tiesą sakant, net ir 
Bohemijos seimas nebuvo įvarytas į aklavietę dėl čekų neda- 
lyvavimo balsavime - šitai tik sustiprino vokiečių poziciją prie- 
šinantis Bohemijos autonomijai. Taigi čekai išleido iš rankų abu 
kozirius: jų Žemių „istorinio politinio savitumo“ programa ne- 
turėjo jokio realaus pagrindo, tad pradėję su imperija konflik- 
tuoti, jie vis tiek nebūtų privertę jos su ta programa skaitytis; 
kita vertus, čekų sąjunga su bajorija užkirto jiems kelią ben- 
dradarbiauti su vokiečių liberalais ar netgi su kitomis slavų 
tautomis. 

Schmerlingo sąjunga su vokiečiais taip pat neleido jam tikė- 
tis jokios paramos iš Vengrijos pavaldžiųjų tautų. Šias pamin- 
tas tautas — kurioms iš pradžių teisę gyvuoti atsakė Kossuthas, 
vėliau jas supančiojo Bacho centralizmas - sau palankiai galėjo 
nuteikti bet kuri pusė, jei tik sudarytų sąlygas reikštis jų tauti- 
nei savimonei. Saugomi okupacinės kariuomenės, tiek serbai, 
tiek slovakai iš naujo pareiškė tuos pačius, tik nuosaikiau pa- 
teiktus, tautinius reikalavimus kaip 1848 metais. Tačiau Bacho 
sistema jau buvo pakirtusi jų pasitikėjimą Viena, ir dabar serbai 
su slovakais kreipėsi - deja, beveik nesėkmingai - į seimą Bu- 
dapešte. Jų pasirinkimas buvo pagrįstas. Habsburgai, pati kon- 
servatyviausia XIX amžiaus dinastija, negalėjo eiti išvien su vals- 
tiečių tautomis prieš vengrų ponus, kurie, kad ir kokie maištin- 
gi, vis dėlto turėjo tradiciją ir istoriją. Vokiečių liberalai, patys 
konfliktuodami su čekais, negalėjo remti dar labiau atsilikusių 

ir dar menkiau apie imperijos poreikius nutuokiančių tautų. Tai- 
gi serbų ir slovakų deputatai, kreipdamiesi į Budapeštą, patvir- 
tino Deako autoritetą ir Schmerlingo politinę nekompetenciją. 
Su Kroatija ir Transilvanija, Vengrijos partes adnexae, buvo el- 
giamasi irgi visiškai nemokšiškai. Kroatija Habsburgams pasi- 
tarnavo kaip svarbiausias šiaudas išplaukti 1848 metais ir už 
tai gavo atpildą: neteko savo turėtosios istorinės padėties ir bu- 
vo užsiundyta rūsčiais „Bacho husarais“. Bacho sistemą nuver- 
tę senieji konservatoriai nė kiek nesisielojo dėl Kroatijos likimo 
— būdami Vengrijos patriotai, jie gynė tik tas istorines teises, 
kurios naudingos Vengrijai; o ir Spalio diplomą Kroatijoje im- 
tasi taikyti tik po laiko. Kroatijos smulkioji bajorija stengėsi ly- 
giuotis į Vengriją. Jie taip pat atmetė teorines Spalio diplomo 
nuostatas kaip bevertį laimikį labdaringoje loterijoje, reikalavo 
visų tų pačių teisių savo seimui kaip 1848 metais ir atsisakė siųsti 
delegatus tiek į Vieną, tiek į Budapeštą. Deakas ir vėl pasielgė 
išmintingai: jis paskelbė, jog Vengrija primygtinai nesispiria, kad 
toliau galiotų 1848 metų Kroatijos inkorporavimas į Vengriją, ir 
pasiūlė kroatams „švarią lentą“ surašyti naujoms partnerystės 
sąlygoms. Schmerlingas, išgirdęs apie istorines teises, pasiuto: 
Kroatijos seimui įsakmiai liepė atsiųsti delegatus į Reichsratą, o 
kai tasai atsisakė, buvo be ceremonijų paleistas. Schmerlingas 
džiaugėsi, kad to seimo neliko; nepaisant karščiavimosi Reichs- 
rate, jis nenorėjo kroatų matyti Vienoje, kur jie būtų pastiprinę 
čekų opoziciją prieš jo ištikimuolius ir pataikūnus vokiečius. 
Didžiausia painiava radosi Transilvanijoje. 1848 metais Tran- 
silvanijos seimas nubalsavo už savo paties paleidimą ir Transil- 
vanijos prijungimą prie Vengrijos; tuo pat metu rumunai, anks- 
čiau neturėję balso ir kaip tauta nepripažinti teisiškai, tada gavo 
ribotą rinkimų teisę. Jei istoriškumas dar buvo ko nors vertas, 
tai dabar Spalio diplomas su savo svarbiausiu - grįžimo į 1847 
metus - principu numatė Transilvanijos seimo atgaivinimą; ki- 
ta vertus, jei Transilvanija ir toliau bus laikoma Vengrijos dali- 

mi, tai tą 1848-ųjų balsavimo teisę, kurią suteikė inkorporavi- 
mas, dabar rumunams reikėjo atnaujinti. Senieji konservatoriai 
vienu šūviu troško dviejų zuikių. Kaip Vengrijos patriotai, jie 
nė už ką nenorėjo prarasti to, ką Vengriją buvo įgijusi; bet kaip 
reakcingi žemvaldžiai, jie prieštaravo tam, kad rumunų vals- 
tiečiai turėtų balsavimo teisę. Dėl tokio jų priešinimosi Transil- 
vanijos seimui pavyko susirinkti tik 1861 metų lapkritį. Transil- 
vanijoje Schmerlingas nekliudomas galėjo praktiškai taikyti sa- 
vo jungtinės imperijos idėją. Jis žinojo, kad atsilikę ir bejėgiai 
rumunai paklus centrinei vyriausybei ir savo balsus vengrų ir 
seklerių nenaudai atiduos už lojalius saksus; o jei ir būtų išrink- 
ta keletas rumunų, jie, būdami abejingi slavams, nepalaikytų 
konservatyviosios čekų opozicijos. Taip 1863 metais Reichsrate 
pasirodė saksų delegatai iš Transilvanijos, ir Schmerlingas pa- 
galiau galėjo paskelbti, kad štai susirinko visas jungtinės impe- 
rijos Reichsratas. Iš tikrųjų tąją jungtinę imperiją palaikė vien 
vokiečiai; kitos tautos arba tylėjo, arba buvo opozicijoje. 

tybę, tad logiška, kad Austrija pretendavo turėti viršenybę Vo- 
kietijoje. Tačiau tos logikos trūko Habsburgų dvarui. Kol 
Schmerlingas žadino vokiečių tautinius jausmus, užsienio rei- 
kalų ministru likęs Metternicho šalininkas Rechbergas visaip 
stengėsi atkurti konservatyvią sąjungą su Prūsija. Schmerlingo 
keliama grėsmė pasitarnavo Bismarckui įsitvirtinti Prūsijoje, ir 
jis visai buvo pasiryžęs veltis į konfliktą; dabar Rechbergas iš- 
mušė Schmerlingui iš rankų nacionalistinio įkarščio ginklą, be 
kurio laimėti to konflikto nebuvo įmanoma. 1863 metais Schmer- 
lingas įpiršo Pranciškui Juozapui idėją reformuoti Vokietijos 
sąjungą, kuriai vadovautų Austrija. Praktinė tokio politinio 
sprendimo išraiška buvo vokiečių kunigaikščių susirinkimas 
Frankfurte 1863 metų rugpjūtį - paskutinis Austrijos pirminin- 
kaujamas Vokietijos valstybių susibūrimas. Schmerlingo sėk- 
mė pasirodė esanti iliuzinė: Rechbergas, o ne Schmerlingas, ly- 

dėjo Pranciškų Juozapą į Frankfurtą ir diskusijoms ten davė ap- 
takų, konservatyvų toną. Tačiau Schmerlingas irgi nebūtų pa- 
daręs nieko geriau: kaip tikras dinastijos tarnas, jis galvojo tik 
apie visų vokiečių dinastijų vieningą bendradarbiavimą, o tai 
netenkino giliai įsišaknijusių vokiečių tautinių jausmų. Negana 
to, į Frankfurtą nesiteikė atvykti Prūsijos karalius, galingiau- 
sias iš visų vokiečių valdovų, o be jo kiti vokiečių kunigaikščiai 
nieko negalėjo nutarti. 1863 metų rudenį Prūsija galiausiai at- 
metė Austrijos reikalavimą priimti ją į Vokietijos muitų sąjungą 
— Rechbergas to siekė dėl visų konservatyviųjų jėgų solidaru- 
mo, o Schmerlingas — „Septyniasdešimties milijonų imperijos“ 
labui. Tai buvo lemtinga akimirka Vokietijos, o kartu ir Austri- 
jos politikoje; nuo šiol abi pusės - ir konservatyvios, ir liberalios 
politikos — išsikasė karo kirvį. 

Šiam karui Austrija neturėjo sąjungininkų. Pranciškus Juo- 
zapas niekuomet nebūtų atsisakęs monarchijai dar likusių Itali- 
jos Žemių, nors tai jam visuomet brangiai kainavo - būtent Na- 
poleono paramą. 1863 metų pavasarį pratrūkęs lenkų sukilimas 
galutinai atšaldė santykius su Rusija. Kol Bismarckas labai veiks- 
mingai mezgė ryšius su Rusija, Austrija bergždžiai bandė tą patį 
daryti su lenkais, daugiausia tik tam, kad neprarastų Galicijos 
aristokratų lenkų - vienintelių kitataučių nei vokiečiai Schmer- 
lingo sąjungininkų - paramos. Habsburgus visuomet masino 
naujos karūnos, tad Pranciškus Juozapas - net dabar - svajojo 
apie Habsburgų valdomą Lenkijos karalystę. Negana to, jis nie- 
kada nebuvo nuoširdus su Vakarų valstybėmis Anglija ir Pran- 
cūzija - taip Pranciškus Juozapas prarado paskutinę galimybę 
išvengti Austrijos izoliacijos. 1864 metų pradžioje iškilo Šlėzvi- 
go-Holšteino klausimas, ir vėl Habsburgai nepajėgė apsispręsti, 
kaip elgtis. Schmerlingas primygtinai reikalavo, kad Austrija 
padėtų išvaduoti kunigaikštystes, nes tai patenkintų vokiečius; 
Rechbergas tvirtino, kad Austrija turi derinti savo veiksmus su 
Prūsija, - toks požiūris šaldė liberalų entuziazmą, kuriuo 

Schmerlingas troško remtis. 1864 metų rugpjūtį Rechbergas irgi 
patyrė trumpos sėkmės skonį. Susidūręs su sunkumais dėl Šlėz- 
vigo-Holšteino, Bismarckas, tikriausiai nenuoširdžiai, paskuti- 
nįkart pamėgino atnaujinti partnerystę su Metternicho konser- 
vatizmu. Bismarcko ir Rechbergo parengtas Šėnbruno susitari- 
mas buvo sąjunga prieš „revoliuciją“ — tai yra prieš vokiečių 
liberalizmą, Italiją ir Napoleoną III. Toji sąjunga būtų leidusi 
Austrijai atnaujinti savo hegemoniją Italijoje, kuri buvo svar- 
biausias dalykas Metternicho sistemoje; tačiau tai reiškė, kad 
Austrijai teks pripažinti Prūsiją kaip lygiavertę jėgą Vokietijoje, 
o tam Pranciškus Juozapas visada priešinosi. Be to, ši sumanyta 
sąjunga prieš revoliuciją visai nelietė Vengrijos; todėl Bismarc- 
kas iškėlė sąlygą — pareikalavo iš Austrijos „perkelti savo svo- 
rio centrą“ į Budapeštą, nepaisydamas to, kad šitai reikštų vo- 
kiečių dominavimo pietryčių Europoje panaikinimą - o gal kaip 
tik to jis ir siekė. Bet svarbiausia, kad Rechbergo ir Bismarcko 
paktas negarantavo Austrijai saugumo prieš Rusiją Artimuo- 
siuose Rytuose; o būtent taiki Rusijos politika Balkanuose ir su- 
darė Metternicho sistemos pagrindą. Teisybę pasakius, po Olo- 
mouco susitarimo ir Krymo karo nebebuvo jokių galimybių 
atnaujinti Šventąją sąjungą, tad tiek Pranciškus Juozapas, tiek 
Prūsijos karalius Vilhelmas I atmetė savo patarėjų projektą. Vil- 
helmas neketino tapti Austrijos satelitu, o Pranciškus Juozapas 
vylėsi pasinaudoti abiem - ir Schmerlingo, ir Rechbergo - siū- 
lymais, pats nesiimdamas atsakomybės nė už vieną. Vangaus 
proto, užsispyręs ir ambicingas, jis iš Visų pusių griebė viską, 
kas tik bandė slysti jam iš rankų, ir manė, kad sprendimų atidė- 
liojimas yra esminis politikos bruožas. 

Po 1864 metų rugpjūčio Rechbergo politika patyrė lygiai to- 
kią pat visišką nesėkmę kaip Schmerlingo politika po 1863 me- 
tų rugpjūčio. Vienintelis klausimas buvo, kuris išjų virs pirmas. 
Pasisekė Schmerlingui - jis dar gavo pasimėgauti matydamas, 
kaip jo varžovas pasitraukia 1864 metų spalį. Dabar Austrija 

užsienio reikaluose atsisakė pastangų laikytis principų ir grįžo 
atgal prie tokios politikos, kuri teiktų naudos dinastijai. Nauja- 
sis užsienio reikalų ministras Mensdorffas buvo stambiosios ba- 
jorijos atstovas, bet, kaip karys, rėmė stiprią centrinę valdžią. 
Jis sutiko eiti į šį postą tik kariniu imperatoriaus įsakymu ir, 
nepasitikėdamas nei savo nuomone, nei gabumais, dairėsi nu- 
rodymų į ministrą be portfelio Esterhazy'į. Esterhazy's buvo blo- 
giausias patarėjas, koks tik gali būti, - nevilties apimtas konser- 
vatorius, visur įžvelgiantis vien tik neišvengiamą pralaimėjimą; 
visi politiniai Žingsniai jam atrodė pavojingi, ir nė vienas - iš- 
ganingas. Esterhazy's nepritarė Schmerlingo nuostatai remtis 
vokiečių liberalizmu, nedėjo vilčių ir į Rechbergo konservatiz- 
mą. Jis tik manė, kad dinastija turi ginti savo didybę ir nueiti 
nuo arenos garbingai; todėl atsisakė teršti jos garbę monarchijai 
grėsmę keliančių priešų papirkinėjimais. Trumpai tariant, jis su- 
derino Metternicho nuomonę apie Austrijos silpnumą su 
Schwarzenbergo vykdyta atsiribojimo nuo visų politika, kuri 
buvo paremta tikėjimu Austrijos stiprybe. 

Esterhazy's buvo kaip tik toks žmogus, kokio reikėjo Pran- 
ciškui Juozapui. Juodu abu troško išsaugoti imperijos didybę, 
ir abu suprato, kad tai neįmanoma. Abu ne kartą gavo įsitikinti 
nenugalima Austrijos priešų galybe, ir abu atsisakė tepti savo 
sąžinę derybomis su bet kuriuo išjų. Esterhazy'o iškilimas gąs- 
dino Schmerlingą; nors ekspatriantas, jis vis dėlto buvo veng- 
ras, ir naudodamiesi jo įtakingumu savo prarastą padėtį dvare 
pamažu ėmė susigrąžinti senieji konservatoriai. Iš pradžių vo- 
kiečiai sveikino Schmerlingą kaip „konstitucijos tėvą“ ir tikėjo- 
si jo pagalbos taisant Vasario patento trūkumus. Tačiau greitai 
paaiškėjo, kad Schmerlingas nebepritaria liberalizmo princi- 
pams, o į visokius debatus Reichsrate žiūri kaip į nereikalingą 
ir varginantį kišimąsi į sklandų biurokratinės mašinos darbą. 
Be to, savo padėtį jis išlaikė todėl, kad pats įtikino imperatorių, 
jog Vasario patentui dar labai toli iki tikros konstitucijos. Schmer- 

lingo ištikimybė liberalizmui atsinaujino, kai įvyko Frankfurto 
susitikimas ir kai Austrija darė pirmuosius žygius Šlėzvigo- 
Holšteino reikalu, ir vėl užgeso, kai Austrija pasirinko tokią 
politikos kryptį, kuri visiškai kirtosi su vokiečių tautiniais jaus- 
mais. Vokiečiai Reichsrate galų gale suvokė, kad dinastija taip 
ir neatsivertė į liberalizmą, kaip kad jie trumparegiškai manė 
nuo 1861 metų; dabar jie puolė ieškoti sąjungininkų sustiprinti 
liberalizmui prieš dinastiją. Bet kadangi vokiečiai nematė rei- 
kalo atsisakyti dirbtinai, „rinkimų geometrijos“ būdu, įgyto sa- 
vo pranašumo, vienintelė jų sąjungininkė tegalėjo būti Vengri- 
ja. Todėl dabar jiems vėl pasirodė priimtina 1848 metų vokie- 
čių radikalų idėja — sutikti, tegu tie vengrai dominuoja savo 
Vengrijoje, kad tik jie, vokiečiai, galėtų dominuoti visoje kitoje 
Austrijos imperijos dalyje. Vokiečiai nebenorėjo toliau remti 
Schmerlingo pastangų palaužti Vengrijos pasipriešinimą; 1864- 
1865 metų Žiemos sesijoje jie net grasino nebeskirti pinigų karo 
reikmėms. Pranciškus Juozapas Vasario patentą „palaimino“ tik 
su sąlyga, kad Reichsratas nesikiš į kariuomenės reikalus; da- 
bar šią sąlygą Reichsratas pažeidė, ir Schmerlingo dienos buvo 
suskaičiuotos. 

Paskutinį smūgį jam smogė įvykiai Vengrijoje. 1865 metų pa- 
vasarį, artėjant karui, net ir Schmerlingas nebegalėjo ilgiau laukti 
ir pasiūlė dar kartą susirinkti Vengrijos ir Kroatijos seimams. 
Deja, bergždžiai: iš vengrų, kurie nepakluso imperijos reikala- 
vimams 1861-aisiais, nebuvo nė ko tikėtis, kad nusileistų vy- 
riausybei, kur kas labiau įbaugintai gresiančio karo. Vienintelis 
dalykas, kuriuo galėjo baigtis toks seimo susirinkimas, - tai, kad 
vengrai pasiryš dar labiau priešintis ir diskredituos imperiją vi- 
sos Europos akyse. Tai buvo Deako šansas. 1861-1865 metais 
jis tenkinosi tuo, kad kantriai laukė, tačiau tam turėjo pateisina- 
mų motyvų; atsistatydinęs jis gyveno savo dvaruose, nereikš- 
damas viešai jokių politinių nuomonių. Dabar, palaikydamas 
ryšius su Habsburgų dvare besisukinėjančiais senaisiais kon- 


157 


HABSBURGŲ MONARCHIJA 


servatoriais, jis sužinojo, kad Schmerlingas pasmerktas, ir su- 
prato, jog atėjo laikas Pranciškui Juozapui siūlyti kažką pana- 
šaus į kompromisą. Deako įtaka per tuos ketverius tylėjimo me- 
tus buvo gerokai išaugusi, o galutinai ją sutvirtino tai, kad kaip 
tik tuo metu Kossuthas emigracijoje pakeitė savo politinę liniją. 
Nesitverdamas iš nevilties, jis ėmė šauktis naujo revoliucinio 
karo, kur Vengrijos sąjungininkai būtų Italija ir Napoleonas III; 
stumiamas neapykantos Habsburgams, jis galiausiai suprato, 
kokios politikos reikia griebtis, kad Vidurio Europa taptų stabi- 
li be Habsburgų. Kossuthas ėmėsi propaguoti Dunojaus konfe- 
deraciją, kurią sudarytų Vengrija, Serbija, Rumunija ir Kroatija 
- netjei tektų susitaikyti su tuo, kad šios federacijos sostinė bū- 
tų Belgradas. Tam reikėjo paprašyti vengrų, kad jie imtų laikyti 
slavų tautybių valstiečius sau lygiais; į tai Kossuthas iš savo 
šalininkų išgirdo: „Geriau jau Viena negu Belgradas!“ Likimo 
ironija, vienintelis per visą jo veiklą išties išmintingas siūlymas 
tarsi vienu smūgiu sužlugdė jo įtaką Vengrijoje. 

Taigi dabar Deakui buvo laisvas kelias. 1865 metų balandžio 
ir gegužės mėnesiais jis išspausdino laikraštyje ciklą straipsnių, 
kuriuose išdėstė savąją kompromiso programą: jei bus grąžinta 
teisėta konstitucija, Vengrija skaitysis su imperijos poreikiais ir 
tenkins juos lygiateisiškai su Austrijos žemėmis. Tai buvo pro- 
grama, dėl kurios Pranciškus Juozapas galėjo derėtis. Jis netu- 
rėjo susikūręs savos „sistemos“imperijai — tetroško tik išsau- 
goti dinastijos didybę ir karinį pajėgumą, ir jam buvo vis tiek, 
kokia politine doktrina toji didybė remsis. Deako straipsniai 
iškart privertė Pranciškų Juozapą atvykti į Budapeštą; pirmą 
kartąjis čia elgėsi vien tik kaip Vengrijos karalius, vengė men- 
kiausios užuominos apie imperiją ir išreiškė savo ketinimus 
atsižvelgti į pagrįstus vengrų tautos norus. Taip pastangos pa- 
laužti Vengrijos pasipriešinimą nuėjo perniek; 1865 metų lie- 
pos 30 dieną Schmerlingas ir visi jį rėmę ministrai buvo atleisti 
iš pareigų. 

Schmerlingui ne tik nepasisekė sutramdyti Vengrijos, bet ga- 
liausiai jis nebesuvaldė ir vokiečių. Tačiau Pranciškus Juoza- 
pas, nors dabar pasuko nauju keliu, vis dėlto neturėjo nė min- 
ties atiduoti savo valdžią tiek vokiečiams, tiek vengrams. Pas- 
taroji Deako ištarmė leido tikėtis lyg ir derybų, per kurias gal 
pavyktų išlaikyti imperijos didybę nesumenkintą; o Vakaruose 
alternatyvą apsimestiniam konstitucionalizmui, imperatoriaus 
nuomone, sudarė ne tikras konstitucionalizmas, o iš viso kon- 
stitucijos nebuvimas. Tiek vengrai, tiek vokiečiai pasirodė esą 
nebetinkami kaip valstybės pareigūnai: su vengrais vis dar rei- 
kėjo sudarinėti sandėrius, o vokiečiai buvo apkaltinti liberaliu 
„Nelojalumu“. Vieninteliai, kurie dar liko, - tai konservatyvioji 
bajorija, Spalio diplomo šalininkai, tad naujai paskirtasis mi- 
nistrų kabinetas buvo „grafų kabinetas“. Tačiau tai nereiškia, 
kad čia lyg niekur nieko grįžta į 1860 metų padėtį: tada vengrų 
didikai buvo politiškai įtakingi, tad federalizmo išpažinėjai ne 
per labiausiai skaitėsi su tuometiniu valstybės ministru Gotu- 
chowskiu; dabar vengrų senieji konservatoriai buvo dingę, ir 
federalizmą reikėjo praktiškai diegti kur kas atsakingiau, kad 
pavyktų atsilaikyti prieš vokiečių liberalų reiklavimus. Nauja- 
sis valstybės ministras Belkredis buvo bajoras moravas, ne len- 
kas, todėl jam pseudoistoriniai konservatorių planai atrodė 
realūs. Jis pasižymėjo kaip drąsus Žmogus, turėjo ilgą administ- 
racinės veiklos patirtį; kaip ir kitiems geriausiems Austrijos 
bajorams, jam labai rūpėjo Austrijos didybė, tačiau Belkredis 
nuoširdžiai tikėjo, kad šitą didybę įmanu išsaugoti tik grąži- 
nus bajorams tas pozicijas, kurių jie iš tikrųjų niekada neturėjo. 
Pranciškus Juozapas galvojo vien apie Vengriją ir skirdamas Bel- 

kredį valstybės ministru vylėsi, kad šis palengvins sutarimą su 
Vengrija; tuo tarpu Belkredis tarėsi esąs paskirtas tam, kad pa- 
verstų imperiją federacine valstybe ir tokiu būdu tą Vengrijos 
reikalaujamą nuolaidą padarytų nieko nevertą. Šis nesusikal- 
bėjimas lėmė visišką imperatoriaus ir ministro nusivylimą vie- 
nas kitu. 

Belkredžiui nesudarė daug sunkumų apversti aukštyn kojom 
Schmerlingo politiką. Vengrų požiūriu, Schmerlingas labiausiai 
juos įžeidė įsileisdamas į Reichsratą Transilvanijos saksus. Šitą 
reikalą Belkredis panaikino. Palankus Vienai Transilvanijos sei- 
mas buvo išvis paleistas, o išrinktas naujas, kuriame dauguma 
vietų skirta vengrams; vienintelis tikslas, kurį šis seimas sau 
išsikėlė, - inkorporuoti Transilvaniją į Vengriją. Čekai, boikota- 
vę Reichsratą, dabar susilaukė pritarimo, o Pranciškus Juoza- 
pas pareiškė norą būti vainikuotas Bohemijos karaliumi, kaip 
buvo vainikuotas Vengrijos karaliumi. Reichsratas buvo užda- 
rytas. Negana to, sustabdytas Vasario patento galiojimas remian- 
tis tuo, kad jis negali veikti vienoje imperijos dalyje tuo metu, 
kai imperatorius derasi dėl jo pataisų su kita imperijos dalimi. 
Konservatyvioji bajorija džiaugėsi Vasario patento panaikini- 
mu, taigi vokiečių biurokratų pralaimėjimu šia prasme; o Pran- 
ciškus Juozapas irgi jautėsi patenkintas, kad baigėsi Patento 
„konstitucinė“ grėsmė. Tačiau tikroji laimėtoja visoje šioje isto- 
rijoje buvo Vengrija. Nuo šiol Austrijos žemių nuomonės nebe- 
buvo galima tapatinti su visa viešąja nuomone, ir jos nebegalėjo 
būti sukurstytos prieš Vengriją; užuot derėjusis su „Austrija“, 
dabar Vengrija derėjosi tiesiai su imperatoriumi. Habsburgai ir 
vengrai tapo lygiavertėmis politinėmis jėgomis; šitai Vengrijai 
garantavo pergalę ir ateityje. 

Sugriovus Schmerlingo sistemą, išseko Belkredžio politinis 
užtaisas. Jis nebeturėjo pasiūlyti nieko geresnio už Schmerlin- 
go laukimo politiką: Schmerlingas laukė, kol vengrai priims Va- 
sario patentą, o Belkredis - kol Spalio diplomą. Vengrai nesi- 

ruošė priimti nei to, nei ano: jie reikalavo visiškai atkurti 1848 
metų konstituciją, nebent tik su tomis pataisomis, kurias patys 
savanoriškai padarys. Šis reikalavimas vėl atnaujintas, kai 
Vengrijos seimas dar kartą susirinko 1866 metais. Belkredžio 
ministrų kabinetas Vengrijai pasiūlė atkurti tik komitatų au- 
tonomiją ir seimą, kuris turėtų šiokią tokią administracinę val- 
džią; Deakas reikalavo Vengrijai atsakingos vyriausybės, kaip 
numatyta 1848 metų įstatymuose. Siekdamas, kad šis reikalavi- 
mas būtų priimtinas imperatoriui, jis pasiūlė Vengrijai ir kitai 
imperijos daliai sudaryti susitarimą, kurį šitos Vengrijos atsa- 
kingos vyriausybės skatinamas patvirtintų Vengrijos parla- 
mentas. Deako vadovaujamas seimo komitetas aiškiai apibrėžė 
bendruosius monarchijos reikalus, kuriuos Vengrija sutinka 
spręsti kartu, ir pasiūlė, kad juos svarstytų Vengrijos ir Austri- 
jos parlamentų siųstosios Delegacijos. Tai buvo ženklus žings- 
nis pirmyn nuo ankstesnių deputacijų, kurias Deakas siūlė iš 
pradžių: Delegacijos turėjo būti nepriklausomos institucijos, ne- 
suvaržytos jokių instrukcijų ir neatsakingos tiems dviem parla- 
mentams, kurie jas skyrė; nesutarimo atveju jos turėjo posėdžiau- 
ti kaip viena institucija ir sprendimą priimti balsų dauguma. 
Toks susitarimas, 1867 metais sukurtojo dualizmo kertinis ak- 
muo, rodėsi, panaikina Vengrijos nepriklausomybę, kurios 
Dedkas visados siekė; tai reiškė, kad užsienio politiką ir iš jos 
išplaukiančius karybos reikalus Vengrijos parlamentui primes 
abiejų Delegacijų narių dauguma, taip pat nebus Vengrijos par- 
lamentui atsakingų užsienio reikalų ir karo ministrų. Tai buvo 
lemiamas atsitraukimas nuo 1848 metų Kossutho Vengrijos, es- 
minė nuolaida imperijos didybei. Tačiau jį galima vertinti ne 
tiek kaip nuolaidą, kiek kaip žingsnį toliau stiprinti Vengrijos 
galią - ir tai šį susitarimą pateisina. Vengrijos Delegacija, vieni- 
jama vengrų solidarumo, visados balsuos vieningai, o Austrijos 
Delegacija pasidalys į vokiečius ir slavus, tad kaip tik Vengrija 
jai diktuos savo valią ir sau naudingą imperijos politiką. Šis 

argumentas niekados nebūtų atėjęs į galvą Deakui; jo įžvalga 
nesiekė toliau vidinių Vengrijos reikalų ir pastangų sukurti tei- 
sinę valstybę. Tai, kad De4kas pripažino kalbamą argumentą ir 
ėmėjuo remtis kaip savu, rodė vis didėjančią Gyula Andrassy'o 
įtaką — jis netrukus tarė lemiamą žodį dėl dualizmo įsigalėji- 
mo. Andrassy's, anuomet jaunas, veržlus didikas, 1848-aisiais 
buvo artimas Kossutho šalininkas; Pranciškaus Juozapo bu- 
delių simboliškai pakartas, lydėjo Kossuthą tremtyje. Grįžęs su- 
sitaikė su dinastija, nes suprato, kokie bergždi Kossutho planai 
nuversti Habsburgus su užsienio revoliucinių jėgų pagalba. Da- 
bar Andrassy's tapo pagrindiniu Deako patarėju, ir Deakas jau 
net nusprendė, kad jis galėtų būti pirmasis Vengrijos ministras 
pirmininkas. 

Abu vyrai ėmė veikti kaip geri partneriai. Deakas išmanė 
Vengrijos teisę ir parlamentinės taktikos meną; Andrassy's pa- 
žino platųjį pasaulį ir išmanė diplomatijos meną. Kiekvienas 
savaip išreiškė Vengrijos siekį prisitaikyti prie moderniojo pa- 
saulio, ir tas prisitaikymas leido didžiajai Vengrijai išsilaikyti 
iki XX amžiaus. Deakas buvo idealus tipas tokio smulkiojo ba- 
joro, kuris iškilęs iš savo komitato, tapo parlamentinės valsty- 
bės veikėju ir kurio pažiūros nuo atsidavimo tradicinėms Veng- 
rijos institucijoms evoliucionavo į vengrų nacionalizmą; o 
Andrassy's buvo idealus tipas didiko, kuris imperijos dvarą iš- 
keitė į Budapešto parlamentą ir kuris taip pat, tik kitu keliu, 
tapo vengrų nacionalistu. Tačiau vis dėlto daug kas šitame na- 
cionalizme buvo vaidyba: didikai ir toliau troško būti reikšminga 
politine jėga Europoje, o pats Andrassy's slaptai puoselėjo sva- 
jonę tapti galingos Austrijos imperijos užsienio reikalų minist- 
ru, one Vengrijos ministru pirmininku. Abu vyrai politikoje pa- 
sižymėjo nuosaikumu: Deakas vadovaudamasis išmintimi, 
Andrassy's - karčia patirtimi. Abu norėjo surasti kompromisą 
su imperatoriumi ir sutaikyti vengrus su kitomis tautomis - bent 
jau tiek, kad tos nepradėtų veikti kaip Vienos sąjungininkės. 

Tačiau Andrassy's skubėjo: jis norėjo savo diplomatinius talen- 
tus pademonstruoti Europai ir ciniškai vertino Deako polinkį į 
taktinius manevrus. Andrassy's buvo puikus tarpininkas tarp 
Deako ir imperatoriaus. Pranciškui Juozapui ne itin patiko Ded- 
ko sąžiningumas ir teisinis pedantiškumas, bet buvo prie šir- 
dies Andrassy'o nekantrumas imtis priemonių vidaus reikalų 
srityje ir troškimas atsinaujinusią imperiją matyti ir vėl vaidi- 
nančią svarbų vaidmenį Europoje. Abu, ir Deakas, ir Andrassy's, 
būtų buvę sukrėsti vėlesnio vengrų nacionalizmo šėlsmo; vis 
dėlto nuosaikumas ir juodviem tebuvo taktika ir todėl greitai 
išgaravo. Toks vengras, kuris žvelgtų į slavus ir rumunus kaip 
į sau lygius, dar nebuvo gimęs. 

1866 metų pavasarį Belkredžio vyriausybė toli gražu neketi- 
no pritarti Deako planams, net ir su Andrassy'o kartu pasiūlytu 
masalu. Jie, kaip ir Schmerlingas, Vengrijos seimą laikė griovi- 
mo įrankiu. Tačiau gyvenime dažnai atsitinka taip, jog žmonės, 
iškelti į postus vykdyti vienos politikos, labai greitai susivokia 
vykdą visiškai priešingą. Skiriant Belkredžio kabinetą tikėtasi, 
kad jis susitvarkys su Vengrija ir, tai padaręs, sustiprins impe- 
riją karui su Prūsija; bet kai karas visai jau pribrendo, jie atidėjo 
į šalį mintį susitvarkyti su Vengrija, vildamiesi, kad pergalė kare 
padarys tą Vengrijos reikalaujamą nuolaidą nebūtiną. Mensdortf- 
fo ir Esterhazy'o veiklos net ir norėdamas negalėjai pavadinti 
užsienio politika — nebent ja laikytume atkaklų visų Austrijos 
pretenzijų gynimą ir atsisakymą susirasti sąjungininkų, jei tai 
reikalavo nors mažiausios nuolaidos. Jie nenorėjo apeliuoti į vo- 
kiečių tautinius jausmus prieš Prūsiją ir kartu nesutiko atnau- 
jinti konservatizmu paremtos partnerystės pripažindami Prū- 
siją kaip lygią Austrijai. Jie nebuvo linkę padaryti nuolaidų „re- 
voliucingajam“ Napoleonui III nė pagerinti santykių su caru 
nuolaidomis Artimuosiuose Rytuose. Jie neketino pirkti Italijos 
neutraliteto atsisakydami Venecijos, o net ir dabar svajojo pa- 
tys atgauti tas Italijos žemes, kurias turėjo iki 1859-ųjų. Senoji 

Austrija tiesiog kvailių kvailiausiai ėjo į savižudybę; tad Bis- 
marckas vėlėsi į karą tam, kad parodytų Austrijai išeitį, kurios 
jos valdovai patys buvo nepajėgūs surasti. Austrijos ministrai 
pergalės bijojo lygiai taip pat kaip ir pralaimėjimo; pergalė bū- 
tų privertusi ją be išlygų tapti svarbiausia vokiečių valstybe, o 
tai ne itin palankiai atsilieptų kosmopolitinei Austrijos bajori- 
jai. Tą jų požiūrį vienu sakiniu išreiškė Esterhazy's, kuris šiaip 
jau prie karo prisidėjo daugiau nei bet kas kitas: „Aš nekenčiu 
šito karo, nes ar mes laimėsime, ar pralaimėsime, tai vis tiek 
bus senosios Austrijos galas“. Kaip ir 1859 metais ar vėliau 
1914-aisiais, taip ir dabar Pranciškus Juozapas su savo patarė- 
jais buvo nusiteikę tiek pergalei, tiek pralaimėjimui. 

Paskutinę minutę, kai Italija sudarė karinę sąjungą su Prūsi- 
ja, Austrijos vyriausybė ryžosi atiduoti Veneciją, nepaisant anks- 
tesnio principinio atsisakymo tai padaryti. Tačiau Italija šį pa- 
siūlymą atmetė. Kaip tada atkakliai atsisakinėjo, taip dabar su 
tokiu pat atkaklumu Austrijos vyriausybė piršo šią nuolaidą: 
jei Venecijos neima Italija, tai tegu ji pereina Napoleonui III. 1866 
metų birželio 12 dieną, pažadėję atiduoti Veneciją, kad ir kokia 
bus karo baigtis, taip pat sutikę Reinlandą paversti Prancūzijos 
protektoratu, Austrijos ministrai nusipirko neutralitetą, kurį Na- 
poleonas ir taip nei ketino, nei būtų galėjęs jiems atsakyti. Taigi 
Austrija, pirmoji valstybė Vokietijoje ir Italijoje, atsisakė jų abiejų 
dar prieš pralaimėdama karą. Aristokratijos bejėgystė ir dinas- 
tijos pasipūtimas pralaimėjimą darė neišvengiamą. Pavyzdžiui, 
geriausias monarchijos generolas erchercogas Albrechtas, kaip 
imperatoriškosios šeimos atstovas, jokiu būdu negalėjo rizikuoti 
patirti pralaimėjimą. Todėl jis buvo atšauktas iš Bohemijos, kur 
vyko lemiami karo mūšiai, ir permestas į Veneciją, kurią Aust- 
rija gynė tik todėl, kad galėtų ją atiduoti gera valia, o į Bohemiją 
pasiųstas vidutiniškų gabumų karvedys Benedekas. Albrech- 
tas laimėjo tuščią pergalę prieš italus ties Kustoca. Benedeko 
pulkai blaškėsi po Bohemiją, kol vieną dieną prūsų buvo už- 

pulti iš dviejų pusių ir sutriuškinti prie Sadovos“ 1866 metų 
liepos 3-ią. Tačiau Austrija dar turėjo pajėgų priešintis. Iš Itali- 
jos vėl atšauktas erchercogas Albrechtas organizavo naują gy- 
nybinį frontą prie Dunojaus ir rengėsi kariauti su Prūsija ilga- 
laikį karą. Tai pasirodė visai nebūtina. Bismarckas taikėsi ne 
sužlugdyti, o išsaugoti Austriją ir uoliai siekė pagreitinti taikos 
derybas, kad būtų išvengta Napoleono III tarpininkavimo ar 
Rusijos reikalavimų gauti savo dalį Artimuosiuose Rytuose. Pa- 
gal Prahos taiką, pasirašytą 1866 metų rugpjūčio 23 dieną, Aust- 
rija prarado Veneciją ir buvo išstumta iš Vokietijos; tačiau išli- 
ko didžiąja valstybe. 

Austrija tokia, kokia ji iškilo po 1866 metų karo, galima saky- 
ti, buvo sukurta Bismarcko, lygiai kaip po Napoleono karų atsi- 
radusi Austrija buvo sukurta Metternicho: turima omeny, su- 
kurta kaip didžioji valstybė, o ne konkrečia savo vidaus tvarka. 
Metternicho Austrija buvo reikalinga Europai; Bismarcko Aust- 
rija buvo reikalinga Vokietijai, o tiksliau Prūsijai. Ji stūksojo kaip 
svarbiausia kliūtis didžiajai Vokietijai, pangermanizmo progra- 
mai, kuri buvo bepatraukianti Prūsijos junkerius. Kadangi la- 
bai daug kas baiminosi didžiosios Vokietijos, tai visi džiaugėsi 
tuo, kad yra Austrija. Austrija buvo geriau už didžiąją Vokie- 
tiją čekams, lenkams ir slovėnams; tarptautiniu mastu ji buvo 
geriau už didžiąją Vokietiją Prancūzijai. Negana to, jei Austri- 
jos imperija vis dėlto žlugtų, kaip atsvara didžiajai Vokietijai ar 
greičiau greta jos iškiltų panslavizmas, savo galią imtų plėsti 
Rusija; todėl Austrijos imperija buvo paranki Anglijai ir net kon- 
servatyviesiems rusams, kurie nepritarė panslavizmui. Domi- 
nuodama Vokietijoje ir Italijoje, Austrija pernelyg šiurkščiai ne- 
siskaitė su to laikmečio nacionalizmu; išstumta iš Vokietijos ir 
Italijos, ji pasitarnavo neleisdama prasiveržti didiesiems Vidu- 
rio ir Rytų Europos konfliktams, į kuriuos didžiosios valstybės 


* Vokiškas vadas: Kūniggrūtz. 

vis dar vengė kištis. Austrijos egzistavimu piktinosi Italija, bet ji 
neturėjo galios, nebent tik solidarizuodamasi su kitais skriaudžia- 
maisiais; tad kurį laiką Austrija, padedama Bismarcko, lygiai taip 
pat kontroliavo Italijos politiką kaip ir Metternicho dienomis. 
Dar Austrijos buvimu piktinosi rusų ekspansionistai, kurių ran- 
kos tiesėsi į Konstantinopolį; vis dėlto tokių buvo mažuma, ir 
Rusijos valdžia jų siūlymams nepritarė - išskyrus keletą savai- 
čių 1878 metais - iki Bismarcko sukurtos Europos sutriuškini- 
mo 1914-aisiais. Visi kiti troško, kad Austrija išliktų. Tačiau po 
1866 metų Habsburgų monarchija, be abejonės, gyvavo palie- 
gusi, ir jau vien tai jai pelnė Europos pakantą ir net paramą. 
Metternichas savo laiku suvokė, kad Austrijai pavojinga būti 
reikalingai vien tik Europai, ir ieškojo jai, nors nelabai sėkmin- 
gai, „misijos“, kuri padarytų monarchiją priimtiną jos pačios tau- 
toms, taigi mažiau priklausomą nuo kitų malonės. 1866 metais 
irgi pulta ieškoti misijos — ir sekėsi gal net šiek tiek geriau nei 
Metternichui. Misiją Austrijai pasiūlė vengrai - remti jų hege- 
moniją didžiojoje Vengrijoje; tai neprieštaravo ir Bismarcko pla- 
nams. Bismarckas atnaujino vokiečių sąjungą su vengrais, kuri 
1848-aisiais buvo Frankfurto programos dalis. Tik jis ją patobu- 
lino: Frankfurte siekta, kad vengrai prisidėtų prie didžiosios Vo- 
kietijos; Bismarckas išnaudojo Vengriją kaip sąjungininkę prieš 
ją, ir tokia politika vengrams buvo priimtinesnė. Tačiau Austri- 
jos negalėjo tenkinti šita vienintelė misija - įtikti vengrams, kurie 
kažin ar sudarė penktadalį imperijos gyventojų. [ją viltis dėjo ir 
vokiečiai, norėdami, kad Habsburgų imperija stiprintų vokiečių 
kultūrinį ir ekonominį viešpatavimą pietryčių Europoje ar bent 
jau pačioje imperijoje. Tačiau tai ne itin tiko Bismarckui. Jis nega- 
lėjo leisti, kad vėl pakeltų galvas Austrijos vokiečiai ir atsinaujin- 
tų pavojingi svaičiojimai apie „Septyniasdešimties milijonų im- 
periją'; kita vertus, jis negalėjo leisti ir to, kad Austrija prarastų 
savo vokišką pobūdį, ir tada taptų tinkama į sąjungininkes Pran- 
cūzijai ar net Rusijai. Tiesą sakant, Bismarckas troško išsaugoti 

Austriją tokią, kokia ji buvo 1866-aisiais, - pralaimėjusią, bet 
vis dar vokišką; tad dualizmo laikotarpio Austrijos politikos są- 
stingis didele dalimi buvo nulemtas vokiečių poreikių. Iš tikrų- 
jų Vokietija būtų pasipriešinusi bet kokioms realioms Austrijos 
pastangoms vykdyti vienintelę jos egzistavimą galėjusią pa- 
teisinti misiją: surasti tokią skirtingų imperijos tautų bendrabū- 
vio formą, kuri nebūtų paremta vienos katros tautos ar klasės 
viešpatavimu. Net ir pats Bismarckas, tuo labiau joks kitas vo- 
kiečių valstybininkas, neperprato Austrijos problemos esmės. 
Prūsijos politikai savo valstybėje susidūrė tik su viena slavų 
mažuma - lenkais, ir valdė juos jėga, nė nemėgindami su jais 
kaip nors skaitytis. Tačiau Austrijoje vien jėga nieko negalėjai 
pasiekti; tai buvo pagrindinė tiek Bacho, tiek Schmerlingo pa- 
tirties pamoka. Pranciškus Juozapas ne itin norėjo priimti veng- 
rų pagalbą, savaime aišku, neketino tapti įrankiu ir vokiečių 
rankose, ypač turint omeny, kad realią jėgą įgauti jie galėjo 
mosuodami būtent didžiosios Vokietijos programa, nepaken- 
čiama tiek Pranciškui Juozapui, tiek Bismarckui. Tačiau be lais- 
vanoriško visų tautų bendradarbiavimo didžiosios Vokietijos 
iškilimas buvo neišvengiamas. Vienintelė alternatyva - Rusi- 
jos hegemonija Vidurio ir Rytų Europoje. Galiausiai viskas 
baigėsi tuo, kad Habsburgų tautos patyrė ir vienos, ir kitos 
kumštį — tokia buvo Habsburgų žlugimo kaina. 


VIENUOLIKTAS SKYRIUS 


DUALIZMO SUSIKUŪRIMAS, 
1866-1867 


1866 metų rugpjūtį, vos tik pasibaigė karas, vengrai pasisiūlė į 
partnerius. Deakas pareiškė, kad ir po Austrijos pralaimėjimo 


kare jie prašo ne daugiau kaip prieš karą; tai sakydamas jis tu- 

rėjo omeny, kad dabar svarbiausiąjį vengrų siekį tapo visiškai 
įmanu įgyvendinti praktiškai. Andrassy's, atvykęs į Vieną pa- 
sitarti su imperatoriumi, jau kalbėjo kaip imperijos valstybinin- 
kas. Jo pažiūros į būsimą Austriją smarkiai skyrėsi nuo senųjų 
konservatorių, kurie visą laiką palaikė ryšį tarp imperatoriaus 
ir Vengrijos. Andrassy's troško, kad Austrija būtų centralizuo- 
ta, liberali ir vokiška, kaip kad ir Vengrija - centralizuota, libe- 
rali ir vengriška. Tai reiškė 1848 metų idėjų atgaivinimą su vie- 
na išimtim - dabar Budapeštas partneriautų su Viena, o nebe 
su Frankfurtu, taigi paliekama erdvės reikštis ir dinastijai. Vo- 
kiečiai ir vengrai būtų laikomi „valstybinėmis tautomis“, o dėl 
kitų Andrassy's taip išsitarė: „Slavai - ne iš tų, kurie gali val- 
dyti, jie turi būti valdomi". Į dualizmą, kaip vokiečių ir vengrų 
partnerystę, ir vėliau žiūrėta kaip į labai patrauklų dalyką, ar- 
ba, jei tiksliau, į patrauklų nesusipratimą, tačiau dualizmas 
anaiptol nebuvo tai, ko norėjo Pranciškus Juozapas. Jis prisi- 
vertė padaryti nuolaidų vengrams tik dėl to, kad jų nereikėtų 
daryti kitiems; ir, žinoma, nė neketino perleisti valdžios vairo 
vokiečių liberalams. Andrassy o protingos šnekos advokatau- 
jant Austrijos vokiečiams įžeidė Pranciškų Juozapą, ir tasai vėl 
palinko Belkredžio pusėn, kurio pozicijos po pralaimėto karo 
buvo gerokai susvyravusios; mat Belkredis sugebėjo suderinti, 
šiek tiek nenorom, pritarimą dualizmui ir priešiškumą libera- 
lizmui. 1866 metų liepos mėnesį Pranciškus Juozapas, kol jam 
vis dar reikėjo paramos prieš Prūsiją, atrodė linkęs sutikti su 
visais Vengrijos reikalavimais; rugpjūčio mėnesį, vos tik buvo 
pasirašyta Prahos taika, staigi krizė baigėsi, ir Andrassy's į Bu- 
dapeštą grįžo tuščiomis. 

Vengrija labai aiškiai formulavo savo reikalavimus. Tad da- 
bar Belkredis sugalvojo ir kitas imperijos provincijas dirbtinai 
paakinti pareikšti ką nors panašaus į vengrų reikalavimus, kad 
tik Vengrija prarastų savo išskirtinę padėtį. Tam reikėjo vėl iš 
naujo sušaukti provincijų seimus ir priversti juos reikalauti privi- 

legijų, kuriomis tos provincijos nesinaudojo ištisus šimtmečius 
arba išvis jų niekada neturėjo. Tačiau jei seimai būtų išrinkti 
pagal esamą balsavimo teisės sistemą, jie tikrai nesiektų jokių 
privilegijų provincijoms, nes dėl „rinkimų geometrijos“ sei- 
muose daugumą gautų beveik vieni vokiečiai, kurių tikslas — 
stiprus centrinis parlamentas. Vadinasi, reikėjo pertvarkyti ir 
pačią rinkimų sistemą, o nepatikimus, tai yra centralizuotos 
valstybės siekiančius, pareigūnus skubiai pakeisti federaliz- 
mo šalininkais bajorais. Nuodugniau nei ankstesniais metais 
vykdydamas savo konservatyvią politiką, Belkredis itin smar- 
kiai užsimojo prieš didžiausią jos priešybę: jis pasiūlė sutrau- 
kytijau ilgiau kaip šimtmetį unitarinę valstybę laikančius saitus 
ir tokiu būdu suduoti smūgį tiek biurokratijai, tiek vokiečių 
vidurinei klasei visoje imperijoje. Tačiau jo konservatizmas, 
be stambiosios bajorijos, neleido jam ieškoti kokių nors kitų 
sąjungininkų. Belkredis siekė sukonstruoti tokią rinkimų sis- 
temą, kad seimuose daugumą sudarytų slavai, bet nenorėjo, 
kad šios daugumos atstovautų liaudies judėjimams. Prieš 
Schmerlingo sukurtą vokiečių daugumą seimuose jis stojo ne 
todėl, kad jie vokiečiai, o todėl, kad liberalai; o į slavus atsi- 
gręžė, nes tie buvo konservatyvūs, linkę į klerikalizmą ir pa- 
garbiai nusiteikę bajorijos atžvilgiu. Konservatoriais ir kleri- 
kalais slavus darė jų politinis nebrandumas; ėmę labiau poli- 
tiškai sąmonėti, jie taip pat virto liberalais ir puolė reikalauti 
žmogaus teisių. Taigi vieninteliai Belkredžio politiniai sąjun- 
gininkai nebuvo rimta politinė jėga; o kai jie tapo rimta jėga, 
nebetiko į sąjungininkus. Belkredžiui neliko nieko kita kaip 
tikėtis, kad žemvaldžiai per trumpą laiką išmoks administra- 
ciškai tvarkytis ir kad vokiečių biurokratams užteks lojalumo 
prisidėti prie unitarinės valstybės ardymo - valstybės, kurią 
jie patys sukūrė. 

Deja, pakako vos kelių Belkredžio politikos mėnesių, kad at- 
siskleistų visiškas senųjų konservatorių pralaimėjimas, šįkart 

galutinis. Atrodė, kad jis yra vienintelė atsvara vokiečių libera- 
lams. Tačiau 1866 metų spalį Pranciškus Juozapas rado vokietį, 
lyg ir liberalą, tačiau nesusijusį su imperijos liberalais vokie- 
čiais. Beustas, kuris dabar tapo užsienio reikalų ministru, daug 
metų išbuvo Saksonijos ministru pirmininku ir pasižymėjo kaip 
pagrindinis Bismarcko oponentas Vokietijos sąjungoje. Jo pa- 
skyrimas reiškė, kad Austrija imasi revanšo politikos prieš Prū- 
siją: Beustas neturėjo kitų motyvų reikštis politikoje, išskyrus 
savo priešiškumą Bismarckui; vien jo pasirodymas valstybės tar- 
nyboje buvo įžūlus patvirtinimas, kad ryšys tarp Austrijos ir 
Vokietijos nėra nutrauktas. Beustas, skirtingai nei Metternichas, 
neturėjo nieko panašaus į politinę filosofiją, tai yra nebuvo sais- 
tomas pažiūrų; jo, kaip ir bemaž visų tų mažų ir nerealių Vo- 
kietijos valstybėlių veikėjų, politinis bagažas buvo apsukrumas 
- švaistymasis protingomis frazėmis ir greito rezultato sieki- 
mas nemąstant apie padarinius. Beustas neturėjo jokių „pažiū- 
rų“ į Austrijos imperiją. Žinoma, jis Austriją laikė vokiečių vals- 
tybe, nes tik su tokia ja susidurdavo šitiek metų, tačiau asme- 
niškai neprijautė nė vienai iš politikos krypčių - tiek unitarinės 
valstybės, kurioje dominuotų biurokratija, tradicija, tiek pseu- 
doistoriniai bajorijos siekiai, tiek dinastijos „misija“ globoti pa- 
valdžiąsias tautas rūpėjo jam kaip pernykštis sniegas. Vieninte- 
lis Beusto rūpestis buvo kaip nors sutvarkyti vidinius Austrijos 
reikalus — kad ji vėl atgautų užsienio valstybių pasitikėjimą ir 
tada jis galėtų toliau darbuotis kurdamas antiprūsišką koalici- 
ją. Todėl visą savo dėmesį Beustas nukreipė į esminį dalyką, 
kurio vienodai stengėsi išvengti ir biurokratai, ir bajorai, tiek 
Schmerlingas, tiek Belkredis: svarbiausia buvo susitvarkyti su 
Vengrija, o vienintelis būdas tai padaryti - duoti vengrams tai, 
ko jie reikalauja. Šios tiesos suvokimas ir lėmė Beusto sėkmę 
ten, kur jo pirmtakai patyrė nesėkmę, ir padarė jį, iš imperijos 
pusės, dualizmo kūrėju. Tačiau šitaip sėkmingai sutvarkęs vals- 
tybės vidaus reikalus, jis pasmerkė nesėkmei savo užsienio po- 

litiką. Beustas suteikė vengrams ir šiek tiek mažesniu mastu vo- 
kiečiams balsą spręsti imperijos reikalus, o tai kaip tik buvo tos 
dvi tautos, kurios niekada nebūtų rėmusios revanšo karo su 
Prūsija. Vengrai gerai suprato, kad jiems pasisekė būtent dėl 
Austrijos pralaimėjimo 1866 metais; vokiečiai, nors ir piktinosi 
Prūsija, neketino kelti ginklo prieš tautinę vokiečių valstybę. 
Taigi, paradoksas, politinė Austrijos imperijos sistema, kurią 
sukūrė karo su Prūsija šalininkas, įtvirtino Bismarcko pradėtą 
darbą. 

Belkredžiui niekada ir galvą neatėjo, kad „užsienietis“ ga- 
lėtų išspręsti Austrijos problemą be jo Žinios. Jis ir toliau my- 
nė savo taką kurstydamas nevengriškų provincijų ambicijas. 
Vis dėlto net ir Belkredis, kad ir kaip nusiteikęs prieš centrinį 
Reichsratą, suvokė, kad paskiri seimai nėra pakankamai pajė- 
gūs paveikti Vengriją; kita vertus, jis neketino atgaivinti Vasa- 
rio patento, kurio veikimas buvo „sustabdytas“ 1865 metų rug- 
sėjį. Todėl, pasižvalgęs atgal, užsikabino už to Spalio diplomo 
straipsnio, kuris numatė retkarčiais šaukiamus nevengriškų že- 
mių susirinkimus „nepaprastajame Reichsrate“ - taip jis būtų 
galėjęs apeiti Vasario patento punktus, susijusius su rinkimais. 
Seimai šiuo atveju gautų nurodymus rinkti delegatus tiesiog 
daugumos principu, o ne iš kiekvienos kurijos atskirai; šio 
sprendimo rezultatas būtų tas, kad dauguma balsų Reichsrate 
atitektų konservatyviai nusiteikusiems slavams, o ne libera- 
lams vokiečiams, kurie, aišku, laimėtų, jei būtų vadovaujamasi 
„rinkimų geometrija“. Derybas su Vengrija tuomet būtų gali- 
ma atidėti neribotam laikui, o tuo tarpu pamėginti pakurstyti 
Kroatiją, kad reikalautų savo teisių iš Vengrijos ir šitaip sil- 
pnintų ją iš vidaus. 

Kol Belkredis metodiškai rezgė savąją „rinkimų geometri- 
jos“ versiją, Beustas nesėdėjo rankų sudėjęs. Jis nuvyko į Buda- 
peštą ir rado bendrą kalbą su Andrassy 'u; juodu abu mąstė 
užsienio politikos kategorijomis, abu nekantravo veikti maty- 

dami Belkredžio dogmatizmą, Pranciškaus Juozapo abejones ir 
netgi Deako dorumą. Beustas, patenkintas, kad pavyko susitar- 
ti, įkalbėjo Pranciškų Juozapą atsisakyti tradicinio metodo „de- 
rėtis“ karaliui su seimu; vengrų lyderiai - šįkart į juos pažiūrė- 
ta kaip į atsakingą vyriausybę, visai pagal 1848 metų įstatymus 
— atvyko į Vieną vesti tiesioginių derybų. Tai buvo lemtingas 
žingsnis, nes sutikdamas vengrus priimti kaip atsakingą vyriau- 
sybę Pranciškus Juozapas parodė, kad pritaria jų programai, ir 
pripažino, kad tai vengrai daro jam nuolaidų, o nejis jiems. De- 
rybos Vienoje buvo keistos, prasilenkiančios su esama teisine 
padėtimi: Andrassy's su savo derybininkais čia atstovavo Veng- 
rijai, o Austrijos ministrai — nors formaliai vis dar jungtinės im- 
perijos ministrai —- atstovavo tik nevengrų žemėms, tai yra ma- 
žajai Austrijai, kuri radosi dėl dualizmo. Pranciškus Juozapas, 
įtikintas, kad Vengrijos siūloma imperijos pertvarka nepreten- 
duoja atimti iš jo kariuomenės ir užsienio politikos vairo, sku- 
bėjo šitą reikalą greičiau baigti. Kaip visada, ilgai svyravęs, dabar 
jis nekantravo — numojo ranka į senus įsipareigojimus ir nebe- 
klausė patarėjų. 1866 metų gruodį į Vieną atvyko kroatų dele- 
gacija su pasiūlymais, kad Kroatija su imperija bendrautų tais 
pačiais pagrindais kaip ir Vengrija; jiems buvo šiurkščiai atkirsta, 
kad Jellačičiaus paslaugų dabar nebereikia, kaip 1848 metais, ir 
kad jiems vertėtų kuo taikiau susitarti su Vengrija. Belkredis 
dar suspėjo paskelbti savo 1867 metų sausio 2 dienos Patentą 
dėl „nepaprastojo Reichsrato“ susirinkimo, bet buvo šaukštai 
po pietų. Jam ir jo ministrams teliko klausytis vengrų siūlymų 
ir paniurusiems su jais sutikti, nes žinojo, kad imperatorius jau 
apsisprendęs. 1867 metų vasario 7 dieną Belkredis ir „grafų ka- 
binetas“ buvo atleisti: Beustui su keliais pareigūnais teko vie- 
nam palaidoti senąją Austriją. Štai šitaip skubiai, verčiantis per 
galvą,-- ir tai Austrijos istorijoje ne pirmiena - buvo pereita prie 
dualistinės valstybės; Austrijos—Vengrijos sanklodą nulėmė sak- 
sų politikas ir vengrų aristokratas. 

Visi Austrijos ministrai - tiek Schmerlingas, tiek Belkredis, iš 
pradžių ir Deakas — siekė sutaikyti abi „imperijos puses“. Į 
Vengrijos interesus, žinoma, buvo atsižvelgta; dualizmas tol 
nebuvo realus, kol nevirto įstatymu - jį Vengrijos parlamen- 
tas priėmė 1867 metų kovo mėnesį. Antroji, bevardė, „pusė“ 
nepareiškė savo balso: Pranciškus Juozapas apsiėjo ir be jo. 
Laukti neegzistuojančio Reichsrato sutikimo atrodė visai nebū- 
tina; be to, Reichsratas dar galėjo užsimanyti svarstyti kai 
kuriuos Vengrijos jau priimtus punktus. Tačiau vengrai reika- 
lavo, kad nevengrų žemės irgi teisiškai patvirtintų šio reikalo 
sureguliavimą, nors jos negalėjo jo nei pakeisti, nei atmesti. Tuo 
tikslu Beustas atgaivino Vasario patentą, kuris buvo skirtas vi- 
sai imperijai, ir dabar lengva ranka jį pritaikė „pusei“; Patente 
numatytas „siauresnis Reichsratas“ nuo šiol tapo „normaliu“ 
konstitucinės Austrijos Reichsratu. Šis sumanymas visiškai kir- 
tosi su paskutiniais Belkredžio darbais. Jam vadovaujant 1866 
metų lapkritį ir gruodį išrinkti seimai stojo už federalizmą ir 
konservatizmą; penki iš pačių svarbiausių? atsisakė pripažin- 
ti Vasario patentą ir siųsti delegatus į Reichsratą. Šie priešgy- 
niaujantys seimai buvo vienu mostu paleisti, ir Schmerlingo 
„Tinkimų geometrija“ atnaujinta su tokia jėga, kad net Bohe- 
mijoje naujai išrinktame seime balsų daugumą gavo vokiečiai. 
Čekai bei slovėnai ir toliau nesėkmingai boikotavo Reichsra- 
tą. Šis iš pažiūros garbingas parlamentas užbaigė visus for- 
malumus, 1867 metų gruodžio mėnesį priimdamas dualizmą 
įteisinantį „konstitucinį įstatymą. 


3 Bohemijos ir Moravijos seimai, kuriuose daugumą sudarė konservatyvieji 
čekai; Krainos seimas su slovėnų dauguma; Galicijos - su lenkų dauguma ir 
Tirolio — su vokiečių konservatorių dauguma. Krainoje net „rinkimų 
geometrijos“ būdu nepavyko išvengti slovėnų daugumos, nes slovėnai čia 
sudarė 98 proc. visų gyventojų; tad seimas ir vėl buvo paleistas. „Rinkimų 
geometrija“ nepasiteisino ir Galicijoje, bet lenkus pavyko papirkti pažadais 
suteikti Galicijai ypatingą padetį. 

Dualizmas buvo ne kas kita kaip tik kompromisas tarp im- 
peratoriaus ir vengrų. Vengrai neprieštaravo, kad turi būti vie- 
na stipri valstybė karo atveju ar užsienio politikos srityje, bet 
vidinius „vengrų tautos“ reikalus Pranciškus Juozapas perlei- 
do tvarkytis pačiai Vengrijai. Vengrai taip pat sutiko, kad turi 
būti muitų sąjunga su kitomis monarchijos dalimis, atnaujina- 
ma kas dešimtmetį. Taigi dabar egzistavo trys atskiri dariniai: 
senoji „bendra imperija“, kuri ir toliau viso išorinio pasaulio 
akyse liko didžiąja Habsburgų valstybe; laikina ekonominė 
Austrijos—Vengrijos sąjunga ir dvi atskiros valstybės Austrija?“ 
ir Vengrija. „Bendrai monarchijai“ teliko atstovauti imperato- 
rius ir jo dvaras, užsienio reikalų ministras ir karo ministras?. 
Nebuvo bendro ministro pirmininko ir bendros vyriausybės. 
Beustas, už nuopelnus ardant imperiją gavęs imperijos kanc- 
lerio titulą, bandė primesti savo valdžią kitiems dviem valsty- 
bės ministrams; jo pėdomis ėjo ir paskesnis užsienio reikalų mi- 
nistras Kalnoky s, tačiau vengrai sėkmingai pasipriešino šitoms 
jų pastangoms. Neoficialiai, konstituciškai neįgaliota to daryti, 
bendros vyriausybės vaidmenį atliko imperatoriaus Karūnos ta- 
ryba: į ją įėjo abu ministrai pirmininkai, bendri imperijos mi- 


* Formaliai „Austrijos imperija“ ir toliau reiškė visą imperiją; Austrija- 
Vengrija, jei pasiremsim Britanijos analogija, nėra „Anglija-Škotija“, o yra 
„Didžioji Britanija-Škotija“; termino „bendra monarchija“ vengrai 
griebėsi, kad išvengtų nekenčiamų žodžių imperija ar reichas. Nevengrų 
žemės atskiro įvardo neturėjo: apie jas buvo sakoma „kita imperijo pusė“ 
arba, tiksliau, Reichsrate atstovaujamos žemės. Šios žemės netiksliai buvo 
pavadintos „Austrija“, ir aš čia toliau vartosiu šį patogų įvardą, nors jis 
nebuvo įteisintas iki 1915 metų. 

25 Trečias bendras - finansų - ministras neturėjo rimtų funkcijų. Visa, ką jis 
darė, tai pateikdavo bendras visos monarchijos išlaidas Austrijos ir 
Vengrijos finansų ministrams, 0 šie turėdavo sugalvoti naujus mokesčius. 
Neturinčiam per daug ką veikti jam tekdavo dirbti visokius atsitiktinius 
darbus monarchijoje; pavyzdžiui, jį paskyrė vadovauti Bosnijai ir Hercego- 
vinai, kai šios 1878 metais buvo okupuotos. 

nistrai, keletas erchercogų ir vyriausiasis kariuomenės vadas. 
Jie tegalėjo tik patarti imperatoriui - „didžiosios politikos“ rei- 
kalai ir toliau liko jo vieno rankose. Tai ir buvo priežastis, kodėl 
Pranciškus Juozapas leidosi į kompromisą: užsienio politikoje 
jis vis dar buvo viršiausias. 

Vis dėlto bendra monarchija turėjo konstitucinę išraišką - tai 
buvo Delegacijos. Kiekvieną Delegaciją sudarė 60 narių. Veng- 
rijoje Didikų rūmai tiesioginiu balsavimu išrinkdavo 20 dele- 
gatų, iš kurių vienas turėjo būti kroatas; Atstovų rūmai irgi 
tiesioginiu balsavimu išrinkdavo 40, iš kurių 4 rinkdavo seimo 
nariai kroatai. Austrijoje 20 delegatų tiesioginiu balsavimu iš- 
rinkdavo Ponų rūmai, o 40 - Atstovų rūmai, kuriuose delega- 
tus rinko rinkimų kolegijos, atstovaujančios skirtingoms pro- 
vincijoms; delegatų skaičius buvo proporcingas provincijos 
didumui - nuo dešimties, atstovaujančių Bohemijai, iki vieno — 
Tiroliui ar Forarlbergui. Taigi Vengrijos Delegacija savo sudėti- 
mi išreiškė unitarinę Vengrijos valstybę su šiokiu tokiu Kroati- 
jos pripažinimo ženklu; tuo tarpu Austrijos Delegacija tarsi įkū- 
nijo konservatorių išsvajotus Generalinius luomus; tai, beje, buvo 
paskutinis šitų jų svajonių „įsikūnijimas“. Vengrija, kurioje gy- 
veno du penktadaliai visų gyventojų ir kuri mokėjo tik trečdalį 
monarchijos mokesčių, sprendžiant bendrus klausimus turėjo 
tokį pat balsą kaip ir Austrija. Abi Delegacijos reikalus svarstė 
atskirai; jeigu ir viena, ir kita sutikdavo su bendrų ministrų 
reikalavimais, tai abiejų valstybių parlamentai nesiginčydami 
turėdavo parūpinti reikalaujamus pinigus ir duoti kariuomenei, 
kiek reikia, vyrų. Bet jei kuri nors viena nesutikdavo, abi Dele- 
gacijos turėjo suvažiuoti ir balsuoti bendrai; tatai ir buvo aukš- 
čiausia monarchijos bendrumo išraiška. Tačiau vengrai prieši- 
nosi tokiam savo suverenumo pažeidimui, ir praktiškai bendro 
balsavimo nėra buvę. Šitai irgi tenkino Pranciškų Juozapą; ka- 
dangi Delegacijos taip ir liko tik patariamojo pobūdžio, spren- 
dimą prireikus priimdavo jis pats vienas. Taigi ir vėl, kaip jau 

ne kartą, vengrai, atsisakydami bendradarbiauti su kitomis im- 
perijos tautomis, realią valdžią atidavė imperatoriui. 

Ekonomikos srityje suverenumas nebuvo pažeistas; čia De- 
legacijos neturėjo balso. Ūkio reikalus tiesioginėse derybose 
sprendė abiejų valstybių parlamentai. Palikta veikti daug ben- 
drų, dar Bacho laikais įsteigtų institucijų, pavyzdžiui, paštas, 
monetų kalykla, po galybės ginčų 1878 metais įkurtas bendras 
Nacionalinis bankas. Dvi svarbiausios nesutarimų temos buvo 
„kvota“ - bendų išlaidų pasidalijimas — ir muitų politika; dėl 
šių dalykų paprastai kas dešimt metų kildavo krizės. Vengrija 
nuo pat pradžių dengė tik 30 proc. išlaidų, ir nors galiausiai jos 
įnašas buvo padidintas iki 34,4 proc., muitų politika kuo toliau, 
tuo labiau sutapo su Vengrijos interesais. Austrijai, kuri savo 
raida artėjo į pramoninę valstybę, reikėjo pigaus maisto, o Veng- 
rija, siekdama ekonomiškai palaikyti stambiuosius dvarus, rei- 
kalavo didelių muitų už grūdus; ir tol, kol Austrijos pramonė 
bijojo prarasti laisvą Vengrijos rinką, vengrų grasinimai nutrauk- 
ti prekybinę sąjungą paprastai Austriją paveikdavo. Vis dėlto 
Austrijos parlamentas kartais imdavo spyriotis. Tuomet „kom- 
promisą“ tekdavo sutvirtinti ypatingosiomis priemonėmis; tai, 
pavyzdžiui, kaip tik ir buvo viena iš Austrijos 1897 metų di- 
džiosios politinės krizės priežasčių. Tiesą sakant, kas dešimt- 
metį vis iš naujo sudaromas ekonominis sandėris sukeldavo 
Austrijoje-Vengrijoje panašų sprogimą kaip ir kas septynmetį 
kariuomenei skiriamos subsidijos Vokietijos imperijoje: dviejo- 
se šalyse kaskart atsinaujinanti krizė grėsė suduoti smūgį pa- 
čiam valstybės egzistavimo pagrindui. 

Taigi monarchijoje liko dvi konstitucinės valstybės - Austri- 
ja ir Vengrija. Vengrijos konstitucija rėmėsi Kovo įstatymais, tik 
su viena pataisa valstybės vidaus tvarkoje - panaikinta palati- 
no, arba vicekaraliaus, institucija; visas savo konstitucines funk- 
cijas dabar tiesiogiai vykdė pats karalius. Kalbamą pataisą lei- 
do padaryti gyvenimas -ji tapo įmanoma dėl geležinkelio, kuris 

Budapeštą priartino prie Vienos tik per keturias valandas kelio. 
Ši naujoji Vengrija buvo unitarinė valstybė ir didesnė, negu ka- 
da nors yra buvusi: dabar į ją įėjo Transilvanija ir „karinis pa- 
sienis“, tai yra pietinės Vengrijos žemės, kurias nuo tada, kai 
buvo išvaduotos iš turkų XVIII amžiuje, kontroliavo Austrija. 
Tačiau prisijungus šias teritorijas Vengrijoje nė kiek nepadau- 
gėjo vengrų; kolonistai, atkeldinti čionai Marijos Teresės, buvo 
slovakai, vokiečiai, rumunai ir serbai. Visi jie, o ypač serbai, ga- 
na nuožmiai kovojo prieš vengrus 1848 metais; dabar, išsižadė- 
ti imperatoriaus, jie linko taikytis. Deakas taip pat tvirtai laikėsi 
požiūrio, kad būtina vieni kitiems nusileisti. 1868 metais priim- 
tas Tautybių įstatymas išreiškė didžiulį posūkį teorijoje nuo Kos- 
sutho šovinizmo. Šiuo įstatymu mėginta suderinti vengrų tau- 
tinės valstybės siekį su tuo, kad Vengrijoje gyveno dar ir kitos 
tautos: viena vertus, suteikta teisių mažumoms, antra vertus, 
Vengrija čia anaiptol nelaikoma daugiataute valstybe. Mažu- 
mos galėjo vykdyti vietinę valdžią savo gimtąja kalba; mažu- 
mų atstovai nevengrų gyvenamose srityse galėjo užimti aukš- 
čiausius administracinius postus; valstybinėse mokyklose - ten, 
kur katros nors tautos daug Žmonių gyvena sutelktai vienoje 
vietoje, - garantuojamas išsilavinimas gimtąja kalba „iki tos pa- 
kopos, kur prasideda aukštesnis mokslas“. Žodžiu, visai pa- 
trauklus įstatymas, jeigu nors vienu savo punktu būtų veikęs. 
Dabartinė Deako Vengrija nesiekė atnaujinti ir visiško Kro- 
atijos inkorporavimo, kurio taip troško Kossuthas. Nuo šiol 
galiojo abiejų seimų prieitas „kompromisas“. Imperatoriaus 
likimo valioje paliktai Kroatijai, tiesą sakant, teko priimti And- 
rassy'o ir Deako pasiūlytas sąlygas; tačiau dėl kompromiso ne- 
tolygumų kaltas ne tiek vengrų spaudimas, kiek pačių kroatų 
lyderių nepatyrimas. Kroatija išsaugojo savo valstybinį atski- 
rumą, kroatų kalbą, seimą; ji mokėjo tam tikrą nustatytą dalį 
bendrų Vengrijos karalystės išlaidų, o Kroatijos seimas rinko 40 
atstovų į Vengrijos parlamentą - jie turėjo teisę ten kalbėti 

kroatiškai ir dalyvaudavo tik tada, kai būdavo svarstomi „di- 
džiosios Vengrijos“ reikalai. Nepasisekė susitarti tik dėl vieno: 
kroatai pretendavo į Rijeką, o vengrai reikalavo, kad tai būtų 
laisvasis miestas. Kadangi kroatai spyrėsi, vengrai Rijeką pa- 
siglemžė apgaule: kai kompromisą įteisinantys dokumentai tu- 
rėjo būti pristatyti patvirtinti Pranciškui Juozapui, vengrai sa- 
vąjį šio punkto teksto variantą, išverstą į kroatų kalbą, užklija- 
vo ant kroatų teiginio, kad šiuo klausimu sutarimo neprieita. 
Sandėryje būta ir gilesnės spragos. Vengrija 1866 metais turėjo 
modernią konstituciją, Kroatija - tik tradicinę su visais jos neto- 
bulumais; be to, nuo tos akimirkos, kai Pranciškus Juozapas nusi- 
kratė Vengrijos vidaus reikalų naštos, kroatai daugiau nebega- 
lėjo kurstyti Vienos prieš Budapeštą. Visi finansai buvo tvarko- 
mi Budapešte, ir nieko apie tai nesusigaudantys kroatų bajorai 
niekada nežinodavo, ar tos bendros išlaidos, kurias jie būdavo 
priversti mokėti, tikrai yra „didžiosios Vengrijos“ išlaidos ar 
vis dėlto tik etninės Vengrijos, su kuria jie neturėjo nieko ben- 
dra. Kroatijoje nebuvo atsakingo ministrų kabineto. Kroatijos 
valdytoją, kuris iki šiol būdavo skiriamas imperatoriaus, nuo 
šiol skyrė ir atleido Vengrijos vyriausybė; o Kroatijos seimas 
teturėjo tą vieną tradicinę funkciją - oponuoti ir skųstis, nors į 
tai niekas nė nemanė atsižvelgti. Jam buvo uždrausta palaikyti 
ryšius su Viena, ir netgi valdytojas bendrauti su imperatoriumi 
galėjo tik per Kroatijos pasiuntinį Budapešte. Iš esmės kroatai, 
kaip ir kitos Vengrijos tautos, buvo priklausomi nuo vengrų ge- 
ros valios. 

Taigi Vengrija galėjo grįžti prie savo Kovo įstatymų. Tuo tar- 
pu Austrijoje Vasario patentas netenkino net vokiečių. Beustas 
buvo pasiryžęs jiems įsiteikti. Iš savo ilgos konstitucinių machi- 
nacijų patirties, kurią įgijo būdamas Saksonijos ministru pirmi- 
ninku, jis žinojo, kad liberalios nuolaidos tol, koljos dar neveda 
prie vykdomosios valdžios parlamentinės kontrolės, nė per plau- 
ką neapriboja realios valdžios; o viso labo tik tokių liberalių nuo- 

laidų ir reikalavo vokiečių liberalai. Jų manymu, liberalizmo 
pareiga - ginti individą nuo valstybės, jie nė įsivaizduoti nega- 
lėjo liaudies — tuo labiau jų pačių - kontroliuojamos valstybės; 
kaip ir Vokietijos vokiečiams, valstybė jiems atrodė kažkas la- 
bai tolima, die Obrigkeit, „vyresnybė“. Imtis atsakomybės val- 
dyti didžiulę valstybę - gąsdinanti perspektyva bet kam, išsky- 
rus iš kartos į kartą tai darančią dinastiją ir valdančiąją klasę, 
per ilga jau susigyvenusias su šia atsakomybe. Anglijoje turėjo 
praeiti beveik trys šimtmečiai (apytikriai nuo Elžbietos karalia- 
vimo pradžios iki Jurgio III valdymo pabaigos), kol Anglijos 
žemvaldžiai ir prekybininkai ryžosi šiam žingsniui; Prancūzi- 
joje buržuazija griebėsi visų įmanomų priemonių, kad išvengtų 
atsakomybės - buvo imperija, atnaujinta imperija, pseudomo- 
narchija, pseudoimperija, kol visos iki vienos žlugo, ir atsako- 
mybė užgriuvo buržuazijos pečius Trečiojoje respublikoje, ta- 
čiau ir toji žlugo, nes neturėjo tikros valdančiosios klasės. Aust- 
rijoje, kaip ir Vokietijoje, dinastija nebuvo nuversta ir neketino 
pati kam nors kitam perleisti valdžios, tad liberalai jautėsi pa- 
tenkinti gavę šūsnį Vasario patentą papildančių „konstitucinių 
įstatymų“. 

Tačiau net ir šitaip patobulintu Vasario patentu nubrėžta po- 
litinė sistema dar nereiškė, jog atsiras atsakinga vyriausybė; 
buvo paliktas atviras kelias, jei kiltų reikalas, vėl grįžti į valdžią 
imperinei autokratijai. Vis dėlto tie įstatymai sukūrė kur kas 
liberalesnių nei Vengrijoje ar imperinėje Vokietijoje individu- 
alių laisvių sistemą. Jie numatė visų Žmonių lygybę prieš įsta- 
tymą, civilinę santuoką, žodžio laisvę, judėjimo laisvę. Panai- 
kintas 1855 metų konkordatas, Romos katalikų bažnyčia vėl 
pajungta valstybės kontrolei, o švietimas vėl išlaisvintas nuo 
Bažnyčios kišimosi. Daugiau kaip trisdešimt metų pavyko su- 
balansuoti valstybės biudžetą ir išlaikyti tvirtą valiutą. Žino- 
ma, policinė Metternicho valstybė išliko (šia prasme Prancūzija 
net ir Trečiosios respublikos laikais liko policinė valstybė), bet 

ji buvo atvira viešajai kritikai ir priversta laikytis civilizuoto el- 
gesio normų. Austrijos pilietis po 1867 metų jautėsi pilietiškai 
saugesnis negu Vokietijos ir turėjo reikalų su sąžiningesniais ir 
sumanesniais pareigūnais nei Prancūzijoje ar Italijoje; apskritai 
jo gyvenimas buvo pavydėtinas, išskyrus tik tai, kad valstybė 
stokojo tautinės idėjos, o dinastija niekaip negalėjo rasti „misi- 
jos“ užpildyti šiai spragai. Vokiečių liberalai net tautinius rei- 
kalus pasiūlė spręsti kiek liberaliau ir postulavo gana miglotą 
kalbų lygybę mokyklose ir viešosiose įstaigose. Dviprasmiškai 
suformuluotas konstitucijos straipsnis davė pagrindo ateityje 
ginčytis dėl jo turinio: ten buvo minima ir „provincijos kalba“, 
ir „kalba, paprastai vartojama toje provincijoje“. Čekai teigė, 
kad čekų ir vokiečių kalbos abi yra Bohemijos „provincijos kal- 
bos“ ir todėl čekų kalba galinti būti vartojama mokyklose ir vals- 
tybinėse įstaigose visoje Bohemijoje; vokiečiai į tai atkirto, kad 
čekų nėra toji kalba, kuri „paprastai vartojama“ grynai vokiš- 
kose Bohemijos srityse. Bohemijos seime vokiečių dauguma — 
tie patys liberalų lyderiai Reichsrate - prastūmė potvarkį, 
draudžiantį privalomai mokyti antrosios „provincijos kalbos"; 
jie žinojo, kad čekai ir taip išmoks vokiškai, ir norėjo apsidraus- 
ti, kad jiems patiems netektų mokytis čekiškai. Tačiau, nepai- 
sant šių gudrybių, Austrija iš pat pradžių susikūrė liberalesnę 
tautinės politikos sistemą negu Vengrija — tai suteikė jos tau- 
toms sulig metais vis didesnę galimybę puoselėti savo tautiš- 
kumą. 

Didžiausias trūkumas rengiant 1867 metų liberalią konstitu- 
ciją buvo tas, kad nepavyko reformuoti „rinkimų geometrijos“ 
sistemos. Vokiečių liberalai net nemėgino išplėsti balsavimo tei- 
sės miestuose, kurie, daugiausia gyvenami vokiečių, būtų ir to- 
liau lėmę vokiečių pergalę rinkimuose. Reichsrato liberalai te- 
troško vieno — to meto posakiu tariant, „įsikabaroti į valstybės 
karietos vežiko sėdynę“, išleidę iš akių tą faktą, kad jiems ne- 
duota teisės vadelioti. Palankiausiai vertintas Beusto darbas — 

tariamai parlamentinės vyriausybės paskyrimas 1868 metų sau- 
sio mėnesį. Tai nebuvo tikra atsakinga vyriausybė, kai partijos 
lyderis paskiriamas ministru pirmininku ir renkasi sau koman- 
dą. Ministrus, patartas Beusto, paskyrė Pranciškus Juozapas - 
jie buvo pasirinkti kaip individai, o ne kaip partijos atstovai. 
Vyriausybė neturėjo bendros programos, jos narių nesiejo ben- 
dra atsakomybė. Ministrai vienas prieš kitą rezgė intrigas — vie- 
nas išjų taip yra išsitaręs apie teisingumo ministrą Herbstą: „Jis 
kritikuoja mus visus ir be perstojo graužiasi, kad negali užsi- 
pulti dar ir teisingumo ministro“. Šitas „buržua kabinetas“ at- 
rodė tikras liberalų triumfas palyginti su „grafų kabinetu“, tiesa, 
Bachas ir daugelis jo bendražygių taip pat buvo žemakilmiai. 
Lemiamas žodis ir toliau liko imperatoriui ir keletui ministrų, 
kuriais jis pasitikėjo; visi kiti tebuvo tik administracinių depar- 
tamentų viršininkai. Politikuoti dabar galėjo kas tik norėjo be 
jokių suvaržymų, tad Austrijos vokietis, šiaip ar taip, jautėsi lais- 
vas. Tačiau iš esmės visa tai nedaug tesiskyrė nuo Bacho siste- 
mos, kai valstybę valdė vokiečių vidurinės klasės pareigūnai 
su liberalia praeitimi, - skirtumas tik tas, kad dabar tiems pa- 
reigūnams nebereikėjo lankyti mišių ar skaitytis su Bažnyčios 
hierarchų nuomone. Teoriškai Austrija-Vengrija tapo dviejų 
konstitucinių valstybių, iš kurių viena buvo paremta vokiečių, 
kita - vengrų hegemonija, partneryste. Bet po šita gražia kon- 
stitucine mantija kaip buvo, taip ir liko Habsburgų monarchija 
— imperija, kurios valdovas iš tikrųjų šiek tiek atsisakė tiesiogi- 
nio kišimosi į vidaus reikalus, bet išlaikė savo rankose aukš- 
čiausią valdžią ir kur daugybė neišspręstų problemų ir toliau 
teikė jam didžiulę erdvę manevruoti siekiant dar labiau tą sa- 
vo valdžią stiprinti. 

LIBERALIZMO NESĖKMĖ: 
VOKIEČIŲ DOMINAVIMAS 
AUSTRIJOJE, 1867-1879 


Dualizmas pribrendo po daugybės kitų išbandytų politinių prie- 
monių ir visai nebuvo paskutinė iš jų. Pranciškus Juozapas pri- 
ėmė šį sprendimą paskubomis, kaip neišvengiamą dalyką ruo- 
šiantis revanšo karui su Prūsija ir, kaip priėmė, lygiai taip pat 
greitai dėl šito sandėrio pasigailėjo. Pykdė jį ne tiek vengrai, 
kiek vokiečiai. Nors vengrų laimėjimai buvo didesni, tačiau jie 
bent nestyrojo imperatoriui prieš akis: iki Budapešto reikėjo gau- 
tis keturias valandas, o vengrų ministrai, nors nusiteikę libera- 
liai, šiaip ar taip, buvo aristokratai, dvarui pažįstami Žmonės. 
Tuo tarpu visiškai benaudis Reichsratas patraukdavo impera- 
toriaus dėmesį kiekvienąkart, kai tik jis iškeldavo koją iš Hof- 
burgo, o Austrijos ministrai liberalai, kad ir pataikūnai, buvo 
pedantiški antiklerikališkai nusiteikę vidurinės klasės teisinin- 
kai. Todėl vokiečių liberalų valdžia, nors niekam nežalinga ir 
lojali, nuolat susidurdavo su iškylančiais pavojais ir tetruko tik 
dešimtį metų; o vengrų hegemonija gyvavo niekieno netrikdo- 
ma iki pat galo, kol sužlugdė visą imperiją. Imperatorius turėjo 
ir kitų motyvų. Vokiečių valdžią nesunku buvo apriboti ar vi- 
sai nuversti Kkurstant vieną prieš kitą Austrijos tautas, ypač če- 
kus prieš vokiečius; Vengrijos pranašumą suardyti galėjo tik iš- 
vien einą čekai su vokiečiais, o bet koks realus Austrijos tautų 
susivienijimas, kad ir būtų susilpninęs vengrus, kartu keltų pa- 
vojų aukščiausiai imperatoriaus valdžiai. Į vengrų hegemoniją 
tiek vidaus, tiek užsienio politikoje Pranciškus Juozapas žiūrėjo 
kaip į kainą, kurią jis sutiko mokėti, kad išsaugotų savo valdžią; 
o kadangi šitoji vengrų hegemonija ir lėmė Habsburgų monar- 
chijos žlugimą, tai Pranciškus Juozapas pats sau išsikasė duobę. 

1868 metais, kai buvo sudaryta buržua vyriausybė, neati- 
dėliotini imperijos interesai skatino vėl grąžinti čekus į politi- 
nį gyvenimą - siekta pasiremti jais prieš vokiečius. Čekų lyde- 
riai, apimti nevilties dėl Schmerlingo „rinkimų geometrijos“ 
atgaivinimo, šiurpo nuo minties, jog Austrija gali likti vokie- 
čių valstybė; jiems tai rodėsi didžiulė nelaimė ir nė kiek ne- 
guodė, kad Austrija jau yra išstumta iš Vokietijos. Riegeris, 
pagrindinis čekų lyderis, kėlė beprotiškas idėjas: propagavo 
panslavizmą Rusijoje, apie Maskvą kalbėjo kaip apie „gimtąjį 
miestą “. Tačiau Rusijos carizmas šiuo metu nei troško, nei iš 
tikrųjų buvo pajėgus sugriauti Habsburgų monarchiją. Be to, 
panslavizmo šalinosi Bohemijos aristokratija, vieninteliai Rie- 
gerio sąjungininkai. 1868 metais čekų inteligentai ir Bohemi- 
jos aristokratai atnaujino savo sąjungą: panslavizmo buvo at- 
Deako reikalavimus. Aštuoniasdešimt Reichsrato darbe ne- 
dalyvaujančių Bohemijos atstovų parengė deklaraciją, kurioje 
išdėstė savo tikslus: jie reiklaują lygių tautinių teisių čekams 
Bohemijoje; tai pat - suvienyti šv.Vaclovo žemes ir šiai „di- 
džiajai Bohemijai“ suteikti tokią pat nepriklausomybę, kokią 
buvo gavusi Vengrija. Vengrų pavyzdys čekų lyderius ir įkvė- 
pė. Matydami - visiškai teisingai, - kad vengrai tautinę laisvę 
iškovojo siedami ją su savo istorinėmis teisėmis, ir jie ėmė ma- 
nyti galį gauti tautinę laisvę reikšdami, savo ruožtu, Bohemi- 
jos istorines teises. Tačiau čekai nematė kitko Vengrijos isto- 
rinės teisės buvo realios, o Bohemijos - tik įsivaizduojamos; 
nesuprato, kad pretenduodami į jas jie tik užsikraus ant pečių 
papildomą naštą, o ne įgis naują ginklą. Šiaip ar taip, toji de- 
klaracija grąžino juos į politinį turgų, nors čekų užsiprašyta 
kaina buvo gerokai per aukšta. 

Deklaraciją iš dalies paskatino Taaffe, ministro pirmininko 
pavaduotojas, kuris buržua ministrų kabinetui buvo primestas 
taip, kaip Schmerlingui buvo primestas Rechbergas. Taaffe bu- 

vo tikras „imperatoriaus žmogus“: airių kilmės aristokratas, 
dabar virtęs vokiečiu ta prasme, kad turėjo dvarų Tirolyje. 
Nestokodamas airiško sumanumo, jis sugebėjo pritapti ir prie 
vokiečių liberalų, ir prie čekų inteligentų; sutardamas su vie- 
nais ir kitais, jis lygiai taip pat gerai sutarė ir su pačiu impera- 
toriumi. Taaffe buvo taktiškas, paslaugus žmogus, pasižymė- 
jo intelektiniais interesais. Tačiau turėjo savo klasei būdingų 
trūkumų: darydamas sprendimus labiau kliovėsi laiku, o ne 
energija; viską vertino skeptiškai, įskaitant ir savo paties su- 
gebėjimus; ir nors nuoširdžiai troško sutaikyti Austrijos tautas, 
nė akimirkos netikėjo, kad jų atstovai galėtų sutartinai valdyti 
imperiją. Laisvas nuo vokiečių dogmatizmo, jis buvo pasiry- 
žęs kurti tautine lygybe grįstą sistemą; kita vertus, neturėda- 
mas dvarų Bohemijoje, jis išvengė bevaisio Bohemijos „istori- 
nes“ teises skelbiančio konservatizmo ir neprijautė federaliz- 
mui. Praktinis jo tikslas buvo pasiekti, kad čekai dalyvautų 
Reichsrate ir taip pripažintų Austrijos vienybę —- mainais už 
pagarbų elgesį su jais Bohemijoje; šis jo tikslas pasirodė priim- 
tinas ir vokiečių ministrams, kurie po visų tų ankstesnių metų 
nelaimių taip pat buvo linkę nemažai mokėti už Austrijos vie- 
nybės pripažinimą. 

Bet čekų politikai šį pasiūlymą atmetė. Neturėdami kitų šali- 
ninkų, jie nedrįso išsižadėti savo sąjungininkų bajorų. Skirtin- 
gai nei Vengrijos tautos, jie norėjo šio to daugiau nei vien tik 
pakantaus požiūrio į juos. Čekai primygtinai tvirtino, kad jie 
yra Bohemijos šeimininkai, kaip kad vengrų tauta yra didžio- 
sios Vengrijos šeimininkė; iš tikrųjų bohemiečiai buvo ir čekai, 
ir vokiečiai. Čekai susiejo save su istorija, kurią patys atgaivino, 
ir pretendavo būti Bohemijos „valstybine tauta“ ,o ne Austrijos 
tautine mažuma. Tai nebuvo paprastas konfliktas arp čekų ir 
vokiečių; tai buvo istorinės Bohemijos karalystės ir lygiai tiek 
pat istorinės „Šventosios vokiečių tautos Romos imperijos“ (į 
kurią įėjo ir Bohemija) susidūrimas. Čekai negalėjo tenkintis 

mažumos teisėmis Bohemijoje, kurią jie laikė savo valstybe, kaip 
ir vokiečiai, nuo seno įpratę į Bohemiją žiūrėti kaip į reicho dalį 
ar bentjau kaip į vokiškos Austrijos valstybės dalį, negalėjo ten- 
kintis mažumos teisėmis jau vėliau, Čekoslovakijoje. Čekų ora- 
torių kalbas, be jų pačių, mažai kas ir girdėjo: jų nepalaikė di- 
džiulis būrys nacionalizmo šalininkų, kurie veržėsi į biurokratų 
kėdes; todėl valdininkų pareigybių dalybos, svarbiausias prak- 
tinio nacionalizmo kovos objektas, istorinės Bohemijos gaivin- 
tojų beveik nedomino. Ir tikrai, net jeigu jiems būtų pavykę išsi- 
kovoti savo Bohemijos karalystę, šiuo metu nebūtų atsiradę če- 
kų, kurie sugebėtų ją administruoti. Kaip visada, kuo mažiau 
tautinis judėjimas turi liaudies paramos, tuo į didesnius kraštu- 
tinumus jis linksta. Po keleto dešimtmečių, kai iš tikrųjų jau bu- 
vo susiformavusi sąmoninga čekų tauta, Bohemijos karalystės 
istorinės teisės mažai ką bereiškė politiniame gyvenime, o kur 
kas daugiau - čekų įsiliejimas į valstybinę tarnybą. Aišku, 1868 
metais čekai, suprasdami savo silpnumą, netikėjo vokiečių ge- 
ra valia. Kaip imperijos ministrai, vokiečių liberalai dėjosi tai- 
kintojais, bet kaip Bohemijos seimo nariai, tie patys vokiečiai, 
nai įgytos daugumos, išeidavo visi iš salės, vos tik koks čekas 
pakildavo iš vietos kalbėti. Giliai širdyje kiekvienas vokietis, pra- 
dedant Frankfurto liberalais ir baigiant Hitleriu, laikė Bohemiją 
Vokietijos protektoratu. Kad išvengtų tokio požiūrio, čekai ga- 
lėjo ieškoti Habsburgų imperatoriaus globos, tačiau jie nepano- 
ro susitaikyti su vokiečiais ir primesti imperatoriui konstituci- 
nę vyriausybę. 

1868 metų derybos baigėsi aklaviete. Riegeris, vėl puolęs į 
neviltį, veltui tikėjosi paramos iš Napoleono III, kuriam pačiam 
verkiant reikėjo pagalbos iš Habsburgų monarchijos. Vokiečių 
ministrai atrodė esą nepalenkiami; 1870 metų pradžioje jie pa- 
siūlė surengti tiesioginius rinkimus į Reichsratą apygardose ir 
taip palaužti čekų griebtąsi Reichsrato boikotą. Tai sužlugdė 

Taaffės puoselėtą čekų ir vokiečių sutaikinimo viltį ir privertė jį 
palikti postą. Ir štai dabar, kai atrodė, kad vokiečių liberalai pa- 
galiau pasieks savo, viską sugriovė Beusto nesėkmė užsienio 
politikoje. Beustas turėjo tikslą suburti Europos valstybių ko- 
aliciją prieš Prūsiją. Napoleonas III ir Pranciškus Juozapas su- 
sitiko Zalcburge; Beustas mėgino tarpininkauti Italijos ir Pran- 
cūzijos derybose dėl Romos - Austrija visur čia veikė kaip vo- 
kiečių valstybė, kad pelnytų pritarimą Vokietijoje. Tai buvo 
beviltiška pastanga. Beustas ieškojo vokiečių paramos prieš 
Prūsiją, o juk didžiausias vokiečių liberalizmo siekinys buvo 
Vokietijos suvienijimas - tai, ko kaip tik ir siekė Prūsija. Aust- 
rijos vokiečiai linko palaikyti Beusto pastangas, nes tai jiems 
garantavo privilegijuotą padėtį Austrijoje, be to, jie troško 
atnaujinti 1866 metais nutrauktus ryšius su Vokietija. Tačiau 
ne Austrijos vokiečių Beustas niekuo nepatraukė: norėdamas 
patenkinti savo paties tuštybę, jis pasiūlė jiems dėtis į sąjungą 
su priešu. 

Deja, Prancūzijos ir Austrijos sąjungą suardė Prancūzijos ir 
Italijos nesutarimai dėl Romos. Austrijos generolai nesiryžo stoti 
į karą su Prūsija, kol nebuvo tikri, kad Austrijos nepuls Italija; 
Italija nesidėjo prie sąjungos, kol prancūzai neatitrauks kariuo- 
menės iš Romos; savo ruožtu Napoleonas III negalėjo mesti glo- 
bojęs popiežiaus - tai buvo vienintelis jam likęs prestižo reika- 
las. Beusto, Saksonijos protestanto, nėmaž nejaudino popiežiaus 
likimas, bet gilios Habsburgų dvaro ištikimybės katalikybei šak- 
nys pančiojo jam rankas - kontrreformacijos tradicija atėmė iš 
dinastijos paskutinę galimybę susigrąžinti savo padėtį Vokieti- 
joje. Derybos trypčiojo vietoje per visus 1869-uosius metus: bu- 
vo skelbiamos draugystės deklaracijos, keičiamasi karinėmis mi- 
sijomis — bergždžios pastangos kaip nors paveikti Bismarcką. 
Niekas nepajudėjo iš mirties taško, ir kai 1870 metų liepą įsi- 
plieskė Prancūzijos-Prūsijos karas, Prancūzija ir Austrija nebu- 
vo sąjungininkės. Jei Prūsija laimėtų, Beustas taip ir liktų neat- 

sirevanšavęs Bismarckui, todėl jis buvo pasiryžęs veltis į karą. 
Tačiau jo niekas nepalaikė. Generolai bijojo pralaimėjimo, mi- 
nistrai vokiečiai žavėjosi Bismarcku nepaisant to, kad jis išstū- 
mė Austriją iš Vokietijos; o ir Andrassy's, kaip Vengrijos mi- 
nistras pirminikas, priešinosi karui, kuris būtų arba pakeitęs 1866 
metų verdiktą, taigi ir jo rezultatą - 1867-ųjų kompromisą, arba 
paliktų Austriją dar kartą pralaimėjusią. Vokiečių ir vengrų Be- 
ustas galėjo ir nepaisyti, jei būtų pajėgęs suburti Europos vals- 
tybių koaliciją; deja, jis neįvykdė šios savo paskyrimo užsienio 
reikalų ministru sąlygos. Pagaliau nevertėjo nė tikėtis, kad tuš- 
čiagarbis, paviršutiniškas diplomatas, išvargintas ilgų metų dar- 
buojantis mažos vokiečių valstybėlės ministru pirmininku, 
pajėgtų tapti pergalingu Bismarcko varžovu. Austrija-Vengrija 
liko neutrali ir pripažino Bismarcko Vokietiją kaip dominuo- 
jančią Europos valstybę. Vienintelis Bohemijos seimas pareiškė 
palaikąs Prancūziją ir protestavo prieš Elzaso ir Lotaringijos 
aneksiją; šis moralinės paramos gestas labiau metė iššūkį Vo- 
kietijai, negu pasitarnavo Prancūzijai. Prancūzija savo ruožtu 
moraline parama - lygiai taip pat be mažiausios naudos - če- 
kams atsilygino 1938-aisiais. 

Dabar, kai revanšo politikos teko atsisakyti, Pranciškus Juo- 
zapas nebesijautė daugiau įsipareigojęs vokiečių liberalams; jis 
iš tikrųjų galėjo suabejoti ir kompromiso su Vengrija tikslingu- 
mu. 1870 metų rudenį jis dar kartą pasitelkė Taaffę. Taaffės tai- 
kinamąsias pastangas atstūmė tiek čekai, tiek vokiečiai: čekai 
tikėjo, kad pergalė jiems jau ranka pasiekiama, o vokiečiai nesi- 
rengė derėtis su žmogum, kuris užėmė jų vietą valdžioje. Ka- 
dangi Pranciškus Juozapas nebeketino daugiau naudotis vokie- 
čių liberalų paslaugomis, jam liko tik dvi alternatyvos: dogma- 
tiški Austrijos centralistai, vis dar vadovaujami Schmerlingo, 
arba federalizmo idėjas puoselėjantys aristokratai, kurių pas- 
kutinis atstovas buvo Belkredis. Vengrai griežtai pareiškė, kad 
nepakęs Schmerlingo Austrijos ministro pirmininko poste; ir šis 


187 


HABSBURCŲ MONARCHIJA 


vengrų kišimasis į Austrijos vidaus reikalus paskatino Pranciš- 
kų Juozapą apsispręsti paskirti tokį ministrų kabinetą, kuris 
pripažintų Bohemijos teises, - tuomet Vengrija prarastų savo 
išskirtinę padėtį. 1871 metų vasarį pradėjo dirbti ministrų ka- 
binetas, pasiskelbęs esąs „aukščiau partinių interesų“, su fe- 
deralizmo nuostatomis programoje, tačiau - nors liberalai kėlė 
triukšmą - sudarytas beveik iš vienų vokiečių. Ministras pir- 
mininkas Hohenwartas buvo vokiečių aristokratas, įsitikinęs, 
kad federalizmas sustiprins imperiją. Idėjinis šios vyriausybės 
vadas prekybos ministras Schaffle - vokietis, kuris net nepri- 
klausė prie aristokratų. Kilęs iš Badeno, radikalas, jis buvo iš tų 
nedaugelio vokiečių, kurie puoselėjo nuoširdų idealizmą 1848-ai- 
siais ir liko ištikimi jam po revoliucijos pralaimėjimo. Nors 
radikalas ir protestantas, jis tapo Vienos universiteto politinės 
ekonomijos profesoriumi ir dėstė socialinės gerovės ekonomi- 
ką laissez faire pakilimo laikais. Schafflės vokiškasis patriotiz- 
mas buvo ištikimas dvasinei tradicijai, o ne nukreiptas į Prū- 
sijos jėgos garbinimą; jis tikėjo, kad tą tradiciją Habsburgų im- 
perijoje įmanoma atgaivinti, jei tik imperija panaikintų vienos 
tautos dominavimą kitų atžvilgiu. Schaffle buvo bene pirmasis, 
kuris įžvelgė klasinį tautybių susisluoksniavimą; jis siūlė visuo- 
tinę rinkimų teisę, kaip ginklą kartu ir prieš liberalizmą, ir prieš 
vokiečių monopolį. Trykšdamas beribiu idealisto patiklumu, jis 
neabejojo, kad vokiečiai ramiai reaguos į savo privilegijuotos 
padėties praradimą ir kad visuotinė rinkimų teisė padarys Aust- 
riją valstybe, kur visi patenkinti, o tokia ji galėsianti mesti iššū- 
kį, be kita ko, ir vengrų hegemonijai. Tačiau Pranciškui Juoza- 
pui visuotinė rinkimų teisė pasirodė pernelyg drąsus reikalas, 
ir Schafflei teko tenkintis menku balsavimo teisės išplėtimu — 
tačiau pakankamu, kad leistų čekams nuo šiol dominuoti Bohe- 
mijos seime. Vis dėlto Schafflės idėjos pasėjo šiokį tokį grūdą į 
nepaslankų Pranciškaus Juozapo protą, ir toji sėkla netikėtai su- 
dygo praėjus 35 metams. 

Svarbiausias Hohenwarto-Schdfflės vyriausybės tikslas bu- 
vo kompromisas su Bohemija; ir dabar čekų lyderiai nutarė, kad 
pagaliau išmušė valanda, kai ir jie galėtų pasiekti tokią pačią 
pergalę kaip Dea4kas ir Andrassy's. Jie sutiko sudaryti vokiečių 
mažumai Bohemijoje palankias sąlygas ir, neturėdami išsimoks- 
linusio visuomenės sluoksnio, pretenduojančio į valstybinės tar- 
nybos vietas, būtų, skirtingai nuo vengrų, šį savo pažadą tesė- 
ję?“. Savo tikslą jie sutelkė į atgaivintą Bohemijos karalystę, tu- 
rinčią vyriausybę ir visas tas pačias teises kaip ir Vengrija. Šv. 
Vaclovo žemių vienybę atkurti čekai siekė reikalaudami prijung- 
ti prie Bohemijos Moraviją ir Sileziją, kaip kad prie Vengrijos 
buvo prijungtos Transilvanija ir Kroatija. Nepaisant išorinių pa- 
ralelių, čia būta esminio skirtumo. Moravija ir Silezija čekų sie- 
kiams priešinosi lygiai taip pat, kaip ir Transilvanija su Kroatija 
bandė kelti balsą prieš vengrus. Tačiau vengrai patys, be impe- 
rijos karinės pagalbos, pajėgė pažaboti Transilvaniją ir net Kro- 
atiją, tuo tarpu čekams, kad pajungtų sau Moraviją ir Sileziją, 
reikėjo imperijos pajėgų paramos. Be to, vienas dalykas dinasti- 
jai buvo nusigręžti nuo rumunų ir slovakų, ir visai kas kita — 
kelti ginklą prieš vokiečius, kurie Moravijoje sudarė mažumą, 
o Silezijoje net daugumą gyventojų. Būtent ši tauta imperijai 
davė valstybės pareigūnus, pramonininkus, inteligentus, būtent 
vokiečiai davė jai sostinę, o tam tikra prasme - ir imperatorių. 
Tiesa, čekai ir patys savo „Pagrindinėse tezėse“ pripažino, kad 
Bohemijos karalystė svarumu neprilygsta Vengrijos karalystei. 


2 Abi - ir čekų, ir vokiečių - kalbos numatytos kaip oficialios kalbos. 
“Pagalbinė kalba“ turėjo būti laikoma oficialiai įteisinta visur ten, kur ja 
kalbėjo ne mažiau kaip penktadalis rinkėjų, taip pat ir Prahoje.Vokiečiams 
tokia tvarka tiko. Būdami už čekus turtingesni, jie dažniau galėjo užsitik- 
rinti penktadalį sau palankių rinkėjų; be to, Prahoje jie sudarė toli gražu ne 
tik penktadalį. Trečdalis seimo narių vietų buvo garantuota čekams, 
ketvirtadalis — vokiečiams; tai velgi vokiečiams palankesnis santykis, negu 
būtų leidęs jų skaičius Bohemijoje. 

Užuot siūlę Bohemijos, Vengrijos ir „Austrijos“ - dar labiau su- 
mažėjusios, bevardės trečiosios imperijos dalies - triadą, jie siūlė 
visų, išskyrus Vengriją, imperijos žemių federacinę sistemą, ku- 
rioje Reichsratą pakeistų provincijų Delegacijų kongresas. Du- 
alizmas išliktų, tik dabar Austrijos Delegacija būtų renkama tie- 
siogiai provincijų seimų. Čekai neįsivaizdavo, kad galima būtų 
suardyti Marijos Teresės sukurtąją unitarinę valstybę; be to, jie 
buvo įsipareigoję sąjungininkams — vokiškų provincijų kon- 
servatyviajai bajorijai. Federalizmo, tokio kokį įsivaizdavo Palac- 
ky's Kromeržyže, pagrindas nebuvo tautiškumas, kol nepradė- 
ta vieniems nuo kitų ribotis tautiniu pagrindu. Šitai buvo visiš- 
kai nepriimtina konservatyviajai bajorijai, o turint galvoje, kad 
tokiu atveju iširtų ir „istorinė“ Bohemija, - lygiai taip pat nepa- 
kenčiama rodėsi ir patiems čekams. 

Tačiau net ir be federalizmo bei „didžiosios Bohemijos“ at- 
gaivinimo idėjų „Pagrindinės tezės“ kėlė vokiečių pasiprieši- 
nimą. Pleneris vyresnysis, buvęs Schmerlingo vyriausybėje fi- 
nansų ministru, taip išreiškė vokiečių poziciją: „Tai, ko užsi- 
manė čekai Bohemijoje, yra mirties nuosprendis vokiečiams. 
Šie trokšta ir privalo trokšti - nes yra mažuma Bohemijoje — 
priklausyti centriniam parlamentui, tai yra sudaryti nedalo- 
mą visumą su kitų provincijų vokiečiais. [...] Mes galime len- 
kams paaukoti rusinus [t.y. mažarusius], o vengrams - slavus 
ir rumunus, nes rusinus ir slovakus galima sulenkinti ir su- 
vengrinti, o vokiečių negalima sučekinti.“ Tariama Bohemijo- 
je vokiečiams iškilusi grėsmė sukėlė - ir tai, beje, vėliau buvo 
įprastinis Austrijos politikos reiškinys - riaušes Vienos gatvė- 
se. Hohenwartas, kuris nusimanė vien apie dvaro ir parlamento 
intrigas, ir idealistas Schaffle tik skėsčiojo rankom neišmany- 
dami, ką daryti. 

Tai buvo Andrassy'o šansas. Jis visados suprato, kad jei Bo- 
hemija gaus, ko siekia, tai padarys galą išskirtinei Vengrijos pa- 
dėčiai imperijoje ir net pakirs vengrų valdžią pačioje Vengrijo- 

je. Iškilę iki imperinės tautos statuso, čekai neliks abejingi slavų 
reikalams Vengrijoje, o jų protestą prieš vengrų dominavimą 
palaikys likę imperijai lojalūs vokiečiai. Kita vertus, tie vokie- 
čiai, kurie nesutinka su tuo, kad čekai taptų jiems lygūs, steng- 
sis sužlugdyti Habsburgų monarchiją; tuomet neišvengiamai 
Vengrija būtų pajungta didžiajai Vokietijai - jei tik Rusija neat- 
eitų gelbėti savo brolių slavų, o tai vengrams dar blogiau. Nė 
kiek neabejodamas tuo, kad Austrija susidurs su sunkumais, 
Andrassy's pasitraukė į nuošalų dvarą ir ėmė laukti kvietimo iš 
Pranciškaus Juozapo. Ilgai laukti nereikėjo; kai šiek tiek dėl 
akių pasispyriojęs Andrassy's atvyko į Vieną, koziris buvo jo 
rankose. Apie Bohemijos siekius jis kalbėjo su panieka; čekų 
siūlymas, kad Austrijos Delegaciją rinktų provincijų seimai, jo 
nuomone, tai tas pat, jeigu Vengrijos Delegaciją rinktų komi- 
tatų susirinkimai - taip arogantiškai jis sumenkino „istorines“ 
provincijas. Hohenwartui jis pasakė: „Ar jūs pasirengę Bohe- 
mijos valstybinių teisų pripažinimą paremti pabūklais? Jei ne, 
tai šios politikos nė nepradėkite“. Hohenwartas nedrįso nieko 
atsakyti. Taigi čekai negavo progos „derėtis“, kaip kad darė 
Deakas 1865 metais. Kai jie atmetė Hohenwarto pirmą kartą pa- 
siūlytą autonomiją tik mažajai Bohemijai, Pranciškui Juozapui 
trūko kantrybė ir jis prisidėjo prie Andrassy o opozicijos. Dery- 
bos buvo nutrauktos, Hohenwarto ministrų kabinetas paleis- 
tas, ir 1871 metų spalį Pranciškus Juozapas vėl paskyrė vokie- 
čių liberalų „buržua kabinetą“, vienintelę tuo metu įmanomą 
alternatyvą. 

Hohenwarto politiką būtų buvę galima vykdyti tik naujo kon- 
flikto su dviem tautomis, kurių priešiškas nusistatymas silpni- 
no imperiją jau dvidešimtį metų, kaina. Čekai nei skaičiumi, nei 
vienybe, nei turtais dar negalėjo kelti grėsmės. Jie, be jokios abe- 
jonės, darė klaidą reikalaudami suvienyti Bohemijos žemes, ta- 
čiau tikroji klaida pasirodė esanti ta, jog jie nebuvo pakanka- 
mai stiprūs, kad galėtų griebtis grasinimų - vienintelio argu- 

mento, kurį suprato Pranciškus Juozapas. Tačiau vokiečiai irgi 
ne dėl savo pačių stiprybės grįžo į valdžią. Juos Austrijai primetė 
vengrai. Būtent vengrai, o ne kas kitas, tais 1871 metais šventė 
pergalę: jie ilgam įžiebė tautinius konfliktus Austrijoje ir taip 
užsitikrino sąlygas dominuoti kaip tik tuo metu, kai dėl pasi- 
keitusių užsienio politikos aplinkybių net sumažėjo būtinybė 
tai daryti. Beusto politika nepasiteisino, ir jis buvo atleistas; po 
jo užsienio reikalų ministro kėdę užsėdo Andrassy's, geidęs šio 
posto nuo pat grįžimo iš tremties. Andrassy's nukreipė impera- 
toriaus dėmesį į užsienio politiką; pamažu nuslopo kalbos apie 
vainikavimąsi Prahoje ar apie 1867 metų kompromiso peržiū- 
rėjimą. 

Naujoji buržua vyriausybė, vienodai niekinamai toleruota tiek 
Pranciškaus Juozapo, tiek Andrassy'o, nebeturėjo liberalaus 
įkarščio. Ji džiaugėsi, kad pavyko išsaugoti konstitucinės vals- 
tybės vienybę. Nuosaiki Schafflės balsavimo teisės reforma įga- 
lino čekus turėti balsų daugumą Bohemijos seime, ir seimas da- 
bar atsisakė rinkti narius į Reichsratą. Todėl 1873 metais vy- 
riausybė nurodė surengti tiesioginius rinkimus apygardose ir 
kartu, siekdama padaryti Reichsratą panašų į solidų parlamen- 
tą, padidino jo narių skaičių. Šie pakeitimai pavertė niekais čekų 
pasirinktą taktiką boikotuoti Reichsratą; be to, radosi vis dau- 
giau jaunų čekų, kurie ėmė smerkti šį kietakaktiškumą reika- 
laujant Bohemijai valstybinių teisių. Naujoji čekų karta neper- 
siėmė istoriniu savo pirmtakų entuziazmu ir, būdami biuro- 
kratai, mąstė praktiškai. Vykdant taikinamąją politiką juos buvo 
visai įmanu palenkti unitarinės valstybės pusėn. Tačiau minist- 
rai vokiečiai užsispyrę norėjo Bohemiją matyti vokišką ir valdė 
ją beveik taip pat nuožmiai, kaip Vengriją kažkada valdė „Ba- 
cho husarai". 

Nuolaidų vokiečiai padarė tik vienai tautybei. Beustas jau 
anksčiau buvo žadėjęs Galicijai vietinę savivaldą - taktinis ma- 
nevras užsitikrinti balsų daugumą sprendžiant Vengrijos klau- 

simą; ir lenkai netruko pasižymėti priešindamiesi kitų norams 
gauti panašią autonomiją —- ypač tai buvo akivaizdu per dery- 
bas su Bohemija. 1871 metais jie gavo atpildą - paskirtas spe- 
cialus ministras Galicijos reikalams. Nuo šiol lenkai patys ad- 
ministravo savo provinciją ir turėjo atstovą centrinėje vyriau- 
sybėje. Jie taip sugebėjo pasinaudoti savo privilegijomis, kad 
imperijos gyvavimo pabaigoje buvo tapę dauguma Galicijoje — 
vengrams Vengrijoje šito niekados nepavyko padaryti. 1846 
metais Galicijoje gyveno du su puse milijono mažarusių* ir 
mažiau kaip du milijonai lenkų; 1910 metais, per paskutinį im- 
perijos gyventojų surašymą, ten jau buvo keturi ir trys ketvir- 
čiai milijonų lenkų ir tik per tris miljonus mažarusių. Tai buvo 
šiurpiausias „istorinės“ tautos laimėjimas netgi Habsburgų mo- 
narchijoje. Vis dėlto lenkai to siekdami parodė kur kas mažiau 
kietaširdiškumo ir nesąžiningumo negu vengrai Vengrijoje. 
Mažarusiai galėjo turėti mokyklas ir net savo laikraščius, trū- 
kojiems tik lyderių inteligentų, nepriklausomų nuo Unitų baž- 
nyčios. O ir tie keli mažarusių inteligentai, kurie buvo, abejojo, 
prie kurios tautos save skirti. Vienu tarpu jie svajojo, kad juos 
išlaisvintų didžioji Rusija; vėliau persiėmė fantazijomis apie ne- 
priklausomą „Ukrainą“ - šis projektas buvo ne mažiau antiru- 
siškas negu antilenkiškas. O kadangi carinė valdžia niekaip ne- 
galėjo apsispręsti, ar skatinti mažarusių savimonę, kaip ginklą 


?7 Patys save jie vadina rusinais. Galicijoje ir Vengrijoje oficialiai jie buvo 
vadinami rutėnais - tai savivardžio rusinai atitikmuo darkyta lotynų kalba. 
Vėlesnės pastangos atriboti juos nuo rusų baigėsi „ukrainiečių“ tautybės 
išradimu: Ukraina - tai pasienis, pakraštys (analogiškai Velsui ir Pasienio 
Markoms), tkrainiečiai - pasienio žmonės. Rusai centrinės Rusijos 
gyventojus vadina didžiarusiais, o pasienio rusus - mažarusiais; ir tie ir tie 
yra rusai, susiję taip pat artimai kaip Anglijos anglosaksai ir žemutinės 
Škotijos anglosaksai. Didžioji dauguma Galicijos mažarusių priklausė 
Unitų bažnyčiai (atsiradusiai susivienijus Romos katalikų ir Stačiatikių 
bažnyčioms); tai, be jokios abejonės, atribojo juos nuo Rusijos didžiarusių ir 
mažarusių stačiatikių, bet nuo Romos katalikų - dar labiau. 

prieš Habsburgų monarchiją, ar slopinti ją kaip keliančią pavo- 
jų carizmui, mažarusiai niekada nesulaukė jokių paskatų iš už- 
sienio, kokių, pavyzdžiui, gavo Vengrijos serbai ir rumunai iš 
nepriklausomų Serbijos ir Rumunijos karalysčių. 

Privilegijuota Galicijos lenkų padėtis labai smarkiai skyrėsi 
nuo žiaurios lenkų germanizacijos Prūsijos užgrobtoje Lenkijos 
dalyje ir nuo carizmo priespaudos, tuo labiau nekenčiamos dėl 
rusiško pobūdžio, Rusijos užgrobtoje Lenkijos dalyje. Kad ne- 
patektų nė vienai iš jų į nagus, Galicijos lenkai troško išsaugoti 
Habsburgų monarchiją. Kartu į Galiciją jie žiūrėjo kaip į kada 
nors ateityje atsikursiančios Lenkijos valstybės modelį ir sten- 
gėsi išlaikyti Habsburgų monarchiją tokią, nuo kurios Galicija 
galėtų būti atskirta tučtuojau, vos tik iškils reikalas. Pasak 
Gotchowskio, Galicijos valdytojo ir buvusio valstybės ministro: 
„Mes esame Lenkijos dalis, o sukurti federacinę sistemą impe- 
rijoje reikštų pastatyti kliūtį mūsų kelyje į ateitį". Todėl lenkai 
buvo patys lojaliausi Austrijos piliečiai ir nesavanaudiškai sto- 
jo už stiprią centrinę valdžią (kol ši nesiekė Galicijos). Tuo me- 
tu jie kaip tik ėmė bendradarbiauti su vokiečių liberalais ir su- 
ardė kitų imperijos slavų vykdytą Reichsrato boikotą. Tačiau 
lenkai buvo nepatikimi sąjungininkai: iš tikrųjų atsidavę ne vo- 
kiečiams ir dar mažiau - liberalizmui, o imperatoriui, jie būtų 
noriai rėmę bet kokią imperatoriui priimtiną valdymo sistemą, 
jei tik būtų įsitikinę, kad tatai nekels grėsmės ypatingai Galici- 
jos padėčiai. 

Pirmąjį smūgį vokiečių viršenybei, o dar labiau jų pasitikėji- 
mui savimi, sudavė 1873 metų ekonominė krizė - ji vokiečių 


28 Būta ir kitų priežasčių, paaiškinančių lenkų sėkmę. 1848 metų surašymą 
vykdė imperijos pareigūnai, daugiausia vokiečiai; tuo tarpu 1910 metų - 
lenkai. 1848 metais lenkais buvo užrašomi tik tie, kurie pareiškė esą lenkai; 
1910 metais - visi, kurie nepareiškė esą kurios nors kitos tautybės. Todel net 
ir daugelis žydų 1910 metais užrašyti lenkais. Tai nebuvo kokia nors 
apgaule, o libaralus siekis įtraukti žydus į „valstybinę tautą“. 

liberalizmą tiek Austrijoje, tiek Vokietijoje supurtė taip pat smar- 
kai, kaip 1857 metų ekonominė krizė buvo supurčiusi Bacho 
sistemą. Vokiečių liberalai liberalizmo sėkmę siejo su /aissez fai- 
re klestėjimu: jie tvirtai tikėjo, kad sudarius taikias sąlygas ir 
apsaugojus ekonomiką nuo valdžios kišimosi, turėtų ateiti ne- 
ribotos gerovės era. 1873 metų ekonomikos žlugimas parodė 
visą vokiečių ekonominių, ir kartu politinių, idėjų klaidingu- 
mą. Vokiečių vidurinė klasė jautė, kad jų nusižeminimas prieš 
vengrus ir pataikavimas imperatoriui bus buvęs visiškai bepras- 
mis, jeigu už tai jie negaus ekonominio atpildo. Vokiečių politi- 
niai lyderiai, kapitalistai ar tų kapitalistų sąjungininkai diskre- 
ditavo save visokiais politiniais skandalais, kokie paprastai 
sprogsta bliūkštant išpūstam ekonominiam optimizmui. Kitų 
tautų atstovai, ypač keliantys galvas čekų kapitalistai, kaltino 
vokiečius, kurie bent jau išoriškai turėjo valdžią. Laissez faire žlu- 
go, ir visuomenėje tvyrojo visuotinis pasiryžimas atsakomybę 
grąžinti atgal dinastijai, kuri vienintelė buvo pasirengusi ją pri- 
siimti. Po 1873-iųjų krizės vokiečių vidurinė klasė atidėjo savo 
liberalius principus į šoną ir visą dėmesį sutelkė į kapitalistinių 
interesų gynimą. Negana to, kadangi dar pageidavo, kad šiuos 
interesus paskatintų valstybė, teko atsisakyti nepasitikėjimo 
valstybės valdžia - o tai kaip tik ir buvo stipriausias vokiečių 
liberalizmo bruožas. 

Vokiečių hegemonija Austrijoje, kaip prasidėjo, taip ir baigė- 
si įvykiais užsienio politikoje. Andrassy's stengėsi išsaugoti 
Austriją-Vengriją tokią, kokia ji buvo sukurta 1867 metais, ir 
maždaug tada apie ją susiklosčiusį Europos jėgų santykį. Po tos 
Habsburgų imperijos pertvarkos jis, kuris 1848 metais kovojo 
prieš rusus, dabar grįžo prie Metternicho politikos ir atnaujino 
konservatyvią sąjungą su Rusija ir Vokietija. Ši pirmoji Trijų im- 
peratorių sąjunga išbūgnijo Internacionalo pavojų, panašiai kaip 
Metternichas skalambijo varpais dėl radiklizmo keliamo pavo- 
jaus po 1815 metų. Kaip ir Šventoji sąjunga, Trijų imperatorių 

sąjunga priklausė nuo pasyvios Rusijos politikos Artimuosiuo- 
se Rytuose; prasidėjus 1875 metų neramumams Balkanuose, 
dar didesniems nei graikų sukilimas Metternicho laikais, Rusi- 
ja negalėjo likti nuošalyje. Taigi vėl iškilo opus Rytų klausimas, 
o sujuo pakibo klaustukas ir virš Habsburgų monarchijos liki- 
mo - ne ką mažesnis nei virš pačios Turkijos. Andrassy's tai 
žinojo. 1876 metais jis sakė: „Jei nebūtų Turkijos, visi tie [nacio- 
nalistiniai] bruzdėjimai kristų ant mūsų galvų. [...] Jei čia [t.y. 
Balkanuose] susikurs nauja valstybė, mums galas, teks susitai- 
kyti su „ligonio“ vaidmeniu". Jis bandė primygtinai piršti Tur- 
kijai reformas, stengdamasis kaip nors išlaikyti Rusiją neutra- 
lią. Tačiau turkų nepaveikė Europos valstybių nepritarimas. Jie 
žinojo, kad Bismarcko Vokietija nesikiš į Artimųjų Rytų reika- 
lus, o Prancūzija išvis buvo per silpna vykdyti kokią nors užsie- 
nio politiką, išskyrus pastangas pačiai išvengti karo; Anglijos 
ministras pirmininkas Disraelis kaip įmanydamas palaikė Tur- 
kiją savo kalbose; Austrijoje-Vengrijoje vengrai, apsėsti antisla- 
viškų nuotaikų, plūdo Rusiją, o Budapešto miestas iškilmingai 
įteikė garbės kardą turkų generolui, kuris 1876 metų kare su- 
mušė Serbiją. Tiesą sakant, turkai, jei kiltų karas su Rusija, dėjo 
viltis į Britanijos ir Austrijos-Vengrijos paramą. Visa tai toli gra- 
žu nepatiko Andrassy'ui. Jis bijojo karo net ir su viena Rusija; 
kita vertus, jis ne mažiau bijojo ir pergalės, kuri padėtų Habs- 
burgams atgauti pasitikėjimą savimi ir taip panaikintų 1866 me- 
tų pralaimėjimo padarinius. 

Kadangi Rusija tvirtai pasiryžo primesti Turkijai reformas ir 
todėl karas buvo neišvengiamas, Andrassy's ėmėsi Žygių ne- 
leisti per daug išsišakoti Rusijos užmačioms. Tai ir buvo 1876 
metų Zakupų“ susitarimo turinys: Rusijai siūlyta pasitenkinti 
Besarabija, žemių ruožu išilgai Dunojaus, kurią ji prarado 1856 
metais. Tuo tarpu rusai planavo didelio masto teritorijų persi- 


*? Vokiškas vardas Reichstadt. 

dalijimą. Jeigu Rusijai pavyktų gauti Konstantinopolį ir Juodo- 
sios jūros pakrantes, ji neprieštarautų, kad Austrija-Vengrija 
įtvirtintų savo hegemoniją Serbijoje ir vakarų Balkanuose že- 
myn iki pat Salonikų. Austrijai-Vengrijai tai buvo visiškai ne- 
priimtina. Šitaip pasidalijus teritorijas Dunojaus žiotys su išėji- 
mu į Juodąją jūrą - o tai po šiolei buvo svarbiausia Austrijos- 
Vengrijos ekonominė arterija - atitektų rusams, o jai ant galvos 
būtų užkrauta naujų slavų, kuriuos ilgas priešinimasis turkų 
jungui padarė sunkiai suvaldomus. Be to, nuo Turkijos vienin- 
gumo priklausė Austrijos vokiečių kapitalo skverbimasis į Bal- 
kanus ir ypač atsirandantis Rytų geležinkelis iš Belgrado į Kon- 
stantinopolį — Turkijos padalijimas visam tam padarytų galą. 
Andrassy'ui, kaip ir Metternichui, teko kliautis caro konserva- 
tizmu: tik tai galėjo jį sulaikyti nuo panslavizmo. Andrassy's 
turėjo ir dar vieną kozirį: 1876 metais Bismarckas perspėjo carą, 
kad Vokietija neleis sužlugdyti Austrijos-—Vengrijos. Deja, šis ko- 
ziris buvo abejotinas: Bismarckas neprieštaravo Turkijos pada- 
lijimui — skirtingai nei Andrassy'ui, jam tai neatrodė tolygu 
Habsburgų imperijos sužlugdymui. 

Štai kodėl Austrija-Vengrija laikėsi neutraliai per 1877-1878 
metų Rusijos-Turkijos karą. Toks apidraudėliškumas įžeidė 
Pranciškų Juozapą, kuris kartu su savo artimiausiais patarėjais 
generolais troško ryžtingai pareikšti imperijos valdžios valią. 
Andrassy's atkakliai tvirtino, kad kištis rizikinga. Krizė ištiko 
1878 metų vasarį, kai rusai, apsvaiginti savo pergalės, lengva- 
būdiškai primetė Turkijai panslavizmu atsiduodančią taikos 
sutartį. Andrassy's neketino sutikti su Rusijos sąlygomis; kita 
vertus, jis vengė sąjungos su Anglija, kuri būtų stūmusi Aust- 
riją-Vengriją stoti į karą, kol patys rusai sutiko nusileisti ir to 
nebereikėjo. Išvarginti didelių pastangų pareikalavusio karo 
veiksmų 1877 metais, rusai vengė veltis į karą su visa Europa: 
atsisakė savo maksimalių sąlygų ir leido, kad Berlyno kongre- 
sas panaikintų jų pergalės rezultatus. Berlyno traktatas pratęsė 

Turkijos, kartu ir Austrijos—Vengrijos, gyvavimą dar keletui de- 
šimtmečių. Tačiau tokia įvykių eigą lėmė ne Turkijos ar Austri- 
jos-Vengrijos stiprybė. Šitai pavyko padaryti dėl rusų įsitikini- 
mo, kad tas dvi beyrančias imperijas rems Britanija, o galbūt 
net ir Vokietija. Jos buvo reikalingos Europai - kad ir su visais 
tais nepatogumais, kurių abi kėlė. 

Bet viena problema liko. Bosnija ir Hercegovina, dvi Turki- 
jos provincijos, kur maištai prasidėjo dar 1875 metais, negalė- 
jo vėl būti grąžintos Turkijai. Rusija be perstojo spaudė, kad 
jas pasiimtų Austrija-Vengrija, siekdama įtraukti šią į daly- 
bas. Kaip tik dėl to Andrassy's stengėsi išvengti šito pasiūly- 
mo; kita vertus, dar mažiau jis galėjo leisti, kad Bosnija ir Her- 
cegovina susijungtų su slaviška Serbijos valstybe. Per Berlyno 
kongresą jis pranoko save. Didžiosios valstybės iškilmingai pa- 
tikėjo Austrijai-Vengrijai imtis atsakomybės už tas dvi pro- 
vincijas: nors atiduotos Austrijos-Vengrijos administracijai, jos 
ir toliau liko Turkijos dalis, ir Andrassy's tikėjosi, kad jas bus 
galima visiškai grąžinti reformuotai Turkijai po keleto dešimt- 
mečių. Kita Turkijos teritorijos dalis - Novi Bazaro sandžakas 
— liko Turkijos valdžioje, bet su Austrijos-Vengrijos įgula. Tai 
taip pat buvo Andrassy'o sumanymas; jis vylėsi, jog tai aiškiai 
parodys, kad Turkijos ir Austrijos-—Vengrijos likimai dabar su- 
sipynę. 

Bosnija ir Hercegovina nebuvo aneksuotos, todėl negalėjo būti 
prijungtos nei prie Austrijos, nei prie Vengrijos. Jos tapo vie- 
nintele teritorine „bendros monarchijos“ išraiška ir paskutiniu 
didžiosios Habsburgų monarchijos, kažkada buvusios vienin- 
gos imperijos, reliktu. Abi šios provincijos Austrijai-Vengrijai 
buvo našta. Kol kitos Europos valstybės pasipelnymo tikslais 
siekė kolonijų Afrikoje, Habsburgų monarchija į Bosniją ir Her- 
cegoviną siuntė savo intelektinio kontingento perteklių - valdi- 
ninkus, kelių tiesėjus, archeologus, etnografus ir netgi emigran- 
tus, gyvenančius svetur už pinigus, gaunamus iš tėvynės. Abie- 

jose provincijose pridygo visų įmanomų imperijos valdžios tei- 
kiamų gėrybių - gremėzdiškų viešųjų pastatų, vienodų kareivi- 
nių okupacinei kariuomenei, bankų, viešbučių ir kavinių; buvo 
įrengtas geras vandentiekis administraciniams centrams ir kai- 
mo kurortams, kuriuose valdininkai ir karininkai ilsėdavosi nuo 
savo pareigų imperijai. Tačiau tikrojo Austrijos-Vengrijos „lai- 
mėjimo“ išoriškai nesimatė: kai imperija 1918 metais žlugo, 88 
proc. visų Bosnijos ir Hercegovinos gyventojų buvo neraštingi. 
Baimindamiesi pietų slavų nacionalizmo, Habsburgų valdinin- 
kai neleido tose provincijose pasireikšti nė menkiausiai švieti- 
mo ar savivaldos pastangai. Kallay, bendras Austrijos—Vengrijos 
finansų ministras, vadovavęs Bosnijos ir Hercegovinos admi- 
nistracijai daugiau kaip dešimtį metų, uždraudė čia platinti sa- 
vo paties parašytą Serbijos istoriją. Viena „istorinė“ tauta rėmė 
kitą; ypač palankiai į musulmonų viršenybę Bosnijoje ir Herce- 
nesužlugdė pačios vengrų tautos. Musulmonai buvo stambūs 
žemvaldžiai, todėl Habsburgų administracija išsaugojo feoda- 
linę žemėvaldos sistemą, kuri buvo pats blogiausias turkų jun- 
go bruožas. Net viešieji pastatai toliau badė akis hibridiniu tur- 
kišku stiliumi, tikru imperinės dvasios įsikūnijimu. Krikščionių 
dauguma pajuto tik vieną pokytį - jie nebegalėjo daugiau maiš- 
tauti prieš savo valdytojus. Taip buvo pamiršta Habsburgų di- 
nastijos „misija“. 

Austrijai-Vengrijai įsigijus Bosniją ir Hercegoviną, baigėsi 
vokiečių ministrų karjera. Juos papiktino tai, kad yra išstumti 
iš užsienio politikos — o išstumti buvo visiškai, lygiai kaip per 
Krymo karą absoliutizmo klestėjimo laikais. Suprasdami, kad 
Reichsrate jų dauguma vis dėlto yra nepatikima, dirbtinė, vo- 
kiečiai prieštaravo bet kokių slavų prijungimui prie imperijos, 
ir ministrai Delegacijose balsavo prieš Andrassy'o politiką. Taip 
jie nutraukė nerašytą susitarimą su Pranciškum Juozapu: vo- 
kiečiai mėgino kištis į užsienio politikos reikalus, kuriuos im- 


199 


HABSBURGŲ MONARCHIJA 


peratorius buvo pasilikęs sau, ir, negana to, dar kritikavo tą vie- 
nintelį užsienio politikos laimėjimą, pagaliau pertraukusį ilgą 
nesėkmių grandinę. Pranciškus Juozapas pasiryžo atsikratyti jų, 
o ir Andrassy's, kadaise padėjęs jiems įkopti į valdžią, dabar, 
žinoma, neketino jų remti. Austrijos vokiečiams buvo nepalan- 
kios ir pasikeitusios politinės sąlygos Vokietijoje. Bismarckas 
1878 metais taip pat nutraukė santykius su savo liberalais ir su- 
darė naują konservatyvią koaliciją: jam vis sunkiau sekėsi su- 
valdyti stiprėjančius vokiečių tautinius jausmus, tad jis verčiau 
pasirinko atnaujintą Habsburgų ištikimybę, o ne pangermaniz- 
mo pavojų. Eidamas šiuo keliu Bismarckas, mažosios Vokieti- 
jos kūrėjas, neišvengiamai tapo čekams palankios Austrijos vy- 
riausybės globėju. 

Galiausiai 1878 metų įvykiai sužlugdė ir patį Andrassy'į. 
Sėkmė užsienio politikoje, nors ribota, kaip jis ir bijojo, vėl pa- 
kėlė dinastijos prestižą; Pranciškus Juozapas pasipiktino, kad 
Andrassy's, norėdamas išsaugoti vengrų hegemoniją, bando 
prieštarauti jo valiai. Ganėtinai absurdiška, tačiau vengrus sa- 
vo ruožtu supykdė Andrassy'o nuosaikumas. Prieš atsistaty- 
dindamas Andrassy's spėjo Habsburgų likimą dar kartą pasukti 
lemtinga kryptimi. 1879 metų spalį jis sudarė su Bismarcku 
sąjungą tarp Vokietijos ir Austrijos-Vengrijos ir tokiu būdu 
paklojo Habsburgų užsienio politikai tvirtą pamatą, kurio ji 
neturėjo nuo pat Šventosios sąjungos iširimo. Austrų ir vokie- 
čių sąjunga truko apie keturiasdešimt metų ir prieš subyrėda- 
ma įtraukė abi šalis į karą dėl viešpatavimo Europoje. Vis dėlto 
tiek Bismarckas, tiek Andrassy's ją sudarė norėdami išvengti 
karo, o ne rengtis jam. Vieninteliu konkrečiu sutarties punktu 
Vokietija įsipareigojo padėti Austrijai-Vengrijai, jeigu šią už- 
pultų Rusija. Tai buvo palyginti labai maža kaina, kurią Bis- 
marckas galėjo mokėti siekdamas, kad Austrija paramos nesi- 
dairytų į Angliją ar Prancūziją ir tokiu būdu neatnaujintų „Kry- 
mo koalicijos“. Sąjunga turėjo grąžinti Habsburgų monarchijai 

„vakarietišką“ pobūdį ir atgaivinti jos vokiškas ambicijas; ant- 
raip Bismarcko Vokietija būtų likusi arba izoliuota, arba tetu- 
rinti tik vieną partnerę Rusiją - apverktinas pasirinkimas. Tad 
Bismarckas pigiai išsisuko: po 1878 metų Rusija nebūtų pajėgu- 
si stoti į karą net su Austrija-Vengrija. Svarbiausia šioje sąjun- 
goje tai, apie ką sutartyje nė neužsimenama: Vokietija neįsipa- 
reigojo remti Habsburgų siekių Blakanuose. „Septyniasdešim- 
ties milijonų imperiją“ iš dalies pavyko sulipdyti, deja, vis dėlto 
ne tokią, kokią ją regėjo šios idėjos pradininkai. Bruckas, Schwar- 
zenbergas ir Schmerlingas puoselėjo viltis apie didžiąją Vokie- 
tiją, į kurią įeitų net Vengrija; Bismarckas ir Andrassy's amžiams 
įteisino Vokietijos susiskaldymą ir nepriklausomą Vengriją. 
„Septyniasdešimties milijonų imperija“ būtų plėtusi vokiečių 
įtaką pietryčių Europoje, Austrijos ir Vokietijos sąjunga surišo 
Austrijai-Vengrijai rankas - toji buvo priversta laikytis Balka- 
nuose konservatyvios politikos - ir taip išsaugojo Turkijos im- 
periją. Šia sąjunga Bismarckas išreiškė savo požiūrį į Balkanus: 
„Balkanai neverti net vienui vieno Pomeranijos grenadieriaus 
kaulų“. Kartu tai buvo ir Andrassy'o paskutinis tour de force: 
Vengrija nuo sąjungos su Viena metėsi prie sąjungos su Berly- 
nu, nuo Austrijos vokiečių - prie reicho vokiečių, ne tokių prie- 
kabių ir patikimesnių partnerių. Austrijos vokiečius atstūmė ir 
Vokietija, ir Vengrija; Vokietija nebegarantavo jų politinės he- 
gemonijos, ir Pranciškus Juozapas vėl galėjo atkurti savo val- 
džią balansuodamas tarp imperijos tautų. Per 1879 metų birže- 
lio rinkimus imperijos valdžia visą savo įtaką panaudojo prieš 
vokiečius, ir vokiečių liberalai juos pralaimėjo. 1879 metais mi- 
nistru pirmininku tapo Taaffe. Vokiečių hegemonija Austrijoje 
baigėsi. 

HABSBURGŲ ATGIMIMAS: 
TAAFFĖS LAIKOTARPIS, 
1879-1893 


Ministru pirmininku paskyręs Taaffę, imperatorius vėl atga- 
vo politinį savarankiškumą. Taaffe šitaip yra apibūdinęs savo 
poziciją: „Aš nepriklausau jokiai partijai, tad nesu partijos mi- 
nistras; aš esu ministras, paskirtas Karūnos, kitais žodžiais ta- 
riant, imperijos ministras (Kaiserminister). Imperatoriaus valia 
man turi būti ir bus lemiamas dalykas". Taaffe siekė sutaiky- 
ti tautas: „Nė viena iš daugybės tautų neturi įgauti akivaiz- 
daus pranašumo prieš kitas“. Savo ruožtu iš tautų buvo lau- 
kiama, kad palankiai vertintų Austrijos vienybę, ojų atstovai 
kad dalyvautų Reichsrate. Užuot paklusęs partinei daugu- 
mai, Taaffe sukūrė vyriausybę remiantį bloką, vadintą „ge- 
ležiniu žiedu“. Jis tiesiog apeliavo į ištikimybę; dori austrai 
parėmė Taaffę, kaip ir jis be kalbų pakluso imperatoriaus įsa- 
kymui suformuoti vyriausybę. Į tokį apeliavimą palankiai at- 
siliepė stambieji žemvaldžiai ir lenkai, kurie anksčiau dėjosi 
prie valdžioje buvusių vokiečių; mat lenkai neturėjo jokių po- 
litinių principų, išskyrus derinimąsi prie imperijos valdžios 
norų, jei tik šie nesudarė pavojaus jų socialinėms privilegijoms. 
Taaffe taip pat palenkė savo pusėn vokiečių valstiečius katali- 
kus, kuriems nepatiko centralizmas ir vokiečių liberalų anti- 
klerikalizmas. Jis pasiekė dar daugiau: įtikino čekus, o su jais 
ir čekų visur klausančius slovėnus grįžti į Reichsratą ir pagau- 
sinti „geležinį žiedą“. 

Riegeris jautė, kad po 1871 metų nesėkmės jam vis sunkiau 
priversti savo žmones laikytis boikoto politikos. Baigė susifor- 
muoti čekų tauta. Čekai turėjo savo kultūrą, savo rašytojus ir 
kompozitorius, kurie nė kiek nenusileidžia didiesiems kitų tau- 

tų vardams“. 1881 metais už žmonių surinktus pinigus buvo 
pastatytas Nacionalinis teatras; Prahoje įkurtas atskiras čekų uni- 
versitetas. Čekų vidurinė klasė mažai simpatizavo Riegerio są- 
jungininkams aristokratams ir nepritarė jų „istorinei“ progra- 
mai. Bohemijos bajorai kratėsi biurokratų valdžios ir reiklavo 
Bohemijos savivaldos; tuo tarpu naujoji čekų karta pirmiausia 
norėjo biurokratus vokiečius pakeisti biurokratais čekais ir ne- 
sikratė vykti į Vieną, kad tai pavyktų. 1878 metais Riegeris jau 
buvo pakeitęs savo ankstesnes nuostatas. Kartu su Fischhofu, 
vienu iš keleto vokiečių (iš tikrųjų žydu), kurie dar tikėjo Kro- 
meržyžo dvasia, kūrė naujus siūlymus dėl kompromiso. Jų En- 
nersdorfo programoje buvo siūloma priimti Tautybių įstatymą, 
panaikinti „rinkimų geometriją“, atsisakoma Reichsrato boiko- 
to - čekai turį dalyvauti Reichsrate, kad paremtų reikalaujan- 
čius peržiūrėti dualizmo sąlygas; visoms provincijoms turi būti 
suteikta autonomija tokia pat kaip Galicijai - tai pats kukliau- 
sias reikalavimas nuo tada, kai Bohemija užsigeidė lygybės su 
Vengrija. 

Tokį čekų atsivertimą galutinai užbaigė Taaffe. Jis „išorinio 
bendravimo"?! kalbomis Bohemijoje pripažino abi - čekų ir vo- 
kiečių kalbas. Atsidėkodami už tai čekai sutiko vykti į Reichs- 
ratą. Žodžiu, jie irgi užsikabarojo ant valstybės karietos vežiko 
sėdynės ir padėjo nustumti nuo ten vokiečius. Istorinės Bohe- 
mijos teisės virto tik tuščia deklaracija (ja būdavo iškilmingai 
atidaroma kiekviena seimo sesija), kurioje čekai ginčijo Reichs- 
rato valdžią Bohemijoje. Bet iš tikrųjų Riegeris susitaikė su uni- 

* Pirmojo šios knygos varianto recenzijoje žinomas austrų istorikas A.F. 

Pžibramas, tuomet gyvenęs Anglijoje kaip žydų pabėgėlis, prieštaravo 

teiginiui, kad Dvorfakas ir Smetana prilygsta Brahmsui ir Wagneriui. Tai 

didžiausias vokiečių pretenzingo įsitikinimo, kad jie kultūriškai pranašesni 
už visus kitus, įrodymas. 

31 Tai yra vykdomosios valdžios ir teismo pareigūnų bendravimo su 


visuomene. „Vidinio bendravimo“ - tai yra pareigūnų tarpusavio - kalba 
liko išimtinai vokiečių. 

tarine Austrijos valstybe ir išstūmė vokiečių liberalus kaip „iš- 
tikimą konstitucijai“ partiją. 1882 metais čekai gavo dar vieną 
atpildą: buvo išplėsta balsavimo teisė - nuo šiol ją turėjo mažus 
mokesčius mokėję žmonės, klerikalinių pažiūrų vokiečių vals- 
tiečiai, čekų valstiečiai, krautuvininkai. Tad ir toliau čekai rė- 
mė Taaffę, vildmiesi, jog kada nors čekų kalba bus įsileista ir į 
„Vidinį bendravimą“. 

Taaffės ir Riegerio paktas buvo didžiulė pergalė kelyje į kon- 
stitucinės Austrijos vienybę. Užuot bandžiusios žlugdyti Aust- 
riją, dabar imperijos tautos varžėsi dėl tarnybos vietų biuro- 
kratijoje ir troško pelnyti centrinės valdžios palankumą. Teoriš- 
kai Taaffe tikėjosi pagaliau numaldyti besikertančias tautines 
ambicijas; praktiškai jis siekė „laikyti tautas tam tikroje, apgal- 
votoje lengvo nepasitenkinimo būsenoje“. Šitaip tyčiodamasis 
iš konstitucinės sistemos, Taaffe parodė neregėtą išradingumą. 
Valdančiąją daugumą jam pavykdavo išlaikyti vieningą viso- 
kiomis administracinėmis nuolaidomis — ten nutiestas naujas 
kelias, čia pastatyta nauja mokykla; tad garbingi partijų lyde- 
riai, posėdžiaujantys su ministru pirmininku ar reikšmingai sku- 
bantys plačiais parlamento rūmų koridoriais, liovėsi reikalauti 
iš vyriausybės bet kokių esminių sistemos pokyčių. Būtinybė 
spręsti daugybę neišspręstų klausimų neliko pamiršta; ateity 
buvo numatoma sureguliuoti tautinius konfliktus, o vieninga 
Austrija ketino reikalauti, kad būtų peržiūrėtas kompromisas 
su Vengrija. Tačiau šiuo tarpu imperatorius buvo patenkintas, 
Taaffe buvo patenkintas, ir partijų lyderiai buvo patenkinti. Be 
kita ko, jei kada nors pavyktų pasiekti susitarimą tarp tautų, 
Reichsratas neabejotinai dėtų pastangas parlamentinę vyriausy- 
bę paversti realia jėga — ir tuomet sudie, kaizerministeri Taaffe. 
Kartkarčiais Taaffe išklausydavo čekų ir vokiečių lyderius no- 
rėdamas įsitikinti, ar tie nors kiek pasistūmėjo susitarimo link; 
jis nesistengė jų raginti. Turėdamas net daugiau pateisinamų 
priežasčių nei Schmerlingas, Taaffe taip pat galėjo laukti. Kaip 

ir daugelis kitų Austrijos valstybininkų, pradedant Metterni- 
chu, Taaffe mažai turėjo vilties dėl galutinės sėkmės; užteko jau 
vien to, kad sesiją pavykdavo baigti be rūpesčio, kas atsitiks už 
dešimties dienų. 

Vis dėlto ši Taaffės „veikimo apgraibom“ sistema suteikė 
Austrijai tokį stabilumą ir ramybę, kokio ji neturėjo nuo Pran- 
ciškaus laikų. Maždaug dešimtmečiui vienų nepasitenkinimas 
kitais išnyko iš viešojo gyvenimo. Susitaikė seni priešai bajorai 
ir biurokratai. Biurokratams ir toliau reikėjo administruoti di- 
džiulę valstybę, bet Taaffe buvo garantas, kad jie ją administ- 
ruos bajorijai priimtinais būdais. Pati biurokratija susidėjo jau 
nebe vien iš 1848 metų vokiečių eksliberalų, kaip anksčiau; da- 
bar ją sudarė įvairių tautybių ambicingi Žmonės, kurie Austri- 
jos valstybėje matė palankią dirvą įgyvendinti savo galimybes. 
Susiformavo nauja „Austrijos“ samprata - tai atsidavusių vals- 
tybės tarnautojų, kurie teisės ir higienos normas atnešė net į toli- 
mąją Bukoviną, šalis. Be to, nors Taaffe ir primygtinai reikalavo 
pripažinti Reichsratą, provincijoms buvo suteiktos daug dides- 
nės administracinės funkcijos; mat Austrija, apsiraizgiusi sudė- 
tingiausia rinkimų sistema, nesunkiai galėjo pakelti ir dvigu- 
bos administracijos sistemą. Todėl apie 1914 metus Bohemija, 
taip ir negavusi iki to laiko savivaldos, turėjo Prahoje bemaž 
tokio pat dydžio administracinę mašiną kaip ir imperijos admi- 
nistracija Vienoje ir didesnę už Didžiosios Britanijos valstybės 
tarnybą Londone, kuri tvarkė Jungtinės Karalystės ir Britanijos 
imperijos reikalus. Kaip Metternicho ir vėlesnių diktatorių „kul- 
tūrinė autonomija“, Taaffės „administracinė autonomija“ buvo 
nežalingas politinės laisvės pakaitalas. 

Taaffės buvimo ministru pirmininku metais Austrija-Vengrija 
taip pat susigrąžino ir savo kaip didžiosios valstybės didybę ir 
savarankiškumą. 1881 metais užsienio reikalų ministru paskir- 
tas Kalnoky's buvo, be abejonės, pats sėkmingiausiai veikęs ir 
gabiausias Pranciškaus Juozapo užsienio reikalų ministras; tu- 

rėdamas dvarų abiejose monarchijos dalyse, jis save laikė im- 
perijos valstybininku, o ne vengrų tarnu. Kalnoky's netikėjo ge- 
rais Rusijos ketinimais Balkanuose; tad, nors Bismarcko ir įtrauk- 
tas į Trijų imperatorių sąjungą 1881 metais, visąlaik puoselėjo 
mintį suburti naują koaliciją prieš Rusijos ekspansiją. Bismarc- 
kas taip pat privertė Austriją-Vengriją susitaikyti su Italija, su- 
daryti Trilypę sąjungą 1882 metais: Habsburgų monarchija ne- 
norom pripažino tautinę Italiją, o Italija savo ruožtu garantavo 
neutralumą Austrijos-Vengrijos karo su Rusija atveju. Tačiau 
Kalnoky's ryžtingai pasipriešino Italijos pastangoms būti pri- 
pažintai partnere Balkanuose. Jam pačiam priimtiną politiką aiš- 
kiai rodo 1881 metais sudaryta slapta sutartis su Serbija, pagal 
kurią Serbija buvo paversta Habsburgų protektoratu; Austrija 
Vengrija atidengė kortas apie šį protektoratą, kai Bulgarija su- 
mušė Serbiją 1886 metų kare. Tiesą sakant, Milanas, pasileidęs 
karalius iš Obrenovičių dinastijos, buvo pasiruošęs išvis par- 
duoti Habsburgams savo karalystę. Tačiau Kalnoky's nematė 
reikalo jos pirkti: jis ir taip jau turėjo Serbiją savo valdžioje - ir 
be jokių tautinių bruzdėjimų, kurių Serbijos prijungimas prie 
monarchijos tikrai būtų sukėlęs. Dar sėkmingesnė pasirodė esan- 
ti 1883 metais sudaryta ir Bismarcko patvirtinta sąjunga su Ru- 
munija: ji garantavo laisvą laivybą Dunojumi. 

1885 metais Artimuosiuose Rytuose prasidėjo naujas krizės 
tarpsnis. Kalnoky's atmetė Bismarcko patarimą kartu su Rusija 
įvykdyti Balkanų padalijimą. Jis laikė pajungęs Serbiją, tačiau 
pasipriešino panašioms Rusijos užmačioms dėl Bulgarijos. Ne- 
kamuojamas Andrassy'o abejonių, jis siekė sąjungos su Anglija 
ir iš esmės pasiekė, 1887 metų gruodžio mėnesį pasirašydamas 
antrąjį Viduržemio jūros susitarimą. Anglija sutiko pasiųsti į 
Juodąją jūrą savo laivyną, Austrija-Vengrija - su savo kariuo- 
mene užpulti Rusiją iš Galicijos, o trečioji partnerė Italija turėjo 
tarp abiejų realią jėgą turinčių valstybių palaikyti ryšį. Ši sąjun- 
ga Bismarckui buvo mažiau pavojinga už „Krymo koalicijos“ 

atnaujinimą, jis, tiesą sakant, pats padėjo ją sudaryti. Tačiau ne- 
galėjo leisti, kad būtų prieita iki karo su Rusija, tad 1888 metų 
pradžioje paskelbė Austrijos-Vokietijos sutarties tekstą - kaip 
įspėjimą, ypač karingai nusiteikusiems vengrams, su kuriais da- 
bar save siejo Andrassy's, - kur pasakyta, kad Vokietija nerems 
Austrijos-Vengrijos Balkanų kare. Be to, Bismarckas apskritai 
nemėgo per daug nepriklausomų partnerių, todėl Kalnoky's, 
nepaisant savo sėkmių, galėjo patirti ir visokių nemalonių neti- 
kėtumų, jei Bismarckas nebūtų 1890 metais nuėjęs nuo valdžios. 
Amžinai kaustomas nuolatinės „Septyniasdešimties milijonų im- 
perijos“ baimės, Bismarckas greičiau būtų sutikęs kartu su Ru- 
sija pasidalyti Habsburgų imperiją, nei padėjęs Austrijai- 
Vengrijai užkariauti Balkanus; šitoks nusistatymas labiau nei 
bet kada vertė jį pabrėžti Vokietijos abejingumą Austrijos vo- 
kiečių likimui. 

Taigi Austrijos vokiečiai Taaffės laikais patyrė nesėkmių tiek 
namie, tiek tarptautinėje arenoje. Jie ir toliau troško būti aukšti- 
nami ir kaip vokiečiai, ir kaip austrai. Jie manė, kad imperinės 
Vokietijos prestižas leidžia jiems jaustis pranašesniems už če- 
kus ir slovėnus, neturinčius savo tautinės valstybės, kurios var- 
dą Europos žemėlapyje galėtų užrašyti didžiosiomis raidėmis; 
tačiau Vienos, didžiulės imperijos sostinės, pilietis nenorėjo būti 
sulygintas ir su vokiečiais, gyvenančiais Miunchene, Dresdene 
ar Veimare, sostinėse mažų valstybėlių, kurių likimas tvarko- 
mas iš Berlyno. Negana to, daugelį amžių vienintelė literatūros 
ir kultūros kalba buvo vokiečių kalba, tad vokiečiai dabar tie- 
siog nepajėgė suprasti kitų tautų noro turėti savo literatūrą ir 
kultūrą. Daugelis vokiečių patys buvo „atsivertėliai“, ir būtent 
tokie ypač įnirtingai reagavo į kitų Žmonių atsisakymą pasekti 
jų pavyzdžiu. Vienas iš vokiečių liberalų, kilimo čekas, 1885 me- 
tais pareiškė: „Jei čekai Bohemijoje suvokietėja, tai, mano nuo- 
mone, nėra Mirtina nuodėmė, todėl kad iš žemesnio lygio jie 
pakyla į civilizuotos tautos aukštumas. Bet siekis Bohemijos vo- 

kiečius paversti čekais — visai kas kita; tai būtų pasaulio istori- 
jos puslapiuose negirdėta gėda.“ 

Vokiečių opozicijos balsą Reichsrate reiškė pagyvenę libera- 
lai, praradę pasitikėjimą dėl bevaisių metų valdžioje ir iškilmin- 
gai skanduojantys nuvalkiotus liberalizmo šūkius, kuriais nė 
patys nebetikėjo. Šiems žmonėms nepasisekė visur: jie pralai- 
mėjo kaip revoliucionieriai, susikompromitavo kaip ministrai, 
nepasiekė tikslo net jų destruktyvi parlamentinė kritika. Vado- 
vaudamiesi naiviu ekonominiu determinizmu, jie vokiečių in- 
teresus sutapatino su vidurinės klasės viršūnės interesais ir prie- 
šinosi rinkimų teisės išplėtimui. Kaip visur kitur - Vokietijoje, 
Prancūzijoje ir Anglijoje - kapitalistų liberalų partija nebeturėjo 
ateities, tad vokiečių liberalai tapo išimtinai kapitalistinių inte- 
resų partija. Keletas jos narių Reichsrate atstovavo „kišeninėms 
apygardoms“ - prekybos rūmams su dirbtinai juose sukurta vo- 
kiečių dauguma. Jų nerėmė masės, net vokiečių liaudis, ir greit 
išjų liko tik keli Austrijos centralistai, kurie gynė Austrijos vo- 
kiečių kapitalo interesus. 

Jaunesnės kartos vokiečių lyderiai nenorėjo atsiriboti nuo ma- 
sių, pagaliau juk jas sudarė ne vien pavaldžiųjų tautų, bet ir 
vokiečių prastuomenė. Šitiems vokiečių radikalams jau neteko 
patirti pastarųjų trisdešimties metų nesėkmių ir nusivylimų. Jie 
nesusidūrė su nuožmia dinastijos jėga po 1848-ųjų; nebandė val- 
dyti Vengrijos prieš vengrų valią; nepažino Bismarcko, kuris 
išstūmė juos iš Vokietijos. Dėl vokiečių viršenybės praradimo 
jie kaltino lyderių bailumą ir dinastijos, palikusios „valstybinę 
tautą“ likimo valioje, išdavystę. Šitie jaunieji vokiečiai kaip 
papūgos kartojo 1848 metų radikalų frazes, tačiau be to nuo- 
širdumo ir didžiadvasiškumo, kurie neretai gelbėdavo radi- 
kalų reikalą. Pakilimo akimirkomis jie troško atgaivinti vokie- 
čių monopolį imperijoje, kuris tariamai egzistavo apie du šim- 
tus metų, bent jau tikrai sėkmingas buvo tuos keliolika Bacho 
ir Schmerlingo metų; bet nevilties akimirkomis jie būdavo pa- 

siryžę sugriauti imperiją, kad apsaugotų vokiečių gyvenamas 
sritis, švelniai tariant, nuo slavų skverbimosi. Pirmosios nuo- 
statos laikėsi Vienoje gyvenantys vokiečiai, kurie praktiškai 
nesusidurdavo su pamažu visur besibraunančiais čekais ar slo- 
vėnais; antroji buvo būdinga „tautinių paribių“ regionuose gy- 
venantiems įsibauginusiems vokiečiams - ten bundant slavų sa- 
vimonei, jie pamažu virto tautine mažuma. Tačiau ir šituose 
tautiškai nevienalyčiuose regionuose aršaus nacionalizmo įsi- 
tvėrę laikėsi tik nedaugelis ir paprastai dėl ko nors susikom- 
promitavusių vokiečių: koks nors mokytojas, kuriam teko už- 
leisti vietą aukštesnį išsimokslinimo laipsnį turinčiam čekui; 
geležinkelio iešmininkas, kaltas dėl įvykusios avarijos ir už tai 
gavęs viršininko čeko papeikimą; advokatas, pralošęs bylą tei- 
sėjui slovėnui - tik tokie žmonės paprastai ir buvo tipiški kovo- 
tojai už vokiečių tautiškumą. 

Naujojo vokiečių radikalizmo idėją pirmą kartą savo progra- 
moje, sukurtoje Lince 1882 metais, išreiškė trys jauni vyrai, ku- 
riems likimas lėmė suvaidinti svarbius, nors labai skirtingus, 
vaidmenis tolesnių trisdešimties metų Austrijos istorijoje, - Ge- 
orgas von Schonereris, Viktoras Adleris ir Heinrichas Fried- 
jungas. Visi trys buvo „laisvosios inteligentijos“ atstovai, nesu- 
sisaistę ryšiais su stambiąja pramone, kuriais savo gerą vardą 
suteršė senieji liberalai; Adleris ir Friedjungas buvo žydai, nors 
abu save laikė vokiečių nacionalistais. Adleris pasižymėjo kaip 
nuoširdus radikalas, ištikimas 1848-ųjų dvasiai; jis jautė tautinį 
pasididžiavimą, bet neturėjo tautinės arogancijos, o netrukus 
mą. Friedjungas buvo genialus rašytojas, didžiausias visų laikų 
Vienos istorikas; jo erudicijai kenkė nebent aršus dogmatizmas. 
Netrukus jį išmetė iš vokiečių nacionalistų partijos, kurioje ėmė 
vis aukščiau galvą kelti antisemitizmas; tačiau Friedjungas su 
jam būdingu atkaklumu ligi pat mirties liko fanatiškas vokiečių 
nacionalistas. Scho6nereris, vienintelis iš tos trijulės vokietis, troš- 

ko būti vokiečių Kossuthu ar Parnellu: tuščiagalvis ir tuščiagar- 
bis, jis turėjo talentą taškytis tuščiomis, griaunamojo poveikio 
frazėmis ir niekuo taip nesimėgavo kaip minios staugimu. Jo 
paleistas į darbą antisemitizmas leido jam paveržti vokiečių na- 
cionalistų judėjimą iš nuoširdesnių ir kilnesnių radikalų. Tačiau 
antisemitizmas Schėonereriui buvo tik pirmas žingsnis: tą ne- 
apykantą, kurią jis nukreipė prieš žydus kaip į artimiausią ir 
bejėgiškiausią taikinį, vėliau planavo atsukti prieš kitas imperi- 
jos tautybes ir net prieš vokiečius — tuos, kurie neatsidavė na- 
cionalizmui visa širdimi. 

Linco programa siekė vėl atgaivinti herojiškus vokiečių vir- 
šenybės laikus. Kaip ir 1848-ųjų, taip ir šie, devintojo dešimt- 
mečio, radikalai lengva ranka pripažino „istorinių tautų“ pre- 
tenzijas. Galicija pagal tą programą turėjo tapti atskiru vienetu, 
valdomu lenkų; Dalmatija - perduota valdyti ten gyvenančiai 
labai negausiai italų tautinei mažumai; Spalio revoliucijos pa- 
rodija atrodė Linco radikalų pritarimas asmeninei unijai su 
Vengrija jie net ir Galiciją su Dalmatija būtų atidavę Vengrijai 
už vengrų paramą Austrijos vokiečiams. Kaip ir 1848-aisiais, 
Austrijos vokiečiai vėl šaukėsi vokiečių pagalbos, siekė, kad 
Vokietijos imperija įsikištų ir priverstų dinastiją transformuo- 
ti Austriją į unitarinę vokiečių valstybę; tai būtų kaina už 
Austrijos—Vokietijos sąjungos tęsimą. Pagaliau Linco radika- 
lai, kaip ir anuometiniai radikalai 1849-aisiais, jeigu jau ne 
pačiais 1848-aisiais, veidmainiavo žadėdami nuolaidas Veng- 
rijai: kai tik Austrija taptų vokiečių valstybe, ir Vokietija, ir Aust- 
rijos vokiečiai palaikytų dinastiją, jei toji sumanytų atšaukti kom- 
promisą su Vengrija. Taigi Linco programa, nupurčius nuo jos 
visas tas radikalias frazes, iš tikrųjų siūlė grįžti prie Schmerlin- 
go sistemos pasitelkiant Bismarcką kaip garantą, užuot darius 
iš jo priešą. 

Kreipdamiesi paramos į Vokietiją Linco radikalai pripažino, 
kad Austrijos vokiečiai neturi nei stiprybės, nei kultūrinio pra- 

našumo, kurie leistų jiems išlaikyti savo išskirtinę padėtį Aust- 
rijoje. Programos kūrėjai manė, kad Austrijos vokiečiai savano- 
riškai atsisakysią minties apie vokiečių tautinę valstybę, kad Vo- 
kietija paprašyta tuoj pat šoksianti jiems į pagalbą - taip jie bū- 
sią atlyginti už tai, kad nesugriovė Habsburgų imperijos. Bet 
apsiriko. Austrijos vokiečiai neketino atsižadėti Vokietijos; tai 
Bismarckas sąmoningai juos išstūmė iš ten ir dabar nesirengė 
palaikyti jų siekių, tuo labiau griauti Austrijos-Vengrijos. Bis- 
marckas bijojo didžiosios Vokietijos, kurioje valdžia tikrai iš- 
sprūstų prūsų junkeriams iš rankų; bijojo jis ir akivaizdžios 
Vokietijos hegemonijos Europoje - tai kaipmat išprovokuotų Eu- 
ropos valstybių koaliciją prieš Vokietiją. Išlaikyti nepriklausomą 
Austriją-Vengriją - šitai buvo svarbiausias Bismarcko politikos 
punktas: nepriklausomą, žinoma, nuo Rusijos ar Prancūzijos, 
bet kartu nepriklausomą, bent jau išoriškai, ir nuo Vokietijos. 
Todėl logiška, kad jis buvo suinteresuotas kiek galint sumažinti 
Austrijos vokiškumą. Pagaliau Bismarckas gerai žinojo, kad pri- 
reikus visados galės įsikišti. Tuo tarpu Linco programa siūlė 
kištis nesant reikalo, ir tai jam nepatiko. 

Austrijos vokiečių nacionalistai jautėsi esą izoliuoti, tačiau 
kaltę dėl to vertė Habsburgų dinastijos neryžtingumui, o ne jų 
išsižadėjusiam savo herojui Bismarckui. Kol vokiečiai ir toliau 
nenuilsdami reikalavo viršenybės Austrijoje, kasdienė jų politi- 
ka virto pastangomis priešintis slavų skverbimuisi į vokiečių 
gyvenamas sritis. Vienas iš lyderių taip nusakė šitą politiką: „Če- 
kiškoje Bohemijoje tegu jie daro ką panorėję, vokiškoje Bohemi- 
joje mes darysime ką panorėję“. Toks požiūris visai neatitiko 
Linco programos - vokiečiai, anksčiau buvę unitarinės Austri- 
jos valstybės šalininkai, dabar jos atsisako. Administracinis Bo- 
hemijos padalijimas į dvi dalis, tiesą sakant, labiau nei kas kita 
tenkino nuosaikiuosius čekus, kuriems, deja, teko liautis reiš- 
kus teises į Bohemijos valstybingumą. Tačiau vadovavimas tau- 
tiniam judėjimui jau slydo senačekiams iš rankų. Tarp čekų irgi 

radosi savų radikalų, kurie nieko nežinojo apie praėjusių tris- 
dešimties metų pralaimėjimus ir nusivylimus. Jaunačekiai ma- 
tė sulig metais didėjančias čekų jėgas ir stiprėjančią savimonę ir 
neabejojo, kad jiems pavyks laimėti visą Bohemiją; jie prieštara- 
vo Bohemijos padalijimui į čekų ir vokiečių sritis, net jei tai ir 
būtų atnešę greitos naudos. Taigi Bohemijos valstybingumo idė- 
jos vėl atgimė, tik nebe kaip aristokratų konservatizmo, o kaip 
radikalų nacionalizmo programa. 

Nuosaikiuosius čekus ir vokiečius ir vienų, ir kitų radikalai 
privertė Reichsrate burtis į krūvą. Vokiečių liberalai nebegalėjo 
toliau laikytis įsikibę unitarinės valstybės idėjos, kai ją atmetė 
vokiečių radikalai; o senačekiams reikėjo kokių nors sėkmingų 
praktinių žygių, kad nuslopintų jaunačekių kritiką. 1890 me- 
tais Taaffės pirmininkaujama čekų ir vokiečių komisija paga- 
liau priėmė konkretų nutarimą, kurio Taaffe seniai laukė. Nu- 
tarta paprastų paprasčiausiai tas provincijas, kur gyvena kelių 
tautybių žmonės, administraciškai padalyti pagal tautinį pasi- 
skirstymą, o valstybines institucijas (apeliacinius teismus, val- 
džios įstaigas ir kita) - sudvigubinti. Tuomet, pavyzdžiui, 15 iš 
41 Bohemijos Aukščiausiojo teismo teisėjų ir toliau galėtų sau 
nemokėti čekų kalbos.?ž Tarpusavyje konfliktuojančias tautas su- 
galvota apmaldyti sukuriant užtektinai biurokratinių darbo vie- 
tų, kad abi liktų patenkintos. Toks gremėzdiškas variantas galėjo 
būti veiksmingas tik ten, kur kokia nors tautybė tiesiog norėjo, 
kad ją paliktų ramybėje. Pavyzdžiui, šios rūšies patvarkymas 
patenkino italus Tirolyje: buvo pažymėta italų gyvenama teri- 
torija ir ją pavesta valdyti italakalbei administracijai, kuri tik 
formaliai buvo pavaldi provincijos valdžiai Insbruke. Tirolis ita- 
lams mažai rūpėjo: jie norėjo prisijungti prie tautinės Italijos vals- 


? Ano meto Aukščiausiasis teismas Londone turėjo 21 narį. O Bohemijos 
Aukščiausiasis teismas buvo ne valstybės, o tik provincijos institucija, viena 
iš daugelio tokių. Tai rodo, kokio masto biurokratinę mašiną reikėjo sukurti, 
kad įtiktum imperijos tautoms. 

tybės, tad autonomiją priėmė faute de mieux. Be to, jie gyveno 
kompaktiška bendruomene pasienyje ir nesikėsino į provinci- 
jos sostinę Insbruką. Nors kai vėliau italai pareikalavo mokslo 
Insbruko universitete savo gimtąja kalba, susidūrė su įnirtingu 
ir, beje, sėkmingu vokiečių pasipriešinimu““; bet, šiaip ar taip, 
italai buvo „istorinė tauta“ ,su kurios kultūriniais siekiais nega- 
lėjo nesiskaityti net vokiečiai. 

1890 metų kompromisas Bohemijoje nepatenkino nei čekų, 
nei vokiečių. Vokiečiai neketino atsisakyti Prahos, nors patys 
reikalavo grynai vokiškų sričių; jie norėjo vieningos Bohemijos, 
kad ir suprasdami, jog tuomet joje būtų tik šiaip taip pakenčia- 
ma tautinė mažuma. Jaunačekiai irgi stojo už Bohemijos vieny- 
bę - tai būtina sąlyga reikalaujant, kad visa Bohemija būtų vien 
čekiška. Pagaliau tiek vokiečių, tiek čekų radikalai sėmėsi jėgų 
kovodami tarp savęs, o atskirti kas sau būtų praradę liaudies 
paramą. Taaffės laukimo taktika buvo sėkminga, bet tik ne jam 
pačiam. Jis tikėjosi atskleisti politikams radikalizmo beproty- 
bę, o sulaukė, kad radikalai iš tikrųjų ėmė kelti pavojų. Nežy- 
mus nepasitenkinimas peraugo į smarkų nepasitenkinimą, ir 
Reichsrato lyderiai pabandė gelbėti Taaffę patį nuo savęs. Jų 
susitaikymas tik padidino, o ne sumažino tautų priešiškumą, 
ir tai juos pražudė. Per 1891 metų rinkimus Riegeris buvo ap- 
kaltintas esąs išdavikas, o jo šalininkus jaunačekiai privertė 
bėgti; vokiečių liberalai, nors formaliai sudarė opoziciją, į 
Reichsratą pateko tik įtemptomis vyriausybės pastangomis. Ta- 
affe matė elektoratą sprūstant iš jo įtakos ir nusprendė, kad 
reikia įvesti visuotinę rinkimų teisę, tuomet vidurinės klasės 
nacionalistai liks užgožti. 

XIX a. konservatyviuosiuose sluoksniuose vyravo bendra 
nuomonė, kad nacionalizmas - tai tik vidurinės klasės judėji- 


33 Tirolio italams mokytis itaiškai vietoj Insbruko buvo pasiūlytas Triesto 
universitetas. Niekam, net ir patiems italams, tada nė į galvą neatėjo, kad 
vieną dieną italų nacionalistai pareikš į Triestą savo teises. 

mas, su kuriuo nieko bendra neturi nei aristokratija, nei masės; 
tad jeigu aristokratai nebesugeba išlaikyti valdžios monopolio, 
tai prieš vidurinės klasės nacionalizmą ir liberalizmą reikia su- 
kelti mases. Imperijos valdžios kreipimasis į atsilikusias tautas 
nebuvo naujas dalykas: kaip tik šitai juk lėmė Radetzky'o per- 
galę 1848-aisiais. 1871 metais Schaffle, pusiau socialistinis radi- 
kalas, įpiršo aristokratui Hohenwartui idėją pasitelkti paval- 
džiąsias tautas prieš vengrus ir vokiečius. 1893 metais Steinba- 
chas, kitas socialinis ekonomistas, įkalbėjo Taaffę leisti masėms 
balsuoti ir jų balsus nukreipti prieš visų tautybių inteligentus. 
Pranciškų Juozapą pavyko įtikinti dar paprastesniu argumen- 
tu. Išsigandęs vis stiprėjančios Austrijoje socialdemokratijos, bet 
nenorėdamas ir taip silpnos Austrijos konstitucinės sistemos 
drebinti panašiomis represijomis, kokių Vokietijoje griebėsi Bis- 
marckas, jis tikėjosi, kad visuotinė rinkimų teisė padarys Aust- 
rijos darbininkus labiau patenkintus, bent jau mažiau revoliu- 
cingus. 

Taaffe neturėjo parlamentinės partijos; jį palaikė vien tik su- 
interesuotos grupuotės - klerikalų, žemvaldžių ir lenkų „ge- 
ležinis žiedas“. Jos rėmė jį kaip imperatoriaus ministrą, 0 šią 
paramą lėmė tai, kad Taaffe nieko nedarė, kas keltų grėsmę jų 
privilegijoms ar pačiai egzistencijai. Keturių visuomenės kla- 
sių elektorato pakeitimas visuotine rinkimų teise, kurią Taaf- 
fe pasiūlė 1893 metais, jo paties šalininkams buvo ne mažiau 
pavojingas nei liberalų opozicijai: „geležiniam žiedui“ tai pri- 
lygo savižudybei iš ištikimybės imperatoriui, nors ta ištikimybė 
buvo ne kas kita kaip tik savo padėties gynimas. Stambieji žem- 
valdžiai baiminosi valstiečių parlamento; Hohenwartas, seniai 
pamiršęs Schafflės idėjas, prieštaravo „politinių jėgų pusiau- 
svyros perkėlimui nuo pasiturinčių ant nepasiturinčių visuo- 
menės sluoksnių“. Lenkams savo Galicijoje tuomet daug ką 
tektų perleisti mažarusiams. Tik vienas kitas klerikalas manė, 
kad visuotinė rinkimų teisė nepakenks Bažnyčiai, juk ji, girdi, 

atlaikiusi šitiek daug politinių sistemų. Patikimiausi Taaffės 
šalininkai senačekiai iškriko kas sau per 1891 metų rinkimus; 
o jaunačekiai, priklausomi nuo vidurinės klasė balsų, kad iš- 
vengtų šitos grėsmės, buvo pasiryžę dėtis net su vokiečių li- 
beralais. 

Koaliciją prieš Taaffę pakurstė, o galbūt ir suorganizavo 
Kalnoky 's. Tie dveji metai po Bismarcko nuvertimo buvo Habs- 
burgų viešpatavimo Balkanuose viršūnė. Anglija ir Austrija- 
Vengrija veikė išvien kaip artimos sąjungininkės, kiek tai buvo 
įmanoma Anglijai neprisidėjus prie įvairiausių gandų kelian- 
čios „Keturlypės sąjungos". Vokiečių politika irgi pakeitė kur- 
są: nusiteikę atvirai antirusiškai, vokiečiai pasiūlė Austrijai- 
Vengrijai visokią, kokios tik reikės, paramą Balkanuose. 1889 
metais Vokietijos imperatorius Vilhelmas II pasakė Pranciškui 
Juozapui: „Austrijos-Vengrijos mobilizacijos pradžia, nesvar- 
bu, kokiam tikslui, bus ir Vokietijos mobilizacijos pradžia“. Bis- 
marcko nuogąstavimai buvo atmesti, tad atsitiko kaip tik tai, ką 
jis ir numatė: vos tik Vokietija ėmė aktyviai veikti Balkanuose, 
lemiamas žodis iš Berlyno atiteko Vienai. Tačiau Kalnoky'o tvirta 
padėtis gerokai suklibėjo, kai Anglijoje 1892 metų liepą į val- 
džią grįžo Gladstone'as. Liberalų vyriausybė nepripažino Vi- 
Pats Gladstone'as niekados nepakeitė savo nuomonės, kurią bu- 
vo pareiškęs 1880 metais: „Nėra žemėlapyje tokios vietos, kur 
galėtum pridėti pirštą ir tarti, kad štai šičia Austrija pasielgė 
gerai“. Jei Taaffei tada kas būtų leidęs austrų konservatizmo 
labui iškrėsti tokį triuką, kokiu Disraelis pavaišino vigus 1867 
metais, tatai būtų dar labiau sustiprinę liberalų įtarumą ir galu- 
tinai atšaldę santykius. Anglijos atsitraukimas nuo Artimųjų Ry- 
tų reikalų tik padidino būtinybę Kalnoky ui kliautis Vokietija. 
Pats nepajėgdamas sugriauti Britanijos nepatiklumo, jis dairėsi 
į Vokietiją, kad toji meilikaujamai įkalbėtų arba priverstų An- 
gliją vėl aktyviai dalyvauti šiame reikale. Jei Anglija tiems ska- 

tinimams liktų kurčia, tuomet Austrijai-Vengrijai tuo labiau rei- 
kėtų iš Vokietijos tiesioginės paramos. 

Vokietijos vyriausybė tuomet išgyveno keistą, trumpalaikį de- 
mokratinės politikos tarpsnį. Bismarcko įpėdinis Caprivis sten- 
gėsi įtikti vokiečių pažangiesiems veikėjams ir socialistams; tai, 
kad jis rėmė Austrijos-Vengrijos politiką Balkanuose, irgi rodo 
jo grįžimą prie 1848 metų didžiavokiškojo radikalizmo. Viena 
ir Berlynas buvo susieti bendro likimo, nepaisant abiejų pusių 
deklaracijų apie nepriklausomybę. Metternicho nuvertimas 1848 
metais sukrėtė Prūsijos monarchiją; septintajame dešimtmetyje 
Schmerlingo pangermanizmas privertė Bismarcką tapti vokie- 
čių nacionalistų; 1879 metais Bismarckas, nutraukęs santykius 
su tautiniais liberalais praskynė kelią į valdžią ir Taaffei. Da- 
bar, kai Bismarcką pakeitė Caprivis, draugystė tarp Berlyno vy- 
riausybės ir demokratinių partijų Taaffei nebepaliko šanso iš- 
likti Vienoje. Kalnoky's niekaip negalėjo tikėtis Vokietijos para- 
mos, jei Austrijos vyriausybė ir toliau bus tokia konservatyvi, 
klerikali ir antivokiška. Be to, Caprivis buvo vienintelis Vokie- 
tijos ministras nuo 1848 metų, draugiškai nusiteikęs lenkų at- 
žvilgiu; ši aplinkybė taip pat buvo ne Taaffės naudai. Austrijos 
vokiečiai Kalnoky'ui nerūpėjo; jam rūpėjo tik Vokietijos para- 
ma. Todėl jei Caprivis demagogiškai siekė įsiteikti radikalams, 
tai iš paskos ir Kalnoky's norėjo įsiteikti Vokietijos radikalams. 
Vienaip ar kitaip, šitaip gudraudamas jis neturėjo ką prarasti; 
kaip teisingai manė Bismarckas, vokiečių radikalizmas, būda- 
mas iš principo didžiavokiškas, visada labiau tenkino Vienos, o 
ne Berlyno interesus. Taigi Kalnoky's savo užsienio politikos 
labui buvo suinteresuotas turėti Austrijoje liberalią, išoriškai 
konstitucinę vyriausybę, palaikomą vokiečių ir lenkų. Kita ver- 
tus, jis tikriausiai Austrijos ministrą pirmininką norėjo nuversti 
dar ir todėl, kad parodytų, jog tai jis, „bendras“ Austrijos- 
Vengrijos užsienio reikalų ministras, yra kanclerio pareigybės 
— aukščiausios iš visų ministrų - paveldėtojas. 

Paskutinį smūgį Taaffei sudavė Pranciškus Juozapas - juk 
būtent nuo imperijos valdžios malonės, o ne nuo savo „geleži- 
nio žiedo“ jis, tiesą sakant, ir priklausė. Pranciškus Juozapas 
dažnai vykdė gana prieštaringą politiką; labiausiai jo protas pats 
su savim nesutardavo vokiečių klausimu. Tam tikra prasme vo- 
kiečiai buvo svarbiausi jo oponenetai, Pranciškų Juozapą visą- 
laik erzino jų mėginimai kištis į jo prerogatyvas. Kita vertus, jis 
pats buvo vokietis, paveldėjęs viršiausią padėtį Vokietijoje, ku- 
ri truko ne vieną amžių: labiausiai jis didžiavosi 1863 metų vo- 
kiečių kunigaikščių susirinkimu Frankfurte, o 1866 metų pra- 
laimėjimą Prūsijai suvokė kaip didžiausią savo pažeminimą. Be 
to, beviltiškas Pranciškaus Juozapo asmenybės vidutiniškumas 
darė jį tipišku atstovu vokiškojo Biederkeit, kurį Schnitzleris yra 
pavadinęs kvailybės ir klastos mišiniu. Jo vokišką bukumą at- 
skleidžia kelios neapdairiai ištartos pastabos. Pavyzdžiui, kai 
pirmą kartą imperatoriui buvo užsiminta, kad kroatus jis galė- 
tų palenkti savo pusėn sutikdamas vainikuotis Kroatijos kara- 
liumi, Pranciškus Juozapas apstulbęs atsakė: „Bet aš juk vokie- 
čių valdovas". Kitą kartą jis anaiptol nepamalonino čekų, kai 
per 1868 metų vizitą patenkintas savimi pareiškė: „Praha atro- 
do kaip tikras vokiškas miestas“ — tai iš jo lūpų skambėjo kaip 
didžiausias pagyrimas. Pranciškus Juozapas džiaugėsi maty- 
damas vokiečių liberalus nublokštus nuo valdžios ir Reichsrate 
pergudrautus Taaffės, tačiau labai susirūpino išgirdęs priekaiš- 
tus, kad visuotinė rinkimų teisė juos visai sužlugdys. Be to, jau- 
načekiai, atmetę 1890 metų kompromisą, atrodo, ėmė kelti grės- 
mę ir vokiečiams, ir monarchui. 

Pranciškui Juozapui nedavė ramybės ir kitas, dar nemalo- 
nesnis, reikalas. Vokiečių liberalai, lenkai, jaunačekiai ir stam- 
bieji žemvaldžiai sugebėjo susiburti į koaliciją tik priešindamiesi 
visuotinei rinkimų teisei; jeigu toji koalicija išsilaikytų, primes- 
tų jam „parlamentinę“ vyriausybę. Vienintelis Taaffei iškeltas 
uždavinys buvo neleisti rastis parlamentinei vyriausybei: ka- 

dangi jam tai daryti nesisekė, Pranciškus Juozapas turėjo imtis 
kitų priemonių. Jis griebėsi metodo, kurio anksčiau griebdavo- 
si prieš istorines tautas: pagrasino pasitelksiąs mases, jeigu bus 
kėsinamasi apriboti jo valdžią. Jei parlamento lyderiai dės pa- 
stangas primesti jam vyriausybę, jis paremsiąs Taaffę ir pasirū- 
pinsiąs, kad būtų įvesta visuotinė rinkimų teisė; jei vyriausybė 
bus sudaryta pagal jo sąlygas, „rinkimų geometrija“ liks kaip 
buvusi. O politikai ir nenorėjo valdžios - viena, ko jie troško, tai 
išlaikyti privilegijuotą savo tautos ar klasės padėtį. Jie nedvejo- 
dami priėmė imperatoriaus sąlygas. Taaffe buvo atleistas, ir 1893 
metų lapkritį sudaryta koalicinė, iš pažiūros parlamentinė, vy- 
riausybė. Ši vyriausybė, kaip ir Taaffės, už savo egzistavimą 
turėjo būti dėkinga imperatoriui. Pavaldžiosioms tautoms nebe 
pirmą kartą pamosuota tolima lygiateisiškumo perspektyva, bet, 
kaip visada, čia tebuvo politinis dinastijos manevras įtvirtinant 
savo valdžią. Taaffe davė Austrijai keturiolikos metų atokvėpį, 
tačiau juo nesugebėta pasinaudoti geriems tikslams. Ir štai da- 
bar paskutinįkart dinastijai ir Reichsratui pasitaikė nauja gali- 
mybė; jos baigtis konstitucinę Austriją supurtė iki pamatų. Ne- 
praėjo nė keletas metų, o visi jau gailėjosi lengvų „geležinio žie- 
do“ ir Taaffės „veikimo apgraibom" dienelių. 


KETURIOLIKTAS SKYRIUS 


SUMAIŠTIES METAI: 
NUO TAAFFĖS IKI BADENIO, 
1893-1897 


Po Taaffės atstatydinimo Austrijos politiką ištiko sąstingis. Jo 
sistema puikiausiai tiko Austrijos sąlygoms, ir dabar niekas ne- 
žinojo, kuo dar ją būtų galima pakeisti. Parlamentinės grupuo- 
tės, įpratusios, prieš pradėdamos su Taaffe tartis kokiu reikalu, 

pagrasinti jam nuverimu, pagaliau savo grasinimą įvykdė, tačiau 
niekas iš jų į tą vietą nesitaikė. Imperatorius leido Taaffei nueiti 
nuo politinės arenos pats gerai nesuvokdamasjo nuvertimo prie- 
žasčių ir nenumatęs kitos galimos kandidatūros. Iš naujojo kai- 
zerministerio nebuvo ko tikėtis jokios naudos; jis testų Taaffės 
politiką, gal tik be šio miklių gudrybių. Tuo tarpu dar nebuvo 
kitos sistemos, kuri imperatoriui galėtų pasirodyti priimtina, nes 
opoziciją sutelkė tik nusistatymas prieš Taaffę. Pranciškus Juo- 
zapas, pats faktiškai ir nulėmęs Taaffės žlugimą, atsakomybę dėl 
to primetė Reichsratui: jei jau tasai atsisakė turėti reikalų su im- 
perine vyriausybe, tai tegu dabar džiaugiasi neva parlamentine 
vyriausybe ir įrodo, ar ji gali padaryti ką nors geriau. 

Keistu, iškreiptu pavidalu 1893-1897 metų įvykiai, tarsi pa- 
rodija, pakartojo 1848 ir 1849 metų įvykius. Taaffe buvo kur kas 
ciniškesnis, bet menkesnis Metternicho analogas, priklausomas 
nuo imperatoriaus malonės ir stengęsis išsaugoti imperijos val- 
džią laviruodamas tarp tautybių ir klasių. 1893 metų lapkritį 
toji malonė baigėsi, imperatorius pro pirštus žiūrėjo į visas po- 
litines intrigas, panašiai kaip 1848 metais dvaras leido vykti „im- 
perijos revoliucijai“. Nuėjus Taaffei, kaip ir anuomet, nuėjus 
Metternichui, dinastija nebežinojo, ką daryti, ir paniurusi nu- 
stūmė problemą savo valdiniams, tarsi jie vieni būtų atsakingi 
dėl visų sunkumų; galų gale, netekusi kantrybės, metėsi prie 
stipraus kumščio Žmogaus - pirmuoju atveju Schwarzenbergo, 
dabar Badenio, kad tas ištrauktų dinastiją iš jos pačios nesėk- 
mių liūno ir ryžtingais veiksmais atkurtų tvarką. Tačiau čia ana- 
logija ir baigiasi. 1848-ųjų įvykiai buvo tikri, o 1893-1897 metų 
įvykiai — tik maskaradas, spektaklis, vaidinamas rinktinių ak- 
torių, nė nenujaučiančių, kad bet kokia tikra kova iš anksto pa- 
smerkta. Tačiau už pompastiškų pareiškimų ir tuščiavidurių as- 
menybių būta realaus pagrindo: Reichsrato teatro scenoje kon- 
stitucinė Austrija buvo griaunama tiesiog akyse, ir tai nulėmė 
milijonų žmonių likimą Vidurio Europoje ir už jos. 

Taaffę pakeitė ministrų kabinetas, kuris nešėsi esąs parlamen- 
tinis, sudarytas iš partijų lyderių, todėl teoriškai gal šiek tiek ir 
panašus į parlamentinį. Tačiau iš tikrųjų partijos niekad nepri- 
pažino konstitucijos ir neturėjo bendro pamato, dėl kurio ga- 
lėtų sutarti. Partijos visos iki vienos taip ir liko „interesų gru- 
puotės“, kiekviena siekė išgauti iš tuo metu buvusio ministro 
konkrečių nuolaidų būtent sau ir tada linkusios bendraisiais 
klausimais balsuoti su valdančiąja dauguma. Partijų nevienijo 
nei ištikimybė imperijai, nei politinės pažiūros; jos net ir norė- 
damos nebūtų galėjusios sukurti bendros opozicijos taktikos. 
Lenkų ir stambiųjų žemvaldžių atstovai parlamente lindėjo tik 
turėdami tikslą Žiūrėti, kad kas nesumanytų apmažinti jų pri- 
vilegijų, prispausti stambiųjų dvarų ar apriboti Galicijos auto- 
nomijos; vokiečiai, teoriškai liberalūs, vien tik stengėsi įtvirtinti 
savo kaip „valstybinės tautos“ padėtį; jaunačekiai ketino drums- 
ti vandenį, komplikuoti reikalus, kol pasieks vieningos Bohe- 
mijos, kur šeimininkai būtų čekai, pripažinimą. Iš šių skirtingų 
ir visiškai neatsakingų elementų koalicijos negalėjo rastis jokia 
tikra, normali vyriausybė. Pasirinkta išeitis labai pritiko prie viso 
šito konstitucinio Austrijos farso: papirkinėti partijas imta nebe 
per Reichsratą, o per vyriausybę. Partijų lyderiai įėjo į „koalici- 
nį“ ministrų kabinetą ir čia toliau konfliktavo vienas su kitu, be 
paliovos grasindami atsistatydinti ar paveikti savo partiją bal- 
suoti opozicijos naudai, jeigu nebus patenkinti jų smulkūs gru- 
piniai reikalavimai. Nė nemėginta kurti koalicijos programos 
ar bendru sutarimu spręsti tuos klausimus, su kuriais nepavy- 
ko susidoroti Taaffei. Toliau tęsėsi politinis Taaffės laikų auk- 
cionas, tik nebebuvo aukcionisto, tad jo tuščią suolą, varžyda- 
miesi tarpusavyje, paeiliui stengėsi užimti kainos siūlytojai. Val- 
džia išnyko; kaip ir prieškoviu, jos vietą užėmė administracija. 
Centrinės valdžios išglebimas ir sumaištis — šitokią prabangą 
galėjo sau leisti tik geležinės biurokratų drausmės sutelkta vals- 
tybė; tad Austrija paskutinį savo egzistencijos dešimtmetį gy- 

vavo tik palaikoma didžiulės armijos valstybės tarnautojų. Jie, 
toliau dirbdami savo darbą, privertė valstybę funkcionuoti dar 
ilgai po to, kai joje baigėsi politinis gyvenimas. Šis prieštaravi- 
mas labai glumino tuometinius, XX amžiaus pradžios, politi- 
kos vertintojus; juk sunku patikėti, kad didžiulis medis, stipriai 
suremtas geležiniais statramsčiais, yra miręs vien todėl, kad ne- 
beišsprogdina lapų. 

Tie dveji pseudokonstitucinės vyriausybės metai buvo pa- 
ženklinti bergždžių diskusijų, kurios tik tiek davė, kad uždirb- 
davo arba atimdavo valdančiajai koalicijai balsus. Vienas iš to- 
kių ginčų turėjo kada nors būti lemiamas, ir visai atsitiktinai 
tuo lemiamu tapo nesutarimas dėl bendrojo lavinimo mokyk- 
los Celėje - šis klausimas atskleidė visas Austrijos negalias, vi- 
są jos tautinių prieštaravimų raizginį. Štirijos provincijos, ku- 
rioje buvo Celė, gyventojų daugumą sudarė vokiečiai; šiaurėje 
tai būta išimtinai vokiško krašto, pietuose vokiškus turgaus 
miestelius supo slovėnų gyvenamas kaimas. Tačiau kadangi gy- 
ventojų migracija iš kaimo į miestus vis didėjo, tai ir tie mieste- 
liai pamažu darėsi slovėniškesni. Slovėnai pradėjo reikalauti, 
kad miestai patenkintų jų kultūrines reikmes, ypač kad valsty- 
binėse mokyklose, šalia dėstomosios vokiečių kalbos, būtų mo- 
koma ir slovėniškai. Štirijos seimas kategoriškai atmetė šį rei- 
kalavimą; slovėnams neliko nieko kito kaip kreiptis į Reichsra- 
tą, ir Čia juos palaikė čekai. 1888 metais Taaffe buvo įsteigęs 
slovėniškas klases bendrojo lavinimo mokykloje Maribore**, di- 
džiausiame pietinės Štirijos mieste. Tatai padrąsino slovėnus 
toliau reikalauti klasių gimtąja kalba Celėje, mažesniame ir to- 
liau į slovėnų gyvenamas sritis įsiterpusiame mieste, kuriame 
kažin ar bebuvo vokiečių persvara. Celė, skirtingai nuo Mari- 
boro, sukėlė didžiules aistras. Mariboras dar tikrai buvo vokiš- 
kas miestas, ir niekas nepasikeistų, jei net slovėnų vaikai gautų 
vidurinį išsilavinimą gimtąja kalba; tačiau jei tokį išsilavinimą 


* Vokiškas vardas Marburg. 

slovėnai gautų Celėje, nė vienas iš jų nebevartotų vokiečių kaip 
kultūrinio bendravimo kalbos, ir Celė vokiečiams būtų praras- 
ta. Panašūs „mūšiai“ vyko begalėje Bohemijos bažnytkaimių ir 
mažų miestelių dėl jungtinių čekų ir vokiečių mokyklų; istorija 
su Cele pasitarnavo, kad išryškėtų vokiečių ir slovėnų nesuta- 
rimai Štirijoje, ir todėl būtent ji tapo apskritai visos Austrijos 
slavų ir vokiečių konflikto simboliu. 

Taaffe, pažadėjęs slovėniškas klases Celėje, palenkė slovė- 
nus ir pelnė jų balsus svarstant 1888-1889 metų biudžetą, 
tačiau išradingai, kaip jis mokėjo, nuo pažado išsisukinėjo ir 
1893-iaisiais, Taaffės nuvertimo metais, Celės mokykloje dėsto- 
moji kalba vis dar buvo viena - tik vokiečių. Po to į valdžią 
atėjo koalicinė vyriausybė ir, skubotai į visas puses dalydama 
įvariarūšius pažadus, stengėsi sau palankiai nuteikti Reichsra- 
to daugumą; taigi pažadėjo tesėti ir senąjį, 1888 metais slovė- 
nams duotąjį, pažadą. Bet vos tik vyriausybė ėmėsi vykdyti savo 
pažadus, atsimušė į neįveikiamus sunkumus dėl Celės mokyk- 
los. Jei ten bus įvesta slovėnų kalba, vokiečiai - ne tik Štirijos 
atstovai, bet visi vokiečiai - pagrasino pasitrauksią iš vyriausy- 
bės; jei nebus - pasitrauksią slovėnai ir patrauksią paskui save 
čekus. Celės klausimas dominavo Austrijos politikoje visus 1894 
metus. Vokiečiai atsisakė „palikti likimo valiai vokiečių kultū- 
ros puoselėtojus pietuose“; slovėnai atmetė vyriausybės pasiū- 
lymą įsteigti grynai slovėnišką bendrojo lavinimo mokyklą 
kuriame nors kitame miestelyje, kur vokiečiai neturėjo tvirto 
tradicinio pagrindo. Nepavyko pasiekti jokio kompromiso. 1895 
metų birželį vyriausybė gavo iš Reichsrato leidimą įsteigti slo- 
vėniškas klases Celės mokykloje; tuomet vokiečiai iš ministrų 
kabineto pasitraukė, ir parlamentinė koalicija žlugo. Šitaip bai- 
gėsi paskutinis mėginimas turėti Austrijoje konstitucinę vyriau- 
sybę. Nuo tol šalį valdė imperijos valdžios patikėtiniai, kai kurie 
stengdamiesi pelnyti šiokią tokią Reichsrato pakantą, o daugu- 
ma nekreipdami į jį menkiausio dėmesio. 

Konstitucinė Austrija smuko ir žlugo dėl politinių lyderių ne- 
atsakingumo. Daugelis tų politikų pripažino stiprios imperijos 
būtinybę ir niekas, išskyrus vokiečių ekstremistus, tikrai neno- 
rėjo jos sugriauti; tik, nepasitikėdami patys savimi, niekada ne- 
įvertino to, kad imperijos likimas priklauso būtent nuo jų. Sek- 
dami ankstesnėmis kartomis, jie paveldėjo įprotį kliautis „val- 
džia“ ir nenorėjo pripažinti, kad sėdę į ministrų kėdes, patys 
tapo ta „valdžia“, mat manė, kad ministro postas - tai tik gali- 
mybė išsiderėti stipresnes pozicijas savo atstovaujamiems 
interesams. Negana to, Austriją smaugė trijų galiojančių kon- 
stitucinių sistemų maišalynė - vienas ant kito sukrauti, pilni 
prieštaravimų Spalio diplomas, Vasario patentas ir 1867 metų 
„konstituciniai įstatymai“. Provincijos sulig metais gaudavo vis 
daugiau autonomijos, bet neturėjo įpratimo, kaip anksčiau jų 
globėjai feodalai buvo linkę, iškilusius tautinius konfliktus spręs- 
ti savo viduje. Atvirkščiai, tautinės bendruomenės centralizuo- 
tą valstybę pripažino, tik jei galėdavo užkrauti Reichsratui sa- 
vo vietinius nesutarimus. Kaip visada, Habsburgų valstybė sie- 
kė pripažinimo netgi rizikuodama būti sudraskyta į gabalus. 
Celės miesto gyventojų vokiečių mažuma kreipėsi pagalbos į 
visos Štirijos vokiečius; šie į savo pusę patraukė Bohemijos, Vie- 
nos ir net Bukovinos vokiečius. Celės gyventojų slovėnų dau- 
guma, kai jiems Štirijos vokiečiai ėmė kaišioti pagalius į ratus, 
kreipėsi į Krainos slovėnus, o tie pasitelkė į pagalbą čekus ir 
mažarusių atstovus iš Prieškarpatės. Reichsratas, nepaisant sa- 
vo pavadinimo*, buvo ne imperijos taryba, o konfliktuojančių 
tautinių grupių susirinkimas; net ir stambieji žemvaldžiai, ne- 
va Austrijos patriotai, Austriją ir stambiuosius dvarus laikė si- 
noniminėmis sąvokomis. Politinių lyderių neatsakingumas im- 
peratorių paskatino, netgi privertė realią valdžią laikyti savo 
rankose; blaiviai mąstančiais žmonėmis juos galėjo paversti tik 


5 Vok. Reich - imperija, Rat - taryba. - Vert. 

atsakomybės pojūtis. Bet tie tautiniai konfliktai, kurie Austriją 
ir pražudė, rodė buvus visuotinį tikėjimą, kad Austrija amžina. 
Su kiekvienais metais imperatorius vis labiau jautėsi privaląs 
nesidalyti savo valdžia su neatsakingais politikais; su kiekvie- 
nais metais politikai, negalėdami reikštis valdžioje, darėsi vis 
neatsakingesni. 

Kita vertus, Austrijos valstybę slėgė jos pačios stiprumas: ji 
nesusilpnino savo kišimosi į visus reikalus masto net sėkmingu 
laissez faire laikotarpiu, todėl tuo daugiau radosi pretekstų tau- 
tiniams konfliktams. Čia nebuvo nei privačių mokyklų ar ligo- 
ninių, nei nepriklausomų universitetų; valstybė su begaliniu 
tėvišku rūpesčiu steigė galybę visokiausių tarnybų - nuo vete- 
rinarinės chirurgijos iki pastatų būklės tikrinimo. Vos ne kiek- 
vieno mokyklos mokytojo, geležinkelio nešiko, ligoninės gydy- 
tojo ar mokesčių rinkėjo paskyrimas būdavo akstinas tautinei 
nesantaikai. Be to, ir privati pramonė dairėsi pagalbos į valsty- 
bę, kad ši mažintų muitus, teiktų subsidijų; tokie dalykai visur 
kur skatina korupciją, o Austrijoje ji dar buvo paženklinta ir 
nacionalizmo. Vokiečių pramonininkai reikalavo iš valstybės, 
kad padėtų išsaugoti jų privilegijuotą padėtį; čekai iš jos reika- 
lavo pagalbos įveikiant savo pramonės atsilikimą praeityje. Pir- 
moji tautinių priešininkų karta buvo universitetų auklėtiniai ir 
kovojo jie tarpusavyje dėl paskyrimų į aukščiausio profesinio 
lygio vietas - nesutarimai sukosi tik apie keletą šimtų valstybės 
postų. Pojų atėjusi karta buvo visuotinio pradinio švietimo vai- 
sius ir kovojo dėl nereikšmingų valstybinės tarnybos pareigy- 
bių, kurių būta kiekviename bažnytkaimyje; todėl amžiaus pa- 
baigoje kildavo kur kas masiškesni tautiniai konfliktai. 

Išsilavinusio Žmogaus, kad ir kokia jo profesinės veiklos sri- 
tis, laukė darbas valstybinėje įstaigoje. Išimtis - žurnalistika ir 
teisė, bet šios dvi nepriklausomos profesijos, kaip daugiau jo- 
kia kita, priklausė nuo nacionalizmo. Jos abi skatino tautinę ko- 
vą ir abi iš jos pelnėsi. Ir viena, ir kita buvo išimtinai miesto 

profesijos, tad suprantama, kad senojoje Austrijoje abi buvo vien 
vokiečių profesijos - ir tokiu mastu, kad Vengrijoje, kurioje išsi- 
mokslinusių vokiečių būta ne per daugiausia, jų vietą užėmė 
žydai. Nacionalizmas išplito tada, kai valstiečiai, pramokę skai- 
tyti ir rašyti, panūdo skaityti laikraščius ir kai, jau prasilavinę, 
panoro dirbti teisininkais. Prieš tautinį pabudimą koks nors veik- 
lus slovėnas, trokštąs būti žurnalistu, darbo galėjo rasti nebent 
vietiniame vokiškame laikraštyje ir ten tarp kolegų vokiečių jau- 
tėsi nejaukiai. Bet kai tik valstiečiai ir nekvalifikuoti darbinin- 
kai išmoko skaityti, jiems tiko kad ir antrarūšis slovėniškas laik- 
raštis, ir čia netgi tie, kurie anksčiau reiškėsi kaip vokiečiai, galėjo 
iškilti kaip slovėnų rašytojai. Taigi, pavyzdžiui, slovėnų lyderis 
Karintijoje ilgus metus turėjo neabejotinai vokišką pavardę. 
Trieste slovėnų lyderis turėjo itališką, o italų lyderis - slavišką 
pavardę; likę su savo tauta, abu užkopė aukščiau ir pelnė di- 
desnį pripažinimą, nei būtų leidę jų gabumai. Nacionalizmas 
taip pat nešė sėkmę, bent jau garbę teisininkams. Koks nors 
mėgstąs bylinėtis mažaraštis rumunų valstietis verčiau rinkosi 
blogą, bet mokantį rumuniškai teisininką, o ne visapusiškai kva- 
lifikuotą, bet tokį, su kuriuo, kad susikalbėtų, turėjo grabalioti 
vokiškai. Teisininkas buvo svarbiausia tautinio judėjimo figūra 
kiekviename mažame miestelyje: jis vienintelis galėjo savo tau- 
tiečiams patarti ir nurodyti, į kokią teisingumo įstaigą nešti sa- 
vo reikalavimus. 

Dauguma net ir specialybę turinčių Žmonių sąžiningai ir sun- 
kiai dirbo. Nacionalizmas tapo priebėga visokių nuoskriaudų 
patyrusiems žmonėms - vis mažiau pelno gaunančiam manu- 
faktūrininkui, trokštamo mokslo laipsnio nepasiekusiam studen- 
tui, nemokšiškai operaciją atlikusiam chirurgui. Retai kam gy- 
venime viskas klojasi kuo puikiausiai, todėl daugelis žmonių 
vienu ar kitu metu jautė prielankumą nacionalizmui. Pramonės 
ir žemės ūkio darbininkai, skirtingai nuo turtingų valstiečių, XIX 
amžiaus pabaigoje dar buvo „nepriaugę iki nacionalizmo“. Jie 

vis dar pripažino „valdžią“, nors ir nebe taip besąlygiškai kaip 
Radetzky'o laikais. Austrija tapo vis labiau industrializuota: sun- 
kioji pramonė užgožė tradicinius Bohemijos amatus, Karintijos 
ir Štirijos kalnų slėniuose dygo geležies apdirbimo fabrikai. O 
fabrikai - tai tradicijų ir iš seno susiklosčiusių pagarbių santy- 
kių galas. Valstietis nulenkdavo galvą prieš poną, o imperato- 
rių laikė pačiu didžiausiu ponu, esančiu nepasiekiamai toli; ne- 
paisant 1848 metų Kudlicho reformos, jis taip ir liko kažkieno 
kito nuosavybė. Fabriko savininkas savo skrybėlės nenukelda- 
vo prieš nieką; fabriko darbininkas, nors ir keldavo kepurę prieš 
savo darbdavį, nebebuvo jo nuosavybė ir net trokšdamas paža- 
boti jo savivalę organizavo profesines sąjungas. Tarp miestų ir 
kaimo nestūksojo neperžengiama siena, taigi šis pagarbos men- 
kėjimas plito iš vienos vietovės į kitą. Liaudis jau nebebuvo ne- 
sąmoningi „austrai“, tačiau kol kas nebuvo dar ir sąmoningi 
nacionalistai, tad Austrija dar galėjo palenkti juos savo pusėn, 
jei būtų turėjusi ką jiems pasiūlyti. 

Tradiciškai „austriškos“ klasės buvo žemės diduomenė ir biu- 
rokratija, anksčiau priešiškos, dabar susitaikiusios. Abi - savo 
nuostatomis ir pažiūromis - laikėsi atokiai nuo tautų. Bajorija 
Austrijos liaudį laikė tarsi kokiu savo valstiečių tęsiniu, jos vie- 
nintelė funkcija - garantuoti bajorijai prabangų gyvenimą; biu- 
rokratai liaudį pažinojo tik kaip administravimo objektą ir aust- 
riškos dvasios iš jos tikėjosi ne daugiau kaip iš savo kontoros 
stalo. Beje, itin glaudžiai šias abi „austriškas“ klases siejo ištiki- 
mybė imperatoriui, todėl visą savo energiją jos nukreipė į kovą 
su „liberalizmu“, kuris kėlė pavojų nuo nieko nepriklausomai 
imperatoriaus valdžiai. Pats Pranciškus Juozapas niekada ne- 
jautė jokių skrupulų sumaniai manevruodamas tarp tautų ir net- 
gi kurstydamas jų tarpusavio priešiškumą; vienintelis jo tikslas 
buvo sumaniai priešintis bet kokiam mėginimui kištis į kariuo- 
menės ir užsienio politikos reikalus — o tai ir yra du svarbiausi 
tikrojo liberalizmo siekiai. Pagaliau paskutiniame XIX amžiaus 

dešimtmetyje paaiškėjo liberalizmo sutriuškinimo kaina: siek- 
damas apsaugoti Habsburgų kariuomenę nuo parlamentinės 
kontrolės, dvaras pasistengė vidurinę klasę įsukti į tautines peš- 
tynes, ir dabar toji tautų nesantaika grėsė sugriauti Austrijos 
valstybę ir tą pačią Habsburgų kariuomenę. Ištikimybė aukš- 
čiausiajam kariuomenės vadui buvo visai parankus daiktas ba- 
jorams, kurie tarnavo karininkais; biurokratams, kurie rinko mo- 
kesčius kariuomenei išlaikyti; beraščiams valstiečiams, iš kurių 
susidėjo eilinių kareivių pulkai. Bet jis nebuvo prie širdies nei 
viduriniams pramonininkų ir inteligentų sluoksniams, nei pra- 
monės darbininkams ir netgi valstiečiams, kai tie gavo šiokius 
tokius išsilavinimo pagrindus. 

Pranciškus Juozapas pasižymėjo kaip neturintis idėjų impe- 
ratorius — tai buvojo stiprybė, leidusi jam išsilaikyti. Tačiau XIX 
amžiui einant į pabaigą būtent idėjos ėmė kurti ir stumti į prie- 
kį valstybę; bet kadangi Habsburgų monarchija negalėjo pada- 
ryti nieko panašaus į tokią tautinę metamorfozę, kokią įvykdė 
Hohencolernų monarchija, tai nors reikėjo iškasti ką nors pana- 
šaus į „Austrijos idėją“. Ši frazė skambėjo ant kiekvieno kam- 
po, bet taip ir neįgijo jokios praktinės išraiškos. Dinastija turėjo 
vieną tradicinę idėją - tiesa, Juozapo II laikais jos buvo laikinai 
atsisakyta — tai sąjunga su Romos katalikų bažnyčia. Kontrre- 
formacija išgelbėjo Habsburgų dinastiją nuo ankstyvo išnykimo; 
iki pat savo galo Austrijos dvaras pasižymėjo tokiu pat univer- 
saliu pobūdžiu kaip ir popiežiaus institucija. Pranciškus Juoza- 
pas gan anksti pasinaudojo savo absoliutine valdžia, užsimojęs 
panaikinti Juozapo II potvarkį ir padaryti Romos katalikų baž- 
nyčią savo sąjungininke prieš liberalizmą; šitą sąjungą, palei- 
dus antiklerikalinį buržua ministrų kabinetą, atnaujino Taaffe. 
Tačiau tai nebuvo patikima sąjunga. Bažnyčios hierarchai buvo 
„austrai“, ir vokiškų kaimo vietovių dvasininkija siekė sutelkti 
savo valstiečius prieš liberalizmo nuotaikomis gyvenančią Vie- 
ną; vis dėlto Bažnyčia negalėjo atstumti bundančių tautų, ypač 

matydama, kaip jai iššūkį meta, galima sakyti, tautiškos Stačia- 
tikių ir Unitų bažnyčios. Bažnyčia egzistavo prieš Habsburgus, 
egzistuos ir po jų; tad nors ji palankiai žiūrėjo į dinastiją, vis 
dėlto ateities labui laikėsi atsargiai. 

Nepaisant to, paskutinę „Austrijos idėjos“ versiją — idėjos, 
kuri kiek išklibusiu pavidalu pergyveno ir dinastiją, ir imperi- 
ją, - davė Romos katalikų bažnyčia. Krikščionių socialistų par- 
tija, suburta Luegerio, buvo pirmoji reali bažnyčios pastanga 
eiti su masėmis, demokratiškesnė — ir demagogiškesnė - už Cen- 
tro partiją, jos vokišką variantą. Krikščioniškasis socializmas 
apeliavo į tradicinį valstiečių klerikalizmą, stojo už valstiečių 
nepriklausomybę nuo žemvaldžio, ir tai ne viskas - nepaisant 
valstiečio priešiškumo miestui, jis telkė valstiečius į sąjungą su 
krautuvininkais ir amatininkais, kurie su baime stebėjo stam- 
biosios pramonės pažangą. Po teisybei, šita krikščionių socia- 
listų partija buvo austriška Prancūzijos radikalų partijos (ar net 
Lloido George'o radikalizmo Anglijoje) versija, tik su tuo skir- 
tumu, kad ji veikė išvien su Bažnyčia, o ne prieš ją. Ji užsibrėžė 
tikslą ginti „mažąjį žmogų“ nuo akcinių bendrovių, profesinių 
sąjungų, nuo bankų ir prekybos kompanijų, net nuo stambiųjų 
dvarų ir mechanizuoto žemės ūkio. Pradedančias virti politi- 
nes aistras krikščionys socialistai siekė nukreipti Bažnyčiai ne- 
pavojingais kanalais: tai buvo antiliberali, antižydiška, antimark- 
sistinė ir antikapitalistinė politinė srovė. Judėjimo lyderiai ge- 
rai žinojo, ką daro: nors apeliavo į žemus Žmonių jausmus, ypač 
į antisemitizmą, bet tarėsi visada galėsią suvaldyti jų pačių su- 
kurstytas aistras. Luegeris skelbėsi: „Tai aš nuspręsiu, kas yra 
žydas“, ir tvirtai gynė kiekvieną žydą, kuris šalinosi liberaliz- 
mo ir marksizmo. Seipelis, paskesnis lyderis, taip išsitarė apie 
savo partijos antisemitizmą: „Tatai padugnėms“. Jam ir į galvą 
neatėjo, kad kada nors tos padugnės nužudys jo įpėdinį. Krikš- 
čioniškąjį socializmą galima palyginti su pastanga liesti degutą 
ir neišsidegutuoti rankų. Kaip „mažąjį Žmogų“ ginanti partija, 

ji objektyviai tarnavo imperijai; jos šalininkai žinojo, ko iš tikrų- 
jų reikia erchercogams. Tradicinius austrus pradžioje pribloš- 
kė krikščionių socialistų demagogija; Pranciškus Juozapas pas- 
kutiniame dešimtmetyje net keturis kartus atsisakė tvirtinti Lu- 
egerį Vienos meru. 1897 metais jį vis dėlto paskyrė, ir dinastija 
pamatė, kad įsigijo naują sąjungininką. 

Paskutiniame amžiaus dešimtmetyje vis labiau audrinantis 
tautiniams jausmams, Austrijoje radosi dar vienas visuotinis ju- 
dėjimas ir labai netikėtai suteikė paramą visuotinei imperijai ir 
dinastijai. 1889 metais Viktoras Adleris išsisklaidžiusius Aust- 
rijos marksistus sutelkė į Austrijos socialdemokratų partiją. Tais 
pačiais metais buvo įkurtas ir Antrasis internacionalas; mark- 
sizmas, beje, jau buvo pasukęs į šalį nuo savo pradininko pir- 
minių ketinimų. Marxo politinę strategiją suformavo 1848-ųjų 
pralaimėjimas. Su skvarbia įžvalga jis matė vokiečių liberalų 
nenorą prisiimti valdžios atsakomybę. Šį nenorą jis siejo su bai- 
me prarasti turtą, todėl tikėjosi, kad beturčių darbininkų klasė 
tokio nenoro neparodys. Marxas buvo pirmas ir paskutinis re- 
voliucionierius. Jis ne iš tų, kurie revoliuciją propagavo, kad 
pasiektų socializmą; atvirkščiai, jis tapo socialistu, kad sukeltų 
revoliuciją. Suprasdamas, kad socialistai masių pasitikėjimą tu- 
rėtų pelnyti vadovaudami jų kasdienei kovai dėl užmokesčio ir 
darbo sąlygų, savo tikrąjį tikslą sukoncentravo į tą momentą, 
kai socialistai užgrobs valdžią ir padarys galą esamai visuome- 
nės sanklodai. Vokiečių socialdemokratai, didžiausia pasaulyje 
„Marksistų“ partija, netrukus tą valdžios užgrobimą atidėjo to- 
limai ateičiai; jų pavyzdžiu pasekė ir Austrijos socialdemokra- 
tai. Jie taip pat, kaip ir liberalai, kuriuos patys smerkė, išsilenkė 
atsakomybės ir paliko dinastiją vieną stumtis link tų tikslų, ku- 
rie jiems pasirodė neįveikiami. Kaip krikščionys socialistai bu- 
vo demagogai, taip ir socialdemokratai dėjosi esą revoliucio- 
nieriai tik kalbomis. 

Marksistinis socializmas teoriškai buvo visuotinis: jis skelbė 

visų darbininkų, neturinčių tėvynės ir socialistinę Europą įsi- 
vaizduojančių be karų ir tautinės neapykantos, vienybę. Socia- 
listai, kaip ir tradicinės valdančiosios klasės, nacionalizmą lai- 
konkuruojančių kapitalistų pasirinktą būdą panaudoti valsty- 
bės galią prieš užsienio varžovus ir nukreipti darbininkų dė- 
mesį nuo jų tikrojo priešo. Marxas praktiškai buvo kaustomas 
1848 metų revoliucinės psichologijos: jis pripažino tik istorinių 
— šiuo atveju istoriškai revoliucingų — tautų, tai yra vokiečių, 
lenkų, italų ir vengrų“, siekius. Slavų nacionalizmą jis atmetė 
kaip reakcingą apgaulę. Marxui prilipo lenkų tvirtinimai, kad 
rusinus - Galicijos mažarusius - „išrado“ Habsburgai kaip gin- 
klą prieš revoliucingai nusiteikusius lenkus; sutiko jis ir su En- 
gelso nuomone dėl čekų ir kroatų, esą jų judėjimas 1848 metais 
buvo grynai feodalinis, nenukreiptas prieš dinastiją ir kad Aust- 
rijos slavai, „kurie neturi nė pirminių sąlygų savo tautinei eg- 
zistencijai“ yra pasmerkti būti įsiurbti į revoliucinę socialistinę 
Vokietiją. Rusų intervencija į Vengriją 1849 metais paskatino 
Marxą rusus tapatinti su reakcija. Septintajame dešimtmetyje 
griovė Marxo įtaką Pirmajame internacionale; tai dar labiau su- 
stiprino šio priešiškumą slavams. Neapykanta slavams Marxą 
ir Engelsą nuvedė gana keistais takais. Fanatiškai nusiteikę prieš 
rusus, jie įtikėjo, kad ideali valstybė, kuri galėtų įžengti į socia- 
lizmą apėjusi kapitalistinį raidos tarpsnį, yra Turkijos imperija; 


* Tačiau pastarųjų trijų, skirtingai nei vokiečių, - tik su išlygomis. Italijoje 
"visada bus Vokietijos viršenybė“. Vengrija buvo palaikoma su viltimi 
sulaukti iš jos tokios pagalbos, kuri, deja, taip ir nepasiekė Vienos 1849 
metų spalį. Lenkijos valstybės atkūrimo reikalauta siekiant išprovokuoti 
revoliucinį karą su Rusija, kuris Marxui atrodė būtinas tam, kad Vokietija 
taptų vieninga; tačiau jeigu kiltų revoliucija Rusijoje, Marxas su Engelsu 
planavo padalyti Lenkiją tarp Rusijos ir Vokietijos. 1851 metų gegužės 23 
dieną Engelsas rašė: "Jeigu rusus galima išjudinti, tai reikia sudaryti su jais 
sąjungą ir priversti lenkus duoti kelią“. 

Gladstone'o entuziazmą dėl Balkanų tautų jie nurašė kaip An- 
glijos kapitalistų apgavystę ir netgi išaukštino Disraelį kaip ko- 
votoją prieš carizmą —- už laisvę ir socializmą. Taigi toji Marxo 
įsivaizduojamoji socialistinė Europa buvo vokiška Europa, ku- 
rioje vengrai, turkai ir galbūt lenkai būtų buvę toleruojami kaip 
partneriai. 

Tokio pat požiūrio laikėsi ir vokiečių liberalai, o kartu su jais 
ir dualistinė Habsburgų imperija: čia irgi vengrai, lenkai ir Bos- 
nijos turkai? naudojosi „valstybinės tautos“ privilegijomis. Ka- 
dangi pramonė toliau buvo pažengusi vokiečių gyvenamose sri- 
tyse, pirmieji Austrijos socialdemokratų vadai buvo vokiečiai, 
nenorintys pripažinti tautinių problemų: bet kadangi jos vis dėlto 
egzistavo, į jas žiūrėta kaip į streiklaužiais vadinamų žemesnės 
kvalifikacijos darbininkų, čekų ir slovėnų, būdą kovoti su vo- 
kiečių profesinėmis sąjungomis. Kadangi marksizmas neturėjo 
socialistinės teorijos apie tarptautinę prekybą, Austrijos social- 
mo žvilgsniu ir sveikino ją kaip „didelį laisvosios prekybos re- 
gioną“. Ambicingas profesinės sąjungos sekretorius labiau bu- 
vo linkęs skaičiuoti savo narius Lvove ir Trieste, nuo Karpatų 
iki Alpių, negu apsiriboti Viena ir keliais aplinkiniais miestais. 
Be to, Habsburgų imperija, teikdama gerovę stambiesiems Vie- 
nos kapitalistams, kartu ją teikė ir tų kapitalistų įdarbintiems 
Vienos darbininkams. Pavyzdžiui, pagrindinis socialistų rašy- 
tojas Karlas Renneris, rašęs tautiniais klausimais, smerkė tuos, 
kurie pritarė visiškos Vengrijos nepriklausomybės reikalavi- 
mams, nes „Vengrijos rinka yra nepalyginamai svarbesnė Aust- 
rijos kapitalui negu Maroko rinka Vokietijos kapitalui“. Vokie- 
tijos socialdemokratai bent jau oponavo vokiečių imperialistų 
planams Maroke, o Austrijos socialdemokratai rėmė Vienos eko- 
nominį imperializmą Vengrijoje ir dar labiau Balkanuose. Ly- 


* T. y. Bosnijos slavai (serbai), priėmę islamą. - Vert. 

giai ta pačia dvasia vokiečių socialistas teigiamai vertino vokie- 
čių imperializmą per Pirmąjį pasaulinį karą: „Vokietijos pra- 
monės žlugimas bus ir vokiečių darbininkų klasės žlugimas“. 
Panašiai vėliau Britanijos profesinės sąjungos sekretorius, pa- 
tapęs užsienio reikalų ministru, teisino imperialistines Britani- 
jos valdas rytinėje Viduržemio jūros dalyje ir Persų įlankoje mo- 
tyvuodamas tuo, kad jeigu jos bus prarastos, britų darbininkai 
iškart pajus vėją švilpaujant savo kišenėse. Jei darbininkas nori 
su darbdaviu dalytis pelną, tai tegu Žino, kad teks dalytis ir nuos- 
tolius. 

Tačiau palaikydami Habsburgų imperijos vienybę ir tokiu 
būdu neigdami masių tautinius siekius, sau patiems socialde- 
mokratai reikalavo tautinės laisvės. Marxas tikėjosi, kad darbi- 
ninkų klasės lyderiai ir liks darbininkiškų pažiūrų; iš tikrųjų 
politikas socialistas ar profesinės sąjungos tarnautojas buvo in- 
teligentas, vidurinės klasės atstovas, kaip mokytojas ar biuro- 
kratas. Socialistų lyderiai buvo apsišvietę, protingi žmonės, tiek 
pat tolimi gamybos sričiai kiek ir pats Marxas: jie niekaip nega- 
lėjo išvengti savo klasės nacionalistinio įkarščio. Vos tik nevo- 
kiečiai darbininkai tapo organizuoti, tuoj iš jų tarpo radosi savų 
kalbėtojų, ne mažiau tautiškai susipratusių kaip ir jų bendražy- 
giai inteligentai. Viskas baigėsi tuo, kad Austrijos profesinės 
sąjungos ir net pati socialistų partija išsiskirstė tautinėmis sek- 
cijomis, kurias tesiejo vien pavadinimas. Pareigos partijoje ir 
profesinėse sąjungose buvo paskirstytos ir sudvigubintos pa- 
gal tautiškumą; tuo tarpu visiems kitiems tautiškumo princi- 
po socialdemokratai nepripažino. Iš vokiečių marksizmo kita- 
taučiai socialistai, žinoma, perėmė ir tam tikrą vokišką atspal- 
vį, ir šia prasme Austrijos socialdemokratai išplėtė „Austrijos 
idėją“. Stipriausią padėtį partija turėjo Vienoje; būtent Viena bu- 
vo socialdemokratinio judėjimo mąstytojų ir rašytojų santalkos 
vieta. Jie sugebėjo suderinti — grynai vienietišku mąstymo bū- 
du - drąsius argumentus ir nuolankias išvadas: šūkčiodami re- 

voliucingas frazes, jie skleidė po visą imperiją Vienos darbinin- 
kų, gyvenančių iš stambiųjų „austrų“ žemvaldžių ir kapitalistų 
užsakymų, požiūrį. 

Ir krikščioniškasis socializmas, ir socialdemokratija paskuti- 
niame dešimtmetyje atrodė esą griaunamosios jėgos. Tačiau ko- 
alicinės vyriausybės žlugimas 1895 metais privertė Pranciškų 
Juozapą atsisakyti tos politinės sistemos, kuriai jis čia liberalio- 
mis, čia konservatyviomis priemonėmis vadovavo nuo 1867 me- 
tų. Partijos nesugebėjo sudaryti vyriausybės, tad buvo bepras- 
miška su jomis derėtis. Vienintelė išeitis, atrodė, gali būti tik 
stipri asmenybė, gelbėtojas, kuris įtvirtins savo valdžią iš vir- 
šaus. Tuo naujuoju gelbėtoju — kaip paiškėjo, paskutiniu mo- 
narchijos gelbėtoju - tapo Galicijos valdytojas Badenis. Pasižy- 
mintis lenkiška savybe prie visko prisitaikyti, jis buvo kaip tik 
tai, ko reikėjo, — bajoras ir ištikimas imperatoriaus tarnas, ta- 
čiau kartu liberalas ir netgi švelnesnės pakraipos antiklerika- 
las, be to, kaip ir visi lenkai, centralistas; jis aktyviai ir sėkmingai 
valdė Galiciją, ir tikėtasi, kad bus šiuolaikiškas savo politinė- 
mis idėjomis. Badenis išradingai susidorojo su visuotinės rinki- 
mų teisės problema, kuri buvo atvedusi į aklavietę parlamenta- 
rus: patį principą pripažino, bet pasistengė, kad jis nepridarytų 
žalos. 1896 metais prie esamos kurijų sistemos pridėjo dar vie- 
ną, penktą, rinkėjų sluoksnį, kuris visuotiniu balsavimu išrink- 
davo 72 narius. Su aristokratišku lengvabūdiškumu Badenis ma- 
nė, kad demokratinių pažiūrų narius visai turėtų patenkinti nuo- 
latinės mažumos padėtis. 

Šiaip ar taip, Badeniui tai buvo pramoga. Kaip daugelis prieš 
jį ir pojo, jis tvirtai tikėjo, kad sugebės išspręsti konfliktą tarp 
čekų ir vokiečių. Nieko nelaukdamas dėmesį sutelkė į ekono- 
minį kompromisą su Vengrija, kuris turėjo būti sudarytas 1897 
metais; šitai Badenis tikėjosi atlikti padedamas „liberalaus“ len- 
kų, vokiečių ir apramintų čekų bloko. Be kita ko, jis puoselėjo 
idėją vėl paversti Austriją stipria valstybe; tuomet galėtų pri- 

mesti Vengrijai naujas susitarimo sąlygas. Netikėtai Badeniui 
rankas atrišo užsienio įvykiai. Austrija-Vengrija liovėsi buvusi 
reikalinga Europai su visais tais pranašumais ir nepatogumais, 
kurių ji teikė. Kalnoky'o apeliavimas į liberalius vokiečių jaus- 
mus 1893 metais nedavė rezultatų. Apie 1894 metus Caprivis 
pasidarė atsargus: jis neketino Austrijai siūlyti Vokietijos para- 
mos prieš Prancūziją, kuri Kalnoky'ui atrodė būtina norint 
įtraukti Angliją į veiksmus Artimuosiuose Rytuose. Vietoj to, 
Caprivis pasirinko kitą politinį ėjimą: nukreipė Anglijos dė- 
mesį nuo Vidurio Europos valstybių, įvėlęs ją į ginčą dėl Nilo 
slėnio. 1894 metų rudenį Caprivis atsistatydino, o naujasis Vo- 
kietijos kancleris Hohenlohe pasuko atgal prie konservatyvios 
Bismarcko politikos — siekė atnaujinti draugiškus santykius su 
Rusija ir neberodė palankumo lenkams. Vokiečiai neberėmė nei 
Kalnoky'o užsienio politikos, nei sąjungos su Austrija. Vėl vil- 
tis Kalnoky'ui sušvito, kai 1895 metais į savo postą Anglijoje 
grįžo Salisbury's. Britų laivynas paskutinį kartą rengėsi įplauk- 
ti į Dardanelų sąsiaurį. Šitokia politika buvo nebereali. Tai pa- 
daryti buvo neįmanoma nei techniškai - dėl Prancūzijos ir Ru- 
sijos sąjungos, nei moralės požiūriu - dėl skerdynių Armėnijo- 
je. 1895 metų pabaigoje Anglija iš esmės atsisakė ginti Turkijos 
imperiją. Austrija-Vengrija apsižiūrėjo esanti palikta viena, o 
kai Italija užsitraukė bėdą su Etiopija, prarado paskutinę, kad 
ir menką, sąjungininkę. Kalnoky's, desperatiškai siekdamas iš- 
trūkti iš šios izoliacijos, metėsi malonės ieškoti Vatikane, jis ma- 
nė, kad tai vienintelė viltis prieš Prancūzijos ir Rusijos sąjungą. 
Tad norėdamas prisigerinti Vatikanui, Kalnoky's mėgino kištis 
į Vengrijos politiką ir užgniaužti ten antiklerikalizmą, kuriuo 
tada labiausiai reiškėsi vengrų šovinizmas. Tik nieko nepešė — 
atvirkščiai, sukėlęs vengrų protestą, buvo priverstas pasitrauk- 
ti iš pareigų. Izoliacija ir artėjanti nelaimė Artimuosiuose Ry- 
tuose — tokią grėsmę ateičiai kaip palikimą gavo jo įpėdinis 
Gotuchowskis. Rusija atrodė užsimojusi okupuoti Bosforą; nei 

Vokietija, nei Anglija nesirengė padėti Austrijai-Vengrijai su- 
laikyti ją. Ir staiga, 1896 metų pabaigoje, pavojus dingo. Rusijos 
kėslams „ne“ pasakė Prancūzija, ir dėl to, ar ne, bet Rusija savo 
čiuptuvus atsuko į Tolimuosius Rytus, kur užmatė daug leng- 
vesnį paimti ir gerokai didesnį grobį. 

Taip 1897 metais Gotuchowskis pasiekė, nors tai visai ne jo 
nuopelnas, susitarimą su Rusija, kurio išvengė visi iki vieno 
Austrijos valstybininkai nuo pat Metternicho; ir tą padarė ne- 
demonstruodamas konservatyvaus solidarumo, kuris atrodė bū- 
tinas Metternichui. Šiaip jau Gotuchowskis, būdamas lenkas, 
įtariai ir priešiškai Žiūrėjo į Rusiją; vien tik izoliacija ir vokiečių 
spaudimas privertė sutikti jį su Rusijos pasiūlymu. 1897 metų 
gegužės mėnesį Austrija-Vengrija ir Rusija sudarė Artimųjų Ry- 
tų susitarimą - Rusija, trokšdama laisvomis rankomis veikti To- 
limuosiuose Rytuose, Austrija-Vengrija faute de mieux: Habsbur- 
gų monarchija galėjo priimti tik tokį, koks buvo šis, susitarimą, 
nes jis leido atidėti Rytų klausimą kiek įmanoma ilgesniam lai- 
kui. Šiuolaikine kalba tariant, Artimųjų Rytų reikalai buvo įšal- 
dyti ir, priešingai, nei tikėtasi, „neatitirpo“ dešimt metų. Aust- 
rijos ir Rusijos susitarimas suteikė Austrija-Vengrijai didžiulį 
palengvėjimą, bet kartu kėlė ir ne mažesnį pavojų. Jai neberei- 
kėjo bijoti karo su Rusija ir ieškoti sąjungininkių: ji liovėsi kurs- 
čiusi italų jausmus ir netgi paisiusi Vokietijos. Kita vertus, su 
nuslinkusiu Rusijos pavojumi Austrija-Vengrija prarado pas- 
kutinius savo „misijos“ Europoje likučius. Grėsmė iš išorės ne- 
bežabojo aistrų, tad vokiečiai ir ypač vengrai, dvi „valstybinės 
tautos“, kurios labiausiai baiminosi Rusijos užpuolimo, dabar 
galėjo visą savo nepasitenkinimą, bemaž tokį pat aršų kaip ir 
1848-aisiais, nukreipti į Habsburgų monarchiją. Po Austrijos ir 
Rusijos susitarimo prasidėjo ilgų krizių, šįkart vidinių, laiko- 
tarpis; o kadangi tų krizių nepavyko įveikti, jos labiau nei visos 
kitos praeityje susilpnino monarchiją ir tokią nusilpusią ją už- 
griuvo nauja išorinė krizė, kuri prasidėjo 1908 metais. 

Didysis Badenio gestas sutapo su pavojaus dėl Artimųjų Ry- 
tų pabaiga, ojo padariniai pirmą kartą parodė Austrijos ir Ru- 
sijos susitarimo pasekmes. Tasai gestas - tai 1897 metų balan- 
džio 5 dienos įsakas, skelbiantis, kad nuo šiol visoje Bohemijoje 
„Vidinio bendravimo“ kalbos yra čekų ir vokiečių“. Tariamai 
lygiateisis, jis lėmė būtent čekų pergalę šioje abiejų tautų kovo- 
je. Mat 1868 metų seimo dekretu Bohemijos vokiškose mokyk- 
lose buvo uždrausta privalomai mokyti „antrosios provincijos 
kalbos“; o kadangi, kad gautum tarnybą, dabar buvo reikalau- 
jama mokėti abi kalbas, čekai Bohemijoje ir pastvėrė oficialių 
pareigybių monopolį. Badenis numetė tą įsaką be jokio paruo- 
šiamojo darbo: kaip ir Spalio diplomo rengėjai, jis nesugebėjo 
numatyti nei galimo Žmonių nepasitenkinimo, nei pritarimo. Ir 
nuoširdžiai dėl Austrijos besisielojanti bajorija, ir pats impera- 
torius dabar susidūrė su neišsprendžiama dilema: imperija ga- 
lėjo išsilaikyti tik tada, jeigu ją rems Austrijos tautos; tačiau su- 
sitaikiusios tautos kaipmat nušluotų ir aristokratų privilegijas, 
ir imperijos valdžią. 

Badenio įsakas įplieskė vokiečių, sunerimusių dėlbeišsprūs- 
tančio anksčiau turėto monopolio, pasipiktinimą, kuris tvenkėsi 
nuo 1879, o gal nuo 1866 metų. Bohemijos vokiečiai kreipėsi į 
visos Austrijos ir net į Vokietijos vokiečius. Štai čia pagaliau pa- 
sitaikė proga pasireikšti Schonereriui. Jo 1885 metais įkurta vo- 
kiečių nacionalistų partija tebuvo tūžminga ir triukšminga ma- 
žuma. Dabar Schūonereris stojo priešakyje vokiečių judėjimo, pa- 
sišovusio dar kartą įtvirtinti buvusią imperijos vienybę, kurios 
pagrindas - vokiečiai. Beje, pats jis turėjo kitą tikslą: vylėsi, kad 
sukurstytas vokiečių įtūžis išsprogdins imperiją ir atvers kelią 
didžiajai Vokietijai. Vokiečių tautybės piliečiai, Reichsrate „vals- 


28 Vokiečių kalba palikta susirašinėjimui su kitomis provincijomis ir su 
centrine valdžia, taip pat karo pajėgų administracijoje, pašte bei telegrafe ir 
finansų srityje. 

tybinei tautai“ atstovaujantys kalbėtojai elgėsi taip, tarsi būtų 
priespaudoje gyvenančios tautinės mažumos atstovai; prie jų pri- 
sidėjo ir nuosaikesni vokiečiai, net vokiečių socialdemokratai. 
Savo taktiką jie nusimėgdžiojo iš airių obstrukcijos Vestminste- 
ryje. Airiai troško nutraukti savo ryšius su Anglija; vokiečiai, 
bent jau teoriškai, norėjo išsaugoti stiprią imperiją - taigi viskas 
atvirkščiai: sakytum, parlamento nariai anglai griebtųsi obstruk- 
cijos metodo prieš airius. Reichsrato vokiečiai neturėjo nė tos 
airių nuovokos ir sumanumo, kurie airių reikalą darė kilnų; nuož- 
mūs chuliganai, jie buvo savęs verti „valstybinės tautos“ atsto- 
vai. Nacionalistinio įkarščio apimti Reichsrato nariai vokiečiai 
valandų valandas rėkavo ir trypė, trankė suolus ir svaidė į pir- 
mininką rašalines, kol galų gale buvo iškviesta policija ir padarė 
galą šitai atstovaujamosios valdžios parodijai. 

Schonereris ir jo bendrininkai iš Reichsrato metėsi į gatves. 
Vienoje, Grace, Zalcburge į demonstracijas pulkais išėjo turtin- 
gi, respektabilūs piliečiai ir savo tūžmastim nė kiek nenusileido 
1848-ųjų alkanoms minioms. Visoje Vokietijoje vyko mitingai, 
plaukte plaukė pritarimo laiškai. Žinomas istorikas ir kilniadvasis 
liberalas Mommsenas rašė: „Čekų smegenys nesupranta proto 
argumentų, bet supranta smūgius. Tai žūtbūtinė kova.“ Ši krizė 
parodė, kad Badenis toli gražu nėra tas, kuris galėtų, kaip iš jo 
buvo tikėtasi, išgelbėti Habsburgų monarchiją. Pripratęs turėti 
reikalų su neartikuliuotai savo nepasitenkinimą reiškiančiais ma- 
žarusių valstiečiais, dabar jis jautėsi bejėgis prieš minias gerai 
apsirengusių ir sočiai pavalgiusių vokiečių maištininkų. Bade- 
nis negalėjo šitų kapitalistų tramdyti su kariuomene ir bijojo 
kreiptis paramos į masinius krikščioniškojo socializmo ir social- 
demokratijos judėjimus, kuriuose mažiau būta tautinių aistrų. 
Jis visados manė, kad imperijoje gyvena XVIII amžiaus lygio be- 
žadžių valstiečių tautos; visuotinio pasipriešinimo jo autokra- 
tiškai valiai Badenis į savo veiklos padarinius nesumojo įkalku- 
liuoti. Šitie įvykiai sukrėtė visą Austriją, ir 1897 metų lapkritį 

Pranciškus Juozapas atleido žmogų, kuris buvo pašauktas iš- 
gelbėti imperiją. 

Masinės demonstracijos, reiklaujančioas atleisti Badenį iš mi- 
nistrų, neturėjo precedento nuo pat 1848-ųjų. Vokiečių naciona- 
listai tiesiog apstulbo dėl tokios greitos sėkmės, tačiau tos mi- 
nios, kurios ėjo paskui juos, ne mažiau dėl to išsigando. Todėl 
kad jeigu Schonereriui pavyktų įgyvendinti savo tikslą iki galo 
ir nuversti „valdžią“, tai vokiečių vidurinė klasė nukentėtų pati 
pirmoji ir skaudžiausiai. Schonereris geidė išdraskyti Habsbur- 
gų monarchiją ir jos teritorijas inkorporuoti į Hohencolernų Vo- 
kietiją. Šitai toli gražu neatitiko didžiosios daugumos Austrijos 
vokiečių siekių. Vienos gyventojai norėjo, kad Viena būtų di- 
džiosios Vokietijos imperijos sostinė, o ne kad nusmuktų iki pro- 
vincijos miesto. Maištas prieš Badenį buvo kulminacija viso to 
vokiečių nepasitenkinimo, kuris daugiau nei bet kas kitas lėmė 
Habsburgų monarchijos žlugimą. Vokiečiai neturėjo tiek stipry- 
bės, kad pajėgtų išlaikyti Austriją kaip tautinę vokiečių valsty- 
bę, tačiau nesutiko ir su tuo, kad ji virstų betaute valstybe. Jie 
negalėjo palenkti dinastijos, bet nedrįso ir nuversti; jie galėjo tik 
trukdyti, jei dinastija sumanydavo ką nors konstruktyvaus. 

Žimoma, dinastija nusipelnė žlugimo. Tik šito ir buvo galima 
tikėtis iš pastangų taip sutaikyti tautas, kaip tai padarė lenkų 
bajoras, neturintis jokios konstitucinės patirties. Pranciškus Juo- 
zapas bandė prisidengti tautų ir jų vadų neatsakingumu - taip 
iš paskutiniųjų jis stengėsi pateisinti savo dinastinę valdžią, ku- 
ri ir neleido tautoms įgauti politinės patirties. Imperatorius bu- 
vo geranoriškas, sielojosi dėl savo imperijos išsaugojimo ir net 
per daug rūpinosi savo valdiniais , tik vieno jis negalėjo - atsisa- 
kyti kad ir mažiausios dalies tos valdžios, kurią paveldėjo iš pro- 
tėvių. Visa Austrijos valstybės struktūra buvo suformuota apie 
Habsburgų dvarą, tačiau išlikti galėjo tik tuomet, jei dinastija 
nebūtų laikiusi jos savo vienos monopoliu. Čia ir yra paaiškini- 
mas, kodėl Austrija-Vengrija žlugo. Badenio įsakas buvo pas- 

kutinis mėginimas Austrijos tautinius konfliktus išvesti iš mir- 
ties taško; nors vėliau taip pat netrūko visokių planų reformuo- 
tis, Pranciškus Juozapas liovėsi tikėjęsis pasikeitimų į gera ir tik 
priešinosi pasikeitimams į bloga. XX amžiaus pradžioje visi di- 
nastijos veiksmai ir pastangos tebuvo gynyba. Po Badenio ji tik 
džiaugėsi galėdama apsaugoti savo pačios karstą. 


PENKIOLIKTAS SKYRIUS 


"VENGRIJA PO 1867-ŲJŲ: 
KALMANAS TISZA IR VENGRŲ 
SMULKIOJI BAJORIJA 


XX amžiaus pradžioje politinė krizė pratrūko tuo pačiu metu ir 
Austrijoje, ir Vengrijoje. Ir vienur, ir kitur jos priežastis buvo 
vidurinės klasės nacionalizmas: Austrijoje ji kilo dėl pramonės 
plėtros, Vengrijoje — dėl žemės ūkio nuosmukio. Pranciškaus 
Juozapo nusileidimas Vengrijos reikalavimams 1867 metais davė 
paradoksalų rezultatą: politinė vengrų bajorijos sėkmė sutapo 
sujos ekonominiu žlugimu. Jau lažo panaikinimas 1848 metais, 
paklusniai įvykdytas „Bacho husarų“, davė pradžią smulkio- 
sios bajorijos nuosmukiui; ojį užbaigė geležinkeliai ir Amerikos 
grūdų konkurencija. Smulkiųjų bajorų dvarai perėjo didikams, 
kurie iš lažo panaikinimo tik išlošė —- kapitalistiškai pertvarkę 
savo ūkius, jie galėjo konkuruoti su pasauliu. Po 1867-ųjų iki 
amžiaus pabaigos Vengrijoje nebeliko šimto tūkstančių nepri- 
klausomų žemės savininkų; trečdalį Vengrijos į savo rankas su- 
ėmė didikai, o penktadalį valdė 300 šeimų. 

Žemės netekusiai smulkiajai bajorijai visiškai neišnykti lei- 
do naujas Vengrijos valstybės pobūdis. Iki 1848 metų valstybės 
aparatą tesudarė Vengrijos kancleris Vienoje ir keletas klerkų jį 
pavaduojančioje valdžios įstaigoje Budapešte. Šie tik kopijavo 

ano raštus ir siųsdavo toliau į 63 komitatus, autonominius Veng- 
rijos vienetus, administraciškai valdomus - vien tik iš pomėgio 
— smulkiųjų bajorų. O valstybė, kurią vengrai iš Pranciškaus Juo- 
zapo atgavo 1867 metais, buvo išsišakojusi biurokratinė orga- 
nizacija, tokia pat kaip ir Austrijos, su valstybiniais geležinke- 
liais, valstybiniu paštu, valstybine sveikatos apsaugos sistema 
ir valstybiniu švietimu. Ir štai ši „Bacho husarų“ sukurtoji vals- 
tybė dabar įdarbino bežemę likusią smulkiąją bajoriją. Nors ko- 
mitatai vėl susigrąžino turėtąją istorinę autonomiją, tai mažai 
ką bereiškė; vienintelė nepriklausoma jų funkcija buvo nusta- 
tyti ir rinkti žemės mokestį, kažkada svarbiausią valstybės paja- 
mų šaltinį, dabar, kaip ir kitose šalyse, likusį įdomia atgyvena. 
Tipiškas XIX amžiaus pradžios smulkusis bajoras - tai neišsi- 
lavinęs ūkio savininkas, pažįstantis tik tradicinės teisės nor- 
mas, niekada nenukakęs toliau didžiausio savo komitato mies- 
to, o vienas kitas gal kokį kartą gyvenime dalyvavęs kaip de- 
putatas seime Bratislavoje. Tuo tarpu tipiškas XX amžiaus 
smulkusis bajoras - civilis valstybės tarnautojas, gyvenantis 
Budapešte, daugiausia, ką išlaikęs kaip nuosavybę, - tai savo 
šeimos namą, bet be žemės, nebent gaunantis tokią algą ir ky- 
šius, kad pajėgia subsidijuoti dar ir nepelningą dvarelį. Taigi 
istoriškai buvusi centralizuotos valstybės priešininkė, dabar 
smulkioji bajorija susitapatino su ja; iki prasidedant XX am- 
žiui, biurokratiniame aparate jau dirbo ketvirtis milijono Veng- 
rijos smulkiųjų bajorų. 

Savo komitatuose smulkioji bajorija įgijo gana menką admi- 
nistracinę patirtį; tikrąją bajorų kvalifikaciją priimant į valdi- 
ninkus sudarė tai, kad jie buvo vengrai. Kaip ir Austrijoje, tau- 
tinis klausimas virto kova dėl tarnybos vietų biurokratijoje; 
Vengrijoje ši kova buvo pradėta iš anksto. Suvokdama pavojų, 
kad ateityje teks dėl to varžytis su kitomis Vengrijos tautomis, 
vengrų smulkioji bajorija išdrįso nevykdyti 1868 metais priim- 
to Tautybių įstatymo, o priešingai, kad pasilengvintų savo tiks- 

lą, ėmė reikalauti iš visų kitataučių Vengrijos gyventojų išmok- 
ti vengrų kalbą. Nė viena tautinė mažuma negavo valstybinės 
mokyklos - ar pradinės, ar vidurinės — gimtąja kalba, o tos vi- 
durinės mokyklos, kurias turėjo įsisteigę patys slovakai, 1874 
metais buvo uždarytos; 1883 metais visose esamose mokyklose 
priverstinai įvesta vengrų dėstomoji kalba. Viršūnę šitokia po- 
litika pasiekė 1907 metais, kai buvo priimtas Apponyi'o pareng- 
tas Švietimo įstatymas, pagal kurį visi mokytojai privalėjo duo- 
ti ištikimybės priesaiką ir galėjo būti atleidžiami iš darbo, jeigu 
jų mokiniai nemokėjo vengrų kalbos. Panašiai vengrai reaga- 
vo į mažiausią kitų tautybių žmonių politinį aktyvumą - pa- 
šalindavo ir šiaip negausius tų tautų atstovus iš parlamento ir 
pasmerkdavo jų organizacijas. Šitokiais metodais vengrų smul- 
kioji bajorija išlaikė valstybinės tarnybos vietų ir laisvųjų pro- 
fesijų monopolį. XX amžiaus pradžioje 95 proc. valstybės parei- 
gūnų, 92 proc. komitatų pareigūnų, 89 proc. gydytojų ir 90 proc. 
teisėjų buvo vengrai. 80 proc. laikraščių ėjo vengrų kalba, o kiti 
— daugiausia vokiečių: trys milijonai rumunų turėjo 2,5 proc. 
laikraščių, du milijonai slovakų - 0,64 proc., o trys šimtai tūks- 
tančių mažarusių - 0,06 proc. Ieškodami kur įsidarbinti valdi- 
ninkais, vengrų bajorai patraukė taip pat ir į Kroatiją; o kadangi 
krašto administracijai ten vadovavo valdytojas vengras, tai Kro- 
atijos seimas buvo bejėgis ką nors padaryti. Iš Budapešto val- 
doma geležinkelio sistema pasitarnavo, kad visoje Kroatijoje pri- 
dygtų vengrų pareigūnų, o ir sąmoningai buvo naudojama dar 
labiau didinti kroatų bejėgystei: Vengrijos administracija nelei- 
do nutiesti tiesioginės geležinkelio atšakos tarp Zagrebo ir Vie- 
nos ir dirbtinai padarė Kroatijos geležinkelio sistemos centru 
Budapeštą. Net ir pats Kroatijos seimas iš dalies buvo padary- 
tas nevienalytis, nes 1887 metų rinkimuose leista dalyvauti lai- 
kinai Kroatijoje gyvenusiems vengrų pareigūnams, nors tuo me- 
tu jie jau turėjo ir namus, ir balsavimo teisę Vengrijoje. 
Nacionalizmas nebuvo vienintelis vengrų bruožas: kaip pa- 

rodė pergalė kovoje dėl dualistinės valstybės, vengrų politinė 
tauta pasižymėjo nepranokstamu meistriškumu. Žinodami, kad 
vengrai Vengrijoje sudaro mažumą, bajorai siekė savo pusėn 
palenkti vieną kitą kitatautį inteligentą, kad jų padedami galė- 
tų laikyti tas tautas bejėges. Jie kur kas labiau rūpinosi užbėgti 
užakių slovakų ir rumunų vidurinės klasės sujudimui negu kad 
skatinti savo pačių, tai yra vengrų, tautos savimonę ir nesuko 
sau galvos dėl vengrų valstiečių švietimo; pagaliau juk buvo 
aišku, kad nepriklausoma valstiečių partija - net ir pačių veng- 
rų - gali mesti iššūkį bajorijos monopoliui. Į vengrų valdančiąją 
klasę patekdavo ir kitų tautybių Žmonių, nors daugiausia tik 
vokiečių ir žydų. Vokiečiai, neberūpintys nei Vienai, nei tuo la- 
biau Vokietijai, toliau dominavo prekyboje ir pramonėje, tačiau 
neretai pamažu vengrėjo. Žydai, išsiveržę iš geto ribų, kaip ir 
smulkioji bajorija — iš savo komitatų, troško kuo greičiau susi- 
lieti su vengrų tauta ir davė Vengrijai talentų - tiek literatūroje, 
tiek mene, - kurių pati vengrų bajorija stokojo. 

Nė viena iš Vengrijos tautybių nebūtų sugebėjusi organizuo- 
tai priešintis. Tiesa, Transilvanijos rumunus visada drąsinamai 
palaikė Bukareštas, o serbai pietuose, nors padrąsinimų sulauk- 
davo mažai, bet žinojo esant nepriklausomą Serbiją. Tačiau Ru- 
munija po 1877-1878 metų karo kelis dešimtmečius gyveno bai- 
mėje, o Serbija pati 1881-1903 metais priklausė nuo Vienos. 
Vengrijos šiaurėje gyvenančių slovakų ir mažarusių padėtis bu- 
vo dar blogesnė, nes jie neturėjo tėvynės kitapus sienos, į kurią 
galėtų viltingai dairytis. Slovakai labiau nei kada nors savo is- 
torijoje laikėsi atstu nuo čekų. Atsisakyta bandymų sukurti ben- 
drą „čekoslovakų“ kalbą; tik slovakų protestantų mažuma iš- 
saugojo palankumą čekams. Vis dėlto šitie slovakai liuteronai, 
nors priešiški vengrams, įkvėpimo dažniau ieškojo ne Prahoje, 
o Vokietijoje. Negausūs slovakų veikėjai buvo katalikų kuni- 
gai; sudarę sąjungą su vengrų klerikalais, jie antisemitizmą pa- 
darė svarbiausiu slovakų nacionalizmo bruožu. Taigi slovakai, 

rodos, patvirtino visus tuos kaltinimus, kuriuos jiems metė 
vengrų ir vokiečių liberalai: jie buvo reakcionieriai, klerikalai, 
antisemitai ir lojalūs Habsburgams. Vengrai pasistengė, kad 
slovakų visuomenėje nebūtų pasaulietinės vidurinės klasės; 
šis vengrų sėkmingai pasiektas tikslas padarė slovakus - ir kol 
buvo Vengrijoje, ir vėliau, kai pasiekė nepriklausomybę, - po- 
litiškai nebrandžiausia ir neatsakingiausia tauta visoje Vidu- 
rio Europoje. 

Užkarpatės Rusios mažarusiai politinio gyvenimo turėjo dar 
mažiau. Tautinį jų gyvenimą saugojo tik unitų kunigai, ir šitoji 
unitų religija, kaip ir Galicijoje, atkirto juos nuo bet kokios pa- 
ramos. Ji atitolino juos nuo lenkų, lygiai kaip ir nuo carinės Ru- 
sijos; O apie nepriklausomą Ukrainą Vengrijos mažarusiai ne- 
drįso net svajoti. Tik vienas dalykas slovakams ir mažarusiams 
teikė prošvaistę: jie rado naują tėvynę - arba jos pakaitalą - Ame- 
rikoje. Jei jau valstietis ryžosi atsiplėšti nuo gimtosios Žemės, 
nebūta jokios priežasties, kuri sulaikytų jį artimiausiame mies- 
te; jam lygiai tas pat buvo, ar apsistoti čia, ar plaukti per vande- 
nyną. Todėl paskutiniais XIX amžiaus dešimtmečiais slovakai 
ir mažarusiai išsigabeno į Ameriką savo tautinę kultūrą, kurios 
neturėjo galimybių puoselėti Europoje. Kaip visi emigrantai, jie 
buvo labiau atsidavę savo tradicijoms negu likusieji šiapus; ta- 
pę turtingais „dėdėmis iš Amerikos“, jie grįždavo namo vado- 
vauti tautinei kovai amerikoniškais metodais arba rėmė ją ma- 
terialiai iš užjūrio. Negana to, imigrantai slavai pakeitė net ir 
pačių amerikiečių politinį požiūrį: demokratijos branginimo ide- 
alus jie papildė tautų apsisprendimo idėjomis ir taip pagrindė 
kelią Habsburgų likimą nulėmusiam Amerikos įsikišimui 1917 
metais. Taigi ir šia prasme vengrai gali pretenduoti esą svar- 
biausi monarchijos žlugimo kaltininkai. 

Kroatija sudarė ypatingų problemų ir vengrams, ir patiems 
kroatams. 1848 metais ir vėliau kroatai kovojo ne už tautines 
laisves, bet už istorines Kroatijos teises; laikinas Jellačičiaus su- 

sižavėjimas ilyrizmo idėja buvo vienas iš tų nepaprastų lūkes- 
čių, kurių tiek daug sklandė tais didžiais revoliucijos metais. 
Kroatijos bajorija anuomet pasikliovė imperijos globa, tad da- 
bar, Pranciškaus Juozapo palikta, negalėjo galvoti apie kokią 
nors naują užsienio politiką. Seime vyravo Teisingumo partija 
—jie toliau reikalavo Kroatijai „valstybingumo teisių“ ir gyveno 
tame išsvajotame viduramžiškų teisės normų pasaulyje, iš ku- 
rio vengrai jau buvo ištrūkę. Klerikali, konservatyvi ir prohabs- 
burgiškos orientacijos Teisingumo partija darė vienintelę nuo- 
laidą nacionalizmui - palaikė priešiškumą serbams, kurie, in- 
koroporavus 1868 metais „karinį pasienį“, sudarė ketvirtadalį 
visų gyventojų. Didžiausia prispaustos klasės ar tautybės pa- 
guoda, kai ji gali jaustis viršesnė už kitą, dar labiau prispaustą; 
todėl Kroatijos šeimininkai vengrai sąmoningai rodė palanku- 
mą čionykščiams serbams, kad nuteiktų prieš juos kroatus. Kai 
keletas Teisingumo partijos narių suabejojo vienintelės jos po- 
litinės veiklos — konfliktuoti su serbais - prasme, partijos dau- 
guma iš naujo įtvirtino save kaip Grynojo teisingumo partiją 
„grynumą“ čia riekia suprasti kaip menkiausios nuovokos apie 
tikrovę neturėjimą. Kaip paprastai, didžiausi tokio nelankstaus 
patriotizmo fanatikai buvo atsivertėliai: Grynojo teisingumo par- 
tijos lyderis Frankas iš tikrųjų buvo žydas, tapęs kroatu iš kleri- 
kalinio įkarščio. 

Kroatija, griežtos Vengrijos sienos dirbtinai atskirta nuo 
Austrijos ir netekusi savo uosto Rijekos, iki pat XX amžiaus bu- 
vo atsilikęs agrarinis kraštas. Ir vis dėlto Zagrebe formavosi 
modernių pažiūrų ir aukšto išsilavinimo vidurinė - profesiją 
turinčių Žmonių - klasė. 1874 metais Zagrebe atidarytas uni- 
versitetas, nors ir ne toks reikšmingas kaip Prahos; pagaliau ir 
inteligentai parodė turį savo tautinę politiką, ne tokią bevaisę 
kaip smulkiosios bajorijos ir į atsargą išėjusių karininkų, kurie 
iki tol sudarė „kroatų tautą“, reikalaujamos istorinės teisės. Šio 
naujo sąjūdžio vadas buvo Štrosmajeris - Djakovos vyskupas, 

valstiečio sūnus, aukštai iškilęs Bažnyčioje ir net dvare, kol dar 
nebuvo atsidavęs tautiniam reikalui. Būtent Štrosmajeris yra tik- 
rasis pietų slavų idėjos autorius ir jį galėtume laikyti pietų slavų 
tautos tėvu, jei tokia tauta būtų kada nors iš tikrųjų susidariusi. 
Ilyrizmo pradininkas Gajus puoselėjo mintį tik apie bendrą kal- 
bą; Štrosmajeris, žvelgdamas į priekį, kalbėjo apie bendrą kul- 
tūrą, o žvelgdamas atgal, siūlė gaivinti bendrą praeitį. Šį tikėji- 
mo slavų tautų vienybe aktą galima vertinti kaip aukšto lygio 
intelektinį tour de force. Istorija ir ankstesnė politinė priklauso- 
mybė serbus, kroatus ir slovėnus smarkiai atribojo vienus nuo 
kitų; juos skyrė ir religija, ir kultūra. Tiesą sakant, tik etnografai 
ir priešistorės specialistai galėjo atskleisti slavų tautų bendru- 
mą: štai kodėl ugdant pietų slavų savimonę tokia svarbi buvo 
tapusi archeologija ir kraštotyros muziejai. Serbai išpažino sta- 
čiatikybę, paremtą didinga, nors ir tolima Bizantijos praeitimi, 
kroatai ir slovėnai - kaltalikybę. Kroatija kažkada turėjo „isto- 
rinę“ valstybę; slovėnai sudarė dalį unitarinės Austrijos ir buvo 
atstovaujami Reichsrate; serbai, kentę turkų ir vengrų priespau- 
dą, pagaliau išsikovojo kad ir mažą, bet nepriklausomą valsty- 
bę. Kova prasiskynę kelią į laisvę, serbai ir toliau ketino kovoti 
tiek su turkais, tiek su Habsburgais; kroatai, nors irgi kovingi, 
stojo už Habsburgus ir savo „teises“ tikėjosi atgauti iš naujo 
atsiduodami Habsburgų globai. Kroatai niekino barbarus ser- 
bus ir jų balkaniškus papročius; bet iš tikrųjų tai serbų inteli- 
gentai impulsus savo kultūrai gaudė tiesiai iš Paryžiaus, o kro- 
atus tie impulsai, iškraipyti ir praradę subtilumą, pasiekdavo 
per vokiečius. 

Jokios kitos dvi tautos nebuvo taip labai supriešintos praei- 
ties. Tad pietų slavų idėją išprotavo intelektas, o ne subrandino 
tautinių santykių raida. Štrosmajeris buvo Habsburgų pasaulio 
Žmogus, net ir tada, kai maištavo prieš jį; nusivylęs tuščia di- 
nastijos idėja, jis puolė ieškoti kūrybiškesnės idėjos. Išsikėlęs tiks- 
lą suburti tautas draugėn, o ne išblaškyti po tautines valstybes, 

jis tikėjo, kad tai įmanoma padaryti kuriant bendrą kultūrą. Jo 
vadovaujami kroatai įkūrė akademiją - galingą ginklą tautinėje 
kovoje - ir pavadino ją Pietų slavų akademija; pats Štrosmajeris 
perleido jai savo unikalų ankstyvosios italų dailės rinkinį. Šis 
faktas aikvaizdžiai rodo intelektinį pietų slavų sąjūdžio pama- 
tą. Štrosmajeris apeliavo į lankantį meno galerijas visuomenės 
sluoksnį ir vylėsi, kad Italijos primityvistų paveikslai patrauks 
jį prie pietų slavų idėjos. Ir neapsiriko. Zagrebo vidurinės kla- 
sės inteligentai leidosi Štrosmajerio vadovaujami, tad Zagrebas 
tapo pietų slavų sąjūdžio lopšiu. Kroatija neturėjo šansų domi- 
nuoti pietų slavų sąjungoje, o Kroatijos „valstybingumo teisės“ 
niekaip nederėjo su pietų slavų nacionalizmu, kaip kad, pavyz- 
džiui, su čekų nacionalizmu derėjo Bohemijos „valstybingumo 
teisės“; todėl Zagrebo inteligentai pietų slavų idėjai atsidavė be 
jokių išskaičiavimų. To nepasakysi apie serbus - jie jau turėjo sa- 
vo valstybę ir nebuvo taip lengvai pasiduodantys italų primity- 
vistų įtaigai; serbai siekė konkrečių praktinių tikslų — išplėsti 
Serbiją, tad pietų slavų idėja nutarė pasinaudoti kaip pagalbine 
priemone šitam reikalui. Tikros tautinės valstybės šalininkai, 
jie tikėjosi pietų slavų sajungai, kad ir kokia ji būtų, primesti 
dinastiją, istoriją ir kultūrą; Kroatijos tradicijoms čia vietos tik- 
rai nebūtų likę. Tokia akivaizdi galima baigtis Kroatijos patrio- 
tus padarė didžiausiais pietų slavų idėjos priešais; panašus prie- 
šiškumas Belgrade buvo neįsivaizduojamas. Taigi Zagrebas tapo 
ir aktyviausia pietų slavų sąjūdžio reiškimosi vieta, ir opozici- 
jos prieš jį centru. 

Praktiškai serbai ir kroatai bendradarbiavo mažai. Serbijoje 
išvis nebuvo kroatų, o Kroatijoje šios abi tautos vien konflikta- 
vo ir varžėsi tarpusavyje. Sutartinai kroatai su serbais gyveno 
tik Dalmatijoje. Tai nebuvo nei vienų, nei kitų tėvynė, tad jie 
džiaugėsi liberaliomis Austrijos konstitucionalizmo sąlygomis. 
Dalmatijos kroatai, žinoma, nenorėjo susijungti su Kroatija, nes 
tuomet patektų vengrų valdžion, o serbai, kuriuos nuo Serbijos 


246 


KALMANAS TISZA IR VENGRŲ SMULKIOJI BAJORIJA 


skyrė Bosnija ir Hercegovina, negalėjo nė vilčių turėti susijung- 
ti su Serbija. Todėl čia jie susivienijo kaip pietų slavai prieš ita- 
lus. Taigi paskutinę Austrijos valstybininkų kartą taip labai bau- 
ginusi serbų ir kroatų koalicija radosi dėl Austrijos politikos ir 
niekad nebūtų susidariusi Serbijoje ir Kroatijoje. Tai buvo žmo- 
nių, laisvų nuo tradicijų ir jų tėvynėse tvyrančio nepasitikėji- 
mo, kūrinys, kaip kad „Čekoslovakijos“ idėja buvo Moravijoje 
gyvenančių arba dar toliau - Jungtinėse Valstijose - atsidūru- 
sių čekų ir slovakų kūrinys. Teoriškai prie pietų slavų priklau- 
sė ir slovėnai, bet jie gyveno atskirti griežtos Vengrijos sienos ir 
Viena jiems atrodė lengviau pasiekiama nei Belgradas ar net 
Zagrebas. Sąjungininkais kovoje prieš vokiečius ar italus jie lai- 
kė ne kroatus ar serbus, o čekus, ir norintiems išsaugoti šią są- 
jungą slovėnams reikėjo, kad Austrija išliktų unitarinė valsty- 
bė. Taigi pietų slavų reikalas priklausė nuo kroatų ir serbų san- 
tykių, o šių dviejų tautų niekad nebūtų pajėgę sutaikyti jokie 
kilnūs Štrosmajerio ketinimai (išskyrus Dalmatijoje), jei ne veng- 
rų šiurpios klaidos ir tautinis smurtas?*. 

Nacionalistinį vengrų bajorijos įkarštį kurstė ne vien siekis 
išsaugoti turimą valstybinės tarnybos vietų monopolį kitų tau- 
tinių mažumų sąskaita; kartu tai buvo naujas - ir lemiamas — 
ginklas tame kare, kurį smulkioji bajorija amžinai kariavo su 
didikais. Didikai, kosmopolitinių nuostatų dvariškiai, kurių 
stambūs ūkiai vos laikėsi, linko į kompromisą su Habsburgais 
jau nuo pat Satmaro sutarties laikų; smulkioji bajorija, retai iš- 
kišanti nosį iš savo komitatų, visada purkštavo prieš ryšį su 
Habsburgais. Tokia padėtis buvo 1848-aisiais: dauguma smul- 
kiosios bajorijos rėmė Kossuthą, o didikai su keliomis išimti- 
mis - tokiomis kaip Andrassy's - nuo jo nusigręžė. Tokia pati 
padėtis buvo ir laikotarpiu prieš įtvirtinant dualizmą: didi- 

32 Štrosmajeris savo pietų slavų programoje neaplenkė ir bulgarų. Vis dėlto 


per daug nukryptume nuo Habsburgų temos, jei bandytume aiškintis, kodėl 
Bulgarijoje ši kultūrinė idėja taip ir neįgavo politinio pobūdžio. 

kai, su jais ir Andrassy's, bei labiau apsišvietę bajorai rėmė 
Ded4ką, o dauguma smulkiosios bajorijos ėjo išvien su Kalmanu 
Tisza prieš kompromisą. Po 1867-ųjų viskas apsivertė. Didikai, 
užuot šunuodegaudami prašę iš imperijos dvaro žemės dova- 
nojimų, tapo nuo niekieno nepriklausomais plataus masto žemės 
kapitalistais, o smulkieji bajorai, supratę, kad paniurę burbėda- 
mi savo komitatuose nieko nepakeis, stojo vastybės tarnybon ir 
tapo nuo jos priklausomi. Dabar jau bajorijai buvo naudingas 
ryšys su Habsburgais, kad įtvirtintų Vengriją kaip didžiąją vals- 
tybę. Tačiau tuo pat metu jie norėjo, kad Habsburgai nesikištų į 
jų reikalus tvarkantis Vengrijoje, ir sutiko mokėti už šį savaran- 
kiškumą pagarbiu Karūnos prerogatyvų karyboje ir užsienio 
politikoje pripažinimu. Šio pokyčio simbolinė figūra ir tikrasis 
naujosios Vengrijos kūrėjas buvo Kalmanas Tisza. Jo partija su- 
sivienijo su Deako šalininkais, ir jis 1875 metais tapo ministru 
pirmininku. Nuo tada Tisza reiškėsi kaip ištikimas Pranciškaus 
Juozapo patikėtinis; joks kitas vengras nebuvo didesnis „dua- 
listas“ ir paklusnuolis užsienio politikos srityje už jį - praeityje 
opozicijos prieš kompromisą lyderį. Pavyzdžiui, per 1887 metų 
krizę dėl Bulgarijos Tisza gynė imperijos užsienio politiką nuo 
Andrassy'o išpuolių. 

Siekdami sutvirtinti savo padėtį, Tisza ir jo šalininkai smul- 
kieji bajorai negalėjo apeliuoti vien į savanaudiškumą: Kossut- 
ho įtaka buvo per giliai įsiskverbusi, o ir karti 1849-1867 metų 
laikotarpio patirtis nuolatos gaivino tautinius jausmus. Norė- 
dami įrodyti, kad, nepaisant pataikavimo Pranciškui Juozapui, 
yra tikri vengrai, Tisza ir jo „mameliukai“ be perstojo varė kampa- 
niją prieš kitas Vengrijos tautas. Tačiau vien kurstyti vengrų 
šovinizmą nepakako: visa centrinė Vengrija, kur gyveno veng- 
rai, ir toliau atkakliai laikėsi Kossutho nuostatų. Kad palaužtų 
jų užsispyrimą, Tisza netikėtai griebėsi „rinkimų geometrijos“. 
Vengrų gyvenamos rinkėjų apygardos buvo išpūstos, dažnai 
iki 10 000 balsuotojų; tuo tarpu tautinių mažumų gyvenamos 

padarytos mažos, kartais viso labo po 250 rinkėjų, o kadangi ir 
iš jų vos vienas kitas tesuprato vengriškai, sprendimą nulem- 
davo pustuzinis pareigūnų. Štai šitaip vengrams pavyko išlai- 
kyti monopolį pasitelkus į pagalbą nevengrų gyvenamas ne- 
proporcingai mažas rinkimines apygardas. 

Ši geniali sistema pakirto didikų ambicijas. Didikai tikėjosi, 
kad dualizmas pažers jiems garbingų ir pelningų postų; kaip ir 
Anglijos vigai, jie paskyrimus į aukštas valdžios vietas vertino 
kaip tam tikrą pašalpą aristokratijai. Deja, tas vietas pasičiupo 
beturčiai bajorai, didesni stropuoliai ir ne tokie išrankūs reikš- 
dami savo reikalavimus; tad didikai liko atstumti nuo valdžios. 
Po Andrassy o, kai šis paliko savo postą 1871 metais, joks didi- 
kas netapo ministru pirmininku; Tisza net nereikalavo, kad bū- 
tent vengrų didikas taptų Austrijos užsienio reikalų ministru, 
kai Andrassy's 1879 metais buvo atleistas ir iš šių pareigų. Di- 
dikų viltys atsisuko kitu galu. Jie ketino bendradarbiauti su 
smulkiąja bajorija prieš imperatorių, o išėjo taip, kad bajorija 
ėmėsi bendradarbiauti su imperatoriumi prieš juos pačius. Di- 
dikai neišmanė, ko stvertis. Jie nebegalėjo pasinaudoti senais 
metodais veikti per savo įtaką dvare: patys buvo pasistengę, 
kad Pranciškus Juozapas atsisakytų tiesioginės valdžios Veng- 
rijoje, ir dabar jis akivaizdžiai teikė pirmenybę Tiszai prieš aro- 
gantiškus, neatsakingus didikus. Be to, ir ekonominė politika 
vertė juos priešiškai vertinti ryšį su Habsburgais: jiems reikėjo 
didelių muitų už grūdus, kad neprarastų išpūstų pelnų iš savo 
stambiųjų dvarų, ir todėl kas dešimtį metų, kai tik būdavo at- 
naujinamas kompromisas dėl muitų, šokdavo skatinti Vengri- 
jos nepasitikėjimą Austrija. Savo žemės ūkio interesų gynimas 
Vengrijos didikus pavertė vengrų nacionalistais, lygiai kaip Prū- 
sijos junkerius —- vokiečių nacionalistais; tad vengrai, jau nekal- 
bant apie austrus, valgė brangią duoną, bet užtat „tautinio rei- 
kalo“ labui. 

Taigi didikams - pagal išsiauklėjimą kosmopolitams, isto- 

riškai nepriklausomos Vengrijos išdavikams - dabar teko var- 
žytis, kas labiau atsidavęs nacionalizmui, su kalvinistu dvari- 
ninku Tisza, kur kas tikresniu už juos vengru. Jie nepajėgė var- 
žytis sujuo „vidiniu“ šovinizmu: niekas negalėjo pranokti Tiszos 
ir jo „mameliukų“ Žygiais prieš kitas Vengrijos tautas. Vienin- 
telė Tiszos silpnybė buvo jo palankumas žydams; tuo bandė pa- 
sinaudoti grafas Aladaras Zichy's, klerikalios, antisemitinės 
Liaudies partijos lyderis. Tačiau nesėkmingai. Žydų prekybi- 
ninkas ir pinigų skolintojas, kilęs iš Galicijos, slovakus ir maža- 
rusius paveikė labiau negu vengrus, todėl tasai antisemitinis 
Aladaro Zichy'o įkarštis padarė jį slovakų gynėju. Tai nežadėjo 
jam vengrų malonės. Taip pat nieko nebuvo įmanoma pasiekti 
ir pasirinkus labiau idealistinę kryptį už Tiszos ar ginant tautų 
bendradarbiavimo politiką. „Vengrų tautą“ sudarė civiliai tar- 
nautojai, kaimo dvarininkai ir turtingi valstiečiai; nepasižymė- 
dami intelektu, kultūrą plėtoti jie paliko žydams, o šie, kaip at- 
sivertėliai, pasižymėjo ne mažesniu nepakantumu. Net De4ko 
nuosaikumas buvo grynai taktinis, ir į tokią jo taktiką dauguma 
vengrų atvirai šnairavo. Vengrų nacionalizmas turėjo pernelyg 
gilias šaknis istorijoje ir socialinėje aplinkoje, kad jam galėtų va- 
dovauti vidurinės klasės šviesuomenė; todėl čia ir negalėjo ras- 
tis tauri asmenybė, koks nors vengrų Štrosmajeris ar Masary- 
kas. Kai imperijos gyvavimo pabaigoje paskutinis iš didikų 
Mihaly Karolyi's paskelbė savo tautinės lygybės doktriną, jam 
pavyko tik vienas dalykas - tapti nekenčiamu didžiosios Veng- 
rijos priešu. 

Tad didikams, stojusiems į kovą prieš Tiszą, neliko kitos al- 
tenatyvos kaip tik „išorinis“ šovinizmas. Kadangi jie negalėjo 
laimėti kitų tautų „vengrinimo“ varžybų, nutarė savo patrio- 
tizmą nukreipti į užsienio politiką. Pavyzdžiui, Andarssy's 1887 
metais užsipuolė Kalnoky'į, kam tas nestoja į karą su Rusija ginti 
Bulgarijos, nors pats 1878 metais irgi nestojo į karą su ja ginti 
Turkijos. Tačiau Rusija buvo tik antras Kossutho priešas. Pir- 

mas buvo dinastija. Ir dabar didikai, Kossutho priešininkai 
1848-aisiais, perėmė jo kovą su dinastija — vienintelę kovą, kur 
Kalmanas Tisza su jais negalėjo varžytis. Tisza ir smulkioji ba- 
jorija ėmėsi ginti dualizmą. Andrassy's, dualizmo kūrėjo sūnus, 
Apponyi's, iš kartos į kartą Habsburgų diplomatais buvusios 
šeimos palikuonis, vėliau ir Mihaly Karolyi's, Satmaro sutarties 
sudarytojo palikuonis - visi jie stojo už „asmeninę uniją“, rei- 
kalaudami Vengrijai atskiros kariuomenės, o tai reiškia, kad ir 
atskiros Vengrijos užsienio politikos. Kossuthas tremtyje ilgai 
prieštaravo šiai programai ir gynė laisvos nuo Habsburgų Du- 
nojaus konfederacijos idėją. Didikų tai nesuturėjo. Jie pasisavi- 
no Kossuthą po mirties 1894 metais. Kossutho palaikai buvo 
iškilmingai parvežti į Budapeštą, o kartu grįžęs jo niekuo nežy- 
mus sūnus iškeltas į Nepriklausomybės partijos lyderius. Didi- 
kų patriotizmo proveržį paskatino žemės ūkio sunkumai; prieš 
pat amžiaus galą jie pasiekė viršūnę. Susidūrę su valstiečių maiš- 
tavimais, įbauginti žemės ūkio darbininkų sąjungos, didikai ne- 
pasitenkinimą nuo stambiųjų dvarų nukreipė į Hofburgą, o visų 
Vengrijos bėdų priežastimi paskelbė vokiečių kalbos vartojimą 
kariuomenės vadovybėje. Be to, 1897 metų gegužės Austrijos ir 
Rusijos susitarimas pašalino pretekstą antirusiškai politikai. Ar- 
timuosiuose Rytuose Rusijos pavojus nebegrėsė, todėl visi di- 
dikų patriotizmo smūgiai užgriuvo dinastiją. 

Konstitucinės vyriausybės griuvimas ir Badenio nesėkmė 
Austrijoje išblaškė paskutines didikų dvejones. Nebereikėjo bi- 
joti, kad vieningos Austrijos pajėgos bus mobilizuotos prieš 
juos. Be to, turint omeny, kas dėjosi Reichsrate, aišku, kad ne- 
galėjo būti priimtas 1897 metais numatytas atnaujinti Muitų 
susitarimas; todėl teko pratęsti senąjį iki 1903 metų. Dėl to 
Vengrijai pasipylė nauji atsiprašymai ir naujos žodinės nuo- 
laidos: Pranciškus Juozapas liovėsi būti imperatoriumi-kara- 
liumi viename asmenyje ir tapo imperatoriumi bei karaliumi 
dviejuose asmenyse. Per visą tą Austrijos sumaištį atrodė 

neįmanoma, kad Pranciškus Juozapas mėgintų kaip nors at- 
remti išpuolius prieš dualizmą, tad visu rimtumu imta protes- 
tuoti prieš bendrą kariuomenę. Štai šitaip, praėjus trisdešimčiai 
metų nuo kompromiso sudarymo, Austrijoje žlugo konstituci- 
nė vyriausybė, ir ryžtinga Vengrijos parlamento dauguma me- 
tė iššūkį dualizmui. Austrijos krizė atvėrė duris visos imperijos 
krizei. Vokiečiai, ligšiolinė „valstybinė tauta“, sukėlė pirmąją; 
vengrai, vis dar „valstybinė tauta“, pasistengė, kad kiltų antro- 
ji. Ir nė viena iš šių privilegijuotųjų tautų nesuprato, kad keleto 
kroatų inteligentų galvose bręsta trečioji krizė —- vengrų prie- 
spaudos ir dinastijos nusigręžimo nuo Kroatijos rezultatas. Per 
ateinančius dešimt metų pietų slavų klausimas užtemdė Aust- 
rijos konstitucinės sistemos sutrikimus bei vengrų reikalavimus; 
nepraėjo nė dvidešimt metų, ir pietų slavai padarė galą Habs- 
burgų dinastijai, vokiečių viršenybei ir didžiajai Vengrijai. 


ŠEŠIOLIKTAS SKYRIUS 


PRETENZIJA Į DEMOKRATIJĄ: 
HABSBURGŲ MONARCHIJOS 
BOBŲ VASARA, 1897-1908 


Badenio atstatydinimas Austrijoje, protestų banga prieš bendrą 
kariuomenę Vengrijoje - šie įvykiai užbaigė dinastijos 1867 me- 
tais pradėtą partnerystę su vokiečių vidurine klase ir vengrų 
smulkiąja bajorija. Nebelikus išorės pavojaus, „valstybinės tau- 
tos“ galėjo vėl ištraukti į dienos šviesą ir parodijuoti 1848 metų 
programas. Šįkart dinastijos reakcija buvo ramesnė nei 1849 me- 
tais ir, kaip paaiškėjo, veiksmingesnė: „valstybinėms tautoms“ 
reikėjo dinastijos, nes tik ji palaikė jų reikšmingumą, todėl reali 
grėsmė prarasti dinastijos paramą nesunkiai galėjo padaryti jas 
sukalbamas. Pranciškus Juozapas dvejojo, ar griebtis tokių gra- 

sinimų: jis niekada niekuo netikėjo, išskyrus ginkluotąsias pajė- 
gas, o dabar nebetikėjo nė jomis. Anuomet, kai imperatoriaus 
soste sėdėjo silpnaprotis Ferdinandas, žmonės skaičiavo mėne- 
sius ir dienas, kol Pranciškus Juozapas taps pilnametis ir Aust- 
rija, gavusi jauną, energingą imperatorių, bus išgelbėta. Dabar, 
kai Pranciškus Juozapas paseno, visi laukė, kad jis mirtų, o Aust- 
riją imtųsi gelbėti jaunas, energingas įpėdinis. Pirmasis iš tų lau- 
kiamų gelbėtojų buvo vienturtis Pranciškaus Juozapo sūnus Ru- 
dolfas: ganėtinai kritiškai vertindamas valstybės tvarkymą, jis 
imperiją ketino gelbėti smarkiai padidindamas vokiškojo libe- 
ralizmo dozę ir būtų puikiai sutaręs su Frydrichu III, kuris pa- 
našiai planavo pasielgti Vokietijoje. Savo paties ir kitų laimei, 
Rudolfas nusižudė. Naujas gelbėtojas, pradėjęs rodyti savo kri- 
tišką balsą amžiaus pabaigoje, buvo imperatoriaus sūnėnas 
Pranciškus Ferdinandas. Ūmaus būdo, reakcionierius ir auto- 
kratas, Pranciškus Ferdinandas suderino pamišėliškai atkaklų 
siekimą dinastinės valdžios ir vedybas su nekarališko kraujo 
moterimi, pamynus po kojomis visas dinastijos normas. Jo poli- 
tinės nuostatos buvo persunktos klerikalizmo. Nors agresyviai 
despotiškas, Pranciškus Ferdinandas ketino pasitelkti krikščio- 
nius socialistus prieš vokiečių vidurinę klasę, ir slovakų bei 
rumunų valstiečius prieš vengrų bajoriją. Dar vėliau pareiškė 
pritariąs federalizmui: iš tikrųjų tą federalizmą jis suprato ne 
kitaip kaip tik provincijų autonomijos išplėtimą bei Spalio di- 
plomo atnaujinimą, bet jokiu būdu ne tautinių laisvių įtvirtini- 
mą. Kaip ir visi konservatyvūs jo pirmtakai, Pranciškus Ferdi- 
nandas ėmė nekęsti tautinių judėjimų, vos tik jie tapo demokra- 
tiniai; čekus ir vidurinės klasės kroatus laikė tokiais pat savo 
priešais kaip ir vokiečius. Pranciškus Juozapas irzo dėl jo kiši- 
mosi ir mojo ranka į jo planus, tačiau nuolatinė kritika galiau- 
siai privertė jį pasipriešinti sūnėnui, juolab kad to reikalavo 
vengrai. 

Po Badenio Austrija išgyveno trejų metų tarpuvaldį, kai vie- 

nas kitą stulbinamu greičiu keičiantys ministrai mėgino, grieb- 
damiesi įmantriausių triukų, surinkti į krūvą Badenio visiems 
laikams išblaškytas skeveldras. Kaip Badenis savo laiku būtų 
norėjęs, kad sugrįžtų Taaffės „švelnaus nepasitenkinimo“ me- 
tas, taip dabar šitie ministrai po jo daug ką būtų atidavę už tai, 
kad sugrįžtų tos lengvos dienelės, kai tautinės partijos pliekėsi 
dėl Celės mokyklos. Ministrai nebesvajojo „išspręsti“ tautinio 
klausimo; didžiausias jų siekis buvo atkurti tvarką Reichsrate, 
kad jo nariai nebemėtytų į pirmininką rašalinių. Neįmanomas 
buvojoks „sprendimas“: vokiečiai nesiliaus kėlę riaušių tol, ko! 
nebus atšauktas Badenio įsakas; čekai ims kelti riaušes, jei jis 
bus atšauktas. 1898 metų pradžioje Austrijos vyriausybė pasiū- 
lė kompromisą: čekų ir vokiečių kaip „vidinio bendravimo“ kal- 
bos bus vartojamos tik tautiškai mišriuose Bohemijos rajonuo- 
se, ir mokėti jas abi reikės tik tuose rajonuose tarnaujantiems 
pareigūnams. Šitokia išeitis neįtiko nė vienai tautai: čekai rei- 
kalavo „istorinės“ Bohemijos vienybės; vokiečiai išsigando, kad 
mišrios gyventojų sudėties rajonai išsprūs jiems ir atiteks če- 
kams. Ir vieni, ir kiti kompromisą atmetė. Čekai pasitenkino tuo, 
kad Badenio įsakas liko neatšauktas - jis neturėjo praktinės reikš- 
mės, kadangi mokėti abi kalbas galima buvo reikalauti tik iš 
naujų į tarnybą stojančių pareigūnų. O vokiečius pavyko nura- 
minti pažadėjus, kad įsakas arba bus peržiūrėtas, arba panai- 
kintas anksčiau, nei pradės galioti praktiškai. 

Didžioji dauguma vidurinės klasės vokiečių, nors karšti na- 
cionalistai, pasijuto sukrėsti atsitokėję ir suvokę, kad leidosi va- 
dovaujami Schonererio, - ir iš tikrųjų Schonereris niekados dau- 
giau nebepatyrė tokios sėkmės kaip 1897 metais. Jis su nedidele 
grupe savo šalininkų ėmė atvirai reikšti priešiškumą Habsbur- 
gams ir viskam, kas turėjo kokį nors ryšį su dinastija; skelbė, 
kad Habsburgų imperiją reikia suskaldyti, ir visaip puolė kata- 
likybę - dinastijos religiją. Atsiriboję nuo Schėonererio, nuosai- 
kieji vokiečių veikėjai 1899 metais sukūrė Sekminių programą 

- tai svarbiausia vokiečių siekių deklaracija tarp 1882 metų Linco 
programos ir 1915 metų Velykų programos. Kitaip nei Linco 
programa, ši išreiškė ištikimų imperijai ir norinčių ją išsaugoti 
bei stiprinti vokiečių požiūrį. Šie vokiečiai prisitaikė vieną Lin- 
Co programos nuostatą — jie irgi siūlė atskirti nuo Austrijos dvi 
provincijas su labai negausia vokiečių tautine mažuma, kurios 
be jokių nuostolių gali būti atiduotos tvarkytis istorinėms tau- 
toms; taigi Galicijai ir Dalmatijai ši programa žadėjo laisvą savo 
tautinių kalbų vartojimą: vienai - lenkų, kitai - italų“. Visose 
kitose Austrijos dalyse tautoms turį būti leista vartoti gimtąją 
kalbą savo vietinėms reikmėms (ką jos ir taip darė), o vokiečių 
turinti likti „kalba patogumo dėlei“. Sekminių programa buvo 
akivaizdus vokiečių Biederkeit pasireiškimas: vokiečiai teikėsi 
parodyti malonę lenkams bei italams ir labai neteisingai elgėsi 
su mažarusiais ir kroatais; išskyrus šitai, vienintelis dalykas, dėl 
kurio jie nusileido, - tai, kad vokiečių kalbą iš buvusios „vals- 
tybinės“ pažemino iki „kalbos patogumo dėlei“ statuso. Aišku, 
kad po visų tų riaušių 1897-aisiais būtų buvę sunku ką nors 
įtikinti vokiečių esant aukščiausios kultūros kalbą. 

Vis dėlto Sekminių programa lyg ir žymėjo vokiečių norą 
grįžti prie konstitucinės politikos ir visiems bendrai ieškoti 
„Sprendimo“. Kad vokiečiai nurimtų, 1899 metų spalį Badenio 
įsakas buvo atšauktas ir vokiečių kalba vėl pripažinta vieninte- 
le „vidinio bendravimo“ kalba (tokia ji praktiškai visada ir bu- 
vo). Tuo tarpu čekai būtent įsako numatytą, o ne prieš tai buvu- 
sią tvarką laikė atskaitos tašku, tuo status guo, nuo kurio turėtų 
būti tęsiamos derybos; jie norėjo patys teikti nuolaidas, o ne ko- 
voti dėljų. Todėl dabar atėjo čekų eilė griebtis obstrukcijos; prieš 
akis jie turėjo gerą vokiečių pavyzdį, iš kurio ir pasimokė: vėl 
dundėjo nuo kumščių suolai ir skraidė rašalinės, o padorių če- 


*0 Šios „nuolaidos“ iš tikrųjų buvo nuolaidos tik viršesniosioms tautoms; 
tautinio teisingumo čia būta mažai. Lenkų dauguma Galicijoje turėjo labai 
menką persvarą, o italai Dalmatijoje sudarė tik 3 proc. gyventojų. 

kų minios išėjo į Prahos gatves. Badenio įsako atšaukimas už- 
baigė ne tik trumpą Badenio epizodą politikoje; jis užbaigė ir 
konstitucinį Austrijos vidurinės klasės gyvenimo tarpsnį. Pran- 
ciškus Juozapas liovėsi sukęs galvą, kokios sudėties sudaryti 
ministrų kabinetą, kad juo pasitikėtų Reichsrato dauguma; nu- 
stojo jis vykdyti ir konstitucijos nuostatą, reikalaujančią gauti 
Reichsrato sutikimą dėl mokesčių politikos. Nuo tada, kai buvo 
atleistas Taaffe, visas ministrų pareigas atliko nuolatiniai pa- 
reigūnai. 1900 metais Pranciškus Juozapas išvis atsisakė parla- 
mentinės vyriausybės ir vadovauti departamentams paskyrė 
biurokratus. Dabar ministru pirmininku vadinamas vyriausia- 
sis biurokratas prie savo kitų pareigų naštos pridėjo šiokį tokį 
kontaktavimą su Reichsratu. 

Naują sistemą sugalvojo ir įdiegė Koerberis, nuolatinis pa- 
reigūnas, 1900 metais tapęs ministru pirmininku. Kaip ginklu 
Koerberis pasinaudojo 1867 metų konstitucinių įstatymų 14 
straipsniu, kuris įgaliojo imperatorių esant reikalui išleisti „ypa- 
tinguosius nurodymus“. Dabar viskam, pradedant biudžetu, 
prireikė šitų „ypatingųjų nurodymų“. Teoriškai Reichsrato dau- 
guma galėjo su jais nesutikti. Tačiau Koerberis to nebijojo: neįti- 
kėtina buvo, kad Reichsrate galėtų susidaryti dauguma, vieninga 
šiuo klausimu, kaip, beje, ir bet kuriuo kitu. Šiaip ar taip, Koer- 
beris sugebėjo partijoms įtikti vietinės reikšmės nuolaidomis, 
pavyzdžiui, mokyklų statyba, geležinkelių ir kelių tiesyba - dar 
ciniškesnė austriška versija tos „ranka ranką plauna“ politikos, 
kuria tuo pat metu Vokietijoje stengėsi įsitvirtinti Būlowas. 
Reichsratas tebuvo reikšmingas tik kaip susitikimų vieta, kur 
suėję Koerberis ir partijų lyderiai galėjo derėtis; jis neturėjo jo- 
kios įtakos politikai, o Reichsrato nariai neturėjo vilčių padary- 
ti valstybinę karjerą. Jie gavo labiausiai Vidurio Europos politi- 
kų trokštamą dalyką - būti nuolatinėje, bergždžioje opozicijoje. 
Koerberis norėjo įtraukti keletą politikų į savo vyriausybę, kad 
pridengtų jos akivaizdų biurokratinį pobūdį, tad pasiūlė parei- 

gas keletui vokiečių lyderių. Jų atsisakymas parodė, kad politi- 
kai yra linkę likti opozicijoje, ir užkirto kelią kokiam nors kon- 
stitucinės vyriausybės atgimimui Austrijoje: „Vokiečių partijos 
privalo nepriimti paskyrimo ministru be portfelio, siekdamos 
ginti vokiečių interesus prieš ministrą pirmininką; bet jei koks 
vienas ir sutiks, tai nebus laikoma casus belli". 

Koerberis, kaip visi jo pirmtakai biurokratai nuo Bacho lai- 
kų, nuoširdžiai vylėsi, kad kada nors ateityje bus grįžta prie 
konstitucinių valdymo formų. 1902 metais jis įvykdė biudžetą 
ir pagaliau pasirašė teisėtą Muitų susitarimą su Vengrija. Pana- 
šių sėkmingų veiksmų vėliau nebepakartojo. Politikai kratėsi 
atsakomybės balsuoti už biudžetą ar net ir prieš jį. Reichsratas 
vėl atnaujino savo „teatrą“; vyriausybė tapo „laikinoji“, kaip ir 
1849 metais. Per penkiasdešimt metų niekas nebuvo padaryta, 
nebent tik tai, kad pavyko išlaikyti nežlugusią Habsburgų mo- 
narchiją. Metternichas ir prieškovio žmonės Koerberio Austri- 
joje būtų pasijutę visai kaip namie. Reichsratas prarado politinį 
svorį ir reikšmę; likimo ironija, bet tai sumažino tautinę įtampą 
ir kai kuriose provincijose leido užglaistyti tautinius prieštara- 
vimus. Žmonės suprato, kad atėję į Reichsratą su savo skriau- 
domis ir nuoskaudomis vis vien nieko nepeš, tad rado protin- 
giausią, kokią tik galėjo, išeitį, - gyventi santaikoje. 

Didžiuoju tų metų laimėjimu laikytinas kompromisas Mo- 
ravijoje, vietinio seimo priimtas 1905 metais. Moravija tautiniu 
pagrindu padalyta į rajonus, administruojamus to rajono gy- 
ventojų daugumos kalba*!; didžiausia naujovė buvo balsavimo 
pagal asmens tautybę principas, kuris leido čekui visada bal- 
suoti kaip čekui, o vokiečiui - kaip vokiečiui, nesvarbu, kuria- 
me rajone jis gyventų; nebeliko reikalo šioms dviem tautybėms 
varžytis dėl įtakos seime, nes jame nuo šiol buvo nustatytas ne- 
kintamas vietų paskirstymas - 73 čekai ir 40 vokiečių. Įgyven- 


*1 Tačiau buvo garantijos ir mažumoms; taip pat numatytos sąlygos, dėl 
kurių mažuma gali kreiptis ne į rajono, 0 į provincijos teismą. 

dinus šią protingą idėją, Moravijoje baigėsi tautinė nesantaika 
— pamokomas pavyzdys kitoms Austrijos provincijoms. Į seimo 
nario tautybę nustota žiūrėti kaip į savo tautos valios reiškėją, 
dabar užteko asmeniškesnių apibūdinimų, tarkim, pagal žmo- 
nių gymio šviesumą ir pan.; šitoks požiūris kai kam atrodė nie- 
kinamas, ypač Renneriui ir kitiems socialistams, kurie naciona- 
lizmą laikė įkyriu kliuviniu kelyje į „didžiąją Laisvosios preky- 
bos imperiją“ — išskyrus, žinoma, tada, kai tekdavo skirstytis 
pareigas Socialdemokratų partijos viduje. Moravijos kompro- 
misas tikrai parodė, kaip vienoje provincijoje gali sugyventi dvie- 
jų skirtingų tautybių Žmonės, bet neparodė, kaip dvi tautos ga- 
lėtų suderinti savo susikertančius istorinius siekius. Moravija 
nebuvo kokia nors šventenybė vokiečiams; nebuvo tokia ir če- 
kams, nepaisant prieš tūkstantį metų klestėjusios Moravijos 
karalystės; jie tiesiog gyveno Habsburgų sukurtame administ- 
raciniame vienete, ir tiek. Nei čekai, nei vokiečiai Moravijos ne- 
laikė savo tėvyne. Čekų tėvynė - Bohemija, vokiečių - visa ne- 
aprėpiama Vokietija, tad nenuostabu, kad ir vieni, ir kiti nesun- 
kiai ryžosi šitam kompromisui. Moravijos čekus dėl to kaipmat 
užsipuolė Prahos čekai, kam tie, girdi, suardę istorinių „Šv. Vac- 
lovo žemių“ vienybę; Moravijos vokiečiai savo ruožtu apkal- 
tinti pamynę po kojų istorinę vokiečių misiją. Aikštingai įsižei- 
dę dėl Bohemijoje gyvenančių tautiečių priekaištų, Moravijos 
čekai ir vokiečiai pasijuto dar artimesni; beje, patys net ir labai 
būtų pasipiktinę, jei tie patys jų tautiečiai, ar čekai, ar vokiečiai, 
būtų atsisakę pretenzijų į Bohemiją ar bent į jos dalį, kaip į savo 
tėvynę. 

Dvi tautos viena šalia kitos gali sugyventi draugiškai, jeigu 
jų tautinių skirtumų neaštrina istorijų ir kultūrų konfliktas. Šis 
principas, akivaizdžiai parodytas Moravijoje, lygiai taip pat pui- 
kiai pasitvirtino Bukovinoje, Galicijos atskirtoje nuo Austrijos 
ir visų užmirštoje provincijoje. Bukovinos savo tėvyne irgi ne- 
laikė nė viena iš ten gyvenančių tautybių, neturėjo ši žemė ir 

istorijos, kurią jos būtų galėjusios savintis. Rumunai ir mažaru- 
siai buvo tautos be praeities; vokiečiai, nepaisant savo vokiškos 
misijos, jautėsi užslopinti kaimynų - arogantiškų Galicijos len- 
kų ir Vengrijos vengrų. Bukovina perėmė ir sėkmingai pritaikė 
Moravijos balsavimo pagal asmens tautybę principą ir nustatė 
griežtą tautybių proporciją seime. Panaši sistema veikė, tik ne 
taip oficialiai, Tirolyje tarp italų ir vokiečių, tačiau dėl kitų prie- 
žasčių: italai tenorėjo vieno - būti palikti ramybėje, kol galės 
prisijungti prie tautinės Italijos, ir vokiečiai paliko juos ramybė- 
je, jei tik tie nebandė kištis į vokišką Tirolio pobūdį. 

Slovėnai, pleištu įsispraudę tarp italų ir vokiečių, šliejosi prie 
čekų ir mėgdžiojo juos nuo pat Schmerlingo laikų. Vis dėlto tik- 
roji abiejų tautų padėtis skyrėsi. Čekai turėjo praeitį, nors vė- 
liau ji buvo aptemdyta, ir toji praeitis leido jiems priklausyti 
prie „istorinių“ provincijų; tuo tarpu slovėnai praeities turėjo 
mažiau nei kuri nors kita Habsburgų monarchijos tauta, išsky- 
rus mažarusius, O kėlė tokius pat tautinius reikalavimus. Kita 
vertus, čekai, nepaisant „istorinės“ didybės, neturėjo savo, tai 
yra tik jiems vieniems priklausančios, provincijos; o slovėnai 
visai atsitiktinai turėjo Krainą, kuri buvo grynai slovėniška — 
kaip Aukštutinė ir Žemutinė Austrija buvo vokiškos. Šiaip ar 
taip, Kraina slovėnams bent jau atstojo tėvynę, kur jie netruk- 
domi puoselėjo savo kultūrą ir patys vieni užėmė vietinės val- 
džios postus. Jų kultūra nebuvo aukšto lygio, bet tai ne jų kaltė; 
slovėnai neturėjo universiteto (įkūrė jį tik žlugus Habsburgų 
monarchijai), todėl jų keliami reikalavimai neprašoko viduri- 
nės mokyklos lygio - jie džiaugėsi nereikšmingais postais pro- 
vincijos viduje ir nereikalavo dalytis imperijos postais. Para- 
doksas, bet Krainos laisvė buvo neparanki slovėnų mažumoms 
Štirijoje ir Karintijoje, kurioms teko laikytis prieš sąmoningą ir 
nuolatinę germanizacijos politiką; mat galimybė gauti tarnybą 
išviliodavo į Krainą net ir tuos kelis, kurie atsirasdavo, slovėnų 
lyderius. Štirijoje beveik visiškai agrariniame krašte, kova dar 


259 


HABSBURGŲ MONARCHIJA 


buvo ne tokia nuožmi. O Karintija turėjo pažangią geležies pra- 
monę, be to, per ją ėjo svarbi geležinkelio atšaka į Triestą; šią 
sritį vokiečiai planavo paversti visos Vokietijos koridoriumi, jun- 
giančiu juos su Viduržemio jūra, todėl ryžtingai ir be skrupulų 
elgėsi su vietinėmis tautinėmis mažumomis. Čia vokiečiai bu- 
vo suinteresuoti išlaikyti esamas provincijų ribas ir gindami šį 
požiūrį pasitelkė Bohemijos čekų prieš juos pačius iškeltus ar- 
gumentus; o slovėnai, nors ir neturėdami jokios vilties, troško, 
kad provincijų sienos būtų pakeistos pagal tautinių bendruo- 
menių gyvenamus plotus, - programa, kuri nebuvo įgyvendin- 
ta netir po Habsburgų monarchijos žlugimo bei dviejų pasauli- 
nių karų. 

Patiriamos skriaudos Karintijoje ir Štirijoje nenuteikė slovė- 
nų prieš Austriją: būtent Vienoje jie ieškojo užtarimo, ir toji Vie- 
nos globa, kad ir kokia menka, privertė vietinius vokiečius tapti 
„Irendistais“, Schonererio sekėjais, kurie dėjo viltis į Vokietiją, 
kad ši išvaduotų juos iš Austrijos imperijos gniaužtų. Dar la- 
biau glaustis prie Habsburgų slovėnus vertė ir kitas priešas — 
pajūrio provincijose gyvenantys italai; konfliktas su jais padarė 
šį regioną miniatiūriniu klasikiniu tautinių problemų pavyzdžiu. 
Trys provincijos - Gorica, Istrija ir laisvasis miestas Triestas — 
geografiškai, bet ne istoriškai, sudarė vienetą. Slovėnai čia buvo 
daugiausia valstiečiai, o italai priklausė aukštesniam miestie- 
čių sluoksniui, ir net Trieste gyventojų dauguma, nors italakal- 
bė, iš tikrųjų turėjo slovėniškas šaknis. Laikui bėgant ir pamažu 
nykstant skirtumui tarp istorinių ir neistorinių tautų, Triestas 
būtų, be abejonės, tapęs slovėnišku miestu, kaip Praha tapo če- 
kiška, o Budapeštas - vengriškas; slovėnų nelaimė, kad per vė- 
lai pabudo jų savimonė. Italai, suprasdami, kad jų dauguma 
yra fiktyvi ir atsitiktinė, mosavo turto ir aukštesnės kultūros 
argumentais, tais pačiais, kuriais ir vokiečiai svaidėsi Bohemi- 
joje; beje, aukštesnė kultūra ir čia buvo pademonstruota su to- 
kiu pat įniršiu ir netolerancija. Pagaliau italus mažai jaudino 

tautinis teisingumas: jie siekė viršenybės net Dalmatijoje serbų 
ir kroatų atžvilgiu, nors ten tesudarė 3 proc. visų gyventojų. 

Italų ir sovėnų konfliktas Trieste primetė dinastijai dar vie- 
ną sunkią problemą. Italai buvo istorinė tauta; kaip ir kitų vir- 
šesniųjų tautų, taip ir italų tautiniams siekiams dinastija prieši- 
nosi, bet kalbėjo su jais ta pačia politine kalba**. Vis dėlto, nors 
tautinė Italijos valstybė susitaikė su Habsburgų monarchija įsto- 
dama į Trilypę sąjungą, italai ir toliau liko griaunamoji jėga im- 
perijoje. Dinastijai nepavyko su jais rasti bendros kalbos, kaip 
radoją su lenkais: italų irendistai, be pietinės Tirolio dalies, ran- 
kas tiesė ir į Triestą, norsjis Italijai nepriklausė nei geografiškai, 
nei ekonomiškai. Norėdama išlaikyti pusiausvyrą, dinastija tu- 
rėjo užtikrinti slovėnams pakenčiamas sąlygas, o tai privertė ją 
imtis demokratinių priemonių; daugiau niekur kitur imperijoje 
pavaldžioji tauta nebuvo taip akivaizdžiai palaikoma prieš vir- 
šesniąją tautą kaip čia. Tiesa, vėliau dinastija nutarė atsikratyti 
šios nepageidaujamos sąjungos atiduodama Triestą vokiečių 
įtakai; tam tikslui ir tiestas geležinkelis į Triestą per slovėnų 
teritoriją; jis baigtas 1907 metais. O kol šis grynai „austriškas 
sprendimas“ dar nebuvo iki galo įgyvendintas, dinastija globo- 
jo slovėnus „perkreiptu veidu“; todėl slovėnai, kurie priešingu 
atveju būtų likę visai bejėgiai, neperžengė padoriai klerikalaus 
ir konservatyvaus tautinio judėjimo ribų - ši partnerystė buvo 
paskutinis dinastijos ir valstiečių sąjungos, sumąstytos rengiant 
Spalio diplomą, aidas. 

Iš visų provincijų, tais pačiais būdais bandžiusių spręsti vie- 
tinius nesutarimus, išsiskyrė viena - Galicija. Čia iki šiol virše- 
nybę, nepaisant bundančio mažarusių nacionalizmo, tvirtai lai- 
kė lenkai. Kol Reichsratas dar būdavo renkamas galiojant ribo- 
tai balsavimo teisei, mažarusiai neturėjo balso; po 1907-ųjų, kai 


* Tai gryna teisybė, turint omeny Triestą. Šio sąmoningai imperijos 


valdžios pastatyto uosto itališką pobūdį nulėmė faktas, kad XIX amžiaus 
pradžioje italų kalba buvo „valstybinė jūrininkystės kalba“. 

pereita prie visuotinės rinkimų teisės, jie jau galėjo dėstyti savo 
skriaudas Vienai ir obstrukcija neatsiliko nuo praeito dešimt- 
mečio vokiečių ir čekų. Tačiau reikalaudami geresnių sąlygų 
sau Galicijoje, mažarusiai netroško Habsburgų monarchijos Žlu- 
gimo: jų nėmaž neviliojo perspektyva atitekti nei carinei Rusi- 
jai, nei naujajai tautinei Lenkijai. Beje, tą patį jautė didžioji dau- 
guma Austrijos gyventojų - nors nesižavėjo Habsburgų monar- 
chija, bet verčiau buvo linkę gyventi joje negu patirti visus tuos 
pavojus, kurie užgriūtų jai žlugus. Čekai bijojo būti prijungti 
prie didžiosios Vokietijos, slovėnai - priklausyti tiek Vokietijai, 
tiek Italijai, dauguma vokiečių irgi bijojo patekti Berlyno val- 
džion ir taip prarasti čia, imperijoje, turimą padėtį. Tik vieni 
italai troško atsiskirti nuo Habsburgų, bet ir jie norėjo, kad visa 
kita imperijoje liktų kaip buvę - jiems reikėjo buferio tarp Itali- 
jos ir Vokietijos. Be to, nuo Spalio diplomo prasidėjęs ir besitę- 
siantis provincijų atgimimas davė geidžiamų rezultatų: dabar 
jose buvo užtektinai biurokratinių darbo vietų, kad vietiniai in- 
teligentai jaustųsi patenkinti ir nesikėsintų į imperijos administ- 
raciją; ji liko nepaliesta. 

Tačiau Bohemijoje, reikia pripažinti, tautinių prieštaravimų 
nepavyko taikiai sureguliuoti. Čekai čia anaiptol nebuvo pri- 
spausta tautybė: jie turėjo savo universitetą, kultūrinį gyveni- 
mą ir ilgainiui vis daugiau dalyvavo Bohemijos administracijo- 
je. Vietinės sąlygos Bohemijoje nebuvo kokios nors itin sunkios; 
tiesą sakant, jos buvo itin lengvos, tad tokią išeitį kaip Moravi- 
joje čia atrodė esą dar paprasčiau įgyvendinti. Bet Bohemijos 
konflikto būta visai kitokio: tai buvo konfliktas dėl Habsburgų 
monarchijos pobūdžio. Dvi tautos čia varžėsi ne dėl pakenčia- 
mų gyvenimo sąlygų - jos nesutarė gindamos kiekviena savo 
istorinės tradicijos tąsą; tai buvo konfliktas tarp Šv. Vaclovo ka- 
ralystės ir Šventosios vokiečių tautos Romos imperijos. Joks tai- 
kus šio prieštaravimo sprendimas atrodė neįmanomas. Čekų 
nepatenkino vien teisė vartoti gimtąją kalbą, be to, jie ją ir taip 

turėjo. Jie siekė — ir privalėjo tai daryti — turėti savo tėvynę. Jei- 
gujiems tai pavyktų, vokiečiai Bohemijoje liktų tik toleruojama 
tautinė mažuma, o tai reikštų jų, kaip „valstybinės tautos“, ga- 
lą. Nuvainikuoti Bohemijoje, vokiečiai būtų nuvainikuoti viso- 
je monarchijoje, ir Austrija liautųsi buvusi vokiška valstybė. Ne- 
gana to, riedėdama pakalnėn, viena „valstybinė tauta“ paskui 
save nusitemptų ir kitas; tad nuo to, kuo baigsis tautinis kon- 
fliktas Bohemijoje, priklausė lenkų, vengrų ir net italų viršeny- 
bės likimas. Aišku, kad jeigu laimėtų čekai, tai leistų monarchi- 
jos viduje išsivaduoti iš priespaudos slovėnams, mažarusiams, 
jau nekalbant apie Vengrijos tautybes. Todėl visų kitų Austrijos 
provincijų vokiečiai, palaikomi lenkų, drąsino Bohemijos vo- 
kiečius*; Moravijos čekai ir slovėnai, nors patys viskuo paten- 
kinti, rėmė čekus. Tai buvo svarbesnis klausimas nei vien tik 
vietinių sąlygų sureguliavimas: Habsburgų monarchija vis dar 
egzistavo kaip imperinis darinys, ir galų gale turėjo apsispręsti 
dėl savo pobūdžio. 

Senoji Metternicho Austrija laikėsi ant dinastijos ir apsiėjo 
be tautinių apibrėžčių. Toji Austrija išnyko 1866 metais. Naujai 
atsiradusi Austrija-Vengrija simbolizavo dinastijos susitaiky- 
mą su dviem viršesniosiomis tautomis - vengrais ir vokiečiais: 
Habsburgai gavo veikimo laisvę užsienio politikoje mainais už 
Vengrijos nepriklausomybę vidaus reikaluose, ir panašią laisvę 
„Austrijos“ reikaluose už įsipareigojimą užsienio politiką 


9 Mėgstama vokiečių priemonė, kurios pirmą kartą griebtasi XX amžiaus 
pradžioje, buvo į visų vokiškų provincijų seimus prastumtas dekretas, 
draudžiantis toje provincijoje mokyti čekų kalbos. Provincijoms, kuriose 
visai negyveno čekų, tokioms kaip Zalcburgas, tas dekretas atrodė 
pasityčiojamas; tačiau Žemutinės Austrijos pasienio rajonuose ir tūkstan- 
čiams Vienoje gyvenančių čekų jis tapo sunkiu išbandymu. Nors uždraus- 
tas imperatoriaus kaip nesutinkantis su konstitucijoje skelbiamais tautinės 
lygybės principais, dekretas vis dėlto neretai buvo taikomas praktikoje; 
Vienoje čekams (jų ten gyveno apie 130 000) neleista turėti net savo 
privačių mokyklų. 

vykdyti draugišką Vokietijai. Nepaisant visų postringavimų 
apie „Austrijos misiją“, Habsburgų monarchijoje viskas buvo 
pajungta užsienio politikos reikmėms ir galingai kariuomenei 
išlaikyti: galia, o ne gerovė, buvo jos pagrindas. Per trisdešimt 
taikos metų po Berlyno kongreso šis svarbiausias jos bruožas 
kiek apiblanko. Tol, kol Vokietija laikėsi taikiai, dviprasmiška 
dinastijos politika nieko nereiškė, bet vos Vokietija ėmėsi „pa- 
saulinės politikos“, Habsburgų monarchijos tautos neišvengia- 
mai turėjo būti įveltos į karą dėl Vokietijos viešpatavimo Euro- 
poje, nebent dinastija būtų nutraukusi ryšius su viršesniosio- 
mis tautomis. Aiškus įspėjimas apie Vokietijos užmačias buvo 
Maroko krizė 1905 metais, kai ji grasindama karu pabandė va- 
dovauti Prancūzijai ir Rusijai. Kaip ir Europai, 1905-ieji Austri- 
jai-Vengrijai irgi buvo krizės metai; jie žymėjo paskutines di- 
nastijos pastangas atgauti nepriklausomą tarptautinę padėtį. Ta- 
čiau ar Austrija-Vengrija, dinastinė Habsburgų valstybė, galė- 
jo vykdyti nepriklausomą nuo Vokietijos užsienio politiką? Tai 
buvo klausimas, į kurį galiausiai atsimušdavo visi „Austrijos 
problemos“ svarstymai. Visi gražūs federacinės Austrijos pro- 
jektai buvo beverčiai, nes kirtosi su esama konstitucine siste- 
ma*“; tikrasis klausimas buvo - ar dinastijai pavyktų atsikratyti 
savo 1867 metų partnerių ir vokiečiams, o tuo labiau vengrams 
primesti federalizmą. 

Kaip iš pat pradžių suprato Bismarckas, didžioji Vengrija 
garantavo Habsburgų draugystę su Vokietija; kaip tik tai leido 
dinastijai manevruoti tarp Austrijos tautybių neįžeidžiant Vo- 
kietijos reicho. Todėl norą, kad būtų panaikinta privilegijuota 
Vengrijos padėtis, galėjo skatinti priešingos priežastys. Už tai 
stojo gryni „austrai“, lojalūs imperijos piliečiai, norintys, kad ji 
atsikratytų viršesniųjų tautų diktato; šituo buvo suinteresuoti 


** Ir dvigubai beverčiai, kai buvo siūloma (pavyzdžiui, Pranciškaus 
Ferdinando ir jo aplinkos žmonių) esamų, dirbtinių provincijų federacija. 

ir daugelis tų, kurie norėjo Habsburgų monarchiją paversti gry- 
nai vokiška valstybe. Pagaliau gi „Septynių milijonų imperija“ 
buvo programinis visų didžiosios Vokietijos trokštančių vokie- 
čių tikslas nuo Brucko ir Schmerlingo laikų; nuleisti Vengrijai 
garą agitavo ir toks ryškus vokiečių nacionalistas kaip istorikas 
Friedjungas. Į kampaniją prieš Vengriją įsitraukė net socialistai: 
tai leido jiems ginti pavaldžiąsias tautas neatsisakant savo pačių 
vokiškojo nacionalizmo. Labiausiai juos traukė tai, kad links- 
niuodami Vengriją jie gali taškytis revoliuciniais šūkiais neuž- 
sipuldami dinastijos; tiesą sakant, jie net būtų galėję bendra- 
darbiauti su ja. Pagrindinis jų rašytojas tautiniais klausimais 
Karlas Renneris įrodė — bent jau jis pats savim patenkintas taip 
manė - Habsburgų monarchijos pranašumą prieš tautines vals- 
tybes* ir paragino dinastiją imtis vadovauti Austrijos tautoms 
žygyje prieš Vengriją. Profesorius Seton-Watsonas savo knygo- 
je duoda tokį vertinimą: „Visa tai galima pavadinti socialistų 
versija žinomos Grillparzerio frazės Wann steigt der Kaiser zu 
Pferde? (Kada imperatorius užlips ant arklio?)“. Renneriui ne- 
atėjo į galvą, kad pats pirmasis socialdemokratijos tikslas yra 
numesti imperatorių nuo arklio; jis nepagalvojo, kad imperato- 
rius, užsilipęs ant savo tautų sprando, ne tam ten įsitaisė, kad 
atneštų naudos jiems, socialistams. Renneris reikalavo imtis prie- 
monių prieš Vengriją paprasčiausiai siekdamas stiprinti impe- 
riją. Otto Baueris, dar revoliucingesnės sąžinės žmogus, reika- 
lavo iš dinastijos revoliucinės programos; Vengrijoje, ragino jis, 
reikia įvesti karo padėtį, kad jie ten priimtų visuotinę rinkimų 
teisę, ir įsteigti žemės ūkio darbininkams profesines sąjungas. 
Atsakomybės baimė ir vokiškasis Biederkeit lėmė daugelį keistų 
posūkių Austrijos gyvenime; bet niekas nepranoko šio grotes- 
kiško paveikslo - Habsburgų kariuomenė, tai yra kontrrefor- 


* Toks tautinių valstybių nuvertinimas nesutrukdė Karlui Renneriui 


džiaugsmingai sveikinti 1938 metais Hitlerio užbaigtą vienyti tautinę 
Vokietiją. 

macijos ir antijakobinizmo kariuomenė, neša ant pečių iškeltas 
demokratijos ir socializmo vėliavas. Kaip ir ankstesnių kartų 
liberalai, socialdemokratai apsimetė pamatę dinastiją esant ša- 
lininkę tų doktrinų, kurių sėkmingai įgyvendinti jie patys netu- 
rėjo nei drąsos, nei įtaigos. 

Pranciškus Juozapas neklausė šių Rennerio ir Bauerio kil- 
niadvasiškai teikiamų revoliucinių patarimų. Jis buvo vieninte- 
lis anos, senosios, Austrijos atstovas ir, nepaisant apmaudo dėl 
pralaimėjimo, suprato, kad 1866 metų įvykių padarinių niekas 
nebepanaikins. Monarchija toliau galėjo gyvuoti ne dėl Habs- 
burgų stiprybės, o tik dėl Bismarcko nuosaikumo; būtent ma- 
žosios Vokietijos politika, o ne kas kita, sąlygojo tą ribotą tauti- 
nę laisvę, kurią turėjo Habsburgų tautos. Jų likimas priklausė 
nuo Berlyno, o ne nuo Vienos, todėl kai tik Vokietijos valdžia 
liovėsi priešintis didžiosios Vokietijos idėjai, tautos iš savo Habs- 
burgų imperijos nebeturėjo jokios naudos. Vokietija niekuomet 
nebūtų leidusi Habsburgų imperijai atsinaujinti tiek, kad ji vėl 
taptų nepriklausoma didžiąja valstybe; tai būtų reiškę jai atsi- 
žadėti savo pačios pergalės prie Sadovos vaisių. Be to, Habs- 
burgų monarchija ir negalėjo verstis be Vokietijos paramos, ypač 
po Anglijos atsitraukimo iš Artimųjų Rytų. Ši akivaizdybė dar 
ne taip badė akis tarp 1898 ir 1907 metų, kai Rytų klausimas 
buvo įšaldytas, - tai ir lėmė tą santykinę laisvę, kuria mėgavosi 
Habsburgų monarchija. Bet 1905 metais Rusija Tolimuosiuose 
Rytuose patyrė pralaimėjimą ir nori nenori vėl atsigręžė į Euro- 
pą; taigi ir šia prasme 1905-ieji Habsburgų monarchijai buvo 
krizės metai —- paskutinieji, kai ji dar turėjo vilčių vykdyti savo 
nepriklausomą politiką. 

Ne politika, o konkretūs įvykiai privertė Pranciškų Juozapą 
imtis veiksmų: nors jis veikė prieš Vengrijos konstituciją, bet 
turėdamas tikslą išsaugoti, o ne panaikinti dualizmą; Pranciš- 
kų Juozapą iš kantrybės išvedė neatsakinga vengrų didikų agi- 
tacija prieš bendrą kariuomenę. 1903 metais Vengrijos parla- 

mentas atsisakė patvirtinti reikalaujamą žmonių kontingentą ka- 
riuomenei, kol vengrų pašauktinių dalinių vadovybėje nebus 
pereita prie vengrų kalbos. Pranciškus Juozapas į tai atsakė vie- 
šu įspėjimu - beje, neatsitiktinai paskelbtu kariuomenės įsaky- 
me, - kad Vengrijos konstitucijos likimas priklauso nuo 1867 
metais duotų pažadų tesėjimo. Įtvirtinti dualizmui reikėjo nau- 
jo stipraus Žmogaus, ir Pranciškus Juozapas rado jį. Tai buvo 
Istvanas, Kalmano Tiszos sūnus, lygiai kaip ir tėvas, tvirtai įsi- 
tikinęs, kad vengrų bajorija gali išlikti tik bendradarbiaudama 
su dinastija. Istvanas Tisza ryžosi labai drąsiam dalykui: nepa- 
jėgdamas varžytis su skambiai patriotine didikų iškalba, jis nu- 
sprendė sužlugdyti juos politiškai - užkraudamas atsakomybę. 
Jis atsisakė sistemos, besiremiančios vyriausybės įtaka ir korup- 
cija, kuri leido jo tėvui laikytis valdžioje, ir 1905 metais pasiekė, 
kad įvyktų vieninteliai dualistinėje Vengrijoje laisvi rinkimai. 
Juos Tisza ir dualizmo šalininkai pralaimėjo, dauguma mandatų 
vėl atiteko prieš bendrą kariuomenę nusiteikusiems politikams. 
ministru pirmininku jis paskyrė generolą Fejervary'į - tai buvo 
tiesmukas bendros kariuomenės pabrėžimas, - ojo padėjėjais — 
grupę niekam nepažįstamų biurokratų. Tokio įspėjimo nepa- 
kako: parlamentinė koalicija toliau reikalavo atskiros Vengrijos 
kariuomenės, kaip sąlygos, kad vengrai atliktų karo prievolę. 
1906 metų vasarį būrys kareivių išvaikė Vengrijos parlamentą, 
o konstitucija buvo sustabdyta. Po keturiasdešimties konstitu- 
cinio gyvenimo metų Vengrija vėl grįžo į Bacho ir Schmerlingo 
absoliutizmą. 

Šįkart niekas nešoko nei priešintis, nei piktintis. Konstituci- 
nė Vengrija buvo centralizuota, biurokratinė valstybė; biuro- 
kratai, tegu ir bajorai, negalėjo rizikuoti savo padėtimi ir algo- 
mis. Komitatų pasipriešinimas, kažkada Vengrijos išsilaisvini- 
mo variklis, buvo praradęs jėgą: komitatai teapėmė tik mažą 
dalį administracinės veiklos, o komitatų pareigūnai, šaip ar taip, 

dabar buvo kontorose dirbantys biurokratai, o ne savo dvaruo- 
se saugiai sėdintys bajorai. Šie bajorai pareigūnai džiaugsmin- 
gai pritarė didikams, kol tie tik mėgdžiojo Kossutho frazes, bet 
iškart atsimetė nuo to reikalo, kai prireikė tų pačių aukų, kurių 
Kossuthas reikalavo iš jų senelių. Vengrų spaudą, kuri reiškėsi 
kaip aršiai patriotinė ir „liberali“, laikė suėmę vengrais patapę, 
kad būtų laimėtojų pusėje, vokiečiai ir žydai; dėl tos pačios prie- 
žasties jie dabar metėsi palaikyti imperijos įgaliotinių. Taigi kon- 
stituciją sustabdyti buvo lengva, bet ne taip lengva pasirodė 
nuspręsti, ką daryti toliau. Pranciškus Juozapas tik laikinai grą- 
žino į gyvenimą „Bacho husarų“ diktatą, kaip ir Austrijos vy- 
riausybė grįžo tik prie „laikinojo“ Schwarzenbergo absoliutiz- 
mo. Tačiau iškart pakibo klausimas, kuris savo laiku sužlugdė 
Schmerlingą: ar dinastija išdrįs sudaryti sąjungą su Vengrijos 
valstietiškomis tautomis prieš jų ponus? 

Šią idėją primygtinai piršo Pranciškus Ferdinandas, kursto- 
mas Habsburgams prigimto pavydo vengrams. Fejervary'o 
veiksmai rodė, kad idėja jam priimtina: generolas skatino pro- 
fesines sąjungas ir 1905 metų spalį paskelbė savo vyriausybės 
ketinimą įvesti visuotinę rinkimų teisę. Tai buvo dvigubas iššū- 
kis „vengrų tautai“ — kirto iškart ir per tautines, ir per klasines 
vengrų privilegijas. Visuotinė rinkimų teisė padarytų juos ma- 
žuma prieš kitų tautybių atstovus; o dar baisiau - bajorus pa- 
verstų mažuma prieš vengrų valstiečius ir miesto darbininkus. 
Šitaip grasinti atrodė per drąsu netir imperijos generolui, kuris 
kartu buvo ir vengrų bajoras: kaip ir visus ankstesnius per Pran- 
ciškaus Juozapo valdymą skambėjusius pagąsdinimus, šį taip 
pat galima palyginti su pistoletu, kurio tvirtai užspaustas sau- 
giklis. Pagaliau - tai suprato ir pats Juozapas II - sąjungos tarp 
imperatoriaus ir valstiečių programa po 1789 metų liepos 14 
dienos jau buvo anachronizmas. O žemės reformos ir žemės ūkio 
darbininkų profesinių sąjungų programa buvo gerokai per pa- 
žangi Fejervary'ui: miestų profesinės sąjungos nedarė didelės 

žalos, bet tik tol, kol neišėjo už miestų ribų - ir su šia sąlyga jos 
toleruotos net Harthy'o laikais. Antra vertus, vengrų generolui 
dėtis į sąjungą su slovakais ir rumunais - to irgi buvo per daug, 
nepaisant tikros padėties nenutuokiančio Pranciškaus Ferdinan- 
do akinimų. Vienintelis patikimas variantas atrodė kroatai; tad 
kroatų laikysena ir nulėmė šitos krizės baigtį, nors toli gražu ne 
jiems patiems palankia kryptimi. 

Jei „kroatų tautą“ ir toliau būtų sudarę tik į atsargą išėję lau- 
ko rikiuotės karininkai, Fejervary's būtų radęs idealius sąjungi- 
ninkus. Tokia sąjunga buvo įmanoma 1848 metais, na, dar - pas- 
kutinįsyk - 1866-aisiais. Tačiau naujieji kroatų lyderiai, viduri- 
nės klasės inteligentai, savo liberaliomis pažiūromis atsitvėrė 
nuo Jellačičiaus ir nė minčių neturėjo bendradarbiauti su di- 
nastija, tuo labiau neviliojo jų draugystė su imperijos generolu 
ir Vengrijos aristokratu. Šie kroatų liberalai žinojo savo istoriją 
ir prisiminė buvę dukart - 1849 ir 1867 metais - imperijos išsi- 
žadėti; be to, ir visuotinės rinkimų teisės Kroatijos vidurinės 
klasės nacionalistai laukė ne labiau nei nacionalistai Vengrijoje 
ar Austrijoje. Kita vertus, tas pats liberalizmas pavertė juos leng- 
vomis vengrų įtaigumo aukomis; juk vengrų bajorija visai Eu- 
ropai įpūtė liberalios Vengrijos mitą ir apmulkino - ir turėjo 
mulkinti — kur kas labiau už šiuos kroatų naujokus patyrusius 
parlamentarus. Vengrijos koalicijos lyderiai skelbėsi kovoją už 
tautų laisvę nuo Habsburgų ir žadėjo, kad Vengrijos pergalė 
atneš laisvę ir pietų slavams. Tad kroatų liberalai, bodėdamiesi 
bevaisiu Grynojo teisingumo partijos atsidavimu dinastijai, lei- 
dosi įtikinami, kad laisvę galima iškovoti bendromis jėgomis su 
Vengrija, o ne konfrontuojant su ja. 1905 metų spalį - tuo pat 
metu, kai Fejervary's paskelbė vykdysiąs politiką už visuotinę 
rinkimų teisę, - kroatų liberalai Rijekoje (Fiumėje) susitiko su 
kroatų atstovais iš Istrijos ir Dalmatijos. Ten priimtose Fiumės 
rezoliucijose reikalaujama vėl sujungti Dalmatiją su Kroatija ir 
įsipareigojama remti vengrų opoziciją, jei vengrai padoriai elg- 

sis su kroatais. Netrukus po šio susitikimo Zadare“ susitiko Kro- 
atijos ir Vengrijos serbų atstovai ir pritarė tai programai - taigi 
ji tapo serbų ir kroatų koalicijos pagrindu. 

Fiumės rezoliucijos nekėlė grėsmės Habsburgų monarchi- 
jos egzistavimui nė viena, kad ir menkiausia, užuomina; jos tik 
reikalavo kroatams tautinės laisvės, kokią turėjo dauguma Aust- 
rijos tautų ir net kroatai, gyvenantys Istrijoje bei Dalmatijoje. 
Vienintelis „korporacinis“ reikalavimas išreiškė ne siekį sukur- 
ti pietų slavų valstybę, ir net ne susivienyti pietų slavams impe- 
rijos viduje; čia tik pareikalauta padidinti Kroatijos teritoriją vėl 
prijungiant prie jos Dalmatiją - šito kroatai reikalavo 1867 me- 
tais ir net anksčiau. Kroatų lyderiai nieko nežinojo apie Serbiją 
ir apskritai beveik neturėjo supratimo apie jos egzistavimą; net 
ir serbų lyderiai šia prasme ne ką daugiau juos tepranoko. Za- 
daro rezoliucijoje jau pabrėžtas šioks toks pietų slavų bendru- 
mas: „Kroatai ir serbai yra viena tauta“ - lyg ir atsiribojimas, 
bet ne daugiau, nuo tradicinės vengrų politikos, kurstančios tarp 
serbų ir kroatų nesantaiką; bet vidurinės klasės inteligentai liko 
skirtingose pusėse. Jų koalicija būtų buvusi per sudėtingas rei- 
kalas serbų ir kroatų tautoms. Tautų susiliejimas įmanomas tik 
tada, kai jos dar nesąmoningos; pavyzdžiui, migloti 1848 metų 
Prahos ekstremistų svaičiojimai apie „čekoslovakus“ tik rodė 
tuometinį ir čekų, ir slovakų nebrandumą. Dabar serbai ir kro- 
atai įžengė į politinę areną ruošdamiesi daryti tą patį. Serbija 
nuo 1903 metų, kai žlugo Obrenovičių dinastija, išgyveno tauti- 
nio atgimimo laikotarpį; Petras Karadžiordževičius, naujasis ka- 
ralius, išreiškė serbų tautos žingsnį brandaus pasitikėjimo savi- 
mi link. Kroatijoje taip pat Štrosmajerio su pietų slavais susijęs 
idealizmas pradėjo mažti, kai Zagrebo inteligentus ėmė gožti 
kroatų valstiečių masės. To įrodymas - Štefano Radičiaus su- 
burta Kroatų valstiečių partija — tiek pat agresyvi ir išimtinai 


* Itališkas vardas: Zara. 


270 


HABSBURGŲ MONARCHIJOS BOBŲ VASARA, 1897-1908 


kroatiška, nepaisant savo demokratiškos socialinės programos, 
kaip ir bajorijos Grynojo teisingumo partija. 

Pietų slavų idėja sulaukė menko atsako tarp pietų slavų tautų 
ir tarnavo tik jų inteligentams kaip tema papostringauti. Kita 
vertus, įją neproporcingai jautriai sureagavo tiek dinastija, tiek 
vengrai. Nekalta Zadaro rezoliucijos frazė jiems suskambo kaip 
likimo balsas. Ir imperijos, ir Vengrijos valstybininkai su vieno- 
du įkarščiu ėmė blaškytis, metė kompromisų ir intrigų politiką, 
kuri buvo tokia patogi per visus tuos praėjusius metus ir, nesu- 
galvoję nieko geresnio, ėmėsi represijų. Neabejotina, kad bū- 
tent serbų ir kroatų koalicija davė postūmį Pranciškui Juozapui 
galutinai susitaikyti su vengrų didikais. Vengrų opozicija ir taip 
jau buvo prislopusi dėl grasinimo suteikti Vengrijos liaudžiai 
balsavimo teisę; mat savo valstiečių didikai net labiau bijojo nei 
kitų Vengrijos tautybių - iš esmės „tautinė kova“ buvo tik prie- 
monė paslėpti kur kas aštresnį klasinį antagonizmą. Negana to, 
didikai pagaliau suvokė, kad jų ginamos programos pergalė su- 
žlugdys juos pačius: jei Vengrija „išsivaduos“ iš Austrijos, Aust- 
rijos vartotojai atsikratys Vengrijos grūdų ir pirks pigų maistą 
iš užsienio. 

Pranciškus Juozapas savo ruožtu turėjo motyvų skubėti. Vi- 
sa Habsburgų užsienio politika buvo suvesta į pastangas impe- 
rijai vėl tapti nepriklausomai nuo Vokietijos; o konfliktas su 
Vengrija, tikėtasi, padarys monarchiją stipresnę šiam tikslui, ly- 
giai kaip ir Schmerlingas savo laiku stengėsi prispausti Vengri- 
ją, kad imperija geriau pasiruoštų karui su Prūsija. Išėjo atvirkš- 
čiai - šis konfliktas monarchiją kaip niekada susilpnino. 1906 
metų vasarį Vokietija nusitempė Austriją-Vengriją į Alchesyro 
konferenciją ir privertė kivirčytis su Anglija ir Prancūzija savo 
interesų Maroke labui; net Italija ten reiškė nepriklausomą po- 
žiūrį. Tad Pranciškus Juozapas staigiai pakeitė kryptį. Jam vėl 
prireikė gerų santykių su Vengrija kaip ir 1867 metais, nors aks- 
tinas tam dabar buvo tik antivokiška nuostata: jei monarchijos 

nesustiprino prieš Vokietiją konfliktas su Vengrija, tą turėjo pa- 
daryti sutarimas su ja. Bet, kaip ir Beusto laikais, vėl šauta pro 
šikšnelę: Vengrijos didikai aiškiai matė, kad savo privilegijas 
išlaikyti galės tik remiami Vokietijos, todėl būtų priešinęsi ma- 
žiausioms Habsburgų pastangoms vykdyti tikrai nepriklauso- 
mą užsienio politiką. Žodžiu, jiems kompromisą gerokai leng- 
vino ta aplinkybė, kad Austrija-Vengrija tesugebėjo veikti tik 
kaip „puikus sekundantas dvikovos lauke“, anot sparnuoto Vil- 
helmo II posakio, didžiai įžeidusio Habsburgų politikus. 

1906 metų balandį Pranciškus Juozapas ir vengrų didikai 
atnaujino kompromisą; jo esmė nepasikeitė nuo pat Satmaro 
sutarties dienų. Didikai išsižadėjo „tautinio“ reikalo; Pranciš- 
kus Juozapas išsižadėjo Vengrijos liaudies. Vengrijos koalicija 
sutiko atsisakyti savo opozicinės veiklos ir pripažinti bendrą 
kariuomenę bei Muitų sąjungą su Austrija; Pranciškus Juoza- 
pas atsisakė ketinimų įvesti Vengrijoje visuotinę rinkimų teisę 
ir paskyrė konstitucinę vyriausybę. Visuotinė rinkimų teisė li- 
ko šios vyriausybės programoje, tiesą sakant, ji būdavo visų 
Vengrijos vyriausybių nuo 1848 metų programose; pasiteisin- 
ti dėl atidėliojimo visada rasdavosi kuo, tad ribota, lengvai 
prieinama korupcijai balsavimo sistema liko nepakeista iki pat 
1918 metų, kai didžioji Vengrija subyrėjo. Į pažadus, duotus 
serbų ir kroatų koalicijai, taip pat niekas nė nemanė atsižvelg- 
ti. 1905 metais Ferencas Kossuthas į Fiumės dalyvių pasiūly- 
mą bendradarbiauti atsakė : “Mes laukiame jūsų su meile ir 
viltimi“. 1907 metais tas pats Kossuthas, dabar jau Habsburgų 
ministras, inicijavo įstatymo projektą padaryti vengrų kalbą 
vienintele Vengrijos geležinkelių sistemos, net ir Kroatijoje, kal- 
ba; o Apponyi's, didysis Vengrijos liberalizmo metras, sukūrė 
Švietimo įstatymą, pagal kurį tautybėms neleidžiama turėti net 
savo privačių mokyklų. Šitiems vengrų patriotams, jeigu jau 
pateko į valdžią, teko eiti Tiszų, tėvo ir sūnaus, pėdomis: no- 
rėdami pridengti savo parsidavimą Habsburgų imperijai, jie 

dėjosi nacionalistais engdami tautines mažumas ir atgavo 
smulkiosios bajorijos pasitikėjimą, prižadėję šiai dar daugiau 
valstybinės tarnybos vietų. 

Ne Fiumės rezoliucijos, o šis Kossutho Geležinkelių aktas 
serbų ir kroatų koaliciją iš popierinės pavertė tikra. Jis privertė 
serbų ir kroatų inteligentus nusileisti iš idealistinių aukštybių 
ir imti mąstyti jėgos kategorijomis. Inteligentai tarėsi esą tolia- 
regiškesni už pasitikinčią dinastija kroatų smulkiąją bajoriją, o 
gavo patirti, kad buvo gerokai kvailesni. Dabar kroatai su ser- 
bais puolė ieškoti ginklo, kurį galėtų panaudoti ar greičiau pa- 
grasinti, kad panaudos, ir prieš dinastiją, ir prieš vengrus; toks 
ginklas buvo tik nepriklausoma Serbijos valstybė. 1907 metais 
pasklido šiaip jau apgaulinga mintelė, kad Serbija - tai, girdi, 
„pietų slavų Pjemontas“. Šis posakis Vienoje sukėlė paniką: pa- 
lietė niekada neužgyjančią žaizdą, tai yra priminė tuos baisius 
1859 metų įvykius, kurie išpranašavo senosios Austrijos žlugi- 
mą. Visos Habsburgų politikos klaidos 1907-1914 metų tarpe 
kilo iš šios klaidingos italų ir pietų slavų sąjūdžių analogijos. 
Italų nacionalizmas buvo iš tiesų nesutaikomas; štai kodėl pie- 
tų slavų nacionalizmas irgi palaikytas tokiu. Italų nacionaliz- 
mą užgniaužti atrodė galima vien tik jėga; todėl vis daugiau 
radosi žmonių, kurie vienintele priemone prieš pietų slavus taip 
pat laikė tik jėgą. O iš tikrųjų didžioji dauguma kroatų ir dar 
daugiau monarchijoje gyvenančių serbų troško, kad monarchi- 
ja išliktų, jeigu tik būtų sudarytos palankios sąlygos jų tauti- 
niam gyvenimui. Tikrasis pagalys į ratus buvo ne slavų ekstre- 
mizmas ir neva nesutaikomas nacionalizmas - tai buvo kieta- 
širdiška Vengrijos valdančiųjų sluoksnių, su kuriais Pranciškus 
Juozapas 1906 metais atnaujino kompromisą, vengrinimo poli- 
tika. 1905 metais Pranciškus Juozapas turėjo progą panaikinti 
1867 metų savo kapituliaciją, kai neatsilaikė vengrų spaudimui; 
1906 metais, kaip ir 1867-aisiais, jam bendradarbiavimo su pa- 
valdžiosiomis tautomis ir klasėmis politika nepasirodė esanti 

istorinė galimybė, ir jis praleido šitą progą. Tai buvo paskutinis 
grindinio akmuo kelyje į pražūtį. 

Vengrijos krizė nelauktai atsiliepė Austrijoje. Dinastija ne- 
galėjo piršti visuotinės rinkimų teisės vienam parlamentui ir 
trukdyti ją priimti kitam; be to, 1905 metų lapkritį net ir Rusijos 
patvaldystė, paveikta revoliucijos, ryžosi priimti visuotinių rin- 
kimų programą. Vengrijoje visuotinei rinkimų teisei priešinosi 
jungtinė „vengrų tauta“, o Austrijoje, Reichsrate, dėl to nebuvo 
vieningos nuomonės net tarp tų partijų, kurias visuotinė rinki- 
mų teisė galėjo sužlugdyti. Vieninteliai organizuotai prieš ją stojo 
lenkai, jie reikalavo - ir pasiekė - pernelyg didelio atstovavimo 
sau mažarusių sąskaita. Tiesioginiai visuotiniai rinkimai Aust- 
rijoje buvo forsuotai įvesti imperatoriaus valia. Šiaip jau lėtai ir 
nepaslankiai protaujantis Pranciškus Juozapas staiga ryžosi šiam 
dalykui, įtikintas argumentų, kuriuos jam dar 1893 metais dės- 
tė Steinbachas ir Taaffe; ojei jau kam nors ryžosi, tai nesitaikstė 
sujokiu delsimu. Vengrijoje visuotinė rinkimų teisė niekada ne- 
tapo kuo nors daugiau kaip tik taktinku pagrasinimu; Austrijo- 
je ji atrodė būsianti geras būdas užbaigti tautinius vidurinės 
klasės politikų kivirčus. Kita vertus, Austrijos liaudis - ir darbi- 
ninkai, ir valstiečiai - jau buvo pasiekusi tam tikrą politinį bran- 
dumą. Vengrijoje Pranciškus Juozapas būtų neišvengiamai ta- 
pęs „valstiečių imperatoriumi"; Austrijoje demokratija kėlė tik 
tokią grėsmę, kad galėjo primesti jam Karlo Luegerio ir Viktoro 
Adlerio draugiją - dviejų garbių, pagyvenusių ponų, tokių pat 
austrų ir vieniečių kaip ir jis pats. Liberalizmo Pranciškus Juo- 
zapas nekentė labiausiai. Kaip atkirtį liberalizmui jis pasitelkė 
nacionalizmą. Dabar, šiuo savo mostu, jis sužaidė demokratiją 
prieš abu - tiek liberalizmą, tiek nacionalizmą - ir čia rado di- 
džiulę veikimo laisvę, kurios neturėjo nuo 1867 metų. 

1907 metais parlamente daugumą balsų gavo krikščionių so- 
cialistų partija, antri pagal skaičių - socialdemokratai; tai buvo 
imperinės idėjos triumfas. Ir krikščionys socialistai, ir socialde- 

mokratai, nepaisant visos savo demokratinės frazeologijos, no- 
rėjo išsaugoti Habsburgų imperiją; nors jie ir pliekėsi vieni su 
kitais, bet žaidimas rouge et noire buvo lošiamas ant imperijos 
stalo. Demokratiškai išrinkto parlamento dauguma pritarė vy- 
riausybės vykdomoms priemonėms: biudžetas buvo patvirtin- 
tas konstitucijoje numatyta tvarka, o dešimtmėtis kompromi- 
sas su Vengrija turėjo ir keletą Austrijai palankių punktų. Mi- 
nistras pirmininkas Beckas, prastūmęs į Reichsratą įstatymą dėl 
visuotinių rinkimų, atnaujino užmirštą praeities konstitucinę 
praktiką ir keletui mėnesių įtraukė į savo kabinetą kai kuriuos 
parlamentarus. Bet, kaip visada, Pranciškus Juozapas užsirūs- 
tino ant savo ministro kaip tik tada, kai viskas pamažu lyg ir 
krypo į gera. Jis pareikalavo labai greitų rezultatų, o rezultatai 
nebuvo šimtu nuošimčių patenkinami: ir toliau egzistavo tauti- 
nės partijos, nacionalistinėmis nuotaikomis buvo persiėmusios 
net „imperinės“ krikščionių socialistų ir socialdemokratų par- 
tijos. Krikščionys socialistai, nepaisant savo klerikalizmo, gynė 
vokiečių viršesnę padėtį Vienoje; socialdemokratai buvo susi- 
skaldę į atskiras tautines grupes, ir, pavyzdžiui, kokie čekų so- 
cialistai tautiniu klausimu sutarė su kitomis čekų grupuotėmis. 
Manyta, kad darbininkai ir valstiečiai nesuks sau galvos dėl na- 
cionalizmo; tai buvo įmanoma tik masinio neraštingumo laikais. 
Dabar Austrijoje veikė visuotinio pradinio švietimo sistema, o 
kiekvienas Žmogus, kuris moka skaityti ir rašyti, turi apsibrėžti 
savo tautinę tapatybę. 

Pranciškus Juozapas prarado pasitikėjimą Becku ir leido jam 
atsistatydinti 1908 metų lapkritį. Tačiau aiškinti Becko griuvi- 
mą vidaus reikalų nesėkme reikštų daryti tuometinių apžvalgi- 
ninkų klaidą - jie kalbėjo tik apie vidinę „Austrijos problemą“ 
ir neįžvelgė tikrosios problemos - tai, kad monarchija iš pasku- 
tiniųjų bandė veikti kaip didžioji valstybė. Austrijos ir Rusijos 
susitarimas Rytų klausimu buvo davęs Habsburgų monarchijai 
atokvėpį, per kurį ji galėjo atgauti nepriklausomą padėtį; 1907 

metais tasai atokvėpis baigėsi. Jis nebuvo išnaudotas. Austrija 
būtų galėjusi tapti nepriklausoma didžiąja valstybe, jeigu joje 
būtų radęsis nuo masių neatsiribojęs, jomis besiremiantis „aust- 
riškasis patriotizmas“. XX amžiuje didžiulė imperija negalėjo 
laikytis vien klerikalizmu ir ištikimybe dinastijai. Tačiau Pran- 
ciškus Juozapas buvo verčiau linkęs leisti imperijai pražūti ne- 
gu sutikti, kad nors menkiausia valdžios dalis atitektų liau- 
džiai. Becko atstatydinimas rodė imperatorių atvirai atsisakius 
„revoliucijos iš viršaus“, kuri niekada nesti nuoširdi. 1908 metų 
spalį Pranciškus Juozapas po daugiau kaip šešių dešimčių 
kompromisų ir nuolaidų metų grįžo atgal į pradinį tašką ir vėl 
ėmė kliautis tik ginkluota jėga, nuo ko jis, kaip imperatorius, 
ir pradėjo. Habsburgų monarchija gyvavo tik Austrijos- 
Vengrijos kariuomenės dėka; vienintelis ateities klausimas, ku- 
ris nedavė ramybės, - ar toji kariuomenė ištvers karą, o tuo 
labiau - pralaimėjimą? 


SEPTYNIOLIKTAS SKYRIUS 


POSUŪKIS PRIE SMURTO, 
1908-1914 


Karlo Rennerio klausimas „Kada imperatorius užlips ant 
arklio?“ išreiškė visuotinį Vieną apėmusį troškimą, kad būtų 
imamasi kokių nors veiksmų; šio troškimo nepatenkino nei kon- 
stitucinis konfliktas su Vengrija ir jo niekinga baigtis, nei visuo- 
tinės rinkimų teisės įvedimas Austrijoje ir jos berezultatis po- 
veikis tautinėms partijoms. Kaip pagyvenęs žmogus, kurio fizi- 
nės jėgos jau mąžta, Habsburgų monarchija stengėsi rodytis 
esanti stipri pabrėžtinai demonstruodama savo gyvybingumą. 
Veiklos iš valstybės reikalavo visi tie, kurie tikėjo „Austrijos mi- 
sija“ kelti kultūrą ir pragyvenimo lygį; reikalavo socialistai — 

profesinių sąjungų ir žemės reformos labui; reikalavo vokiečių 
nacionalistai, trokštantys, kad monarchija vėl atgautų savo vo- 
kišką pobūdį; su vis didėjančiu nekantrumu reikalavo Pranciš- 
kus Ferdinandas; reikalavo Conradas von H6tzendorffas, 1906 
metais tapęs generalinio štabo viršininku ir įsitikinęs, jog vie- 
nintelis vaistas tiek imperijai, tiek kariuomenei nuo silpnumo - 
tai karas. Veiksmai valstybės viduje, toji išpūsta kampanija prieš 
Vengriją, nieko nedavė; tad neliko nieko kita kaip bandyti veik- 
ti užsienio politikoje. Jei kalbėsim apie asmenybes, Gotuchow- 
skį užsienio reikalų ministro poste pakeitė Aehrenthalis. Jis bu- 
vo paskutinis iš visų tų burtininkų, kurie monarchiją žadėjo 
atgaivinti diplomatinės magijos žygiu. Pasitikintis savimi ir aro- 
gantiškas, kalbos maniera primenantis įžūliai amsintį terjerą, 
jis niekino visus savo pirmtakus pradedant Andrassy'u ir siūlė 
Austrijai-Vengrijai susigrąžinti Berlyno kongreso laikais turėtą 
išdidžiai nepriklausomą padėtį. Tiesą sakant, jeigu jis — ir, aiš- 
ku, monarchija - būtų gyvavę ilgiau, XX amžiaus pradžią gal- 
būt dabar galėtume vadinti Aehrenthalio era. 

Šiaip ar taip, Europoje susiklosčiusios aplinkybės tikrai ver- 
tė jį imtis veiksmų. Habsburgų monarchija jautėsi labai paže- 
minta dėl to vergiško vaidmens, kurį jai teko vaidinti Alchesy- 
ro konferencijoje. Gotuchowskiui, žinoma, niekas neatrodė per 
didelė kaina už Galicijos saugumą, bet visi kiti, net monarchijos 
vokiečiai, buvo pasipiktinę jo politikos rezultatais. Aehrentha- 
lis, turėdamas menką nuovoką apie vidaus politiką, užsienio 
politikoje siūlė rinktis nepriklausomą kryptį. Jis, kurį laiką dir- 
bęs Austrijos-Vengrijos ambasadoriumi Peterburge, svaičiojo 
atkursiąs Trijų imperatorių sąjungą ar dar geriau — Šventąją są- 
jungą; kaip ir Metternichas, jis suprato, kad Vokietiją pavyktų 
nustumti į žemesnio rango partneres, jei Austrija-Vengrija su- 
rastų bendrą kalbą su Rusija ir abi sutartinai grįžtų prie konser- 
vatizmo. Aehrenthalis buvo ambicingesnis, labiau pasitikintis 
Austrijos ir Rusijos santykių klausimu. Metternichas kaip sąly- 

gą draugystei kėlė reikalavimą dėl taikios Rusijos politikos Ar- 
timuosiuose Rytuose. Aehrenthalis matė, ir kad Turkija nusil- 
pusi, ir kad Rusijai reikalinga aktyvi politika Balkanuose po ne- 
sėkmės Tolimuosiuose Rytuose, tačiau užuot mąstęs, kaip pasi- 
priešinti Rusijai, jis manė, kad verta eiti išvien su ja. Jis grįžo ne 
prie Metternicho, o dar toliau į praeitį: pasiūlė atnaujinti Juoza- 
po II politiką, kai Habsburgų monarchija turėjo savų siekių Bal- 
kanuose. Metternichas ir visi jo įpėdiniai baiminosi, kad jei Os- 
manų imperija subyrės, nuolaužos užgrius ant jų galvų; o 
Aehrenthalis net pats baudėsi pastūmėti Turkiją link to. Tai bu- 
vo Žaidimas su mirtimi. 

Iš tikrųjų jis nebuvo toks nepriklausomas, kokiu nešėsi. Net 
jo veiksmų pobūdį diktavo įvykiai. 1906 metais atnaujintas kom- 
promisas su Vengrija neišvengiamai sukėlė „serbų problemą“. 
Ši vidinė valstybės problema įgavo serbų ir kroatų koalicijos, 
kurią stengtasi apšmeižti ir suardyti, pavidalą; dėl jos kaltė vers- 
ta Serbijai, kaip Metternichas savo laiku kaltino „revoliuciją“ 
dėl prieškovio laikotarpio sąstingio. Dar svarbiau, tas kompro- 
misas sukėlė ekonominį konfliktą su pačia Serbijos valstybe. 
Pernelyg dideli muitai Serbijos žemės ūkio produkcijai, ypač 
kiaulienai, buvo dalis tos kainos, kurią teko mokėti norint įtikti 
Vengrijos didikams už tai, kad jie nusileido dėl bendros kariuo- 
menės. Serbija atsisakė būti Austrijos satelite, kaip kad yra bu- 
vusi valdant Obrenovičių dinastijai. 1906 metais ji pareiškė esan- 
ti ekonomiškai nepriklausoma: atsisakiusi Austrijos teikiamų 
paskolų, Serbija prasimanė pinigų Paryžiuje ir provokuodama 
pirko ginklus Prancūzijoje, užuot pirkusi pagamintus Škodos 
ginklų fabrike Bohemijoje. Savo gyvulininkystės produkciją ji 
ėmė eksportuoti per Turkijos teritoriją ir Salonikų uostu; o Vo- 
kietija, pati neturėdama jokios Balkanų politikos ir norėdama 
supykdyti Aehrenthalį, suteikė Serbijos prekėms savo rinką - ir 
taip su kaupu kompensavo jai šios rūšies praradimus Austrijo- 
je-Vengrijoje. Aehrenthalis pavėluotai bandė taikytis ir 1907 me- 

tais pasiūlė Serbijai palankesnę nei nutrauktoji 1906 metais pre- 
kybos sutartį. Ji pasirodė esanti perdėm jau palanki, nes ją at- 
metė ir Reichsratas, ir Vengrijos parlamentas, o Aehrenthalis 
nurijo šią nesėkmę pripaišydamas ją piktavališkam serbų prie- 
šiškumui. 

Taigi tas didysis žygis užsienio politikoje buvo nukreiptas 
prieš Serbiją; nuo šiol „pietų slavų sąmokslo“ triuškinimas ta- 
po visų Habsburgų monarchijos sunkumų sprendimo būdu. 
Aehrenthalis svajojo pasidalinti Serbiją su Bulgarija - groteski- 
nė užmačia, kuri būtų sukėlusi jau visai rimtą pietų slavų pro- 
blemą. Jis išsikėlė konkretų tikslą - aneksuoti Bosniją ir Herce- 
goviną, dvi Turkijai priklausančias, bet nuo 1878 metų Habs- 
burgų okupuotas provincijas. Aneksija padarytų galą Serbijos 
viltims prisijungti šias provincijas Turkijos žlugimo atveju; kar- 
tu ji užbaigtų ir tą teisinę raizgalynę, atsiradusią po to, kai 1908 
metų liepą jaunaturkių grupuotė išsikovojo, kad būtų įsteigtas 
Turkijos parlamentas. Tačiau užvis svarbiausia tai, kad aneksi- 
ja leistų iki galo atlikti „Austrijos misiją“. Net ir didžiausi „Lais- 
vosios prekybos imperijos“ entuziastai turėjo pripažinti, kad tie 
trisdešimt metų abiem provincijoms atnešė ne kažin kokios nau- 
dos: čia nebuvo sukurta sveikatos apsaugos sistema, nenutiesti 
normalaus vėžės pločio geležinkeliai, nepristeigta liaudies mo- 
kyklų, nebuvo savivaldos net kaimuose. Visoms toms spragoms 
surastas pateisinimas — okupacijos anomalijos. Jei, girdi tiedvi 
provincijos būtų tapusios tikra Habsburgų imperijos dalimi, jos 
būtų gavusios seimus, mokyklas, profesines sąjungas, Žemės re- 
formą, kelius ir geležinkelius - viską, ką „Austrijos idėja“ reiš- 
kė kokiam nors Vienoje gyvenančiam rašytojui ar profesoriui. 
Pats Aehrenthalis irgi kalbėjo „Austrijos misijos“ frazeologija ir 
net buvo sumanęs 1908 metų pavasarį nutiesdinti geležinkelį 
per Turkijos teritoriją iki jūros. Tai buvo neįgyvendinamas da- 
lykas, ir geležinkelis nebuvo nutiestas; tačiau ši idėja pasitarna- 
vo Aehrenthaliui pagarsėti kaip pažangių pažiūrų žmogui. 

Bosnijos ir Hercegovinos aneksija žymėjo kardinalų posūkį 
Austrijos-Vengrijos Balkanų politikoje. Andrassy's darė viską, 
kad Turkijos imperija neiširtų ir todėl primygtinai reikalavo iš- 
laikyti provincijų okupaciją; Aehrenthalis buvo linkęs leisti Tur- 
kijos imperijai subyrėti ir rizikavo derėtis su Rusija. Sandėris 
sudarytas 1908 metų rugsėjį. Rusijos užsienio reikalų ministras 
Izvolskis taip pat vaikėsi greitos sėkmės norėdamas sugrąžin- 
ti Rusijos patvaldystei prestižą. Jis, nors nenorom, sutiko su 
Bosnijos ir Hercegovinos aneksija, jei Aehrenthalis savo ruož- 
tu palaikys Rusijos siekį, kad jos karo laivams būtų atidaryti 
Juodosios jūros sąsiauriai. Tai buvo Buchlovo sandėris, pas- 
kutinis bergždžias dviejų silpstančių imperijų diplomatinis pa- 
sispardymas. Aehrenthalis šitaip manėsi sureguliavęs trintį su 
Rusija Balkanuose, per kurią Habsburgų monarchija ir tapo 
priklausoma nuo Vokietijos; Izvolskis tarėsi jau laikąs savo glė- 
byje šimtametę Rusijos carų svajonę Konstantinopolį. Užsitik- 
rinęs Rusijos pritarimą, 1908 metų spalio 5 dieną Aehrenthalis 
paskelbė abiejų provincijų aneksiją ir tuo sukėlė vadinamąją 
Bosnijos krizę. 

Tačiau viskas įvyko ne taip, kaip Aehrenthalis su Izvolskiu 
tikėjosi. Anglija ir Prancūzija stojo prieš Juodosios jūros sąsiau- 
rių atidarymą. Iškilo dar rimtesnis kazusas - Rusijos ministras 
pirmininkas Stolypinas primygtinai tvirtino, kad Rusijos vieša- 
jai nuomonei rūpi visai ne sąsiauriai, o Balkanuose gyvenan- 
čios slavų tautos. Šitai Izvolskiui nebuvo šovę į galvą, taip pat 
ir daugeliui rusų; tik kai Aehrenthalis užsimojo pažeminti Ser- 
biją, rusai staiga susiprato jaučią serbams giminiškus jausmus — 
taigi pats Aehrenthalis pasistengė, kad Rusija užsistotų Serbiją. 
Dar gražiau tai, kad patys Serbijos serbai anksčiau visai nesuko 
sau galvos dėl tautiečių Austrijoje-Vengrijoje, ne per daug jiems 
rūpėjo ir Bosnija su Hercegovina; tai Aehrenthalis išmokė juos 
pasijusti jugoslavais. Didysis Aehrenthalio žygis ne išsprendė 
pietų slavų klausimą, o sukėlė jį. Serbai negalėjo neginti Bosni- 

jos serbų ir kroatų, tuo labiau kurstomi tai daryti Izvolskio, su- 
interesuoto užglaistyti savo paties klaidą. Bosnijos krizė nepa- 
žemino Serbijos, nors baigėsi jos pralaimėjimu; ji pažemino Aust- 
riją- Vengriją, nes privertė ją nusileisti iki Serbijos lygio. Atsiti- 
ko panašiai kaip ir senoje kovoje su Pjemontu - krizė pakėlė 
Serbijos reputaciją, o Austrija-Vengrija nusipelnė paniekos mė- 
gindama kaltę dėl visų Habsburgų monarchijos sunkumų su- 
versti „pietų slavų Pjemontui“. Nepadėjo Bosnijos krizė Aust- 
rijai-Vengrijai išsivaduoti ir iš priklausomybės nuo Vokietijos. 
Habsburgų diplomatija taip ir būtų sukusis uždarame rate ne- 
rasdama išeities, jei Vokietija 1909 metų kovo mėnesį nebūtų 
pagaliau privertusi Izvolskio nusigręžti nuo Serbijos. Austrijos 
valstybininkai ne be reikalo bambėjo prieš tokį Vokietijos glo- 
bėjišką mostą: pasaulio akyse jie virto vokiečių globotiniais. 
Nepaisant vokiečių ultimatumo Rusijai, Aehrenthalis vis tiek 
būtų galėjęs kariauti su Serbija — tokį tikslą jis sau kėlė iš pat 
pradžių. Tačiau vos pradėjęs praktiškai šia kryptimi veikti, su- 
sidūrė su neišsprendžiama problema - ką jis pasieks tuo karu, 
net jeigu jį ir laimės? Serbijos aneksija tik papildytų monarchiją 
pagiežingais pietų slavais; jei Serbija liktų neaneksuota, ji iš tik- 
rųjų taptų įtampos židiniu, kaip Habsburgų propaganda ją ir 
vaizdavosi. Kuo sėkmingesnė buvo Aehrenthalio politika, tuo 
pražūtingesnė monarchijai; kuo visapusiškiau ji būtų buvusi įgy- 
vendinama, tuo sunkiau išnarpliojamų problemų būtų sukėlu- 
si. Taigi, gana pavėluotai, Aehrenthalis priėjo išvadą, bendrą 
visiems Habsburgų užsienio reikalų ministrams nuo Mettemni- 
cho iki Andrassy'o ir Kalnoky 'o: Austrija-Vengrija negali leis- 
ti sau prisijungti Balkanų teritorijos ir todėl turi siekti status 
guo politikos Balkanuose, net jeigu tai vestų prie priešiškumo 
su Rusija. 1909 metų vasarį, kai Austrijos-Vengrijos kariuo- 
menė buvo jau mobilizuota, Aehrenthalis persigalvojo dėl ka- 
ro. Pranciškus Juozapas, skeptiškai vertinantis kariuomenės 
pajėgumą, palaikė jį; net Pranciškus Ferdinandas stojo prieš 

karą: kad ir kaip norėdamas pažeminti Serbiją, dar labiau jis 
troško nedaryti nieko, kas būtų naudinga vengrams. Karo šali- 
tis nors tuo, kad kariuomenę, šiaip ar taip, bent jau sugebėta 
mobilizuoti. 

Šitaip didysis žygis baigėsi tuščiai, išskyrus trivialų teisinės 
Bosnijos ir Hercegovinos padėties pokytį. Konservatyvios są- 
jungos su Rusija nepavyko atgaivinti, atvirkščiai, Rusijos politi- 
ka dabar kaip tik buvo nukreipta prieš Austriją-Vengriją. Ser- 
bai liko įsitikinę, kad Austrija puolimą tik atidėjo, todėl irgi ėmėsi 
įnirtingos antiaustriškos politikos. Kartais serbų valstybininkai, 
tarsi išsigandę savo tikslų, lyg ir mėgindavo gerintis; Aehrent- 
halis juos su panieka atstumdavo. „Austrijos idėja“ Bosnijoje ir 
Hercegovinoje taip ir neįgavo praktinės išraiškos. Nesimatė nė 
pėdsakų „ekonominio pagerėjimo“, neatsirado naujų mokyk- 
lų, tik padaugėjo biurokratijos ir okupacinės kariuomenės. Abie- 
jose provincijose buvo įsteigti austriško kurpalio seimai. Kadangi 
visų provincijų seimai dabar turėjo nemenkas administracines 
funkcijas, buvo svarbu juose įtvirtinti atstovavimą stambiesiems 
dvarininkams; todėl, nepaisant įvestų visuotinių rinkimų į 
Reichsratą, renkant seimus liko galioti apribota rinkimų teisė ir 
„kurijų sistema“. Bosnija ir Hercegovina taip pat buvo įtrauk- 
tos į šitas kurijų misterijas; be to, čia trys įprastinės kurijos — 
stambieji dvarininkai, miestiečiai ir kaimo bendruomenės - dar 
padalytos į tris nustatyto dydžio dalis pagal religiją - stačiati- 
kiai, katalikai ir musulmonai. Šitaip sukus apsukus išėjo, kad 
musulmonų dvarininkai buvo atstovaujaini dvigubai; Habsbur- 
gų valdžia išlaikė serbų ir kroatų daugumos žemesnę socialinę 
padėtį. „Austrijos idėja“ buvo žadėjusi provincijoms didelių da- 
lykų; kaip dažnai, pažadai ir liko pažadais, o po 1909 metų Vie- 
nos teoretikai visai nusuko savo dėmesingą žvilgsnį nuo nu- 
skurdusių, neraštingų Bosnijos ir Hercegovinos valstiečių. 

Bosnijos krizė turėjo nelemtų padarinių: jos metu serbų ir 

kroatų koalicijos lyderius vengrai, bandydami pateisinti karą, 
pompastiškai apkaltino išdavyste, ir dabar šie kaltinimai turėjo 
būti pareikšti viešai. Pirmas toks surengtas spektaklis - nuolan- 
kaus teisėjo kroato teismas Zagrebe; suklastoti įkalčiai diskre- 
ditavo pačius Kroatijos valdytojus vengrus, o apkaltintiesiems, 
nors teismo nuteistiems, Pranciškus Juozapas bausmę tučtuo- 
jau dovanojo. Pusė šimtmečio, praėjusi nuo 1848 metų revoliu- 
cijų, visoje Europoje, išskyrus Rusijos ir Osmanų imperijas, įtvir- 
tino „įstatymo valdžią“; net Habsburgų monarchija pripažino 
šias Vakarų Europos politinio gyvenimo normas. Zagrebo teis- 
mas buvo pirmas akivaizdus atsitraukimas nuo pakankamai ci- 
vilizuotos, teisingumo besilaikančios valstybės principo; jį gali- 
ma laikyti netrukus prasidėjusių ir keletą dešimtmečių Europą 
krėtusių politinių teismų epochos pirmąja kregžde. „Vengrų tau- 
ta“,nepaisant savo pagyrūniško liberalizmo, pasirodė esanti šio 
būsimo barbarizmo triumfo pionierė. 

Dar blogiau tai, kad Aehrenthalis, apimtas arogantiškos kvai- 
lybės, lygiai taip pat diskreditavo pačią monarchiją. Jis irgi ska- 
tino kampaniją prieš serbų bei kroatų lyderius ir pasitelkė į pa- 
galbą garsiojo istoriko ir aršaus vokiečių nacionalisto, dabar per- 
sivertusio ir puolusio šlovinti Habsburgų valdžią, Friedjungo 
publicistiką. Nei Aehrenthalis, nei Friedjungas nesigilino į aki- 
vaizdžius faktus: Friedjungo straipsniai buvo skirti pateisinti 
karą su Serbija, ir niekas nebūtų tyręs šio atvejo, jei tasai karas 
būtų prasidėjęs“. Aehrenthalio apsisprendimas prieš karą da- 
vė serbų ir kroatų lyderiams progą paduoti Friedjungą į Vienos 
teismus už šmeižtą; jie lengvai įrodė, kad Austrijos—Vengrijos 


*“ Sprendimas nepradėti karo priimtas dieną prieš pasirodant spaudoje 
pirmajam straipsniui; taigi jį dar buvo galima sustabdyti, kaip padaryta su 
vėlesniais straipsniais. Tačiau užsienio reikalų ministerijos pareigūnai iki 
galo nesuvokė kurstomosios straipsnių prigimties; o kai kurie net vis dar 
neprarado vilčių dėl karo. Žinoma, pagrindinė priežastis ta, kad Austrijos 
politinė sistema buvo pernelyg lėtų apsisukimų. 

užsienio reikalų ministerijos jam parūpinti - kaip visiems gerai 
žinoma - dokumentai yra šiurkščios klastotės. Be to, Friedjun- 
go byla susidomėjo iškilus čekų profesorius Masarykas ir per 
Delegacijų susirinkimą apkaltino klastojimu Aehrenthalį. 
Aehrenthalis nesigynė; visos Europos akyse jis buvo diskredi- 
tuotas kaip begėdiškas klastotojas ir niekad nebeatgavo savo 
reputacijos. Iš tikrųjų Zagrebo teismas ir Friedjungo byla buvo 
moralinis monarchijos nuosmukis; jie sugriovė civilizuotas el- 
gesio formas, kurios teikė valstybei solidumo, ir paliko ją be 
jokio kito pamato, išskyrus jėgą. 

Visiškas absurdas šioje istorijoje yra tai, kad Aehrenthalis 
turėjo kuo apsiginti, bet buvo per daug išdidus garsinti jį patei- 
sinančias aplinkybes. Masarykas apkaltino Austrijos pasiunti- 
nybę Belgrade, kad platina suklastotus dokumentus. Iš tikrųjų 
pasiuntinybė, jau įtikinta serbų ir kroatų išdavyste, pati buvo 
lengva gudraus klastotojo auka, o dokumentai, kuriais Masary- 
kas įrodė pasiuntinybės kaltę, buvo vėlėsnės to paties apgaviko 
klastotės. Austrijos užsienio reikalų ministerija tai Žinojo: ge- 
resni ekspertai už Masaryką, ministerijos pareigūnai buvo per- 
spėję Aehrenthalį, kad Friedjungo skelbiami dokumentai nėra 
tikri. Aehrenthalis buvo per daug išdidus pripažinti savo neap- 
tentingą austrų pasiuntinį Belgrade Forgacsą, kurio pasipūtė- 
liškas apsižioplinimas būtų atnešęs jam aukštą postą bet ku- 
rioje diplomatinėje tarnyboje. Aehrenthalio laikysena atskleidė 
tikrąją Habsburgų monarchijos dvasią: ji nebuvo tironiška ar 
brutali; ji tik buvo išsigimusi ir merdinti. Ji verčiau būtų tolera- 
vusi kaltinimus dėl aktyvių nusikaltimų, kurių daryti neturėjo 
nei energijos, nei sugebėjimų, negu kad būtų pripažinusi savo 
silpnumą ir klaidas. Aehrenthalis pats būtų buvęs patenkintas 
turėdamas sumanumo sugalvoti tuos Friedjungo bylos doku- 
mentus; o Berchtoldas 1914 metais verčiau ryžosi tapti karo su- 
kėlėju negu būti kvaila yrančios sistemos marionete. 

Bosnijos krizė, turint omeny ir jos nė vienos šalies nepaten- 
kinusią pabaigą, ir niūrų tęsinį, iščiulpė paskutines Habsburgų 
monarchijos jėgas. Apmirė ir užsienio, ir vidaus politika. Aust- 
rijos valstybininkai daugiau nebesitikėjo, kad kas dar galėtų 
įvykti; vienintelis dalykas, kurio jie norėjo, - kad nieko neįvyk- 
tų, kad viskas visada būtų kaip yra, tokiame patogiame mirties 
taške. Aehrenthalis grįžo prie bailios savo pirmtakų politikos: 
atkūrė pakanta grįstus santykius su Rusija ir vengė kaip nors 
reaguoti į provokacijas iš Serbijos ir Italijos. Viena, ką jis dar 
bandė daryti užsienio politikoje, tai užmegzti gerus santykius 
su Prancūzija. Per 1911 metų Maroko krizę Aehrenthalis de- 
monstratyviai nerėmė Vokietijos - toks buvo jo atsakas į Vokie- 
tijos paramą Austrijai per Bosnijos krizę; kartu jis prašė - beje, 
bergždžiai, - kad Prancūzija suteiktų Austrijai ir Vengrijai pa- 
skolų. Konservatyvi partnerystė tarp Prancūzijos ir Austrijos 
galbūt buvo įmanoma Metternicho ir Guizot laikais; paskutinį 
kvėptelėjimą jai suteikė Beustas ir Napoleonas III tarp 1867 ir 
1870 metų. Po 1870 metų lemtingų pasikeitimų nei Prancūzija, 
nei Austrija nebebuvo didžiosios valstybės, sugebančios stovė- 
ti ant savo kojų. Prancūzijai reikėjo Rusijos paramos, kad išlik- 
tų nepriklausoma nuo Vokietijos; Austrijai- Vengrijai reikėjo Vo- 
kietijos paramos prieš Rusiją Artimuosiuose Rytuose. Anuomet, 
kai Bismarckas dar tik neseniai buvo atėjęs į valdžią, prarasta, 
ši galimybė nebegalėjo pasikartoti. Aehrenthalis nerado alter- 
natyvos tai agresyviai politikai, kurios atsisakė. Conradas, likęs 
be šalininkų, vis dar kaip panacėją propagavo prevencinį karą 
— su Italija, Serbija, nesvarbu, su kuo. Niekas nepritarė šitam 
atkakliam karingumui, ir jis dėl savo užsispyrimo maždaug po 
metų buvo atleistas iš pareigų; vis dėlto jo veikla labiausiai pa- 
nėšėjo į pozityvią politiką, ir jis buvo tikras, jog kada nors vis 
tiek pasieks savo. Karas su Italija gal ir galėjo atnešti pergalę, 
keliančią pasitikėjimą savimi, net Habsburgų monarchijai, nes 
Italija tebuvo juokinga didžiosios valstybės imitacija, įspūdin- 

ga vien profesionaliems diplomatams ir literatūra besidomin- 
tiems turistams. Bet vėlgi kelią pastojo Bismarcko šešėlis: ne- 
priklausoma Italija buvo Bismarcko sistemos dalis, ir jos pralai- 
mėjimas būtų tik pagreitinęs visišką Vokietijos dominavimą 
Habsburgų monarchijoje. 

Vidaus politikoje taip pat neliko nieko tikra. Vis dėlto Reichsra- 
tas susirinko, bet atsisakė patvirtinti biudžetą, o kai jis buvo 
patvirtintas ypatinguoju dekretu, dėjosi to nematąs; Reichsrato 
nariai toliau sakė kalbas ir priiminėjo rezoliucijas, o imperijos 
biurokratija tuo pat metu užkulisiuose gamino dar baisesnius 
kalnus popierių. Čekų ir vokiečių santykiai Bohemijoje vis dar 
buvo nepabaigiamų derybų objektas: kas nors pateikdavo svars- 
tyti naują planą, visi diskutuodavo, siūlydavo pataisas ir ga- 
liausiai atmesdavo. Biurokratas Bienerthas, naujas darbinis ar- 
klys, 1908 metais pakeitęs ministro pirmininko poste Becką, pa- 
siūlė įsteigti čekų ir vokiečių ministrų be portfelio pareigybes 
ginti čekų ir vokiečių interesams, kaip lenkų ministras be port- 
felio gynė Galicijos interesus; vokiečiai čia užuodė pripažini- 
mą, kad Bohemija yra čekų, ir privertė jį atsisakyti šitos idėjos. 
Stūrgkhas, dar vienas biurokratas, tapęs ministru pirmininku 
1912 metais, toliau kurpė planus dėl santykių sureguliavimo ir 
1914 metais pareiškė, esą čekus ir vokiečius teskirianti siena „sto- 
rumo kaip popieriaus lapas“. Jis neįžvelgė, kad tas popierius 
neyrantis: vokiečių ir čekų priešprieša buvo literatūrinė idėja, 
amžinas dviejų istorinių siekių konfliktas. Dabar vokiečiai dėl 
stiprėjančios tautinės arogancijos Vokietijoje pasidarė dar ne- 
sukalbamesni; o čekai dar aiškiau suprato, kad vokiečių ir slavų 
kare bus priversti kovoti vokiečių pusėje. Didžiausi obstrukci- 
jos šalininkai Reichsrate buvo mažarusiai, pasipiktinę lenkų pri- 
vilegijomis Galicijoje; solidarizuodamiesi su broliais slavais, juos 
rėmė čekai ir slovėnai. 

Savo ruožtu vokiečiai tuo pačiu obstrukcijos metodu nau- 
dojosi Bohemijos seime: sužlugdė net provincijos administraci- 

ją kontroliuojančio seimo komiteto veiklą, ir 1913 metais 
Stūrgkhas sustabdė Bohemijos konstituciją. Užkietėję planų 
kūrėjai dar vylėsi, kad imperijos vyriausybė imsis realiai vado- 
vauti; deja, nieko nebuvo daroma, ir sąstingis išsekino kūrybin- 
giausias Vienos pajėgas. Paskutinįkart per Pranciškaus Juoza- 
po valdymą Reichsratas susirinko 1914 metų kovo mėnesį; šį 
susirinkimą mažarusių atstovai suardė per keletą dienų. Kai 
1914 metų rūgpjūtį prasidėjo karas, Reichsratas taip pat buvo 
paleistas, ir Austrija, nė nebemėgindama nieko maskuoti, grįžo 
prie „laikinojo absoliutizmo“, nuo kurio ir prasidėjo Pranciš- 
kaus Juozapo valdymas. 

Senos melodijos buvo griežiamos ir Vengrijoje. Vengrų di- 
dikai nepasidarė nuosaikesni po 1906 metų pralaimėjimo: jie 
atnaujino kampaniją prieš bendrą kariuomenę. Tačiau ši poli- 
tika nebetiko vengrų smulkiajai bajorijai, kuri per konstitucinį 
konfliktą su Austrija pajuto grėsmę savo biurokratinei padė- 
čiai. Smulkiosios bajorijos atstovai per 1910 metų rinkimus, 
siekdami sužlugdyti Vengrijos koaliciją, paleido į darbą visą 
savo meistriškumą, nevengdami nė smurto bei korupcijos; ir 
„mameliukai“ vėl laimėjo daugumą. Istvanas Tisza, iš pradžių 
užkulisiuose, o nuo 1913 metų birželio kaip ministras pirmi- 
ninkas, diktatoriškumu pralenkė net savo tėvą. Jis prastūmė 
kariuomenės įstatymo projektą ir veikė kaip lojalus bendros 
monarchijos šalininkas; užtatai netrukdomas galėjo varyti kam- 
paniją prieš kitas Vengrijos tautas, o vengrų liaudį laikyti ato- 
kiai nuo politinio gyvenimo. Tisza pareiškė: „Nevengrakalbiai 
mūsų piliečiai pirmiausia privalo įsisąmoninti tą faktą, kad jie 
priklauso būtent tautinės valstybės bendruomenei, valstybės, 
kuri anaiptol nėra skirtingų tautų konglomeratas“. Toliau bu- 
vo teikiami projektai dėl visuotinių rinkimų ir vis žadama iš- 
plėsti balsavimo teisę; pasiteisinimų dėl netesimų pažadų ne- 
reikėdavo kišenėje ieškoti, ir 1914 metų projektas, užmestas 
įsiliepsnojus karui, liko melagingas liudijimas demokratinės 

sistemos, kurią Vengrija, girdi, būtų sukūrusi, „jeigu tik“ nebū- 
tų sukliudęs karas. 

Iš tikrųjų Vengrijos valstybę savo rankose laikė smulkioji ba- 
jorija, kuri kaip luomas buvo praradusi turėtąjį ekonominį pa- 
grindą ir valdžioje laikėsi tik remiama Habsburgų. Toji Habs- 
burgų parama buvo menka ir abejotina, bajorijai reikėjo tvirtes- 
nės ir ją gavo sudariusi sąjungą su Vengrijos vokiečių ir žydų 
kapitalistais. Vengrų nacionalizmas nesikratė globos nuo tada, 
kai Kossuthas pirmą kartą ėmė kartoti Listo ekonominį moky- 
mą; Muitų sąjunga su Austrija laikytina tokiu pat Kossutho pra- 
laimėjimu kaip ir bendra kariuomenė. Muitų sąjungą vengrams 
buvo daug saugiau užsipuldinėti; net ir neatkūrus muitų sie- 
nos tarp Austrijos ir Vengrijos, vyriausybė galėjo daug ką pa- 
daryti plėtodama Vengrijos pramonę. Vengrija parodė pa- 
vyzdį, kuriuo žlugus monarchijai pasekė kitos atsiradusios 
„valstybės įpėdinės"; jeigu Austrija-Vengrija ir buvo kada nors 
ekonomiškai vieninga, tąją vienybę Vengrija suardė gerokai 
prieš 1918-uosius. Ekonominis nacionalizmas teikė dvigubos 
naudos: vengrams tai buvo reikalavimų panaikinti bendrą ka- 
riuomenę pakaitalas ir kartu stiprino suvengrėjusių žydų ir vo- 
kiečių entuziazmą - antraip šie galėjo vėl tapti lojalūs Habsbur- 
gams. Per visą tą laiką nuo Metternicho iki Hitlerio kapitalistai 
vokiečiai Vengrijoje sudarė potencialią „penktąją koloną“; tad 
nuolatos reikalavo ekonominio atpildo už tai, kad taikstosi su 
savo politiniu pavaldumu nuskurdusiai smulkiajai bajorijai, nie- 
ko nenutuokiančiai apie prekybą ir pramonę. 

Tiszos pergalė atstūmė didikus nuo politinės valdžios, o pra- 
monės plėtra grėsmingai rodė, kad tuoj rasis kapitalistų milijo- 
nierių, kurie mes iššūkį net jų ekonominėms privilegijoms. Į 
Tiszos nacionalizmą jie galėjo atsakyti tik kreipimusi į paval- 
džiąsias tautas, į ekonominį nacionalizmą jie galėjo atsakyti tik 
demokratiniu kreipimusi į mases. Abu keliai buvo pernelyg pa- 
vojingi, ir didikai bejėgiškai mindžikavo vietoje, o vienas kitas 

surizikuodavo pats imtis kapitalistinio verslo. Kaip iš kartos į 
kartą einanti „valdančioji klasė“, jie dabar pasitraukė į šalį. Ta- 
čiau vienas didikas, drąsiausias ir beveik turtingiausias iš visų, 
neketino susitaikyti su tokia bailia savo bendraluomių laikyse- 
na. Mihaly Karolyi's, praeityje jaunojo Andrassy o bendražygis, 
pagaliau tapo šalininku programos, kurią Kossuthas pavėluo- 
tai ėmėsi skelbti tremtyje. Jis stojo už tautinę lygybę, agrarinę 
reformą ir — kaip viso to logiška išvada - už santykių su Vokie- 
tija nutraukimą: gerai sutariančiai su kaimynais slavais demo- 
kratinei Vengrijai nereikėtų nei Habsburgų, nei Vokietijos ka- 
riuomenės paramos. Ši programa iš didikų, anaiptol ne tokių 
principingų kaip Karolyi's, reikalavo tiesiog neįmanomos au- 
kos; todėl ją buvo galima įgyvendinti tik po pralaimėjimo kare, 
o tuomet jau būtų buvę per vėlu. 

Vengrų ekstremizmas vešėjo ir Kroatijoje. Vengrų smulkioji 
bajorija visus iki vieno kroatus laikė išdavikais, kad galėtų pasi- 
glemžti jų darbo vietas. 1912 metais buvo sustabdyta Kroatijos 
konstitucija, ir valdytojas vengras tapo diktatoriumi, padeda- 
mu pulko vengrų parankinių. Pietų slavų idealizmas tesiribojo 
keletu vidurinės klasės inteligentų. Kroatų bajorija ir karinin- 
kai, susitelkę Grynojo teisingumo partijoje, nors priešiški Vengri- 
jai, buvo dar fanatiškiau nusiteikę prieš serbus ir atsidavę mo- 
narchijai. Negana to, kroatų valstiečių partija, išnaudodama 
masių palaikymą, pasuko ta pačia kryptimi, tik skanduodama 
demokratiškesnius šūkius. Partijos lyderis Radičius į visas pu- 
ses trimitavo „Austrijos idėją“; monarchijos tikslas, sakė jis, 
būti nei vokiškai, nei vengriškai, o krikščioniškai, europietiš- 
kai ir demokratiškai. Pietų slavų idėja, sintetinė ir intelektinė, 
patraukė tik išsilavinusią vidurinę klasę, kuri gėrėjosi Štros- 
majerio paveikslų kolekcija, o masinis nacionalizmas, kaip ir 
kitur, Kroatijoje kilo iš apačių ir pasižymėjo neapykanta arti- 
miausiems kaimynams. Austrijoje visuotinė rinkimų teisė su- 
silpnino tautinį įkarštį, bet suvisam jo nenuslopino; Kroatijoje ji 

būtų visai pakirtusi pietų slavų sąjūdį; nors kartu būtų iškėlu- 
si palankią Habsburgams ir priešišką vengrų valdžiai Katali- 
kų valstiečių partiją. Šiaip ar taip, vengrų smulkioji bajorija, 
visais įmanomais būdais trukdydama įvesti visuotinę rinkimų 
teisę Vengrijoje, negalėjo jos piršti ir Kroatijai. Šitaip jie patys 
išmušė sau iš rankų vienintelį lemiamą ginklą ir amžinai turė- 
jo gyventi įsivaizduojamame neva išplitusio pietų slavų sąjū- 
džio pavojuje. 

1914 metais konstitucinė Habsburgų monarchijos misija vi- 
sur baigėsi visiška nesėkme. Ir vis dėlto Žmonės niekad labiau 
netikėjo Habsburgų monarchijos ateitimi kaip tada, keliais pas- 
kutiniais metais prieš jai žlungant. Nors jau buvo prasidėjęs ri- 
gor mortis, netrūko planų ir projektų, kaip atgaivinti gyvybinių 
galių apleistą kūną; viena po kitos rodėsi socialistų, šlovinan- 
čių „aukščiau tautiškumo“ esančią imperiją, knygos; vokiečių, 
giriančių Austriją-Vengriją kaip vokiečių kultūros nešėją, kny- 
gos; prancūzų, giriančių ją kaip stiprią užtvarą prieš vokiečių 
galią, knygos; karininkų, katalikų kunigų, anglų liberalų kny- 
gos, net vienas rumunas parašė knygą. Visi pripažino valstybės 
silpnumą, nežmonišką biurokratijos išsikerojimą, tautinių sie- 
kių nesuderinamumą; tačiau visi, kaip susitarę, dėjo viltis į iš- 
ganingą „sprendimą“. Tasai visuotinai laukiamas sprendimas 
buvo federalizmas - Žodis, tinkantis skirtingiausiems planams. 
Vokiečių politiniai rašytojai federalizmą suprato kaip Vengri- 
jos sumenkinimą iki kitų provincijų - jos visos turėjo būti vo- 
kiškos imperijos sudedamosios dalys - lygio; čekams federaliz- 
mas žadėjo imperiją, kurioje dominuotų slavai, o vokiečiai ir 
vengrai netrukdomi sau gyvuotų kaip mažumos; Vienos aka- 
deminiams teoretikams federalizmas reiškė visuotinį tautinės 
savimonės nuosmukį - nacionalizmas, jų supratimu, turėtų re- 
dukuotis iki pavienių Žmonių išskirtinio charakterio bruožo; už- 
sieniečiams, prancūzams ir anglams, Habsburgų monarchijos 
federalizmas rodėsi esąs bailus troškimas, atsisakymas drąsiai 

žiūrėti į baisią alternatyvą - gresiantį Europos karą, kuris, aiš- 
ku, padarys galą Habsburgų misijai. Visų šitų su federalizmu 
susijusių svajonių esmė buvo ta, kad niekas nenumatė tautų su- 
sipriešinimo, kuris kiltų po „habsburgiškosios mamytės“ suby- 
rėjimo — atvirkščiai, visi vylėsi, jog tautos, kažkokiu stebuklu, 
taps tokios nuosaikios ir apsišvietusios kaip Karlas Renneris ir 
profesorius Redlichas, Eisenmannas ir profesorius Seton-Wat- 
sonas*“. Pranciškaus Juozapo valdymo istorija parodė, kad 
„Sprendimą“ surasti buvo nesunku, tai yra lengva sugalvoti, 
kaip sukurti monarchijos tautoms geras ekonomines sąlygas ir 
pakenčiamą tautinę egzistenciją. Problemų kėlė klausimas, kaip 
pasiekti, kad tas „sprendimas“ būtų priimtas, o po tuo slėpėsi 
pati tikroji problema: ar Habsburgų monarchija gali išvengti li- 
kimo tapti Vokietijos dominavimo Europoje įrankiu? Šiai pro- 
blemai negalėjo būti „sprendimo“: Habsburgų monarchijos lemtį 
nulėmė jau 1866 metų karas; už savo paskesnę nepriklausomy- 
bę ji turėjo dėkoti Bismarckui ir kaipmat prarado ją, kai Bis- 
marcko įpėdiniai atmetė jo nuosaikią politikos kryptį. Daug kas 
manė, kad Habsburgų monarchijos padėtį Europoje pavyktų pa- 
keisti padarius pertvarką jos vidaus gyvenime; iš tikrųjų vals- 
tybės vidaus tvarka galėjo pasikeisti tik įvykus pokyčiams, ar 
greičiau katastrofai, jos tarptautinėje padėtyje. 

Taigi visi prieškario laikotarpio planai įrodė, kad nieko pa- 
daryti nebeįmanoma. Jeigu tik monarchija nebūtų 1866 metais 
pralaimėjusi; jeigu vengrai pripažintų slavus kaip lygius; jeigu 
vokiečiai nesidairytų į Vokietiją; jeigu imperijos tautos vėl tap- 
tų neraštingų valstiečių tautomis ir grįžtų prie kontrreformaci- 
jos laikų jokių klausimų neuždavinėjančios ištikimybės dinasti- 
jai; jeigu tik Habsburgai leistų veikti profesinėms sąjungoms ir 

* Profesorius Seton- Watsonas savo pranešimą, kuriame įvertino Zagrebo ir 

Friedjungo teismus, dedikavo „valstybininkui, tiek genialiam ir drąsiam, 


kad sugebėtų išspręsti pietų slavų klausimą“. Tasai stebukladarys turėjo 
būti profesorius Redlichas, Vienos žydas. 

įvykdytų žemės reformą — tuomet problemas pavyktų išspręs- 
ti, nes, tiesą sakant, jų nė nebūtų. Visa tai galima palyginti su 
scena, kai gedėtojai, stovintys aplink mirusio Žmogaus lovą, 
sako: „Jeigu tik velionis kvėpuotų, tuomet viskas būtų gerai". 
Šitas troškimų kratinys susilydė į vienbalsį chorą: jeigu tik 
Pranciškus Juozapas pagaliau mirtų ir jį pakeistų Pranciškus 
Ferdinandas, tuomet ne vienas „sprendimas“ paaiškėtų esąs tei- 
singas. Tie, kurie dėjo viltis į Pranciškų Ferdinandą, mažai nu- 
tuokė apie jo charakterį: jis tikrai buvo linkęs daug ką keisti; ir 
jie, naivuoliai, tikėjosi, kad bet kokios permainos būsiančios tik 
į gera. Pranciškus Ferdinandas buvo vienas iš blogiausių Habs- 
burgų dvaro „produktų“: reakcingas, klerikalus, brutalus, val- 
dingas, jis dažnai elgdavosi kaip pamišėlis. Jam niekas nekėlė 
nei pesimizmo, nei dvejonių, o kaip tik šitie dalykai Pranciškų 
Juozapą, kaip valdovą, ir darė tolerantišką. Vienintelis nuolati- 
nis Pranciškaus Ferdinando politinių pažiūrų bruožas buvo jo 
priešiškumas dualizmui: visai nejausdamas užuojautos vengrų 
nacionalizmo užguitoms tautoms, jis visados griežė dantį dėl 
pačių vengrų turimos laisvės ir troško pajungti ją bendrai im- 
perijos subordinacijai. Lygiai tokį pat priešiškumą jis jautė če- 
kams ir net vokiečių liberalams, tik ne vokiečių nacionalizmui. 
Pranciškaus Ferdinando idealas buvo 1849 metų Schwarzen- 
bergo sukurtas absoliutinis militarizmas; šį idealą kurį laiką puo- 
selėjo ir Pranciškus Juozapas, tačiau, įvykių pamokytas, persi- 
galvojo. 

Daug rašalo išeikvota rašant apie visus tuos konstruktyvius 
planus, kuriuos Pranciškus Ferdinandas esą būtų įgyvendinęs 
įžengęs į sostą. Jis nebūtų sutikęs vainikuotis Vengrijos karaliu- 
mi, kol nepanaikintas 1867 metų kompromisas, - šitai tikrai bu- 
vo aišku, tačiau tolesni jo planai skendėjo migloje. Jis skatino 
slovakų klerikalinį nacionalizmą, rodė palankumą rumunams, 
o labiausiai sveikino dinastijai lojalų kroatų Grynojo teisingu- 
mo partijos nacionalizmą. Pranciškus Ferdinandas irgi buvo „fe- 

deralistas“. Jo federalizmas reiškė ne daugiau kaip tik nuo Veng- 
rijos atskirtos ir tiesiogiai imperatoriui pavaldžios Kroatijos ka- 
ralystės atkūrimą. Pranciškus Ferdinandas nedrįso siūlyti Veng- 
rijos serbiškų Žemių sąjungos su Kroatija, nes tai būtų pietų sla- 
vų idėjos pripažinimas; jo „trialistinė“ schema kaip tik turėjo 
tikslą sužlugdyti pietų slavų tautas, kaip Napoleono Reino są- 
junga sužlugdė vokiečius. Tokia triada būtų sukėlusi didesnį 
nei kada nors pietų slavų nepasitenkinimą, vengrus būtų pa- 
stūmėjusi į opoziciją monarchijai, ir visiškai nebūtų išsprendusi 
čekų ir vokiečių konflikto Bohemijoje. Be to, Pranciškus Ferdi- 
nandas savo planuose visai neatsižvelgė į tautų bendradarbia- 
vimą ir gerokai pažengtą žingsnį tolyn nuo senųjų konservato- 
rių skambių postringavimų apie "istorinį politinį savitumą“. 
Pranciškus Ferdinandas galėjo nutraukti ryšius su vengrų smul- 
kiąja bajorija ir vokiečių biurokratija, kuriomis imperija rėmėsi; 
tačiau vis tiek būtų atsimušęs į klausimą, kuris iškildavo kiek- 
vienam reformuotojui pradedant Juozapu II ir baigiant Bade- 
niu - kaip Habsburgui tapti Bonapartu, tai yra valstiečių impe- 
ratoriumi? Pranciškaus Ferdinando šalininkai buvo profesiona- 
lūs kariškiai ir feodalais apsimetantys bajorai, Windischgratzo 
ir Belkredžio senųjų konservatorių blokas; čia dar reikėtų pa- 
minėti vos keletą klerikaliai nusiteikusių politikų — ir tai tik 
rodo tautų, kurioms jie skelbėsi atstovaujantys, politinį nebran- 
dumą. Didžiausią Pranciškaus Ferdinando siekinį įkūnijo Spa- 
lio diplomas; jis, dviem šimtais metų pasenęs jau tada, 1860-ai- 
siais, toks pat, nesumodernintas, kuo puikiausiai tiko Pranciš- 
kui Ferdinandui ir praėjus dar pusšimčiui metų. 

Dėti viltis į kurį nors iš Habsburgų reiškė visiškai nesuprasti 
Habsburgų monarchijos prigimties. Kossuthas išpirko visus sa- 
vo paklydimus suvokęs, kad Habsburgų dinastijos nuvertimas 
yra pirmoji būtina Vidurio Europos pertvarkos sąlyga. Vienin- 
telis vengras, suvokiantis šios doktrinos padarinius ir pritariantis 
jiems, buvo Mihaly Karolyi's. Austrijoje žmonės per daug rodė 

pagarbos pačiam imperatoriaus asmeniui, kad galėtų Vidurio 
Europą įsivaizduoti be dinastijos: net socialistai svajojo apie di- 
nastijos iniciatyvą kuriant demokratinį socializmą. O vokiečiai, 
kurie nekentė Habsburgų, jų valdžią troško pakeisti Hohenco- 
lernų valdžia. Vienas tik čekų profesorius Masarykas pasiklio- 
vė imperijos tautomis ir norėjo, kad jos sužinotų tikrąją padėtį 
išmėgindamos atsakomybės naštą. Jis siekė intelektualiai gar- 
bingos veiklos — ir šitai ėmėsi daryti taip fanatiškai, kaip kiti 
buvo atsidavę nacionalizmui. Masarykas suerzino čekų patrio- 
tus atskleidęs, kad šventenybe laikomi ankstyvųjų viduramžių 
čekiški rankraščiai - tai XIX amžiaus klastotės; užsitraukė čekų 
ir vokiečių ekstremistų neapykantą gindamas žydą, kaltinamą 
ritualine žmogžudyste. Jis buvo įsitikinęs, kad laisvę čekų tau- 
ta gali susikurti tik ant tiesos pamatų, ypač pripažinusi tiesą, 
kad Bohemijos „valstybingumo teisės“ tėra dirbtinė, nuvalkio- 
ta tradicija; jis tikėjo net, kad ir Habsburgų monarchija dar pa- 
jėgtų rasti naujų gyvybinių jėgų, jei tik vadovautųsi garbe ir 
„liaudies valia“, užuot vaikiusis dinastijos interesų ir toleravu- 
si intrigas. Kai kiti praeities romantika persiėmę čekai su įkarš- 
čiu gynė tautinį reikalą - ir liaudavosi, gavę šiltą valstybinę vie- 
telę, - Masarykas laikėsi kaip nuo Habsburgų nepriklausomas 
žmogus ir vis dėlto vylėsi pertvarkyti monarchiją. Kartu jis ne- 
kentė panslavizmo užmačių: įžvelgė Rusijos carizmo prigimtį 
ir suprato, kad panslavizmas veda į visišką atsiribojimą nuo Va- 
karų civilizacijos. Masarykas siūlė kitką — paversti Prahą de- 
mokratinės slavų kultūros centru; tad nenuostabu, kad susidrau- 
gavo su serbų bei kroatų lyderiais ir jų paakintas stojo ginti tei- 
singumo Friedjungo byloje. 

1918 metais Masarykas ir Karolyi's tapo Habsburgų įpėdi- 
niais — abu dinastijos priešai, bet nė vienas nenorėjo, kad būtų 
suardyta Habsburgų valdytų tautų vienybė, jeigu jau kartą ją 
pavyko sukurti. Abu atsidavę kiekvienas savo tautai, iš tikrųjų 
juodu reprezentavo geriausią savo tautos žmonių tipą; ir vis 


294 


POSŪKIS PRIE SMURTO, 1908-1914 


dėlto nė vienas nebuvo užkietėjęs nacionalistas, nė vienas ne- 
mąstė apie nacionalizmu grįstą savo valstybę. Karolyi's tikėjosi 
didžiąją Vengriją paversti lygiateisių tautų federacija, bet va- 
dovaujama vengrų; Masarykas irgi puoselėjo viltis apie tautų 
bendradarbiavimą, vadovaujamą čekų. Abu iš tikrųjų buvo ne- 
priklausomi nuo Habsburgų, Karolyi's - dėl aristokratiško pa- 
sitikėjimo savimi, Masarykas - dėl turimos intelektinės galios. 
Masarykas, nors vienišas, turėjo stiprius ryšius su čekais - tau- 
ta, dabar gerokai pažengusia kultūros srityje, bet neturinčia 
politikų aristokratų, visa nuo apačios iki viršaus sudaryta iš 
vidurinės klasės ir daug pagarbiau vertinančia intelektinį va- 
dovavimą nei kuri nors kita tauta Europoje. Karolyi's pasiūlė 
didžiajai Vengrijai vienintelę galimybę išlikti, bet kaina buvo 
per didelė. „Vengrų tauta“ 1848 metais turėjo tikrą, nors ir siau- 
ro požiūrio idealizmą; XX amžiaus pradžioje „vengrų tauta“ 
nebetikėjo niekuo, tik laikėsi įsitvėrusi didikų stambiųjų dva- 
rų ir smulkiosios bajorijos biurokratinio monopolio. Todėl 
Karolyi'o valdžia Vengrijoje, kurion jis pateko 1918 metais, tru- 
ko tik pusmetį, o čekų palaikomas Masarykas sukūrė daugia- 
tautę valstybę, kuri gyvavo dvidešimt metų ir kurioje jis, tai- 
kydamasis prie tautų ir partijų, valdė kaip kilnesnis ir labiau pa- 
tyręs Pranciškus Juozapas. Tačiau tuos keletą metų iki 1914-ųjų 
Karolyi's pasirodė esąs įžvalgesnis už Masaryką. Iki paskuti- 
nės akimirkos Masarykas tikėjosi, kad dar įmanoma moralinė 
permaina, kuri išsaugotų jungtinę Habsburgų monarchiją - de- 
ja, buvo beprasmiška to tikėtis iš Pranciškaus Juozapo, Aehrent- 
halio ar Conrado. O Karolyi's suprato, kad reikia keisti imperi- 
jos užsienio politiką; tačiau šito tikėtis be visos Europos karo 
irgi buvo beprasmiška. 

Sukalkėjęs Habsburgų monarchijos kūnas dar šiaip taip gy- 
valiojo pats iš savęs. Smūgis, kuris šią gigantišką konstrukciją 
sutrupino, atėjo iš išorės; tačiau tas smūgis niekados nebūtų tu- 
rėjęs tokių siaubingų padarinių, jeigu viskas nebūtų puvę per- 

puvę viduje. Habsburgų monarchija dar galėjo ištverti vidaus 
įtampą ir trintį užsienio politikoje; ir viena ir kita kėlė jos svar- 
bą ir rodė ją esant reikalingą Europai. Tačiau buvo dalykas, su 
kuriuo Habsburgai negalėjo susitaikyti, - tai požiūris, kad jie 
nebereikalingi. Vienintelis tinkamas atsakymas į tokį požiūrį 
jiems atrodė jėga; tačiau kuo smarkiau ja buvo grasinama, tuo 
labiau aiškėjo, kad iš to nebus jokios naudos. Italų nacionaliz- 
mas savo laiku pasirodė esąs tasai Dovydas, kuris sugriovė se- 
nąją Austriją; serbų nacionalizmą galima prilyginti Dovydui, 
kuris sugriovė Austriją-Vengriją. Visos Metternicho ir Buolio 
klaidos, padarytos tvarkantis su italais, dabar vėl buvo pakar- 
tencijai, Habsburgų valstybininkai prarado sugebėjimą balan- 
suoti ir manevruoti: Serbijos, kaip ir tada Italijos, reikalas 
tiesiog apsėdo juos, ir kiekvienas žingsnis, kurį jie žengė, tik 
gausino jų sunkumus. Bosnijos krizė paliko didžiulį serbų ke- 
liamą pavojų, o kampanija prieš serbų ir kroatų lyderius įdavė 
Serbijai į rankas galingą ginklą. Nepriklausomai Serbijos vals- 
tybei, pagal religiją stačiatikiškai ir ilgai buvusiai Turkijos pro- 
vincija, mažai rūpėjo Habsburgų žemės. Serbai tik baudėsi iš- 
laisvinti savo brolius, dar esančius Turkijos valdžioje, ir at- 
gauti teritoriją, nuo seno, istoriškai, buvusią serbų, taigi siekė 
tik Bosnijos ir Hercegovinos, ne daugiau. Jie, be abejo, neturė- 
jo priežasčių mėgti kroatus - katalikus, lojalius habsburgams, 
„Vakarietiškos“ kultūros; ne itin didelį palankumą jautė net 
Vengrijos serbams, taip pat per daug „vakarietiškiems“ Belg- 
rado skoniui. Didžiaserbiškos programos serbai ėmėsi tik pri- 
versti Habsburgų kietakaktiškumo; pietų slavų programa jiems 
tebuvo papildomas ginklas. 

Osmanų imperijos išlikimas Europoje buvo esminis dalykas 
Habsburgų užsienio politikoje nuo Metternicho iki Aehrentha- 
lio. 1912 metais Austrija-Vengrija paskutinįkart pamėgino piršti 
taiką Balkanuose, skatindama didžiąsias valstybes burtis į koa- 

liciją; šias pastangas palaikė Rusija, sunerimusi dėl artėjančios 
Balkanų griūties, prie kurios ir pati nemenka dalimi prisidėjo. 
Metternicho konservatyvi sąjunga čia įgavo savo paskutinį — 
vaiduoklišką ir neveiksmingą - pavidalą. Balkanų valstybės ži- 
nojo Rusiją nesigriebsiant jėgos prieš jas ir buvo tikros, kad su- 
gebės sužlugdyti Turkiją be Rusijos pagalbos. 1912 metų spalį 
Osmanų imperija Europoje, paskutinis trapus buvusios galy- 
bės ramstis, subyrėjo į šipulius, o Habsburgų monarchija bejė- 
giškai stebėjo šiuos įvykius, nors jie ruošė dirvą ir jos pačios 
subyrėjimui. Berchtoldas, užsienio reikalų ministru tapęs po 
Aehrenthalio mirties, žlugus šimtmetį trukusiai Habsburgų mo- 
narchijos Balkanų politikai, spėjo išgelbėti tik dalį Albanijos. Al- 
banija, kurios neleista pasigvelbti Serbijai, rodė, kad Austrija 
Vengrija dar įtempusi jėgas pajėgia reikšti savo valią kaip di- 
džioji valstybė. Vis dėlto tai, kad į šią tariamą albanų plėšikų 
džiulės monarchijos egzistencijai, rodė Habsburgus visai jau 
smukusius. Albanijos valstybę sukurti pavyko tik skelbiant vieną 
po kitos mobilizacijas, organizuojant brangias karinės jėgos de- 
monstracijas, kurių poveikis sulig kiekviena „repeticija“ mažė- 
jo. Nepaisant Albanijos, turkai pralaimėjo. Tautinis pakilimas 
tiesiog tvyrojo ore prie visų Habsburgų monarchijos sienų - iš- 
sipildė Gentzo, Alberto Sorelio ir Andrassy'o pranašystės: da- 
bar Austrija-Vengrija atgulė Europoje į mirtininko patalą. 
Balkanų karai žymėjo tikrą Habsburgų monarchijos kaip di- 
džiosios valstybės galą. Balkanai visąlaik buvo Austrijos- 
Vengrijos „įtakos zona", tačiau šioje krizėje toji įtaka negelbėjo 
— net Albaniją pavyko išsaugoti tik su Italijos pagalba. Berchtol- 
das bandė Serbiją laikyti savo kumštyje kurstydamas prieš ją 
Bulgariją; iš to taip pat nieko neišėjo, nes Bulgarija po kelių die- 
nų buvo sumušta. Tačiau net jei ir būtų pavykę, sąjunga su Bul- 
garija būtų aiškiausiai parodžiusi Habsburgų silpnumą: Aust- 
rija-Vengrija nusileido iki Balkanų valstybės lygio. Kaip politi- 

kos, taip ir ginkluotės požiūriu Austrija-Vengrija iškrito iš di- 
džiųjų valstybių gretos. Prieš pusšimtį metų, Schwarzenbergo 
ir Radetzky o laikais, senoji Austrija ginkluote prilygo Prancū- 
Zijai ir Rusijai“?; 1914 metais, nors gyventojų skaičiumi atsilie- 
kanti tik nuo Rusijos ir Vokietijos, ginkluotei Austrija-Vengrija 
skyrė lėšų mažiau nei bet kuri kita didžioji valstybė - ketvirta- 
dalį Rusijos ir Vokietijos karo išlaidų, trečdalį Britanijos šiam 
reikalui skiriamų pinigų, mažiau net už Italiją??. „Militaristinė“ 
Habsburgų monarchija dabar buvo mažiausiai militarizuota 
valstybė Europoje. Ji turėjo karinių polinkių ir karo pramonę; 
bet jai stigo tautinės vienybės ir entuziazmo galingam patrio- 
tizmo proveržiui. 

Habsburgų monarchijos egzistenciją palaikė Vokietijos pa- 
rama, bet ir ji kėlė savų pavojų. Vokietijos, dinamiškos didžio- 
sios valstybės, negalėjo tenkinti Habsburgų priešinimosi politi- 
ka, ypač kai ji pasirodė nesėkminga. Vokiečiai regėjo blausią 
naujos Europos viziją su Berlynu centre; Vienai šioje jų svajo- 
nių Europoje skirta tik nereikšminga vietelė. Austrijos ir Vokie- 
tijos sąjunga - ypatinga Vokietijos partnerystė su Habsburgų 
dinastija ir „vengrų tauta“ —buvo skirta išsaugoti senajai Euro- 
pai. Tačiau vos tik vokiečiai atsisakė konservatyvios Bismarcko 
linijos, šita partnerystė pasirodė nebeatitinkanti jų siekių. Juk 
Balkanų karai, atnešę nelaimę Habsburgų monarchijai, nebūti- 
nai turėjo tapti nelaime Vokietijai: tai buvo tautinių valstybių 
triumfas, taigi akstinas ir Vokietijai, didžiausiai iš visų tautinių 
valstybių. Balkanų karams pasibaigus, Vokietija ėmė vykdyti 


“ Bemaž visą XIX amžių daugiausia lėšų iš visų didžiųjų valstybių 
ginkluotei skyrė Didžioji Britanija. Britai kliovėsi didžiuliu laivynu ir 
profesionaliąja kariuomene — abu kur kas brangiau kainuojantys nei 
pašauktinių kariuomenė, apginkluota tik šautuvais. 

* Per tris dešimtmečius po Berlyno kongreso Vokietijos karo išlaidos 
padidėjo penkiagubai; Britanijos, Rusijos ir Prancūzijos - trigubai; net 
Italijos - pustrečio karto. Austrijos-Vengrijos išlaidos ginkluotei net 
nepadvigubėjo. 

draugišką politiką Serbijos ir Rumunijos atžvilgiu, nepaisyda- 
ma, kad dėl to gali tekti apkarpyti didžiąją Vengriją. Tokios po- 
litikos logiška baigtis turėjo būti Vokietijos sustiprėjimas: Veng- 
rija sumažinama iki savo etnografinių žemių dydžio, o visa kita 
Habsburgų monarchijos dalis inkorporuojama į Vokietijos rei- 
chą. Link šito tikslo vokiečiai sąmoningai ėjo antrajame varžy- 
bų ture dėl dominavimo Europoje; iki 1914-ųjų juos dar sutu- 
rėjo dinastiniai skrupulai ir pagarba Bismarckui. Šia prasme 
Habsburgų dinastija tikrai buvo kliūtis vokiečių dominavimui 
— tačiau tik tol, kol vokiečiai savo įtaką plėtė taikiomis prie- 
monėmis. 

Vokiečių advokatavimą dėl nuolaidų Serbijai buvo galima 
nutildyti apeliuojant į slavams priešiškus vokiečių jausmus: už- 
sienio, kaip anksčiau vidaus, politikoje tariama slavų ir teutonų 
nesantaika buvo gera priemonė dinastijai laikytis vandens pa- 
viršiuje ir, žinoma, gera priemonė vengrams išnaudoti vokie- 
čių valdžią savo naudai. Balkanų karai pažadino ir tautinius 
Rumunijos siekius Transilvanijoje; čia buvo sunkiau atsilaikyti 
prieš vokiečių palankumą rumunams. Vilhelmas II ir Pranciš- 
kus Ferdinandas, nors skirtingais motyvais, abu ragino Vengri- 
ją daryti nuolaidas; Istvanas Tisza užsispyręs tam priešinosi. 
Pradėję kištis į Vengrijos reikalus, vokiečiai vėl privertė ją vie- 
nytis su Habsburgais; Tisza, dualizmo priešininko sūnus, tapo 
paskutine stipria Habsburgų monarchijos asmenybe. Jis, kaip ir 
prieš tris dešimtis metų Andrassy's, baiminosi galimų karo pa- 
darinių privilegijuotai Vengrijos padėčiai. Kita vertus, reikėjo 
įtempti jėgas norint Europą įtikinti, kad Habsburgai dar gyvi; 
mat Habsburgų monarchijos žlugimas, kad ir dažnai ji kėlė pa- 
vojų Vengrijai, būtų jai atnešęs dar didesnių pavojų. Praeityje 
Vengrija buvo svarbiausia kliūtis karingai Austrijos-Vengrijos 
politikai; dabar, atvirkščiai, Vengrija skatino monarchiją veikti. 
Pasikartojo 1859 metų situacija. Tuomet Austrija sugriovė nusi- 
stovėjusią sistemą, kuri jai pačiai buvo naudinga ir iš kurios su- 


299 


HABSBURGŲ MONARCHIJA 


ardymo ji viena nieko neišlošė. 1914 metais Austrija-Vengrija 
buvo vienintelė didžioji valstybė, kuri net geriausiu atveju ne- 
galėjo nieko tikėtis iš karo; nepaisanto to, ji vienintelė iš didžių- 
jų valstybių ryžosi jį užkurti. 

Bet ilgoje Habsburgų istorijoje visada Žiojėdavo plyšys tarp 
turėto tikslo ir pasiektų rezultatų; nebesugebanti išvis nieko, 
Habsburgų monarchija galėjo neįstengti išprovokuoti karo, ir 
taip būtų likusi didžiųjų valstybių atstumta ir užmiršta. Reika- 
las tas, jog 1914 metais pasaulio konfliktų centras iš Balkanų 
buvo persikėlęs į Mažąją Aziją. Likimo ironija, kad po visų sa- 
vo bevaisių pastangų, Pranciškus Ferdinandas pagaliau davė 
Habsburgų monarchijai galimybę veikti kaip didžiajai valsty- 
bei. 1914 metų birželio 28 dieną jis buvo pietų slavų nacionalis- 
to nužudytas Sarajeve. Žmogžudystė privertė dinastiją stačia 
galva griebtis veiksmų: net Pranciškus Juozapas norėjo karo, 
nors neturėjo vilčių dėl jo baigties; jis jautė palengvėjimą, kad 
Pranciškaus Ferdinando mirtis reabilitavo dinastijos grynakrau- 
jiškumo principą, kurį tasai savo vedybomis buvo pažeidęs. Ki- 
ta vertus, žmogžudystė sukrėtė Vilhelmą II - sustiprino jo prie- 
raišumą dinastijai ir nuslopino vokiečių dvejones dėl politikos 
krypties. Karą, kaip ir 1859-aisiais, išprovokavo austrų diplo- 
matija. Ultimatumas Serbijai buvo suformuluotas taip, kad ka- 
ras taptų neišvengiamas; jį parengė Forgacsas, 1909 metų ap- 
gaulės auka arba nusikaltėlis, kurio vardas vargu ar galėjo kelti 
pasitikėjimą Europos valstybių kanceliarijoms. Kas tame ulti- 
matume pareikšta, neturėjo reikšmės: jis užbaigė ilgą merdėji- 
mą, išprovokavo krizę ir padarė įmanomą sprendimą, kuris, 
anksčiau ar vėliau, turėjo nulemti Habsburgų likimą. 

Žmonės, kurie sukurstė karą, Berchtoldas, Conradas ir kiti, 
neturėjo supratimo, ką jie norėtų pasiekti. Svarstyti visi įmano- 
mi variantai: baudžiamasis žygis, po kurio būtų pareikalauta 
kontribucijos; Serbijos dalies aneksija; Serbijos pasidalijimas su 
Bulgarija ir Rumunija; Serbijos, kaip priklausomos karalystės, 

inkorporavimas į Habsburgų monarchiją (paskutinis Pranciš- 
kaus Ferdinando „triados“ atšvaitas). Visus šiuos planus atme- 
tė Tisza, vienintelis ryžtingas ir aiškiai žinąs tikslą Žmogus: išti- 
kimai vadovaudamasis Vengrijos poreikiais, jis pritarė karui tik 
su sąlyga, kad Austrija-Vengrija neįsigis serbų teritorijos. Ka- 
ras be pokyčių buvo vienintelis dalykas, kuris galėjo išsaugoti 
didžiąją Vengriją: neįmanomybė, bet ne didesnė už didžiosios 
Vengrijos išlikimą iki XX amžiaus. Tiszos veto karą darė be- 
prasmį, net jei jis ir būtų turėjęs tikslą. Faktiškai karas pats sau 
buvo tikslas, kitaip tariant, savitikslis, leidžiantis nesuskaičiuo- 
jamas problemas, kurios taip ilgai draskė imperiją, visas iki vie- 
nos išbraukti iš užrašų knygelės. „Laikinasis absoliutizmas“ vir- 
to „užsitęsusiu absoliutizmu“: nebeliko visuotinės rinkimų tei- 
sės projektų Vengrijoje, baigėsi sandėriai tarp čekų ir vokiečių, 
niekas nebesisvaidė rašalinėmis Reichsrate. Tisza ir pareigūnais 
virtę smulkieji bajorai, Stūrgkhas ir jo biurokratai, nusenęs im- 
peratorius ir generalinis štabas - štai kas dabar tvarkėsi su pen- 
kiasdešimčia milijonų Žmonių gyvybių. Neatsirado tokių, ku- 
rie karą smerktų, jis netgi kėlė šiokį tokį entuziazmą. Vokiečiai 
matė galėsią atkurti savo menkstančią viršenybę Austrijoje; 
vengrai, pajutę palengvėjimą dėl Pranciškaus Ferdinando išny- 
kimo, pritarė tam, kad vokiečiai telkia jėgas kryžiaus žygiui prieš 
slavus; Galicijos lenkai džiaugėsi karu su Rusija; kroatai, leng- 
vai nutildę kelis pietų slavų idėją puoselėjančius inteligentus, 
labiausiai trynė rankas dėl karo su Serbija; net slovėnai tikėjosi, 
kad karas atsisuks prieš Italiją; vieni tik čekai prislėgti nerodė 
jokio džiaugsmo. Karas nė kiek nenuliūdino ir „Austrijos idė- 
jos“ propaguotojų profesorių: jie sveikino jį, kaip neseniai svei- 
kino Bosnijos aneksiją, ir manė, kad jeigu jau karas visus išju- 
dins, tai po jo pasipilsiančios reformos. Jis iš tikrųjų išjudino 
Habsburgų monarchiją, kiek ji dar pajėgė veikti, tačiau negalė- 
jo pakeisti jos dvasios. Karas gali tik sutirštinti tai, kas yra: dik- 
tatorišką valstybę padaryti dar diktatoriškesnę, demokratišką 

— dar demokratiškesnę, pramoninę - dar labiau pramoninę, ir 
(Austrijos-Vengrijos atvejis) supuvusią - dar labiau supuvu- 
sią. Labai teisingai padėtį įvertino vienas iš paskutinių Austri- 
jos-Vengrijos užsienio reikalų ministrų Czerninas: „Mes buvo- 
me pasmerkti mirti. Turėjome tik tokią laisvę, kad galėjome pa- 
sirinkti mirties būdą, - ir pasirinkome patį baisiausią". 


AŠTUONIOLIKTAS SKYRIUS 


ATPILDAS UŽ SMURTĄĄ: 
HABSBURGŲ GALAS, 
1914-1918 


Skelbdama Serbijai karą, Austrija-Vengrija siekė pakartotinai 
patvirtinti savo kaip nepriklausomos didžiosios valstybės sta- 
tusą; deja, liko be nieko - ir be nepriklausomybės, ir be didybės. 
Habsburgų stiprybė buvo jų lankstumas ir mokėjimas manev- 
ruoti: susidūrę su pavojumi - pradedant turkais, baigiant Na- 
poleonu, - jie sugebėdavo išsisukti iš padėties. Tačiau jie nega- 
lėjo rizikuoti veltis į gyvenimo ir mirties kovą, kurios baigtyje 
neįmanomas joks kompromisas; po tokios kovos išlieka ne gud- 
reivos, ostipriausieji. 1859 metais Habsburgai užsimojo sutriuš- 
kinti italų nacionalizmą; 1914 metais šokosi „triuškinti“ Serbi- 
jos - abukart tai buvo jiems neįkandamas dalykas, net ir tokiu 
atveju, jei Habsburgų kariuomenė būtų pasiekusi pergalę, - jė- 
gos panaudojimas tokiam reikalui (1914 metais net labiau nei 
1859) vis vien reiškė pralaimėjimą. Austrijos-Vengrijos kariuo- 
menė, įsiveržusi į Serbiją, tuojau pat buvo išstumta, o patys ser- 
bai įžengė į Vengriją; skirtingai nuo italų 1859 metais, serbai 
buvo reali tauta, turinti realią karinę jėgą. Didžioji Austrijos ka- 
riuomenės dalis buvo pasiųsta sulaikyti rusų puolimo; čia ją 
irgi ištiko nesėkmė. Rusai užėmė Galiciją ir pasiekė Karpatų per- 

ėjas; nuo žingsnio į Vengriją juos sulaikė tik vokiečių pergalė 
šiauriau, prie Tanenbergo. Turint omenyje daugybę analogijų 
Habsburgų istorijoje, dabar kaip tik buvo tinkamas metas su- 
daryti taiką: būtų tekę padaryti keletą nuolaidų Rusijai, galbūt 
net Serbijai, bet Habsburgų monarchija būtų išlikusi. 

Tačiau Austriją-Vengriją „išgelbėjo“ Vokietija; šis „išgelbė- 
jimas“ pastūmėjo Habsburgus link visiško galo. Habsburgai su- 
darė pakenčiamą alternatyvą vokiečių valdžiai; toji alternatyva 
nustojo egzistavusi, kai vokiečiai perėmė karinį ir politinį Aust- 
rijos-Vengrijos vadovavimą. 1915 metų pradžioje vokiečių ka- 
riuomenė išstūmė rusus iš Galicijos; tų pačių metų pabaigoje 
vokiečių generolai užėmė nepriklausomą Serbiją ir nustūmė 
Vidurio Europos valstybes prie Salonikų uosto. Dabar Vokieti- 
jajau tvirtai užsimojo viešpatauti Europoje; o Habsburgams te- 
liko vokiečių pagalbininkų vaidmuo. Vien tik jausdamas senti- 
mentus dinastijai, Vilhelmas II sulaikė vokiečius, kad nenušluotų 
Habsburgų nuo žemės paviršiaus: iš tikrųjų Pranciškus Juoza- 
pas beturėjo ne daugiau nepriklausomybės kaip kokie Saksoni- 
jos ar Bavarijos karaliai. Su Austrija-Vengrija niekas nė nema- 
nė skaitytis per derybas, įvykusias prieš įstojant į karą Italijai. 
Vokiečiai siekė atsipirkti nuo italų siūlydami jiems dalį Austri- 
jos teritorijų; su Viena nesiteikta pasikonsultuoti, jos apie tai net 
neinformavo. Pasiūlymai buvo bevaisiai: kaip ir 1866 metais, 
Italija tikėjosi suvienyti savo žemes karo žygiais ir todėl pri- 
mygtinai veržėsi stoti į karą dėl žemių, kurias galėjo gauti ne- 
kariaudama. Austrijai-Vengrijai buvo duota paskutinė galimy- 
bė atgauti savo prestižą, ir ji nesugebėjo ja pasinaudoti: Conra- 
do suplanuota grandiozinė kampanija prieš Italiją 1916 metais 
nieko nepešė, nebent akivaizdžiai parodė monarchijos nuosmu- 
kį - didžioji valstybė, kuri negali sumušti net italų, yra tikrai jau 
priėjusi liepto galą. Ir vėl sutvirtinti išklibusiam Austrijos- 
Vengrijos frontui prireikė vokiečių kariuomenės ir vadovavimo. 

Nuo Rusijos, Serbijos ir Italijos apginta vokiečių galybės, di- 

nastija neteko laisvės manevruoti. Monarchijos vokiečiai dabar 
iš tikro tapo „valstybine tauta“; pagaliau išnyko skirtumas tarp 
vokiečių nacionalistų ir Austrijos imperijos šalininkų. Per 1915 
metų Velykas visos vokiečių partijos, išskyrus socialdemokra- 
tus, paskelbė bendrą manifestą, kuris pakartojo 1882 metų Lin- 
Co programą - tuomet tai buvo tik kelių nacionalistų fanatikų 
reikalavimas, dabar - vieningas visų Austrijos vokiečių sieki- 
nys. Netir dabarjie, praktiškai kariaujantys su Italija ir, žinoma, 
tikrai ne taikius santykius palaikantys su lenkais, buvo pasi- 
ruošę pripažinti viršesniųjų tautų siekius ir siūlė perleisti Gali- 
ciją Lenkijai, o Dalmatiją Italijai; atiduodami Italijai pusę mili- 
jono pietų slavų, jie tikėjosi užkalbėsią jai dantį dėl pietų Tirolio 
ir Triesto. Atsikračiusi šiais dviem neramumų židiniais, Austri- 
ja turėtų išlikti unitarinė valstybė su vienintele oficialia vokie- 
čių kalba; Serbija turėtų būti pajungta karinei ir ekonominei mo- 
narchijos kontrolei, o pietų slavams, manifesto siūlymu, galima 
prisimeilinti pažadu leisti susivienyti imperijos viduje, jeigu jie 
įrodytų savo gerą elgesį. Daugybė Austrijos vokiečių anksčiau 
vaizdavo, kad jiems priimtina tautų bendradarbiavimo idėja; 
panašių gražių frazių dabar manifeste nebeliko. Būdami tikri 
dėl Vokietijos paramos, Austrijos vokiečiai grįžo atgal prie 
Schmerlingo centralizmo ir net manė, kad Vokietija užkariavo 
Serbiją būtent Vienos labui. Jų migloti pasiūlymai, kaip ir 
Schmerlingo laikais, apsiribojo tik vengrų valdomomis tauto- 
mis. Šis gudragalviškas vokiečių pasažas prasilenkė su tikrove: 
vengrai nė nemanė sutikti su Šv. Stepono žemių išdraskymu. 
Vengrų politika ir laikysena per Pirmąjį pasaulinį karą buvo 
pats didžiausias tour de force Vengrijos istorijoje. Visos kitos 
Habsburgų monarchijos tautos dirbo jam, le roi de Prusse, ole roi 
de Prusse dirbo vengrams. Seniau Bismarcko ir mažosios Vokie- 
tijos partneriai, dabar vengrai lygiai taip pat ryžtingai tapo di- 
džiosios Vokietijos ir vokiečių kariuomenės sąjungininkais. Jie 
manė galėsią išlaikyti savo nepriklausomybę, nors visi kiti sa- 

vąją prarasią. Vokiečių remiamas, Tisza tapo tikruoju Austri- 
jos-Vengrijos vadovu: arogantišku ir nepriklausomu, juo buvo 
galima pasitikėti, kad neis su slavais. 1915 metų pradžioje Tis- 
zos įsakymu atleistas Berchtoldas. Burianas, jo įpėdinis, buvo 
pirmas vengras po Andrassy'o, tapęs užsienio reikalų minist- 
ru; jis įsivedė asmeninį telefono ryšį su Tisza, kad visada gautų 
instrukcijų iš savo tikrojo šeimininko. Skirtumas tarp žlungan- 
čios dinastijos neaiškios padėties ir nepalaužtų vengrų stipry- 
bės išryškėjo 1916 metais, kai vokiečiai pamėgino su Rumunija 
pakartoti tą patį sandėrį, kuris jiems nepavyko prieš metus su 
Italija. Rumuniją buvo galima papirkti tik gabalu Transilvani- 
jos, kurią vengrai laikė neatskiriama Šv. Stepono žemių dalimi; 
Tisza, apie tai išgirdęs, derybas sustabdė vos tik prasidėjusias. 
Vengrai buvo pagrindiniai dualizmo kūrėjai; dabar, matydami, 
kad dinastijos galas jau nebetoli, jie ėmė rengtis Vengrijos ne- 
priklausomybei. Nepaisydama teorinio Muitų sąjungos galioji- 
mo, Vengrijos vyriausybė kontroliavo grūdų eksportą ir per 
daug nesišvaistydama teikė jų Austrijai, net ir Vokietijai vien 
mainais už politines nuolaidas. Vengrų pasitikėjimas savimi bu- 
vo beribis. Sudarydami pačioje Vengrijoje tik mažumą, jie su- 
gebėjo dominuoti visoje Habsburgų monarchijoje; o dabar šita 
10 milijonų tauta užsigeidė - ir pasiekė - būti lygi su Vokietija, 
didžiąja 70 milijonų valstybe. 

Taigi pagaliau dinastijos likimas pateko į dviejų viršesniųjų 
tautų - vokiečių ir vengrų - rankas, o jos išmetė ją už borto di- 
džiosios Vokietijos ir didžiosios Vengrijos labui. Tačiau dinas- 
tija vis dar laikėsi senų žaidimo taisyklių: Habsburgai, žlugant 
jų imperijai, ištiesė bejėges rankas į Lenkiją. Kai kiti slavai tylė- 
jo, Reichsrato nariai lenkai skelbėsi palaiką karą, o grupė lenkų, 
vadovaujamų karingo avantiūristo Pilsudskio, suformavo Habs- 
burgų globojamą Lenkų legioną. Pilsudskis, dėdamasis su Habs- 
burgais, tikėjosi, kad šie bus tinkama alternatyva tiek rusams, 
tiek vokiečiams; jo svajonės apie didžiąją Lenkiją - nepriklau- 

somą didžiąją valstybę Rytų Europoje - buvo lygiai tokia pat 
atgyvena kaip ir patys Habsburgai. Kai Rusijos kariuomenė at- 
sitraukė iš Lenkijos, prasidėjo politiniai manevrai. Vokiečiai siūlė 
pripažinti tik rusų „kongresinę“ Lenkiją ir tą pačią palikti vo- 
kiečių karinėje valdžioje, iki kol baigsis karas. Habsburgų vals- 
tybininkai čia matė paskutinę progą parodyti dinastiją dar esant 
reikšmingą ir sugalvojo „austrų ir lenkų“ sprendimą - sujungti 
„kongresinę“ Lenkiją ir Galiciją ir abi paversti trečiąja Habs- 
burgų imperijos dalimi. Šitam paprieštaravo vengrai, jų neten- 
kino perspektyva būti trečiąja dalimi, nesvarbu, kas tokie būtų 
jiems prilyginami - lenkai ar pietų slavai; be to, jie norėjo, kad 
Galicija liktų Austrijos unitarinėje valstybėje, tada lenkai suda- 
rytų vokiečiams atsvarą. Vokietija irgi atmetė tokį planą: susi- 
vienijusi Lenkija neišvengiamai pareikalautų iš jos Poznanės ir 
vadinamojo „koridoriaus“. Austrų ir lenkų siūlymas buvo iš- 
reikštas manifeste, tačiau negalėjo būti įgyvendintas dėl vokie- 
čių ir vengrų pasipriešinimo. Tai buvo paskutinė dinastijos pen- 
kis šimtus metų puoselėtų ambicijų šmėkla, o vaidenosi tos 
šmėklos visus tuos šimtmečius kiekviename Rytų Europos kam- 
pelyje. 

Dinastija dar galėjo būti šiek tiek naudinga lenkams, arba 
greičiau lenkų žemvaldžiams. Bet ji neturėjo ką pasiūlyti pa- 
valdžiosioms tautoms, kurios pagaliau suvokė tikrąją „kultūri- 
nio nacionalizmo“ prasmę ir ką reiškia toji valstybė „aukščiau 
tautiškumo“, kokia Austrija skelbėsi esanti. Paaiškėjo, kad 
„Austrijos misija“ yra ne daugiau kaip slavų vertimas kovoti 
už vokiečių viršenybę Europoje. Iki karo buvo galima svajoti 
apie „federalizmą“, apie vengrų išskirtinės padėties panaikini- 
mą ar apie laisvų tautų sąjungą. Dabar šios įsivaizduojamos ga- 
limybės išgaravo, nebent užsiliko keleto užsispyrusių klerikalų 
ar nepataisomų teoretikų galvose. Nepriklausoma Habsburgų 
monarchija liovėsi egzistavusi. Vokietijos pergalė kare būtų ga- 
lėjusi išsaugoti jos griaučius, tuomet vokiečiai būtų dominavę 

Austrijoje, vengrai - Vengrijoje, o tai yra 1848 metų radikali pro- 
grama. 1848 metais dinastija dar galėjo palenkti į savo pusę 
pavaldžiąsias tautas ir rasti sau palankių tikrų „austrų“; da- 
bar ji teliko tik permatoma priedanga didžiajai Vokietijai ir 
didžiajai Vengrijai. Slavai ir rumunai, kurie taip ilgai kabinosi 
į Habsburgų globą, dabar nori nenori tapo Habsburgų imperi- 
jos priešais. 

Valstybės sąjungininkės neturėjo tikslo sugriauti Habsbur- 
gų monarchiją. Anglijai rūpėjo tik karas su Vokietija, o apie Aust- 
riją- Vengriją ji mąstė visai palankiai, kaip ir anais Kossutho po- 
puliarumo laikais: tiesą sakant, ir į Habsburgus, ir į vengrus 
Anglija žiūrėjo kaip į nelaimėlius, kuriuos reikia „išgelbėti“ nuo 
Vokietijos. Prancūzijos politikams Austrija-Vengrija atrodė svari 
paspirtis prieš Vokietiją ateities politinių jėgų išsidėstyme ir net 
kaip galima sąjungininkė vengiant tesėti 1915 metais Rusijai duo- 
tą pažadą dėl Konstantinopolio ir sąsiaurių. Carinė Rusija, 1914 
metais užėmusi Galiciją, miglotai kalbėjo apie galimą Bohemi- 
jos karalystę, valdomą didžiojo kunigaikščio; su kariuomenės 
atsitraukimu šitos kalbos nuslopo, beje, jos ir taip neturėjo rim- 
to tikslo, išskyrus stiprinti Rusijos siekius visur kitur. Sąjungi- 
ninkai, be abejonės, ketino Habsburgų monarchijai šį tą „am- 
putuoti“ — panašių teritorijos apkarpymų ji dažnai patirdavo ir 
anksčiau, - bet tai nebuvo iššūkis jos egzistencijai. Net atvirkš- 
čiai, tai pripažinimas, kad ji dar gyva: mirusiajam operacijos 
nebedaromos. Serbija tikėjosi prisijungti Bosniją ir Hercegovi- 
ną, galbūt ir pietinę Vengriją; serbų siekiai ribojosi „didžiąja Ser- 
bija“ - pietų slavų valstybės idėjai jie buvo ne mažiau priešiški 
už pačius Habsburgus. Italiją į karą sąjungininkių pusėje pa- 
stūmėjo Londono sutartyje (1915) jai pažadėtos Habsburgų te- 
ritorijos - pietų Tirolis, Triestas ir šiaurinė Dalmatijos dalis. Tai 
buvo dar vienas skaudus smūgis pietų slavų idėjai. Dalmatijos 
gyventojai bemaž visi buvo serbai-kroatai; anot vėlesnių laikų 
italų valstybininko grafo Ciano, „itališki čia tik akmenys“ Ita- 


. 307 


HABSBURGŲ MONARCHIJA 


lai reikalavo visos Dalmatijos: Londono sutartyje numatytas Dal- 
matijos padalijimas leido suprasti, kad pripažįstami serbų -o iš 
to išplaukia, kad neigiami pietų slavų - siekiai. Rijekos priklau- 
somybė palikta neaptarta; tai rodytų, kad didžioji Vengrija, vis 
dar dominuojanti Kroatijoje, derybininkų buvo palikta gyvuoti 
toliau. Negana to, pretenduodama į Triestą, istorinės imperijos 
dalį ir į 300 000 pietų Tirolyje gyvenančių vokiečių, Italija sukė- 
lė vokiečių tautinius jausmus. Tad natūralu, kad jai prireikė 
Habsburgų, arba jų pakaitalo, kaip sąjungininkų ir prieš pietų 
slavus, ir prieš Vokietiją. Faktiškai vėlesnių Italijos sąjungų su 
Vengrija ir su neva nepriklausoma „Austrija“ akstino reikia ieš- 
koti Londono sutartyje. Rumunija taip pat įstojo į karą dėl pa- 
žadų, susijusių su Transilvanija; tai dar viena „amputacija“, o 
ne mirties nuosprendis. Rumunija labiau nei kuri kita valstybė 
balansavo tarp Rytų ir Vakarų; esančios tolokai nuo reicho, jos 
nė kiek nejaudino vokiečių dominavimas Habsburgų monar- 
chijoje. Ji ketino prisijungti gabalą Habsburgų teritorijos, o tada 
šokti atgal į antirusišką pusę, tai yra grįžti prie savo nuo pat 
pradžių pasirinktos politikos. 

Taigi slavų tautos, kaip prieš karą, taip ir dabar neturėjo są- 
jungininkų: vienintelis jų sąjungininkas buvo pats karas, kuris 
sudaužė išklerusią Habsburgų mašiną. Pietų slavų idėja nega- 
lėjo atlaikyti tikrovės spaudimo, ir serbų bei kroatų koalicija su- 
byrėjo; vos keletas Dalmatijos slavų, atsidūrusių tremtyje, liko 
neišsižadėję šio reikalo. Taikos metu politikai užsiima idėjomis 
ir svarstybomis; karo metu jie pereina prie veiksmų. Kroatų liau- 
dis „balsavo kojomis“ , entuziastingai Žygiuodama prieš Serbi- 
ją. Radičius 1914 metais pareiškė, kad serbai yra „neprincipingi 
imperatoriškosios dinastijos, mūsų monarchijos ir ypač kroatų 
gyvenimo būdo priešai“. Tai nebuvo trumpalaikis susierzini- 
mo protrūkis. Net Korošecas, slovėnų daugumai atstovaujantis 
klerikalų lyderis, 1917 metais pasakė: „Mūsų kroatai ir slovė- 
nai yra tvirtai ir visiškai apsisprendę būti teisingi ir ištikimi iki 

mirties monarchijai ir Habsburgų imperatoriškajam dvarui“. 
1918 metų birželį Krainos seimas, bemaž visas slovėniškas, pa- 
smerkė Trumbičiaus, svarbiausio pietų slavų veikėjo tremtyje, 
„Išdavikišką“ veiklą. Tokius pareiškimus, be abejonės, diktavo 
taktika: kroatai buvo surakinti kaip žnyplėse tarp vengrų ir ita- 
lų, slovėnai - tarp vokiečių ir italų ir abeji laikėsi įsitvėrę Habs- 
burgų kaip priemonės išvengti blogesnės alternatyvos. Vis dėlto 
būta ir gilesnių šaknų: intelektinė ir vidurinės klasės subran- 
dinta pietų slavų idėja buvo svetima ir klerikalams, ir valstie- 
čiams. Taigi vadinamieji „pietų slavai“ — kroatai ir slovėnai — 
viltingai dairėsi į Habsburgus dar ilgai po to, kai „valstybinės 
tautos“ — vokiečiai ir vengrai - liovėsi tai darę. 

taikos metu aiškiausiai iš visų pripažino Habsburgų monarchi- 
jos reikalingumą. Kad apsaugotų čekus, Palacky's pats būtų „su- 
galvojęs“ Habsburgų monarchiją, jei jos nebūtų buvę; norėda- 
mi apsisaugoti, čekai palaikė Habsburgus 1848 metais ir sudarė 
taiką su Taaffe 1879-aisiais. Prieš prasidedant karui, jie smar- 
kiausiai gynė federalizmo reikalą ir nuoširdžiau už kitas tautas 
norėjo, kad Habsburgų monarchija atgautų savo kaip didžio- 
sios valstybės nepriklausomybę. Tačiau Habsburgų nepriklau- 
somybė buvo prarasta neatšaukiamai; tad realistas Masarykas, 
anksčiau siekęs pertvarkyti Habsburgų monarchiją, dabar ly- 
giai taip pat kryptingai ėmė siekti ją sugriauti. Iš visų slavų tau- 
tų vieninteliai čekai turėjo tik vieną priešą. Lenkams grėsmę kėlė 
vokiečiai ir carizmas; kroatams - vengrai, serbai ir italai; slovė- 
nams - italai ir vokiečiai; mažarusiams - vengrai ir lenkai; ser- 
bams - vengrai, kroatai ir bulgarai, o netiesiogiai - dar ir turkai. 
Čekai pavojų jautė tik iš vokiečių?!: jie turėjo daug ko bijoti, jei 
vokiečiai laimėtų karą, ir neturėjo ko prarasti - jei pralaimėtų. 


>! Bent jie taip manė. 1919 ir vėliau 1938 metais jie suvokė, kad Tešine 
jiems grėsmę kėlė ir lenkai. 

Su Habsburgais jų nesiejo net klerikalizmas, mat čekų išpažįs- 
tama katalikybė turėjo savitą husitišką pobūdį - demokratinį ir 
tautinį. Čekai, atsisakydami Habsburgų monarchijos, pasmer- 
kė ją pražūčiai. Monarchija galėjo ištverti rumunų, serbų ar ita- 
lų žemių „amputavimą“ ,bet Bohemijos nepriklausomybė jai bū- 
tų buvusi pražūtinga. 

Jau pirmąją karo žiemą Masarykas priėjo savo istorinį spren- 
dimą, kad Habsburgų monarchija liovėsi egzistavusi, o pradėjo 
gyvuoti Mitteleuropa, „Septyniasdešimties milijonų imperija“, 
tik ne Vienos vadovaujama. Ne taip sąmoningai, bet tą patį nu- 
jautė ir visi čekai; čekų kareiviai dešimtimis tūkstančių perėjo į 
rusų pusę. Ne Masarykas „sugriovė“ Habsburgų monarchiją; 
tą padarė vokiečiai ir vengrai. O Masarykas sukūrė alternatyvą 
ar bent ieškojo jos. Jis neturėjo iliuzijų dėl tautinių valstybių stip- 
rybės, kurias vėliau jam pripaišė jo gerbėjai. Jis tiesiog suprato, 
kad Vokietija, net ir pralaimėjusi, liks didžiąja valstybe, todėl 
šeši milijonai čekų negali išlaikyti nepriklausomybės be pašali- 
nės pagalbos. Masarykas nepritarė Kramafo panslaviškai nuo- 
statai, kad čekams užtenka pasikliauti Rusija: jis šią valstybę 
buvo perpratęs geriau nei kas nors kitas užjos ribų ir žinojo, jog 
susitarimas, kurio vykdymas priklausys tik nuo Rusijos, nieka- 
dos nebus tvirtas dėl visiško Rusijos abejingumo Europos rei- 
kalams. Masarykas, Habsburgų ir Metternicho įpėdinis, turėjo 
įrodyti, kad jo valstybė taip pat yra „reikalinga Europai“; Met- 
ternichas tuo tikslu skelbėsi „revoliucijų“ slopintoju, o Masary- 
kas - „demokratijos“ ,tai yra įstatymų valdžios ir žmogaus teisių, 
diegėju. Šia idėja vežinas, 1915 metais jis ir atvyko į Londoną, 
pasiryžęs pelnyti Anglijos, Prancūzijos ir galiausiai Amerikos 
pritarimą. 

Masaryko programa nesiribojo tautine autonomija, ar net ne- 
priklausomybe, vien čekams. Jis buvo toks pat realistas kaip ir 
Bismarckas: taip pat manė, kad tautų likimas lemiamas krauju 
ir geležimi. Masarykui reikėjo sukurti realią valstybę, o ne ap- 

mesti popierinį planą, kuris patenkintų tik Vienos profesorius. 
Todėl jis visuomet kalbėjo apie Bohemiją, nors joje gyveno trys 
milijonai vokiečių. Tautiniu principu padalyti Bohemiją buvo 
įmanoma Habsburgų monarchijos viduje; nepriklausomos vals- 
tybės strategija ir ekonomika prašėsi vientisumo. Masarykas ti- 
kėjosi, kad vokiečiai pripažins Bohemijos valstybės reikalingu- 
mą, net jiems patiems, kaip čekai buvo pripažinę Habsburgų 
monarchijos reikalingumą; apsiriko jis ne dėl vokiečių, o dėl vals- 
tybių sąjungininkių — mat tikėjosi, kad jos liks vieningos nors 
tokį trumpą laiką kiek 1815 metų sąjungininkės. Masaryko pro- 
gramoje buvo dar vienas punktas. Jis suprato, kad Habsburgų 
žlugimas lems didžiosios Vengrijos pražūtį; tautinės laisvės idė- 
jos prasiskverbs ir pro Vengrijos sienas. Pats Moravijos slova- 
kas, jis jautė pareigą numatyti ir dviejų milijonų slovakų ateitį, 
nes vieni jie nepajėgė taip tvirtai laikytis kaip čekai. Masarykas 
atgaivino radikalią 1848 metų idėją ir pasiūlė abiejų tautų valia 
sukurti bendrą „čekoslovakų“ tautą. Jis blogai pažinojo slo- 
vakus, bet kiti - dar blogiau. Tai buvo jo stiprybė derantis su 
valstybių sąjungininkių atstovais, bet nepadėjo išspręsti slova- 
kų problemos. Keletas sąmoningesnių slovakų politikų siekė tik 
kultūrinės autonomijos Vengrijos sudėtyje; gyvendami arogan- 
tiškų vengrų šešėlyje, jie negalėjo įsivaizduoti, kad kada nors 
pasikeistų Vengrijos sienos. Be to, neturėdami pramonės ir uni- 
versitetų, slovakai nei ekonomiškai, nei kultūriškai negalėjo su- 
sivienyti su čekais. Jie troško neįmanomo - gyventi Habsburgų 
monarchijoje, laisvoje nuo vokiečių ir vengrų. 

Masarykui reikėjo laiko įtikinti sąjungininkus čekų ir slova- 
kų demokratijos svarba. Labiausiai jis baiminosi kompromisi- 
nės taikos, kuri paliktų vokiečiams toliau kontroliuoti Vidurio 
Europą. Iki 1915 metų pabaigos karas rodėsi esąs grynai milita- 
ristinis reikalas: buvo laimimi ir pralaimimi mūšiai, praranda- 
mos arba apginamos įtvirtintos vietovės, karo Žygiai pavykda- 
vo arba baigdavosi nesėkme. Ir staiga pradinis veržlumas išse- 

ko, o svarbą atgavo užfrontės įvykiai: politika vėl užgožė stra- 
tegiją, ir lemiamą žodį iš generolų perėmė tautos. Beveik visuo- 
se kraštuose buvo suformuoti nauji ministrų kabinetai arba pa- 
sirinkta nauja politikos kryptis. Kadangi karas jau tapo perne- 
lyg rimtu reikalu, kad būtų paliktas vien kariškiams, kiekviena 
šalis susidūrė su tuo pačiu klausimu - ar verta kovoti rizikuo- 
jant sugriauti esamą visuomenės sanklodą. Kompromisas arba 
mirtinas smūgis buvo toji išeitis, kuri prašėsi randama po nuož- 
mios 1916-1917 metų žiemos įvykių - tiek Lloido George'o iš- 
kilimo, tiek Bethmanno Holwego nuvertimo, po Rusijos revo- 
liucijos ir prancūzų maištų prieš karą. Taip pat ir po visų tų 
pokyčių, įvykusių mirus 1916 metų lapkritį Pranciškui Juoza- 
pui. Senasis imperatorius rutinišką administraciją išlaikė iki 
pat paskutinio atodūsio. Net ir Austrijos ministro pirmininko 
Stūrgkho nužudymas - tą padarė pacifistas socialistas - nebu- 
vo suardęs apgaulingos ramybės; Pranciškus Juozapas į tuščią 
kėdę tik atšaukė Koerberį, sėdėjusį joje prieš penkiolika metų. 
Bet dabar kaištis buvo pašalintas, ir pliūptelėjo lavina. Su Pran- 
ciškaus Juozapo mirtimi pranyko paskutinis Habsburgų šerdies 
gabalėlis - seniai nebegyvas, bet dar svarus; atsivėrusioje kiau- 
rymėje liko tik aidas, šmėklos ir tuštuma. 

Karolis, naujasis imperatorius, buvo ėmigrės karalius, o ne 
realios imperijos valdovas. Neapsakomai lojalus, kartojantis se- 
nų laikų politikos spektaklį, visiškai atitrūkęs nuo tikrovės — 
taip galima apibūdinti jaunąjį imperatoriaus vaidmens vaidin- 
toją ar Šamboro grafą; šį vaizdelį užbaigtų tas faktas, kad impe- 
ratorienė Zita, savo vyro įkvėpėja, paėjo iš Burbonų dinastijos 
Parmos atšakos, kuri buvo nutrūkusi jau prieš penkiasdešimt 
metų. Karolio patarėjai taip pat tik blyškiai tepriminė praėjusių 
laikų veikėjus ir idėjas: kariškiai tarpais tarp iš Vokietijos gau- 
namų įsakymų bandė kalbėti Radetzky'o tonu; lengvabūdžiai 
aristokratai, Pranciškaus Ferdinando šalininkų likučiai, bolše- 
vizmo ir valstiečių revoliucijų amžiuje vis dar svaičiojo apie Spa- 

lio diplomą; paniuręs ir nepaslankus Czerninas, paskutinis blės- 
tantis Metternicho asmenybės atšvaitas, profesoriai Redlichas 
ir Lammaschas, vis dar rezgantys išprotautus planus, kaip vi- 
sus su visais sutaikyti, ir apgaudinėjantys save, nors kitų jau 
nebegalėjo apgauti, dėl Austrijos „kultūrinės misijos“. Šios men- 
kos grupelės - tai visa, kas liko iš dinastijos ir jos aplinkos: savo 
dvasia būdamijau tremtyje, nors vis dar reziduojantys Vienoje, 
jie iš paskutiniųjų bandė mosuoti senais, Habsburgams įpras- 
tais - derybų ir kompromisų - ginklais. 

Monarchijai virš galvos kabojo pralaimėjimas kare ir vidaus 
revoliucija —- 1809 ir 1848 metų įvykiai vienukart. Karolis ir jo 
dvaras liko nuošaly nuo vokiečių pergalių. Rumuniją vokiečiai 
užėmė 1916 metų žiemą, Rusija iš karo iškrito 1917 metų vasa- 
rą, Italija prie Kaporeto sumušta rudenį; 1918 metų pradžioje 
Ludendorffas paskutinį kartą pabandė pasiekti pergalę prieš 
Prancūziją. Nė viena iš visų karinių sėkmių neatnešė taikos, kuri 
pati viena būtų galėjusi išgelbėti Austriją- Vengriją nuo ekono- 
minės ir politinės katastrofos. Karolis mėgino išsisukti nuo karo 
derybomis, per savo svainį Burboną ieškodamas ryšių su An- 
glija ir Prancūzija. Net ir dabar Habsburgų diplomatija nenorė- 
jo atsisakyti suplėkusių jų didybę pabrėžiančių planų - dar ban- 
dė prakišti į taikos sąlygas „austrų ir lenkų“ sąjungą bei savo 
viršenybę Serbijoje. Monarchijos diplomatai pakartojo ankstes- 
nį vokiečių triuką, kai šie Italijai siūlė Austrijos teritoriją, ir da- 
bar Prancūzijai pasiūlė Elzasą-Lotaringiją: pasiūlymas buvo tuš- 
čias muilo burbulas, nes Karolis neturėjo jokių priemonių jam 
įvykdyti. Derybose dalyvavę derybininkai ir pats Karolis vis 
dar puoselėjo iliuziją, kad Austrija-Vengrija tebėra didžioji vals- 
tybė, tad derybos nusitęsė beveik iki pat monarchijos galo. Iš 
tikrųjų Habsburgų kariuomenei vadovavo vokiečiai, ir ekono- 
minis imperijos gyvenimas jau buvo įsiurbtas į Mitteleuropą: tol, 
kol Vokietijai kare sekėsi, Austrija-Vengrija veikė tarsi pririšta 
prie jos šono, o kai Vokietija pralaimėjo, sąjungininkai nebema- 

tė reikalo sudaryti su Habsburgų valstybininkais atskiros tai- 
kos sutarties. Slaptos 1917 metų derybos neturėjo tarptautinės 
reikšmės, tik sužlugdė monarchiją iš vidaus: Clemenceau at- 
skleistos visam pasauliui, jos įsiutino vokiečius ir vengrus, ku- 
rių tolesnė ateitis čia buvo statoma ant kortos, ir taip galutinai 
užbaigė besiplečiančią prarają tarp dinastijos ir buvusių „vals- 
tybinių tautų". 

Bergždžios pasirodė ir pastangos pertvarkyti valstybę iš vi- 
daus. Karolio priešiškumas vengrams nė iš tolo neprilygo Pran- 
ciškaus Ferdinando priešiškumui. Jis mėgino atidėlioti savo 
vainikavimąsi Budapešte norėdamas išvengti ištikimybės prie- 
saikos vengrų konstitucijai ir dar labiau „Šv. Stepono žemių“ 
vienybei. Tisza į tai pagrasino nutraukti maisto produktų tieki- 
mą Vienai, ir Karolis, įbaugintas tokios padėties, suvaidino sa- 
vo vaidmenį tūkstančio metų senumo spektaklyje - tapo pas- 
kutiniu jau bereikšmio sosto savininku. Karolis taip pat atgaivi- 
no nukištą ir užmirštą visuotinių rinkimų Vengrijoje projektą; 
šis jo primygtinis reikalavimas, tiesą sakant, išstūmė Tiszą iš 
valdžios. Tai buvo jo sėkmės pabaiga. Per šitą krizę smulkioji 
bajorija ir didikai nutraukė savo tariamą ginčą ir atnaujino XIX 
amžiaus septintojo dešimtmečio sąjungą prieš Habsburgų pa- 
stangas rasti savo nepriklausomą politiką. Po tuščio, trumpo 
tarpsnio Tiszą pakeitė Wekerle, suvengrėjęs vokietis, kažkada 
didikų iškeltas kandidatas prieš Tiszą, dabar pradėjęs valdyti 
Tiszos palaikomas. Konstitucinė reforma grįžo į savo dulkiną 
stalčių. Maisto trūkumas Vienoje ir pramoniniuose Austrijos ra- 
jonuose pavertė dinastiją ir jos tarnus bejėgiais kelia- 
klupsčiautojais prieš vengrų malonę. Dualizmą sugriauti galė- 
jo tik pralaimėjimas kare, bet tuomet jau būtų buvę šaukštai po 
pietų gelbėti Habsburgų imperiją. 

Net ir Austrijoje Karoliui nieko nepavyko padaryti. Jis sten- 
gėsi rodytis kilniadvasis: paskelbė amnestiją už išdavystę nu- 
teistiems čekų veikėjams. 1917 metų gegužės 30 dieną susirin- 


314 


HABSBURGŲ GALAS, 1914-1918 


ko atnaujintas Reichsratas. Paskutinį kartą tautos reiškė savo 
norus dar būdamos Habsburgų imperijos rėmuose; visi supra- 
to, kad bręsta revoliucinė situacija ir iš naujo suformulavo, 
beveik tais pačiais žodžiais, 1848 metų programą. Vokiečiai 
tvirtai laikėsi savo 1915 metų Velykų manifesto; juos tenkino 
faktinis Austrijos inkorporavimas į didžiąją Vokietiją, kuris be- 
veik jau buvo įvykęs, ir reiškė nepasitenkinimą tik dėl pastan- 
gų atkurti dinastijos nepriklausomybę. Lenkai irgi tikėjosi iš- 
laikyti dar likusią savo laisvę ir kitų priklausomybę; jie troško 
atgauti viršenybę Galicijoje, kurios neteko per karą ir okupa- 
ciją, ir siekė Habsburgų kariuomenės pagalbos mėginant nuo 
nusilpusios Rusijos atplėšti Ukrainos teritoriją. Štai kodėl jie 
pritarė vokiečiams, norintiems išsaugoti Austriją kaip unitari- 
nę valstybę, žinoma, su viena išimtimi - Galicija. Šiems lenkų 
siekiams prieštaravo mažarusiai, dabar nebe tokie bebalsiai 
kaip 1848-aisiais: jie reikalavo Galicijos padalijimo tautiniu 
principu ar net - gerokai aptakiau - Habsburgams pavaldžios 
Ukrainos valstybės. 

Kaip ir 1848 metais, alternatyvą viršesniųjų tautų programai 
sudarė čekai, šiek tiek remiami slovėnų. Tada jie nesikėsino pa- 
keisti šventai saugomų Vengrijos sienų, nebent aukščiausiu re- 
voliucinio pakilimo momentu, ir dabar vėl išdrįso mesti veng- 
rams iššūkį. Cekai reikalavo visų čekų ir slovakų susijungimo 
„vienoje demokratinėje Bohemijos valstybėje“. Pietų slavai — 
daugiausia slovėnai ir keletas kroatų iš Dalmatijos - reikalavo 
„suvienyti visas monarchijos žemes, gyvenamas slovėnų, kroa- 
tų ir serbų, į vieną nepriklausomą darinį, laisvą nuo bet kokio 
kitų valstybių dominavimo“; šį reikalavimą dar pastiprino pri- 
keldami iš užmaršties Kroatijos Karūnos teises. Taigi čekai ir 
pietų slavai užsimojo suskaldyti istorinę Vengriją ir unitarinę 
Austrijos valstybę vadovaudamiesi nacionalizmu, o patys pre- 
tendavo į istorinę Bohemiją ir istorinę Kroatiją. Tokia programa 
turėjo prasmę 1848 metais, kai imperija dar buvo nepriklauso- 

ma, stipri ir galėjo kurstyti Bohemiją bei Kroatiją prieš didžiąją 
Vokietiją ir didžiąją Vengriją. Tie, kurie tikėjo Pranciškum Fer- 
dinandu, labai apsiriko manydami, kad dinastija dar pajėgi pri- 
versti viršesniąsias tautas daryti nuolaidas; 1917 metais taip ma- 
nyti tegalėjo visiški apakėliai. Habsburgų monarchiją pertvar- 
kyti į „federaciją“ buvo įmanoma tik vengrams ir vokiečiams 
savanoriškai sutinkant leistis į nuolaidas. Mihaly Karolyi's 
Vengrijoje bandė aiškinti saujelei savo šalininkų tautinio susi- 
taikymo būtinybę; Vokietijoje tokio neatsirado. Ir vokiečiai, ir 
vengrai dominuojamą padėtį iškovojo ir išlaikė savo pačių jė- 
gomis; todėl kuo labiau dinastija silpo, tuo labiau neturėjo ki- 
tos išeities kaip tik eiti išvien su jais. Nuo pat pradžių iki galo 
Habsburgams nesišvietė jokia kita istorinė galimybė, išskyrus 
partnerystę su vengrais ir vokiečiais, net jei ši partnerystė grė- 
sė sugriauti Habsburgų monarchiją. Šiųdviejų tautų galią ga- 
lėjo pakirsti tik pralaimėjimas kare, bet toks pralaimėjimas — 
tai aiškiau negu aišku - būtų buvęs dar pražūtingesnis pačiai 
dinastijai. 

ČCekams ir pietų slavams Karolis įstengė pasiūlyti nebent tai, 
kąjis siūlė sąjungininkams: derybas be realaus pamato. Jis siūlė 
„tautybių vyriausybę“, vadovaujamą didžiai reikšmingo „Aust- 
rijos problemos“ specialisto profesoriaus Redlicho - tokiu bū- 
du tautybės būtų priverstos „pripažinti“, kad dinastija tebeval- 
do imperiją. Čekai ir pietų slavai vis dar vylėsi palenkti dinasti- 
ją savo pačių tikslams ir sutiko ją pripažinti, bet jie nežadėjo 
pripažinti Vengrijos sienų. Be to, jie neketino įeiti į formuojamą 
vyriausybę tam, kad tęstų karą; o vokiečiai nebūtų pakentę vy- 
riausybės, kuri staiga imtų siekti taikos. Prie vokiečių veto pri- 
sidėjo vengrų grasinimas nebetiekti maisto produktų; abi kartu 
šios tautos sudarė svarią jėgą. Profesorius Redlichas grįžo atgal 
prie savo kabinetinių kontempliacijų apie „Austrijos misiją '. Ka- 
roliui vėl prireikė Seidlerio, dar vieno buko biurokrato, kuris 
lindo visiems į akis su „kultūrine autonomija“ - tai senas, nu- 

valkiotas socialistų kėslas, kuriuo siekta palikti tautas be gali- 
mybės tarti savo žodį imperijos reikaluose. Kultūrinė autono- 
mija galėjo atrodyti patraukli taikos metu; o dabar vienintelė 
„autonomija“, kuri dar ką nors reiškė, buvo atsiribojimas nuo 
kovos dėl vokiečių viešpatavimo Europoje. 

Karolio pastangas kaip nors nusimesti tą sąjungos su Vokie- 
tija jungą ir palaužti vokiečių ir vengrų hegemoniją Habsburgų 
monarchijos viduje galima tarti buvus paskutiniais konvulsy- 
viais dinastijos traukuliais, iš tikrųjų jas net labiau tinka paly- 
ginti su tuo mėšlungišku krūpsniu, kuris perbėga kūnu prieš 
rigor mortis galą. 1917 metų vasarą šios pastangos liovėsi. Nie- 
kas nepasikeitė, nes niekas ir negalėjo pasikeisti nesutrupinus 
tuščio monarchijos kiauto; tad neliko nieko kito kaip tik laukti 
jos skilimo. Paskutinįkart pasaulio istorijos scenoje Habsburgų 
monarchija pasirodė Brest-Litovske, kur dalyvavo derybose su 
Rusija kaip Vokietijos satelitė. Czerninas svarstybose vaizdavo 
svarbią personą, iškilmingai diskutuodamas su Trockiu, ar Aust- 
rijoje-Vengrijoje paisoma tautų apsisprendimo principų. Jis tu- 
rėjo ne daugiau veikimo laisvės kaip kokie Bulgarijos delegatai 
ir mažiau nei turkai. Czerninas nutraukė derybas, kai jas nu- 
traukė vokiečiai, vėl atnaujino, kai atnaujino vokiečiai, pasirašė 
sutartį, kai pasirašė vokiečiai. Išimtinis jo rūpestis buvo gauti 
badaujantiems Vienos gyventojams iš Rusijos grūdų; taip pat 
jis džiaugsmingai sveikino fikcinės Ukrainos respublikos, kuri 
taikos sutartį turėjo pasirašyti atskirai nuo Rusijos, sukūrimą. 
Tačiau net ir tai Czerninui sukėlė naujų sunkumų: norėdamas 
įsiteikti ukrainiečiams, jis sutiko jiems perleisti Chelmo rajoną, 
nors vakarinės jo dalies gyventojų daugumą sudarė lenkai. Len- 
kai, jau ir taip įtūžę dėl atsiradusios Ukrainos respublikos, ku- 
rios žemėse tikėjosi ateityje plėsti lenkų įtaką, dabar pagaliau 
visai nutraukė santykius su Habsburgais. Taip Austrijos vyriau- 
sybė nusikirto sėdimą šaką - be lenkų paramos ji negalėjo išlai- 
kyti net regimybės, kad dar pajėgia kontroliuoti Reichsratą. Dėl 

to buvo imtasi mėginimų sandėrį dėl Chelmo panaikinti - Uk- 
rainai pateikta kitų pasiūlymų, o lenkams, kad nebesišiauštų, — 
naujų nuolaidų; galiausiai taip viskas ir liko sumaišty - lenkų 
palankumas prarastas, ukrainiečių - neįgytas. 

Brest-Litovsko taika tik trumpam sušvelnino ekonominį cha- 
osą Vidurio Europoje. Imperinė sistema griuvo tiesiog akyse. 
Tūkstančiai dezertyrų, susibūrę į „žaliąsias gaujas“, siaubė kraš- 
tą; kaskart vis labiau smuko pinigų vertė; gamyba beveik su- 
stojo; nebuvo nei anglių, nei maisto, nei vadovavimo, nei kon- 
trolės. Iš Rusijos grįžtantys karo belaisviai parsinešė galvose bol- 
ševikų idėjas ar bent jau panieką „valdžiai“, kuri ten ir davė 
postūmį revoliucijai. Paveikti Otto Bauerio, kuris irgi grįžo iš 
Rusijos, socialdemokratai atsisakė minties apie „kultūrinę au- 
tonomiją“ ir ėmė ginti tautų apsisprendimo reikalą; taigi dinas- 
tijos išsižadėjo net ištikimiausi jos šalininkai. Reikalaudami tautų 
apsisprendimo, socialdemokratai turėjo omeny vokiečių apsi- 
sprendimą Bohemijoje, kūrė planus, kaip juos išsukti nuo čekų 
valdžios; apie kitų tautų apsisprendimą socialdemokratai pra- 
kalbo tik 1918 metų spalio mėnesį, bet net ir tada, prieštarauda- 
mi slovėnų tautiniams siekiams, įrodinėjo visišką Karintijos pro- 
vincijos „integruotumą“ Austrijoje?“. 

1848 metais socialinės revoliucijos grėsmė suvienijo valdan- 
čiąsias Habsburgų monarchijos klases; dabar panaši grėsmė tu- 
rėjo priešingą poveikį. Dinastinė valdžia buvo aiškiai nepajėgi 
nuslopinti audros, bet tą galėjo padaryti naujos tautinės valsty- 
bės. Tautines revoliucijas socialistai rėmė kaip socialinės revo- 
liucijos pakaitalą, tuo labiau kad net ekstremistiškiausiai nusi- 
teikę jų lyderiai - jau vien todėl, kad išsimokslinę, - buvo tau- 
tiškai susipratę žmonės. 1918 metų sausio mėnesį Reichsrato ir 
trijų „Bohemijos“ seimų" nariai čekai susivienijo reikalaudami 


*2 Lygiai taip pat 1945 metais socialdemokratai perėmė valdžią iš nacional- 


socialistų vadovybės „laisvos, nedalomos Karintijos vardu“. 
33 T. y. Bohemijos (Čekijos), Moravijos ir Silezijos. - Vert. 

savo suverenios valstybės „istorinėse Bohemijos žemių ir Slo- 
vakijos ribose“ - šiuo revoliucinio įkarščio metu neturėjo reikš- 
mės tai, kad tokia „Slovakija“ istorijoje išvis niekad neegzista- 
vo. Ši programa rodė, kad čekų kapitalistų ir inteligentų sluoks- 
niai nutraukia ryšius su dinastija. Vidurio Europą beužgriūvanti 
suirutė pasitarnavo valstybėse sąjungininkėse tūnantiems ėmigrė 
lyderiams; šie pasistengė sąjungininkus įtikinti, kad jie vieni turi 
„parako“ duoti atkirtį bolševizmui. Pirmajam tai padaryti pa- 
vyko Masarykui. 1917 metų pradžioje sąjungininkai į savo karo 
tikslus įtraukė, nors ir atsitiktinai, čekoslovakų „išvadavimą iš 
užsienio valdžios“**; tačiau ir po metų jie vis dar vylėsi, kad tai 
visai suderinama su Austrijos-Vengrijos išsaugojimu. Lemia- 
mas dalykas buvo Čekoslovakų legiono Rusijoje suformavimas. 
Kadangi legionas bolševizmu neužsikrėtė, o galiausiai net pats 
ėmėsi kovoti prieš bolševikus, sąjungininkų entuziazmas, kad 
štai pagaliau radosi nebolševikinė alternatyva Habsburgams, 
buvo beribis. 1918 metų vasarą Masaryką ir jo Tautinę tarybą 
„kaip būsimos Čekosovakijos vyriausybės patikėtinę“ pripaži- 
no Anglija ir Prancūzija. 

Rusijos įvykiai turėjo ir kitų laimingų padarinių Masarykui. 
Lankydamas Rusijoje Čekoslovakų legioną po pirmosios revo- 
liucijos, jis ten būdamas sulaukė antrosios; todėl į Europą jam 
teko grįžti per Vladivostoką ir Ameriką. Prezidentui Wilsonui, 
politikos profesoriui, lengvai galėjo miglos pripūsti „Austrijos 
misijos“ profesoriai, tačiau protingesnis už juos profesorius 
Masarykas sugebėjo pelnyti Wilsono pritarimą tautų apsispren- 
dimo reikalui - ir būtent taip suprantamam, kaip reikėjo Masa- 
rykui, - tai yra Bohemijos pavertimui tautine čekoslovakų vals- 
tybe. Be to, Masarykas Amerikoje rado slovakų ir mažarusių 


32 Sąjungininkai norėjo tiksliai apibrėžti: „italų, pietų slavų ir rumunų 
išvadavimą“. Italai paprieštaravo „pietų slavų“ formuluotei ir sutiko tik su 
miglotu nusakymu „slavai“; tada prancūzai, norėdami suteikti programai 
konkretumo, pridėjo „čekoslovakus“. 

bendruomenes - naujakurius, kilusius iš šiaurinės Vengrijos, ku- 
rie, neblogai prasigyvenę Amerikoje, vis dėlto išlaikė tautinę 
savimonę. Masaryko padėtį gerokai silpnino tai, kad Vengrijos 
slovakai ir mažarusiai neturėjo politinio balso ir todėl negalėjo 
viešai pareikšti palaiką jį; kita vertus, gal jam kaip tik tai išėjo į 
naudą, nes vargu ar šios tautybės būtų jį rėmusios, jei būtų bu- 
vusios laisvos tai daryti. Vienaip ar kitaip, bet jis galėjo pasi- 
telkti slovakų ir mažarusių emigrantus kaip pakaitalą. Emig- 
rantai, palikę Vengriją dėl Naujojo pasaulio, buvo pasiryžę jos 
išsižadėti ir Čekoslovakijos labui. Anglosaksiškajame pasauly- 
je telkdamiesi į slaviškas salas, jie išgyveno bendrystės jausmą 
su čekais, kurio visai nejautė tėvynėje, o tai, kad Masarykas 
jiems, pasiturintiems Amerikos piliečiams, gali pasiūlyti nuo bol- 
ševizmo saugią Čekoslovakiją, tą jausmą dar sustiprino. Tad, 
aišku, jie leidosi į sandėrius su Masaryku: slovakai, mėgdžio- 
dami savo ankstesnius šeimininkus, norėjo Vengrijos turėto 
vaidmens naujoje dualistinėje valstybėje ir reikalavo federaci- 
nės lygybės; mažarusiai, kuriems per daug nerūpėjo nei čekai, 
nei slovakai, pageidavo autonomijos, kokią Austrijos imperijo- 
je turėjo Galicija"?. Masarykas aiškino, nors nepakankamai pri- 
mygtinai, kad jis pats negali įsipareigoti už būsimą Čekoslova- 
kijos valstybę; į visus reikalavimus jis žiūrėjo kaip į pasiūlymus, 
o tikrasis darbas buvo sukurti vieningą čekoslovakų sąjūdį, ku- 
ris paveiktų valstybes sąjungininkes. Slovakai ir mažarusiai vė- 
liau skundėsi apsigavę: kadangi Masarykas buvo filosofas, tai 
jie manė, kad jis turėtų būti naivuolis - neprotingiausia, kokia 


35 Planus prie Čekoslovakijos prijungti mažarusių gyvenamus šiaurinės 
Vengrijos rajonus Masarykas gan vėlai įtraukė į savo programą. Jis manė, 
kad subyrėjus Habsburgų monarchijai jie bus priskirti Rusijai, ir laikė tas 
žemes tik kaip globėjas, iki kol Rusija atsigaus. 1945 metais ši globa 
baigėsi. Kartu čia būta ir strateginių sumetimų: kadangi jis negalėjo turėti 
sienos su Rusija, kurią laikė esminiu dalyku, tai teko siekti nors bendros 
sienos su Rumunija kaip pakaitalu. 


320 


HABSBURGŲ GALAS, 1914-1918 


tik galėjo būti, prielaida. Šiaip ar taip, Masarykas savo tikslą 
pasiekė: 1918 metų rugsėjo 3 dieną jį ir jo Tautinę tarybą, kaip 
Čekoslovakijos vyriausybę, de facto pripažino Jungtinės Valsti- 
jos. Taigi alternatyva Habsburgams radosi anksčiau, nei buvo 
oficialiai išardyta Habsburgų monarchija. Nors pačių įvykių Ma- 
sarykas nelėmė, bet laukė jų ir kreipė juos sau reikiama vaga. 

Pietų slavų sąjūdis neturėjo asmenybės, kuri taip kryptingai 
jam vadovautų; tiesą sakant, Masaryko autoriteto pakako būti 
tiek Jugoslavijos, tiek Čekoslovakijos įkūrėju. Gana keista, kad 
Jugoslavija, pietų slavų valstybė, už savo egzistavimą turėjo būti 
dėkinga vokiečių pergalėms kare. Jei 1915 metai būtų buvę per- 
galingi Serbijai ir Italijai, jiedvi tikrai būtų pasipriešinusios to- 
kiai valstybei. Kai 1916 metais vokiečiai užėmė Serbiją, jos vy- 
riausybė persikėlė į tremtį; o aukšto polėkio planai visuomet 
lengviau gimsta tremtyje negu namie. 1917 metų liepą Serbijos 
ministras pirmininkas Pašičius ir pietų slavų lyderis iš Dalma- 
tijos Trumbičius susitiko Korfaus saloje ir pagaliau susitarė dėl 
Serbų, kroatų ir slovėnų karalystės, valdomos Karadžiordže- 
vičių dinastijos. Italijai su mintimi apie pietų slavus teko susi- 
taikyti prie Kaporeto, kur paskutinę pergalę laimėjo Austri- 
jos-=Vengrijos kariuomenė: privaryti prie bedugnės krašto, 
italai neturėjo kito pasirinkimo. 1918 metų balandį Romoje su- 
sirinko Engiamųjų tautų kongresas; italai, kurie neilgtrukus 
vokiečius Tirolyje ir slovėnus Istrijoje prispaudė taip, kad pati 
juodžiausia vengrų valdžia prieš juos atrodė kone liberali, čia 
nešėsi kaip visų engiamųjų lyderiai. Nuo tada sąjungininkai, 
nors formaliai nepripažino, bet toleravo ir skatino pietų slavų 
sąjūdį. 

Čekoslovakija jau egzistavo legaliai, Jugoslavija irgi buvo ne- 
toli to. Tai galutinai nulėmė Habsburgų likimą: užkirto visus 
kelius į derybas, o ir nebeliko dėl ko derėtis. 1918 metų rugpjūtį 
Vokietija patyrė pralaimėjimą Vakarų fronte; rugsėjį krito Bul- 
garija. Habsburgų diplomatija siekė taikos bet kokiomis sąly- 

gomis arba išvis be jokių sąlygų: dinastijos pripažinimas buvo 
vienintelis dalykas, kuris jai rūpėjo. Pradėtos derybos su Wilso- 
nu, kažkokių pasiūlymų pateikta čekams ir pietų slavams - vien 
tik viliantis sulaukti atsako, nes bet koks atsakas būtų reiškęs, 
kad dinastija dar egzistuoja. Spalio 4 dieną Austrija-Vengrija 
sutiko su Wilsono Keturiolika punktų ir paliko jam nuspręsti 
monarchijos ateities formą. Nuo tada, kaip rašė kažkuris Vie- 
nos laikraštis, „Austrija turi ministrą pirmininką, kuris reziduoja 
Vašingtone. Jo pavardė Woodrow Wilsonas“; gal Wilsonas ir 
tikrai būtų priėmęs tokį pasiūlymą ir taip pripažinęs dinastiją. 
Tautų lyderiai sulaukė pakartotinio siūlymo sudaryti „tauty- 
bių vyriausybę“, šįkart vadovaujamą Lammascho, dar vieno 
profesoriaus, kurį išugdė tikėjimas „Austrijos misija“; nė vie- 
nas lyderis neatsiliepė - Habsburgų vyriausybė jų nedomino. 
Pagaliau spalio 16 dieną, po septyniasdešimt metų trukusių 
svarstymų, dinastija ryžtingai apsisprendė dėl federalizmo: 
Austrija būsianti federacinė valstybė, kurioje atskiros Tautinės 
tarybos bendradarbiausiančios su imperijos vyriausybe, vadi- 
nasi, ją pripažinsiančios. Kaip ir reikėjo tikėtis, šis bemaž po- 
mirtinis projektas turėjo skirsnį, kuris jį darė bevertį: „Pertvar- 
ka [į federacinę valstybę] jokiu būdu nepažeidžia Šventajai 
Vengrijos Karūnai priklausančių žemių vientisumo“. Net sto- 
vėdami ant išnykimo ribos, Habsburgai vis tiek dar pakluso 
vengrų grasinimams. 

Vienintelis šių bergždžių Žygių rezultatas buvo ministrų pa- 
sikeitimas: pagaliau į valdžios vyrų kėdes sėdo nusipelniusieji 
Lammaschas ir Redlichas. Užsienio reikalų ministru netgi tapo 
svetimtautis Andrassy's - dualizmo kūrėjo sūnus, - kad paleistų 
vėjais tėvo darbą. Spalio 21 dieną atsiliepė Wilsonas: jau pripa- 
žinęs Čekoslovakijos vyriausybę, ir pietų slavų siekių pagrįs- 
tumą, jis negalįs sutikti su jų „autonomija“ Habsburgų monar- 
chijoje kaip taikos pamatu, ir tegul, girdi, jie patys, o ne jis, nu- 
sprendžia, kokie Austrijos-Vengrijos vyriausybės veiksmai yra 

priimtiniausi jų siekiams. Tą pačią dieną Čekoslovakijos vyriau- 
sybė Paryžiuje oficialiai paskelbė Nepriklausomybės deklara- 
ciją. Ir čia Habsburgų dinastija padėjo paskutinę pastangą, kad 
jos lavonas nebūtų išgrūstas iš tarptautinės scenos. Spalio 27 
dieną Andrassy's, atsakydamas į Wilsono notą, pripažino nau- 
jų valstybių nepriklausomybę ir pasisiūlė su jomis derėtis - o 
gal kuri nors ims ir pripažins Habsburgų „valdžią“; ar atsiras, 
kas būtų tai valdžiai pavaldus, visai nesvarbu. Bet buvo per 
vėlu; Andrassy'o nota liko be atsako. 

Užuot pateisinę tokius Habsburgų lūkesčius, tautų lyderiai 
darė savo, kol negrįžtamai suardė buvusią imperiją. Spalio 28 
dieną Čekoslovkijos respublika buvo paskelbta Prahoje ir perė- 
mė valdžią iš imperijos valdžios organų. Slovakai tuo metu dar 
tik tiek buvo pažengę, kad reikalavo sau „autonomijos“ Veng- 
rijos viduje; jie išgriuvo iš koto išgirdę naujieną, kad ČCekoslo- 
vakija jau egzistuoja, ir, vis dar derėdamiesi su Budapeštu, pri- 
pažino naująją valstybę - kažkaip tarsi netekę žado - spalio 29 
dieną. Palūžusių Habsburgų nebeginami slovėnai ir kroatai su- 
prato esą bejėgiai prieš pavojų iš Italijos, ir kaip mažesnę blogy- 
bę pasirinko išeitį tapti jugoslavais; net ir Kroatijos seimas su 
tąja savo „grynojo teisingumo“ dauguma pritarė partnerystei 
su serbais. Jugoslavijos valstybė buvo paskelbta Zagrebe spalio 
29-ąją, ir jau kitą dieną greitosiomis sudaryta Tautinė taryba 
perėmė į savo rankas valdžią. Imperijos valdžia pakluso nesi- 
priešindama; tautinė savimonė, rodos, jau buvo pasiekusi 
brandą. Dinastijos ir viršesniųjų tautų žlugimas pavaldžiosioms 
tautoms staiga suteikė pasitikėjimo savimi - nors ir laikino, bet 
užtektinai, kad sukurtų savo tautines valstybes. 

Dinastijos išsižadėjo ne tik pavaldžiosios tautos; viršesnio- 
sios taip pat prarado interesą turėti su ja kokį nors ryšį, jei jau 
žlugo jų viršenybė prieš „žemesniąsias“. Be to, atstūmusios di- 
nastiją, viršesniosios tautos ėmė mėgdžioti ankstesnius savo val- 
dinius ir pačios dėtis engiamomis tautomis, kad būtų priimtos į 

sąjungininkų gretas: esą Habsburgų pusėje kovoti jos buvo pri- 
verstos prieš savo valią. Pavyzdį 1915 metais, išstodami iš Tri- 
lypės sąjungos, parodė italai; mat jiems švietėsi viltis kaip atpil- 
dą gauti Triestą ir tapti apie pusės milijono slavų šeimininkais. 
Lenkai pasielgė dar geriau: per karą mėtęsi tai vienon, tai kiton 
pusėn, dabar jie šliejosi prie sąjungininkų, bet nesikratė ir nau- 
dos, kurios teikė bendradarbiavimas su Habsburgais. Buvęs ben- 
dras Austrijos-—Vengrijos ministras tapo Lenkijos respublikos fi- 
nansų ministru - ir kažin, ar šias jo pareigybes skyrė nors vie- 
nos dienos tarpas. Galicija po šiokio tokio netikrumo tarpsnio 
vis dėlto liko lenkiška, nepaisant trijų milijonų mažarusių, kaip 
ir buvo numatyta „austrų ir lenkų sprendime"; lenkai savo do- 
minavimą pastiprino, po poros metų atsikariavę iš Rusijos dar 
gabalą Ukrainos teritorijos. Faktiškai lenkai susiėmė visas že- 
mes, kurios liko po Brest-Litovsko niekam nepaskirtos; tuo pat 
metu jiėms atiteko ir vokiečių pralaimėjimo vaisiai - Poznanė ir 
„koridorius“. 

Vengrai vis dar laikėsi apsisprendimo išsaugoti didžiąją 
Vengriją. Žlugus Habsburgams ar, dar blogiau, matant, kad ga- 
li tekti pripažinti naujas nepriklausomas valstybes, vienintelė 
alternatyva vengrams buvo Kossutho kelias, tai yra revoliucinė 
1849-ųjų respublika. Vengrų valdančioji klasė turėjo numačiusi 
veiksmus kiekvienam ekstremaliam atvejui, būtų net įrodžiusi, 
kad nuoširdžiai persigalvojo. Mihaly Karolyi's, anksčiau nepo- 
puliariausias žmogus Vengrijoje ir greit vėl toks tapsiantis, trum- 
pam pasidarė „vengrų tautos“ lyderiu; šiaip ar taip, niekas ne- 
galėjo suabejoti jo charakteristika: tikrų tikriausias slavų drau- 
gas ir vokiečių priešas. Spalio 31 dieną Karolis telefonu paskyrė 
Karolyi'į ministru pirmininku; nepraėjus nė trims dienoms, šis 
apskelbė, kad Kossutho pradėtas darbas su Habsburgų palai- 
minimu užbaigtas - Vengrija tapo atskira valstybe su savo ka- 
riuomene, nors toji kariuomenė buvo pakrikusi. Teliko tik įti- 
kinti Vengrijos tautybes, kad Vengrija nuo šiol bus lygiateisių 

tautų federacija, ir sąjungininkus, kad vengrai Habsburgų mo- 
narchijoje irgi kentė priespaudą; kitais žodžiais tariant, Karo- 
lyi's pasirodė esąs tikras „vengrų tautos“ sūnus. Vengrijos ir 
Vidurio Europos nelaimei, Karolyi's buvo ne Masarykas: Veng- 
rijos tautų jis nepatraukė prie savęs. 

Kitų pavyzdžiu sekė ir Austrijos vokiečiai. Jiems rūpėjo vo- 
kiškas Bohemijos sritis išsaugoti neįjungtas į Čekoslovakiją. 
Anksčiau jie nepritarė socialistų programai dėl tautų apsispren- 
dimo, nes jiems tai buvo tolygu prarasti dominavimą kitų at- 
žvilgiu; dabar staiga tautų apsisprendimo principas jiems tapo 
išsigelbėjimu, ir visi - klerikalai, imperijos generolai bei minist- 
rai, krikščionys socialistai - susibūrė apie socialistų lyderius. 
Reichsrato nariai vokiečiai pasivadino Tautiniu vokiečių susi- 
rinkimu ir spalio 30 dieną paskelbė Vokietijos-Austrijos valsty- 
bę““ - valstybę be sienų ir konkrečių ribų, tiesiog apimančią vi- 
sus buvusius vokiečių tautybės Habsburgų valdinius. Būdama 
nepraktiškas, beprasmis atskirų fragmentų rinkinys, ši valsty- 
bė galėjo egzistuoti tik kaip Vokietijos dalis. „Vokietijos-Aust- 
rijos“ vyriausybę sudarė socialistai, „engiamųjų“ atstovai. Vo- 
kiečiai-austrai dalyvavo tame persitvarkymo spektaklyje, kurį 
imperinė Vokietija surežisavo sąjungininkų naudai: laisva Vo- 
kietija-Austrija visą atsakomybę primetė Habsburgams, o lais- 
va Vokietija - Hohencolernams, dviem išnykusioms dinastijoms, 
vildamosi būti priimtos į laisvų tautų tarpą. Nei Vengrija, nei 
Vokietija-Austrija negalėjo numatyti, kad, sutriuškinusios Vo- 
kietiją, valstybės sąjungininkės kur kas labiau ims rūpintis ko- 
va su bolševizmu nei demokratijos įtvirtinimų; į prezidentą Ma- 
saryką, Serbijos karalių ir net Rumunijos karalių (kuris lapkri- 


3 Tai buvo oficialus naujos valstybės pavadinimas, beje, vienintelis, tiksliai 
nusakantis jos esmę. Sąjungininkai piršo bereikšmį „Austrijos“ pavadini- 
mą, tikėdamiesi, kad uždraudę vokiečiams-austrams taip vadintis, privers 
juos nebebūti vokiečiais; tai tikras Austrijos „išradimas“, kuris būtų 


nustebinęs Palacky į. 

čio 9 dieną susivėlinęs pakartotinai įstojo į karą — dvi dienos 
prieš jam apskritai baigiantis) žiūrės tik kaip į tvarkos palaiky- 
tojus, o ne laisvų valstybių vadovus, ir nematys didelių skirtu- 
mų tarp Karolyi'o ir Otto Bauerio vienoje pusėje, Lenino ir Troc- 
kio kitoje. 

Iki spalio pabaigos nuo Habsburgų atsimetė ir savo tautines 
valstybes paskelbė visos imperijos tautos; liko tik Austrijos- 
Vengrijos kariuomenė, vis dar tebesiginanti Italijos teritorijoje. 
Tai toli gražu nebebuvo Radetzky'o kariuomenė - nebylūs vals- 
tiečiai be tautinės savimonės; kareiviai taip pat persiėmė tauti- 
nėmis idėjomis, kurios nušlavė visas imperines struktūras na- 
mie. Kroatų pulkai prisiekė ištikimybę Jugoslavijai, čekų pul- 
kai - Čekoslovakijos respublikai; laivynas išsikėlė pietų slavų 
vėliavą ir susirūpinęs siekė užmegzti ryšį su Jugoslavijos val- 
džia, kad netektų pasiduoti italams; o Karolyi's lapkričio 1 die- 
ną vengrų pulkams tiesiog įsakė grįžti namo. Pagaliau lapkri- 
čio 3 dieną Austrijos-Vengrijos kariuomenės vadai, derėdamiesi 
nebeegzistuojančios imperijos vardu, sudarė su italais paliau- 
bas, kuriomis pripažino savo kapituliaciją. Kai paliaubos jau 
buvo pasirašytos, bet dar prieš joms pradedant galioti, italai stai- 
ga išdygo iš už britų ir prancūzų kariuomenių, už kurių slė- 
pėsi, ir paėmė į nelaisvę šimtus tūkstančių neginkluotų, nesi- 
priešinančių Austrijos-Vengrijos kareivių didžiosios Vittorio 
Veneto „pergalės“ garbei - retai Italijos ginkluotųjų pajėgų pa- 
tiriamas triumfas. Didžioji dalis Austrijos-Vengrijos kariuome- 
nės pakriko, ir kiekvienas Žmogus pats rado kelią namo, beje, 
nelengvą, turint omenyje tuometinę suirutę ir chaosą. 

Paskutiniai Habsburgų monarchijos likučiai buvo impera- 
torius ir Lammascho vyriausybė, „pomirtinis ministrų kabine- 
tas“: Habsburgų monarchija susitraukė į vieną patalpą, kur nuse- 
nę biurokratai ir profesoriai paniurę dėbsojo vieni į kitus, - tai 
viskas, kas liko iš „Austrijos idėjos“, tokios puikios popieriuje 
ir tokios katastrofiškos gyvenime. Jie nebeturėjo ką veikti, iš- 

skyrus derybas dėl imperatoriaus asmens saugumo, - praeities 
šešėliai, kurie žvelgė iš dar nebaigto rašyti istorijos puslapio. 
Karolis stovėjo prieš ateitį vienas su savo tuščiomis teisėmis. 
Lapkričio 11 dieną jis paskelbė atsisakąs savo valdžios Vokieti- 
joje-Austrijoje, lapkričio 13 dieną - Vengrijoje. Tačiau tai nebu- 
vo abdikacija. Pasitraukdamas pradžioje iš Vienos, o netrukus 
ir iš Austrijos, jis išsivežė į tremtį paskutinę skiautelę nuo Habs- 
burgų įkapių. 


EPILOGAS: TAUTOS BE 
DINASTIJOS 


Imperatoriaus Karolio išvykimas pribaigė Habsburgų monar- 
chiją, bet neužbaigė Vidurio Europos problemų, greičiau jas dar 
paaštrino. Monarchija nebuvo tų problemų „sprendimas“ ,ji rė- 
mėsi skeptišku požiūriu į visokius „sprendimus“ ir todėl ban- 
dė išsaugoti - nors nesitikėdama, kad pavyks, - institucijas, ku- 
rios seniai buvo praradusios moralinę sankciją. Dinastijos val- 
doma imperija laikė Vidurio Europos tautas, kaip gipsas laiko 
sulaužytą ranką; ir nors pirma reikia jį sutrupinti, tik tada ran- 
ka gali pradėti judėti, bet gipso pašalinimas vis dėlto nepadaro 
judesių sėkmingų ar net lengvų. Habsburgai kaip palikimą sa- 
vo globotoms, išnaudotoms, galiausiai prarastoms tautoms pa- 
liko dvi problemas: vidinę - valdžios ir išorinę - saugumo. Vals- 
tybės dabar pačios turėjo rasti naują moralinį pagrindą tautų 
paklusnumui namie; dar skubiau jos turėjo rasti būdus, kaip 
apsiginti nuo Vokietijos įtakos, vienintelės didžiosios valstybės 
Europos žemyne. Ši įtaka ir pražudė Habsburgus: jie žlugo, kai 
1914 metais Austrija-Vengrija tapo Vokietijos protektoratu. Per 
ateinančius dvidešimt metų ši įtaka suardė 1919 metų Vidurio 
Europos sutvarkymą. 

1919 metų taikdariai daugmaž įvykdė sandėrių su Italija ir 

Rumunija, padarytų siekiant įtraukti jas į karą, sąlygas. Be to, 
lenkai pasičiupo Galiciją, ko visados ir siekė. Šie tariamo tauti- 
nio išvadavimo žygiai buvo tiek aplipdyti istoriniais ir strategi- 
niais argumentais, kad „išvaduotoji“ tauta paprastai tesudarė 
tik šiek tiek daugiau nei pusę savo valstybei perduodamos teri- 
torijos gyventojų, o Italijos atveju - net daug mažiau nei pusę“. 
Dėl šios priežasties, nepaisant „tautų apsisprendimo" lozungų, 
nei Lenkija, nei Rumunija nebuvo tikros tautinės valstybės: len- 
kai sudarė mažiau nei du trečdalius Lenkijos gyventojų, rumu- 
nai - truputį daugiau nei du trečdalius Rumunijos gyventojų. 
Lenkai ir rumunai tapo vengrų pavyzdžio „valstybinėmis tau- 
tomis“ - kitos tautybės, kaip senojoje Vengrijoje, gavo tik ma- 
žumų teises, kuriomis, vėlgi kaip Vengrijoje, negalėjo naudotis. 
Naujas gražus mostas - Lenkijos ir Rumunijos mažumas (nors 
Italijos - ne) apsiėmė ginti Tautų sąjunga; iš šios globos naudos 
pasirodė esą ne daugiau, nei savo laiku Vengrijos tautybės pa- 
tyrė iš Habsburgų. 

„Amputacijos“ neaplenkė ir senojo Habsburgų valdų cen- 
tro. „Tautų apsisprendimo“ principas visu smarkumu pritai- 
kytas ir likusioje nuo tautinių valstybių Habsburgų teritorijoje. 
Buvusioms viršesniosioms tautoms irgi teko patirti „tautų ap- 
sispredimo“ laimę, daugiausia prieš jų pačių valią. Vengrai pa- 
galiau įgyvendino savo amžiną siekį turėti tautinę valstybę, bet 
gavo ją ne tokią, apie kokią svajojo: Vengrija neteko visų savo 
pavaldžiųjų tautų ir kartu nemažos dalies vengrų. Septynios 


*7 Galicijoje beveik vienodai gyveno lenkų ir mažarusių; lenkai į ją 
pretendavo remdamiesi istorinėmis teisėmis, o mažarusiams žadėjo 
autonomiją, kurios jie taip niekad ir negavo. Rumunai reikalavo Transilva- 
nijos istorinės vienybės ir pretendavo į gabalą Vengrijos teritorijos etniniu 
pagrindu: apie trečdalį gyventojų tose žemėse, kurias jie gavo, sudarė 
vengrai, penktadalį — vokiečiai. Italai strateginiais sumetimais reikalavo 
Alpių kalnų grandinės, o remdamiesi istoriniu pagrindu, skelbėsi esą 
Venecijos respublikos paveldėtojai; du penktadaliai jiems atitekusių 
gyventojų buvo pietų slavai, penktadalis - vokiečiai. 


328 


TAUTOS BE DINASTIJOS 


provincijos?*, kurios paveldėjo „Austrijos“ vardą, sudarė tauti- 
nę vokiečių valstybę; jeigu jos būtų galėjusios pasinaudoti tikra 
tautų apsisprendimo teise, būtų įsijungusios į Vokietiją. Čekos- 
lovakija ir Jugoslavija savo valstybes skelbėsi kuriančios ant na- 
cionalizmo pamatų; jos manė radusios tuos įvairias tautas vie- 
nijančius principus, kurių stokojo Habsburgų monarchija. Vy- 
ravo įsitikinimas, kad čekai ir slovakai tapsią viena tauta, kaip 
pjemontiečiai ir neapoliečiai tapo italais; o serbai, kroatai ir slo- 
vėnai susiliesią Jugoslavijoje, kaip prūsai, saksai ir bavarai su- 
siliejo Vokietijoje. Analogija buvo artima, tačiau nepakankamai 
artima, kad virstų tikrove. 

Be abejonės, Italija ir Vokietija subūrė tautas iš skirtingų vals- 
tybių, su nevienodai išplėtotomis kultūromis ir netgi, kaip Vo- 
kietija, ne tos pačios religijos. Tačiau abi turėjo ilgaamžę bendrą 
kultūrą; žmonių sąmonėje visada egzistavo „ideali“ Italija ir Vo- 
kietija. Nei Čekoslovakija, nei Jugoslavija tokio pagrindo netu- 
rėjo. Abi šios valstybės buvo „sugalvotos“ — viena Masaryko, 
kita Štrosmajerio, visai pagal Palacky'o posakį, esą jos reikalin- 
gos, todėl ir turinčios atsirasti. Vyskupas išleido iš akių tą ap- 
linkybę, kad vienoje valstybėje susidurs konfliktuojančios reli- 
gijos; profesorius nepagalvojo apie tūkstantmetę istoriją. Štros- 
majeris ir Masarykas sukūrė valstybes, bet jiems nepavyko 
sukurti tautų. Galbūt Masarykas ir galėjo suplakti čekus ir slo- 
vakus į krūvą, jei būtų griebęsis tuo tikslu „kraujo ir geležies“ 
metodų, kaip kad padarė Cavouras su pietinės Italijos gyvento- 
jais; tačiau tokie dalykai nesiderino su Masaryko filosofija. Bis- 
marckas, ar net ir Hitleris, nebūtų suvieniję Vokietijos valsty- 
bių, jei šios praeityje būtų tarpusavyje kovojusios taip įnirtingai 
ir taip ilgai kaip serbai ir kroatai. Be to, vokiečių valstybės, ne- 
paisant jų skambių pavadinimų, visos buvo tik vakardienos kū- 


* Austrijos respublikoje Vienai taip pat suteiktas provincijos statusas, be 
to, nauja - Burgenlando - provincija sukurta teritorijoje, atitekusioje iš 
Vengrijos. 

rinys; net Prūsijos istorija atrodo gana banali palyginti su Serbi- 
jos. Kur, pavyzdžiui, buvo Prūsija Stepono Dušano laikais? Ki- 
ta vertus, nacionalizmas galėjo užglaistyti nesutarimus tarp pro- 
testantų ir katalikų, bet jis negalėjo užtaisyti daug platesnio ply- 
šio tarp katalikų ir stačiatikių. O galbūt lėmė ir tai, kad, šiaip ar 
taip, pasikeitė laikai: tautų maišymosi metas buvo praėjęs. Visi, 
net slovakai, turėjo savo mokyklas, atskirą literatūrą ir inteli- 
gentiją, kuri veržėsi užimti biurokratijos kėdes. 

Taigi Čekoslovakija ir Jugoslavija, nepaisant visų tautinių 
teorijų, susidūrė su Austriją-Vengriją kamavusiais tautinio po- 
būdžio sunkumais. Konstitucinė Austrija turėjo aštuonias tau- 
tybes*?; Čekoslovakijoje dabar atsidūrė septynios“; didžioji 
Vengrija turėjo septynias“!; Jugoslavijoje susirinko devynios“*. 
Čekoslovakija tapo unitarine valstybe, kurioje čekai buvo „vals- 
tybinė tauta“, kaip anksčiau vokiečiai konstitucinėje Austrijoje. 
Jugoslavija kurį laiką laikėsi tariamo federalizmo principo, bet 
vėliau irgi tapo unitarinė - ją kaip savo tautinę valstybę pasi- 
gviešė serbai, lygiai kaip vengrai anuomet - didžiąją Vengriją. 
Čekai turėjo penkiasdešimties metų derėjimosi ir manevravi- 
mo patirtį. Su nenuilstamu išradingumu jie siūlė Bohemijos vo- 
kiečiams nesuskaičiuojamus popierinius planus; ir šie dažnai 
nenoromis sutikdavo su geras sąlygas turinčios tautinės mažu- 
mos padėtimi, kaip ir čekai taikėsi su savo padėtimi senojoje 
Austrijoje. Tačiau širdies gilumoje vokiečiai ne ką labiau atsiža- 
dėjo vilčių dėl Bohemijos įjungimo į Vokietiją, negu čekai atsi- 
sakė pretenzijų į visas „Šv. Vaclovo žemes“. Masaryko prezi- 
dentaujama valstybė savo pavyzdžiu leido atsakyti į didįjį Habs- 


3? Vokiečiai, čekai, lenkai, mažarusiai, slovėnai, serbai-kroatai (visiškai 
susimaišę Dalmatijoje), italai, rumunai. 

60 Čekai, slovakai, vokiečiai, vengrai, mažarusiai, lenkai, žydai. 

*! Vengrai, vokiečiai, slovakai, rumunai, mažarusiai, kroatai, serbai. 

*2 Serbai, kroatai, slovėnai, Bosnijos musulmonai, vengrai, vokiečiai, 
albanai, rumunai, makedonai (nors šie nebuvo oficialiai pripažinti). 

burgų istorijos klausimą „jeigu tik“: jeigu tik Habsburgai būtų 
buvę toliaregiškesni ir demokratiškesni. Čekų ir vokiečių nepa- 
vyko sutaikyti; ilgainiui paaiškėjo, kad šiedvi tautos negali su- 
gyventi tarp vienos valstybės sienų. 

Čekai sugebėjo aplošti slovakus, bet negalėjo jų patenkinti. 
Masarykas tikėjosi, kad čekai ir slovakai susieis draugėn kaip 
anglai ir škotai, bet slovakai pasirodė greičiau esą airiai. Lygiai 
taip pat serbai pajėgė tvarkyti kroatus, bet nesugebėjo jų nei 
patenkinti, nei - būdami mažiau patyrę politikai - aplošti. Jie 
irgi turėjo savo „airių problemą“, bet nemanė, kad Balfouro me- 
todai galėtų būti išeitis. Slovakai ir kroatai, dvi nepatenkintos 
tautos, abi svajojo apie Pranciškaus Ferdinando prisikėlimą, abi 
troško, kad grįžtų Habsburgų monarchija - katalikiška, netau- 
tinė ir palanki pasiturinčiajai valstietijai. Bet kadangi šitoji Habs- 
burgų monarchija pražuvo visiems laikams, abi tautos ėmė žaisti 
didžiosios Vokietijos žaidimus, kurie jiems dabar atstojo Habs- 
burgų monarchijos žaidimus; abi, kaip kokios agentės, prisidė- 
jo prie to, kad 1919 metų Europos sutvarkymas būtų suardytas 
Vokietijos naudai. 

Taigi Čekoslovakijos ir Jugoslavijos principai, kurie buvo iš- 
sikelti kaip nacionalizmo ženklai, pasirodė besančios tik naujos 
„Austrijos idėjos“ versijos - planai, kaip išlaikyti krūvoj skirtin- 
gų tautybių žmones. Abi idėjos turėjo šiokį tokį pagrindą. Že- 
mės reforma, sužlugdžiusi stambiuosius dvarus, nušlavė „aust- 
rišką“ žemės diduomenės klasę, kuria rėmėsi senoji imperija; 
„austrų“ stambieji kapitalistai, jei nežlugo, susitelkė Vienoje. In- 
dustrializuota Bohemija parodė alternatyvą: išsimokslinusi li- 
beralių pažiūrų klasė buvo pasiruošusi imtis atsakomybės val- 
dyti valstybę. Tokia valdančioji klasė buvo unikalus atvejis Eu- 
ropoje: vienijama humanistinės filosofijos, ji pritarė valdžios 
„aukščiau tautiškumo“ principui, kaip kažkada Habsburgų aris- 
tokratija. Paraleles galutinai sustiprino Masarykas, pakartoda- 
mas Pranciškaus Juozapo sprendimą paskirti nuo parlamento 

nepriklausomą pareigūnų vyriausybę. Jugoslavija neturėjo iš- 
simokslinusios vidurinės klasės nei galimybių jai rastis; nebu- 
vo čia ir žemės diduomenės, taigi jos valdančiąją klasę sudarė 
karininkai — per menkas potencialas bet kokiai valstybei. Šiek 
tiek „pietų slavų“ dar buvo užsilikę tarp kroatų inteligentų; ka- 
dangi šios pažiūros darė juos didžiosios Serbijos oponentais, 
tai kartu jie tapo režimo priešais ir neretai, tiesą sakant, aplin- 
kybės juos nublokšdavo senų priešų kroatų patriotų pusėn. 

Nemaža politinė problema visose Viduro Europos valstybė- 
se kilo kaip didžiojo Habsburgų darbo - valstietijos išsaugoji- 
mo - padarinys. Iki 1918 metų dvi „austriškos“ klasės, bajorai 
ir valstiečiai, sudarė atsvarą vieni kitiems, nors dažnai susivie- 
nydavo prieš miesto kapitalistus ir inteligentus. Po didžiųjų že- 
mės reformų toji pusiausvyra sugriuvo. Aristokratija išliko tik 
Vengrijoje; todėl reakcingiausia Vidurio Europos valstybė bu- 
vo vienintelė, kuri ir po dvidešimties metų dar turėjo išlaikiusi 
konstitucines valdymo formas ir net kažką panašaus į įstatymo 
valdžią. O „valstiečių demokratijos“ įrodė nejaučiančios nė men- 
kiausios pagarbos nei demokratijai, nei įstatymui; valstietija pati 
viena negalėjo išugdyti elito. Valstiečių partijos netrukus pra- 
noko korupcija savo pirmtakę prancūzų Radikalų partiją; netu- 
rintys jokių principų valstiečių politikai kurstė tautinę neapy- 
kantą, kad paslėptų savo neteisėtas pajamas. Čekoslovakija 
nepatyrė viso „agrarianizmo“ poveikio; ją apsaugojo Bohemi- 
jos pramonė ir Prahos universitetas. Visos kitos Vidurio Euro- 
pos valstybės, išskyrus Vengriją, tapo „policinėmis valstybėmis"; 
Metternichas jau prieš daug metų buvo numatęs, kad toks yra 
neišvengiamas valstiečių valdžios rezultatas. 

1919 metų Vidurio Europos sutvarkymas žlugo ne dėl vidi- 
nės korupcijos ir nesugebėjimo rasti neišsprendžiamų proble- 
mų „sprendimą“. Čekai ir vokiečiai būtų amžinai sau aiškinęsi 
Prahoje, kaip anksčiau amžinai aiškinosi Vienoje; o pietų slavai 
galbūt vieną dieną būtų ėmę ir pripažinę serbų istoriją, jei jų 

karalius Aleksandras būtų pajėgęs pastatyti „kinų sieną“, ko- 
kios Metternichas reikalavo XIX amžiaus pradžioje, o vengrai - 
po 1867-ųjų. Net ir valstiečių politikų korupcijai ir tironijai būtų 
atėjęs galas plėtojantis pramonei ir randantis laisvai vidurinei 
klasei. Žinoma, „Valstybės įpėdinės“ kentė skurdą; tai nebuvo 
naujas dalykas ir kilo jis ne dėl Habsburgų imperijos žlugimo. 
Habsburgų žlugimas, nors pats savaime neišsprendė problemos, 
bent jau iš pradžių tą sprendimą darė galimą. Vidurio Europos 
skurdo priežastis - po Habsburgų sparneliu išsilaikę stambieji 
dvarai ir pramonės santalka vokiečių rankose. Abu šie dalykai, 
išsivadavus iš Habsburgų valdžios, buvo nesunkiai panaikina- 
mi, ir per dešimtmetį po Pirmojo pasaulinio karo žemės ūkio ir 
pramonės produkcijos lygis visose naujose valstybėse šoktelė- 
jo. Ir tuomet jas visu sunkumu užgriuvo didžiulė ekonominė 
krizė. Krizė kilo ne jose pačiose, o Jungtinėse Valstijose, ku- 
rios buvo didžiausias ekonominis vienetas pasaulyje. Nėra 
abejonių, kad jeigu naujosios valstybės būtų ilgiau buvusios 
nepriklausomos, jos būtų buvosios pajėgesnės apsisaugoti nuo 
krizės. Deja, jos kliovėsi Vakarų Europos rinkomis, ir kai šios 
užsidarė, liko ekonomiškai priklausomos nuo Vokietijos ma- 
lonės. 

Būtent nesėkmė prieš Vokietiją suardė 1919 metais sukurtą 
Vidurio Europą, kaip ji sužlugdė ir Habsburgus. Tikroji „Aust- 
rijos misija“ ir buvo apsaugoti Vidurio Europos tautas nuo Mtt- 
teleuropos; ši misija baigėsi, kai Habsburgai 1914 metais tapo Vo- 
kietijos satelitais. Čekoslovakija ir Jugoslavija, du 1919-ųjų me- 
tų kūriniai, neturėjo užtektinai stiprybės pačios atsilaikyti prieš 
Vokietijos galią. Gynybinė Vidurio Europos valstybių sąjunga 
buvo neįmanoma dėl tos pačios priežasties, dėl kurios žlugo 
Habsburgų monarchija, - viršesniųjų ir pavaldžiųjų tautų kon- 
flikto. Paradoksas, bet Habsburgai, net ir žlugę, liko vieninteliu 
šias valstybes vienijančiu principu: Čekoslovakijos, Rumunijos 
ir Jugoslavijos Mažoji sąjunga (Mažoji Antantė) turėjo tik vieną 

tikslą - priešintis Habsburgų monarchijos atkūrimui - ir nieka- 
dos nesutarė kur kas rimtesniu - priešinimosi Vokietijai - klau- 
simu. 

Habsburgų atgimimo nebetroško niekas, išskyrus slovakus 
ir kroatus. Vengrai ryšį su Habsburgais pakentė tol, kol tie lei- 
do jiems dominuoti savo pavaldžiųjų tautų atžvilgiu ir pūstis 
dėl savo išskirtinės padėties prieš visą pasaulį; po 1919-ųjų jie 
teikė pirmenybę „karalystei be karaliaus“, kurioje regentas yra 
admirolas be laivyno. Vengrija liko nesutaikoma. Tariamai siek- 
dami sureguliuoti savo sieną, iš tikrųjų vengrai troško atkurti 
„tūkstantmetę Vengriją“ ir juolab to reikalavo norėdami nu- 
kreipti valstiečių dėmesį nuo stambiųjų dvarų išlikimo. Nesi- 
jausdami pakankamai stiprūs vieni mesti iššūkį 1919 metų Euro- 
pos sutvarkymui, vengrai dėjo pastangas sudaryti „revizionis- 
tinę sąjungą“ iš pradžių su Italija, vėliau su Vokietija; panašiai 
buvo ir 1848-aisiais. Tikroji Vengrijos politikos esmė buvo ta, 
kad Vokietijai triumfuojant ji irgi pretendavo dalytis šia sėkme. 
Bethlenas, labiausiai patyręs vengrų politikas, 1938 metais ra- 
šė: „Nors Vengrija laisvai galėjo rinktis, ji atsisakė stoti į Mažąją 
sąjungą ir šitaip padarė Vokietijai neįkainojamą paslaugą, nes 
užkirto kelią sukurti stiprų jai priešišką valstybių bloką“. Ta- 
čiau vengrų apskaičiavimai nepasiteisino; jiems nepavyko 
monopolizuoti Hitlerio, kaip kažkada buvo monopolizavę Pran- 
ciškų Juozapą. Hitleris pasinaudojo proga, kurią anuomet pra- 
leido Schmerlingas, ir sukurstė prieš vengrus Rumuniją bei slo- 
vakus. Paulius Teleki's, paskutinis Tiszos mokyklos atstovas, 
savo savižudybe 1941 metų balandį galutinai patvirtino didžio- 
sios Vengrijos krachą. 

Austrijos vokiečiai iš pirmo žvilgsnio atrodė labiau linkę su- 
sitaikyti su savo padėtimi. 1918 metais įkurta respublika buvo 
tikrai demokratinė; ir Masarykas smarkiai apsiriko tikėdamas, 
kad įmanomas demokratinis bendradarbiavimas tarp Vienos ir 
Prahos. Austrijos socialdemokratai niekuomet neužmiršo savo 

vokiškojo nacionalizmo: į Vokietijos respubliką jie žvelgė su per- 
dėta simpatija, o į Čekoslovakiją - su perdėtu įtarumu. Atsky- 
rimo nuo Vokietijos jie niekuomet nelaikė savo principu, o vi- 
suomet išgyveno kaip širdgėlą. Tikri „austrai“ — biurokratai, 
karininkai ir kunigai - buvo senosios imperijos liekanos ir pa- 
lankumą jautė tik vienai kaimynei - Vengrijai. „Austrija“, ku- 
riai jie liko ištikimi, buvo tik istorinis atminimas, o ne teritorinė 
valstybė; bet net ir šitas atminimas skendėjo migloje ir sumaiš- 
tyje. Šių septynių provincijų gyventojams kiti absurdišku nesu- 
sipratimu primetė „austriškas“ ypatybes, kurios iš tikrųjų buvo 
tik būdingi valstybės pareigūnų ir žemės diduomenės klasiniai 
bruožai: kiekvienas „austras“ turėjo būti linksmuolis ir flirtuo- 
tojas, mėgti muziką ir vilkėti tirolietišką apdarą. Tai tas pat, jei 
Anglijos fabrikų darbininkus kas aprengtų ryškiai raudonais me- 
džioklės švarkais. Demokratinė „Austrija“ stokojo tikrovės po- 
jūčio. Demokratai nebuvo „austrai“,o „austrai“ nebuvo demok- 
ratai. Abi šios grupės kovojo tarpusavyje, ir ta kova išsekino 
tiek vienus, tiek kitus. 1934 metų vasarį klerikalai „austrai“ nu- 
vertė demokratinę respubliką, o tų pačių metų liepą, baugina- 
mi vokiečių nacionalizmo, atsidavė Italijos globai - Metterni- 
cho įpėdiniams tai labai Žžeminanti išeitis. Bet viskas pasirodė 
bergždžia: nebegalėjo rastis jokia Italijos, Vengrijos ir Austrijos 
sąjunga, kuri pajėgtų priešintis Vokietijai. Italija ir Vengrija ta- 
po Vokietijos juodadarbėmis, o „Austrija“ —- pirmąja auka. 
Tačiau „Austrijos“ gyventojai 1938 metų kovą Hitlerio įvyk- 
dytą Vienos okupaciją suvokė kaip tautinio išvadavimo aktą; 
dabar jie tapo laisvi nuo paskutinių Habsburgų monarchijos 
griuvėsių ir susijungė su savo tautine valstybe. Hitleris buvo ne 
tik didžiausia Austrijos dovana vokiečių tautai: jis buvo Aust- 
rijos politikos triumfas ir Austrijos kerštas už 1866 metų pralai- 
mėjimą. Prūsija tapo Vienos kaline, ir geriausi Prūsijos visuo- 
menės atstovai po 1944 metų liepos 20 dienos mirė nuo Hitlerio 
budelių rankų. Hitleris pasimokė visko, ką jis žinojo esant Aust- 

rijoje: nacionalizmo iš Schėonererio, antisemitizmo ir apeliavi- 
mo į „mažąjį žmogų“ iš Luegerio. Vokietijos politiką jis pažen- 
klino grynai Vienai būdinga demagogija. Reichas, kurį jis sukū- 
rė tūkstančiui metų, buvo ne kas kita kaip Brucko 1850 metais 
sumąstyta ir Bismarcko 1866 metais atmesta „Septyniasdešim- 
ties milijonų imperija“. Būtų buvę visai neprotinga tikėtis, kad 
Austrija kliudys tokiai vidaus ir užsienio politikai, kuri ir kil- 
me, ir dvasia buvo perdėm austriška““. 

Taigi 1919 metais sutvarkyta Vidurio Europa nepajėgė įgyti 
stiprybės, kurios stokojo ir Habsburgai, ir lygiai taip pat buvo 
priklausoma nuo didžiųjų valstybių politikos. Kaip ir Metterni- 
chui, naujųjų valstybių delegacijos atstovui Benešui teko įtiki- 
nėti karo laimėtojus, kad „valstybės įpėdinės“ yra reikalingos 
Europai. Metternichui padėjo monarchinis solidarumas, kuris 
tada, po 1815-ųjų, buvo realus dalykas; dabartinis demokratinis 
solidarumas tetraukė tik iki 1919-ųjų. Vidurio Europos politi- 
kai manėsi padarę stebuklą - išvengę Vokietijos hegemonijos ir 
kartu netapę priklausomi nuo Rusijos. Pagrindas patikėti tokiu 
stebuklu buvo sąjunga su Prancūzija: ši išganinga priemonė, ban- 
dyta Metternicho ir Talleyrand'o 1815-aisiais, Metternicho ir 
Guizot 1846-aisiais, Beusto ir Napoleono III 1867-aisiais ir net 
svajota Aehrenthalio 1911-aisiais, atrodė pagaliau įgyvendinta. 
Tai buvo didžiausia tarpukario politinės sistemos saviapgaulė: 
tą įrodė jos žlugimas. Naujosios valstybės kliovėsi Prancūzijos 
stiprybe; Prancūzija, savo ruožtu, stiprybės, kurios pati neturė- 
jo, tikėjosi iš jų. Po 1870 metų Prancūzija už tai, kad liko didžiąja 
valstybe, turėjo būti dėkinga Habsburgų monarchijai; ši padė- 
tis paslėpė faktą, kad vienintelė didžioji valstybė Europos že- 
myne buvo Vokietija. Prancūzijai Habsburgų žlugimas irgi tu- 

63 Štai, pavyzdžiui, Metternicho biografas Srbikas ir Austrijos-Vengrijos 

karinio pralaimėjimo tyrėjas istorikas Glaise-Horstenau, abu pradėję kaip 


„didieji austrai“, baigė kaip nacionalsocialistai. Hitleris pasiūlė jėgos 
valdžią, kurios jie tuščiai reikalavo iš Habsburgų. 

rėjo labai griaunamąjį poveikį: praeityje Vienos kongreso nuta- 
rimų piešininkė, dabar ji buvo paskutinė Metternicho Europos 
nuolauža ir nebegalėjo toliau sėkmingai gyvuoti, kai tos Euro- 
pos nebeliko. 

Hitlerio karas Europos politikus vėl privertė nusileisti ant 
žemės. Habsburgai savo laiku mėgino grįsti trečią kelią - tarp 
Vokietijos ir Rusijos, bet jie žlugo, ir niekas kitas jų vieton nestojo. 
Prezidentas Benešas anksčiau skleidė požiūrį, kad Čekoslova- 
kija esanti tarp Rytų ir Vakarų; Antrojo pasaulinio karo pabai- 
goje ėmė deklaruoti, kad ji esanti tarp Vokietijos ir Rusijos. „Vals- 
tybės įpėdinės“ nebemėgino balansuoti: jos pasirinko Rusijos 
globą prieš Vokietijos dominavimą. Šį pasirinkimą aiškiausiai 
išreiškė artimiausios Vokietijos kaimynės, o tų valstybių, ku- 
rioms vokiečių valdžia atrodė kažkur toli, apsisprendimas ne- 
buvo toks tvirtas. Čekai bandė suderinti demokratiją ir sąjungą 
su Rusija; kitur, kad šią sąjungą įtvirtintų, komunistams prirei- 
kė griebtis diktatūros, pavyzdžiui, Bulgarijoje ar Rumunijoje. 
Tačiau Vakarų valstybės, Anglija ir Amerika, be protestų, nie- 
ko daugiau Rytų Europai pasiūlyti negalėjo; jau nekalbant apie 
karinę pagalbą, jos buvo nepasirengusios padėti perkelti į Ry- 
tų Europą pramonės potencialą, kuris vienintelis galėjo būti 
„Vokiečių klausimo“ sprendimas. Jei anglų ir amerikiečių po- 
litika būtų buvusi sėkminga ir privertusi Rusiją atsitraukti iki 
savo sienų, rezultatas būtų buvęs ne tautinis išvadavimas, o 
vokiečių hegemonijos sugrįžimas - pirmiau ekonominis, 0 vė- 
liau ir karinis. Arba greičiau tai būtų buvęs tam tikros rūšies 
tautinis išvadavimas, nes vokiečiai patys tautinio principo tai- 
kymą be atrankos laikė savo hegemonijos įrankiu. Slovakija ir 
Kroatija „nepriklausomomis tautomis" galėjo būti tik vokiečių 
sistemoje. 

Po Antrojo pasaulinio karo „Austriją“ laimėtojai savo dek- 
retu dar kartą pašaukė gyvenimui. Nors jos pasipriešinimo Hit- 
leriui nuopelnai buvo menkesni negu Prūsijos, į ją žiūrėta kaip 

į „išvaduotą“ kraštą; ir Vienos opera nebe pirmą kartą dirbo 
viršvalandžius, kad pakeltų „Austrijos“ kultūrą. Vengrijoje pa- 
galiau buvo įvykdyta žemės reforma. Ji panaikino stambiosios 
aristokratijos luomą, kuris palaikė Vengrijoje tam tikras civili- 
zacijos apraiškas; tačiau ir demokratinei valstietijai čia rastis bu- 
vo ne daugiau galimybių negu po Pirmojo pasaulinio karo. Ba- 
jorų kilmės pareigūnai prisitaikė prie komunistų, kaip anksčiau 
buvo prisitaikę prie Habsburgų; tačiau nei vieni, nei kiti nelai- 
kė jų patikimais partneriais. 

Dvi daugiatautės valstybės Čekoslovakija ir Jugoslavija vis 
dar ieškojo savo idėjos. Čekai sureguliavo, o gal ir visai išspren- 
dė Bohemijos problemą grąžindami vokiečius į „tėvynę“, ku- 
rios jie taip ilgai reikalavo. Tačiau jie nė kiek nepasistūmėjo link 
susitaikymo su slovakais; priešingai, karas abi tautas dar labiau 
atitolino. Čekams teko patirti šiurpią vokiečių tironiją, o slova- 
kai mėgavosi lepinamų Hitlerio Europos favoritų vaidmeniu; 
tad nenuostabu, kad, be slovakų komunistų, daugiau niekas ne- 
pritarė sąjungos su Praha atnaujinimui. Tiesą sakant, tik viena 
komunistinė Slovakija ir buvo nusiteikusi išsaugoti Čekoslova- 
kijos vienybę; to kaina turėjo būti Čekoslovakijos demokratijos 
galas. Susidūrę su jų netenkinančiomis alternatyvomis, čekai 
dar kartą išmėgino delsimo metodą, kurio išmoko iš Habsbur- 
gų; jie vylėsi, kad pramonė ir švietimas sukurs Slovakijoje hu- 
manistinius idealus puoselėjančią vidurinę klasę, kuri Masary- 
ko didžiąją idėją paverstų tikrove. 

Per Pirmąjį pasaulinį karą čekai ir slovakai petys į petį kovo- 
jo Čekoslovakų legione; serbai ir kroatai tada kovėsi vieni prieš 
kitus. Šiek tiek slovakų kariavo Antrajame pasauliniame kare, 
bet ne petys į petį su čekais. O serbai su kroatais pagaliau stojo 
bendron kovon didžiajame partizaniniame kare - šis karas ir 
sukūrė Jugoslaviją, kaip 1870 metų Prancūzijos-Prūsijos karas 
sukūrė Vokietiją. „Demokratinė federacinė Jugoslavija“ įkūnijo 
didijį Habsburgų istorijos „kaip galėjo būti“. Maršalas Tito bu- 

vo paskutinis Habsburgas: valdydamas aštuonias skirtingas tau- 
tas, jis pasiūlė joms „kultūrinę autonomiją“ ir laikė pažabojęs jų 
tautinį priešiškumą. Senoji Jugoslavija siekė būti serbų tautine 
valstybe; naujojoje Jugoslavijoje serbai turėjo tenkintis lygybe 
su kitomis tautomis ir noriai vaizdavosi esą engiami. Čia nebu- 
vo „valstybinės tautos“: į valdžią galėjo patekti visų tautybių 
žmonės, jei tik priėmė komunizmo idėją. Habsburgai irgi dau- 
giau kaip šimtmetį girdėjo akinimus eiti šiuo keliu: Galicijoje 
1846 metais Metternichas buvo apkaltintas komunizmu, o 1850 
metais Bachas sužinojo, kad jo sistema „blogiau už komuniz- 
mą“. Joks Habsburgas nuo Juozapo II laikų šituo nerizikavo; 
žmonių ištikimybė dinastijai buvo per silpna jėga, kad tokia part- 
nerystė nekeltų pavojaus. Maršalui Tito pasisekė labiau -jis ra- 
do idėją. Tik laikas parodys, ar socialinė revoliucija ir ekonomi- 
nis sąlygų pagerėjimas gali užgesinti tautinius konfliktus ir ar 
marksizmas sėkmingiau nei kontrrevoliucinis dinastinis reži- 
mas gali priversti Vidurio Europą būti ištikimą. 

1. Teritorinė sandara ir jos pokyčiai 


Prireiktų netrumpos apybraižos atskleisti visas atsitiktines ve- 
dybų, diplomatijos ar tiesiog sėkmės peripetijas, kurios surinko 
į krūvą „Austrijos dvaro žemes“. 1804 metais tos žemės įgavo 
Austrijos imperijos vardą. 1805 metais imperija prarado dalį te- 
ritorijų, po to dar prarado 1809 metais, per Vienos kongresą at- 
gavo prarastąsias ir įgijo naujų; Vienos sutartis (1815) įteisino 
Habsburgų monarchijos ribas, kurios su šiokiais tokiais pakiti- 
mais išliko iki pat galo. 1846 metais Habsburgai aneksavo Kro- 
kuvą. 1859 metais prarado (išskyrus keturias tvirtoves, kurios 
sudarė Kvadrilateralį) Lombardiją, 1866 metais - Veneciją ir li- 
kusią dalį Lombardijos. 1878 metais Berlyno kongresas Austri- 
jai-Vengrijai atidavė administruoti Bosniją ir Hercegoviną (ku- 
rios teoriškai liko Turkijos imperijos dalis), taip pat pritarė ka- 
rinei Novi Bazaro sandžako okupacijai. 1908 metais Bosniją ir 
Hercegoviną Habsburgai aneksavo, o karinių teisių į sandžaką 
atsisakė. 

Kartais sakoma, kad Austrija-Vengrija buvusi „natūralus da- 
rinys'; ši dažnai kartojama frazė tereiškia, kad ji buvo didelė ir 

ilgai egzistavo. Daugelis ekonominių ryšių užsimezgė bėgant 
amžiams ir, žinoma, jie nebuvo „natūralūs“. Nebuvo ji vientisa 
ir geografiškai. Forarlbergas geografiškai yra Šveicarijos dalis, 
Tirolis - pietų Vokietijos; daugelis Tirolio rajonų kitaip ir nepa- 
siekiami, tik per Vokietiją. Karintija ir didžioji dalis Štirijos nuo 
Dunojaus baseino atskirtos didelio kalnagūbrio ir priklauso 
Adrijos jūros regionui, taip pat Kraina bei pakrantės provinci- 
jos; faktiškai „Slovėnija“ sudarė natūralų vienetą, bet ji niekuo- 
met neegzistavo istorijoje. Dalmatija neturėjo nei geografinio, 
nei ekonominio ryšio su Austrija, nebent tik atstojo Rivjerą im- 
perijos biurokratams. Bohemija atskirta nuo Moravijos grandi- 
nės kalvų; jos didžiausia upė yra Elbė, ne Dunojus, o uostas jos 
prekėms buvo Hamburgas, ne Triestas, - geografinis faktas, įgi- 
jęs nepageidautinų politinių poteksčių. Galicija buvo visiškai 
atskirta nuo Austrijos, išskyrus siaurą Tešino koridorių; net ir 
nuo Vengrijos ją skyrė Karpatai. O Bukovina buvo atskirta ap- 
skritai nuo visko, nereikšmingiausias imperijos teritorijos frag- 
mentėlis, kuriam pateisinti sunku rasti kokį nors protingą pa- 
aiškinimą. 

Vengrija buvo geografiškai vientisa - ji apėmė Dunojaus vi- 
durupio didžiąją lygumą; į tą vientisumą neįėjo Kroatija, kuri 
kur kas „natūraliau“ šliejosi prie Krainos ar Bosnijos. Austrijos 
imperija atrodė įspūdingai vientisa žemėlapyje; iš tikrųjų, jau 
būdama Austrija-Vengrija, ji dažnai tą vientisumą suardydavo 
Vengrijos labui. Todėl geležinkelis nejungė Moravijos ir slova- 
kų gyvenamų šiaurinės Vengrijos rajonų; nebuvo svarbios ge- 
ležinkelio linijos ir tarp Zagrebo bei Vienos. Keturiasdešimt su 
viršum mylių nuo Zagrebo iki susikirtimo su Vienos-Liublianos 
linija net ir greičiausiu traukiniu reikėjo važiuoti bemaž tris va- 
landas, ir visi kroviniai ėjo pro Budapeštą. Nebuvo susisiekimo 
geležinkeliu tarp Dalmatijos ir Kroatijos, taip pat iš esmės jokio 
- tarp Dalmatijos ir Bosnijos; tiesą sakant, tolimi Dalmatijos ra- 
jonai buvo daug lengviau pasiekiami romėnų laikais. Visi šie 

trūkumai ir daugelis kitų buvo ištaisyti žlugus Habsburgų mo- 
narchijai. Ji ne tik kad nė iš tolo nepanėšėjo į „natūralų darinį"; 
Habsburgų monarchija geografiškai apskritai buvo nesąmonė, 
kurią paaiškinti galima tik dinastijos grobuoniškumu ir ne vie- 
no istorijos šimtmečio atsitiktinumais. 


Tautinė sudėtis 


Tautinės gyventojų sudėties statistika buvo nuolatinės politi- 
nės kovos ginklas; 1919 metais ji tapo lemiamu veiksniu nubrė- 
žiant naujų valstybių sienas, nors iš tikrųjų ne tuo tikslu buvo 
sudarinėjama ir neatitiko tokio tikslo reikalavimų. 1846 metų 
surašymą atliko imperijos pareigūnai be jokios tautinės tapaty- 
bės, nors, žinoma, su nesąmoningomis vokiškomis nuostatomis: 
neturint jokio propagandinio tikslo, to surašymo kriterijumi pa- 
sirinkata „gimtoji kalba“, ir todėl jo duomenys davė šiokį tokį 
istorinį vaizdą. Vėlesnius surašymus vykdė vietinės administ- 
racijos ir vertino juos kaip politinių mūšių lauką; tuomet jau 
vadovautasi „paprastai vartojamos kalbos“ kriterijumi - tokiu, 
kuris visados pakenkia tautinei mažumai ir dažniausiai esti nau- 
dingas dominuojančiai tautai. Pavyzdžiui, The Times korespon- 
dentas Vienoje 1910 metais buvo užrašytas vokiečiu, mat ką nors 
pirkdamas kalbėdavo vokiškai. Dvikalbiuose ar keliakalbiuose 
rajonuose pasitaikydavo stulbinamų permainų - viskas priklau- 
sė nuo vietinių pareigūnų įgeidžių; taip, pavyzdžiui, ištisi slo- 
vakų kaimai išnykdavo per vieną surašymą ir vėl atsirasdavo 
per kitą. Kitaip tariant, ginčytinuose regionuose gyventojų tau- 
tinės sudėties skaičiai iš tikrųjų buvo mažai patikimi, nors bū- 
tentjais remtasi sprendžiant tų regionų likimą 1919 metais ir ne 
kartą vėliau. 

Vis dėlto, išskyrus Vengriją, gyventojų surašymų duomenys 
duoda neblogą tautinės sudėties vaizdą kaimo vietovėse, kur 
skaičiai rodo nesusipratusių valstiečių tautybę. Tačiau miestų 

statistika yra mažiau reikšminga, nes ten ji atspindėjo dominuo- 
jančią kultūrą; tad, pavyzdžiui, ir Praha, ir Budapeštas XIX am- 
žiaus pradžioje turėjo apgaulingą vokiečių daugumą - ją dau- 
giausia sudarė čekai ir vengrai, kurie vėliau, kultūrinio atgimi- 
mo metais, susipratę grįžo atgal į savo tautą. Labiausiai stebi- 
nantis, net iki XX amžiaus atėjusios dirbtinės tautinės daugu- 
mos pavyzdys yra Triestas: 1910 metų surašymas parodė, kad 
slovėnų ten gyvena tik trečdalis“*, nors daugiau kaip pusė gy- 
ventojų buvo slovėnų kilmės ir, nėra abejonių, būtų grįžę prie 
savo tautinės tapatybės, jei slovėnų kultūra būtų galėjusi skleistis 
visu pajėgumu“. „Dirbtinė“ miesto gyventojų tautybė - labai 
įdomus reiškinys istorikui; tačiau tai negali būti lemiamas veiks- 
nys nustatant sienas: visur Europoje laikytasi taisyklės, kad mies- 
tus šia prasme reikia vertinti kartu su aplinkiniu kaimu. Tries- 
tas buvo vienintelė išimtis iš šios taisyklės, mano galva, apverk- 
tinas tautinės neteisybės atvejis. 

Kitas dalykas, tautinės gyventojų sudėties statistika suskai- 
čiavo tik žmones, bet ji neatsižvelgė į jų tautinį sąmoningumą 
ar ekonominę būklę. Mažarusis valstietis, nė girdėti negirdėjęs 
apie Ukrainą, negali būti skaičiuojamas kaip lygus su karštu 
pangermanizmo šalininku. Tikrą padėtį būtų parodęs kiekvie- 
nos tautos pradinių, vidurinių mokyklų, universitetų, laikraš- 
čių, leidyklų skaičius. Imperiją būtų reikėję suskaidyti atsižvel- 
giantį žemvaldžių, darbdavių, krautuvininkų, inteligentų - mo- 
kytojų, teisininkų, profesinių sąjungų sekretorių - ir galiausiai 
valstiečių tautybę. Ypač svarbu būtų buvę užfiksuoti, kokių tau- 


** Pirmą kartą 1910 metais gyventojus surašė vietiniai pareigūnai, tai yra 
italai; jie užrašė 36 000 slovėnų. Imperijos pareigūnai patikrino šią 
apklausą ir rado dar 20 000 slovėnų, kurie anąkart buvo „pražiūrėti“. 

65 Vienas žymus italas paprieštaravo mano šiam teiginiui tokiu argumentu: 
„Žmonės yra beždžionių kilmės, bet juk jie negrįžta prie savo šitos 
prigimtinės „tapatybės“. Tai dar vienas kurioziškas „viršesniųjų tautų“ 
kultūrinės arogancijos pavyzdys. Žinoma, kas tiesa, tai tiesa - slovėnų 
kultūra niekad nebuvo tokia aukšta, kad pagimdytų Mussolinį. 

tybių Žmonės dalyvaudavo rinkimuose apribotos balsavimo tei- 
sės — Vengrijoje ji galiojo visada, o Austrijoje iki 1907 metų - 
sąlygomis. 

Todėl šie nuogi skaičiai čia duodami tik dėl iliustracijos. 1910 
metais Austrijos-Vengrijos gyventojų tautinė sudėtis apytikriai 
buvo tokia: 


vokiečiai 12 milijonų 23 procentai 
vengrai 10 milijonų 19 procentų 
rumunai 3 milijonai 6 procentai 
slavai 23,5 milijono 45 procentai 
kiti 2,5 milijono 5 procentai 


Jei visus slavus ir rumunus kartu laikysime „pavaldžiosiomis 
tautomis“, tai jos sudarė daugumą. Kita vertus, jei lenkus (5 mi- 
lijonai) skaičiuotume prie vokiečių ir vengrų, dauguma pereina 
„viršesniųjų tautų“ pusėn. Čia ir glūdi lenkų politinė svarba, iš 
čia jų turėtosios privilegijos. Tačiau suplakti krūvon Austrijos- 
Vengrijos skaičiai nėra politiškai reikšmingi; kur kas naudin- 
giau panagrinėti atskirai Austrijos provincijų ir atskirai Vengri- 
jos šios rūšies statistiką. 


Austrijos provincijų gyventojų tautinė sudėtis 


Konstitucinės Austrijos gyventojai 1910 metais: 


vokiečiai 9,95 milijono 35 procentai 
čekai 6,436 milijono 23 procentai 
lenkai 4,968 milijono 17 procentų 
mažarusiai 3,519 milijono 12 procentų 
slovėnai 1,253 milijono 4 procentai 
serbai-kroatai 0,788 milijono 2,8 procento 
italai 0,768 milijono 2,75 procento 
rumunai 0,275 milijono 0,98 procento 

Šie skaičiai dar labiau atkreipia dėmesį į lemiamą lenkų vaid- 
menį: vokiečiai galėjo išlaikyti daugumą tik jų palaikomi. 

„Vokiškosios Alpių žemės“ buvo dinastijos išeities taškas, 
išskyrus Zalcburgą, kuris jai atiteko per Napoleno karus. Iš tų 
žemių Forarlbergas, Zalcburgas, Aukštutinė ir Žemutinė Austrija 
buvo išimtinai vokiškos. Forarlberge būta vieno kito italo, o prie 
Žemutinės Austrijos sienos telkėsi šiek tiek čekų. Vienoje, kuri 
priklausė Žemutinei Austrijai, žinoma, gyveno visų tautybių 
žmonių, ir ypač pastebima buvo čekų mažuma, kuri nuo 2 pro- 
centų 1850 metais išaugo iki 5 procentų 1890 metais ir 7 procen- 
tų 1900 metais. Tirolis grynai vokiškas buvo šiaurinėje Alpių 
dalyje, pietinėje „pietų Tirolio“ pusėje gyveno italai ir iki 1914 
metų jų čia nuolat daugėjo. Jei taip dar penkiasdešimt metų, 
italai „pietų Tirolį“ taikiai ir niekieno teisių nepažeisdami būtų 
pavertę itališku regionu, kurį vėliau jie nesėkmingai bandė pa- 
sigviešti jėga ir brutalumu. Štirija ir Karintija buvo vokiškos su 
kompaktiškomis slovėnų mažumomis pietiniame pakraštyje; 
abiejose tos mažumos menko - absoliučiu gyventojų skaičiumi 
ir santykiškai. Štirijoje 1910 metais slovėnai sudarė 29 procen- 
tus gyventojų (409 000 slovėnų ir 983 000 vokiečių), o 1900-ai- 
siais jų būta 31 procentas. Karintijoje slovėnų 1890 metais gyve- 
no 101 000 (29 procentai), 1900 metais - 92 000 (25 procentai), 
1910 metais - 82 000 (20 procentų). Karintija, per kurią ėjo ke- 
lias į Triestą ir kuri turėjo besiplečiančią geležies pramonę, bu- 
vo labai energingai vokietinama - gėdinga dėmė konstitucinės 
Austrijos istorijoje. Austrijos respublika pasistengė dar labiau 
ir pareiškė sumažinusi slovėnų iki 23 000. 

Kraina visada buvo beveik ištisai slovėniška. 1846 metais 
ten gyveno 428 000 slovėnų ir 38 000 vokiečių; 1910 metais - 
520 000 slovėnų ir 28 000 vokiečių. Taigi ne taip mažai vokiečių 
„atvirto“ į slovėnus. 

Trys vadinamosios pakrantės provincijos - Gorica, Istrija ir 
laisvasis miestas Triestas. Trieste daugumą sudarė italai; jiems 

pamažu gausėdami nepasidavė slovėnai, o gausėjo jų dėl „atsi- 
vertėlių“ ir imigracijos iš aplinkinių kaimo vietovių. Čia taip 
pat buvo stiprėjanti vokiečių mažuma, kuri paprastai laikėsi ita- 
lų pusėje. 1880 metais Trieste gyveno 89 000 italų, 1910 metais — 
119 000; 1880 metais - 26 000 slovėnų, 1910 metais jų jau užra- 
šyta 59 000 (padaugėjo nuo 22 iki 29 procentų); 1880 metais — 
5000 vokiečių, 0 1910 metais - 12 000. Goricoje slovėnų dauguma 
lenkė italus: 1880 metais jų buvo 129 000, 1910 metais - 154 000; 
o italų 1880 metais - 73 000, 1910 metais - 90 000. Istrijoje pietų 
slavų daugumą daugiausia sudarė kroatai, kurių pirmaujanti 
padėtis vis stiprėjo dėl imigrantų iš Kroatijos. 1880 metais jų 
čia gyveno 122 000, 1910 metais - 168 000; italų 1880 metais — 
114 000, 1910 metais - 147 000; slovėnų 1880 metais - 43 000, 
1910 metais - 55 000. Šios trys provincijos, kurios dėl daugelio 
sumetinų sudarė administracinį vienetą ir iš tikrųjų pasižymėjo 
„natūraliu“ vientisumu, turėjo aiškią pietų slavų daugumą, ne- 
paisant to, kad skaičiai buvo iškreipti italų naudai. 

Didžioji dalis Dalmatijos gyventojų buvo serbai-kroatai, ne- 
skaitant negausios aukštesniojo luomo italų bendruomenės. 1880 
metais čia gyveno 440 000 serbų-kroatų, 1910 metais - 501 000; 
1880 metais - 27 000 italų, 1910 metais - 16 000. Taigi daug 
italų buvo paprasčiausiai suitalėję serbai-kroatai, kurie pama- 
žu grįžo prie savo šaknų. Serbai daugiausia telkėsi šiaurinėje 
Dalmatijos dalyje; beje, atskirai juos skaičiuoti nėra jokio rei- 
kalo, nes Dalmatijoje, kaip niekur kitur, serbų ir kroatų sąjun- 
ga buvo reali. 

„Bohemijos Karūnos žemės“ —- Bohemija, Moravija ir Silezi- 
ja. Bohemijos gyventojų santykis Habsburgų laikais - 62 procen- 
tai čekų ir 38 procentai vokiečių (trys su puse milijono su dviem 
milijonais); Moravijoje - 70 procentų čekų ir 30 procentų vokie- 
čių (pusantro milijono su šešiais šimtais tūkstančių). Moravijo- 
je šiedvi tautybės gyveno pramaišiui, o Bohemijoje vokiečiai 
daugiausia telkėsi pakraščiais - Sudetų žemėse, kaip jos buvo 

vėliau klaidingai pavadintos; tiesa, būta vokiečių salelių čekų 
gyvenamoje teritorijoje ir atvirkščiai. Čekų ir vokiečių santykis 
mažai pasikeitė per tą šimtmetį. Tačiau šis formalus teiginys 
slepia čekų atgimimo faktą: 1815 metais Bohemija ir Moravija 
visu savo išoriniu gyvenimu buvo perdėm vokiškos, o 1910 me- 
tais jau vokiečiai kaip įmanydami stengėsi priešintis savo kaip 
toleruojamos tautinės mažumos padėčiai. Silezijoje vyravo vo- 
kiečiai, tik jos rytuose buvo didelis lenkų telkinys: 281 000 vo- 
kiečių, 178 000 lenkų, 129 000 čekų. Lenkai, kurie daugiausia 
dirbo pramonės srityje, gausėjo greičiau nei kitos dvi tautybės, 
iš dalies dėl didelio natūralaus prieaugio, bet svarbiausia - dėl 
imigracijos iš Prūsijos užimtos Silezijos dalies, kur sąlygos jiems 
gyventi buvo kur kas blogesnės. 

Galicija geografiškai neva dalijosi į dvi dalis: vakarai apgy- 
venti lenkų, rytai - mažarusių. Tačiau žemvaldžiai ir pareigū- 
nai visoje Galicijoje buvo lenkai, o toks ekonominis bei politi- 
nis jų pranašumas, savaime aišku, darė juos fiktyvia daugu- 
ma. 1846 metais čia gyveno mažiau kaip du milijonai lenkų ir 
du su puse milijono mažarusių, o 1910 metais - jau keturi ir 
trys ketvirtadaliai milijono lenkų ir per tris milijonus mažaru- 
sių. Kadangi mažarusių natūralus prieaugis buvo didesnis ne- 
gu lenkų, labai daug kas iš tų, kurie pasisakė esą lenkai, iš 
tikrųjų, matyt, buvo mažarusiai. Be to, lenkais 1910 metais už- 
rašyta nemaža žydų. 

Bukovina yra sunkiausiai apibūdinama iš visų Austrijos pro- 
vincijų, čia neryškus net geografinis tautybių išsidėstymas. Apy- 
tikriai galima sakyti, kad šiaurėje gyveno mažarusiai, pietuose 
— rumunai; prie to dar reikėtų pridėti vokiečių bendruomenę, 
šiek tiek lenkų, šiek tiek vengrų. 1910 metais užrašyta 305 000 
mažarusių, 273 000 rumunų, 168 000 vokiečių, 36 000 lenkų, 
10 000 vengrų. Trijų viršesniųjų tautų gyventojų skaičius išliko 
stabilus, o rumunų ir mažarusių nuo 1846 metų padaugėjo: pir- 
mųjų nuo 209 000, antrųjų nuo 108 000. Rumunų skaičius išau- 

go dėl natūralaus prieaugio, mažarusių - daugiausia dėl imig- 
racijos iš Galicijos. 

Bosnija ir Hercegovina buvo paskutinis „bendros“ imperijos 
fragmentas, o ne į Austrijos sudėtį įeinančios provincijos. Mili- 
jonas aštuoni šimtai tūkstančių serbų-kroatų sudarė 96 procen- 
tus gyventojų; ketvirtadalis iš jų buvo musulmonai. 


Vengrijos gyventojų tautinė sudėtis 


„Šv. Stepono Karūnos žemės“ - Vengrija, Kroatija ir Transilva- 
nija. Transilvanija prarado savo tapatybę ir buvo įsiurbta į uni- 
tarinę Vengriją iš pradžių 1848 metais, antrą kartą — 1867-ai- 
siais. Vengrai savo padėtį ten įtvirtino nuo 24 procentų 1846 
metais iki 34 procentų 1910 metais (368 000 ir 918 000); jų san- 
tykinė dalis padidėjo iš esmės vokiečių sąskaita, kurių nuo 14 
procentų 1846 metais sumažėjo iki 8,8 procentų 1910 metais 
(222 000 ir 234 000). Rumunai beveik išsilaikė toje pačioje padė- 
tyje: 916 000 (60 procentų) 1846 metais ir 1 500 000 (55 procen- 
tai) 1910 metais. Tačiau šis rumunų vyravimas liko nepastebi- 
mas inkorporavus Transilvaniją į Vengriją. Unitarinė Vengrija 
susidėjo ne iš provincijų, o iš komitatų, kurie buvo tik rinkimų 
ir administraciniai vienetai, visi iki vieno kontroliuojami, žino- 
ma, vengrų pareigūnų. 

Vengrijos (įskaitant Transilvaniją, bet neskaitant Kroatijos- 
Slavonijos) gyventojų sudėtis 1910 metais buvo tokia: 


vengrai 9, 944 milijono 54 procentai 

rumunai 2,948 milijono 16 procentų 

slovakai 1,946 milijono 10,7 procento 
vokiečiai 1,903 milijono 10,4 procento 
mažarusiai 0,464 milijono 2,5 procento 
serbai 0,462 milijono 2,5 procento 
kroatai 0,195 milijono 1,1 procento 

Žydai (5 procentai) buvo užrašyti kaip vengrai; jeigu juos at- 
mestume, paaiškėtų, kad vengrai nesudarė daugumos net ma- 
žojoje Vengrijoje. Bet, šiaip ar taip, jų padaugėjo nuo 46 pro- 
centų 1880 metais (o XVIII amžiuje apskritai mažiau kaip ket- 
virtadalio visų gyventojų) iki 54 procentų 1910 metais. Vengrų 
gausėjo slovakų ir mažarusių, o miestuose vokiečių sąskaita; 
tačiau jie atsiliko nuo rumunų ir serbų, o vakarų pasienyje nuo 
vokiečių valstiečių. 1910 metų surašymas buvo atliktas po pus- 
šimčio vengrinimo politikos metų ir nemažai kur vengrų spau- 
dimo paveiktas; jo duomenys ženkliai skiriasi nuo vėlesnių, po 
1919 metų atliktų, surašymų skirtingose iš Habsburgų išsiva- 
davusiose valstybėse. 

Vengrai telkėsi Vengrijos centre, o kitos tautybės grupavosi 
apie juos pakraščiais — slovakai šiaurėje, mažarusiai šiaurės ry- 
tuose, rumunai rytuose, o serbai pietuose. Tokie apibendrini- 
mai yra tik apytikriai ir neretai klaidingi: pavyzdžiui, kompak- 
tiška vengrų bendruomenė gyveno pačiuose Transilvanijos ry- 
tuose. Tolimiausiame pietiniame pakraštyje gyventojai buvo 
neišpaniojamai persimaišę: maždaug vienodai vengrų, vokie- 
čių ir serbų. Šis regionas kažkada yra buvęs atskira serbų Voi- 
vodina, ir todėl jie vėl į ją pretendavo 1848 metais. 

Vengrai išmesdavo Kroatiją-Slavoniją iš savo statistikos, kai 
norėdavo įrodyti, kad jie sudaro gyventojų daugumą, ir įtrauk- 
davo, kai norėdavo parodyti Vengrijos didybę; tačiau šitoje dvi- 
dešimties milijonų didžiojoje Vengrijoje jie patys tesudarė gy- 
ventojų mažumą - 48 procentus 1910 metais. Kroatija visados 
buvo atskiras vienetas. Po 1867 metų karinis pasienis, kurį išvi- 
jus iš ten turkus valdė tiesiogiai Viena, buvo perduotas Vengrijai. 
Didžiąjo jo dalį vengrai prijungė prie Kroatijos ir sudarė Kroa- 
tiją-Slavoniją. Šis nuostabą keliantis kilnus gestas paaiškinamas 
labai paprastai: „Slavonijoje“ daugiausia gyveno serbai, kuriuos 
vengrai tikėjosi pakurstyti prieš kroatus, kas jiems paprastai la- 
bai pavykdavo. Ši serbų gyvenama teritorija tapo kroatų ambi- 

cijų objektu ir virto Žiauriausio kroatų Žvėriškumo arena per 
Antrąjį pasaulinį karą. 1910 metais ten užrašyta 1 600 000 kroa- 
tų ir 650 000 serbų - kartu sudėjus 87 procentai gyventojų. Taip 
pat 100 000 vengrų - daugiausia pareigūnai, geležinkelio admi- 
nistratoriai ir verslininkai. Kroatijoje smulkesni dvarininkai bu- 
vo kroatai; stambiuosius dvarus laikė suėmę vengrai. 

Kroatai skelbė, kad Dalmatija priklauso Kroatijos Karūnai ir 
savo seime skyrė vietų Dalmatijos atstovams; iš tikrųjų Dalma- 
tija įėjo į konstitucinę Austriją ir buvo atstovaujama Reichsrate. 
Kroatai taip pat pretendavo į Rijeką, kurią vengrai įtvirtino kaip 
laisvąjį miestą. Savo kilme tai buvo grynai kroatiškas miestas: 
1851 metais jame gyveno 12 000 kroatų ir 651 italas. Kadangi 
vengrams Rijeka buvo per toli, kad užkariautų ją patys (nors 
1910 metais ten jau gyveno 6500 vengrų), jie sąmoningai ska- 
tino italų imigraciją ir suteikė miestui grynai itališką pobūdį. 
Vengrai turėjo dešimt vidurinių ir keturias pradines mokyk- 
las; italai - penkias vidurines ir dvidešimt vieną pradinę; kroa- 
tai išvis neturėjo jokios mokyklos. Todėl 1910 metais ten buvo 
24 000 italų ir tik 13 000 kroatų. Italai už tai atsilygino veng- 
rams nereikalaudami Rijekos per Londono derybas; tačiau tai 
nesustabdė jų pasičiupti miestą neteisėtai, kai Vengrija pasiro- 
dė nebepajėgi jo išlaikyti. 

Išsamią bibliografiją galima rasti šiuose leidiniuose: Charmatz, 
Wegweiser durch die Literatur der osterreichischen Geschichte (1912); 
Bibliographie zur Geschichte Osterreich-Ungarns in Weltkriege 1914- 
18; ir Bibliographie zur Geschichte Osterreich-Ungarns, 1848-1914 
(leidinio Bibliographische Vierteljahrshefte der Weltkriegsbicherei 
2/3 ir 4 sąsiuviniai). Visose šiose trijose bibliografijose trūksta 
knygų slavų kalbomis. 

Austrijos imperijos istorija nuo jos susikūrimo 1804 metais 
iki žlugimo 1918-aisiais nėra aprėpta jokioje atskiroje knygoje. 
Būtinai reikėtų susipažinti su šiuo įvadu: Wickham Steed, The 
Hapsburg Monarchy (1913); šis amžininko darbas yra labai įžval- 
gus. Springer, Geschichte Oesterreichs seit dem Wiener Frieden 1809 
(1 tomas, 1863; 2 tomas, 1865) yra kapitalinės vertės darbas apie 
kalbamą laikotarpį. Palyginti su juo Charmatz, Oesterreichs in- 
nere Geschichte von 1848 bis 1907 (1 tomas, 1911; 2 tomas, 1912) 
tik pateikia chronologinę įvykių apžvalgą. Daugybę naudingos 
informacijos galima rasti enciklopediniame darbe Die Nationa- 
litūtenrecht des alten Oesterreichs, redagavo K. G. Hugelmann 
(1934). Louis Eisenmann, Le Compromis austro-hongrois de 1867 
(1904), nors iš pažiūros apima tik dalį laikotarpio, yra genia- 
liausias darbas, koks begali būti, nušviečiantis visumą; iškiles- 
nio istorijos veikalo apie tai šiame amžiuje nėra parašyta. 

Laikotarpis iki 1848 metų išsamiai aprašytas knygoje: Srbik, 
Metternich, der Staatsmann und der Mensch (1925); ji nėra perdė- 
tai giriamoji, bet beformė, perkrauta neapdorotos medžiagos. 

Geriausia trumpa Metternicho veiklos apžvalga yra C. de 
Grūnwald, Vie de Metternich (1939). Puikus Gentzo gyvenimo 
aprašymas: Paul R. Sweet, Friedrich von Gentz (1941). Naudinga 
paskaityti kandžius Kūbecko atsiminimus (Tagebūcher, 1909). 
Didžiuliame Metternicho dokumentų rinkinyje daugiausia at- 
sispindi užsienio politikos reikalai; jo pažiūros į prieškovio lai- 
kotarpį geriausiai atskleistos: Hartig, Genesis of the Austrian Re- 
volution (1850). 

Heinrich Friedjung, Osterreich von 1848 bis 1860 (1 tomas, 
1908; 2 tomas, 1912) pateikia geriausią vaizdą apie 1848 metų 
revoliucijas ir gali būti skaitoma kaip Bacho, kurio dokumen- 
tais Friedjungas naudojosi, gyvenimo aprašymas; ją papildytų 
Friedjungo Historische Aufsūtze (1919). „Vastiečio sūnaus“ Han- 
so Kudlicho Rūckblicke und Erinnerungen, nors ištęsta, duoda ne- 
įkainojamos medžiagos apie 1848 metų valstiečių judėjimą ir 
Rugsėjo 7-osios aktą. Autoritetingiausias veikalas iš 1848-1867 
metų laikotarpio dabar yra Redlich, Das ėsterreichische Staats- 
und Reichsproblem (1 tomas, 1920; 2 tomas, 1926). Šis didžiulis 
darbas apibendrintas pirmuosiuose Redlicho Francis Joseph 
(1928) skyriuose; šiaip jau ši knyga nėra itin vertinga, nes laiko- 
tarpio nuo 1867 metų iki paskutinių monarchijos metų vertini- 
mas čia daugiausia remiasi asmeniška autoriaus patirtimi. Nau- 
dinga Adolfo Schwarzenbergo parašyta biografija Prince Felix 
zu Schwarzenberg (1946). To laikotarpio užsienio politika apra- 
šyta knygose: A. J. P. Taylor, The Italian Problem in European Di- 
plomacy (1934); H. Friedjung, Der Krimkrieg und die 6sterreichi- 
sche Politik (1907); C. W. Clark, Francis Joseph und Bismarck (1934); 
ir H. Friedjung, The Strugęle for Supremacy in Germany, 1859- 
1866 (sutrumpintas angliškas vertimas, 1934), meistriškas dar- 
bas. Priešingą, gesamtdeutsch, to paties laikotarpio vertinimą ga- 
lima rasti: Srbik, Deutsche Einheit (4 tomai, 1936-1942). 

Pirmąjį Austrijos—Vengrijos istorijos tarpsnį reikėtų studijuoti 
daugiausia iš biografijų, tokių kaip: Wertheimer, Graf Julius 
Andrassy (1910-1913), varginamai ilgas ir nepaskaitomas dar- 

bas; Beust, Aus drei Viertel-Jahrhunderten (1887); Charmatz, Adolf 
Fischhof (1910); Ernst von Plener, Erinnerungen (1911-1912); 
Schaffle, Aus Meinem Leben (1905); Taaffe, Der Politische Nach- 
lass (1922). Pirmasis XX amžiaus dešimtmetis gerai aprašytas 
Koerberio šalininko: R. Sieghart, Die letzten Jahrzehnte einer Gros- 
smacht (1931). Baernreitheris, tikėjęs „Austrijos misija“ ekono- 
mikos srityje, parašė dvi vertingas knygas: Fragments of a Politi- 
cal Diary (1928) daugiausia susijusi su Bosnija; Der Verfall des 
Habsburgerreichs (1938) - su Badenio laikotarpiu. 

Iš darbų apie tarptautinius santykius, ypač plačiai apžvel- 
giančių Austrijos-Vengrijos užsienio politiką , minėtini: G. H. 
Rupp, A Wavering Friendship: Russia and Austria 1876-1878 (1941); 
A. F. Pūibram, The Secret Treaties of Austria-Hungary (1920-1921); 
A. F. Pūbram, Austrian Foreign Policy 1908-1918 (1923); Berna- 
dotte Schmitt, The Annexation of Bosnia (1937); E. C. Helmreich, 
The Diplomacy of the Balkan Wars (1939). 

Yra daug naudingų knygų apie atskiras tautybes. Apie vo- 
kiečius: P. Molisch, Geschichte der deutschnationalen Bewegung in 
Oesterreich (1926) ir Briefe zur Deutschen Politik in Oesterreich 
(1934). Apie Vengriją: L. Eisenmann, La Hongrie contemporaire, 
1867-1918, nepaisant savo pavadinimo, siekia ir 1848 metus. 
Geriausia konservatyvių pažiūrų istorija yra G. Szekfū, Der Staat 
Ungarn (1918); priešingas požiūris geriausiai atskleistas J. Di- 
ner-Denes, La Hongrie; Oligarchie-Nation-Peuple (1927). Didžiu- 
lės istorinės reikšmės darbas yra R. W. Seton-Watson, Racial Pro- 
blems in Hungary (1908): jis pirmasis išsklaidė „liberalios“ Veng- 
rijos mitą. 

Yra parašytos dvi bendrojo pabūdžio čekų istorijos, kartu 
apimančios ir tai, ką galima papasakoti apie slovakus. R. W. 
Seton-Watson, A History of the Czechs and Slovaks (1943) aprėpia 
daug ir XIX amžiaus Habsburgų monarchijos istorijos; S. Harri- 
son Thomson, Czechoslovakia in European History (1944) greičiau 
galima laikyti atskirų esė rinkiniu. Seniau parašyta knyga, E. 
Denis, La Bohėme depuis la Montagne Blanche (1903) pravarti dau- 

giausia dėl čekų literatūros renesanso aprašo; politinė istorija 
po 1848-ųjų čia atskleidžiama idealistiškai, perdėm palanki če- 
kams. Ilgiausios pastangos pasiekti kompromisą Bohemijoje 
aprašytos E. Wiskemann, Czechs and Germans (1938) įvade. 

Apie rumunus: R. W. Seton-Watson, A History of the Rouma- 
nians (1934). Apie pietų slavus: R. W. Seton-Watson, The Sout- 
hern Slav Ouestion and the Habsburg Monarchy (1911). H. Wen- 
del, Der Kampf der Sudslawen um Freiheit und Einheit (1925) yra 
šiek tiek pompastiška. Esminis konfliktas tarp Habsburgų ir ser- 
bų nacionalizmo yra nušviestas genialiame darbe: Rebecca West, 
Black Lamb and Grey Falcon (1941); didesnės ir labiau užtarnau- 
tos duoklės serbams niekas nėra atidavęs. 

Nors nebeaktualios, istorinę vertę turi ir bendrosios diskusi- 
jos apie „Austrijos klausimą“. Neapgalvotą istorinį federaliz- 
mą propaguoja Popovici, Die Vereinigten Staaten von Gross-Oester- 
reich (1906); įžūlų socialdemokratinį imperializmą — Renner, 
Grundlagen und Entwicklungsziele der Oesterreichisch-ungarischen 
Monarchie (1906); o rafinuotesnę „revoliucinę“ jos versiją - Otto 
Bauer, Die Nationalitūtenfrage und die Sozialdemokratie (1907). Vie- 
nas iš nedaugelio vengrų liberalų diagnozuoja monarchijos nega- 
lias knygoje: O. Jaszi, The Dissolution of the Habsburg Monarchy 
(1929); ši knyga būtų vertingesnė, jei nebūtų sunkiai paskaitoma. 

Karolio valdymas puikiai, nors sudėtingai, aprašytas Glaise- 
Horstenau, The Collapse of the Austro-Hungarian Monarchy 
(1931); Masaryko veikla per Pirmąjį pasaulinį karą - R. W. Se- 
ton-Watson, Masaryk in England (1943). Daugiatomio veikalo 
History of the Peace Conference of Paris (1921) 4 tome yra puiki 
trumpa L. B. Namier apžvalga „The Downtfall of the Habs- 
burg Monarchy“. Tarpukario metai, kuriuos trumpai užkabi- 
nau savo Epiloge, talentingai ir su išmanymu aptariami knygo- 
je: Hugh Seton-Watson, Eastern Europe between the Wars 1918- 
1941 (1945). 

Šis sąrašas neapima visų knygų, kuriomis rašydamas nau- 
dojausi; iš kai kurių turėjau naudos, iš daugumos - ne. 

Debrecenas, Vengrijos parlamentas, 108, 
141 

Denis, 96 

Disraeli, 196, 215, 231 

Djakova, 244 

Dobrovsky, 67 

Drava, 97, 108 

Dresdenas, 207; konferencija (1851), 112, 118 

Dunojus, 15, 48, 49, 68, 110, 119, 120, 165, 
196, 197, 206, 341; kunigaikštystės, 108, 
109, 116, 119; konfederacija, 104, 158, 251 

Dvorak, 203 


Eisenmann, Louis, 95, 110, 125, 291 
Elbė, 341 

Elzasas-Lotaringija, 187, 313 

Elžbieta, Anglijos karalienė, 179 
Engels, 230 

Engiamųjų tautų kongresas (1918), 321 
Ennersdorfo programa, 203 

Esterhazy, Mor, 144, 156, 163, 164 
Etiopija, 234 


Fejervary, 267-269 

Ferdinandas, Austrijos imperatorius, 61, 
83, 128, 253; įžengimas į sostą, 62; vai- 
nikavimas, 65; abdikacija, 100 

Ferdinandas, Šv. Romos imperatorius, 14, 
16, 17 

Ficguelmont, 81 

Fischhof, 203 

Forarlbergas, 131, 175, 341; tautinė sudė- 
tis, 345 

Forgacs, 144, 284, 300 

Frank, 244 

Frankfurtas, vokiečių Tautinis susirinki- 


mas (1848), 84, 85, 88, 92, 98, 99, 100, 
103,104, 108, 114, 126, 134, 146, 166, 168, 
185; Vokietijos kunigaikščių susitiki- 
mas (1863), 146, 153-154, 157, 217 

Frydrichas III, Prūsijos karalius ir Vokieti- 
jos imperatorius, 253 

Frydrichas Vilhelmas IV, Prūsijos kara- 
lius, 56 

Friedjung, 209, 265; byla, 283—284, 291, 294 

Froebel, 146 


Gaj, 58, 71, 86, 245 

Galicija, 15, 31, 34, 54, 58, 72, 74, 84, 85, 90- 
91, 93, 98, 101, 119, 129,139, 154, 173, 
192-193, 194, 203, 206, 210, 214, 220, 
230, 233, 250, 255, 258, 259, 261-262, 277, 
286, 301, 301-304, 307, 315, 320, 324, 
328, 339, 341; tautinė sudėtis, 347 

Gambetta, 145 

Gentz, 49, 53, 56, 297 

Giskra, 92 

Gyulai, 121 

Gladstone, 215, 231 

Glaise-Horstenau, 336 

Gotuchowski, valstybės ministras, 128-129, 
134, 159, 194 

Gotuchowski, užsienio reikalų ministras, 
234-235, 277 

Gorica, 260, 345; tautinė sudėtis, 346 

Gracas (Graz), 237 

Graikija, 49 

Grillparzer, 265 

Guizot, 73, 285, 336 


Hamburgas, 341 

Harthy, 269 

Hartig, 51 

Herbst, teisingumo ministras, 181 

Hitler, 185, 288, 329, 334, 335—-336, 337, 338 

Hohenlohe, Vokietijos kancleris, 234 

Hohenštaufenai, 17 

Hohenwart, 214; ir kompromisas su Bohe- 
mija, 188-191 

Hus, 19 


Ilyrija, 45, 57-58 
Indija, 33 
Insbrukas (Innsbruck), 34, 66, 136, 212; uni- 

versitetas, 213; imperijos dvaras (1848), 
82, 85, 86, 89, 92 

Ispanija, 16, 21, 49 

Istrija, 260, 269, 321, 345; tautinė sudėtis, 
346 

Išlaisvinimo aktas (1848), 95, 96, 100 

Italija, 15, 16, 29, 31, 34, 46—48, 49, 73, 82- 
83, 85, 94, 100, 107, 118, 119, 121, 122, 
124, 155, 158, 163-—166, 186, 206, 259, 
285, 296, 297, 298, 301, 303, 304, 305, 308, 
313, 321, 323, 326, 327-329, 334, 335 

Izvolskis, 280-281 


Jellačič, 86, 97, 100, 108, 243, 269 

Jokūbas I, Anglijos karalius, 19 

Jonas, erchercogas, 63, 64, 93 

Jugoslavija, 321, 323, 326, 329-333, 338, 339 

Juozapas II, Šv. Romos imperatorius, 33, 
38, 58; žemės reformos, 25-27, 40; mir- 
tis, 28; politinė sistema, 27-28, 32, 44, 
50,51, 56, 59, 60, 65, 72, 87, 95, 102-103, 
107,115,127,131, 227, 268, 278, 296, 339 

Jurgis III, Didžiosios Britanijos karalius, 179 

Jungtinės Provincijos, 56 

Jungtinės Valstijos, Amerika, 95, 136, 147, 
243, 247, 310, 319-321, 333, 337 

Juodoji jūra, 132, 197, 206; sąsiauriai, 280, 307 


Kallay, finansų ministras, 199 

Kalnoky, užsienio reikalų ministras, 174, 
205-206, 250, 281; ir Bismarckas, 207; ir 
Taaffe, 215—216; atsistatydinimas, 234 

Kaporeto (Caporetto), mūšis (1917), 313, 
321 

Karas, Trisdešimties metų, 20, 31; Ispani- 
jos įpėdinystės, 20, 47; Austrijos įpėdi- 
nystės, 22; Septynerių metų, 24; 1809 
metų, 29-30, 44—45; Krymo, 73, 118-119, 
120, 123, 155, 199; Austrijos-Prancūzi- 
jos, 121-122, 128; Austrijos-Prūsijos, 47, 
124, 164-165; Prancūzijos-Prūsijos, 
186-187, 338; Rusijos-Turkijos (1877- 
1878), 197, 242; Balkanų, 296-297; Pir- 
masis pasaulinis, 302-326; Antrasis pa- 
saulinis, 337, 338 

Karintija, 18, 87, 90, 225, 226, 259-260, 318, 
341; tautinė sudėtis, 345 


Karlovicai (Karlovci), serbų tautinis susi- 
rinkimas, 77, 86 

Karolyi, Alexander, 21 

Karolyi, Mihaly, 32, 250, 251; prieš Pirmąjį 
pasaulinį karą, 289, 293, 294-295; per 
Pirmąjį pasaulinį karą, 316; Vengrijos 
prezidentas, 325, 326 

Karolis, erchercogas, 63 

Karolis, Austrijos imperatorius, 312, 313, 
314, 316, 317, 324, 327 

Karolis V, Šv. Romos imperatorius, 16, 17, 
29 

Karolis VI, Šv. Romos imperatorius, 21,22, 
41 

Karolis X, Prancūzijos karalius, 56 

Klužas (Cluj), Transilvanijos seimas, 86 

Koerber, Austrijos ministras pirmininkas, 
256-257,312 

Kolovrat, 33, 113; ir Pranciškus I, 60-61, 62; 
prieškovio laikotarpiu, 63-66; ministras 
pirmininkas, 81 

Konkordatas (1855), 115, 179 

Konstantinopolis, 49, 109, 110, 166, 197, 
280, 307 

Konstitucija, Balandžio 25-osios (1848), 82, 
84; Kromeržyžo, 104-105; Stadiono, 
106-107, 112, 113; 1867 metų, 179-180, 
223 

Korfaus susitarimas (1917), 321 

Korošec, 308 

Kossuth, Ferenc, 251, 272, 273 

Kossuth, Lajos, 210, 250; prieškovio laiko- 
tarpiu, 68-71; ir 1848 metų revoliucijos, 
78, 81, 83, 97-98, 100, 106, 247; finansų 
ministras, 83; ir Vokietija, 85; karo va- 
das, 108-109; Vengrijos valdytojas, 109; 
tremtis,110; Austrijos-Prancūzijos ka- 
re, 122; skirtumas nuo Deako, 141-143, 
161; ir Andrassy's, 162; siūlymai dėl 
Dunojaus konfederacijos, 158, 251; mir- 
tis, 251; įtaka, 150, 151, 177, 248, 268, 
288, 289, 293, 307, 324 

Kostanca, 120 

Kovo įstatymai (1848), 78, 83, 94, 97, 106, 
128, 133, 176, 178 

Kraina, 90, 138, 173, 223, 259, 309, 341; tau- 
tinė sudėtis, 345 

Kramar, 310 

Kraus, finansų ministras, 100 

Krikščioniškasis socializmas, 228, 233, 237, 
253, 274, 275, 325 

Kroatai, 36, 39, 41, 85, 87, 90, 98, 108, 152, 
172, 217, 230, 243—247, 253, 255, 269- 
270, 273, 289, 292, 301, 309, 323, 329, 334, 
338 

Kroatija, 38-39, 71, 78, 85, 86, 108, 111, 143, 
152, 154, 158, 171, 175, 177, 178, 189,217, 
241, 243-247, 252, 269, 289-29(), 293, 
315-316, 323, 337, 341, 348, 350; tautinė 
sudėtis, 349 

Kroatija-Slavonija, 348, 349 

Krokuva, 34, 340 

Kromeržyžas (Kromėriž), žr. Steigiamasis 
susirinkimas 

Kūbeck, 113-114, 116 

Kudlich, 95, 97, 100, 226 

Kustoca (Custoza), mūšis (1848), 94, 121; 
(1866), 164 


Lammasch, Austrijos ministras pirminin- 
kas, 313, 322, 326 

Lažas, 25, 28, 41—42, 72, 75, 77-78, 79, 95, 
96, 97, 239 

Lasser, 105, 125, 126 

Leipcigas (Leipzig), mūšis (1813), 46 

Leninas, 326 

Lenkai, 31, 34, 36, 43,72, 74, 90-91, 118, 129, 
154, 190, 193, 202, 214, 216, 217, 220, 230, 
243, 255, 263, 274, 301, 305, 309,315,317, 
318, 324; Lenkijos valstybėje, 328 

Lenkija, 49, 84, 109, 123, 154, 230 

Leopoldas II, Šv. Romos imperatorius, 28, 
67 

Liberecas, 138 

Lincas (Linz), 18, 34; programa, 209-211, 
255, 304 

Liptovsky Sv. Mikulaš, slovakų tautinis su- 
sirinkimas, 77 

List, 70, 288 

Liubliana (Ljubljana), 66, 341 

Liudvikas, erchercogas, 62-64, 65, 66 

Liudvikas Jogailaitis, 16 

Lloid George, 258, 312 

Lombardija, 81,82, 84,94, 116, 121,122, 340 


Lombardija-Venecija, 46-47, 52-53, 84, 94, 
106, 120 

Londonas, 205, 310; sutartis (1915), 307, 
308, 350 

Liuksemburgai, 17 

Ludendorff, 313 

Lueger, 228-229, 274, 336 

Lvovas, 34, 231 


Macaulay, 33 

Madženta (Magenta), mūšis (1859), 48, 121 

Mayer, Kajetan, 105 

Maksimilianas, erchercogas, 120, 123 

Mariboras, 221 

Marija Liudvika, 30 

Marija Teresė, 14, 22-24, 25, 31, 32, 40, 51, 
87, 103, 127, 131, 177, 190 

Marokas, 231, 264, 271, 285 

Marx, Karl, 229-231, 232 

Masaryk, Tomaš Garrigue, 250; ir Friedjun- 
go byla, 284; ir Habsburgų monarchija, 
294-295; per Pirmąjį pasaulinį karą, 
309-311; Jungtinėse Valstijose, 319-321; 
Čekoslovakijos prezidentas, 325, 329— 
331, 334, 338 

Maskva, 183 

Mažarusiai, 90, 295, 309; Bukovinoje, 259; 
Vengrijoje, 243, 250; Galicijoje, 72, 94, 
98, 190, 193, 214, 223, 230, 255, 261, 263, 
274, 286, 315; bendruomenė Jungtinėse 
Valstijose, 319-320 

Mensdorff, užsienio reikalų ministras, 156, 
163 

Messenhauer, 99 

Metternich, imperijos kancleris, 14, 63, 84, 
93, 114, 153, 156, 170, 219, 313, 335; už- 
sienio politika, 45-50, 64, 73-74, 117, 
195, 197, 235, 277-278, 281, 285, 296- 
297, 336-337; reformų projektai, 53-55, 
65, 66, 68, 113; ir provincijos, 56-58; ir 
Vengrija, 59-61, 70-72, 288; ir Ferdinan- 
das, 63; nuvertimas, 74, 80-81, 216, 219; 
skirtumai nuo Schwarzenbergo, 101, 
110; skirtumai nuo Bismarcko, 165; sis- 
tema, 106, 115, 116, 118-119, 123-124, 
132, 149, 155, 166, 179, 205, 257, 263,310, 
332, 333, 339 

Milanas, 76, 122 

Milanas, Serbijos karalius, 206 

Mnichovo Hradište, susitarimas (1833), 50, 
61, 73 

Mohačo (Moha4cs) mūšis (1526), 16 

Moravija, 79, 87-88, 94, 138, 149, 189, 247, 
257-258, 311, 318, 341; tautinė sudėtis, 
346-347 

Mozart, 18 

Mussolini, 343 


Napoleonas I, 44, 45, 50, 59, 117, 293; Šv. 
Romos imperijos panaikinimas, 14, 29; 
ir Ilyrija, 45; ir Italija, 47, 52; karai, 46, 
49, 64, 82, 109, 165, 302, 345; valdymo 
sistema Prancūzijoje, 23, 24, 27, 55, 107 

Napoleonas III, 73, 74, 113, 142, 145, 154, 
155, 158; ir Italija, 117, 120-121, 122, 123, 
132; ir Austrijos-Prūsijos karas, 163, 
164, 165; pastangos sudaryti su juo są- 
jungą, 101, 185—186, 285, 336 


Nyderlandai, 15, 16, 19; Austrijos Nyder- 
landai, 46 

Nikolajus I, caras, 49, 50, 73, 74, 117 

Nikolajus II, caras, 120 

Nilas, 234 

Novara, mūšis (1849), 107 

Novi Bazaras, 198, 340 


Obrenovičiai, 206, 270, 278 
Olomoucas, imperijos dvaras (1848), 99; su- 
tartis (1850), 112, 155 


Palacky, 67, 309, 325, 329; pakviestas į vo- 
kiečių Tautinį susirinkimą Frankfurte, 
88-89; ir Slavų kongresas, 90; tautinė 
programa, 103, 105, 149, 190 

Paryžius (Paris), 77, 278, 323; kongresas 
(1856), 119-120, taika, 120, 124 

Parnell, 210 

Pašič, 321 

Persų įlanka, 232 

Peterburgas, 277 

Petras, Serbijos karalius, 270 

Pietų slavų sąjūdis, 245-246, 252, 270, 290, 
321 


Pillersdorf, 82 

Pilsudski, 305 

Pitt, 56 

Pjemontas, 273, 281 

Plener, Ignaz, finansų ministras, 126, 190 

Poznanė (Poznan), 90, 306, 324 

Pragmatinė sankcija, 21-22, 41, 78, 83 

Praha, 33, 66, 76, 77, 88, 90, 98, 100, 136, 
138, 213, 217, 242, 260, 294, 323, 334, 338, 
343; universitetas, 67, 203, 232, 244; 
1848 metų revoliucija, 79, 87; Sekminių 
maištas, 91-92, 103; riaušės (1898), 256; 
taika (1866), 165, 168 

Pranciškus I, Austrijos imperatorius (iki 
1806 Pranciškus II, Šv. Romos impera- 
torius), 14, 46, 63, 64, 65, 102, 171; įžen- 
gimas į sostą, 29; ir Napoleonas, 29-30, 
44; politinės pažiūros, 30, 31, 50-52, 53, 
55; ir Vengrija, 58-59; ir Kolovratas, 61; 
mirtis, 62 

Pranciškus Ferdinandas, erchercogas, 277, 
292, 331; planai reformuoti valstybę, 
253, 264, 292-293, 301, 312, 316; ir Veng- 
rija, 268-269, 314; ir Bosnijos krizė, 281- 
282; ir Transilvanija, 299; nužudymas, 
300 

Pranciškus Juozapas, Austrijos imperato- 
rius, 54, 80, 101-103, 124-125, 153-154, 
155, 156, 163, 170, 181, 186, 192, 205, 217, 
226,227,229, 251, 253, 283, 287, 291, 292, 
295, 303, 331, 334; apie save, 14; apie 
Prahą, 217; įžengimas į sostą, 100; ir 
Kūbeckas, 112-114; ir Krymo karas, 119, 
120; ir Austrijos-Prancūzijos karas, 122; 
ir Spalio diplomas, 127-132, 135; ir Va- 
sario patentas, 139, 140, 157; ir Austri- 
jos-Prūsijos karas, 164; ir Vengrija, 143, 
144, 158, 159-160, 167; ir dualizmas, 
168, 172, 174-175, 178, 182, 187, 239, 
240; ir kompromisas su Bohemija, 188, 
191; ir Andrassy's, 197, 199-200, 201; ir 
Taaffe,217-218, 219; ir koalicinė vyriau- 
sybė, 218; ir Badeni, 238-239; ir 
Kalmanas Tisza, 248-249; ir Koerberis, 
256; ir konfliktas su Vengrija, 252, 266— 
268; ir 1906 metų kompromisas su 
Vengrija, 271-273; ir visuotinė rinkimų 

teisė, 15-16, 188, 214, 274; ir Beckas, 
275-276; ir Bosnijos krizė, 281; ir Pir- 
masis pasaulinis karas, 300; mirtis, 
312 

Pranciškus Karolis, erchercogas, 63, 80 

Prancūzija, 18, 20, 23, 26, 27, 42, 46, 48, 50, 
56, 73, 94, 112, 117, 119, 121, 132, 136, 
154, 165, 170, 179, 186-187, 196, 200, 
208, 211, 234-235, 264, 271, 278, 280, 
285, 298, 307, 310, 313, 336 

Prancūzijos revoliucija (1789), 26,27, 56, 66, 
130, 136, 142; (1830), 49, 60, (1848), 77, 
145 

Prieškarpatė, 223 

Pribram, 203 

Prūsija, 25, 26, 45, 46, 56, 64, 73, 92, 100, 
112, 116, 119, 123, 124, 129, 132, 146, 
153-155, 163-164, 165, 182, 186, 194, 
217, 330, 335, 337, 347 


Radetzky, 48, 82-83, 94, 100, 107, 214, 226, 
298, 312, 326; mirtis, 121 

Radič, 270, 289; ir serbai, 308 

Rakėczi, 21, 31 

Raucher, 126 

Rechberg, užsienio reikalų ministras, 124, 
128, 153-155, 156, 183; atleistas, 155 

Redlich, Joseph, 291, 313, 316, 322 

Reinas, 73, 122, sąjunga 293 

Reinlandas, 14, 29, 45, 56, 101, 164 

Renner, Karl, 266, 276, 291; pažiūros į na- 
cionalizmą, 258; į Vengriją, 231, 265 

Rieger, 105; 1868 metais, 183, 185; ir Taaf- 
fe, 202-204; pralaimėjimas, 213 

Rijeka,178, 244, 308; rezoliucijos (Fiumės, 
1905), 269-270; tautinė sudėtis, 350 

Roma, 186 

Roosvelt, Theodor, 14 

Rudolfas, erchercogas, 253 

Rumunai, Transilvanijoje, 40, 43, 71, 87, 
105, 108, 152, 189, 190, 242, 253, 292; Bu- 
kovinoje, 259; Rumunijos valstybėje, 
328 

Rumunija, 120, 132, 158, 194, 206, 242, 299, 
300, 305, 308, 313 

Rusija, 47, 48-50, 60, 61, 73, 74, 85, 93, 101, 
109-110, 112, 116-121, 123, 129, 132, 
154, 155, 167, 183, 195-197, 200-201, 


206—-207, 234—235, 243, 250, 274, 275, 
277,282, 285, 297, 298, 303, 307,313,317, 
319, 320, 336, 337 


Sadova, mūšis (1866), 165, 266 

Saksonija, 92, 98, 170, 176, 186, 303 

Salisbury, 234 

Salonikai, 197, 278, 303 

Sarajevas (Sarajevo), 300 

Sardinija, 81, 82, 107, 121 

Satmaras (Szatmar), sutartis (1711), 21, 247, 
251, 272 

Schaffle, 188-190, 192, 214 

Schmerling, valstybės ministras, 105, 114, 
173, 190, 334; paskyrimas, 126; pažiū- 
ros, 134-135; ir Vasario patentas, 136; 
ir Vengrija, 139, 141, 144-145, 148-149, 
187; ir vokiečiai, 146, 151-152, 154-157; 
ir čekai, 149; ir Kroatija, 152; ir Transil- 
vanija, 152-153; atleistas, 158; skirtumai 
nuo Belkredžio, 163; sistema, 159, 160, 
169, 170, 183, 201, 204, 208, 210, 216, 259, 
265, 267, 268, 271, 304 

Schnitzler, 217 

Schonerer, 209-210, 260; ir Badenio įsakas, 
236-238, 254; ir Hitleris, 336 

Schwarzenberg, imperijos ministras pir- 
mininkas, 100; pažiūros, 101-102, 106, 
107; užsienio politika, 100, 111-112, 
116-118; ir Kūbeckas, 113; mirtis, 114; 
sistema, 123, 124, 156, 201, 219, 268, 
292, 298 

Seidler, 316 

Seipel, 228 

Sekminių programa, 254—254 

Serbai, 36, 67,87,98, 105, 108, 151-152, 245- 
246, 309, 323, 329, 338 

Serbija, 48, 158, 194, 196, 197, 198, 206, 242, 
246-247, 270, 273, 278-282, 285, 296- 
297, 299, 300, 302-304, 307, 313, 321, 
330, 332 

Serbų ir kroatų koalicija, 247, 270-273, 278, 
282-283 

Seton-Watson, R. W., 265, 291 

Silezija, 22, 79, 87-88, 149, 189, 318, 346; tau- 
tinė sudėtis, 347 

Slavų kongresas (1848), 90, 91, 149 

Slovakai, 40, 68, 87, 90, 98, 105, 106, 149— 

152, 177, 189, 190, 241-243, 247, 250, 
253, 292, 311, 315, 331, 334 

Slovakija, 337, 338 

Slovėnai, 36, 41, 43, 98, 90, 173, 202, 207, 
221-223, 245, 247, 259-261, 263, 286, 
301, 309, 315, 318, 321, 323, 329 

Smetana, 203 

Socialdemokratija, 137, 229-233, 258, 265, 
274, 276, 294, 304, 318, 325, 334-335 

Sofija, erchercogienė, 80, 97 

Solferino, mūšis (1859), 48, 121 

Sorel, Albert, 297 

Spalio diplomas, 130-135, 139, 141, 147, 
149, 150, 152, 159, 160, 171, 223, 236, 253, 
261-262, 293, 312-313 

Srbik, 336 

Stadion, vidaus reikalų ministras, 101, 106, 
107, 110-111, 112, 113 

Stalinas, 109 

Steigiamasis susirinkimas (1848), 82, 84, 92— 
94, 97-99; Kromeržyžo, 103-107, 126, 
149, 190 

Stein, 25 

Steinbach, 214, 274 

Steponas, erchercogas, 83 

Steponas Dušanas, Serbijos karalius, 330 

Stolypinas, 280 

Strauss, Johann, 18 

Stūrgkh, Austrijos ministras pirmininkas, 
286, 287, 301; nužudymas, 312 

Szėchėnyi, 32, 60, 68, 69 

Szėcsen, 127, 130, 131, 133-134, 135, 140, 
141; atleistas, 144 


Šėnbruno (Schėnbrunn) susitarimas, 155 

Šiaurės Vokietijos sąjunga, 112 

Škotija, 174 

Šlėzvigas-Holšteinas, 154, 155, 157 

Štirija, 41, 90, 226, 341; tautinė sudėtis, 345 

Štrosmajer, 244—-246, 247, 250, 270, 289, 329 

Švedija, 20 

Šveicarija, 43, 341 

Šventoji sąjunga, 124, 128, 129, 130, 132, 
155, 195, 200, 277 


Taaffe, Austrijos ministras pirmininkas, 
201, 204, 205, 220, 227, 254, 309; 1868- 


1870 metais, 183-184, 186, 187; politi- 
nės pažiūros, 202; ir čekai, 203—204; ir 
1890 metų kompromisas, 212-213; ir vi- 
suotinė rinkimų teisė, 214—215; atleis- 
tas, 215-—219, 256; ir Celės bendrojo la- 
vinimo mokykla, 221-222 

Talleyrand, 336 

Tanenbergas (Tannenberg), mūšis (1914), 
303 

Tautybių įstatymas (Vengrijos, 1868), 177, 
203, 240 

Teleki, Paul, Vengrijos ministras pirminin- 
kas, 334 

Tešinas, 309, 341 

Thun, Leo, Bohemijos valdytojas, 89 

Tilžės taika (1807), 119 

Tirolis, 18, 66, 83, 84, 147, 173, 175, 184,212, 
213, 259, 261, 304, 307-308, 321, 341; 
tautinė sudėtis, 345 | 

